Mihai Gheorghe Andrieş 
Fascinaţia comorilor 
Extraordinarele aventuri şi descoperiri 
ale căutătorilor de comori 


„Spune stăpânului tău să ne trimită aur, aur mult, 
întrucât atât eu cât şi cei care mă însoțesc suferim de o boală a 
inimii care nu poate fi tămăduită decât cu aur!” 

Fernando Cortez către 
trimisul regelui aztec Montezuma 


„O cultură apusă poate ațipi un moment, poate visa în 
marea nemăsurată a mileniilor şi a amintirilor. Ea poate fi 
îngropată, acoperită sub greutatea apăsătoare a pietrei şi a 
pământului. Şi totuşi ea se află în noi, chiar dacă vestigiile ei 
materiale sunt încă nedescoperite şi ascunse undeva, 
departe”. 

Ivar Lissner (Culturi enigmatice) 


Clubul internaţional al căutătorilor de comori 


„Fiecare om îşi are o Atlantida a lui, pe care o caută toată 
viata” 

Jacoues-Yves Cousteau; 

Frederic Dumas (Lumea tăcerii) 


„Averile sunt ale lui Cresus, iar tu numai pe tine te ai şi 
ceea ce înfloreşte în inima ta” 
Victor Eftimiu (Maxime) 


Definiţii subiective 


Câţi dintre noi, poposind pe umerii de piatră ai 
Grădiştii Muncelului ori pe malul cu dumbrăvi de 
răcoare al apelor Streiului, n-am visat să descoperim cei 
dintâi fabuloasa comoară a regelui Decebal? Şi câţi 
dintre noi, aflând în nisipul unei plaje euxine o monedă 
de argint cu efigia Plautilei Augusta — aşa cum a găsit la 
Năvodari eleva ploieşteană Andreea Idriceanu —, ar 
putea rezista ispitei de a cerceta apele, ale căror 
adâncuri ascund, poate, epava vreunei trireme pornite 
din Ţara Lânii de Aur. 

Comoară - iată un cuvânt ce iradiază o aură 
fascinantă, stârneşte duhul curiozităţii, declanşează 
subtile mecanisme ale. Imaginaţiei şi, în conjuncturi 
prielnice, stimulează acţiunea. Evident, reprezentarea 
ei — şi implicit reacţiile ce le provoacă — diferă sensibil 
de la un subiect la altul. 

Pentru un ziarist, aducerea la lumină a unei comori 
tăinuite constituie un bun prilej de a publica un 
interesant interviu cu eroul descoperirii, sau de a 
deschide ciclul unor ample relatări, cum a făcut, spre 


încântarea a trei generaţii de cititori, „reporterul 
frenetic” Egon Erwin Kisch. 

Pentru un scriitor, evenimentul poate constitui 
pretextul unui excelent roman de aventuri. 
Robert-Louis Stevenson, Edgar Allan Poe, Karl May au 
demonstrat cu prisosinţă ce multiple valenţe are un 
asemenea subiect. 

Pentru un istoric, comoara reprezintă un complex de 
obiecte-mesaj, susceptibil să proiecteze lumină asupra 
unui segment de timp mai puţin relevat de documente 
materiale. O comoară, pentru un arheolog, înseamnă 
un instrument de exploatare în timp şi, totodată, 
obiectul unor cercetări sistematice pluridisciplinare ce 
antrenează uneori - în funcţie de caracterul 
problemelor ce îşi aşteaptă rezolvarea - efortul a 
numeroşi specialişti — numismaţi, istorici de artă, 
fizicieni, arhitecţi, experți în construcţii navale. 

Pentru acei vânători de comori care râvnesc să se 
îmbogăţească valorificând tezaurele pe care le scot la 
iveală, esenţială e doar prada. Nu-s puţini şi tagma lor 
e veche. Textele hieroglifice ale Egiptului faraonilor, cât 
şi alte antice inscripţii mesopotamiene şi hinduse 
evocau încă de pe atunci fărădelegile jefuitorilor de 
morminte. Pe stelele funerare se înscriau cumplite 
blesteme, pentru a-i înfricoşa pe cei care ar râvni să-şi 
însuşească comorile din „casa morţii”. 


Există însă şi căutători de comori pe care de-a lungul 
cercetărilor îi stăpâneşte în primul rând bucuria pură a 
explorării şi pe care îi îndrumă, în acest exercițiu al 
inteligenţei şi stăruinţei, mai cu seamă dorinţa de a-şi 
încerca puterile, îndemnul de a dezlega o problemă 
dificilă. Pentru ei comoara constituie, înainte de toate, 
un mijloc de a lumina o clipă incertă a istoriei. Fără 
îndoială, interesante interferenţe se relevă între istoria 
descoperirilor geografice şi cronica  isprăvilor 
căutătorilor de comori. Imboldul ispititoarelor 
tărâmuri ale Cybelei ori magnetica atracție a „insulelor 
de aur” au condus, până la urmă, la descoperirea unor 
lumi noi, deschizând orizonturi inedite cunoaşterii 
umane. Din strălucitoarea țesătură a mitologiei s-au 


desprins, uneori, însemne care au călăuzit cercetările 
pe drumuri certe, pământene. Drumuri care, în lumina 
altor investigaţii, au condus, la rându-le, la depistarea 
unor comori reale, aşa cum au fost tezaurele imperiului 
incaş, multă vreme socotite doar obiectul unor cețoase 
legende amerindiene. 

O amplă literatură istorică alături de nu mai puţin 
bogate arhive oficiale şi particulare aduc o imensă 
zestre de informaţii referitoare la comorile risipite, 
pierdute, tăinuite în fel şi chip pe toate meridianele, sub 
întreg cerul planetar. 

Coordonatele şi reperele oferite de diversele surse (la 
Paris, ca, şi în alte metropole de altfel, apare periodicul 
Comori şi cercetări) se înscriu într-un insolit document, 
bază a unei adevărate „geografii a comorilor”. 


Marele atlas al comorilor 


Pe hărţile acestui atlas sunt marcate câmpuri fertile şi 
deşerturi aride, altele decât cele îndeobşte ştiute, centre 
de intensă atracţie magnetică, metaforic vorbind, ca şi 
vaste „pete albe”. O toponimie evocatoare ne 
proiectează în universul poveştilor extraordinare ale 
lui Stevenson şi Edgar Allan Poe: Skelleten Island (mai e 
nevoie să traducem?), Puerto de la Plata (Portul 
argintului), Isla de la Plata, nume sirenic ce-l poartă 


două pământuri însingurate, unul în cuprinsul 
arhipelagului Carolinelor, celălalt în Pacificul de sud; 
Bancul-de-Argint vast labirint de madrepori din aria 
arhipelagului Bahamas, menţionat în documentele 
cartografice ale Spaniei secolului al XVII-lea cu numele 
alertă „Abreojo” (Deschide ochii!). Şi-apoi Coasta 
Piraților, Insula Comorilor şi câte altele... Pe hărţile 
cosmografilor europeni din secolul al XV-lea mai 
aflăm, de altfel, menţionate şi numeroase „insule de 
aur”, cum a fost de pildă cea descoperită de Diego 
Pacheco în arhipelagul Sonde, sau Isla d'Oro, cartată la 
sud de Sumatra. În 1568, descoperind în Marea de Sud 
mai multe insule necunoscute, Alvaro Mendaña de 
Neira le va înscrie pe hartă sub un nume aparent bizar: 
arhipelagul Solomon. Ce relaţie putea exista între 
numele regelui din lerusalim şi aceste pământuri 
pierdute în largul Pacificului? Pe temeiul unor judecăţi 
ce ne scapă, Mendaña a considerat că a descoperit 
legendarele mine de aur evocate de textele biblice, 
mine pe care de mult le căuta cu ardoare. Aur nu s-a 
găsit în arhipelag nici până în zilele noastre. 
Autorităţile spaniole au pus însă temei pe raportul 
făcut de Alvaro Mendaña şi au ţinut documentul în 
mare taină. Sub pecetea secretului, raportul 
imaginativului navigator a fost sustras cercetărilor 
neiniţiaţilor vreme de două secole... 


Dacă unele din aceste toponime au un temei 
fantezist, altele îşi merită pe deplin numele. Ne gândim 
la Cerro del Tesoro, Muntele Comorilor, situat în preajma 
oraşului mexican Tula de Allende, fostă capitală a 
toltecilor, „ale cărei tezaure s-au dovedit cu atât mai 
prețioase — relevă Miloslav Sting] — cu cât au ajutat pe 
savanţi să înțeleagă numeroasele legături ale 
(continuității — n. a.) diferitelor culturi amerindiene” 
[151]. 

În acest „Atlas”, în care fiecare hartă constituie cadrul 
unui potențial roman de aventuri extraordinare, Terra 
are trei „poli magnetici”, trei considerabile concentrări 
de metale nobile prelucrate şi de alte obiecte de mare 
preț: „Polii aurului”. Unul este cantonat în regiunea 
andină, unde rămâne încă nedescoperit tezaurul 
imperiului amerindian Tahuantinsuyo; aceste avuţii 
însumează, potrivit estimărilor unor experţi, valori de 
ordinul miliardelor de dolari-aur; alt „pol” se află în 
perimetrul furtunoasei Mări a Antilelor, iar al treilea în 
adâncul apelor lui Ria Vigo, amplul golf ce decupează 
țărmul atlantic al Spaniei. 

În secolul al XVI-lea - „veacul de aur” al Conchistei 
spaniole - convoaiele de galioane au purtat pe 
Marea-Ocean aproximativ 240.000.000 kg. De metale 
prețioase, dar numai două treimi din această uriaşă 
cantitate a fost debarcată în marile porturi iberice Cadix 


- Cadizul de azi — şi San Lúcar. Restul a pierit în 
naufragii sau a fost jefuit de către pirați; furtunile au 
provocat, însă, nespus mai mari pierderi decât atacurile 
flibustierilor, fie ei englezi, francezi sau olandezi. În 
adâncurile atlantice au fost pierdute, numai în secolul 
al XVI-lea, 200.000 kg. De aur şi 7.000.000 kg. De argint. 

Acest bilanţ se întemeiază pe scriptele Companiei 
Indiilor Occidentale, faimoasa Casa de Contratación. 
Dar ştiau, oare, contabilii Companiei cantitatea reală de 
aur şi argint cu care erau încărcate corăbiile ce veneau 
din  îndepărtatele colonii? Ei înregistrau doar 
rapoartele oficiale. Dar atât căpitanii, cât şi o bună parte 
din membrii echipajelor îşi încărcau buzunarele — ca să 
folosim un eufemism nevinovat — cu dubloni şi piaştri, 
cu maravedis şi splendide bijuterii peruviene, 
mexicane şi columbiene. Încărcătura clandestină 
atingea, uneori, dublul încărcăturii oficial raportate, 
limită ce era depăşită spectaculos în unele cazuri, cum a 
fost cel înregistrat în 1555 de cronica scandaloasă a 
Sevillei. În acel an (cu trei cifre faste, dacă ar fi să-i 
credem pe astrologii regelui Spaniei) o nespusă uimire 
s-a înstăpânit la Curtea Spaniei, când s-a aflat că 
scufundătorii ce operau în largul portului Teriffa, 
pentru a salva încărcătura unui galion eşuat, au adus la 
suprafaţă 350.000 de piaştri de aur, deşi registrele navei 
arătau, negru pe alb, că pe corabie se aflau doar 150.000 


de piaştri... Acel almirante Rodrigue Farfân (pe care în 
zadar l-am căuta în cele mai celebre dicţionare 
enciclopedice) nu pare să-şi fi câştigat faima în vreo 
bătălie navală. Dar numele său — ca o exemplară 
ilustrare a dimensiunilor considerabile pe care le avea 
contrabanda cu aur practicată de navigatorii aflaţi în 
slujba Spaniei — a fost citat secole de-a rândul, în mai 
toate lucrările ce analizează balanța aurului şi a 
argintului european din secolele Conchistei. 

Dubla contabilitate a amiralului Farfân nu constituia 
însă o excepţie în acea vreme. Mulţi căpitani spanioli 
traficau aurul clandestin, vânzându-l cui dădea mai 
mult peste baremul fixat de Compania Indiilor 
Occidentale. O parte din acest aur era cumpărat fără 
multă tocmeală de regii Franţei care, pare-se, ignorau 
pe deplin ce înseamnă bursa neagră. 


Un milion de nave scufundate în adâncul mărilor 


„Cimitire” de corăbii diferite — galioane, fregate şi 
brigantine, sloopuri şi goelete cu trei catarge — există în 
toate oceanele lumii. În cuprinsul Atlanticului — în 
largul Mării Antilelor şi al arhipelagului Bahamas, în 
Golful Mexic, precum şi în apele teritoriale ale coastei 
occidentale a peninsulei iberice; în aria Oceanului 
Indian - în zona ce se întinde între Coasta Piraților şi 


Madagascar, teritoriu care, în secolele al XVII-lea şi al 
XVIII-lea, a constituit o puternică bază a piraţilor ce 
operau în Marea Roşie şi pe Coasta Malabar. În aria 
Pacificului — mai cu seamă în Marea Chinei de Sud şi în 
apele litorale ale Indoneziei — zac în adâncuri, de 
asemenea, epave —jonci chinezeşti cu două şi trei punți, 
sloopuri olandeze care au navigat odinioară sub 
flamura acelui puternic „stat în stat” ce se chema 
Vereenigde Oostindische Compagnie, „troismats”-uri ale 
armatorilor francezi, nave arabe şi indiene, încărcate cu 
grăunciori de aur şi perle de Oman, plăci de metal 
nobil şi pietre nestemate. 

Apele bântuite de furtuni ale coastelor septentrionale 
şi vestice ale arhipelagului englez au înghiţit şi ele 
nespus de multe nave. Unele, având la bord valori 
considerabile. Astfel, în anul 1709, pe când Association, 
vasul-amiral al flotei engleze din Mediterana, se 
îndrepta spre patrie pentru a fi reparat, a fost surprins 
de o furtună violentă; deviind de la ruta sa, nava a fost 
antrenată de uragan în vâltoarea primejdioaselor ape 
ale recifului Gilston. Deşi era comandată de un strălucit 
marinar, contraamiralul Sir  Cloudesley  Shovell, 
Association s-a scufundat în preajma insulelor Scilly, 
laolaltă cu alte patru vase de escortă, înregistrându-se 
astfel cele mai însemnate pierderi în timp de pace ale 
flotei engleze: 2.000 de oameni şi o însemnată cantitate 


de lingouri şi monede de aur, apreciate azi de experţi la 
aproximativ 7 milioane de dolari. Până în prezent n-au 
fost recuperate decât o plachetă de aur şi 4.500 monede. 

Dacă în veacurile al XVI-lea, al XVII-lea şi al XVIII-lea 
ale istoriei europene s-au scufundat mii de fregate şi 
galioane încărcate cu aurul, argintul şi smaraldele 
Lumii Noi, nici secolele următoare n-au fost mai puţin 
vitrege. În ultima sută de ani, în aria Oceanului 
Mondial au naufragiat mai bine de 200.000 de corăbii şi 
vapoare, media anuală însumând 2.175 nave. Şi, pentru 
că am dat cuvântul statisticienilor, să mai notăm o cifră: 
în răstimpul a mai puţin de cinci secole, din anul 1500, 
când America intra în conştiinţa Lumii europene şi 
până în pragul celui de-al nouălea deceniu al secolului 
al XX-lea, în genunele „continentului albastru” au 
dispărut, cele mai multe pentru totdeauna, 1.000.000 de 
nave: galioane şi galeze, bricuri şi fregate, jonci chineze, 
galiote maure şi dhowuri arabe, pescadoare şi uzine 
flotante, vase port-avion şi paşnice cargouri, yachturi şi 
uriaşe transatlantice... 

Sunt istorici care socotesc că „în cufere e lui 
Poseidon” se află o cincime din tot aurul extras de la 
început şi până în prezent pe pământ. Aprecierea se 
referă, bineînţeles, nu la metalul preţios ce-l conţin, din 
punct de vedere chimic, apele Oceanului Planetar, ci la 
aurul scufundat în urma naufragiilor petrecute de-a 


lungul timpului. Chiar dacă am amenda această 
evaluare reducând-o la jumătate, cantitatea prezumată 
îşi păstrează atributele fascinante şi explică 
entuziasmul nestins al vânătorilor de comori. 

Aducerea la suprafaţă a tezaurelor scufundate a 
constituit obiectul a nenumărate asociaţii şi societăţi 
(mai mult sau mai puţin anonime) de „salvare şi 
recuperare”, cotate la bursele din New York, Londra, 
Anvers, Rotterdam... Anglia lui Iacob al II-lea ne-a lăsat 
în arhivele sale numele insinuant al unei asemenea 
tovărăşii de afaceri: „Gentlemen  Aventurers” 
(Aventurierii Gentilomi). Fascinaţia pe care o exercită 
asupra potențialilor acţionari cuvintele „galion”, 
„Armada”, sau „comoară” a demonstrat-o o serie de 
companii întemeiate în secolele al XIX-lea şi al XX-lea 
ce purtau nume ca „Tobermory Galleon Salvage 
Company”, „Vigo Bay Treasure Company” (Compania 
Comorii din Golful Vigo), „Internaţional Submarine 
Company”. 

Celebrul oceanograf Jacques-Yves Cousteau a spus 
odată: „Poveştile cu comori constituie aproape 
întotdeauna o excelentă bază pentru mistificatori; 
singura avuţie evidentă legată de aceste comori este 
aceea care se transferă din buzunarul acţionarilor în cel 
al promotorilor. Visurile de înavuţire, pe care le 
nutreşte unul sau altul dintre noi, sunt exploatate de 


acei «specialişti» care proiectând mirajul unui tezaur ne 
desfăşoară în faţă vechi hărţi ce au marcat locul unde se 
află fabuloasele epave ale galioanelor scufundate”. 
Aceste cuvinte au fost tipărite ca un motto, sub titlul 
societăţii, pe hârtia de scrisori a întreprinderii 
americane „Atlantic Salvage Company”, specializată în 
recuperarea încărcăturii prețioase a navelor 
scufundate. Aforismul-alertă al ilustrului oceanograf 
n-a avut darul de a descuraja acționarii, cota societății 
la bursă înregistrând creşteri progresive, care i-au 
permis să lanseze o altă serie de acțiuni... „Atlantic 
Salvage Company” n-a recoltat prea mari succese, dar 
alte întreprinderi similare au realizat rezultate 
spectaculoase. Aşa au fost, bunăoară, cele obținute de 
faimosul vânător de comori Giovani Quaglia. Pe la 
începutul deceniului patru, întreprinzătorul navigator 
italian, logodit pe viață cu aventura, a pornit la atac 
împreună cu o flotă formată din patru nave, al căror 
nume constituia un adevărat manifest: Artiglio 
(Gheara), Arpione (Harponul), Rostro (Ciocul) şi Raffio 
(Colţul), nume înadins alese — excelentă formulă 
publicitară! — pentru a vesti lumii că expedițiile Quaglia 
răscolesc afundul mărilor utilizând toate mijloacele 
posibile. Însă cel mai elocvent manifest al echipei lui de 
navigatori, tehnicieni şi scafandri l-au constituit 
spectaculoasele rezultate obținute. De-a lungul unor 


campanii norocoase, Quaglia a recuperat valoroasa 
încărcătură a mai multor nave de mare tonaj 
scufundate în Pacific şi Mediterana, apogeul victoriei 
lui asupra mării marcându-i aducerea la suprafaţă a 40 
tone de argint şi a 6 tone de aur, scufundate cu prilejul 
naufragiului vasului Egypt. 

Într-o singură campanie de cercetare, prin 1964, un 
american cu duhul aventurii în sânge, Mel Fischer, a 
recuperat din epava unei corăbii scufundate pe la 
începutul secolului al XVIII-lea, în apropiere de Fort 
Pearce (Florida), 1.933 de monede, printre care se aflau 
numeroşi dubloni imperiali emişi în 1702. Dat fiind că 
dublonii reprezentau rarităţi numismatice, Mel Fischer 
a obţinut pentru fiecare piesă 25.000 dolari S.U.A., 
realizând beneficii substanţiale. Ele i-au stimulat 
„instinctul vânătorii” şi, doi ani mai târziu, a iniţiat o 
nouă expediţie pentru recuperarea obiectelor preţioase 
de la bordul navei Atochi, scufundată în Pacific. Au fost 
aduse astfel la suprafaţă casa de bani a căpitanului 
navei (în care se afla o importantă sumă de bancnote), 
bijuterii — printre care un lanţ de aur lung de doi metri 
şi jumătate! — şi alte obiecte preţioase. Bancnotele îşi 
pierduseră valabilitatea, emisiunile respective fiind de 
mult ieşite din circulaţie pe piața internaţională. Dar 
datorită geniului comercial al lui Mel Fischer, vânzarea 
lor a adus mari câştiguri. 


Inventivul american a organizat o licitaţie pentru 
vânzarea bancnotelor, fiecare dintre ele fiind însoţită de 
un „certificat” prin care se consemna că piesa 
respectivă face parte din tezaurul navei Atochi 
recuperat de la o adâncime de 350 metri... 

În ochii colecționarilor, documentul a conferit 
banalelor bancnote un titlu nobiliar. Valoarea lor a 
atins cote înalte, care s-au concretizat, fireşte, într-un 
considerabil beneficiu pentru organizatorul licitaţiei. 


Credinciosul paznic, Pământul 


Dacă o cincime din tot aurul extras de oameni în 
decursul vremurilor se află azi în „cuferele” oceanului, 
cine s-ar aventura să socotească nepreţuitele comori 
încredințate în ceasuri de mare cumpănă pazei 
pământului? 

Traseele marilor migrații ale popoarelor sunt jalonate 
de nenumărate tezaure ascunse „în gaură de şarpe” de 
băştinaşii aflaţi în primejdie. Istoricii au putut 
reconstitui direcţiile de deplasare ale unor populaţii 
pornite din Europa centrală şi etapele distincte ale 
înaintării lor spre spaţiul mediteranean cercetând 
avuţiile îngropate de locuitorii peninsulelor balcanică 
sau italică, cărora le-au fost pe rând cotropite teritoriile. 

Învolburarea ce au stârnit-o triburile goților în istoria 


veacului al IV-lea şi mai târziu cele ale hunilor şi ale 
altor seminţii migratoare ce au agitat cel de-al doilea 
mileniu al erei moderne au fost probate nu numai de 
mărturii literare sau arheologice, ci şi de numeroase 
tezaure, dintre care unele de o remarcabilă splendoare. 
Alături de pământenii aflaţi în restrişte, şi-au îngropat 
obiectele de preţ chiar şi năvălitorii, înfioraţi de teama 
altor neamuri nomade ce se pregăteau să-i alunge din 
ținuturile cucerite. Aşa se explică de ce au fost 
îngropate în adâncul pământului admirabilele obiecte 
de cult şi podoabe ale acelui got, conducător de oști şi 
sacerdot care ne-a lăsat la Pietroasele comoara 
cunoscută sub numele de „Cloşca cu puii de aur”. În 
acelaşi ev răscolit de vifore, o altă căpetenie a unui trib 
germanic tăinuia în câmpia transilvană lingouri de aur 
marcate cu sigla cezarilor, o parte din preţul pe care 
Roma în declin îl plătea federaţilor goți pentru a-şi 
asigura liniştea la limesul răsăritean al imperiului. 
Vremuri de restrişte au fost puzderie în istorie, de-a 
lungul şi de-a latul Pământului. Înfruntări armate, 
răzvrătiri, persecuții religioase şi rasiale, sângeroase 
lovituri de stat... În ceasurile de cumpănă, mulți au 
încercat să salveze lucrurile cele mai de preţ 
ascunzându-le. Unii le-au zidit în pereţii caselor, în 
împrejmuirile de piatră, în fântâni, în pivnițe ori sub 
lespezile lăcaşurilor de cult. Alţii le-au dat în paza 


pământului, fie îngropându-le în locuri puţin umblate 
din poieni ori din codru, între rădăcinile unor arbori 
însemnați într-un anume fel, fie ascunzându-le, în mare 
grabă, chiar sub vatra casei sau în livadă. Mii de 
războaie au viscolit ultimele milenii. Înfruntări de 
durată, în care cumpăna norocului şi a nenorocului s-a 
înclinat când într-o parte când într-alta, dând 
oamenilor atât răgaz cât să mai încerce salvarea 
bunurilor preţioase şi să le tăinuiască la loc sigur. Mulţi 
nu s-au mai întors la vetrele lor. Şi cum locul 
ascunzătorii n-au apucat să-l destăinuie nimănui, 
comorile încredințate pământului au rămas pierdute. 
Uneori, fierul plugului sau cupa excavatoarelor mai 
aduc şi azi la lumina tezaure ascunse. Cele mai multe 
s-au irosit ori îşi aşteaptă columbii... 

Comori de inestimabilă valoare sunt uneori ascunse 
în mormintele antichităţii şi ale evului mediu - în 
hipogeele Helladei şi ale lumii etruscilor, în piramidele 
faraonilor, în templele din oraşele precolumbiene 
invadate de selva amazoniană, în piramidele în trepte 
din America centrală, în criptele imperiale din China, 
în zidirile încă neaflate ale Angkorului evocate în Vişna 
purana, acele palate care  „scânteiază de uriaşe 
smaragde, de mobile de aur şi argint”, în 
templele-munte „luminate de strălucirea unei mulţimi 
de lămpi făurite din pietre scumpe”, în fastuoasele 


monumente funerare din Indonezia, Nepal şi Sri 
Lanka. 

Săpăturile arheologice au restituit, nu în puţine 
cazuri, comorile ascunse. În Egipt, bunăoară, a fost 
astfel găsit, în 1922, sarcofagul de aur şi somptuoasa 
zestre funerară a faraonului Tutankhamon, „rege al 
Stelei Sudului”, în Grecia — avuţiile cu care a plecat în 
ultimul său drum Filip II, regele Macedoniei, tatăl lui 
Alexandru cel Mare, în China - palatul subpământean 
de la Manceng, lăcaş de veci al unui prinţ din dinastia 
Han (secolul II î.e.n.) în care au fost găsite două mii de 
vase de bronz bogat încrustate cu aur şi argint, 
numeroase figurine de sticlă, jad şi metale nobile, lămpi 
aurite, podoabe de tot felul, precum şi două uimitoare 
costume confecţionate din mii de plăcuțe de jad 
„cusute” cu fir de aur, care înveşmântau din creştet 
până în tălpi osemintele prinţului şi ale soţiei sale ce l-a 
întovărăşit de bună voie în „cealaltă lume”. 

Dar câte alte „citadele ale morţilor” au rămas captive 
încă în grotele unde se află zidite ori în pământul ce le 
acoperă?! În Peru, Guatemala şi Columbia, în spaţiile 
apuselor civilizaţii indice şi mesopotamiene, în Tibet, 
India, Japonia sau Laos, în nenumăratele gorgane de pe 
întinsul stepelor asiatice se află potenţiale lăcaşuri de 
tezaure funerare şi comori, poate tot atât de 
impresionante în frumuseţe şi originalitate ca 


splendidele podoabe ale prinţesei-amazoane readuse la 
lumina zilei de arheologi în sudul Uzbekistanului. 

Pentru a apăra tezaurele funerare de jefuitori, cei 
vechi le-au lăsat adesea în veghea blestemului: „Cei 
care râvnitori de pietre scumpe, de argint şi de odoare 
de preț şi-ar însuşi această găteală a lui Avelokita, 
împodobită, purificată de cucernicie şi oferită cum se 
cuvine, de către mine şi sora mea, aceia să se 
prăbuşească în focul cel groaznic al iadului, ei şi toate 
neamurile lor” stă înscris pe o stelă de la Vat Sithot, 
înălțată către sfârşitul mileniului 1. Gătelile lui 
Avelokita au dispărut, jefuitorii nesocotind blestemul 
sau, neştiutori în a-l descifra, neavând prilej de 
înfricoşare. În alte împrejurări şi în alte părți ale lumii, 
arhitecţii vremii au născocit un sistem mai eficient, 
construind  înşelătoare  coridoare-labirint, lespezi 
basculante sau alte capcane pentru a împiedica accesul 
la criptele ce adăpostesc rămăşiţele pământeşti ale 
căpeteniilor şi averile ce îi întovărăşeau pe drumul lor 
fără întoarcere. Unele, ce ascundeau ingenioase sisteme 
de siguranţă, au sfidat isteţimea şi stăruința jefuitorilor 
milenii de-a rândul, necedând decât în fața 
detectoarelor ştiinţei contemporane. Altele pecetluiesc 
şi azi tezaurele monumentelor funerare. 


Galeria celebrităților 


„Atlasul comorilor”, care ar fi meritat să fie desenat 
de Martin Behaim şi ilustrat de celebrii marinieri Van 
der Velde, Ruydael, Turner sau Aivazovski, cuprinde 
astăzi sute de hărţi. Niciuna dintre ele nu e „încheiată”. 

Arhivele mondiale furnizează, în permanenţă, noi şi 
noi informaţii despre râvna altor exploratori. Unii 
dintre ei pregătindu-se cu temei caută o comoară ani şi 
ani, o viaţă, fără a o găsi, dar sperând mereu că-şi vor 
atinge țelul: „Comoara - scrie Robert Vergnes în 
jurnalul său în care relatează eşecul unei astfel de 
expediţii — chiar dacă va rămâne veşnic neatinsă, ştiu că 
o voi căuta până la sfârşit. Pentru că, în ce mă priveşte, 
această comoară înseamnă visul îngemănat cu viaţa”. 

Altora, comorile le ies în cale fără a le fi râvnit, fără a 
le căuta. Aşa s-a întâmplat, bunăoară, acum câţiva ani, 
în hotarul unui sat din Asia centrală. Puţină vreme 
după ce se stârnise o furtună straşnică, din cer s-a 
prăbuşit o adevărată aversă de aur. Peste capetele 
țăranilor aflaţi pe câmp, ploua cu galbeni ca în poveşti! 
Ce se întâmplase? O trombă antrenase bănuţții 
îngropaţi în malul ros de ape al unei măguri din 
preajmă! 


La fel s-au petrecut lucrurile şi pe un imaş din 
Câmpia Dunării, unde cârtițele au scos la iveală, în 
marginea muşuroiului, o sumedenie de monede de 
argint, ascunse în pământ în urmă cu şaptesprezece 
secole... 

La desăvârşirea „Marelui Atlas al comorilor” au 
concurat — cu sau fără voie — vântură-lume şi amirali ai 


flotelor regale, corsari, flibustieri şi pirați, purtători de 
titluri nobiliare, ca Sir Francisc Drake, bărbaţi 
cutezători şi tâlhari de rând, aventurieri romantici şi 
romancieri care au trăit cea mai vie dintre aventurile 
imaginate, încercaţi căpitani ai mărilor, plugari şi 
capete  încoronate, sportivi şi constructori de 
submersibile, şcolari şi savanţi. Un voluminos „Gotha” 
al aventurii înscrise la capitolul „căutători de comori”, 
nume ce şi-au dobândit deopotrivă celebritatea şi în 
alte câmpuri de acţiune: preşedintele S.U.A Franklin 
Delano Roosvelt (1933-1945), pilotul de încercare şi 
recordmenul mondial dintre cele două războaie 
Malcom Campbell, astronomul Edmund Halley, 
oceanograful Robert Sténuit, deținător al unor 
prestigioase recorduri de scufundare la mari adâncimi, 
fizicianul american Lewis W. Alvarez, laureat al 
premiului Nobel, faimosul oceanolog şi navigator 
Jacques-Yves Cousteau, nu mai puțin celebrul 
navigator, scriitor şi cineast de reputație mondială 
Henry de Monfreid, membru de onoare al Clubului 
internațional al căutătorilor de comori... 


Homo subacvaticus şi minunatele sale unelte 


Explorarea spaţiilor subacvatice şi istoria acțiunilor 
întreprinse în vederea recuperării bunurilor scufundate 


în mare se înscriu într-un segment de timp ce 
însumează mai bune de două milenii. Activităţile 
desfăşurate în acest cadru au fost condiţionate de 
evoluţia mijloacelor de cercetare, colectare şi transport 
şi au determinat, prin exigenţele specifice, apariţia şi 
progresul tehnic în aceste domenii de acţiune ale 
omului. Din acel timp, când Alexandru Macedon a 
coborât sub apele Mediteranei folosind un butoi, şi 
până la prototipul submersibilului Nautilus, construit 
în 1804 de Robert Fulton, au trecut douăzeci şi trei de 
secole. 

O cadență din ce în ce mai rapidă înregistrează în 
cursul secolului al XX-lea progresul mijloacelor de 
investigare şi transport în spaţiile subacvatice, perioadă 
când cronica cuceririi adâncurilor înscrie performanţe 
ce depăşesc fantasticul julesvernian. Nu spunea oare 
chiar Poetul ştiinţei că „ceea ce mintea omului este în 
stare să imagineze, omul este în stare să înfăptuiască?” 

În urma saltului calitativ realizat de ştiinţa şi tehnica 
navigaţiei interplanetare s-au înregistrat evidente 
progrese şi în construcţia de submersibile, domeniu în 
care au fost asimilate multe din cuceririle tehnologiei 
spaţiale, mai ales în ce priveşte echipamentul electronic 
miniaturizat şi tehnicile de avangardă ale explorărilor 
prin intermediul roboților, mai mult sau mai puţin 
„autonomi”. Până mai ieri personaje ale romanelor de 


science-fiction, roboții se afirmă în prezent ca auxiliari 
valoroşi ai celor ce cercetează „continentul albastru”. 

Acvaroboţii-exploratori, urmaşi  perfecţionaţi ai 
„ogarului  scufundător” imaginat de inginerul 
oceanolog Dimitri Rebikoff în anii 50, au atribute ce 
experimentați scafandri. Teleghidaţi în funcţie de 
informaţiile pe care ei înşişi le furnizează, roboții pot 
acționa indiferent de anotimp, la adâncimi mari şi la 
temperaturi scăzute, 24 de ore din 24 (dacă necesităţile 
impun un asemenea orar prelungit). Energia e 
furnizată de un grup electrogen instalat la bordul 
navei-bază; un cablu flexibil transportă energia la 
ansamblul de dispozitive ce funcţionează în adâncul 
apelor. O variantă, care asigură autonomia energetică a 
robotului pe timp limitat - 6 până la 10 ore -o 
constituie bateriile electrice tip  „argint-zinc” 
încorporate. 

Sonde cu ultra şi infrasunete, telelochuri, detectoare 
magnetice şi alte dispozitive electronice de investigaţie 
permit localizarea epavelor şi a altor depozite aflate 
sub sedimente. O instalaţie de televiziune cu circuit 
închis asigură transmisii stereoscopice, care sunt 
receptate pe ecranele staţiei de control şi dirijare. 
Proiectoare mobile iluminează câmpul de acţiune, 
operatorii de pe nava-bază putând dirija astfel 


robotul-lucrător, ca şi cum ar fi prezenţi ei înşişi pe 
„teatrul de operaţiuni”. O dublă pereche de braţe 
articulate, înzestrate cu dispozitive multifuncţionale, 
permit „lucrătorului electronic” să execute o mare 
varietate de operaţiuni: tăierea structurilor metalice, 
instalarea de detonanți pentru declanşarea prin 
telecomandă a microexploziilor de degajare a navei, ca 
şi colectarea şi apoi transportul la suprafaţă a obiectelor 
detectate de „ochii” receptoarelor TV. 

Recent, răspunzând la necesităţile impuse de 
exploatările miniere şi petroliere subacvatice, 
cercetătorii din Marea Britanie au realizat un excelent 
instrument — o navă „jumătate scafandru, jumătate 
submarin”, cum o caracterizează un reporter al revistei 
Week. Operatorul-pilot poate lucra la profunzimi de 50- 
60 de metri. O pereche de braţe articulate, în care îşi 
introduce mâinile, îi asigură condiţii optime pentru a 
executa atât operaţiunile de cercetare şi colectare de 
probe, cât şi unele lucrări de montaj sau reparaţii. 

Micromotoarele submersibilului sunt acționate de 
picioarele „omului submarin”. Acest nou tip de 
navă-explorator prezintă şi un alt avantaj: urcarea la 
suprafaţă a operatorului se face cu rapiditate, 
construcţia specială înlăturând necesitatea de a se mai 
face pauzele de decompresie. 

Au fost realizate, de asemenea, şi promițătoare 


modele de „camioane subacvatice”, destinate atât 
cercetărilor ştiinţifice cât şi construcţiilor submarine ale 
viitorului apropiat. Vehiculul capabil să funcţioneze la 
adâncimi de 200-300 m chiar şi pe un „teren 
accidentat”, este prevăzut cu o instalaţie radar care 
permite pilotului să-şi orienteze deplasările pe fundul 
apelor. 

Aparataje speciale asigură condiţionarea presiunii, a 
temperaturii şi a umidității în interiorul vehiculului, ca 
şi puritatea aerului, astfel încât operatorii să poată 
munci în condiţii optime. O plită-cuptor cu infraroşii 
permite  „bucătarului de serviciu” să prepare 
mâncăruri şi băuturi calde în timpul celor şase ore, cât 
durează o zi muncă în imersiune. 

„Scuterele” submersibile permit azi scufundătorilor o 
mare mobilitate. Odată cu creşterea vitezei de 
deplasare se măreşte considerabil raza de acţiune a 
exploratorilor, asigurându-se totodată posibilitatea de 
cercetare a crevaselor şi a peşterilor submarine. Există 
în prezent emiţătoare-receptoare de unde ultralungi, 
care permit comunicaţii operative între nava-bază şi cei 
aflaţi în imersiune la cote negative de ordinul sutelor 
de metri. 

Dacă în deceniul şase „avionul submarin cu reacţie” 
imaginat şi realizat ca prototip de constructorul francez 
D. Rebikoff, se singulariza ca o avanpremieră a 


viitorului depărtat, realizările anilor următori au anulat 
această perspectivă. În deceniul opt au fost construite 
în Statele Unite, Uniunea Sovietică, Japonia şi Marea 
Britanie minisubmarine speciale proiectate pentru 
explorări la profunzimi de 400-500 m. 

Fotografia subacvatică a înregistrat şi ea în ultimele 
decenii progrese spectaculoase. Performanţele au fost 
pregnant ilustrate de filmele realizate la 2.000 metri 
adâncime, în largul coastei peruviene, de cercetătorii 
navei oceanografice Anton Brunn. 

Cutezătorii fotoreporteri au înregistrat pe peliculă o 
deconcertantă imagine: două impunătoare coloane 
sculptate, alături de care se mai aflau culcate pe fundul 
oceanului Pacific alte trei coloane. „Comorile unei 
Atlantide necunoscute vă aşteaptă” au titrat cu litere 
„bloc” ziarele americane. O insulă înghițită de Ocean, 
purtătoare a unei culturi neştiute? Temeiul unei 
asemenea ipoteze este prea fragil. E posibil ca acele 
coloane să nu reprezinte decât o colecţie de artă 
străveche, scufundată odată cu nava ce o transporta. 
Un vapor ce purta şi alte comori? Se poate discuta şi 
această eventualitate. Dar răspunsul corect îl va da 
doar „schimbul următor”, viitorul. Vom cunoaşte 
adevărul doar atunci când omul va avea la dispoziţie 
mijloace curente pentru a organiza un şantier de 
explorare şi recuperare la cote negative de ordinul 


miilor de metri. 

Avem, desigur, în zilele noastre submarine de 
buzunar. Nave utilate cu sonde-ecou, care detectează 
obiectele îngropate în mâl şi cu instrumente electronice 
în stare să execute carotajul fotografic prin metodele 
stereofotogrametrice devenite „clasice” în arheologia 
submarină. Există asemenea nave de explorare, dar 
niciunul dintre tipurile existente nu poate acţiona în 
deplină securitate sub o anumită limită. În orizontul 
tehnologic actual, cele mai perfecționate 
submarine-de-buzunar nu sunt în stare să atingă, în 
limitele medii de siguranţă, adâncimi mai mari de 300- 
400 metri... 

E o treaptă ce va fi fără îndoială depăşită în anii 
următori. Ritmul exponențial în care se derulează 
avansul tehnologiilor contemporane  legitimează 
această perspectivă. 


La „ora computerelor” 


Toate aceste „unelte de lucru”, finalizând un lung 
ciclu de cercetări, experiențe şi realizări de mare 
performanță - în care s-au ilustrat acei minunaţi 
savanţi, constructori şi acvanauţi Robert Fulton, 
Maxime Labeuf, William Beebe, Auguste Piccard, Max 
Cosyns, Jacques-Yves Cousteau şi alţi temerari oameni 


de acţiune — marchează începutul unei noi etape de 
explorare, în care cibernetica se aliază cu alte zeci de 
ştiinţe pentru a asalta „continentul albastru”. Ineditele 
tehnologii, tipurile insolite de nave submersibile, 
casele-laborator imerse, acvaroboţii teleghidaţi nu sunt 
încă generalizate. Unele din aceste minuni tehnice sunt 
chiar unicate, prototipuri supuse încă experimentelor. 
Cert este că în acest domeniu ştiinţa de avangardă a 
deschis şi deschide în continuare largi perspective de 
progres. 

Noi tehnici de investigaţie, instrumente inedite se 
implică şi în explorările terestre. Magnetometrul cu 
cesiu, cu care se stabileşte prezenţa unor obiecte 
îngropate în pământ, detectoarele de metale, 
periscoapele cu infraroşii pentru cercetarea cavităţilor 
sunt doar câteva din tehnicile de avangardă care tind să 
intre în uzul curent al exploratorilor. Prospecţia 
arheologică prin intermediul fotografiilor cu infraroşii 
efectuate de la bordul aeronavelor este astăzi folosită 
cu succes. Cu asemenea mijloace au fost determinate la 
nordul peninsulei Yucatan limitele marelui oraş 
precolumbian Dzibilchaltun, a cărui arie depăşea cu 
mult „hotarele” Atenei, metropola lumii helladice. Cu 
aceleaşi mijloace a fost depistat un amplu sistem de 
fortificaţii — acoperit de nisipurile a două milenii — ce a 
apărat odinioară limesul saharian al Africii romane. 


Aerofotometria a completat cu imagini de ansamblu 
revelatoare  determinările arheologilor români în 
hotarul comunei dobrogene Slava. 

În epoca noastră, martoră a atâtor salturi calitative în 
domeniul ştiinţei şi tehnicii, insolitul, extraordinarul se 
transformă aproape imperceptibil în obişnuit. 

Până mai ieri insesizabile, astăzi radiaţiile lumii 
stelare sunt pe cale să slujească nemijlocit omul. Razele 
cosmice, senzori electronici şi un computer au fost 
utilizați pentru a cerceta structura uneia dintre marile 
piramide ale Egiptului antic. Premiera mondiala a 
aplicării noii tehnici de investigare a avut loc în 1969. 
Obiectivul cercetării îl constituie depistarea sălilor 
camuflate de constructori pentru a asigura 
inviolabilitatea camerei mortuare şi a tezaurului. Noua 
tehnică de investigaţie a fost imaginată de fizicianul 
Luis W. Alvarez, laureat al premiului Nobel, care a şi 
construit un detector de mare sensibilitate, în stare să 
înregistreze nu numai intensitatea radiaţiilor, ci şi 
direcţia parcursului lor. 

Principiul de lucru este pe cât de ingenios pe atât de 
simplu. Detectoarele LWA sunt plasate în mai multe 
puncte de pe axul orizontalei şi de pe cel vertical al 
piramidei. Radiațiile receptate de senzori au intensităţi 
diferite, în funcţie de densitatea materiei străbătute — 
mai slabe când au în calea lor obstacolul unui masiv de 


piatră, mai intense când parcurg spaţii libere. Datele 
astfel înregistrate sunt prelucrate apoi de un calculator 
electronic. 


Clubul internaţional al căutătorilor de comori 


Nu este o ficţiune. El îşi are sediul în „oraşul lumină” 
şi numără printre membrii săi oceanologi şi ziarişti, 
bătrâni lupi-de-mare, speologi şi hidrotehnicieni, 
globe-trotters şi romancieri celebri, studenți şi 
pensionari, electronişti, sportivi de performanţă, 
operatori de film, scafandri... Numeroase cercuri 
provinciale sunt afiliate centrului şi un activ schimb de 
informaţii alimentează oficiul de documentare al 
clubului. O arhivă, organizată după cele mai moderne 
sisteme de clasificare, cuprinde evidența pe plan 
mondial a comorilor identificate sau presupuse, în 
dreptul fiecărui tezaur fiind înscrise toate referințele 
acumulate. Vechi portulane şi manuscrise criptice, 
jurnale de bord ale unor nave scufundate şi scrisori 
susceptibile să ofere o pistă inedită, fotocopii şi 
xerox-uri de pe rapoartele căpitanilor unor corăbii 
înecate, pergamente cu texte  încifrate, schițe 
cartografice ce se presupune că ar fi fost redactate de 
flibustieri celebri (numai în Europa occidentală există 
unsprezece hărţi „strict autentice” ale tainiţei piratului 


englez Kidd!), coduri secrete, cum e cel al Ordinului 
Suveran al Cavalerilor Templieri, aerofotograme şi 
ghiduri de tot felul stau la îndemâna cercetătorilor. 

O serie de asociaţii similare ființează şi în alte țări, în 
Marea Britanie, Norvegia, Germania, Statele Unite ale 
Americii, Japonia... Majoritatea au scopuri strict 
comerciale. Unele însă au ca obiectiv cercetarea 
ştiinţifică, urmărind reintegrarea avuţiilor recuperate — 
piese de importanţă numismatică şi arheologică — în 
tezaurul culturii mondiale. Aşa cum s-a întâmplat în 
cazul lui Heinrich Schliemann care, luându-şi drept 
călăuză textele homerice, a descoperit pe înălțimile 
Isarlâkului vestigiile anticei Troia şi, între zidurile ei 
năruite, somptuosul tezaur al unui rege neştiut de 
istorie. Cum s-a dovedit şi cu numeroşi alţii, care au 
redat patrimoniului mondial nepreţuite tezaure. 


pe) pu Maat Tr A 

„Gardianul“ comarii: craniul descoperit într-un culăr cu 
2.200 escudos şi dubloni de aur care a fost thinuit într-o grotă 
din „capitala piraţilor” Tartaruga, Insula Broaştei Testoase. 


La noi în țară, mulţi, foarte mulţi dintre aceşti 
exploratori ai timpului sunt elevi pasionaţi de istoria 
locurilor unde trăiesc şi învaţă; realizările lor au fost nu 
o dată apreciate drept exemplare de către prestigioase 
nume ale ştiinţei româneşti, ca, de pildă, academicianul 
C. Daicoviciu. Un moment important în expedițiile 
ucenicilor arheologi l-au marcat cercetările desfăşurate 
în 1976 de către şcolarii din comuna băcăuană Măgura. 
Călăuziţi de inimosul profesor Dumitru Tătaru, ei au 
descoperit pe terasa pârâului Negel un tezaur de 


monede romane din epoca imperială, alcătuit din 2.830 
piese emise în primele două secole ale erei noastre, care 
însumează mai bine de nouă kilograme de argint. După 
cum aprecia directorul Muzeului de istorie din Bacău, 
acest tezaur se înscrie printre cele mai mari depozite 
monetare descoperite până acum în întreg cuprinsul 
Moldovei. 

„Să porneşti în aventură — scria în jurnalul său Robert 
Vergnes — înseamnă să-ţi pui toate visurile copilăriei 
într-o valiză şi încă ceva pe deasupra: emoția 
sfâşietoare pe care ţi-o dă mersul spre Necunoscut, tot 
mai departe, în nădejdea de a descoperi ceva...” [169]. 


Sesame, deschide-te! 


Ofirul, doar o legendă? 


Încărcate cu minunății din Ţara Punt: cu toate soiurile de 
lemn pretios din Țara Zeului, cu grămezi de răşini de mirt, 
abanos şi fildeş, cu aur verde de Emu...” 

(Inscripţie pe o lespede sculptată din templul 
Deir-al-Bahri, ce reprezenta expediţia reginei 
Hatşepsut în Ţara Punt) 


Ofirul, „Tara aurului”, a incendiat imaginaţia multor 
generaţii, secole de-a rândul, mobilizând energia atâtor 
şi atâtor „cavaleri ai aventurii”, fără a ocoli însă nici 
unele minţi sprintene şi lucide, cum a fost aceea a 
ilustrului genovez Cristofor Columb care, prin 
descoperirea Lumii Noi — fără să ştie cât de preţios îi este 
darul şi cât de mult s-a apropiat de râvnita Terra di Oro 
— a oferit Europei cele mai bogate mine ale secolului. 

Cea mai veche menţiune asupra Ofirului se găseşte în 
textele biblice. Exegeţii acestor scrieri vechi au 
demonstrat că din contextura fabulaţiei se pot 
desprinde uneori — printr-o atentă filtrare ştiinţifică — 
utile informaţii privind structuri organizatorice, modul 
de trai şi raporturile social-economice existente în 
coordonatele spațiale respective. Aşa cum o 
demonstrează elocvent Zenon Kosidowski în eseul său 
„Povestiri biblice”, tradus şi în româneşte în anul 1972. 


— I 
O capodoperă a furarilor din Atrica medier 


Ce reținem, în ce priveşte Ofirul, din paginile 
scripturilor? În Paralipomena, Cartea cronicarilor, se 
arată cu o precizie de scrib-socotitor ce averi a dăruit 
regele Solomon din tezaurul său personal pentru 
clădirea templului: 3.000 talanţi de aur şi 7.000 talanţi 
de argint curat. Exprimată în unităţile de măsură ale 
vremii noastre, cantitatea de metal preţios e 
impresionantă: 44.000 kg, dintre care aproape o treime 
aur de mare puritate - „aur de Ofir”, după cum 


subliniază anonimul care ne transmite această 
informaţie cu un spirit al exactităţii demn de laudă. 

La această generoasă ofrandă se adaugă cantităţi de 
metale preţioase şi mai mari, „jertfa — contribuţia, am 
spune noi azi — capetelor de familie, a căpeteniilor 
triburilor, a căpeteniilor peste mii şi a căpeteniilor peste 
sute şi a căpeteniilor peste averea regelui”. Această 
contribuţie, care a fost vărsată în mâinile lui lehil 
Gherşonitul, vistiernic al templului, însemna 5.000 
talanţi de aur, cărora li se adăugau 10.000 drahme aur, 
10.000 talanţi de argint, 18.000 talanţi de aramă şi 
100.000 talanti de fier, precum şi nenumărate pietre de 
mare preţ. 

Aşadar, numai aurul afectat împodobirii Templului 
din lerusalim însuma, potrivit unor autori, mai mult de 
8.000 talanţi, ceea ce înseamnă în măsurile noastre 350 
tone de metal preţios, cantitate pe drept cuvânt 
fabuloasă. 

Dacă ţinem seama de aurul care a fost încorporai în 
decorația templului înălțat pe muntele Moira, precum 
şi de cantitatea de metal nobil folosit pentru a făuri 
„jertfelnicul cel de aur”, feluritele potire şi obiecte de 
cult (Par. III c. 3), ne dăm seama că pentru a isprăvi 
splendidul edificiu n-au fost îndestulătoare nici chiar 
aceste considerabile cantităţi. Tavanul Casei Mari, 
„Sfânta”, cât şi pereţii au fost căptuşiţi cu aur, după 


cum la fel a fost împodobită şi „Sfânta Sfintelor”, 
plăcile de aur cântărind şase sute de talanţi. Până şi 
cuiele erau de aur, având fiecare o greutate de 50 de 
sicii (Par. II, c. 3). 

De unde venea acest aflux de aur în regatul lui 
Solomon? Atât Cartea Regilor, cât şi Paralipomena — texte 
biblice aparţinând „Vechiului Testament” — dau relaţii 
ce se completează reciproc informându-ne că în această 
privinţă intervenise o înţelegere între Hiram, regele 
Tyrului, şi regatul iudeilor: „Hiram i-a trimis cu slugile 
sale corăbii şi robi, cunoscători ai mărilor, care s-au dus 
cu slugile lui Solomon la Ofir şi au luat de acolo patru 
sute cincizeci de talanţi de aur şi i-au adus regelui 
Solomon” (Par. II, 18). 

Aceste expediţii ale tyrenienilor, la care participau şi 
corăbieri iudei, durau vreme îndelungată, distanţa 
dintre țărmurile Mediteranei orientale şi „ţara minelor 
de aur” fiind atât de mare, încât călătoria pe ape ţinea 
nu mai puţin de trei ani. Cartea Cronicarilor precizează: 
„Căci corăbiile regelui (Solomon - n. a.) umblau la 
Tarsis cu slugile lui Hiram şi la trei ani odată se 
întorceau aducând aur şi argint, fildeş, maimuțe şi 
păuni” (Par. II, 21). 

Regele Tyrului nu este un personaj legendar. Şi alte 
izvoare istorice fac referiri la el. 

Hiram era interesat să se asocieze cu Solomon, 


întrucât în acea epocă tyrenienii nu-şi statorniciseră 
încă în regiunea Mării Roşii baze susceptibile de a le 
asigura pătrunderea corăbiilor în sud, până în largul 
Oceanului Indian. 

Iniţial, pricepuţii dulgheri din Tyr au construit 
pentru ambițiosul rege al Iudeii mai multe corăbii din 
lemn de cedru libanez, nave înzestrate cu vele 
puternice, în stare să înfrunte vântoasele oceanului. 
Mai târziu, fenicienii au chibzuit însă că e mai 
avantajos să organizeze împreună cu iudeii expedițiile 
spre îndepărtata „ţară a aurului” — Ofir, numită de 
iudei şi Parvain, după cum reiese din textele 
Paralipomenei. 


Misterioasa țară Pwene 


Nu puţini sunt istoricii care tind să identifice Ofirul 
cu acel țărm al aurului însemnat de scribii Egiptului 
antic cu trei hieroglife PWN — Ţara Pwene. Hieroglifele 
nu definesc un anumit ţinut geografic, ci evocă 
Ţara-de-unde-se-aduce-aur, loc tainic care, după cum o 
demonstrează analiza comparativă a relatărilor 
întocmite de cronicarul Marelui Hapi, îşi schimba 
coordonatele în cursul timpului. 

Termenul generic Pwene - Punt, în transcrierea 
istoricilor europeni - a fost identificat în texte 


hieroglifice egiptene anterioare cu un mileniu domniei 
regelui Solomon. 

Un complex de reliefuri şi texte hieroglifice 
desfăşurate pe pereţii templului din Deir-al-Bahri, 
situat în preajma Luxorului, evocă în imagini de o mare 
plasticitate expediţia maritimă iniţiată de regina 
egipteană  Hatşepsut care şi-a pornit navele 
îndreptându-se spre „terasele de mirt” ale Ţării Punt. 


w FF 


Prima „secvenţă” a suitei de tablouri înfăţişează acea 
zi sărbătorească şi gravă totodată în care navele îşi 
avântă pânzele spre larg. O zi ce a asfintit în urmă cu 
mai bine de 3.400 de ani. Scena are dinamism şi 
„culoare”. Trei corăbii, cu vintrele umflate de vânt, 
sunt gata să iasă din port. Celelalte aşteaptă semnalul 
de plecare. 

Următoarele secvenţe prezintă flota înaintând pe 
ape, pe cele ale Mării Roşii, de bună seamă. Un tablou 
sugestiv îl constituie primirea reginei de către 
cârmuitorul regatului Punt, Perehu. Se desprinde din 
acest tablou un amănunt interesant, care poate fi 
totodată şi un reper: casele băştinaşilor sunt clădite pe 
piloni. 

Dacă ar fi să-i credem pe autorii acestor trimilenare 
reportaje, cârmuitorul din Punt preţuia în mod 
deosebit relaţiile cu puternicul stat egiptean, întrucât o 
primeşte pe regina Hatşepsut cu o deosebită smerenie: 


„Nu există oare niciun drum spre Strălucirea Ta, ca să 
putem trăi din răsuflarea pe care ne-o dărui?” ar fi 
rostit regele din Punt, după cum ne încredinţează 
hieroglifele care însoțesc relieful respectiv. Drumul 
exista, iar oamenii din Punt trebuie să fi fost mulțumiți 
de bunurile pe care regina Marelui Hapi le-a adus cu 
corăbiile sale de vreme ce i-au oferit în schimb atâtea 
„minunăţii”, după cum înseamnă cronica de piatră: 
„aur verde de Emu, fildeş şi abanos, răşină de mirt şi 
lemn de cinamon, îmbietoare arome şi mirodenii, 
paviani şi maimuțe” [40; 99]. 

Drumul tainic spre „ţara aurului” îl cunoaşte şi 
Tuthemes III, succesor ai întreprinzătoarei regine, care 
întreţine active relaţii comerciale cu această țară, 
martore fiind numeroasele liste de mărfuri primite din 
Punt, pe care le întocmesc scribii faraonului. Cea mai 
mare pondere în acest trafic îl are aurul, fildeşul şi 
sclavii. Scribii multor alţi faraoni, printre care şi cei ai 
lui Ramses II, consemnează continuitatea acestor 
relații. 

Evocări ulterioare de aceeaşi origine ne proiectează 
un tablou cu totul diferit, în care se înscriu alte 
orizonturi, alţi oameni. 

Hartă întocmită în anul 1573 de celebrul cosmograf Abraham 


o Ortéliuş, în care sunt reprezentate Oceanul Indian şi Marea 
Roşie, 


Locuitorii Puntului au de astă dată trăsături specifice 
unor etnii de rasă neagră: nas lat, turtit, părul creţ, 
veşminte sumare, caracteristice ţărilor tropicale. Ei apar 
în preajma unor arbori care în liniamentele lor stilizate 
sugerează palmieri. 

Aparent contradictorii, mărturiile culese la epoci 
diferite se referă la surse diferite de aprovizionare ale 
Egiptului antic, Feniciei şi Iudeii, marcând totodată 
extensia în spaţiu a acestui tainic drum al aurului. 

Care erau oare sursele de informaţie? 

Unii specialişti avansează ipoteza că Ofirul, ceea ce 
poate însemna şi Ţara Pwene, se află în regiunea 
meridională a peninsulei Arabice. 

Oponenții acestei păreri au printre altele un 
argument-cheie. 

Călătoria până la aceste latitudini, chiar în condiţiile 
navigaţiei antice, nu ar fi durat decât cel mult cinci, 
şase luni. Or, textele Cărţii Regilor sunt limpezi: 
expedițiile ce aduceau în Iudeea aurul Ofirului se 
desfăşurau într-un răstimp de trei ani. Dacă vom 
considera Ofirul doar un termen mai mult sau mai 
puţin criptic, ce exprimă nu un spaţiu geografic 
determinat şi statornic, ci „sursa de unde provine 
aurul”, atunci am putea lua în discuţie şi această 
ipoteză, cu o rezervă ce nu priveşte însă esenţa 
problemei, pe care o vom formula puţin mai târziu. 


„Mai bogaţi ca cei din Gerhaen şi Saaba nu există 
nimeni...” 


Imaginea pe care o avem despre Peninsula Arabică, 
stăpânită azi în covârşitoare măsură de deşert, nu ne 
poate determina să respingem ipoteza că în această 
parte a lumii tyrenienii achiziţionau aur. Date 
documentare privind istoria acestei regiuni în 
timpurile Regatului Iudeii nu avem la îndemână. 
Totuşi, pentru o perioadă mai apropiată, dar 
aparţinând aceluiaşi univers antic — secolul al II-lea 
înaintea erei noastre — există relatări care înfăţişează 
Arabia meridională ca matricea unei civilizaţii 
înfloritoare, ce-şi avea temeiurile în imensa activitate 
comercială pe care o întreținea atât cu Africa 
răsăriteană, cât şi cu lumea Mediteranei, cu Egiptul mai 
cu seamă. 

Principalele centre, statornicite pe colinele cu pante 
domoale din Yemen şi Hadramaut, erau apărate de 
ziduri înalte şi forturi de piatră. Strategi ai comerțului 
maritim, Cârmuitorii acestor oraşe dețineau controlul 
strâmtorilor Mării Roşii, luându-şi parte din toate 
bogăţiile ce străbăteau în ambele sensuri acest spaţiu — 
„centru al negoţului ce se făcea în acel timp între Asia şi 
Africa”. Constatarea o face Agathides, în urmă cu mai 


bine de 2.100 de ani, care fiind puternic impresionat de 
dinamismul acestor oraşe, de îmbelşugarea traiului lor 
şi de avuturile tezaurizate, scrie: „Nimeni în lume nu-i 
atât de bogat ca oamenii din Gerhaen şi Saaba...” [98] 

Este posibil ca aceste centre comerciale să fi constituit 
în antichitate un releu, prin care aurul din Cornul 
Africii (peninsula Somalia) sau cel colectat de 
navigatori din împrejurimile oraşelor de pe țărmurile 
„Mării Abisiniei” (Oceanul Indian) să fi ajuns în lumea 
Mediteranei în calele navelor feniciene. 

Gerhaen şi Saaba au dispărut de mult. Spulberul 
timpului şi nisipul deşertului au acoperit temeliile 
oraşelor năruite sub loviturile triburilor migratoare, 
care au distrus apeductele şi stăvilarele, precum şi 
iscusitele lucrări de irigare ce fertilizau aceste 
pământuri. Azi, vânturi fierbinţi sporesc mereu 
linţoliul de cuarţ, care învăluie în uitare temeliile 
năruite ale uneia dintre cele mei interesante civilizaţii 
ale Arabiei meridionale, renumită în lumea antică. 

Agathides, prin mărturia lui, ne invită să reflectăm la 
„ipoteza Yemen”. Arabia meridională ar putea fi una 
din sursele aurului adus de tyrenieni „de peste mări şi 
tări”. 

Atât Cartea regilor şi Melipomena, cât şi documentele 
hieroglifice egiptene, referindu-se la încărcătura 
corăbiilor trimise departe, peste mări, pentru a ajunge 


în „Lara aurului”, arată că de acolo se aduceau, de 
asemenea, colți de elefant şi lemn roşu. „Niciodată nu 
ni s-a adus (din Ofir - n. a.) atâta lemn roşu” se 
subliniază în cea de a treia Carte a regilor (11,12). 

Evident, acest lemn colorat este o esenţă tropicală, 
după cum numai la asemenea altitudini înflorea 
negoţul cu colţi de elefant. 

Reîntorşi din Punt — ori din Ofir — potrivit aceloraşi 
izvoare, corăbierii aduceau de asemenea maimute şi 
păuni. lată un alt amănunt care pledează pentru 
ipoteza că pământul ce asigura preţiosul metal — într-o 
anumită etapă a acestui multisecular „drum al aurului” — se 
afla în sud-estul continentului african. Texte sumeriene 
contemporane faraonilor evocă un ţinut bogat în aur 
aflat „pe ţărmul Mării de Jos”, adică pe coasta 
Oceanului Indian. Numele dat de sumerieni acestui 
țărm e semnificativ: Meluhha, ceea ce ar însemna „ţară 
neagră”. Coroborate, aceste elemente îi conduc pe unii 
istorici să emită ideea că Ofirul, Puntul şi Meluhha sunt 
numiri diferite ale aceluiaşi ținut. 

Ideea este seducătoare şi ar putea fi îmbrăţişată fără 
rezerve esenţiale, dacă nu s-ar ridica o întrebare 
generată de repetata afirmaţie făcută de cronicarul 
biblic, potrivit căreia expedițiile  corăbierilor ce 
negociau cu Ofirul durau nu mai puţin de trei ani. Să 
fie o exagerare voită pentru a sublinia dificultăţile ce le 


întâmpinau expedițiile? Ori o hipertrofiere a realităţii 
pentru a mări sursa de mister ce învăluia fabulosul 
Ofir? Ţinând seama de spiritul vremii, am putea fi 
înclinați să acceptăm asemenea explicaţii. Pledează în 
favoarea lor şi faptul binecunoscut că în antichitate 
navigatorii fenicieni aveau nevoie de mult mai puţin 
timp pentru a ajunge chiar în „insulele de cositor” din 
Atlantic, obiective aflate la distanţe considerabile 
pentru navigatorii acelor timpuri. 

Să nu uităm însă ce cantităţi considerabile de metal 
prețios achiziţionau corăbierii regelui Hiram şi ai 
regelui Solomon din acea îndepărtată „ţară a aurului”. 
Unul din transporturi însuma 600 talanţi de aur (Cartea 
Regilor III, 14). Dacă socotim echivalentele după scara 
antică — 1 talant = 36 kilograme — încărcătura cântărea 
aproape 25 tone. Se pare însă că în ludeea talantul de 
aur avea o pondere mai mare — 44 kilograme. În acest 
caz, cantitatea transportată în cursul unei singure 
expediţii era de circa 29 tone aur. 

În condiţiile istorice ale acelui timp, e greu de 
imaginat o singură bază de aprovizionare, un singur 
centru în stare să stocheze într-un interval de numai trei 
ani o asemenea cantitate de aur. Aur curat. Textul biblic 
de câte ori vrea să sublinieze puritatea metalului nobil 
adaugă: „aur de Ofir”. 

Ofirul, „Lara aurului”, reprezenta fără îndoială o 


vastă regiune bogată în zăcăminte aurifere, în care 
existau diseminate numeroase centre de producţie, 
aflate sub autoritatea politică a mai multor căpetenii 
locale, marile state africane luând fiinţă mult mai 
târziu. Este de presupus că negocierile se făceau 
separat, cu fiecare căpetenie în parte, schimbul 
efectuându-se prin troc ori — dat fiind structurile 
specifice ale economiei africane din ţinuturile 
meridionale ale „continentului negru” — prin ritualul 
lent al „negoţului mut”. 

Cum se desfăşurau asemenea negocieri ne putem 
imagina, extrapolând relatările făcute de istoricul arab 
Al Mas'udi (secolul X) în lucrarea sa Pajiştile de aur [38; 
40]. 


Negoţul mut 


Pentru a ajunge la hotarul ținuturilor producătoare 
de aur negustorii călătoreau vreme îndelungată, iar 
tratativele cu băştinaşii cereau la rândul lor timp şi 
răbdare. Istoricul arab Al Mas'udi relatează sugestiv 
fazele, aproape ceremoniale, în care se săvârşeau 
schimburile de mărfuri.  Neguţătorii  debarcau 
mărfurile pe țărm ori pe malul fluviului, 
dispunându-le în loturi mici; ei aveau grijă să le 
grupeze în aşa fel, încât fiecare să-şi poată recunoaşte 


„partea”. Această demarcare avea o îndreptăţită 
justificare, după cum va rezulta din relatarea 
tratativelor. 

După ce mărfurile erau astfel aşezate, neguţătorii se 
retrăgeau îndepărtându-se de „piaţă”, aşa încât 
băştinaşii să se poată apropia nestingheriţi pentru a 
cerceta produsele. Dacă îi interesau — şi negustorii 
aduceau tot ce ştiau că are mare căutare în lumea 
băştinaşilor -—  aborigenii depuneau în dreptul 
obiectelor alese cornete de coajă pline cu pulbere de aur 
sau pepite, mărgele de aur, fildeş şi carapace de 
broască ţestoasă, din care prin meşteşugite prelucrări 
se obținea în Occidentul european preţioasa baga. Apoi 
se retrăgeau în adâncul pădurii. 

Negustorii reveneau a doua zi la locul ştiut şi 
cumpăneau dacă schimbul le este favorabil. Dacă nu 
erau mulţumiţi, se retrăgeau din nou fără a lua nimic 
din ce li se oferise. În acest caz şi dacă mărfurile erau 
îndeajuns de ispititoare, indigenii sporeau cantitatea de 
aur lăsată în faţa lor. Negocierile se încheiau în ziua 
următoare, când negustorii reveneau pentru a prelua 
prețioasele produse ce le fuseseră oferite în schimb. 
Preluarea aurului, a fildeşului şi a celorlalte bunuri 
„Sigila” înţelegerea. După ce străinii se îndepărtau, 
băştinaşii îşi luau mărfurile dobândite, retrăgându-se 
apoi în aşezările lor. 


Din lungul lanţ de observaţii lipsesc unele verigi. E 
greu de crezut, bunăoară, că asemenea tratative se 
puteau duce oricând, în orice anotimp. Ipoteza unui 
„calendar” al acestor întâlniri nu este lipsită de temei. 
De-a lungul anilor, negustorii au identificat nu numai 
condiţiile obiective necesare desfăşurării schimburilor, 
ci şi modalităţile de a stimula interesul indigenilor 
pentru stabilirea unor contacte în conjuncturi prielnice. 
Asemenea informaţii, verificate nemijlocit, constituiau 


secrete ale fiecărui negustor pecetluite cu şapte lacăte. 

Negoţul mut implica numeroase popasuri şi, în 
consecinţă, numeroase tratative. Unele dintre ele, 
reluate cu tact şi răbdare atunci când nu se ajungea 
dintr-o dată la o înţelegere în stare să mulțumească 
ambele părţi, necesitau eforturi inteligente, dar şi mult 
timp. Nu poate fi exclusă nici posibilitatea ca 
navigatorii să fi fost nevoiţi să aştepte, după primele 
contacte, sosirea convoaielor cu aur pornite din 
adâncul pădurii virgine, după cum nu avem la 
îndemână argumente care să respingă ideea că, în unde 
situaţii, înşişi tyrenienii sau iudeii ar fi participat în 
vreun fel la extragerea minereului preţios. Este, de 
asemenea, de presupus că uneori membrii expedițiilor 
amintite au zăbovit, au fost obligaţi să zăbovească, pe 
țărmul străin pentru a transforma în lingouri, mai uşor 
de stivuit, o parte din aurul adus de indigeni. 

Asemenea împrejurări ar explica lunga absenţă a 
corăbiilor şi ar legitima ipoteza, susținută de mulți 
istorici şi africanişti, potrivit căreia Ofirul trebuie căutat 
pe coastele răsăritene ale „continentului fierbinte” şi în 
spaţiul în care au înflorit mai târziu, cu o mare putere 
de iradiere, puternicele imperii medievale africane 
Monomutapa şi Kilwa (42). 


„Aur şi alte minunăţii” 


„Lara aurului” a obsedat o viaţa întreagă pe unul 
dintre cei mai întreprinzători şi lucizi prinți ai Europei 
secolului al XV-lea, Henric Navigatorul, rege al 
Portugaliei. Pentru a-şi finaliza ambiţioasele planuri, 
Henric a organizat mai multe expediţii în căutarea 
bogatelor „mine ale regelui Solomon”. 

Corăbiile sale nu i-au adus însă decât câţiva pumni 
de nisip aurifer. Sub steagul altor regi, Portugalia va 
continua să caute ademenitorul ţinut. 

Pătrunzând în preajma anilor 1500 în apele „Mării 
Abisiniei” — cum se numea pe atunci Oceanul Indian — 
navele lusitane descoperă o lume cu totul neaşteptată. 
Oraşele de pe țărm, unele splendid construite pe 
numeroase terase de piatră dispuse în scară, nu erau cu 
nimic mai prejos decât cele lusitane. În rada porturilor, 
excelent amenajate, cu pontoane de piatră şi magazii 
încăpătoare, erau ancorate corăbii puternice şi iuți, care 
aduceau mărfuri preţioase, lemn aromitor de santal, 
ambră, felurite țesături colorate, sacchari — „miere de 
trestie” 

porțelanuri de Canton, perle de cornalină şi cristal de 
stâncă. Neguţătorii, ca şi Cârmuitorii oraşelor, trăiau în 
clădiri de piatră, unele fastuoase, înconjurate de 
grădini în care creşteau arbori şi flori nemaivăzute. 


Lusitanilor le e greu să mărturisească, dar asemenea 
oraşe sunt mult mai strălucite şi mai bogate decât cele 
din Portugalia. Îi uimesc, aprinzându-le şi mai mult 
setea de grabnică înavuţire, bogăţiile ce se vântură prin 
mâinile negustorilor şi ale corăbierilor ce-şi încarcă aici 
navele cu mărfuri africane: fildeş şi colţi de rinocer, aur 
şi aramă, lemn negru şi dur ca fierul şi câte şi mai câte 
altele... 

Ceea ce îi surprinde însă şi îi stinghereşte, 
aţâțându-le chiar mânia, e faptul că aceşti oameni cu 
fața întunecată nu-i privesc cu sfială şi nu se arată prea 
mult  îmbiaţi de mărfurile lusitane. Caravelele 
portugheze au stârnit mirarea băştinaşilor doar într-o 
singură privinţă: până atunci nu ajunsese în porturile 
lor nicio corabie venind dinspre apus, performanță care 
totuşi pare-se că nu i-a covârşit. Navele celorlalţi 
neguțători poposeau în porturile Africii meridionale şi 
răsăritene, venind totdeauna dinspre Marea Roşie şi 
Golful Persic, ori din mările Chinei şi ale îndepărtatelor 
Indii. De bună seamă, locuitorii oraşelor de pe coastele 
Oceanului Indian văzuseră nave mult mai arătoase 
decât cele portugheze. Astăzi ştim că în şantierele 
navale ale Chinei se construiau în acel timp corăbii cu 
cinci punți şi — realizare unică în epocă — asemenea 
nave aveau cinci şi chiar şapte catarge, fiind înzestrate 
cu o amplă şi puternică velatură. În vreme ce caravelele 


aveau un tonaj mediu de 500 tone, navigatorii chinezi 
cutreierau Mările Sudului la bordul unor corăbii ce 
depăşeau cu 200 tone cea mai încăpătoare navă 
europeană. Cronicarii arabi consemnează că atunci 
când joncile chineze navigau cu toate pânzele ridicate, 
ele se profilau la orizont ca nişte mari „nori albi” (42). 

Unul dintre cele mai dinamice porturi de pe ţărmul 
sud-estic al continentului african era Sofala, „Poarta 
aurului” cum l-au numit navigatorii arabi ai veacului al 
XV-lea. Numele ce i l-au dat nu avea un sens metaforic. 
El consemna realitatea unei perioade de opulenţă ce a 
durat trei secole, răstimp în care acest oraş a jucat un 
rol deosebit în negoţul intercontinental cu aur şi alte 
mărfuri preţioase. În unele texte medievale arabe, 
numele acestui port african este strâns legat de cel al 
Ofirului. 

Neobositul călător Ibn Battutah (1304-1377), care 
ne-a lăsat un amplu şi interesant „jurnal de bord” al 
călătoriilor sale peste mări şi ţări, aminteşte de tărâmul 
aurului atunci când face referiri la ţinuturile costiere ale 
Africii răsăritene, care aveau ca debuşeu portul Sofala: 
„De la Youfi (Ofir) se aduce multă pulbere de aur la 
Sofala”. Această identitate (Youfi — ţinutul mărginaş al 
Sofalei = Ofir) o declară şi o susţin cu argumente 
seducătoare savanţi de prestigiu, ca Etienne Marc 
Quatremers, dr. Karl Mauch, A.H. Heeren sau prof. 


Richard Hennis. Descriind regatele zindjilor situate de-a 
lungul țărmului sud-estic ale Africii. Al mas'udi, 
supranumit „Ptolomeul arab”, reţine că ţinutul Sofalei 
produce „aur din belşug şi alte minunăţii” [38; 40]. 

Aflată la răscrucea marilor drumuri comerciale ce se 
intersectau în largul Oceanului Indian, Sofala a 
constituit secole de-a rândul o activă piaţă a schimbului 
de mărfuri la care participau atât africani, cât şi 
comercianţi arabi, chinezi şi indieni. 

Este semnificativ faptul că într-un text chinez, 
aparținând secolului al IX-lea!, alături de prima 
menţiune a continentului african, este semnalată şi 
„tara aurului wake-wak”, teritoriu identificat ulterior 
de geografi ca ţinutul aflat în preajma Sofalei. Dar nu 
numai acest port era animat de o viaţă comercială atât 
de fructuoasă. Multe alte oraşe de pe acest țărm 
ospitalier şi prielnic, ca şi o seamă de insule aflate în 
preajma lui, cunoşteau aceeaşi efervescenţă, acelaşi 


belşug. 


1 Există documente chineze — provenind dintr-o perioadă relativ mai apropiată 
(secolul al XIII-lea) — care menţionează teritoriile costiere ale Africii răsăritene. 
Celebrele însemnări despre popoare străine ale cărturarului chinez Cijao Ju-Qua 
amintesc printre altele şi Ţara Tzen-ba care, potrivit amănuntelor date, nu poate fi 
decât Ţara Zindj, teritoriu consemnat de cercetările contemporane ca fiind 
regiunile costiere ale Somaliei, Kenyei şi Tanzaniei. 


Un imperiu comercial în Africa Medievală 


O amplă serie de cronici africane, redactate în arabă 
sau în swahili şi descoperite relativ recent, aduc lumini 
noi asupra civilizaţiilor medievale ce s-au dezvoltat pe 
coasta răsăriteană a continentului. Sunt cronicile 
oraşelor Lamu, Pata, Mombassa, Wuruba, Kilwa şi 
Mogadiscio, care prin bogăţia informaţiilor lor relevă 
existenţa în această zonă, cu multe secole înainte de 
sosirea corăbierilor lui Vasco da Gama, a unei fertile 
civilizaţii. O civilizaţie africană în formă şi esenţă, ale 
cărei temeiuri materiale erau dependente în bună 
măsură de activele relaţii comerciale întreținute de 
respectivele oraşe, dintre care unele întemeiaseră 
adevărate imperii comerciale. Un astfel de imperiu 
comercial a avut ca centru Kilwa Kisirwani, o insulă 
situată în apropierea coastei meridionale a Tanzaniei 
de azi. Datorită prielnicei sale aşezări la răspântia căilor 
de navigaţie ce se întreţeseau în această zonă şi 
iscusinţei oamenilor ei — etnii negre, numite zinjd de 
cronicarii arabi — Kilwa deţine pe la mijlocul secolului 
al XI-lea o poziţie-cheie în spaţiile răsăritene ale coastei 
africane. Ea controlează nu numai comerţul ce se 
desfăşoară în diferitele centre de pe țărm, ci şi toate 
negocierile ce se purtau cu centrele de producţie din 
interiorul teritoriilor respective. 


Kilwa era una din „bazele” cele mai înaintate, de 
unde porneau spre „ţara aurului” expedițiile 
neguţătorilor veniţi aici din ţinuturi îndepărtate. Ei se 
îndreptau - după cum arată Basil Davidson - „pe 
drumul Sofala spre minele de la frontierele 
Mozambicului şi  Rhodesiei, sau pe alte rute, 
înconjurând capătul de nord al lacului Nyasa (Malawi 
— n. a.) spre Zambezi şi-apoi mai departe...” [42]. 

Aurul colectat direct de Kilwa, cât şi cel negociat prin 
mijlocirea ei de neguţători de toate neamurile, precum 
şi întinsul comerţ cu fildeş, adus din Africa răsăriteană 
şi vândut în China şi India, au sporit bogăţia şi puterea 
Kilwei. Acest imperiu comercial cunoaşte o mare 
extensie în secolele următoare, când călători 
portughezi, ca Duarte Barbosa, consemnează printre 
altele excelenta organizare a oraşului Kilwa, eleganța şi 
robustețea clădirilor de piatră şi cărămidă, frumuseţea 
şi originalitatea motivelor decorative ce împodobeau 
casele. 

Aur şi fildeş, iată temeiul bunăstării şi puterii 
oamenilor din Kilwa Kisirwani. 

Locuitorii acestui oraş — notează navigatorul olandez 
Linschooten, în 1583 — „sunt aproape toţi înveşmântați 
în mătase sau în țesături fine de bumbac, femeile poartă 
în jurul gâtului şi al braţelor podoabe făurite din aur şi 
pietre preţioase. Ele au, de asemenea, o mare cantitate 


de obiecte lucrate în argint”. 

Femeile din Sofala  descoperiseră farmecul 
produselor de cosmetică ale Extremului Orient, 
prețuiau cum se cuvine apele albăstrii ale topazului, 
şiragurile de chihlimbar şi de mărgean, mărgelele 
sidefii aduse din îndepărtatele regate ale Indiilor. 

Neguţătorii îşi împodobeau casele cu obiecte de preţ: 
statuete de jad şi cornalină, plăci de piatră smălţuite în 
culori mângâietoare de meşterii Siamului şi porţelanuri 
fine chinezeşti, spre încântarea arheologilor din secolul 
al XX-lea, care descoperă aici fragmente de vase 
minunat decorate din perioada Sun — secolul al XII-lea, 
aşadar — precum şi din veacurile imediat următoare. 


Mwanamutapa, stăpânul minelor 


Aurul ce se scurgea prin Sofala şi Kilwa era adus din 
regiunile aurifere ale unui puternic stat medieval, care 
cuprindea o mare parte din teritoriul de azi al statului 
Zimbabwe şi unele regiuni ale Mozambicului. 
Cârmuitorul lui purta titlul de mwanamutapa, ceea ce în 
graiul triburilor şona însemna „stăpânul minelor”. 

Portughezii, ignorând înţelesul real al titlului, au 
socotit că el reprezintă numele căpeteniei. Aşa se 
explică faptul că toate referirile lor ulterioare amintesc 
de împăratul  Monomutapa, transcriind eronat 


pronunția reală. Întrucât în această formă apar toate 
referinţele istorice privitoare la statul medieval african 
Mwanamutapa, vom folosi în continuare termenul din 
cronicile portugheze. Veştile despre bogatele teritorii 
cârmuite de Monomutapa în evul mediu depăşiseră 
hotarele africane, răzbătând până în India unde, în 
cursul unei călătorii, eruditul persan Al Biruni îşi 
notează existența acestui „izvor nesecat de aur”. 

Curtea de la Lisabona primeşte cu deosebit interes 
rapoartele căpitanilor săi ce navighează în apele Africii 
răsăritene. Regele Portugaliei este convins că Ofirul a 
fost descoperit, în sfârşit, prin râvna trimişilor săi. 
Aflând cu uimire că Sofala a negociat doar într-un an 
patru tone de aur curat, el hotărăşte să verifice această 
ştire. Francisco d' Almeida, căpitan-general al unei flote 
ce arborează steagul regelui Portugaliei, debarcă la 
Sofala în 1507 şi, în fruntea oamenilor săi — 1.500 soldaţi 
încercaţi — jefuieşte oraşul. Casă cu casă. Adună o 
seamă de lucruri de preţ. Dar prada sa e neînsemnată 
faţă de ceea ce socotise că va dobândi. Ce se 
întâmplase? Aurul, cât se afla în depozitele 
neguţătorilor din Sofala, pornise cu câteva săptămâni 
înainte pe apă către Golful Persic, India şi porturi 
neştiute ale Mărilor Sudului. 

Oraşul Kilwa a împărtăşit soarta Sofalei. Şi Malindi. 
Şi Souja-Ya-Kati. Au fost jefuite de asemenea oraşele 


Mombassa şi Sango Mnare. 

Jaful şi incendierea oraşelor erau practici curente ale 
Curţii de la Lisabona, a cărei politică urmărea 
anihilarea negoţului arab şi egiptean în Oceanul 
Indian. În această direcţie, Francisco d” Almeida şi apoi 
Affonso d' Albuquerque au acţionat cu o nestăpânită şi 
înverşunată violenţă. Bogatele oraşe de pe coastă, 
trecute prin foc şi sabie, au fost ruinate iar puţinii 
supraviețuitori s-au refugiat în regiunile interioare. 
Încărcat de nostalgii şi tristeţi, un poem swahili evocă 
aura de altădată a marilor oraşe africane de pe țărm: 
„Acolo unde odinioară au stat porţelanuri în firide / 
Azi păsări sălbatice îşi cuibăresc puii” [40]. 

Flotele Portugaliei, având arme şi o forță de şoc 
superioare şi găsind adversarii nepregătiţi pentru o 
înfruntare armată de asemenea anvergură, au dobândit 
într-un scurt răstimp monopolul comerțului maritim în 
Oceanul Indian. Obiectivul a fost cucerirea „[ării 
Ofirr”. 

Portughezii aveau năzuințe mari, dar suflul lor 
precipitat nu i-a dus prea departe. Ei nu deţineau încă 
forţa în stare să invadeze „ţara aurului”. De aceea 
încheie cu Monomutapa o înțelegere - un acord 
comercial, în termeni moderni - în virtutea căreia 
„Stăpânul minelor” se îndatora să le vândă o parte din 
aurul extras de pe teritoriul său. 


Monomutapa a găsit, desigur, alte debuşee mai 
sigure şi mai aducătoare de bun câştig, întrucât în 
prezent ştim că nu le dădea „partenerilor” săi decât 
două lingouri lunar, cantitate evident derizorie, care 
abia acoperea cheltuielile pe care le făcea Coroana 
pentru a echipa corăbiile destinate să parcurgă lungul 
drum până la Sofala şi înapoi. 

Mânia regelui sporea an de an, până când un 
războinic încercat, Francisco Baretta, a fost trimis, în 
1569, în Africa pentru a pune capăt acestei situaţii şi a 
cuceri, în numele suveranului său, „Tara Ofirului”. 
Baretta îşi îndeplini misiunea, declarându-se 
„Conchistador al minelor din Monomutapa”. Gloria sa 
fu însă scurtă şi păguboasă. Puțin timp după această 
„pătrundere” muri, fără a fi ajuns să descopere 
exploatările miniere din bazinul fluviului Zambezi. 
Zadarnice au fost încercările făcute în acest sens şi de 
Vasco Fernandez Homa, care a preluat apoi comanda 
detaşamentului condus de Baretta. 

Vor mai trece aproape patru decenii până când 
portughezii vor reuşi să ia în stăpânire „ţinutul minelor 
de aur”. În anul 1607, cârmuitori Monomutapei a fost 
încolţit de atacurile unor căpetenii tribale, care, 
nesocotindu-i autoritatea, luaseră în stăpânire una din 
principalele sale reşedințe, precum şi întinse pământuri 
situate în zone ce le permiteau să controleze drumurile 


de acces. Monomutapa era în mare cumpănă. Situaţia 
sa şubredă îl sileşte să semneze un act, care nu numai 
că goleşte de sens titlul ce-l poartă, de „stăpân al 
minelor”, dar îl privează şi de sursa reală a puterii lui şi 
a statului pe care îl cârmuieşte. lată un extras din acest 
„contract: 

„Eu, Gasse Lucere, împăratul Monomutapei, găsesc 
de cuviinţă şi sunt bucuros să înmânez Majestății sale 
(Regele Portugaliei — n. a.) toate minele de aur, aramă, 
fier, plumb şi cositor ce se află în împărăţia mea pentru 
atâta timp cât Regele Portugaliei, căruia îi transmit 
amintitele mine, mă va menţine în poziţia ce o am 
pentru a avea puterea de a da ordine şi a dispune aşa 
cum au făcut înaintaşii mei... şi îmi va da forțe înarmate 
cu care să-mi iau înapoi curţile şi să-l nimicesc pe 
tâlharul şi răzvrătitul Matuzuanha care a jefuit parte 
din ţinuturile unde se găseşte aur şi împiedică pe 
negustori să facă negoţ...” [40] 

Se pare însă că acest angajament n-a mulțumit Curtea 
de la Lisabona. „Imperiul aurului” este invadat de 
ostaşii portughezi şi, după îndelungate lupte, în 1629, 
Monomutapa este ucis, soartă pe care o împărtăşesc, 
spun cronicile, toţi mai marii acestei ţări. 

Controlul, exercitat de portughezi la început doar pe 
litoral, se extinde şi asupra unor teritorii din interiorul 
țării, iar noua căpetenie a Monomutapei devine un 


instrument docil, la îndemâna guvernatorilor numiţi de 
regii Portugaliei. Într-un raport întocmit în 1667, un 
ofițer portughez vorbeşte despre „râurile de aur” ce se 
scurg din Africa în tezaurul regal. Aur ce provenea mai 
mult din jaf decât din negoţ. Monopolul pe care îl 
instauraseră lusitanii distrusese în mare măsură 
reţeaua relaţiilor comerciale tradiţionale. Nu după mult 
timp vor apărea simptomele unei puternice crize: 
şuvoiul de aur se subţia mereu... 


Comorile uitate 


Se spune că Monomutapa acelui timp, pentru a-şi 
salva avuţiile imperiului, a închis multe mine, 
ascunzând în ele pepite uriaşe şi burdufuri cu aur pur, 
fin ca nisipul, recoltat din aluviunile râurilor. Se spune! 
Cert este că unele căpetenii tribale au închis într-adevăr 
numeroase mine, camuflând cu grijă intrările pentru a 
preîntâmpina primejdia de a-şi pierde privilegiile. Ce 
se întâmplase? Prin reluarea exploatării minelor de 
către portughezi, căpeteniile locale pierdeau nu numai 
pământurile, ci şi autoritatea asupra supuşilor care se 
refugiau în alte teritorii încă libere. Aşa s-au petrecut 
lucrurile cu triburile manvka, situate la nord de 
frontiera ce delimitează azi Zimbabwe de Mozambic, 
ca şi cu multe alte comunităţi tribale, aflate la câteva 


sute de kilometri departe de ţărmul oceanic. 

Populaţia acestor zone s-a risipit, Cârmuitorii au 
pierit în luptă şi locul vechilor mine a fost uitat de toţi. 
Unele au fost ulterior redeschise, altele nu. 

Imperiul e măcinat. Grăitoare în această privinţă este 
scrisoarea pe care o trimite suveranului Portugaliei 
viceregele său din Indii. Imperiul Monomutapa - 
consemna acesta în 1719 — „se află într-o asemenea 
stare de decădere, încât nimeni nu are stăpânire asupra 
lui, căci fiecare deţine putere acolo...” [40], Statul 
Monomutapa se destramă către sfârşitul secolului al 
XVIII-lea. Nimicind puterea centrală, care asigura 
coeziunea triburilor, portughezii au provocat 
declanşarea conflictelor intertribale. Scindarea forțelor, 
anarhia ce cuprinsese ținuturile puternicului stat de 
altădată au înlesnit invazia triburilor războinice venite 
din miazăzi. Şuvoiul năvălitorilor nguri mătură totul în 
cale. Sunt distruse frumoasele oraşe de piatră, culturile 
ce se desfăşurau pe pantele terasate sunt incendiate şi 
cad în paragină. Zimbabwe se năruie. Ca şi toate 
celelalte aşezări fortificate din sud, Dhlo Dhlo, Naletali 
şi Khami, ale căror vestigii mai sunt vizibile şi azi în 
preajma frontierei dintre Zimbabwe şi Mozambic. 

„Râurile de aur” şi-au subţiat de mult fluxul. 
„Ofirul” african a încetat să mai însufleţească 
speranțele Portugaliei. Mirajul Braziliei atrage 


irezistibil. În sfera de interese a Portugaliei, Africa 
deţine acum un rol secund, principalul obiectiv în acest 
spaţiu fiind negoţul cu sclavi. 

Aureola Ofirului, de mult rarefiată, dispare pe 
de-a-ntregul. 


Tezaurul imperiului Tahuantinsuyo 


„Au fost atât de incredibile podoabele acestei clădiri, încât 
nu m-aş încumeta să le descriu, dacă n-ar mai fi fost evocate 
de toți spaniolii, istorici ai Perului. Mai mult — nici ceea ce 
spun ei, şi nici ceea ce voi spune eu nu vor izbuti să le redea 
aievea... Top cei patru pereți ai templului erau acoperiți de 
sus şi până jos cu plăci şi tăblii de aur. Fațada avea pe ea 
imaginea soarelui, lucrată dintr-o placă de aur de două ori 
mai groasă decât plăcile ce decorau pereții...” 

Garcilaso De La Vega 
(Commentarios reales quie tratan del origen de los incas) 


A fost odată un împărat pe care supuşii săi îl numeau 
Desăvârşitul-Fiu-al-Soarelui. Stăpânirea sa se făcea 
simțită peste un ţinut uriaş, scăldat de Marele Ocean şi 
străbătut de numeroase ape ce purtau în unda lor solzi 
de aur. Pentru a se păstra în amintirea supuşilor ziua 
naşterii primului său băiat, acel împărat porunci ca trei 
sute de giuvaiergii să alcătuiască un lanţ cu verigi din 
aur alb şi aur roşu, cum nu s-a mai văzut cândva. 
Nemaipomenitul lanţ, desăvârşit de meşteri aurari 
după îndelungată trudă, măsura nu mai puţin de trei 
sute cinzeci de paşi. Şi era gros cât încheietura unui 
braţ de voinic. 


Desăvârşitul-Fiu-al-Soarelui 


A fost odată... Pare un început de poveste. O poveste, 


totuşi, pe de-a-ntregul adevărată. Istoria ne furnizează 
date exacte care definesc această împărăție ca fiind 
Tahuantinsuyo, țara incaşilor, stat amerindian care, 
către mijlocul celui de-al doilea mileniu al erei noastre, 
cuprindea teritorii mult mai întinse decât cele mai 
puternice imperii europene. 
„Desăvârşitul-Fiu-al-Soarelui” era doar o parte din 
titlul ce-l purta cârmuitorul statului; în original numele 
său este Inca Hudyna Kapak Inticush Hualpa sau după 
alte surse Huayna Cápac. El a domnit în prima pătrime 
a secolului al XVI-lea. Înainte de a se săvârşi din viaţă, a 
lăsat cu limbă de moarte ca cei doi fii ai săi să-şi 
împartă frăţeşte împărăţia. Cel mai mare, Huáscar, era 
hărăzit să domnească asupra provinciilor apusene, care 
aveau reşedinţa în oraşul imperial Cuzco, iar cei de-al 
doilea fiu, Atahualpa, urma să preia în stăpânire părţile 
răsăritene, al căror centru era Quito. Fiu nelegitim, 
potrivit tradiţiilor încă, Atahualpa încălcă voinţa tatălui 
şi ridică oşti împotriva fratelui său. După sângeroase 
înfruntări, bastardul dobândi victoria, înfrângând 
forțele ce i se împotriveau. Huáscar fu prins şi închis 
într-o fortăreață în munţi. Uzurpatorul se declară Sapa 
Inca, Singur-Stăpân peste întreaga împărăție. 

Ecoul marilor lupte de-abia se stinsese, când Sapa 
Inca primi o veste uimitoare. Hotarele ţării fuseseră 
încălcate de oşteni necunoscuţi înveşmântaţi în 


carapace de metal strălucitor, oameni bizari, purtaţi de 
animale ce nu aveau seamăn cu niciuna din făpturile 
ştiute... Astfel intrară în tara incaşilor şi în istorie 
Francisco Pizzaro şi soldaţii săi. Era în anul 1532. 

Francisco  Pizzaro trimite emisari la reşedinţa 
imperială din Cajamarca pentru a cere Marelui Inca să 
se întâlnească cu el, fără însoțitori înarmaţi, dorind a-i 
transmite din partea suveranului său dorinţa de pace şi 
simțămintele de prietenie ce le nutreşte acesta faţă de 
stăpânul imperiului Tahuantinsuyo. 

Şovăitor când a primit primii soli, dar preţuind 
stăruința trimisului regal, atunci când alţi emisari ai 
acestuia s-au înfăţişat la porțile palatului său, 
Atahualpa a acceptat până la urmă să se întâlnească cu 
Pizzaro. 

A sosit la locul cuvenit, purtat de sclavi pe o litieră 
placată cu aur şi împodobită cu somptuoase pietre 
colorate, întovărăşit de curteni numeroşi şi de servitori. 
Potrivit înţelegerii, toţi însoțitorii săi erau neînarmați. 
Când cortegiul s-a apropiat de soldaţii spanioli ce-l 
întovărăşeau pe căpitanul lor, Marele Inca a făcut un 
semn şi cortegiul s-a oprit. Atahualpa a coborât din 
lectică, aşteptând în picioare să se apropie de el trimisul 
regelui Spaniei. 


In numele „dreptei credințe”... 


Duhovnicul trupei spaniole, un călugăr fanatic, 
Vicente Valverde pe nume, ţinând crucifixul în dreapta 
şi biblia în cealaltă mână, ieşi din rândul soldaţilor şi 
începu a vorbi câte-n lună şi stele despre virtuțile 
dreptei credinţe creştine şi despre facerea lumii în şase 
zile, apoi se osteni să lămurească cum a apărut Adam 
pe lume şi cum s-a întrupat prima femeie. Vorbi şi 
despre vicarul atotputernicului, papa Alexandru, care a 
hărăzit Spaniei stăpânirea Lumii Noi... 

Un tânăr amerindian ce se alăturase soldaţilor lui 
Pizzaro încerca să tălmăcească cuvintele înflorite ale 
preotului, dar cu greu putea urmări firul lungului 
discurs şi prea puţin era în stare să redea esenţa celor 
spuse. Valverde îşi sfârşi discursul cerându-i lui 
Atahualpa să se lepede pentru totdeauna de 
diavoleştile sale credinţe şi să facă jurământ de 
supunere faţă de atotputernicul rege al Castiliei, 
asigurându-l că acesta, în nesfârşita sa bunătate, aflând 
că i-a jurat credinţă, îi va îngădui să-şi stăpânească mai 
departe ţinuturile sale. 

Binevoitor, Atahualpa, care nu reţinuse decât frânturi 
din lunga şi încâlcita expunere, luă cuvântul [94] 
adresându-se lui Vicente Valverde: 

— Nu pricep întrutotul ce spui. Dar pe câte înţeleg, 


ştii multe şi uimitoare lucruri, de care n-am avut nicio 
ştire până acum. Cine ţi-a încredințat aceste minunăţii? 
Şi cum aş putea ajunge şi eu să cunosc acest izvor? 


Vicente Valverde îi înmână biblia legată în marochin, 
pe care până atunci o ţinuse strânsă la piept: 

— lată! Această scriptură sfântă va vorbi pentru mine 
şi-ţi va desluşi cuvântul atotputernicului Dumnezeu. 

Inca luă cartea, o deschise, se uită cu atenţie printre 
filele ei... Nedumerit, o închise şi o apropie de ureche. 
Rămase aşa o vreme, cu biblia lipită de tâmplă, apoi 


aruncând-o la pământ spuse mâniat: 

— M-ai amăgit! Nu vorbeşte, nu-mi spune nimic!... 

Atunci Valverde strigă ca din gură de şarpe: „Fraţi 
creştini, sunteţi martori! Sfânta Scriptură a fost călcată 
în picioare. Zdrobiţi-i pe păgâni!” 

Cuvintele lui răsunară ca un semnal de luptă mult 
aşteptat. Scoţând la iveală spadele ascunse, pedestraşii 
se năpustiră asupra mulţimii adunate care, nedumerită, 
în primele clipe nici nu înţelese ce se întâmplă. 
Archebuzierii şi purtătorii de muschete îşi sloboziră 
armele, secerând zeci de oameni. Neaşteptatele 
explozii, tropotul cailor ce erau mânaţi în galop iscară o 
asemenea panică, încât însoțitorii Marelui Inca, 
cuprinşi de o spaimă nemaipomenită, se risipiră care 
încotro... Spaniolii loveau fără alegere şi fără cruțare. 
Pieriră sute de curteni, servitori şi soldați. Inca fu 
doborât la pământ de Francisco Pizzaro şi silit să 
îngenuncheze. 

Luat prizonier, Atahualpa a fost închis într-o cameră 
din palatul rezidenţial din Cajamarca, aducându-i-se la 
cunoştinţă în aceeaşi zi crimele de care este acuzat. 
Numeroase erau învinuirile: a vărsat sânge nevinovat 
aducând jertfe „drăceştilor divinităţi” la care se 
închina; a  urzit uciderea căpitanului-general al 
armatelor regelui Castiliei; s-a rostit a fi potrivnic şi 
vrăjmaş dreptei credinţe, nesocotind totodată puterea 


Majestății sale catolice Regele Spaniei... 

Izolat şi supus unui aspru regim de detenţie, după ce 
a reflectat îndelung asupra acestei neaşteptate şi 
îngrijorătoare răsturnări a situaţiei, Atahualpa a cerut o 
întrevedere cu căpitanul-general. 

Pentru a arăta că nu-i prea interesat de ceea ce i-ar 
putea spune prizonierul său, Pizzaro lăsă să se scurgă 
câteva zile. Apoi, într-o seară, pătrunse în camera unde 
era închis Marele Inca. 

Atahualpa i se adresă: 

— Am avut destul timp să mă gândesc. Îţi spun fără 
ocolişuri, învinuirile pe care mi le aduci nu le înţeleg, 
nu sunt de înţeles. Mă acuzi de fapte pe care nici nu 
le-am gândit şi de alte lucruri, pe care le-am făcut aşa 
cum m-au îndrumat îndreptările ştiute ale imperiului... 

Aspru, Francisco Pizzaro îi tăie cuvântul: 

— Ai nesocotit cu rea-credinţă puterea regelui 
Spaniei şi ai uneltit pieirea mea şi a soldaţilor mei. Şi nu 
uita! Ai pângărit cu sfruntată duşmănie Cartea Sfântă 
ce cu bunăvoință ţi-a fost încredinţată. 

Inca clătină din cap, ca şi cum ar fi vrut să spună: 
greşeşti! Tăcu însă. După câteva clipe reluă calm: 

— Toate câte s-au petrecut se datoresc unei mari 
neînţelegeri. Dar nu pentru a ne înfrunta iar am cerut 
această întrevedere, ci pentru a căuta o cale de 
înţelegere, care îţi poate aduce mare folos. 


— Ascult, sună neprietenos glasul lui Pizzaro. 

— Sunt hotărât să-mi răscumpăr viaţa şi libertatea. 
Dă-mi răgaz — cât s-ar petrece pe cer de trei ori luna 
plină — şi voi umple cu aur şi argint această cameră, 
până la înălţimea mâinii mele. 

Pizzaro măsură camera dintr-o privire. Să tot fi avut 
vreo douăzeci de picioare în lungime şi vreo 
optsprezece picioare în lăţime... Socoti că mâna înălţată 
a captivului ar fi marcat pe perete pe puţin şapte 
picioare. Nu pregetă mult. Acceptă propunerea. 


Mesajul Marelui Inca 


Crainicii s-au împrăştiat în toate direcţiile pentru a 
transmite celor îndreptăţiţi mesajul „Fiului Soarelui”. 

Izvoarele istorice sunt foarte firave în ceea ce priveşte 
acest moment al tragicei aventuri pe care o trăieşte 
Atahualpa. Ținând seama de realităţile acelui timp, 
asupra căruia ne furnizează unele informaţii cronicarii 
spanioli, putem reconstitui „rețeaua de comunicaţii” 
prin care mesajul a ajuns până la ultimele comunități. 

Ordinele date de Inca erau cuprinse într-un quip ce 
purta simbolurile înaltei sale demnități. Quip-ul era un 
ansamblu de şnururi divers colorate, fiecare fir purtând 
un număr de noduri la distanţe diferenţiate. Printr-un 
sistem original de codificare se însemnau cifre sau idei 


scurte. Culorile aveau semnificaţii particulare: 
galbenul, de exemplu, desemna aurul, bunurile 
preţioase. În genere, quip-urile erau folosite în imperiul 
incaş ca instrumente de evidenţă statistică; în anumite 
situaţii, inițiaţii în codul respectiv puteau transmite şi 
mesaje mai complicate. Un astfel de mesaj a transmis 
Atahualpa  prinţilor-guvernatori ai  „sferturilor” 
imperiului — Chinchaysuyo, provincia de miazănoapte, 
Collasuyo, teritoriile meridionale, Antisuyo, provincia 
răsăriteană şi Condesuyo, cea apuseană. Din centrele 
provinciale, alți crainici purtători ai altor quip-uri 
alcătuite din ordinul guvernatorilor au transmis voinţa 
Marelui Inca în tot cuprinsul imperiului. Un imperiu 
imens, ce cuprindea o bună parte din teritoriul de azi al 
Perului, întreaga Bolivie şi vaste spaţii din aria 
actualelor state Chile, Argentina, Columbia şi Ecuador. 
Nu e de mirare că au fost necesare şase luni încheiate 
pentru ca miile de cărăuşi să poată ajunge la Cuzco — 
„buricul lumii” — împovăraţi de grelele lor sarcini: 
pepite uriaşe şi pungi din piele de pecari şi lama 
doldora de fluturaşi de aur, măşti şi vase antropomorfe 
şi zoomorfe, podoabe nemaivăzute şi mii de lingouri 
elipsoidale. Aur alb, aur roşu, aur galben — metalul 
strălucitor căruia „fiii Soarelui” îi acordau cu totul alte 
valori: funcţionale într-o măsură, dar mai cu seamă 
simbolice, magice, el constituind în concepţia incaşă 


imaginea materializată a forţei vitale solare [88]. 


Sacrifici rituale în cinstea divinității solare 


Când se împlini sorocul, camera cu pricina nu se 
umpluse nici pe jumătate. Văzând totuşi că se adunase 
o cantitate considerabilă de metal preţios, Pizzaro se 
înduplecă şi prelungi termenul acordat iniţial. 
Captivului i se îngădui să trimită emisari în toate 
colţurile imperiului şi să primească nestingherit 
rapoartele lor. Această împrejurare favorabilă îi înlesni 
Marelui Inca să afle că fratele său Huáscar a început 
tratative cu Francisco Pizzaro pentru ca acesta să-l 
recunoască a fi singurul îndreptățit să conducă 
imperiul. Îi ajunse la cunoştinţă, de asemenea, 


îngrijorătoarea ştire că, pentru a-l compromite, 
Huáscar se silea, prin mijlocirea unor înalte căpetenii 
ce-i juraseră credinţă şi sprijin, să împiedice sosirea la 
timp a convoaielor încărcate cu aurul răscumpărării. 
Cuprins de mânie, dar şi înfricoşat de soarta ce-l 
aştepta, Atahualpa transmise unor oameni de încredere 
ordinul de a fi curmată de îndată viaţa uneltitorului. 
După puţin timp, într-o noapte, Huáscar a fost 
sugrumat. 

Moartea lui Huáscar destrămă plasa-capcană ţesută 
de Pizzaro. El sperase să-l folosească pe rivalul lui 
Atahualpa ca pe o unealtă docilă. Dispărând această 
speranţă, eliberarea captivului putea aduce mari 
prejudicii. Nemaifiind controlat de el, Atahualpa era în 
stare să ridice oştiri numeroase, care ar fi nimicit în 
puține zile neînsemnatele lor efective. Hotărî că 
singura soluţie este îndepărtarea grabnică şi pentru 
totdeauna a marii căpetenii incaşe. Fără nicio întârziere 
îşi duse acest gând până la capăt, nemaiaşteptând 
sosirea convoaielor întârziate. Francisco  Pizzaro 
înscenează un proces şi pe temeiul a numeroase acuze — 
dintre care doar una era reală: Atahualpa poruncise 
uciderea fratelui său — Inca e condamnat la moarte. 
Fără multă zăbavă, „Fiul Soarelui” e strangulat. După 
execuţie, în faţa supuşilor săi îngroziţi, trupul acestuia 
este încredinţat flăcărilor rugului plasat în piaţa 


centrală a oraşului Cajamarca. 
Aur şi sânge 


Vasele de tot felul, pepitele şi barele de aur adunate 
în „Camera răscumpărării” au fost transformate în 
lingouri şi mai apoi din aurul şi argintul rezultat s-au 
bătut monezi. 

Vreme de cinci săptămâni, ziua şi noaptea, au ars fără 
încetare nouă cuptoare slujite de făurari improvizaţi, 
care se schimbau la fiecare şase ore. Nouă cuptoare, în 
care au fost topite unele din cele mai desăvârşite opere 
ale orfevrierilor încă: 

mii de panouri de aur pur ce înfăţişau în scene 
sugestive universul mitic al incaşilor, pantheonul lor 
fascinant — zeul creator Viracocha-Conca, divinităţile 
„lumii cereşti” sau ale „lumii subpământene”, 
Pacha-Mama şi Cocha-Mama, Pământul şi Marea, toată 
mulțimea de făpturi fantastice ce populau universul lor 
spiritual. 

Au fost topite şi transformate în lingouri splendide 
vase rituale — unele făurite în urmă cu două secole şi 
mai bine, pe vremea lui Pirrua Capâri Mânco, 
înaintaşul dinastiei încă —, masive talgere sculptate de 
meşteri aurari din Nazca şi Mochica, litiere şi jilțuri cu 
totul şi cu totul din aur, precum şi o nesfârşită serie de 


podoabe de tot felul, de la simplele verigi ce se purtau 
în nări până la fastuoasele colane pectorale ale marilor 
căpetenii imperiale. Atunci au pierit pentru totdeauna 
neprețuite discuri zodiacale şi calendare solare, precum 
şi o serie de texte exprimate în glife ce au fost date 
focului, fiind socotite „semne drăceşti”. 

Lingourile, monedele bătute şi câteva piese din aur 
mai mari, care prin cine ştie ce întâmplare n-au fost 
topite, s-au împărţit între cei care au participat la 
această expediţie de jaf într-un cadru solemn, 
potrivindu-se astfel ca ziua respectivă să coincidă cu 
praznicul ocrotitorului Spaniei, San Iago. 

Cu acest festiv prilej, Valverde i-a îndemnat pe toti 
caballeros de la spada dorada — cavalerii spadei de aur, 
titlu ce li s-a acordat tuturor membrilor expediției 
conduse de Pizzaro - să înalțe rugăciuni „spre a 
mulțumi Cerului pentru aurul ce ni l-a hărăzit”. 
Ucigaşii l-au ascultat cu smerenie, socotind în gând ce 
parte li s-ar cuveni. Fiecare pedestraş a primit 4.400 de 
monede de aur şi 90 livre de argint, iar călăreţii de două 
ori pe atât. Reveneau cam 60 kilograme de metal pe cap 
de pedestraş [95: 96]. 

Ofițerii au primit o parte şi mai mare. Pizzaro şi-a 
reţinut o cincime din întreaga pradă — aproximativ 900 
kilograme de aur —, tot atât cât i-a rezervat şi 
suveranului său. 


Cele aproximativ 500.000 kilograme de aur şi argint 
au reprezentat oare tot tezaurul imperiului? E greu de 
crezut. Argumentele, care pledează pentru faptul că 
„răscumpărarea” obţinută de Pizzaro n-a reprezentat 
decât o parte din marile rezerve ale uriaşului stat incaş 
ce se întindea pe o arie de un milion de kilometri 
pătraţi, sunt numeroase şi concludente. 

Unul dintre acestea — sprijinit de izvoare istorice — 
constă dintr-o relatare contemporană evenimentelor 
povestite, potrivit căreia Huâscar îi făgăduise lui 
Pizzaro, în schimbul fratelui său, de două ori mai mult aur 
şi argint decât a oferit fratele şi rivalul său. Huáscar 
nu-şi putea juca viaţa cu o carte măsluită. El era iniţiat 
în secretele imperiului şi fără îndoială ştia unde poate fi 
găsit aurul şi argintul necesar. 

Răscumpărarea lui Atahualpa a constat, în cea mai 
mare parte, în podoabe şi vase de cult, ponderea 
aurului brut - pulberi, grăunciori şi pepite — fiind 
comparativ neînsemnată. Este firesc să ne închipuim că 
rezervele exploatărilor miniere, necunoscute 
conchistadorilor, au rămas practic neatinse. 

Se ştie, de asemenea, că numai o parte din aurul 
templelor — care erau deținătoarele celor mai mari 
cantități de metal preţios — a fost încredințată celor ce 
purtau spre Cuzco prețul răscumpărării. Acest adevăr 
este confirmat de faptul că numai după moartea lui 


Atahualpa conchistadorii au izbutit să ajungă pe 
altiplano — podişurile înalte — şi să jefuiască panourile de 
aur masiv cu care erau împodobite zidurile templelor 
din Titicalu'y Aymartani — Insula Soarelui. 

Să nu uităm -— şi ipoteza pare pe deplin fondată — că 
nu toate convoaiele pornite din cele patru zări au ajuns 
la timp în Capitală. Aflându-se de silnicul sfârşit 
hărăzit Marelui Inca, este posibil ca încărcătura 
convoaielor aflate încă pe drumuri de munte să fi fost 
ascunsă în grote sacre, peşteri labirintice cu mai multe 
intrări, cunoscute doar de iniţiaţi. Şi astfel să se explice 
nenumăratele încercări ratate ale atâtor căutători ai 
tezaurului imperial! Apare de asemenea, ca o rezolvare 
marcată de luciditate, ascunderea tezaurelor salvate de 
jaful conchistadorilor în tainiţele subpământene ale 
templelor piramidale. 

Existenţa acestor subterane — despre care nu aveau 
ştiinţă decât marii preoți şi puţini alţi iniţiaţi din 
rândurile sacerdoţilor cu funcţii înalte - a fost 
dezvăluită de-abia în secolul al XX-lea de un arheolog 
cu imaginaţie. Urmărind să pătrundă secretul 
faimoaselor waka vorbitoare, amintite de mai vechi 
texte, el a descoperit adevărul: oracolele incaşe 
funcționau  valorificând fructuos legile acusticii... 
Astfel, în interiorul monumentelor waka Limatambu 
era instalat un ingenios tub acustic cu o deschidere 


mascată în exterior, prin care se transmiteau, 
intensificate ca vibraţie, cuvintele preotului-oracol, 
wakaprillak, ascuns în camera subterană, până la care 
ajungeau rugăminţile şi cererile aducătorilor de 
ofrande. 

Această uimitoare instalaţie de recepţie şi emisie 
acustică nu era singulară. Construcţii similare au fost 
identificate şi în cuprinsul altor waka. Tradițiile vorbesc 
şi despre o legătură subterană între Cuzco şi 
piramidele în trepte din preajmă. Şi chiar de existenţa 
unui drum subteran între Cuzco şi platoul Callas. 

Dacă ultimul pare de domeniul fabulosului, 
arheologii nu consideră însă imposibilă existenţa unor 
coridoare subterane între marele templu şi vechile 
palate din cetatea regilor încă. 

Tehnica arhitecţilor imperiului stârneşte uimirea 
secolului nostru. „Unele dintre aceste /(waka — n. a.) /— 
comentează istoricul peruan Carlo Romero, care a 
colaborat cu Max Uhle la explorarea monumentului 
templu-vorbitor Limatambu — au fost construite atât de 
perfect, încât nu izbutim să ne imaginăm cum au putut 
fi realizate.” 

Există indicii -— furnizate de vechi izvoare 
documentare - că nu puţine dintre monumentalele 
waka aflate atât în zona „pământurilor joase”, de pe 
țărmul Pacificului, cât şi în aria pământurilor înalte, au 


rămas neidentificate sau neexplorate (atunci când au 
fost depistate), fiind camuflate de coline artificiale. 

În manuscrisul Relacion anonima, atribuit călugărului 
iezuit Blas Valera, găsim următorul pasaj: „... când s-a 
ştiut în întregul imperiu că spaniolii au intrat pe acest 
pământ cu armele în mâini, furând şi ucigând, 
dărâmând temple şi lăcaşuri de rugăciune şi jefuind 
satele, când s-a înţeles că în inima năvălitorilor nu era 
decât goana după aur şi argint, s-a hotărât să se acopere 
şi să se ascundă toate mormintele”. 

Existenţa unor asemenea waka, aflate sub coline de 
nisipuri sau lut, înălțate de aborigeni în perioada 
Conquistei, este confirmată şi de cercetători 
contemporani, cum sunt Simone şi Roger Waissbard, 
autorii lucrării apărute şi în versiune românească 
„Mumiile din Peru”. Referiri cu acelaşi obiect aflăm şi 
în operele altor istorici şi etnologi, cum sunt Carlos 
Romero, Max Uhle şi mulți alţii. 


Ce spun cronicarii 


Istoricul Huber relatează că Manco Cápac, ultimul 
încă urcat pe tronul imperiului subjugat de Francisco 
Pizzaro, ar fi spus înaltului demnitar spaniol Ruiz Diaz: 
„Priveşte!” Şi odată rostit cuvântul, ar fi răsturnat pe 
dalele sălii unde se aflau conţinutul unui vas plin-ochi 


cu boabe mari de porumb roşu. Luând apoi un singur 
bob şi arătându-l lui Diaz, ar fi adăugat: „lată ce au 
izbutit spaniolii să ia din aurul imperiului 


[77 


Tahuantinsuyo! 


Conchistadorii 


Se spune că întrucât Ruiz Diaz îl privea nedumerit, 
regele ar fi continuat, arătând spre grămada de boabe 
ce se formase la picioarele sale: 


„Şi acum uită-te cât a mai rămas neştiut de voi”! 


Această idee o regăsim subliniată de unul dintre cei 
mai obiectivi istorici ai Conchistei, Pedro Cieza de 
Leon: „Avuţiile păstrate sub pecetea tainei în waka, 
monumentele sacre ale incaşilor, au fost scoase de către 
băştinaşi, mari cantităţi de aur şi argint fiind astfel 
sustrase  lăcomiei străinilor ce  pătrunseseră pe 
pământul lor”. O altă confirmare o aflăm şi în scrierile 
lui Garcilaso de la Vega, cronicar spaniol din secolul al 
XVI-lea: „Indienii au ascuns cea mai mare parte din 
aceste avuţii, de îndată ce şi-au dat seama că pofta 
spaniolilor de a dobândi aur şi argint nu are margini; ei 
le-au tăinuit în aşa fel, încât nu mai pot fi descoperite şi 
nu sunt nădejdi că vor fi scoase cândva la iveală, altfel 
decât prin jocul orb al întâmplării”. 

Eruditul spaniol mai adaugă: 

„Cu siguranţă, indienii din zilele noastre nu mai ştiu 
nimic despre locurile tainice ale acestor ascunzători, 
înaintaşii lor nedestăinuindu-le secretul, pentru a 
împiedica pe cei cărora nu li se cuvin să şi le însuşească, 
ele fiind destinate doar celor ce le-au fost hărăzite: 
marilor încă...” (79). 


Grădina cu flori aurite 


Incinta Templului Soarelui din Cuzco includea o 
curte înconjurată de ziduri de care nu se putea apropia 
nimeni, în afară de preoţii iniţiaţi. Era grădina sacră 
Curicancha. Din însuşi numele ei desluşim sensul real al 
destinaţiei sale. În graiul quicha, vorbit la Cuzco, curi 
semnifica aur, iar cancha, îngrăditură, curte mărginită 
de un zăplaz. Cu alte cuvinte, Curtea aurului. De altfel, 
scrieri ale unor istorici spanioli ai secolului al XVII-lea, 
cum a fost călugărul iezuit Cobo, confirmă că la 
Curicancha se aflau acumulate neînchipuit de mari 
avuţii, aur şi argint mai cu seamă. Cobo, care a trăit în 
Peru, şi-a cules informaţiile, de bună seamă, din 
izvoarele proaspete ale timpului său. 

Imaginaţia orfăurarilor transformase acest spaţiu 
într-un peisaj mirific, din care se desprindea un lan de 
porumb meşterit din aur şi argint; tijele robuste, 
frunzele cu nervurile fin reliefate, ştiuleții în pârg, 
unduirile mătăsii protectoare, totul era măiestrit cu 
delicateţe şi graţie, cu un desăvârşit simţ al armoniei. 
Şopârle unduitoare şi şerpi cu solzi mărunți şi ochi 
iscoditori se strecurau printre tulpinile plantelor, iar 
fluturi osteniţi de zbor adăstau pe corolele delicate ale 
florilor. În această grădină a minunilor îşi împlântau 
rădăcinile de argint arbori cu frunze de aur; pe crengi 


îşi înfoiau aripile hoitari de argint, iar alte păsări 
smălțuite îşi deschideau ciocul a cântec. Feline cu ochi 
aprigi căutau loc de ascunziş şi căpriori îşi ridicau 
semeţ podoabele frontale, cuprinzând în arcul lor 
soarele, care în acel ceas de cumpănă al zilei, incendia 
cu lumină Curicancha, grădina-altar, acest sanctuar de 
aur, argint şi desăvârşire. 

Fabulosul tablou nu e desprins din țesătura unei 
legende amerindiene, ci se conturează din descrierea 
amănunţită pe care a făcut-o Garcilaso de la Vega în 
faimoasa sa lucrare Comentarios reales quie tratan del 
Origen de las incas, tipărită în 1633. Mama istoricului a 
fost o prinţesă încă. Ea i-a furnizat preţioase amănunte 
despre bogăţiile Templului Soarelui, înălțat pe malul 
drept al Guatanay-ului, râul ce străbătea oraşul 
imperial Cuzco. 

Să fi exagerat prinţesa încă? Poate doar în fervoarea 
cu care a descris minunatele plăsmuiri ale meşterilor 
aurari şi argintari, sculptori şi arhitecţi peisagişti din 
acel uimitor Cuzco al ultimilor Sapa Inca. Dar, în 
esenţă, acesta pare să fi fost adevărul despre Curtea 
aurului. O mărturie indirectă, dar semnificativă, ne-o 
oferă şi scrierile istoricului spaniol Cieza de Leon, ale 
călugărului iezuit Blas Valera, precum şi ale altor 
cărturari iberici; sugestive în această ordine de idei sunt 
de asemenea însemnările făcute de Pedro Pizzaro, unul 


din fraţii lui Francisco, care nu se sfieşte să înscrie 
uimirea ce l-a cuprins contemplând crabii de aur, 
păsările, şerpii şi alte viețuitoare cizelate în aur de 
meşterii amerindieni. 

Cea mai mare parte din aceste minunate întocmiri au 
dispărut din multe temple şi clădiri ale oraşelor incaşe, 
fiind transferate şi dispersate în depozitele secrete de 
care am amintit. Nu fără întemeiate motive Pedro 
Pizzaro va scrie: „Aceste comori sunt atât de bine 
ascunse, încât numai o minune ne-ar putea ajuta să le 
descoperim”. 


Titicaca, lacul sacru al incaşilor 


„Căutătorul de comori, prin duhul aventurii ce-l animă, 
prin spiritul său iscoditor, are afinități cu acei cutezători care 
s-au numit Marco Polo, Columb, Pizon, Cabral” 

Robert Charroux 
(Trésors du Monde) 


Amerindieni navigând pe o plută de batsa 


Speranţele lui Rámon Avellanado 


„În universul andin, podişul Callas e leagănul 
tuturor începuturilor. Aici au trăit kollas — «cei care au 
pus temelii lumii» — demiurgi evocaţi în miturile 
cosmogonice ale amerindienilor. Aici au fost zămisliţi 
fiii soarelui, ctitorii imperiului încă. lată de ce acest 
spaţiu fertilizat de atâtea legende mă fascinează şi mă 
reţine” declara Râmon Avellanado unui reporter al 
ziarului parizian Le Figaro, în vara anului 1969. 
Declaraţia constituie preambulul unui interviu care, la 
vremea sa, a iscat vii ecouri în lumea întreagă. 

Avellanado era cunoscut în cercurile sportive 
internaţionale ca unul dintre cei mai experimentați 
scufundători submarini. De astă dată, obiectivul 
expediției sale - aflată sub patronajul Federației 
argentiniene a scufundătorilor subacvatici — se vădeşte pe 


cât de dificil de atins, pe atât de neaşteptat. El îşi 
propusese să exploreze adâncurile lacului Titicaca, 
vastă întindere de ape ce se desfăşoară în aria 
podişului, de o parte şi de alta a frontierei dintre Peru şi 
Bolivia. 

Un fir foarte subţire şi incert îl conducea spre o zonă 
a lacului unde, cu câţiva ani înainte, un american 
declarase că - folosind un echipament modern de 
scufundare — a depistat urmele unor ziduri acoperite de 
ape. Investigaţiile făcute de membrii expediției 
conduse de Avellanado n-au adus un spor sensibil 
acestor informații inconsistente. Până într-o zi când, un 
pescar aymara, îmbarcat ca matelot pe unul din 
vapoarele ce făceau cabotaj pe lac, i-a povestit o 
întâmplare mai veche, demnă de interes: 

„Îmi amintesc — deşi de atunci au trecut mulţi ani — că 
pe când eram doar un băieţandru, mă scăldam 
împreună cu alţii de seama mea în apele mai puţin 
adânci de lângă mal. Ne întreceam adesea pentru a 
vedea cine poate rămâne cufundat mai multă vreme. 
Odată m-am îndepărtat mai mult de mal, pentru a 
ajunge — minte de copil! — într-un loc mai adânc. Am 
zărit atunci pe fundul apei, la o adâncime de vreo 
cincisprezece braţe de la suprafaţă, zidurile prăbuşite 
ale unor case vechi. După aceea, n-am mai îndrăznit să 
mă reîntorc în acel loc: apele erau nespus de reci şi din 


această pricină mă prinsese un cârcel; nici astăzi nu pot 
spune cum am izbutit să înot în starea în care mă aflam 
şi cum am ajuns să pun iar piciorul pe pământ” [49]. 

Pescarul aymara a furnizat însă amănunte desluşite 
referitoare la locul unde descoperise acele „case vechi”. 
Potrivit spuselor lui, această zonă se afla în cealaltă 
parte a lacului, în preajma lui Puerto Acosta, o mică 
aşezare portuară. 

Puerto Acosta: în sfârşit un reper! Indicaţiile date de 
pescar erau destul de vagi. Totuşi, Râmon Avellanado 
a deplasat centrul cercetărilor sale subacvatice în zona 
semnalată. Încă din primele zile a izbutit să identifice 
locul unde se aflau acoperite de ape „zidurile vechi”. 
Adâncimea la care se afundase nu era mare — circa cinci 
metri — iar apa limpede, luminată de soarele puternic al 
amiezii, dezvăluia conturul construcțiilor ruinate. 
Descoperirea lor l-a dezamăgit. Se aşteptase să 
pătrundă în incinta unui mare templu incaş şi când 
colo nu avea în faţa ochilor decât zidurile ştirbe ale 
unor mărunte locuinţe pescăreşti... 


Un drum de piatră sub apă... 
„Făcusem cale atât de lungă şi irosisem atâtea 


nădejdi!” îşi mărturiseşte el  amărăciunea 
corespondentului ziarului Le Figaro. Invingându-şi 


temerea că şi de astă dată cercetările sunt sortite 
eşecului, Rămon Avellanado continuă investigaţiile în 
aceeaşi zonă. Următoarea scufundare îi prilejuieşte o 
intensă emoție. „Imaginaţi-vă — evocă el acest moment 
unic — că la numai opt metri de la faţa lacului, pe o 
pajişte de alge verzi, defilau ruinele unor ziduri... 
Structura construcţiilor arăta, fără nicio umbră de 
îndoială, că aveam în fața ochilor monumente 
precolumbiene. Am identificat de asemenea, cu acest 
prilej, lângă primele ziduri, o cale pavată cu lespezi de 
piatră care conducea spre alte construcţii dispuse pe 
acelaşi plan cu primele. În faza în care se aflau acum, 
zidurile nu depăşeau un metru şi jumătate; ele erau 
aşezate în serii paralele, la o distanţă de circa cinci 
metri. Întreg ansamblul se întindea pe mai bine de un 
kilometru”. 

De unde pornea drumul de piatră aflat sub ape? 
Încotro se îndrepta? Cine şi când construise aceste 
clădiri? Cu ce prilej şi în ce perioadă fuseseră acoperite 
de undele lacului? O serie de întrebări fireşti se 
impuneau, dar Avellanado, care îşi întrerupsese 
cercetările, nu le putea răspunde. De altfel problemele 
îl depăşeau, el nefiind nici arheolog, nici geolog, ci 
specialist în hidrologie. 

„Expediția noastră - declara el - a deschis 
perspective pentru exploatarea sistematică a lacului. 


Sunt convins că vor fi descoperite numeroase alte 
vestigii. Oraşe întregi şi — de ce nu? — tezaure”. 

Tezaure? Să fi fost acesta obiectivul tainic al 
expediției organizate de Federația argentiniană a 
exploratorilor subacvatici? Acesta pare să fie adevărul. 
Râmon Avellanado avusese temeiuri să-şi îndrepte 
cercetările în această regiune. 


„Tatăl nostru, Soarele” 


Vechii peruani, fascinaţi de culmile gigantice ce dau 
înconjur văilor unde se adăposteau, au imaginat un 
fantastic panteon în care marile piscuri se identifică, în 
țesătură miturilor, cu eroi fabuloşi, oameni şi zei 
deopotrivă. Toponimia se confundă nu o dată în 
universul andin cu numele eroilor mitici. O seamă de 
piscuri înalte ca şi anumite zone din altiplano — 
podişurile înalte - au fost socotite, din noaptea 
timpurilor şi până mai ieri, locuri sfinte. Lacul Titicaca 
— adevărată mare interioară ce se desfăşoară în 
cuprinsul podişului Callas, la altitudini ce depăşesc 
4.000 metri — a fost şi este socotit matricea, leagănul 
incaşilor. 

În această ordine de idei, o veche legendă a 
amerindienilor Callao, care releva sensul ce-l 
dobândeşte în miturile andine această întinsă pânză de 


ape aflată „dincolo de nori”, ne transmite: 

„Tatăl nostru, Soarele, văzând că oamenii trăiesc 
asemenea sălbăticiunilor, se îndură de ei şi, pentru a le 
face viața mai lesnicioasă, alese dintre copiii săi o fată şi 
un băiat, pe care îi trimise pe pământ pentru a-i 
deprinde pe oameni cu munca şi a-i învăţa să pătrundă 
tainele ştiinţei tatălui-Soare. El i-a îndrumat pe fiii săi 
ca oriunde ar poposi să împlânte în pământ toiagul de 
aur încredinţat la pogorârea din ceruri, ca însemn solar 
al misiunii lor. Într-acel loc unde toiagul s-ar înfige 
dintr-odată în sol, acolo urmează să se statornicească şi 
să-şi întemeieze curţile lor... Luând aminte la tot ce le 
încredințase Soarele, cei doi tineri ieşiră din adâncul 
lacului Titicaca şi-şi îndreptară paşii spre miazănoapte. 
Pe muntele Huanacauri, fiii Soarelui încearcă să 
împlânte toiagul de aur. Acesta pătrunse de îndată în 
sol şi parcă aspirat de o forţă nevăzută pieri pentru 
totdeauna. Aici, pe muntele Huanacauri, se născură 
primele noastre căpetenii. Ei chemară băştinaşii care îi 
venerau, recunoscându-i ca fii ai Soarelui şi dându-le 
ascultare, aşa cum se cuvine marilor căpetenii”. 

Fabulosul povestirii închide în el poate şi acel 
sâmbure de adevăr pe care nu rareori îl cuprind 
legendele. S-au acumulat mai multe indicii care 
converg spre ideea că Manco Cápac era originar de pe 
malurile meridionale ale lacului Titicaca şi există 


temeiuri ce sprijină ipoteza unor istorici, potrivit căreia 
construcţiile de piatră, ale căror vestigii se văd şi azi pe 
una din marile insule, au fost înălțate pe la începutul 
mileniului 2, timp în care s-au creat şi „temeliile” 
statului teocratic Tahuantinsuyo — imperiul incaş. 

Potrivit tradiţiilor andine, Marea Căpetenie, care era 
totodată şi Supremul Sacerdot, oficia într-o anumită 
perioadă a anului o spectaculoasă ceremonie rituală. 
Având întregul trup şi chipul acoperite de o pulbere 
fină de aur, el cobora la răsăritul soarelui în undele 
lacului sacru, lăsând apelor ca prinos simbolicul 
veşmânt luminos ce-l învăluia din cap până în picioare. 

Pulberea de aur trebuia să se întoarcă astfel la 
matricea ei solară, prin intermediul Lacului Sfânt. lată 
de ce Marea Căpetenie se scălda fără regretul că pierde 
ceva preţios. Aurul, pentru el şi pentru lumea lui, nu 
avea valoare decât în relaţie cu universul divin, cu 
legile şi ritualurile ce derivau din credințele lor 
religioase. 

Quetzalcoatl, Creatorul şi (Constructorul Lumii, 
expresie a forței vitale, în labirinticul panteon 
amerindian era întruchiparea Soarelui. El era imaginea 
divinizată a eroului civilizator, după cum Marele Inca, 
fiu al astrului însufleţitor al Vieții, deținea acelaşi rol 
dinamic în legendele poporului său. Miturile 
seminţiilor ce au populat înainte de Conquista vastul 


altoplano atribuiau căpeteniei lor supreme aceeaşi 
origine astrală, ceremoniile de învestitură fiind într-o 
strânsă legătură cu „materia sacră”, aurul. 

Concepții similare privind originea solară a aurului şi 
însuşirile supranaturale ale acestui nobil metal sunt 
proprii nu numai civilizaţiilor andine precolumbiene; 
ele apar, de asemenea, în universul mitic al multor 
popoare ale Africii Negre din aceeaşi perioadă istorică. 

Aurul este izvorul Vieţii; el constituie o frântură din 
astrul zilei care este tatăl său, socoteau populaţiile akan, 
din care descinde seminţia nigeriană aşanii; în 
societatea akan, însemnul puterii regale, atributul 
autorităţii supreme era materializat printr-un sceptru 
de aur. Formal diferite, dar identice în esenţă, aceleaşi 
simboluri şi reprezentări au stăpânit lumea mitică a 
seminţiilor din regiunea Ciadului şi din spaţiile situate 
între fluviile Zambezi şi Limpopo. În această ordine de 
idei, exemplele nu s-au epuizat nici pe departe. 


Ch'nkana, templul-labirint 


La Insula Soarelui - numită odinioară Titicalu'y 
Aymartani de locuitorii podişului — poţi ajunge azi în 
mai puţin de o jumătate de oră, la bordul unui vaporaş 
ce pleacă de la debarcaderul de la Copacabana. Doar 
douăzeci şi cinci de kilometri despart Titicalu'y 


Aymartani de țărm. 

În urmă cu cinci secole, această distanţă conferea 
insulei o splendidă izolare, cu atât mai mult cu cât 
severe interdicții împiedicau accesul spre lăcaşurile 
sacre, în afara unei singure zile pe an când se săvârşeau 
ceremoniale în cinstea astrului-părinte. 

În preajma unui sat de pescari aymara, statorniciţi de 
mai multe generaţii pe coasta de sud-est a insulei, se 
proiectează pe ecranul cerului vestigiile unei clădiri 
alcătuite din blocuri plate de piatră pe care băştinaşii o 
numesc Pilkokaina, ceea ce în aymara înseamnă 
„cuibul frumoasei păsări”. Tradiția desemnează 
această clădire drept „Palatul lui Manco Câpac”, 
iniţiatorul cultului Soarelui în lumea guvernată de el. 
Edificiul a avut odinioară mai multe caturi. Acum n-au 
mai rămas decât fragmente din zidurile primului nivel. 
Pe faţada clădirii se remarcă deschizătura trapezoidală 
a porţii de intrare. Mai largă la bază, îngustându-se 
spre latura superioară, această poartă evocă, prin 
geometria ei bizară, aliniamentele porţilor de la 
străvechile monumente egiptene. 

Acolo unde a mai rămas în picioare câte un zid, pe 
suprafaţa lui se pot distinge din loc în loc adâncituri 
dreptunghiulare asemenea unor ferestre oarbe. Ce rost 
aveau? Se pare — după cum susţin unii cercetători — că 
în „rama” lor erau montate panouri de aur ce înfățişau 


în reliefuri sugestive divinităţile solare şi alte făpturi 
supranaturale care însufleţeau universul mitic andin: 
oameni-păsări şi oameni-peşti, reptile înaripate şi 
înfricoşători scorpioni, feline cu ochi hipnotici, 
batracieni şi crabi uriaşi, şerpi bicefali — reprezentări ale 
zeităților telurice — alge şi simulacre ale păsării guanero, 
divinitate venerată pentru forţa fertilizatoare ce o 
împrumuta oamenilor. Aceleaşi imagini apăreau şi pe 
brâurile alcătuite din plăci de aur ce încingeau în şiruri 
suprapuse zidurile giganticei piramide Sachsahuaman, 
situată în preajma oraşului imperial Cuzco. 

Într-un anume moment al zilei, când razele solare 
cădeau pieziş, panourile de aur străluceau atât de 
puternic încât dădeau impresia că întregul edificiu era 
aurit. Modul de alăturare şi articulare a pietrelor, 
liantul folosit, în care intra lut şi var, arcuirea specifică 
a bolților amintesc de stilul şi structura vechilor 
construcţii din Cuzco şi Sachsahuaman. O serie de 
detalii ale construcţiei conduc pe specialişti la 
concluzia că în urmă cu mai multe secole clădirea a 
slujit ca templu. Altarele de gresie albă de pe Insula 
Soarelui au fost şlefuite de vânturile a cinci secole. Ele 
au rămas locului, ca şi jilţurile tăiate în rocă vie, jilţuri 
ce dau ocol lespezilor elipsoidale care au slujit cândva 
ca altare pentru sacrificiile săvârşite în fasta zi 
Intii-Taym-mi, închinată deopotrivă divinității solare şi 


lui Viracocha, Creatorul. 

O scară numărând 160 trepte săpate în stâncă urcă 
abrupt spre cerul translucid ce se bolteşte înalt, hieratic, 
deasupra insulei. Două subţiratice şuvoaie de apă se 
scurg paralel, de o parte şi de alta, prin jgheaburi de 
piatră meşteşugite în urmă cu jumătate de mileniu. 
Apa ţâşneşte dintr-un izvor — izvorul sacru - aflat în 
preajma platformei, la care are acces scara destinată 
slujitorilor templului Soarelui. 

În cuprinsul insulei se mai pot vedea vestigiile unei 
pucara — fortăreață construită din blocuri mari de piatră 
— şi temeliile unei clădiri labirintice —, Ch'nkana, templul 
în care trăiau şi oficiau ceremoniile tinerii sacerdoţi ai 
cultului zeului vieţii şi al fertilităţii. Planul construcţiei 
— deşi aici scara proporţiilor e mult mai redusă — evocă 
impunătorul huaca, templul-labirint din 
Sachsahuaman, socotit de specialişti drept una dintre 
cele mai elocvente demonstrații ale geniului 
constructorilor imperiului Tahuantinsuyo. Toate aceste 
impunătoare vestigii evocă puterea şi autoritatea 
sacerdoților, splendoarea Insulei Soarelui. Până ce a 
învăluit-o întunericul. 


Jertfa Marii-Preotese a lui Viracocha 


Vestea uciderii de către spanioli a lui Atahualpa a 


ajuns la templul Soarelui de pe Titicalu'y Aymartani cu 
mult înainte ca soldaţii lui Francisco Pizzaro să poată 
înainta până la malurile lacului Titicaca. Odată cu 
această ştire preoţii au aflat şi ce soartă au avut 
minunatele cupe şi talgere de aur pur încrustate cu 
„pietrele cerului” — smaralde, safire şi topaze — 
gongurile uriaşe şi calendarele-disc făurite din aceleaşi 
materiale. Potrivit unei tradiţii aymara, 
Marea-Preoteasă a Insulei Soarelui a luat atunci o 
hotărâre. Ea a cerut fecioarelor-preotese să adune, 
într-un anume loc de pe malul insulei, tot ce era făurit 
din aur şi toate pietrele preţioase câte se aflau în 
templele închinate divinităţilor cosmice. În prima 
noapte fără lună, Marea-Preoteasă a Soarelui a încărcat 
fabulosul tezaur pe o plută de trestie şi a ieşit singură în 
larg. Când a revenit pe insulă, răsărea soarele. A urcat 
treptele templului şi în fața discului solar a rămas 
nemişcată, privind ţintă spre Zeul-Soare, până a orbit. 
Şi-a sacrificat vederea pentru a nu mai putea 
recunoaşte — chiar dacă ar fi fost silită prin chinuri — 
locul unde sacrificase aurul şi „pietrele cerului”. 

Aşa spune, cel puţin, una dintre legende. Potrivit 
altora, tezaurul templului ar fi fost ascuns în munţii din 
apropiere, în grote sacre, ştiute numai de cei mai înalți 
slujitori ai templului. 


Kelkatani, „pietrele care vorbesc” 


În această perspectivă merită să ne oprim asupra 
unei descoperiri făcute întâmplător de un păstor în altă 
zonă a platoului Callao, dar nu departe de lacul 
Titicaca. Ferindu-se de ploaie, într-un adăpost natural 
din peretele unei stânci aflate într-un loc mai izolat din 
raza satului Mazo Cruz, ciobanul şi-a aprins felinarul. 
Căutând un loc unde să-l aşeze, a dat peste un obiect 
cât o palmă, acoperit de mâzgă şi praf. Curăţindu-l, a 
descoperit o figurină de aur. Specialiştii au stabilit mai 
târziu că reprezenta o divinitate andină, o zeiță a 
fertilităţii care era celebrată în templul din Koaty, o 
insulă de pe lacul Titicaca. 

Să fi făcut parte acest obiect de cult din tezaurul 
templului Soarelui? De ce se afla aici, la mulţi kilometri 
de malurile lacului sacru? Să fie un reper dintr-o serie 
de însemne care marchează locul adevăratului tezaur? 
Toate aceste probleme au trecut pe un plan secundar. 
Problema esenţială ce şi-au pus-o oamenii de ştiinţă 
care au inițiat cercetările în zona respectivă avea alt 
temei. Pentru ei, Mazo Cruz s-a dezvăluit a fi una din 
cele mai interesante metropole megalitice din America 
şi, în acelaşi timp, vatra unei străvechi societăţi umane 
care a lăsat amprenta unei civilizaţii viguroase şi 
originale. În tradiţiile aymara, kelkatani — pietrele care 


vorbesc — sunt opera înaintaşilor kollaos, „cei care au 
pus temelia lumii”. A lumii acestui vast podiş vecin cu 
norii, străjuit de masive muntoase ce depăşesc cu mult 
Alpii europeni. 

La Mazo Cruz au fost depistate până în prezent mai 
bine de o mie de picturi rupestre; valoarea lor artistică 
şi documentară se înscrie la aceleaşi cote înalte ca şi 
picturile rupestre — adevărate documente ale omului 
preistoric — descoperite în Europa la Lascaux şi 
Altamira, sau în Africa pe podişul saharian Tassili 
n-Ajjer. 


Centaurii din Mazo Cruz 


Într-una din peşterile demiurgilor kollaos se afirmă în 
mod deosebit, prin originalitatea compoziţiei şi 
dinamismul scenic, o frescă reprezentând înfruntarea a 
doi arcaşi. Un râu sinuos îi desparte. Cei doi 
combatanți stau încordaţi faţă în față. Arcurile sunt 
întinse. Tensiunea aşteptării clipei hotărâtoare este 
sugestiv exprimată. În prim plan, în registrul inferior al 
imaginii, se desprinde silueta surprinzătoare a unui 
centaur. Imaginea stilizată înfăţişează, de fapt, un 
călăreț al cărui trunchi — prin simplificarea desenului — 
pare contopit cu animalul. 

Dar în regiunile înalte ale Cordilierilor nu trăiesc 


decât cervidee 1 (Familie de mamifere rumegătoare ai 
cărei masculi au coarne osoase, ramificate.), lame şi 
alpaca. Se ştie că în tot cuprinsul continentului, până la 
sosirea europenilor, calul nu era cunoscut. Să fi 
încălecat oare călăreţul o lama domesticită? Desenul 
infirmă această posibilitate. Capul alungit al 
animalului, picioarele lungi şi, mai ales, coada stufoasă 
şi lungă sunt caracteristice doar pentru cal. Apariţia 
acestui „centaur“ nu e singulară şi nici nu poate fi 
considerată ca o reprezentare fabuloasă. Imagini 
similare apar şi în alte peşteri din Mazo Cruz, ca şi în 
împrejurimi, la Chinchilapi, unul din centrele sacre ale 
anticilor peruani. Omul călare ţine într-o mână 
căpăstrul, iar cu cealaltă îndeamnă la mers animalul 
şfichiuindu-i crupa cu o nuia. 

Aceste imagini proiectează spre noi o lume dispărută 
în urmă cu mii de ani. O lume care ar fi rămas 
nebănuită, dacă iscusiţi pictori-reporteri ai acestei 
comunităţi de vânători preistorici nu ne-ar fi lăsat 
grăitoarele pagini minerale ale cronicii lor trasate în 
negru de fum, caolin şi roşu sângeriu. 

Cum se explică, însă, dispariţia fără urme a calului 
care, evident, în urmă cu zece mii de ani galopa pe 
întinsul pampasului andin? Jean-Christian Spahni are o 
explicaţie. Locuitorii platoului înconjurat de masive 
cerros — munţi înalţi de peste 5.500 metri — au trăit 


izolaţi de restul populațiilor andine. Favorizaţi iniţial 
de un mediu prielnic şi găsind un bogat izvor de 
proteine în fauna lacului Titicaca, pescarii şi vânătorii 
neolitici s-au înmulţit într-atât încât au epuizat 
resursele regiunii. E posibil să fi intervenit şi alţi factori 
ecologici, care au redus sensibil speciile de peşti din 
apele podişului. Pentru a-şi completa hrana, vânătorii 
au sacrificat caii. Întrucât arheologii au putut data 
perioadele când au fost realizate diferitele desene 
rupestre din zona Mazo Cruz, dispariţia cailor de pe 
platou este apreciată în urmă cu şapte mii de ani, 
reprezentările ulterioare nemaiconsemnând prezenţa 
calului nici alături de om, nici ca sălbăticiune. Deşi 
unilaterală, explicaţia are totuşi valoarea unei ipoteze 
de lucru [170, 171]. 

Oricum, revelaţiile pe care le datorăm „pietrelor 
vorbitoare” din zona Mazo Cruz aduc elemente inedite 
în tezaurul arheologic, care ne permit reconstituirea 
vechilor timpuri când în aria andină se afirma această 
civilizaţie viguroasă şi fertilă, ignorată până în anii din 
urmă. 

E singurul tezaur descoperit la Mazo Cruz. Cercetări 
stratigrafice amănunțite susţin concluziile arheologilor. 
Aceste grote n-au mai fost locuite de peste două 
milenii, datorită izolării şi depărtării lor de sursele de 
apă. Larga lor deschidere elimină posibilitatea de a se 


tăinui în cuprinsul lor un important tezaur. 

Speranţele celor ce nu obosesc să caute aurul 
imperiului Tahuantinsuyo se îndreaptă iar spre 
Titicaca. 


Marele-Spirit-al-Lacului şi „Submarinele de Buzunar” 


Cei mai mulţi dintre indienii urus şi-au statornicit 
aşezările modeste pe insule plutitoare construite din 
totora, un soi de trestie ce împânzeşte o bună parte din 
malurile lacului Titicaca. Insulele sunt de fapt un fel de 
platforme scunde formate din „module”; fiecare modul 
- un mănunchi de tulpini de trestie bine legat cu corzi 
vegetale — este ataşat de cele alăturate prin acelaşi 
procedeu. Când o parte din această construcţie se 
deteriorează, sunt înlocuiţi modulii respectivi sau, 
după împrejurări, se suprapune un alt strat de moduli 
pentru a înălța „țărmul” bătut de valuri al insulei 
artificiale. Urus trăiesc izolaţi de restul populaţiei 
platoului, economia comunităţii având ca temei 
pescuitul şi creşterea păsărilor. Ce fel de păsări? Oricât 
ar părea de ciudat, cormorani. Aceste zburătoare, 
folosite de oameni în multe regiuni ale globului ca 
auxiliare la pescuit, în comunităţile urus cresc pe lângă 
gospodării ca nişte placide galinacee 1 (Subordin de 
păsări al cărui tip este găina.). 


Pe insulele flotante există chiar şi o şcoală, dar 
majoritatea uruşilor nu ştiu să citească şi prea puţini 
dintre cei care sunt totuşi alfabetizaţi au prilejul să 
răsfoiască un ziar. „Marile adevăruri” — adevărurile lor! 
- le află de la bătrânii satului plutitor printre care cea 
mai mare autoritate o deţine patriarhul, cel mai 
vârstnic locuitor, „păstrătorul tradiţiilor”, care are şi 
rolul de vraci. Uruşii îl numesc 
Marele-Spirit-al-Lacului. 


Într-o zi însorită a anului 1971, pe una din insulele 
flotante s-au urcat, ieşind pe neaşteptate din adâncurile 
apelor, două făpturi nemaivăzute vreodată de indienii 


urus: ochii mari, ovali ai ciudaţilor vizitatori sticleau în 
soare, iar pielea lor netedă şi lucitoare era neagră, 
dungată în galben. Erau doi scafandri ai expediției 
conduse de cunoscutul navigator subacvatic 
Jacques-Yves Cousteau. Oceanograful francez îşi 
propusese să investigheze profunzimile enigmaticului 
lac andin, atras de aureola legendelor privind comorile 
imperiului Tahuantinsuyo şi, deopotrivă, de fauna 
specifică apelor acestei „mări interioare” aflate 
„deasupra norilor”, la o altitudine ce depăşeşte cele 
mai avântate piscuri ale Alpilor francezi. 

Acestei expediții, la care au luat parte cei mai 
experimentați membri ai echipajului faimoasei nave 
Calypso, i s-au alăturat specialişti în biologie, arheologie 
şi ingineri electronişti pentru a putea efectua, 
concomitent, cercetări pe mai multe planuri. O 
instalație de televiziune subacvatică, radiolocatoare şi 
două „submarine de buzunar” au fost transportate pe 
malurile lacului Titicaca, folosindu-se în acest scop 
vagoane-platformă care au fost ataşate trenului ce urcă 
până în tierras altas, pampasul glacial andin. 

Cercetările s-au circumscris, prin forţa împrejurărilor 
(ele au durat numai patru săptămâni, timp din care un 
sfert a fost consumat pentru exerciţii de adaptare la 
rigorile climatului) în zona litorală din preajma 
peninsulei Copacabana şi în apele înconjurătoare ale 


insulei Titicaca. 

Activitatea cercetătorilor a fost îngreuiată de 
atmosfera rarefiată, la aceste altitudini procentul de 
oxigen din aer fiind sensibil redus; carența de oxigen 
provoacă, după cum se ştie, suprasolicitarea 
organismelor  neadaptate şi, implicit, micşorează 
considerabil capacitatea de efort. În schimb, mediul 
fluid în care s-au desfăşurat investigaţiile era de o mare 
limpezime, lumina solară pătrunzând relativ puternic 
până la adâncimi de 20-25 metri, nivel unde se 
dezvoltă o luxuriantă vegetaţie subacvatică. 

Din păcate, investigaţiile s-au derulat într-un timp 
prea rapid, pe arii relativ restrânse şi fără aparate 
speciale pentru a sonda sedimentele de pe fundul 
adânc al lacului. Nu s-au aprofundat nici informaţiile — 
e drept, fragmentare şi uneori fantaste — furnizate de 
uruşi cu privire la tezaurele scufundate. 

„Ne vom întoarce”, a declarat Jacques-Yves 
Cousteau. 

Nu va fi o sarcină uşoară. 

Titicaca — cel mai întins lac navigabil din America 
Latină, cu o suprafaţă de patru ori mai mare decât lacul 
Leman — pe al cărui mal sudic s-a aflat în urmă cu cinci 
secole Oraşul Sfânt, Copacabana, însumează mai bine 
de 2.000 kmp. Să mai reținem faptul că Titicaca are şi 
numeroşi tributari; coborând din înaltele sierras ce 


înconjoară platoul Callao, o seamă de râuri afluiesc din 
toate punctele cardinale, deversându-şi mâlurile dense 
în adâncurile lacului care, în unele locuri, cunoaşte 
profunzimi de ordinul sutelor de metri. Aceste 
depozite acumulate în răstimp de jumătate de mileniu 
au acoperit cu un strat gros de mâl preţioasele vestigii 
ale veacurilor incaşe. 

Sofisticatele tehnologii de explorare ale anilor 90, 
noile aparate de analiză computerizată ar putea 
dezlega, în timp, misterele imensului lac andin. 


„ 
H 


Fabulosul Llanganatis 


„Félix qui potuit rerum cognoscere causas” (Fericit acela 
care a putut cunoaște cauzele lucrurilor). 


Virgiliu (70-19 î.e.n.) 


Un pact cu diavolul 


Într-o încăpere boltită din severul palat Dessotto care 
adăpostea temutul Consejo de la Suprema y General 
Inquisition, Marele Inchizitor recitea — pentru a câta 
oară? — o scrisoare pe care o primise în ajun. Un denunţ 
anonim. Multe asemenea scrisori trecuseră prin mâinile 
sale în ultimul timp. Aceasta părea să cuprindă însă un 
capăt de fir care, răsucit cu răbdare şi dibăcie şi urmărit 
cu stăruință până la celălalt capăt, putea să ducă 
departe, foarte departe. Aşa gândea Marele Inchizitor, 
încercând să citească şi printre rânduri. Scria 
denunțătorul: 

„A venit de dincolo de mări, după o îndelungată 
absenţă din Salamanca, un anume Valverde. Când a 
plecat în Lumea Nouă, era un sărăntoc lipit 


pământului, precum sunt toţi din neamul lui, care fără 
osebire s-au aflat în nevoie de când se ştiu. Îndată ce s-a 
întors, a cumpărat pământuri şi şi-a înălţat case. Are cai 
de sânge arăbesc, veşminte arătoase şi multe slugi 
plătite cu simbrie bună. A făcut daruri de preţ 
părinţilor şi fraţilor săi şi se spune că are tăinuit încă 
mult argint şi aur. Oamenii se întreabă de unde atâta 
avere, de unde atâta aur? Să fi făcut Valverde un pact 
cu Necuratul?” 

Alcadele - prin hotărârea cancelariei Marelui 
Inchizitor — a verificat aceste afirmaţii şi a confirmat că 
nu-s lipsite de temei. Un anume Rubin din mahalaua 
argintarilor şi aurarilor — se spunea în raportul 
alcadelui — a mărturisit că a cumpărat de la Valverde o 
placă de aur, cum de mult nu i-a mai fost dat să vadă. 

Valverde a fost chemat să spună când şi cum a 
dobândii o asemenea avere. Înainte de a fi interogat, a 
fost purtat prin mai multe încăperi unde erau supuşi 
caznelor împricinaţii „îndărătnici şi de rea credinţă”. 

Înfricoşat, Valverde n-a rezistat spaimei ce l-a 
cotropit. A făgăduit să spună „tot adevărul şi numai 
adevărul” privitor la împrejurările în care a dobândit 
avuţiile aduse de dincolo de Marea-Ocean. În 
închisoare el a întocmit un Derrotero, o relatare a vieţii 
sale în Lumea Nouă, desluşind cum a izbutit să aducă 
în ani puțini o asemenea „strigătoare avere”. Dacă am 


da crezare spuselor sale, faptele s-au rânduit într-o 
incredibilă aventură. 

Încă înainte de a împlini 18 ani, Juan Valverde a fost 
înrolat ca soldat în trupele lui Carol al V-lea. După doi 
ani — era în 1559 — s-a îmbarcat pe o corabie ce se 
îndrepta spre Lumea Nouă. Acolo avea să facă parte 
dintr-un detaşament destinat a întări efectivele 
garnizoanei ce controla „teritoriile regale” în zona 
munţilor Guana. 

Speranţele ce le nutrise tânărul oştean în primele luni 
— o viaţă însufleţită de aventuri eroice şi înavuţire 
rapidă -— se stinseră curând. Zilele se scurgeau 
monotone, leşioase, în garnizoana ce-şi avea reşedinţa 
la Pillaro, un orăşel cu case mărunte şi oameni tihniţi. O 
înfruntare violentă cu un ofiţer îi dădu prilejul să ia o 
hotărâre. De mult mocnea în mintea lui gândul de a 
părăsi armata, de a începe o altă viaţă. Se pare că la 
această hotărâre a contribuit şi faptul că îndrăgise o 
tânără şi fermecătoare băştinaşă, Katla, fiica unui cacic, 
căpetenie a triburilor din munţi. Munţi îndepărtați spre 
ale căror creste viorii privea adesea, ca la un adăpost 
posibil. 

În toiul nopții, Valverde părăsi pe furiş cazarma şi, 
călăuzit de Katla, luă drumul munţilor. Tatăl fetei, şeful 
marii comunităţi a ameridienilor salasakas, îl primi cu 
bunăvoință pe tânărul spaniol, socotindu-l soţul Katlei. 


În scurt timp, Juan Valverde se integră în viaţa 
comunităţii: deprinse graiul băştinaşilor, adoptă felul 
lor de viaţă şi, la rându-i, îi învăță multe din câte ştia 
despre meşteşugul armelor; ajunse a fi prețuit de 
bătrânii comunităţii şi câştigă nu puţine prietenii 
printre cei mai tineri locuitori ai satului adăpostit într-o 
vale andină. 

Valverde era mulţumit. Şi ar fi rămas poate pentru 
totdeauna în acea primitoare vale, dacă n-ar fi sosit de 
la Pillaro ştirea că un puternic detaşament se apropie 
de sat. Această veste nelinişti nu numai comunitatea 
salasakas, rămasă până atunci în afara legilor impuse de 
conchistadori. Ea îl tulbură adânc pe Valverde, care ştia 
că nu se putea sustrage grelei pedepse ce-l aştepta dacă 
va fi făcut prizonier. Împărtăşi aceste temeri marii 
căpetenii. Cacicul convocă sfatul bătrânilor. După 
îndelungi discuţii, înţelepţii hotărâră ca Valverde să se 
ascundă într-o peşteră îndepărtată până vor pleca 
soldaţii. Dar odată ajunşi în sat, spaniolii instalară aici 
un post militar. Valverde nu avea altă cale decât să se 
întoarcă pe căi ocolite la țărm, unde s-ar fi putut 
îmbarca pe una din corăbiile ce se duceau în Spania. 
Katla îl întovărăşi. „Aşa a hotărât tatăl Katlei. Cuvântul 
lui avea tărie”, declară Valverde în faţa inchizitorilor. 
El adăugă: „Pentru a putea duce până la capăt acest 
plan, îmi trebuiau bani, mulţi bani. Băştinaşii m-au 


ajutat. Ei aveau ascunse, în locuri ştiute numai de 
câțiva bărbaţi de frunte ai satului, mari cantităţi de aur 
şi argint. Am plecat un mic grup de bărbaţi — eram cu 
toţii patru — spre acel loc. După trei zile şi patru nopţi 
am ajuns la locul cu pricina. Eu am stat la o parte — aşa 
hotărâseră bătrânii — şi i-am urmărit cu privirea, până 
soţii mei au dispărut după un des pâlc de arbori. 
Noaptea era adâncă. Până în zori ei au făcut trei 
drumuri, fiecare dintre ei venind încărcat cu câte o 
sarcină grea”. 

Acestea sunt împrejurările — relatate de soldat — prin 
care el dobândise o mare cantitate de metal preţios. Ce 
anume cuprindeau grelele sarcini purtate de cei trei 
salasakas, va desluşi tot Valverde în declaraţiile 
consemnate de inchizitorul Isidoro. 


Simbolul puterii incaşe 


„Au fost aduse din ascunzătorile de care am pomenit 
— spune el în continuare — talgere grele şi cupe înalte, 
păsări meşterite din aur şi o seamă de alte făpturi ale 
cerului şi ale pământului; unele făurite din aur, după 
cum am mai spus, altele din argint. Toate acestea şi 
multe altele fuseseră ridicate din temple şi puse la — 
adăpost pentru a nu cădea în mâinile cuceritorilor, ca 
urmare a poruncii date de Raminahui, înalta căpetenie 


ce guverna în numele lui Inca această parte a 
imperiului. Raminahui a murit curând după aceea, fără 
a destăinui cuiva locul tuturor ascunzătorilor. Doar 
cacicul triburilor salasakas ştia unele din tainiţele aflate 
pe teritoriile sale. 

Obiectele descoperite au fost cercetate cu luare 
aminte de către bătrânii satului. Câteva, printre care un 
condor cu aripile larg deschise, simbol al puterii incaşe, 
au fost trimise înapoi, pentru a-şi relua locul în tainițele 
din înaltul muntelui. Restul, în timpul unei singure 
nopţi, a fost topit în cuptoare. Metalul preţios a fost 
mulat în tipare de piatră, obținându-se numeroase 
lingouri de forma unor bare eliptice”. 

În noaptea următoare, Valverde a început să coboare 
pe alt versant, călăuzit de Katla. Un catâr purta în saci 
de piele lingourile şi ceva merinde. Pe drumuri ferite — 
bârne înguste ce se aflau deasupra unor hăuri 
ameţitoare — călătorind doar noaptea, cei doi fugari au 
ajuns în portul Guayaquil, unde Valverde ştia că 
slujeşte călugărul Alvarado, originar şi el din 
Salamanca. l-a cerut adăpost şi sprijin. Alvarado i-a 
oferit mai mult decât se aştepta. El a sigilat cuferele ce 
conţineau lingourile de aur cu pecetea ordinului 
religios de care aparţinea. Această pecete le conferea 
inviolabilitate, întrucât încărcătura era declarată „bun 
al Sfintei Biserici”. 


„Vei putea călători nestingherit — i-a spus călugărul — 
atât pe mare cât şi pe pământul Spaniei, deoarece îţi voi 
înmâna şi un înscris prin care confirm că ţi s-au. 
Încredințat aceste cufere pentru a le transmite 
arhiepiscopului de Toledo. Ai grijă, însă, ca la vremea 
potrivită să arzi această scrisoare şi să spulberi cenuşa 
ei; altfel — ia aminte ce-ţi spun! — îţi va fi confiscată 
întreaga avuţie de către Ordin”. 

Recunoscător, Valverde i-a dăruit preotului un 
lingou de aur „pentru a-l cheltui cum va crede de 
cuviinţă, spre beneficiul săracilor şi al bisericii”. Katla 
rămase în părinteasca grijă a lui Alvarado, urmând ca 
acesta să o trimită în Spania de îndată ce se va ivi 
prilejul. 

Trecuseră şapte ani de când se înrolase Valverde. 
Întoarcerea lui nu a stârnit nicio bănuială. Se pare că 
evidențele efectivelor militare nu prea erau ţinute la 
Zi... Imprudent, Valverde a început să cheltuiască peste 
măsură. Urmarea o cunoaştem. 

Aşa să se fi petrecut oare faptele? E greu de crezut că, 
în orizontul secolului al XVI-lea, statornicirea unui 
venetic — un spaniol! — într-un sat amerindian ar fi 
constituit un temei suficient ca băştinaşii să-i acorde nu 
numai deplina lor prietenie, ci să-l facă şi părtaş la cel 
mai apărat secret al obştii: locul — sau locurile — unde se 
afla ascuns tezaurul. Faptul că acel soldat fugărit îşi 


luase ca soaţă pe fiica unei căpetenii locale nu putea 
risipi neîncrederea sfatului bătrânilor şi nici pe departe 
nu justifica deconspirarea ascunzătorii. Obiectele 
tăinuite de Raminahui aveau înainte de toate o 
investitură sacră: ele aparţineau Templului Soarelui. 
Acei umili săteni nu puteau nesocoti interdicțiile 
religioase, nu puteau depăşi limitele îndrăznelii lumii 
lor, dominate de divinităţi redutabile. 

Singurul fapt cert, consemnat în documentele 
inchiziţiei, îl constituie averea considerabilă cu care s-a 
întors Valverde din Lumea Nouă. Dar în privința 
dobândirii ei, ar putea exista şi o altă variantă pe care 
autorul a ocolit-o cu bună ştiinţă în relatarea sa. E 
posibil ca el să fi descoperit ascunzătoarea printr-o 
simplă întâmplare. Un cutremur, o desprindere a 
peretelui stâncos al vreunei faleze sunt accidente 
relativ frecvente în spaţiul andin. Valverde ar fi putut 
transporta pe ascuns de-a lungul timpului — rămăsese 
în satul muntenilor salasakas mai bine de un an — o 
însemnată cantitate de metal preţios. E de presupus că 
l-a ajutat în acest scop şi soaţa sa Katla. 

Înțelegerea cu preotul e verosimilă şi în firea 
vremurilor: ea atestă în mod plauzibil cum a scăpat 
preţioasa încărcătură de ochii scrutători ai slujitorilor 
Majestății Sale Preacatolice. 


Senzaţionalul Derrotero 


Derrotero de Juan Valverde, cum este cunoscută în 
istoriografia spaniolă Relatarea întâmplărilor trăite de 
soldatul din Salamanca, nu este în întregime o 
fabulaţie, o născocire plăsmuită în atmosfera de 
nelinişte şi spaimă a temniţei în care a fost redactată. 
Aventurierul — care nu mai spera să se reîntoarcă 
vreodată în Lumea Nouă şi cu atât mai puţin pe 
teritoriile triburilor salasakas — descrie cu semnificative 
amănunte itinerarul pe care l-a parcurs prin munţi, 
până la tainiţa tezaurului: „Când veți ajunge în satul 
Pillaro, întrebaţi localnicii care e drumul ce duce spre 
hacienda La Moya. Porniţi de la această hacienda 
îndreptându-vă spre miazănoapte, până veţi zări 
primele înălţimi ale muntelui Guapa. Înaintaţi apoi 
spre cătunul Ambato. Stând cu spatele spre această 
aşezare, dacă priviţi spre răsărit veți vedea trei piscuri 
gemene. Într-acolo trebuie să înaintați până veti ajunge 
într-o vale îngustă împresurată de pereţii prăpăstioşi ai 
munţilor”. 

Anchetatorii Sfântului Oficiu s-au dovedit stăruitori 
şi abili în a aduna cât mai multe amănunte, Juan 
Valverde nu pregetă a face precizări minuţioase. 
Spiritul său de observaţie, capacitatea de a-şi aminti 
detaliile variatelor peisaje pe care le-a parcurs, 


însuşirea de a caracteriza semnificativ regiunile 
străbătute sunt remarcabile. El descrie etapă cu etapă 
drumul urmat, relevând nenumăratele dificultăţi create 
de natura sălbatică a acestei regiuni izolate şi azi de 
marile drumuri andine. 

„„„„Poteci nu veţi găsi, nici urmele celui mai 
neînsemnat drumeag. Un podiş de lavă neagră vă va 
atrage atenţia. Urcaţi pe acest platou răvăşit, semănat 
cu stânci singuratice. Coborâţi pe povârnişul lui 
răsăritean. Veţi ajunge la un canion îngust, prăpăstios. 
Trei arbori uriaşi, doborâţi peste hău, alcătuiesc o 
punte (dacă nu s-a prăbuşit între timp). Trecând 
dincolo, veţi pătrunde într-o vale plină de flori vineții. 
Apoi veţi trece printr-un loc în care creşte din belşug; o 
plantă din tulpinile căreia muntenii fac o seamă de 
împletituri... Mai încolo, tot urcând pe o cărăruie 
bătătorită de vigonii veţi ajunge în preajma unei mari 
cascade. Călăuza cea mai sigură va fi zgomotul făcut de 
apele ce s-aruncă în vale din înălțimile munţilor 
Llanganatis. Un puternic torent se formează acolo unde 
sunt îmbulzite o seamă de stânci prăvălite de pe creste. 
În acele ape se găsesc nu puţine pepite de aur. Treceţi 
torentul — deşi nu-i fără primejdie! — şi, înturnându-vă 
spre dreapta, daţi ocol muntelui. 

Apoi veţi ajunge într-un loc sălbatic, unde pământul 
este răvăşit de un torent de bolovani căzuţi de pe 


povârnişuri. Mai departe, cam după două ore de mers 
fără oprire, se deschide o spintecătură adâncă de câţiva 
zeci de metri, poate şi mai adâncă, întrucât nu i se vede 
fundul. S-ar părea că drumul este închis: nici lamele nu 
izbutesc să sară peste acest hău. Va trebui să doborâţi 
câţiva arbori înalţi şi să faceţi din ei o punte deasupra 
prăpastiei. Noi aşa am făcut şi am izbutit să trecem 
dincolo de ea. La întoarcere însă, puntea, netemeinic 
proptită, s-a prăbuşit odată cu doi tineri salasakas care 
încheiau şirul purtătorilor de poveri. Aşa s-au pierdut 
doi dintre cei mai de ispravă soţi de drum şi odată cu ei 
nu puţin aur”. 

Juan Valverde continuă descrierea drumului parcurs, 
furnizând şi alte amănunte. 

„După ce veţi trece dincolo de prăpastie, veți 
descoperi rămăşiţele unui cuptor de piatră, în care 
altădată indienii topeau aurul. E şi un adăpost în acel 
loc, o colibă construită din trunchiuri de arbori fixate cu 
piroane de aur. Când am trecut prin acel loc încă se mai 
vedeau ţintele unor asemenea straşnice cuie”. 

Nu exagera oare Valverde? Oricum, informaţiile sale 
privind reperele ce marcau dificila cale spre culmile 
muntelui, aşa cum vom vedea, nu erau înșelătoare. 

Cităm mai departe din Derrotero: „Când se va 
deschide orizontul, veți zări al treilea lanţ al munţilor 
Llanganatis. Spre el să vă îndreptaţi. O pădure 


întunecată şi încâlcită se aşterne în cale. Pentru a nu vă 
rătăci, căutaţi râul ce o străbate şi înaintați de-a lungul 
lui, mergând mereu pe partea dreaptă a apei până veţi 
vedea o pânză de apă. E „lacul sfânt” al indienilor 
salasakas. El a fost creat chiar de indieni: au stăvilit un 
râu ce vine din munţi cu diguri de piatră, astfel încât 
apele adunate să umple o adâncitură a văii. În acel lac 
se află tainița lacului de care am ştiinţă. 

Veţi putea ajunge la el în următorul chip: coborâţi la 
vale prin pădurea deasă ce acoperă în întregime 
povârnişul. Căutaţi să urmaţi cursul râului şi mergând 
pe malul drept al apei veţi ajunge la un canion. 
Continuaţi să folosiți drept călăuză râul şi veţi 
pătrunde în valea ce adăposteşte lacul unde se află 
scufundate bogăţiile de care am tot amintit”. 

Puterea de atracţie a comorilor întrezărite în paginile 
Relatării e atât de puternică, încât regele Spaniei, 
îndeobşte strâns la pungă şi bănuielnic, nu pregetă să 
pună la cale o expediţie ce avea ca misiune să preia 
avuţiile ascunse în munţii Llanganatis. 

Nicio veste nu a mai sosit vreodată la Curtea Spaniei 
despre soarta caravelei pe care s-au îmbarcat 
împuterniciţii lui Carol Quintul. A fost înghițită nava 
de vreo furtună? Membrii detaşamentului au pierit în 
vitregele ţinuturi din Anzi? Nu s-a consemnat nicăieri 
sfârşitul acestei expediţii organizate, de altfel, în 


deplină taină. 

S-a rătăcit şi originalul actului încheiat cu prilejul 
interogatoriului luat de inchizitori. O copie de pe acest 
document a rămas însă în mapele faimoaselor Archivos 
Indios. Ea a constituit punctul de plecare al 
investigaţiilor efectuate de numeroase expediții 
organizate în ultimele două secole. 

Fascinația exercitată de Llanganatis (Cerro Hermoso 
în hărţile ecuadoriene) a atras mulţi „vânători de 
comori” americani, britanici, germani, scoțieni, 
spanioli, scandinavi. Un suedez, Rolf Blomberg, a lăsat 
o excelentă carte, „Buried Gold and Anacondas”, în 
care descrie cu real talent frumusețea aspră, sălbatică a 
Anzilor ecuadorieni şi lupta stăruitoare desfăşurată de 
membrii expediției pentru a învinge nenumăratele 
dificultăţi care i-au împiedicat să ajungă, până la urmă, 
în valea din strunga munţilor unde se aflau tăinuite 
comorile ingeniosului prinţ Raminahui. 


Un gir prestigios 


Întors dintr-o expediţie pe care o organizase în 
Ecuador, exploratorul englez Richard Spruce a fost 
invitat să ţină o conferinţă în faţa membrilor Societăţii 
Regale din Londra. Cu acest prilej, el a declarat: 

„Am consacrat trei ani de cercetări pentru a verifica 


în ce măsură mult discutatul Derrotero de Valverde poate 
constitui un temei pentru a regăsi drumul spre văile 
înalte ale munţilor din centrul Ecuadorului. Am făcut 
cercetări îndelungate în zona descrisă de acel soldat din 
Salamanca. La capătul acestor explorări, pot afirma fără 
rezerve că acest document a fost redactat de un om care 
cunoştea foarte bine locurile evocate, o vastă regiune 
despre care în toată literatura geografică nu există până 
astăzi decât date generale, un ţinut care până acum nu 
a fost cartat. Valverde deţinea o serie de amănunte pe 
care amerindienii din zonă le pot cunoaşte”. 

Având un asemenea prestigios gir, naturalistul 
spaniol Antonio Guzman organizează mai multe 
expediţii în spaţiile marcate de faimoasa Relatare, 
izbutind să reconstituie o bună parte din itinerarul 
descris de Juan Valverde. Dar după câţiva ani de 
eforturi zadarnice, Antonio Guzman renunţă la 
planurile sale, fiind măcinat de boală şi având averea 
greu ipotecată în urma masivelor şi repetatelor 
împrumuturi pe care le făcuse pentru a finanța 
cercetările. Dezamăgire pe care o vor încerca în anii 
următori alţi celebri exploratori, cum au fost scoţianul 
Erskine Loch sau comandorul englez G.N. Dyott. 

„Llanganatis este o himeră. Am alergat după o 
nălucă”, va sfârşi prin a spune Dyott. 

„Aşa să fie?” se întreabă americanul Richard 


D'Orsay. Şi în vara anului 1939, însoţit de câţiva 
indigeni, porneşte din măruntul pueblo amerindian 
Pillaro, baza atâtor expediţii anterioare, spre ţinuturile 
maştere ale munţilor Llanganatis. 

Juan Valverde indicase nu puţine repere. Dar nu 
pomenise nimic despre dificultăţile drumului, nu 
făcuse nicio referire la nenumăratele piedici pe care le 
semăna muntele în calea celor ce se încumetau să urce 
spre înălțimi. Relieful era aspru, accidentat. Vremea, 
mai tot timpul mohorâtă. Ploile nu conteneau zile de-a 
rândul. 

D'Orsay îşi notează: „Cerul de plumb pare să se 
prăbuşească peste noi. Un adevărat torent de apă cade 
fără oprire. Am pierdut încă două animale de povară. 
S-au prăbuşit în prăpastie în urma unei avalanşe de 
pietre. Odată cu ele am pierdut mai bine de jumătate 
din proviziile ce ne mai rămăseseră. Oamenii sunt 
istoviți, posomorâţi. Au o căutătură piezişă. Mi-e teamă 
să nu se întoarcă din drum”. 

Într-o noapte, doi amerindieni au părăsit pe furiş 
tabăra. A doua zi a făcut cale întoarsă al treilea cărăuş. 
Odată cu el a dispărut şi un catâr cu samarul încărcat 
cu făină şi carne conservată. Membrii expediției, câţi au 
mai rămas, înaintau cu greu printr-un îngust podiş, 
semănat cu bolovani invadaţi de licheni de culoarea 
ruginii, sub cascada de apă ce se prăvălea din cer. 


„De trei zile şi trei nopţi — scrie D'Orsay în jurnalul 
său — ploaia nu se mai opreşte. O ploaie stăruitoare, 
duşmănoasă. Solul e lunecos ca sticla. Fiecare pas 
înainte e o aventură. Lumina filtrată de apa ce cade din 
cer e nesigură. Nesigur e şi drumeagul — dacă poate fi 
numit astfel — pe care urcăm. O lama s-a prăbuşit în 
prăpastie. E al şaselea animal de povară pe care l-am 
pierdut. Şi ultimul! Oamenii sunt abătuţi. Proviziile 
descresc văzând cu ochii...” 

Membrii expediției nu izbutesc să vâneze nimic. 
Parcă şi sălbăticiunile au fugit departe de acest pământ 
ostil. 

D'Orsay este sfârşit de puteri. ÎI copleşeşte osteneala 
atâtor zile de luptă necontenită cu dezlănțuirea apelor 
cerului. Apoi un contrapunct înviorător. Reapare 
soarele. Cerul se limpezeşte. În depărtare se întrevede o 
uriaşă piramidă triunghiulară. 

„E fără îndoială Llanganatis, muntele sacru al 
triburilor salasakas”, notează exploratorul american în 
carnetul său. D'Orsay adaugă: „Vedem cu ochii ținta 
atâtor strădanii. Dar ne dăm prea bine seama cât de 
departe e încă ceasul când vom ajunge acolo. Vom 
ajunge vreodată? În faţa noastră se desfăşoară o altă 
oprelişte: masa compactă a unei imense păduri 
mlăştinoase...” 

Însemnările din zilele următoare înscriu — ca zigzagul 


unei foi de observaţie — starea de spirit a membrilor 
expediției. „Din smârcuri răzbate un iz acru de 
putreziciune ce ne curmă răsuflarea. Înaintăm pas cu 
pas. lerburi tăioase ca briciul ne aţin pretutindeni calea. 
Şi ne lasă urme sângerânde pe mâini, ne sfâşie 
veşmintele. Etapele sunt scurte. Facem câte un popas la 
fiecare 30 de minute. Împărţim cu zgârcenie ultimele 
raţii de apă. Dacă până mâine nu izbutim să ajungem la 

râu... 
á 
„Oamenii dorm istoviți. Pedro strigă în somn: «El 
Condor! El Condor!» Se gândeşte oare la condorul 
legendar, care le-a arătat salasakaşilor drumul spre 
locul unde şi-au statornicit vatra, după îndelungi 
peregrinări?” 
Ri 
„A început din nou să plouă. O copleşitoare rupere 
de nori. Mă năpădeşte amintirea cuvintelor cu care şi-a 
încheiat călătoria exploratorul Erskine Loch: 
«Llanganatis, eşti o amăgire. O capcană a visurilor 
îndrăzneţe»”. 


Munţii Trigemeni 


La capătul unui marş forțat care a durat — depăşind 
cele mai prudente estimări — 23 de zile, expediţia 


condusă de Richard D'Orsay a ajuns în arcul ultimului 
lanţ al masivului Llanganatis cea din urmă verigă a 
lungului şir de repere furnizate de Juan Valverde. 


PR 


Multe ascunzători ale tezaurelor imperiului Tahuantinsuyo 
au fost „pecetluite” de lavă. În imagine: Sangay (5.323), unul 
din vulcanii activi ai Cordilierei andine 


Până aici toate principalele „marcaje” fuseseră 
identificate, în ordinea în care aventurierul spaniol le 
rânduise cu scrisul său nesigur. Dar dacă Valverde nu 
excela în  caligrafie, memoria lui se  dovedise 
excepţională. 

D'Orsay avea în faţă ultimul reper. Un munte înalt a 
cărui culme era luminată de licărul zăpezilor. Se profila 
ca o uriaşă piramidă triunghiulară. Doi munţi mai 
scunzi îl încadrau de o parte şi de alta, desenându-se pe 
fundalul cerului ca două conuri întunecate. Întocmai 
cum erau descrise în Derrotero. 

„Toate se potrivesc — îşi însemnă înfrigurat Richard 
D'Orsay. Toate par încremenite, cum s-au imprimat în 


amintirea lui Valverde. Oamenii au uitat de ostenelile 
acumulate, au uitat câte au îndurat. S-a lăsat noaptea. 
Mâine coborâm spre valea strânsă între zidurile 
abrupte ale munţilor. Undeva, ascuns în adâncurile 
pădurii, trebuie să fie lacul... Am învins inaccesibilul 
Llanganatis”. 

D'Orsay a scris un adevăr. Dârzenia lui a învins 
muntele care până atunci nu fusese cartat. Culmii 
principale i-a spus Cerro Hermoso. Şi aşa i-a rămas 
numele în atlasele lumii. Dar ţinta reală a expediției — 
descoperirea lacului artificial de la poalele 
inaccesibilului Llanganatis — nu a fost atinsă. 

„Am cercetat zile de-a rândul valea — îşi continuă el 
însemnările. Nici urmă de lac. Nici cel mai mic indiciu. 
Întregul spaţiu e răscolit parcă sub efectul unei 
convulsii telurice de o mare intensitate. S-a prăvălit de 
mult o adevărată cascadă de stânci şi prundişuri. A 
existat cândva vreun lac pe aici? Cine ar mai putea 
spune azi! E de presupus că incaşii au blocat cu stânci 
un râu ale cărui ape au umplut cu timpul scoica văii. 
Poate. Cândva... Râul a dispărut. Apele lui s-au 
răspândit, cred, într-o crăpătură a pământului, 
croindu-şi un drum subteran. Cutremure, urmate de 
repetate alunecări de teren, au modificat configuraţia 
locurilor. Unde-s comorile Marii Căpetenii Raminahui? 
Poate sub stânca pe care scriu acum aceste rânduri. Dar 


cine o poate ridica? Suntem cu toţii la capătul puterilor. 
Singurul nostru gând acum este să adunăm suficiente 
forțe pentru a ne întoarce de unde am pornit, din satul 
frumoasei Katla. Sper. Sperăm cu toţii” — îşi încheie 
exploratorul american însemnările de drum în ziua 
când a hotărât încetarea cercetărilor. 

Expediția organizată de Richard D'Orsay s-a încheiat 
cu bine. Cele trei piramide triunghiulare străjuiesc în 
continuare comorile pierdute, marcând punctul de 
plecare al altor posibile expediţii. 


Rio Esmeraldas 


Călătorii făcute la întâmplare spre o Țară a Visului... În 
căutarea acelui loc minunat nicio neizbândă nu-i putea opri 
în urmărirea Necunoscutului ”. 

Elisée Reclus (1830-1905; 
geograf francez, autor al unei celebre 
Geografii universale). 


Peste apele verzi ale râului plutea leneş o pâclă 
străvezie. Soarele se ridicase deasupra pădurii, 
învăluind selva într-o lumină prietenoasă. 

„O zi bună de pescuit”, îşi spuse padre Vicenzio, 
căutându-şi un loc prielnic pentru a-şi instala undițele. 
Malul scund era acoperit cu nisip şi pietriş mărunt. Mai 
făcu 10-15 paşi şi, spre uimirea sa, zări lungit între 
tufişuri trupul inert al unui om. Se apropie. Un bărbat 


cu faţa năpădită de o barbă hirsută de culoarea ruginii 
zăcea parcă răstignit, cu braţele în cruce, pe nisipul alb. 
Era gol. Fără niciun veşmânt. Fără armă. De gât îi 
atârna, prinsă cu o cureluşă, o pungă din piele de pecari. 
Omul părea fără viaţă. Trupul scrijelit era plin de 
urmele vineţii ale înţepăturilor de țânțari. Pe umeri, pe 
braţe, chiar şi pe faţă, erau înfipte numeroase căpuşe, 
temutele bocacha roja setoase de sânge, plaga pădurii 
virgine. Cine să fie acest om? Poate în pungă se află 
vreun act de identitate, gândi călugărul. Desfăcu 
băierile. Găsi doar o mână de pietre colțuroase. 
Smaralde brute, cum avea să afle mai apoi. 13 smaralde 
mari. O avere! 

Ajutat de alt călugăr chemat în ajutor, padre Vicenzio 
îl transportă pe necunoscut la cabana aflată nu departe 
de râu, unde se afla Centrul misionarilor franciscani. 
Aici, lângă foc, primind îngrijirile cuvenite, omul îşi 
reveni din leşinul adânc şi ceru apă. A fost începutul 
unei restabiliri de-a dreptul miraculoase. Au mai trecut 
multe săptămâni până când misionarii au putut afla 
cine este neaşteptatul lor oaspete şi ce neînchipuite 
întâmplări a trăit el în teritoriile neexplorate din 
pădurile sălbatice străbătute de Rio Esmeraldas, unul 
dintre cele mai însemnate cursuri de apă ce străbat 
vestul statului Ecuador. 

Se numea Stewart Connalys. Vânător. Aventurier 


prin vocaţie. Căutător de comori prin jocul orb al 
hazardului. 

Ceea ce îl îndrumase pe acest om în regiunea 
Esmeraldas era o poveste. O simplă poveste auzită la 
un foc de tabără. Un seringueros, care cutreierase selva 
în căutarea arborilor de cauciuc, îi relatase că în valea 
lui Rio Esmeraldas s-ar găsi mine părăsite de vechii 
locuitori amerindieni ai acelor ţinuturi, în care se mai 
aflau mari cantităţi de smaralde. 

Stewart Connalys a hotărât să-şi încerce norocul. Şi-a 
împărtăşit intenţia unui prieten ce explorase cu ani în 
urmă pădurile virgine din regiunea ecuadoriană 
Esmeraldas. Acesta a încercat să-l convingă că un 
asemenea proiect este iluzoriu, o aventură necugetată, 
fără nici cea mai mică posibilitate de a se finaliza în 
mod pozitiv. 


Incredibilul paşaport 


— Nimeni nu s-a mai întors de acolo, i-a spus cu 
convingere prietenul său. Crede-mă, e o nebunie să 
încerci aşa ceva! Cu atât mai mult cu cât nu te 
întovărăşeşte nimeni. Şi pe cinstea mea, amigo, e greu 
de crezut că s-ar găsi cineva atât de smintit încât să-ţi 
ţină isonul! 

Toţi cei cu care s-a sfătuit mai apoi au socotit acest 


proiect - când nu foloseau cuvinte mai tari — „O 
adevărată sinucidere”. 

Şi totuşi Stewart Connalys nu se descurajă. 
Cheltuindu-şi ultimii bani — şi avea foarte puţini — 
târgui dintr-o piaţă de la marginea oraşului câteva 
măsuri de xarque, carne uscată la soare, un briceag cu 
lama lată şi un mic ghem de sârmă, cam ruginită, dar 
destul de bună pentru ce-şi propusese să meşterească 
din ea. După o îndelungată tocmeală, cumpără de la un 
copilandru şi un fluier alcătuit din două tije de bambus. 
Fără a mai zăbovi, în zorii zilei următoare, porni la 
drum. Nu-şi luă cu el nicio armă. Singura călăuză avea 
să-i fie de acum încolo o mică busolă pe care o fixă cu o 
cureluşă de încheietura mâinii stângi. 

În a treia zi, Connalys pătrunse într-o zonă 
mlăştinoasă. Aerul era suprasaturat de umiditate. 
Carnea uscată ce-i mai rămăsese a azvârlit-o: colcăia de 
viermi. A pus laţuri, folosind sârma pe care o purta 
prinsă de centură. Norocul i-a surâs: a prins în capcană 
un tapir, cu a cărui carne tare şi uleioasă s-a hrănit în 
următoarele două zile. Miezul lăptos al nucilor tocari îi 
astâmpăra setea. Nu întâlni în cale niciun om, nu 
descoperi nici măcar o vatră stinsă, mărturie a 
popasului vreunui vânător răzleţ. În a noua zi de marş, 
urmărind pe cadranul busolei aceeaşi direcţie 
nord-vest, porni per o potecă îngustă ce se strecura prin 


vălmăşagul vegetal al pădurii. 

Larma păsărilor jacu, ce-l însoţise multă vreme, 
încetă. Pădurea devenea parcă mai întunecoasă. Către 
amiază ajunse într-un luminiş. Se vedea un colţ de cer. 
De mult nu mai privise cerul. Îl durea atâta lumină. 
Închise câteva clipe ochii. Îşi îndreptă apoi privirea 
spre umbra odihnitoare a arborilor uriaşi. Şi atunci 
inima începu să-i bată nebuneşte. În faţa unui palmier 
tocari se afla înfiptă o săgeată a cărei coardă purta un 
pămătuf de pene; la câţiva paşi, în mijlocul potecii era 
împlântată o săgeată identică. Cunoştea semnificaţia 
acestui avertisment. De aici începea teritoriul unei 
comunități de oameni ai pădurii. Un trib de indios 
bravos. Se afla aşa dar pe drumul cel bun. Îşi aruncă 
într-un desiş desaga şi ultimele vestigii ale sumarului 
echipament cu care plecase: cămaşa zdrenţuită şi 
bocancii ferfeniţiţi. Gol-goluţ urmă poteca, făcând din 
timp în timp salturi şi tumbe. Apoi începu să cânte din 
fluier. 

După puţină vreme îi tăie calea un grup de vânători 
indieni, care-şi îndreptară spre el sarbacanele. 

Învingându-şi teama, Connalys înaintă pe potecă, 
parcă nici nu i-ar fi zărit, sărind când pe un picior, când 
pe altul. Între timp ieşiră din desiş şi alţi indieni. Era 
împresurat. Dar nu lăsă să se vadă nimic din spaima 
ce-l cuprinsese. 


Schimonosindu-se în fel şi chip, Connalys îşi 
continuă  ţopăitul, scoțând sunete modulate ce 
aminteau de croncănitul răguşit al mutumului, curcanul 
sălbatic, ori de strigătele asurzitoare ale păsării zog-zog. 
Continuând să-şi ţină sarbacanele îndreptate spre el, 
vânătorii îl priveau surprinşi, nehotărâţi. Larma ce o 
făcea bizara apariţie stârnise un trib de guanha, 
maimute urlătoare, care covârşiră poiana cu strigătele 
lor asurzitoare. 

Stupoarea ce se putea citi pe feţele indigenilor care îl 
împresuraseră dădu un strop de curaj tânărului 
aventurier. Îşi luă fluierul şi începu să cânte discordant, 
în serii de sunete înalte urmate de note joase într-o 
asurzitoare cascadă sonoră. 

Ca şi cum în jurul său nu s-ar fi aflat nicio făptură, îşi 
continuă drumul, desfăcându-şi din când în când 
brațele şi agitându-le ca o pasăre ce vrea să-şi ia zborul. 

Sarbacanele se plecară. Săgeţile otrăvite îşi găsiră 
locul în tolbe. Intuise că aparenta sa sminteală îi va sluji 
drept paşaport pentru a pătrunde nevătămat în 
„teritoriul interzis” cutreierat de temuţii indios bravos. 
„Indigenii au o spaimă superstiţioasă de cei ce şi-au 
pierdut minţile. Îndeobşte, ei îi protejează pe cât pot, 
acordându-le adăpost şi hrană”, îl încredinţase un 
seringuieros car trăise mulţi ani în adâncul selvei. 

Ceea ce s-a şi întâmplat. 


În satul indienilor, Connalys a fost „adoptat” de 
comunitate, a cărei viaţă aspră şi nesigură a 
împărtăşit-o vreme de cinci luni. El s-a străduit să 
înveţe graiul indienilor, reuşind să-l deprindă în 
suficientă măsură pentru a putea culege o serie de 
informaţii despre triburile ce-şi aveau teritoriile de 
vânătoare în nord-vest. 

Ştirile nu erau prea încurajatoare. În regiunea care-l 
interesa trăiau „urechiaţii” — indieni pe care atlasele 
etnografice îi vor numi orejones — „mai cruzi şi mai 
sângeroşi decât piranha, mai  veninoşi decât 
şarpele-săgeată”, după spusele băştinaşilor. 

Dacă voia să-şi atingă țelul, nu avea de ales: trebuia 
să pătrundă în teritoriul orojenesilor. Până să se ivească 
un moment prielnic de a părăsi satul fără a stârni 
bănuieli, Stewart Connalys îşi folosi timpul învățând 
„alfabetul pădurii”. Deprinse meşteşugul de a mânui 
sarbacana şi de a săgeta în apele râurilor peşti buni de 
mâncat: pirocanjubasi argintii şi pipăraşi bălțaţi, 
dorade şi cascudoşi cu carcasă neagră, învățând 
totodată cum să se ferească de calcanii veninoşi şi de 
peştii electrici. Îi vor fi de mult folos mai cu seamă 
cunoştinţele ce le-a dobândit în această perioadă 
privind însuşirile — pentru el surprinzătoare -— ale 
feluritelor vegetale ce le oferă pădurea virgină. Învăţă 
să pregătească sucuri otrăvitoare cu care vânătorii 


ungeau vârfurile săgeţilor, coloranţi folosiţi pentru 
decorarea chipului şi a trupului, zemuri ce alungă 
caimanii sau îndepărtează anumite furnici veninoase, 
licori ce înveselesc, pregătite din miezul fermentat al 
unor nuci pădurene, şi câte şi mai câte alte asemenea 
„rețete” utile. 

În comunitatea corinahuaşilor, cum îşi spuneau 
indienii la care poposise, trăia şi un orejones. Era un 
adolescent scund, cu muşchi zdraveni. Să tot fi avut 13- 
14 ani. Îl adusese în sat o femeie care-l descoperise, 
istovit de puteri, în adâncul pădurii. Tatăl lui fusese 
ucis, chiar sub ochii copilului, de un gibova, pitonul 
amazonian. 

Întâmplarea se petrecuse, pare-se, după cum își 
amintea mama adoptivă a băiatului, în urmă cu vreo 
patru sau cinci ani. Copilul a fost crescut ca un 
corinahuas, având aceleaşi drepturi şi îndatoriri ca 
oricare alt membru al tribului. 

Connalys câştigă prietenia tânărului orejones, care-l 
învăţă graiul vorbit de „urechiați”. „Cursul intensiv” 
de limba orejones — după cum va demonstra viitorul — a 
fost o excelentă investiție de timp şi de efort. 

Se împlineau aproape şase luni de când Connalys era 
oaspetele corinahuaşilor. Zăbovise destul. Hotărî să-şi 
urmeze neîntârziat drumul spre nord-est. Într-o 
noapte, când gazdele lui dormeau toropite, după o 


vânătoare norocoasă şi un ospăț îmbelşugat, Connalys 
părăsi satul ospitalier, îndreptându-se spre teritoriul 
indienilor orojones. De această dată fu mai prudent. 

Mărşăluia doar noaptea, ştiind că indienii nu cutează 
să înfrunte întunericul şi spiritele pădurii. Ziua se 
ascundea în desişuri. După trei zile, simțind miros acru 
de fum, îşi dădu seama că se apropie de ţintă. Învăţase 
să nu lase urme şi să rămână nemişcat de veghe; ştiinţa 
sa în această privinţă se dovedi a fi temeinică. Indienii 
din satul situat pe valea unui râu cu ape domoale nu-i 
simţiră prezenţa, deşi îi pândise o zi şi o noapte, pitit în 
încâlcitul ascunziş pe care i-l oferea un mangoier aflat 
la numai o sută de paşi de cea mai apropiată colibă. 

Pe când îi urmărea pe locuitorii satului, privirile îi 
alunecară spre un tufăriş întunecat. Recunoscu de 
îndată frunzele ascuţite ale barbascoului, plantă ale cărei 
sucuri cu iz acru şi miros iute, persistent — citise el 
într-un notiziario la Biblioteca Nacional — pun pe fugă 
caimanii. De asta îl încredințase şi un vânător, cam 
lăudăros de altfel... Aşa să fie? În mintea lui încolţi un 
gând. Aproape nebunesc. Aşteptă nemişcat să se 
înnopteze. Târziu, când se stinseră focurile în sat, se 
târî cu prudenţă până la tufişul de barbasco. Rupse, fără 
a face zgomot, un braţ întreg de tulpini şi zdrobindu-le 
una câte una îşi unse întregul corp cu zeama siropoasă 
ce se scurgea abundentă din tijele frânte. Îşi unse apoi 


faţa şi părul ce-i crescuse lung de-i cădea pe umeri. În 
zori, când femeile din sat se apropiară de malul râului 
să-şi umple tigvele cu apă, văzură înspăimântate cum 
din adâncul râului apare pe neaşteptate o făptură cu 
fața albă şi plete roşii. Părea un bărbat care venind înot 
spre mal, unde adăstau la soare mai mulţi caimani, nu 
arăta a se teme de înfricoşătoarele reptile... Când se 
apropie la câteva lungimi de braţ de malul scund, 
caimanii deveniră neliniştiţi, apoi fără a mai zăbovi se 
afundară în apă, îndepărtându-se grabnic de 
necunoscutul ce urcă pe mal şiroind de apă. Paralizate 
de teamă, ele priveau neclintite cum strania făptură 
înaintează cu paşi molcomi spre sat, nearuncând nicio 
privire în jur, fără să pară că aude strigătul profund al 
păsărilor zum-zum, vestitoarele zilei. 

Connalys izbutise să depăşească prima etapă a 
„scenariului” improvizat cu o noapte înainte. „Reţeta 
miraculoasă”, care ar fi putut fi o simplă fantezie a 
autorului acelui incert „notiziario”, îşi demonstrase 
deplina eficiență. Când se strecurase în apă şi înotase 
spre mal, un caiman l-a atins cu solzii lui zgrunţuroşi, 
zgâriindu-i umărul. Inima îi bătea parcă în tâmple. O 
spaimă neîncercată, un fior glacial l-a cuprins. Mirosul 
nesuferit al barbascoului a provocat însă reptilei o 
asemenea repulsie încât s-a ferit speriată, ca şi cum ar fi 
primit o lovitură neaşteptată. 


Vrăjitorul Nasai îl înfruntă pe Marele 
Duh-al-Caimanilor 


Spectaculoasa lui apariţie i-a impresionat într-atât pe 
indigeni încât nimeni nu s-a gândit să pună la îndoială 
cuvintele rostite de Connalys în chiar graiul lor: „Eu 
sunt Marele Duh-al-caimanilor. Am venit la voi din 
adâncul fără fund al apelor...” 

Autoritatea „Marelui Duh” spori şi mai mult când 
indigenii zăriră ataşată de mâna lui micuța busolă, 
singurul obiect de care nu se despărţise niciodată. 
Această cutiuţă neagră, în care zvâcnea la cea mai mică 
mişcare un „ce” de forma unui vârf de lance, le inspira 
mai multă uimire şi spaimă superstiţioasă decât oricare 
din temerile ce-i încercau în toiul nopţii tropicale. 

Trecură mai multe săptămâni. Nasai, vrăjitorul 
tribului, privea pieziş cum sporeşte autoritatea 
„Marelui Duh-al-caimanilor”, de ale cărui puteri 
supranaturale se îndoia. El încercă să semene 
neîncredere în cugetele bărbaţilor. Connalys îşi făcuse 
un duşman pe cât de viclean, pe atât de primejdios. Dar 
el nu putea înlătura acest pericol decât preîntâmpinând 
atacul. Se hotărî să-şi anihileze adversarul. În faţa 
obştei îi ceru vrăjitorului să intre odată cu el în apele 
râului unde bântuiau caimanii. Aşa îşi va dovedi 


fiecare puterea. A doua zi în zori, se afundară amândoi 
în apă. Stewart Connalys se pregătise de cu noapte, 
ungându-se din creştet până în tălpi cu sucul protector. 
Vrăjitorul nu s-a mai întors pe mal. Caimanii s-au 
arătat aliaţi de nădejde ai „zeului” lor. Învingătorul a 
fost ales în aceeaşi zi şef al tribului. 


Surprizele unei vânători de tapiri 


Se apropia anotimpul marilor ploi. Orejonesii 
organizară o mare vânătoare în care îşi puneau multe 
speranţe: ea trebuia să le asigure rezervele de hrană 
pentru lunga perioadă de iarnă, când posibilitatea de a 
vâna era mai mult decât îndoielnică. 

Connalys a pornit la vânătoare însoţit doar de un 
tânăr, pe nume Katuku, care cunoştea ca nimeni altul — 
aşa barem se lăuda el — locurile cele mai bogate în 
vânat. 

Se aflau la două zile depărtare de sat când, urmărind 
un tapir, cei doi ajunseră într-o regiune împădurită ce 
se oprea la picioarele unei faleze de ardezie neagră. 
Tapirul se topi parcă în vegetaţia densă ce invada 
stâncile. Îi pierdură urma. În schimb, Connalys 
descoperi printre rocile sfărâmate desprinse din faleză 
o piatră verde cât o nucă de mare. Îşi dădu seama că e 
un smarald brut. Începu să caute febril în vălmăşagul 


de bolovani dacă nu se mai află şi alte smaralde. 
Descoperi, împrăştiate, câteva zeci, unele mari cât un 
pumn de copil. Lepădă toate săgețile şi îşi umplu tolba 
cu 13 smaralde. Însoțitorul său îl privea nedumerit, dar 
nu-i puse nicio întrebare din teama de a nu stârni 
mânia acestui „stăpân al duhurilor caimanilor”. 
Connalys rămase în acel loc până se înseră, încercând 
să descopere intrarea în mină. Era convins că găsise 
pierdutele mine de smaralde ale imperiului incaş. 
Stâncile ce se prăvăliseră la picioarele falezei, în urma 
unui cutremur violent, mascaseră desigur intrarea, îşi 
spuse el. 

Sau poate — nici aceasta ipoteză nu putea fi înlăturată 
— intrarea în mină a fost blocată cu bună ştiinţă, din 
porunca principilor amerindieni, prin  dislocarea 
frontului de stâncă al înaltului perete de ardezie care 
s-a năruit, formând barajul de bolovani invadat acum 
de vegetaţia tropicală. Oricum, conta doar viitorul. Se 
va întoarce aici curând, cu echipamentul necesar 
pentru a relua exploatarea minei curmată în urmă cu 
mai bine de patru secole. 

Vânătoarea încheindu-se cu pradă îndestulătoare, 
orojonesii au sărbătorit izbânda printr-un festin 
îmbelşugat la care a luat parte şi Stewart Connalys. S-a 
mâncat multă carne de tapir şi s-a băut şi mai mult 
dintr-o licoare ameţitoare preparată de femei din 


rădăcini de plante sălbatice supuse fermentării. 

Connalys, care până atunci dovedise o deosebită 
stăpânire de sine, ameţit de băutură făcu un gest 
necugetat. Ştiind cât de mult râvneşte tânărul Katuku 
la „cutiuța vie”, busola sa, i-a dăruit-o în semn de 
prietenie. În aceeaşi noapte părăsi tabăra indienilor şi 
înotând împotriva curentului, pentru a nu lăsa urme 
prin pădure, ieşi pe mal, departe de sat. După o 
săptămână izbuti să ajungă în teritoriile indienilor 
corinahuas. Vânători nomazi, aceştia îşi părăsiseră de 
mult aşezarea lor vremelnică. De acolo, Stewart 
Connalys nu mai regăsi drumul. Cutreieră zadarnic 
selva, rătăcind în neştire. 

Pierdu şirul timpului. Înainta la întâmplare, măcinat 
de febră. Cât a durat acest marş fără ţintă, nu a putut 
povesti. Şi nici cum a ajuns să se lege de trunchiul care 
l-a purtat pe apele râului. 

Îngrijit cu devotament de misionarii care l-au găsit, 
după aproape cinci săptămâni Connalys şi-a 
redobândit forțele. După alte trei săptămâni, 
alăturându-se unor gringos ce făcuseră măsurători 
topometrice în zonă, porni spre Quito. 

Ajuns în capitală, se înfăţişă de îndată autorităţilor şi 
ceru să i se acorde o concesiune care să-l autorizeze a 
exploata mina descoperită. 

— Cererea este legal  îndreptăţită, domnule 


Connalys, dar pentru a vi se acorda concesiunea 
solicitată este necesar să determinaţi exact coordonatele 
locului unde se află situată mina. 


La nord de Rio Sangre 


Răspunsul funcţionarului îl lăsă descumpănit. 
Reperele sale erau destul de vagi. Hărţi detaliate ale 
regiunii nu existau, spaţiile parcurse de el fiind, practic, 
„terra incognita”. 

Încercă să reconstituie în linii mari parcursul, ţinând 
seama de viteza de marş — circa 3 km pe oră — şi de 
traseul unor mari cursuri de apă. Rezultatul acestor 
dibuiri a fost înscris în raportul înfăţişat autorităţilor. 

„Punctul de plecare fiind cel consemnat, cred că am 
parcurs între 400 şi 500 km spre nord-est. Drumul spre 
falezele negre întretaie o mare buclă pe care o face, 
îndreptându-se spre sud, cursul unui râu cu ape repezi, 
pe care indigenii o numesc armah, ceea ce în graiul lor 
ar însemna „sângerosul”. 

Vagi coordonate. Nimeni nu s-a mai aventurat în 
acele ostile ţinuturi. Stewart Connalys şi-a vândut cele 
13 smaralde şi a dispărut din regiune. Fără urmă. E un 
fel de a zice. El a rămas în istoria marilor aventurieri ca 
un personaj ingenios, de un curaj exemplar. 


Palatul de apă al lui Jum Kax 


„Ruinele oraşului zăceau în fata noastră ca o navă în 
derivă în largul mării: catargele ei s-au pierdut, numele a 
dispărut, echipajul a pierit şi nimeni nu ştie de unde venea, 
cui îi apartinea, cât de mult a fost pe drum şi care a fost cauza 
naufragiului ei” 

John Lloyd Stephens (Incidents of Travel in Central 
America, Chiapas and Yucatan) 


„Numai tezaurul lui Tutankhamon a eclipsat prin bogăția 
lui tezaurul din Chichen Itzá” 
C.W. Ceram (Zei, morminte, cărturari) 


Magnifica obsesie 


O viaţă pentru o idee: treizeci de ani închinaţi unui 
vis din tinerețe — iată coordonatele temporale în care se 
înscrie o pasionantă aventură, una dintre multele 
isprăvi temerare ale căutătorilor de comori care a 
adăugat o pagină bogată în sensuri la istoria vechilor 
civilizaţii amerindiene. 

Teatrul de operaţiuni: America Centrală, arida 
peninsulă mexicană Yucatân. Eroul: un tânăr american 
de 25 de ani, Edward Herbert Thompson, consul al 
Statelor Unite la Mérida, cel mai însemnat oraş din 


peninsula Yucatán. Anul ce marchează primele 
secvenţe ale acestor întâmplări: 1885. 

Mérida, un orăşel aţipit sub dogoarea soarelui 
tropical, nu era locul visat de un tânăr diplomat al 
prestigioasei Universităţi Harvard. Şi totuşi, Thompson 
însuşi a cerut să fie trimis la Yucatân, fiindcă spera să 
găsească aici răspunsul la o întrebare ce-l frământa de 
mai multă vreme. 

Cândva îi căzuse în mâini o carte care-l fascinase: 
Relación de las cosas de Yucatán („Relatare privind istoria 
Yucatanului”), scrisă de către un franciscan, episcopul 
Diego de Landa. Întocmită prin secolul al XVI-lea, 
lucrarea constituia un bogat izvor de ştiri despre lumea 
mayaşă. Istoricii au considerat-o mult timp fantezistă. 
Pe Thompson însă l-a cucerit dintru început. Lumea 
mayaşă îl atrăgea cu o putere magnetică, obsedantă. 
Citise de câteva ori tulburătoarea Relación şi subliniase 
pasajele ce-i reţinuseră îndeosebi interesul. Pe o filă îşi 
notase: „Să fie oare adevărat?”. Textul relata 
următoarele: 

„Indienii cred că împreună cu poporul itzá, care a 
stăpânit Chichen Itzá, a venit Kukulcan, o mare 
căpetenie străină. Că aşa s-a întâmplat, o confirmă o 
circumstanță semnificativă: principala clădire a 
oraşului se numeşte Kukulcan. Spun (mayaşii despre 
această căpetenie — n. a.) că a venit din părţile apusene, 


dar părerile sunt împărţite dacă a venit înainte sau 
după (sosirea triburilor itză - n. a.) sau a venit 
împreună cu ele. După plecarea lui (Kukulcan)... l-au 
considerat zeu, numindu-l Quetzalcoatl. Mayaşii din 
Yucatân îl consideră şi azi o făptură divină”. 

Călătorind alături de o călăuză amerindiană, 
Thompson face lungi excursii după ce ajunge în 
Yucatân, cercetând pădurea virgină ce se întindea 
densă, încărcată de mister, la o depărtare de numai 
douăzeci, treizeci de kilometri de reşedinţa sa din 
Mérida. Prima întâlnire cu vestigiile enigmaticei 
civilizaţii, căreia îi va dărui întreaga viaţă, a fost 
consemnată de tânărul cercetător într-un articol 
publicat într-un ziar din Boston: 

„Am simțit deodată că-mi bate inima repede, 
repede... Am sesizat de-abia după ce le depăşisem că 
blocurile imense împrăştiate în ierburile înalte, 
acoperite în parte de mărăcinişuri, aveau o formă 
geometrică, păreau cioplite de mână omenească. Am 
revenit, le-am atins, le-am măsurat. Nu mai încăpea 
vreo îndoială. Cândva ele alcătuiseră coloane ce se 
înălţau spre cer; lespezile năpădite de vegetaţie, 
odinioară, de mult — cât de mult oare? — formaseră o 
vastă terasă...” 

Curând Thompson va face şi alte descoperiri, care-i 
vor mări tulburarea şi-i vor întări îndemnul de a-şi 


continua cercetările: 

„O piramidă în trepte se desena la orizont. Zidurile ei 
erau întocmite din lespezi de calcar cioplit; scări de 
mari proporţii conduceau spre culmea monumentului 
încoronată de un templu. 

Alte clădiri cu vaste terase, dislocate de rădăcinile 
arborilor, erau invadate de vegetaţia silvestră şi doar 
denivelările, ca nişte cocoaşe verzi, profilate pe cerul 
palid, indicau locul unde se găsesc...” [151]. 

Ajutat doar de 30 de peoni, recrutaţi de prin satele 
din împrejurimi, Edward Thompson smulge 
mărăcinişurile şi defrişează pădurea ce invadase 
vechile ziduri. Cu maqueta, cu securea, uneori cu 
mâinile goale. După un somn de secole, apar iar în 
soare monumentalele edificii ale strălucitei metropole 
Chichen Itzá, cel mai important dintre centrele 
toltece-mayaşe din nordul Yucatánului, desfăşurat pe o 
arie de opt kilometri pătrați. Deşi în parte dislocate de 
tentacularele rădăcini ale arborilor, muşcate adânc de 
dinţii timpului, clădirile de piatră cenuşie domină 
platoul cu o suverană măreție. 

În piaţa centrală a oraşului se află o piramidă masivă 
ce urcă în trepte spre cer. Fiecare din cele patru feţe ale 
edificiului este profilată de o scară monumentală cu 
câte 91 de trepte. „De ce tocmai nouăzecişiuna?” se 
întreabă Thompson. Răspunsul îl găseşte curând pe 


platforma ce încununa edificiul, ultimul nivel unde se 
înălța cândva sanctuarul. O simplă operaţie aritmetică 
va oferi nu numai explicaţia acelui amănunt 
arhitectural, ci va deschide o interesantă perspectivă 
asupra universului spiritual al celor ce au clădit 
maiestuoasele edificii. Înmulțind suma treptelor de pe 
fiecare latură a piramidei cu numărul scărilor — 
respectiv 91 x 4 — se obţine cifra 364; adăugându-se cifra 
1, corespunzătoare ultimei platforme, rezultatul final, 
365, va da suma zilelor anului solar mayaş. 

„Piramida Şarpelui cu Pene”, nume consacrat în 
istoriografia Yucatânului, încifra în întocmirile ei de 
piatră o amplă serie de date astronomice, ca de altfel 
toate edificiile destinate cultului divinităţilor din 
pantheonul amerindian. Balustradele ce străjuiau 
scările piramidei orientate spre acel loc al cerului unde 
răsare Luceafărul de dimineaţă, ca şi coloanele 
sanctuarului reprezentau reptile cu gurile deschise, 
după simbolul creatorului lumii, Şarpele cu pene — 
Quetzalcoatl al mayaşilor, numit de tolteci Kukulcan. O 
serie de elemente structurale marchează criptic alte 
măsuri ale timpului. Piramida are nouă trepte. Fiecare 
latură a edificiului este împărţită în două de către o 
scară care marchează astfel 18 secţiuni corespunzătoare 
numărului lunilor din sistemul calendaristic mayaş. 
Cele 52 de panouri sculptate în piatră, care împodobesc 


piramida, reprezintă ciclul maxim calendaristic de 52 
de ani a câte 365 zile. Cercetările ulterioare au reliefat 
că nu numai în structurile arhitecturale, ci şi în 
compoziţiile sculpturale — frize decorative şi cronici de 
piatră - au fost înscrise complexe reprezentări ale 
calendarului astronomic şi ceremonial. 

Îmbrăţişând cu privirea piramidele, zidirile oraşului 
pierdut în verdele lacom al vegetației tropicale, 
Thompson avea senzaţia că cineva îi recită acele 
tulburătoare nouţii ale arheologului John Stephens, 
care mai înaintea lui descoperise o altă uimitoare 
metropolă mayaşă. 

„Ruinele oraşului se întindeau dinaintea noastră ca 
resturile unei nave rătăcind în largul mării: catargele i 
se pierduseră, numele i se ştersese, echipajul pierise şi 
nimeni nu mai putea spune de unde venea, cui îi 
aparținuse, cât durase călătoria ei, care a fost pricina 
naufragiului...” [158]. 

„Poate voi putea răspunde eu la aceste întrebări” şi-a 
spus Thompson. I-au trebuit trei pătrimi din viaţă ca să 
dea unele răspunsuri. 

Thompson îşi dă bine seama că nu va fi în stare să 
continue lucrările fără un puternic sprijin financiar. 
Veniturile sale sunt modeste şi nu poate cere mereu 
bani de la tatăl său, care îl ajutase în primii ani, 
trimiţându-i în mai multe rânduri sume importante. Se 


reîntoarce în Statele Unite. la legătura cu mai multe 
instituții ştiinţifice şi cu mai mulţi bancheri. La un 
moment dat se adresează unui important om de afaceri 
din Boston: 

— Ar fi regretabil să rămână ignorate de către lumea 
civilizată aceste uimitoare monumente pierdute în 
adâncul pădurii. 

— Domnule Thompson, mă cucereşte entuziasmul 
cu care vorbiţi despre această „atlantidă” uimitoare, 
dar cum singur spuneaţi adineauri, aceste vestigii sunt 
răzleţite pe o mare întindere... 

— Câteva sute de hectare, poate şi mai mult. 

— O arie considerabilă! Explorarea ei cere un imens 
efort. Trebuie să defrişaţi o pădure virgină. Pentru a 
duce la bun sfârşit o asemenea acţiune v-ar trebui — ştiţi 
poate mai bine ca mine! — o adevărată armată de 
oameni şi bani, foarte mulţi bani... Cine şi-ar risca banii 
într-o întreprindere atât de nesigură? 

— M-am gândit că dumneavoastră... 

— Nu-mi pot îngădui acest risc! Doar dacă aţi putea 
demonstra, numai dacă am avea garanţia că acolo se 
găseşte aur... 

Thompson nu putea oferi atunci această „garanţie”. 
Şi totuşi, până la urmă, insistentele sale demersuri au 
avut ecou. Peabody Museum i-a asigurat fondurile 
necesare pentru a-şi continua explorarea. 


Fântâna Ultimului Ritual 


Edward Thompson se întoarce la Chichén Itzá şi 
reîncepe, pe o scară mai mare, defrişarea vegetației ce 
acoperea oraşul pierdut. Printre primele a fost complet 
degajată Piramida Şarpelui cu pene. 

De pe platforma sanctuarului lui Kukulcan privirile 
lunecau departe, peste nesfârşita pată verde ce o forma 
selva înconjurătoare. Vegetaţia încâlcită, agresivă, urca 
impetuoasă pe treptele piramidei. O vagă dungă 
alburie se desena rectilinie, parcă trasă cu echerul, 
unind scările imensului edificiu cu un punct nedesluşit 
în profunzimile vălmăşagului vegetal. Thompson 
bănuia unde duce acest drum. La o distanţă de vreo 300 
metri se afla o fântână adâncă — deschidere naturală în 
platoul calcaros, ce lăsa sub cerul liber bogata pânză de 
apă. În aceste ţinuturi bântuite de arşiţe, asemenea 
fântâni, numite cenote în Yucatân, au polarizat în jurul 
lor aşezările umane. Aşa s-a întâmplat şi aici, unde cu 
mai bine de un mileniu în urmă apele cenotelui au 
îndestulat populaţia metropolei mayo-toltece, ale cărei 
ziduri enigmatice Edward Thompson începuse a le 
cerceta piatră cu piatră. 

Tânărul explorator nu mai avea nicio îndoială că 
izvorul sacru, „fântâna tribului itzâ” (cum se traduce 


vechiul nume Chichén Itzá), se afla la capătul acelui 
drum, pavat odinioară cu mari lespezi de piatră. 
Cenotele — relativ rotund, cu pereţi verticali — avea o 
largă deschidere, diametrul său atingând 60 metri. De 
la sol până la oglinda apei, adâncimea fântânii însuma 
aproape 20 metri şi cam tot atâta măsura în unele locuri 
pânza acviferă. Cândva, în peretele de piatră se 
săpaseră trepte. Pe această scară coborau probabil 
femeile itzá, pentru a-şi umple ulcioarele cu apă. 
Probabil. La marginea cenotelui era amenajată o 
platformă îngustă, întocmită din blocuri plate de calcar 
şi un edificiu durat tot din piatră — după toate indiciile 
un sanctuar — în al cărui altar preoţii invocau zeitățile 
apelor şi ale ploii, potrivit tradiţiilor amerindiene 
evocate de Diego de Landa: „Spre a-l sluji pe Jum Kax i 
se jertfeau fecioare şi apele fântânii sacre se îndestulau 
cu ofrande de mare preţ, nestemate şi odoare de aur 
pur, frumoase cum nu se pot afla asemenea azi”. 
Thompson descoperise şi o altă relatare, datorată lui 
Diego Sarmiento Figueroa, alcade din Madrid, care 
prezenta o versiune modificată a ceremonialului ce se 
săvârşea de către preoţii mayaşi la „fântâna sacră”. 
Madrilianul arăta că într-o anumită conjuncţie a 
stelelor, preoţii ce slujeau la Templul lui Kukulcan 
trimiteau în „palatul de apă al lui Jum Kax mai multe 
fecioare pentru a-l ispiti pe stăpânul ploilor să le spună 


care îi este voia”. 

Fetele erau aruncate în fântână la răsăritul soarelui. 
Acelea care izbuteau să rămână în viaţă până la amiază 
erau scoase din apă, aruncându-li-se câte o funie cu 
care erau trase sus, pe malul cenotelui. Apoi, 
mesagerele sleite de puteri erau purtate pe braţe până 
la un foc mare, în care ardea răşină de nopal ce isca 
miresme nespus de plăcute. Fecioarele povesteau că, în 
adâncuri, au văzut mulțime de chipuri asemenea acelor 
ştiute pe pământ. Şi mai povesteau că în adâncul 
adâncurilor se aflau înălţimi şi hăuri ameţitoare. lar la 
întrebările lor privind anul care vine — îmbelşugat în 
ploi şi în roade, sau cu arşiţă şi foamete — locuitorii 
apelor le dădeau răspunsul cel cuvenit aşa cum 
hotărâse Jum Kax, atotputernicul stăpân al ploilor, al 
câmpurilor şi pădurilor. 

„Priveam apele neguroase, opace. Mă gândeam: voi 
putea oare străbate până în afund, voi izbuti să aduc cu 
faţa la soare splendidele giuvaeruri de care vorbeşte 
Diego de Landa, cele pe care le pot întrevedea şi din 
scrierile lui Figueroa? Această idee mă stăpânea ca o 
vrajă. Mă obseda”, va scrie mai târziu Thompson, 
evocând prima sa întâlnire cu „palatul de apă” al 
crudului zeu Jum Kax [158]. 


Diego de Landa avea dreptate 


Thompson îşi propuse să dragheze fundul apelor 
acoperit de mari depozite de nămol, după cum 
constatase prin sondajele făcute cu prăjinile în mai 
multe locuri. Comandă o instalaţie în Statele Unite. 
Demontată, aceasta a fost transportată de cărăuşi pe 
drumeagurile nesigure ce conduceau spre „fântâna 
sacră”. Cărăuşii se temeau nu atât de dificultăţile 
drumului, cât de sublevados, trib nomad care locuia în 
pădurea virgină ce se întindea întunecată, 
amenințătoare, pe imense suprafețe. Sublevados n-au 
atacat însă convoiul şi după puţină vreme draga a 
intrat în funcţie. 

Prima cupă a adus din afund doar frunze moarte, 
crengi frânte şi mâl ciocolaţiu, cu iz înecăcios de 
putreziciune. Thompson a trecut nămolul prin sită ore 
de-a rândul, fără folos. A continuat să dragheze, 
schimbând treptat locul cercetării. În câteva zile, pe 
marginea cenotelui s-a înălţat o adevărată movilă, 
formată din sedimentele aduse la suprafaţă. Dar niciun 
obiect nu a putut fi recoltat în urma acestor repetate 
explorări. 

Oamenii din echipă care cerneau mâlul scos din 
cenote trebăluiau, însă, conştiincioşi. Într-o zi, spre 
prânz, când soarele ardea necruţător şi Thompson 


ordonase să se întrerupă dragajul, unul din oamenii săi 
îl strigă: 

— Señor Eduardo, veniţi repede, repede, iată ce 
ciudate ouă am găsit! 

Thompson luă în mână una din cele două cocoloaşe 
nu mai mari decât o minge de tenis. Un sferoid 
zgrunţuros, cafeniu. Ce să fie oare? L-a scrijelat cu 
vârful cuţitului. Era dur ca piatra. O intuiţie 
extraordinară îl îndrumă să supună un fragment din 
bizara sferă acţiunii focului. Se degajă o aromă 
răşinoasă pătrunzătoare. 

— Miroase a răşină... 

— Sigur: e un bulgăre de nopal! 

Muncitorii au recunoscut de îndată izul acestei răşini, 
asemănătoare cu smirna şi tămâia cunoscute de noi, 
folosită în ritualurile religioase amerindiene. 

Mobilizat de această descoperire, care-i sugera 
ceremonialele sacrificiilor evocate de vechile texte 
mayaşe, Thompson reia cu însufleţire dragajele. „Zilele 
goale” s-au sfârşit. Curând, Eusebio, şeful de echipă, 
descoperă într-o aglomerare de vegetale putrede 
răsturnate de cupa colectoare un craniu uman, ale cărui 
fine aliniamente îndreaptă gândurile lui Thompson 
spre fecioarele jertfite potrivit faimoasei Relación de las 
cosas de Yucatân. [92]. 

În cursul săptămânilor următoare au fost descoperite 


numeroase alte cranii şi oseminte. Franciscanul avea 
dreptate, aşadar. Şi Figueroa. Dar niciunul din cei doi 
cărturari spanioli nu avuseseră vreo ştire despre ceea 
ce apele adânci aduceau acum mărturie. Crudului 
ritual îi erau hărăzite nu numai adolescente, cum 
reieşea din scrierile lui Diego de Landa şi ale alcadelui 
madrilen. Erau oferiţi lui Jum Kax chiar şi copii de 
vârstă fragedă, fapt dovedit de craniile unor prunci 
aduse la suprafaţă de cupa dragei. Şi — ceea ce nu se ştia 
până atunci -aici, la Chichén Itzá, erau jertfiți şi 
bărbaţi, prizonieri probabil. Dovada: osemintele a opt 
tineri. 

Pe unele obiecte votive, mai cu seamă pe pereţii 
poroşi ai vaselor de lut, stăruiau încă urmele unei 
vopsele albastre, obținute -aşa cum au relevat mai 
târziu analizele chimice — dintr-o mixtură de răşini şi 
pigmenţi minerali. Culoare-simbol a morţii, albastrul 
marca totodată sacrificiile rituale. Chipurile şi trupurile 
celor hărăziţi sacrificiului suprem erau vopsite, de către 
preoţii auxiliari ai templului lui Kukulcan, într-un 
albastru pal, aşa cum apare cerul când se îngână 
noaptea cu ziua. 

Într-o amplă robă albastră, împodobită cu flori şi 
strălucitoare pene de quetzal, fecioarele sortite jertfei 
erau purtate pe o lectică, pe tot parcursul drumului ce 
pornea de la prima treaptă a templului închinat lui 


Kukulcan şi sfârşea la marginea cenotelui sacru. 
Întovărăşit de cântecul când surd, estompat, când 
violent al fluierelor, cortegiul preoţilor înainta fără 
grabă spre micul templu de pe marginea apei. Pe 
măsură ce lecticele se apropiau de cenote, se înteţeau 
bătăile ritmice ale tobelor sacre, până când răpăitul lor 
uniform, obsedant, acoperea zvonurile mulţimii 
adunate. De îndată ce tobele încetau a mai bate, preoții 
îndrumau pe cei destinaţi lui Jum Kax spre îngusta 
platformă de pe marginea apei. Rosteau invocaţiile 
rituale şi cu un gest brusc zvârleau în apă darul viu 
oferit zeului. Unul după altul, preoţii, apoi pelerinii 
aruncau în apă darurile ce le ofereau lui Jum Kax 
pentru a-i câştiga bunăvoința. 


De ce clopoțeii de aur aveau limbile smulse? 


Trec zile, trec luni... 

Sunt aduse la suprafaţă cele mai felurite obiecte. 
Unele ofrande sunt modeste: mătănii, cupe de aramă, o 
centură împletită, piepteni de sidef, o aruncătoare de 
lance... Altele sunt somptuoase: talgere lenticulare 
tăiate în nefrit şi mai multe discuri lucrate din aur sau 
din aramă aliată cu aur, ce aveau incizate însemne ale 
fabulosului Kukulcan. Şarpele cu pene este prezent de 
altfel şi în decorația mai multor vase votive, a unor 


cuțite de obsidian cu mânere serpentiforme lucrate în 
aur, precum şi în glifele incizate pe sferele tăiate în 
cristal de stâncă şi jad ce alcătuiseră cândva un rafinat 
pandantiv. A mai fost dezghiocată din lut o sugestivă 
statuetă, sculptată în obsidian translucid, 
reprezentându-l pe stăpânul „Palatului de ape”, Jum 
Kax. Apoi, după ce Thompson şi cei 30 de amerindieni 
au trecut prin site o covârşitoare masă de mâl, au 
adunat alte ofrande de formă discoidală, toate din aur 
(Thompson notează la un moment dat, 21 de discuri). 


4 dear Dee pes Ai. S 
Ajclier al osfâurarilor amerindieni 


O mască, bătută într-o fină tablă de aur roşu, sugera 
prin ochii închişi veşnicul somn al morţilor. Fruntea îi 


era frântă. Nu era rezultatul unei întâmplări. Astfel 
dicta ritualul ceremonial. Aşa impunea credinţa 
mayaşilor. Ei socoteau că şi obiectele au „suflet”. 
Ofrandele materiale hărăzite lui Jum Kax nu puteau 
pătrunde vii în universul divin. Preoţii le curmau viața 
— practică săvârşită, pare-se vreme de multe decenii, 
dat fiind marele procent de obiecte sfărâmate - 
transformând în cioburi vasele votive, ori deformând 
într-un fel oarecare ofrandele făurite din materiale mai 
greu casabile. Aşa se explică bunăoară, de ce clopoţeii 
descoperiţi în adâncul „fântânii tribului Itzá” aveau 
limbile smulse... Au fost aduşi la lumină nenumărați 
clopoței lucraţi cu minutie în aur, aramă sau nefrit, unii 
mărunți, delicaţi ca nişte zurgălăi de jucărie, alţii 
masivi, de mai mari dimensiuni, dar toţi fără excepţie 
erau „muţi”. 


Jungla Arborilor Morți 


După o vreme -— trecuseră aproape cinci luni de la 
începerea lucrărilor — randamentul operaţiunilor de 
dragaj a coborât brusc; cupa aducea la suprafaţă doar 
noroi, amestecat când şi când cu sfărâmături de piatră. 
Thompson avu o idee. Începu să sondeze adâncurile cu 
ajutorul unor lungi prăjini în stare să străpungă 
depozitele de mâl. Constată, după ce cercetă metodic 


toată suprafaţa cenotelui, că fundul stâncos al acestuia 
era accidentat, relevându-se nu numai existenţa a 
numeroase crăpături, ci chiar a unor înguste 
depresiuni. 

Pentru a putea explora aceste lăcaşuri - unde 
probabil căzuseră sau fuseseră împinse obiectele mai 
grele, sub efectul presiunii sedimentelor — nu exista 
decât o singură soluţie: folosirea scafandrilor. 

Thompson întrevăzuse de fapt această eventualitate 
încă înainte de a începe explorarea cenotelui Chichen 
Itzá. Pe când ducea tratative la Boston pentru a obţine 
fondurile necesare expediției plănuite luase contact cu 
unul dintre cei mai experimentați scafandri americani, 
un energic sexagenar, Ephraim Nickerson, care 
acceptase să-i fie instructor. Timp de mai multe 
săptămâni, Edward Thompson, ucenic sârguitor, s-a 
familiarizat cu echipamentul şi a făcut exerciţii de 
scufundare în apele golfului Trently. 

— Tot ce trebuie să ştii, te-am învăţat. Ai fost un elev 
exemplar. Îţi mai lipseşte însă ceva, i-a spus la 
despărţire, cu un zâmbet bonom, bătrânul Ephraim. 

— Ce anume? 

— Câteva sute de ore-antrenament... 

Thompson ştia prea bine că n-are destulă experienţă 
pentru a coborî singur sub apă. Prin intermediul unor 
prieteni, el angajează doi scufundători, greci de obârşie 


- Nikos şi Stavros — care lucraseră până atunci în 
Arhipelagul Bahamas. Contractul se încheie fără 
întârziere şi cei doi scufundători îşi mutară statul major 
al operaţiunilor la Chichén Itzá, unde, potrivit 
convenției, au adus tot echipamentul de scufundare 
necesar. 

— Ce speraţi să găsiţi în apa asta stătută, domnule 
Thompson? îl întrebă Nikos, după ce examină locul 
unde urma să instaleze pompele ce furnizau aerul 
necesar scufundărilor. 

— Aur... 

Sub privirile îngrijorate ale lucrătorilor de pe şantier, 
Edward şi Nikos îşi îmbrăcară costumele lestate cu 
plumb. Stavros mânuia pompele. Înainte să-şi fixeze 
casca, Thompson a fost nevoit să participe la un ritual 
deconcertant. Muncitorii amerindieni, care se 
strânseseră roată în jurul său, încordaţi ca în faţa unei 
mari primejdii, s-au apropiat şi, unul câte unul, i-au 
strâns bărbăteşte mâna dreaptă. Aşa cum te desparti, 
emoţionat, de cineva care pleacă pentru totdeauna. 
Niciunul nu credea că „şeful” va mai ieşi viu din apele 
„fântânii sacre”. Acea zi, încărcată de tensiune, 
marchează un moment însemnat în istoria explorărilor 
arheologice din aria civilizaţiilor amerindiene. 

Astăzi, când aducerea la suprafaţă a comorilor 
piraţilor jamaicani din oraşul scufundat Port Royal este 


de pe acum socotită „istorie veche”, astăzi ni se par 
fireşti explorările submarine, fie organizate în vederea 
localizării zăcămintelor de noduli feromanganoşi, fie 
având drept obiect recuperarea aurului Flotei de argint. 
Atunci, însă, în primul pătrar al secolului al XX-lea, 
adoptarea de către Edward Thompson a metodelor de 
explorare subacvatice a constituit o premieră absolută 
în aria Americii Latine. 

„Apele cenotelui, îşi notează el, au o astfel de 
opacitate, încât lumina, fără să se frângă, se reflectă în 
ea ca o oglindă”. Aceste insolit fenomen creează un 
adevărat miraj. I se pare că apele se văluresc, formând 
dealuri şi depresiuni. Pentru câteva clipe îi bate inima 
mai tare, îl încearcă un sentiment de nelinişte. Curând 
îşi dă seama că nălucile „nu erau altceva decât 
oglindirea, distorsionată, a chipurilor oamenilor săi 
care aplecaţi deasupra „fântânii sacre” îl urmăreau mai 
neliniştiți decât el... Izbindu-se de pereţii cenotelui, 
vorbele lor creau ecouri înăbuşite. 

Alături de Nikos şi-a întregit „suma” orelor de 
antrenament şi, după câteva zile, a început cercetarea 
sistematică a afundurilor cenotelui. 

Neaşteptate piedici îngreunau explorarea: cioturi de 
crengi în parte îngropate în mâlul dens, trunchiuri de 
arbori smulşi de furtunile a 13 secole şi numeroşi 
bolovani, ce se prăvăliseră din peretele de calcar al 


cenotelui sub efectul eroziunii, îl obligau să înainteze 
lent, cu mare prudenţă. La fiecare pas noroiul se 
pulveriza, formând un ecran pâclos în faţa conului de 
lumină al proiectorului. Bolovani colţuroşi alcătuiau în 
unele locuri o masă accidentată de piatră, împiedicând 
înaintarea. Nu de puţine ori, în cursul săptămânilor ce 
au urmat, din peretele calcaros s-au desprins pietre 
mari, care cădeau zgomotos în apele întunecate. 

Şi totuşi, în fiecare zi, Nikos şi Thompson fac 
două-trei scufundări. Câteodată chiar patru. Încordaţi, 
strecurându-se prin jungla de arbori morţi, scotocesc 
prin mâl pipăind cu vârful degetelor contururile 
incerte ale obiectelor mai dure pe care le ating. Adesea 
dau doar de pietre sau de o frântură de creangă 
mineralizată. Dar descoperă şi numeroase piese de 
mare interes arheologic: sculpturi în jad şi nefrit 
imaginând duhul apelor, statuete din latex 
reprezentând personaje din pantheonul mayaş, precum 
şi o seamă de făpturi din universul animal — crabi cu 
cleşti arcuiţi, şerpi cu fălcile larg deschise, jaguari 
încordaţi într-un salt nesfârşit... Şi apoi mai multe 
verigi de aur roşu, unele cu inscripţii hieroglifice, 
frânturi ale unor fastuoase pandantive din perle tăiate 
în cristal de stâncă şi o splendidă tiară de aur, alcătuită 
din doi şerpi înlănţuiţi, obsesivul motiv decorativ al 
atâtor monumente, simbolul atotputernicei căpetenii a 


triburilor itzá, Kukulcan. Unele podoabe descoperite 
erau lucrare din peruzele. 


Piatra Soarelui 


Pentru mayo-tolteci, peruzelele — „pietrele Soarelui” 
— erau mai presus decât aurul şi argintul. O dovedeşte 
nu numai marele număr de bijuterii lucrate din această 
luminoasă piatră descoperită în tezaurele regale, ci şi 
faptul că întemeietorului oraşului Uxmal i se spunea 
Tutui Xiu, ceea ce însemna „Pasărea de peruzea”. 

Thompson va readuce la lumină din cotloanele 
„Palatului lui Jum Kax” alte podoabe de nefrit, demne 
de splendoarea bijuteriilor descoperite de el în preajma 
Piramidei luptătorilor. „Nu-mi pot închipui că s-ar 
putea afla la Chichén Itzá lucrări mai minunate ca 
acestea”, va scrie Edward Thompson amicului său 
Robin Ruthford, conservator la Peabody Museum din 
Harvard. 

Vor trece decenii până când în Oraşul Şarpelui cu Pene 
un alt explorator, Earl Morris, dislocând o dală de sub 
altarul sanctuarului închinat lui Chac Mool va face o 
descoperire ce avea să stârnească ample ecouri în 
lumea ştiinţifică a timpului. Desprinse din pulberea 
adunată vreme de nouă secole, într-o criptă au apărut 
nenumărate şiraguri de scoici marine, lungi colane de 


peruzele, o sferă din acelaşi preţios material şlefuită ca 
o oglindă şi o tăbliță de nefrit în care era sculptat un 
chip de bărbat. Continuând a înlătura praful ce se 
aşternuse pâslos peste podeaua tainicei cripte, Earl 
Morris a descoperit cu uimire şi încântare o 
capodoperă fără egal în arta Yucatânului. 

„În lumina difuză zvâcni o străfulgerare de un 
albastru mângâios şi nespus de proaspăt. Ca un ochi 
vioi apăru o placă de piatră lucie care s-a vădit a fi o 
părticică dintr-un încântător mozaic, alcătuit din nu 
mai puţin de trei mii de peruzele. O compoziţie plastică 
de o asemenea perfecţiune, încât nu mi-e teamă să 
afirm că reprezintă cea mai frumoasă operă a artei 
amerindiene din câte au fost descoperite vreodată”, va 
scrie mai târziu arheologul american cu nereţinut 
entuziasm. Toate acestea constituiau, neîndoielnic, un 
tezaur regal. Cine să-l fi încredințat oare pazei 
sanctuarului? 

S-ar putea să fi fost însuşi Kukulcan, căpetenia 
supremă a războinicilor tolteci care au cucerit Chichén 
Itzá. Sigur e faptul că toltecii au exercitat — în secolul al 
X-lea — o profundă şi plurală influenţă asupra lumii 
mayaşe; ei şi-au impus nu numai dominaţia politică, ci 
şi canoanele arhitecturale, pantheonul înfricoşătorilor 
zei cărora li se închinau ritualuri sângeroase. 
Eflorescenta cultură mayaşă i-a cucerit însă, toltecii 


asimilând  înaintatele cunoştinţe ale  băştinaşilor 
Yucatânului. 

Sinteza încă nedesăvârşită, dar certă a celor două 
civilizaţii apare evidentă — fapt observat şi consemnat 
de Thompson - în construcţia edificiilor-calendar, a 
piramidelor şi templelor care păstrează canoanele 
toltece, dar sunt orientate astronomic potrivit tradiţiilor 
mayaşe. 


Apele sângerii 


Thompson, acest bărbat încrezător în forțele sale, 
înarmat cu o răbdare de fier — vădită de stăruința cu 
care şi-a desfăşurat cercetările decenii de-a rândul — şi-a 
pierdut stăpânirea de sine o singură dată. Aflat în 
imersiune la aproape 20 metri adâncime, descoperă un 
obiect plat, de formă circulară, acoperit de o groasă 
crustă rugoasă. Să fie un calendar solar? Nerăbdător, îşi 
întrerupe explorarea şi urcă de îndată ia suprafaţă. În 
agitația sa, uită să deschidă ventilele căştii de 
scafandru. 'Ţâşneşte din adâncuri ca o bulă de aer! I se 
sparg timpanele. Se loveşte cu fruntea de pontonul 
plutitor instalat doar cu puţin înainte. Va scăpa cu viaţă 
numai datorită intervenţiei rapide a lui Eusebio, „mâna 
lui dreaptă”. 

Câteva zile mai târziu îşi aduce aminte de obiectul 


descoperit; rămăsese uitat în punga de piele în care 
aduna „recolta”. ÎI clăteşte în mai multe ape. Desprins 
din carapacea brun-verzuie, apare un disc de aur, 
sclipitor de parcă nu trecuse atâta amar de vreme de 
când fusese aruncat în cenote. Compoziţia decorativă 
era excelent echilibrată. Într-un medalion central era 
incizată o amplă scenă figurativă ilustrând momentul 
suprem al unui sacrificiu uman. Periferic — în patru 
imagini dispuse simetric, corespunzător punctelor 
cardinale — era gravată aceeaşi imagine: şarpele cu 
pene, simbolul Luceafărului de dimineață, reper al 
astronomiei şi matematicii mayaşe. 


Incidentul i-a pus pe gânduri pe muncitorii 
amerindieni. Tălmăcindu-le neliniştile, Eusebio îşi 
avertizează „şeful”: 

— Señor Edwardo, nu-i bine ce faceţi. Întărâtaţi 
duhurile. Le tulburaţi tihna. Aţi văzut singur cât de 
puternice sunt. Era cât p-aci să vă pierdeţi viaţa. 

— A fost vina mea. Am uitat să deschid supapele şi... 

— Señor, ascultaţi-mă: cenotele nu-i o apă oarecare. 
Nu! Toţi sătenii care mă însoțesc vă pot încredința că 
acesta-i adevărul. Sunt zile când apele lui se transformă 
într-o baltă de sânge... 

Thompson zâmbi: 

— Poveşti de adormit copiii, Eusebio! 


— Credeţi-mă! Am văzut cu ochii mei, cu doi ani în 
urmă: toată faţa apei era vâscoasă şi roşie ca sângele 
închegat... Oamenii se feresc în aceste zile să se apropie 
de cenote... 

— Şi care sunt acele zile, Eusebio? 

— Zilele anului când noaptea este egală cu ziua. 

— Mai avem în faţa noastră o lună încheiată până 
atunci, răspunse Thompson. Sper că în acest răstimp 
vom sfârşi ce e mai greu de făcut. Şi atunci... 

— Atunci nimeni, niciunul dintre noi nu trebuie să 
rămână în preajma puțului. Nimeni. E primejdie de 
moarte. 

— Oricum, eu voi rămâne, îl asigură Thompson. Voi 
rămâne până în ziua echinocţiului, să văd cum se 
schimbă faţa apelor. 

Eusebio clătină din cap a dojană. 

— Nu înfruntaţi ceea ce nu-i în puterile omului. 
V-am prevenit. Noi nu vom mai fi aici. Ne putem 
pierde minţile. 

Thompson înălţă din umeri: 

— Veţi hotărî singuri, Eusebio, ce aveţi de făcut, 
răspunse el. 

Uitase de mult această discuţie când, într-o zi, se iscă 
o furtună. Soarele palid părea stors de puteri. Vârtejuri 
de praf se roteau deasupra pădurilor şi a colinelor 
golaşe, ca nişte titireze. Aerul era încărcat cu 


electricitate. Abia spre dimineață Thompson izbuti să 
adoarmă. 

L-au deşteptat strigătele lucrătorilor: 

— Señor Eduardo! Señor, apele s-au preschimbat în 
sânge! 

Se adunaseră cu toţii în faţa cabanei lui. Şi au rămas 
acolo, tăcuţi, înfricoşaţi. 

Cenotele Chichén Itzá avea într-adevăr în dimineaţa 
aceea o culoare sângerie. Apele îi erau lâncede, 
nemişcate. Thompson a coborât în put pentru a cerceta 
neobişnuitul fenomen. 

Îşi aminti de cele povestite de Eusebio. Bănuia că în 
fântână, în unele condiţii termice, se dezvoltă anumite 
microorganisme — alge roşii de bună seamă -— care, 
proliferând, împrumutau culoarea lor apelor din 
fântână. Dar, se întreba el, cum de n-a observat nimic 
până în dimineaţa aceasta? O asemenea fulgurantă 
proliferare nu era posibilă. Răspunsul l-a aflat în clipele 
următoare, când umplu un căuş cu lichidul roşietic. Pe 
oglinda apei pluteau nenumărate bobiţe lucioase de 
culoarea ruginei. Erau semințele unei plante tropicale, 
pe care Eusebio le recunoscu cu nespusă uimire, după 
ce stingherit le vânturase în palmă. Vântoasa stârnită 
de cu noapte cernuse deasupra apelor mulţimea 
bobițelor sângerii pe care le măturase de prin 
împrejurimi. 


Din acea zi, ruşinat parcă de faptul că se lăsase 
stăpânit de spaima „apelor însângerate”, Eusebio 
deveni mai zelos ca oricând în a-şi struni oamenii. Şi 
lucrările Continuară cu intensitate sporită. 


Cununa învingătorului 


Serile, Thompson îşi petrecea vremea organizând 
colecţiile, studiind îndeaproape fiecare piesă. El 
constată o mare diversitate de tehnici şi stiluri. Unele 
din ofrandele recuperate din „fântâna jertfelor” purtau 
pecetea artizanilor mayo-tolteci din aria confederației 
oraşelor Mayapa, Uxmal şi Chichén Itzá. Printre 
obiectele votive găsite în adâncurile puțului se aflau 
câteva vase de jad şi sculpturi datate: glifele marcau 
clar anul când au fost lucrate ori dedicate zeului 
câmpurilor şi al pădurilor. Un semn de întrebare l-a 
suscitat o statuetă antropomorfă, tipică artei 
amerindienilor din spațiile actualului stat Honduras. 
Discuri de nefrit cu inscripții ideografice şi alte ofrande 
- după cum susţin experții — proveneau din teritorii 
aflate la considerabile distanţe de centrul mayo-toltec 
Chichén Itzá. 

A fost astfel scoasă la iveală o statuetă de cauciuc 
originară din regiunea columbiană, precum şi alte 
podoabe votive, al căror stil relevă trăsături specifice 


artei dezvoltate în aria guatemaleză. Unele dintre ele 
datate cu hieroglife îşi arată şi vechimea; ele aparţin 
secolului al VI-lea şi al VII-lea. 

Aceste bijuterii şi bunuri care au trecut din generaţie 
în generaţie să fi provenit de la primit deținători ce au 
migrat cândva din sud spre Yucatân? E greu de 
acceptat o asemenea ipoteză. Se afirmă însă tot mai 
puternic ideea că asemenea obiecte, aparținând unor 
centre de cultură amerindiană, aflate la o considerabilă 
distanţă de sacrul cenote, îşi legitimează prezenţa prin 
simplul fapt că oraşul mayo-toltec Chichén Itzá a 
constituit un mare centru religios, spre care, în anumite 
împrejurări determinate fie de calendarul ceremonial, 
fie de neliniştea ce o provocau îndelungatele perioade 
de secetă, se îndreptau procesiunile pornite din ţinuturi 
îndepărtate. 

Răscoalele ţăranilor ce au avut lor în Yucatân, în 
1930, grăbesc sfârşitul campaniei de lucru. Thompson 
împachetează o mare parte din tezaurul pe care îl 
adunase şi trimite rezultatul primelor cercetări 
muzeului Peabody din Harvard, care după cum ştim îi 
finanţase în bună măsură lucrările de explorare. Ce şi-a 
păstrat în colecţiile din vasta sa hacienda, nu se ştie. 
Care era reala valoare a tuturor pieselor — unele din ele 
unicate —- nu se mai poate calcula, nici măcar cu 
aproximaţie. Certă este doar cifra stabilită de 


autorităţile mexicane, care eu evaluat piesele despre 
care aveau ştiinţă că au fost descoperite în cenotele 
Chichén Itzá: 500 milioane de dolari. Nu poate fi însă 
prețuit în bani considerabilul aport ştiinţific pe care-l 
aduc colecţiile adunate de Edward Herbert Thompson, 
acest diletant norocos. Nepregetarea sa de a înfrunta 
dificultăţi care ar fi descurajat exploratori şi savanţi cu 
îndelungă experiență, ipotezele sale  cutezătoare 
privind sinteza mayo-toltecă (ipoteze care s-au dovedit 
ulterior pe deplin întemeiate, demonstrând o intuiţie 
ieşită din comun), spiritul ştiinţific cu care şi-a 
organizat şi finalizat cercetările i-au adus o ilustră 
apreciere. Celebrul istoric C. W. Ceram i-a consacrat un 
amplu capitol în nu mai puţin celebra sa lucrare Zei, 
morminte, cărturari, rânduindu-l pe Thompson alături 
de acei iluştri bărbaţi care au lărgit orizonturile 
cunoaşterii: Arthur Evans, care a adus în orizontul 
lumii moderne neştiuta civilizație miceniană, Howard 
Carter, celebrul arheolog englez, descoperitorul 
mormântului şi al prodigiosului tezaur al faraonului 
Tuntankhamon, şi Heinrich Schliemann, cercetătorul 
genial care a descoperit Troia luându-l drept călăuză pe 
Homer. 


Aurul regilor Mapungubwe 


„Norocul le-a surâs; de asemenea şi istoria” 
Basil Davidson 
(Redescoperirea Africii Vechi) 


Niciunul din atlasele geografice tipărite până în 
deceniul 4 al secolului al XX-lea, niciuna din marile 
enciclopedii publicate în această perioadă nu cuprind 
vreo referire la Mapungubwe. Aceste nume, ce pare 
potrivit unei involte flori tropicale, intră în scena 
mondială cu o deosebită discreţie. El apare în paginile 
raportului ce înfăţişează rezultatele unei campanii 
arheologice desfăşurate în preajma fluviului Limpopo 
din nordul Republicii Africa de Sud. Mapungubwe va 


dobândi, după publicarea lucrării, în 1935, o rezonanţă 
aparte în lumea ştiinţei, numele său asociindu-se cu cel 
al vestitului Zimbabwe care, după cum se ştie, a 
polarizat atenţia a zeci de mii de căutători de comori, 
suscitând totodată interesul — şi spiritul polemic - al 
unor largi cercuri de arheologi, istorici şi etnologi, 
interes a cărui flacără nu s-a stins încă. Dar să oferim 
cronologiei drepturile ce i se cuvin şi să ne întoarcem la 
acea fastă oră H, când s-a deschis prima pistă spre 
izolata colină Mapungubwe. 


Dealul tabu al tribului Venda 


Către sfârşitul anului 1932, 13 hamali încărcaţi cu lăzi 
şi baloturi înaintau în monom pe valea fluviului 
Limpopo. În fruntea convoiului se afla un fermier, Van 
Graan pe nume, care-şi părăsise pentru o vreme 
plantațiile pentru a explora, împreună cu fiul său, 
regiunea colinară din cuprinsul teritoriului locuit de 
triburile venda. 

Van Graan se născuse în Transvaal şi cunoştea bine 
dialectul tribului venda, care trăia în acest teritoriu. Cu 
prilejul unei vânători, un indigen îi povestise o legendă 
potrivit căreia, pe o înălţime cu pante prăpăstioase din 
preajma marelui fluviu — loc sacru, intangibil — se afla o 
comoară păzită de forţe supranaturale. 


Fără a destăinui nimic indigenilor care îl însoțeau şi 
care erau încredinţaţi că participă la o obişnuită 
expediţie de vânătoare, Van Graan hotărî să-şi încerce 
norocul. Cine ştie, poate va izbuti să descopere 
legendara comoară! 

La capătul celei de-a cincea zi de marş, băştinaşii din 
tribul venda deveniră neliniştiţi. Pe măsură ce se 
apropiau de platou, agitația lor creştea. 

Ajunşi în dreptul unui baobab lovit de trăsnet, 
purtătorii de poveri refuzară să mai facă un singur pas. 
Lăsară jos poverile şi se întoarseră cu spatele la colina 
teşită ce se profila în zare. 

— Nimeni n-a cutezat să se apropie atât de mult de 
dealul umbrelor. Oricine ar încerca să înainteze mai 
departe e sortit pieirii. De aici începe stăpânirea 
strămoşilor. Nu trebuie să li se tulbure somnul... 

Călăuza vorbea precipitat, cu fața brobonată de 
sudoare, stăpânit de o intensă emoție. 

— Vă voi plăti îndoit dacă ne duceţi bagajele până la 
poalele colinei, încercă să le aţâţe interesul Van Graan. 

Tăcerea ostilă care se aşternu îl făcu să înțeleagă că 
orice insistenţă este zadarnică. Le plăti ce li se cuvenea 
şi se despărţi de hamali, după ce aceştia l-au ajutat să 
adăpostească într-o colibă ridicată în pripă lăzile cu 
instrumente şi proviziile. Tatăl şi fiul au petrecut 
noaptea la adăpostul uriaşului arbore. În zori au fost 


deşteptaţi de răgetul unui leu. Tufişurile foiau, parcă se 
apropia pe furiş o fiară. Buimaci încă de somn au luat 
armele în mâini pândind apariţia sălbăticiunii. Din 
ierburile înalte au apărut doi tineri venda. Ce-i mânase 
să se întoarcă în tabără? Van Graan nu i-a ispitit prea 
mult. Era mulțumit că vor avea doi tovarăşi de nădejde 
în dificilul drum ce-i aştepta. Au reluat marşul, lăsând 
grosul proviziilor în tabăra instalată lângă arborele 
fulgerat. Către amiază se aflau la picioarele „Colinei 
sfinte”, o teşitură lungă de mai bine de 500 metri, dar 
nu mai înaltă de o sută. Platoul de gresie roşie creştea 
masiv ca un zid vertical. Un zid impenetrabil, pe a 
cărui faţă rugoasă se desenau cicatrice adânci: urmele 
şuvoaielor de apă ce se revărsau pe povârniş în 
anotimpul marilor ploi. 

Şi totuşi, exista o „poartă”: un horn ascuns privirilor 
de tufele pitice, aninate de peretele de stâncă. În rocă 
erau implantaţi, la scurte intervale, țăruşi. Trepte 
nesigure ale unei ameţitoare scări verticale, ţăruşii se 
înşirau până la buza platoului. Unii căzuseră de mult 
din lăcaşurile lor; alţii se desprindeau sub presiunea 
piciorului, dar în cele din urmă, după un istovitor 
urcuş, Van Graan şi însoțitorii săi au izbutit să ajungă 
pe o platformă naturală ce surplomba abruptul. 

Sus îi aştepta o surpriză. Bolovani colțuroşi erau 
adunaţi în mai multe grămezi, parcă cineva i-ar fi 


pregătit pentru a-i azvârli în capul intruşilor ce s-ar fi 
încumetat să escaladeze hornul. În imediata vecinătate 
a proiectilelor se găsea un masiv parapet de piatră, 
fortificaţie construită probabil de vechii locuitori ai 
platoului. Totul vorbea de preocuparea lor de a apăra 
colina-fortăreață şi a-şi menţine astfel izolarea. 

Cine au fost oare aceşti oameni, a căror amintire se 
mai păstra aburită doar în legendele venda, care-i 
numeau „stăpânii comorilor”? Răspunsul aveau să-l 
dea oamenii de ştiinţă abia după câteva decenii. 

Platoul răvăşit, cu o vegetație sărăcăcioasă, i-a 
dezamăgit într-o măsură pe noii veniţi. Van Graan îşi 
spunea: „totuşi, sunt primul european care a pus 
piciorul aici...” Şi avea dreptate. El nu ştia atunci şi 
poate n-a aflat niciodată că la numai două sute de mile, 
spre miazănoapte, se desfăşura elipsa de piatră a unei 
impunătoare zidiri — Marele Zimbabwe. 

Poate cercetarea s-ar fi încheiat fără rezultate 
semnificative dacă întâmplarea nu i-ar fi ajutat pe 
improvizații exploratori. Cu câteva zile mai înainte 
plouase torențial. În unele locuri, şuvoaiele brăzdaseră 
adânc pământul. Într-o adâncitură încă umedă văzură 
sticlind ceva. Uimiţi, ei dezghiocară din strânsoarea 
lutului o pasăre cioplită în steatit, un vultur ori un 
şoim, prima dintr-o serie de asemenea reprezentări 
sculpturale care vor marca descoperirile ulterioare din 


zona Mapungubwe. 

Scormonind în pământul răvăşit, mai scoaseră la 
lumină fragmente ale unor plăci de aramă, precum şi 
câteva mărgeluşe lucitoare, care la o mai atentă 
cercetare s-au vădit a fi perle de aur. Descoperirea îi 
electriza. Continuară cu mult sârg cercetarea. Rând pe 
rând apărură alte mărgele de aur, care formaseră 
cândva un lung şirag. Urmă o serie de mici plăci de aur, 
unele stinghere, altele fixate încă pe frânturi de lemn, 
prin ţinte din acelaşi metal. Plăcuţele felurit fasonate au 
permis reconstituirea — imaginativă — a obiectului, la 
acea dată distrus în mare parte de agresivitatea 
timpului. Fusese cândva un idol sculptat în lemn ce 
reprezenta un rinocer. Figurina de lemn fusese 
decorată cu acele ţinte de metal lucitor, care constituiau 
un rebus fascinant pentru arheologii amatori. 

Una dintre cele mai interesante piese descoperite aici 
este un „toiag al purtătorului de cuvânt”, acoperit pe 
de-a-ntregul cu aur. Surprinzătoare şi admirabilă 
totodată este tehnica desăvârşită pe care o relevă 
această operă a faurului anonim. Foiţa de metal este 
uniformă şi fără porozităţi, vădind o deplină stăpânire 
a meşteşugului. Cu atât mai mult e de admirat, cu cât 
uneltele folosite la realizarea ei erau primitive, la 
nivelul epocii. 

Aceste întâmplări s-au petrecut pe la începutul lunii 


ianuarie a anului 1933. Van Graan n-a mai zăbovit 
decât câteva zile pe dealul sacru al tribului venda. 
Plecarea sa  precipitată a fost determinată de 
descoperirea unor oseminte omeneşti care, la lumina 
soarelui, s-au dezintegrat văzând cu ochii. Acest fapt 
i-a înfricoşat de moarte pe cei doi indigeni. 

„E semn rău! Am deşteptat gardienii comorilor. 
Străbunii care le-au îngropat aci vor fi nemulţumiţi. Se 
vor răzbuna”, spuneau ei impresionați de 
transformarea scheletelor în pulbere. 

Van Graan şi fiul său au fost siliți astfel să 
abandoneze cercetările. Erau totuşi mulţumiţi: aurul 
adunat reprezenta cel puţin 75 de uncii... 


Necropola regilor Mapungubwe 


Reîntorşi la Pretoria, cei doi Van Graan sunt puţin 
descumpăniţi: dacă ar topi ornamentele de aur pentru a 
le vinde sub formă de lingouri n-ar face oare o 
greşeală? Dacă aceste obiecte ar avea o valoare mai 
mare la „bursa“ arheologilor? Aceste reflecţii sunt 
suscitate în special de Van Graan jr., care urmase 
cursurile facultăţii de istorie din Pretoria. După o 
oarecare şovăială, ei se adresează profesorului Fouché, 
magistrului său universitar. 

Pentru Fouché, obiectele ce i-au fost supuse spre 


expertiză constituie o revelaţie: el are intuiţia că aceste 
piese reprezintă veriga iniţială a unui lung lanţ 
susceptibil să conducă în timp spre izvoarele unei 
civilizații africane necunoscute. Semnalând 
autorităţilor guvernamentale descoperirile făcute pe 
platoul Mapungubwe, raportul prezentat de Fouché 
determină iniţierea unei ample campanii de explorare a 
zonei respective, în care s-au ilustrat prin descoperiri 
remarcabile profesorii Van Riet Lowe şi Van Tonder. 
Anul 1934 se încheie cu un bilanţ, pe cât de 
neaşteptat pe atât de senzaţional. Van Tonder, 
răscolind zece mii de tone de pământ pe colina 
Mapungubwe, descoperă existenţa unui câmp funerar 
ce oferă o viziune spectaculoasă a vieţii unei seminţii 
puternice, care a stăpânit vreme îndelungată platoul. 
Elementul esenţial al acestor descoperiri îl constituie 
aşa-numita „necropolă regală”, unde au fost scoase la 
iveală numeroase schelete, în preajma cărora se aflau 
obiecte lucrate cu deosebit meşteşug din aur şi fildeş. 
Au fost înhumate aici, desigur, înalte căpetenii, al căror 
rang este evidenţiat de splendidele colane şi brățări din 
aur de o mare puritate pe care le purtau. Un personaj 
de marcă purta nu mai puţin de o sută de brățări de 
aur, iar altul un lanţ din acelaşi metal preţios în 
greutate de 70 uncii. Mii de mărgele de aur erau risipite 
în cuprinsul necropolei regilor din Mapungubwe. 


Într-o singură campanie, Van Tonder a adunat 12.000 
perle de aur... 

Obiecte de podoabă, dar şi „monedă” de schimb, 
aceste mărgele, ce formau şiraguri mai mici sau mai 
mari, sunt menţionate în rapoartele navigatorilor şi 
neguţătorilor portughezei din secolele al XV-lea şi al 
XVI-lea. Referindu-se la negocierile fructuoase ce le-a 
realizat pe țărmurile „ţării Sofala”, Álvares Pedro 
Cabrai arăta — prin 1501 — că a putut obţine un bun 
câştig oferind localnicilor „țesături de Cambus, perle 
de sticlă roşie, mătase de nuanţa purpurei, clopoței, 
oglinzi, lanţuri pentru prinderea somonilor şi 
mărgeluşe de sticlă transparentă”. Cabrai a primit în 
schimb şiraguri de mărgele cu totul şi cu totul de aur. 
El nu s-a sfiit niciodată să arate că a dobândit astfel 
pentru mărfurile sale de 15 ori mai mult decât preţuiau. 

Pe platoul Mapungubwe - după cum au stabilit 
oamenii de ştiinţa G.A. Gardner, I. Gallaway şi B. 
Davidson [40] — sunt înhumate mari căpetenii ale unui 
popor puternic, care deţinea înalte cunoştinţe în arta de 
a lucra metalul în raport cu epoca şi cu nivelul atins de 
metalurgia Africii Centrale şi de Sud în secolele al 
XI-lea şi al XII-lea. După unii etnologi, locuitorii de pe 
platoul Mapungubwe aparţin unei ramuri desprinse 
din trunchiul seminţiilor care au constituit temelia 
culturii Zimbabwe. Ca şi ziditorii Marelui Zimbabwe, 


ei îşi vădesc vocaţia de constructori în fortificațiile 
înălțate pe dealurile ce străjuiesc incinta fortăreței unde 
s-au statornicit, cetate apărată pe celelalte laturi de 
fluviu şi de zidul de piatră al munţilor Zoutpansberg. 


Au mai rămas de cernut 100.000 tone de pământ 


Rezultatele acestor investigaţii, salutate de întreaga 
lume ştiinţifică, descoperă zări neştiute ale istoriei 
popoarelor ce au fertilizat civilizațiile născute în vatra 
spaţiilor răsăritene ale continentului african. 

Aurul „decantat” prin cernerea miilor de tone de 
țărână are o valoare înmiită în raport cu valorile 
conferite de bursă, el iluminând sub cerul veacului 
nostru vestigiile unei lumi dispărute în stare să ne 
cucerească admiraţia. 

Regii mapungubwe, luându-şi pe drumul lor fără 
întoarcere bijuteriile şi însemnele puterii, armele şi 
idolii înveşmântaţi în aur, ne-au lăsat un amplu mesaj. 
Un mesaj preţios, ce oferă suficiente repere ştiinţei 
veacului al XII-lea pentru a reconstitui pagini 
semnificative din istoria seminţiei lor, a puterii de 
germinaţie a culturii lor materiale şi spirituale. 
Documentele descoperite aduc o pregnantă contribuţie 
la istoria metalurgiei africane, a societăţii de pe coasta 
răsăriteană a continentului negru, aflată pe o treaptă 


superioară a vârstei fierului. 

Întregul ţinut cuprins în acolada desenată de marile 
fluvii Zambezi şi Limpopo nu şi-a epuizat surprizele. 
Pe platoul Mapungubwe, unde au trăit stăpânii 
hotarului de miazăzi al vechiului imperiu 
Monomotapa, rămân încă necercetate 100.000 tone de 
pământ, ce cuprind vestigiile unei civilizaţii robuste, 
legate prin numeroase fire de străvechile „ţări ale 
aurului”. 


Marele Zimbabwe 


„Zidurile acestea străjuiau tainele popoarelor care topeau 
aurul...” 

Basil Davidson 

(Redescoperirea Africii Vechi) 


„Poveştile orientale, dintre care şi cea privind aventurile pe 
mări ale lui Simbad, îşi pot afla originea în contactul stabilit 
de negustorii arabi cu oamenii din Zimbabwe şi aurul lor.” 

Louis C.D. Joos 
(Die africanische Welt). 


Simbade — curţile de piatră 


— Un oraş înconjurat de ziduri înalte de piatră? În 
sălbăticiunea veldtului african? E greu de crezut, 
Renders. 

— Şi, totuşi, există! L-am văzut. Şi nu numai eu, ci şi 
Peter. 


— Singur spuneai, mai adineauri, că te rătăciseşi. 
Soarele ţi-a jucat o festă! Aşa se întâmplă când arşiţa e 
mare. Insolaţia îţi aprinde mintea, te covârşeşte febra... 
Am trecut şi eu prin asta. 

— Dar nu a fost o nălucire! Am măsurat cu pasul 
zidurile, câte au mai rămas întregi. Unul are 300 de 
paşi: un zid uriaş, să tot aibă 30 de picioare înălţime şi 
vreo 25 de palme grosime. Şi turnul... 

— Ce turn? 

— O zidire de forma unei căpăţâni de zahăr, teşită în 
vârf, formată din mari şi grele lespezi de piatră. Aceeaşi 
întocmire ca şi a întăriturilor ce-i dau ocol... 

— Cine ar putea înălța asemenea zidiri? Spui că în 
parte sunt năruite. Deci au mare vechime... Cine să fi 
clădit în plin veldt cetăţi de piatra, întocmite ca pentru 
uriaşi? Ai avut febră, Renders, şi ţi s-au năzărit toate 
acestea, ori minţi de-ngheaţă apele! 

Dialogul acesta a avut loc în 1868. Un vânător, 
fugărind o fiară, a pătruns adânc într-un ţinut 
neumblat, aflat la câteva zeci de mile de actualul oraş 
zimbabwian Victoria. El a ajuns spre asfinţitul zilei 
într-un loc năpădit de ierburi înalte şi tufărişuri dintre 
care apărea un zid masiv. Era întocmit din blocuri de 
granit unite printr-o uimitoare tehnică, deşi nu fuseseră 
legate între ele prin mortar sau alt liant. Aşezarea 
fusese probabil părăsită de multă vreme. Printre 


pietrele răvăşite şi prin spărturile zidului crescuseră 
arbori, iar peste structurile de piatră se încolăceau 
„frânghiile maimutelor”, liane lungi ce urcau până pe 
umerii zidirii. 

Nimeni n-a dat crezare vânătorului hoinar. Patru ani 
mai târziu, Mauch, un geolog german, aduce o nouă 
mărturie, făcând nu numai o descriere de ansamblu a 
ruinelor, ci determinând cu precizie şi amplasarea lor. 
În 1888, relatările făcute de exploratorul Posselt arătau 
că băştinaşii manifestau un viu respect față de aceste 
ziduri pierdute în singurătatea câmpiei: 

„Indigenii s-au oprit la vreo sută de paşi în preajma 
turnului conic. S-au aşezat tăcuţi, cu faţa spre el şi, ca 
într-un ritual religios, au început să bată ritmic din 
palme. Ropotul sacadat exprima respect şi devoțiune 
față de uriaşul edificiu, despre care tradiţiile religioase 
ale triburilor  maşona  purtaseră neîndoielnic 
tulburătoare ecouri până la ei...” [40]. 

Edificiile enigmatice, care au agitat lumea ştiinţifică a 
ultimelor decenii ale secolului trecut, alcătuiesc două 
mari unităţi distincte. Pe culmea domoală a unui deal 
se află vestigiile unor fortificaţii de amploare, 
construite din blocuri plate de granit. Un turn conic, de 
asemenea din piatră, năruit azi în parte, flanchează 
unul din ziduri. Această „acropole” a constituit, se 
pare, reşedinţa unei puternice formaţii tribal-feudale. 


La poalele dealului, în câmpie, se înalţă a doua şi cea 
mai spectaculoasă dintre zidirile durate cândva aici. E o 
vastă clădire elipsoidală, al cărei perimetru format din 
ziduri înalte de 10 metri este întrerupt pe linia axei 
mari de două înguste şi lungi coridoare de piatră ce 
constituiau intrările strategice ale edificiului. 
Apărătorii postați pe zidul de piatră puteau anihila 
invadatorii, covârşindu-i cu bolovani, sulițe şi săgeți. 

Aceste edificii, care degajă şi azi autoritate şi forţă, în 
ciuda distrugerilor provocate de curgerea timpului şi 
nesăbuirea unor căutători de comori, sunt expresia 
unei societăţi bine organizate, care putea mobiliza forțe 
umane considerabile în stare să ridice asemenea 
impunătoare zidiri. O societate africană, care a 
dezvoltat o cultură originală. Sigiliul ei cel mai evident 
îl poartă tocmai aceste construcţii ale căror structuri, 
stil şi tehnică nu sunt datorate nici unei influențe 
exterioare, aşa cum au demonstrat arheologi de seamă, 
ca David Randall, Meiver Van, Riet-Lowe şi 
Caton-Ihompson. 

În incinta clădirii — un templu, probabil, invadat 
acum de asprele ierburi ale veldtului —, statui cioplite în 
granit verde-cenuşiu închipuiau terifiante făpturi cu 
trup de om şi cap de pasăre, simulacre ale divinităţilor 
venerate de seminţiile care au ridicat impunătoarele 
zidiri. Sculptate în steatit, numeroase figurine similare 


de mici dimensiuni vor fi descoperite mai târziu în 
cuprinsul incintei elipsoidale, a reşedinţei fortificate de 
pe deal, cât şi în alte locuri întărite cu ziduri de piatră, 
situate la zeci de kilometri depărtare de „Curțile 
Simbade”, în citadela de pe culmea Mapungubwe şi în 
vechile aşezări dintre fluviul Limpopo şi Vaal. 

Marele Zimbabwe - „document de piatră al unei 
îndelungate şi complexe experienţe sociale şi politice”, 
cum îl defineşte Louis C. D. Joos — are o viaţă relativ 
lungă în istoria Africii orientale. Analizele făcute de 
experţi, cărora li s-au supus spre testare prin metoda 
C14 un fragment din trunchiul unui arbore tambootie 
folosit pentru deversarea apelor, indică o vechime de 
circa 800 de ani. Dar tambootie e un arbore longeviv şi 
esența sa este foarte rezistentă; e posibil ca lemnul 
respectiv să fi fost refolosit, constructorii recuperându-l 
din structurile unei clădiri mai vechi. Alte documente 
arheologice datează aşezarea mult mai înainte. 

Numeroase cioburi de porțelan canelat, caracteristic 
rafinatelor opere ale artizanilor chinezi din ultimele 
secole ale mileniului trecut, ceramică fină, obiecte de 
podoabă şi vestigii ale unor ţesături de origine arabă, 
persană şi indiană denotă existenţa unor active 
schimburi de produse între centrele din interior şi 
populaţiile de pe coasta orientală a continentului; este 
posibil ca unele tranzacţii să se fi făcut nemijlocit cu 


neguţătorii arabi şi extrem orientali, care îşi vor fi 
îndrumat caravanele până la limitele îngăduite de 
oamenii Marelui Zimbabwe, „mari războinici şi mari 
negustori”, cum îi caracterizează într-un raport secret 
un navigator lusitan pe la mijlocul veacului al XVI-lea. 
Unele referiri din lucrările istoricilor arabi al mas'udi şi 
Ibn Battutah susţin veridicitatea ipotezei. 

Ştiri despre bogatele ţinuturi ale „regilor” Zimbabwe 
circulau în lumea întreprinzătorilor comercianţi arabi 
în secolul când neobositul călător Ibn Battutah iscodea 
necunoscutul în incerta geografie a vremii. „Un 
neguțător mi-a împărtăşit că de la Sofala şi până la 
Yuffi (?) drumul îl acoperi în vreo treizeci de zile de 
mers. De la Yuffi este adusă la Sofala pulberea de 
aur...”, nota el grijuliu în paginile relatărilor despre 
călătoria fără seamăn pe care a făcut-o, străbătând 
nenumărate ţări şi mări. 

„Yuffi” poate fi identificat cu spaţiul unde s-a 
dezvoltat, pe teritoriile puternicelor triburi maşona şi 
matabele, antica civilizaţie minieră, activă şi aducătoare 
de avuţii mult râvnite, cum caracterizează Basil 
Davidson Civilizaţia Zimbabwe [40]. Ea s-a afirmat 
viguros atât în domeniul marilor construcţii, cât şi în 
cel al negoțului, prin intermediul căruia se realizau 
multilateralele relaţii cu populaţiile din raza 
principalelor porturi de pe coasta Africii sud-orientale. 


Călătoriile lui Simbad sunt oare reale? 


Ecourile relatărilor navigatorilor şi neguţătorilor 
arabi despre misterioasa țară Yuffi — cum numeau ei 
teritoriile Zimbabwe -— aveau răsunet în opere epice 
colective, cum sunt încântătoarele poveşti ale 
Şeherazadei şi mai cu seamă cea privitoare la 
aventurile marinarului Simbad. 

Istorici ai civilizaţiilor africane şi arabe, ca şi exegeţi 
ai literaturilor orientale şi extrem-orientale [40; 69; 70] 
relevă că fermecătoarele poveşti ale Şeherazadei au 
certe izvoare în realitatea istorică a vremurilor ce le-au 
zămislit într-un imens spaţiu geografic unde au circulat 
încă în urmă cu un mileniu şi mai bine. 

Dacă  peripeţiile  cutezătorului Simbad sunt 
neîndoielnic fructul imaginaţiei, o serie de elemente 
care le dau relief şi culoare sunt ecouri ale informaţiilor 
culese de navigatori arabi care, pe vremea lui 
Harun-al-Raşid, calif al Bagdadului (786-809), 
pătrunseseră în universul inedit al Oceanului Indian. 
Fabuloasa pasăre Rock a avut probabil un model viu: 
giganticele aptere Aepyornis, care pe atunci mai trăiau 
pe „insula comorilor”, Madagascarul de azi. Comorile 
la care visau marinarii arabi se aflau în interiorul 
continentului, în „enigmaticele oraşe de piatră” pe care 


— mult mai târziu, în secolul al XVI-lea — le vor evoca 
fără a fi pătruns încă în ele, ofițerii portughezi Juan de 
Barros şi Duarte Barbosa. 

Pentru a ajunge în Madagascar, Simbad — expresie 
sublimată a marinarilor şi neguțătorilor arabi — nu avea 
decât o singură cale: cea care ducea spre țărmurile 
africane unde se afla Sofala, portul cel mai apropiat de 
„Curțile de piatră”, după cum remarcă în lucrarea sa 
Scurtă istorie a Africii Negre, Louis C.D. Joos [87]. Teza 
aceasta este împărtăşită şi susţinută cu argumente 
convingătoare de către orientalistul francez Michel 
Leturny, autor al unei erudite exegeze a textelor 
originale ce au constituit sursele versiunii arabe a 
nemuritoarelor poveşti O mie şi una de nopți. 


Minele regelui Solomon 


Ce puteau oferi băştinaşii în schimbul preţioaselor 
mărfuri? Singurul lucru care-i interesa pe neguţătorii 
veniţi de peste mări era aurul. Faptul va fi confirmat şi 
de unele izvoare istorice portugheze, dar mai ales de 
documentele materiale identificate de arheologi: mine 
aurifere părăsite, unelte proprii pentru prelucrarea 
minereului şi a metalelor, fragmente ale unor obiecte 
făcute din aur — toate descoperite în incintele Marelui 
Zimbabwe sau în ţinutul ce mărginea acest important 


centru politic şi religios. 

Într-o încăpere subterană a  „Acropolei” 
zimbabwene, arheologul J.T. Bent a descoperit un 
lingou de aur în formă de H. Piesa a fost interpretată ca 
un indiciu revelator al influenței exercitate de fenicieni 
asupra tehnicii metalurgice locale. S-a avansat şi ideea 
că neguţătorii fenicieni ar fi impus acest standard 
pentru a corespunde normelor de pe pieţele 
Mediteranei. Odată cu extinderea cercetărilor asupra 
civilizaţiilor africane, teza a fost infirmată, 
relevându-se tehnici şi forme similare în metalurgia 
spaţiilor situate la miazănoapte de marele lac Nyassa, 
azi Malawi, în zonele nordice ale Transvaalului, 
precum şi în unele regiuni ale actualului stat 
independent Zimbabwe. În incinta monumentului 
arheologii au găsit şi lingouri cilindrice ori în formă de 
cruce. Totodată a fost adus la lumină şi utilajul 
metalurgilor zimbabweni: un cuptor de ceramică, 
creuzete şi tipare. Unul din creuzete mai păstra în 
interior, prizonieri ai lutului ars, câţiva grăunciori de 
aur... 

E tot ce a rămas după ce a trecut valul distrugător al 
căutătorilor de comori. 

Vestea că au fost descoperite „minele regelui 
Solomon” s-a răspândit cu o iuţeală de necrezut. Era 
prin 1880... Cei mai mulţi dintre aventurierii care au 


năpădit apoi regiunea nu citiseră în viața lor textele 
biblice, iar unii nu ştiau nici să-şi scrie numele. Dar 
ştirea că în Zimbabwe se poate găsi aur era suficientă 
pentru a le înflăcăra imaginaţia. În anii următori, 
autorităţile au eliberat zeci de mii de concesiuni pentru 
prospectarea terenurilor presupuse a fi aurifere. 

Cei mai mulţi dintre prospectori au părăsit până la 
urmă regiunea, dezamăgiţi în căutările lor. Unii 
descoperiseră însă vechile mine deschise cândva de 
constructorii zimbabweni şi chiar de înaintaşii lor. 
Aceste „mine familiale” ar fi putut constitui un valoros 
câmp de investigaţii pentru oamenii de ştiinţă. De-a 
lungul secolelor o parte dintre mine s-au prăbuşit însă, 
în locul lor rămânând doar imense gropi cu malurile 
năruite. 

Cea mai grea pierdere pentru ştiinţă a provocat-o 
însă fervoarea nesăbuită cu care au acţionat căutătorii 
de comori. Obiectele făurite din aur — vase, podoabe, 
figurine, amulete şi idoli — au fost topite şi transformate 
în lingouri, ştergându-se astfel urma oricărei însemnări 
care ar fi putut aminti ce reprezentau acele obiecte. 

Există în arhive doar câteva rapoarte ale unor 
prospectori care se arătau bucuroşi de „recolta” 
obţinută: „... am găsit 25 de uncii de aur, lucrătura 
giuvaerurilor este mai frumoasă decât în primul loc. 
Bătrânul George a dat peste două ascunzători, unde a 


găsit cam şase livre aur, într-una şi trei livre în cealaltă” 
[40]. 

Raportul redactat în 1895 este adresat „Companiei 
pentru exploatarea minelor antice”, societate ce primise 
autorizaţia de a explora nu numai în zona Zimbabwe, 
ci şi în ținuturile de la sud de fluviul Zambezi, populate 
de triburile matabele şi maşona. 

Cecil Rhodes a anulat însă această concesiune în 
1900, iar doi ani mai târziu autorităţile au luat măsuri 
pentru a fi protejate vestigiile construcţiilor de la 
Zimbabwe şi din celelalte regiuni prădate de nesăbuiţii 
„exploratori ai Ofirului”. 

Măsura venise însă prea târziu. Se pierduseră valori 
artistice şi istorice de nepreţuit. Cu atât mai mult cu cât, 
din ignoranță sau din reavoință, mulţi prospectori au 
distrus ori au înstrăinat numeroase obiecte care, 
nefiind lucrate în aur, nu le stârneau interesul; au pierit 
astfel neprețuite documente ce ilustrau civilizaţia 
fecundă a populațiilor ce s-au succedat în zonele 
Zimbabwe, Dhla Dhla, Naletali, Regina, Khami. 

Nu numai că au fost distruse asemenea valoroase 
documente materiale, dar s-au adus serioase vătămări 
chiar construcţiilor, dislocându-se blocuri din zidurile 
Marelui Zimbabwe, săpându-se sub temelii — ceea ce a 
provocat năruirea mai multor porţiuni ale zidului 
incintei —, înstrăinându-se efigii sculptate în steatită ale 


unor divinități venerate de constructorii acelor 
impunătoare edificii. Ce n-au izbutit să năruie secolele, 
au reuşit s-o facă, în numai câţiva ani, Old George şi 
tovarăşii lui de tâlhării autorizate. 

Flăcările cuptoarelor metalurgilor din Zimbabwe au 
luminat cerul african într-o perioadă în care aceste 
spaţii din sud-estul continentului cunoşteau 
eflorescența unei active culturi miniere. Zimbabwe, 
socoteşte dr. Caton Thompson (23), a fost un puternic 
centru metalurgic ce prelucra minereuri aduse din 
zonele bogate în zăcăminte din interior. Spaţii în care 
ființau, în secolele XIII-XIV, mii de exploatări miniere, 
atât în „centura de aramă” zaireză cât şi în tot cuprinsul 
ținutului Zimbabwe. 

Această dezvoltare a meşteşugului de a topi şi de a 
prelucra metalele constituie un factor „tot atât de 
esenţial în dezvoltarea Rhodesiei medievale ca şi căile 
ferate în dezvoltarea Europei secolului al XIX-lea”, 
notează africanologul Basil Davidson [40]. 

Puritatea metalului din care au fost lucrate unele 
podoabe, „semnele puterii”, amuletele şi anumite 
obiecte destinate probabil cultului, înclină pe unii 
specialişti să creadă că aurul provenea -— în parte — din 
aluviunile apelor curgătoare ce străbăteau ţinuturile 
dintre marile fluvii Zambezi şi Limpopo. Este o ipoteză 
plauzibilă, dat fiind că şi astăzi chiar unele triburi din 


regiune cern nisipurile râurilor recoltând „fluturaşi de 
aur” încă abundenţi în aluviunile cursurilor de apă. 


Să fie oare teritoriul Zitababwe anticul centru minier 
` al cnigmaticei Ţări Ofir? 


Dar în evul mediu african, aurul era extras, evident, 
şi din minereuri, dovadă stând vestigiile străvechilor 
mine — au fost depistate câteva sute — şi „amprentele” 
lăsate de metalurgii acelui timp: zgură, creuzete şi 
tipare ce păstrează încorporate în argilă mărunți 
grăunciori de metal nobil. 

Mari ansambluri de construcţii au fost identificate şi 
în alte zone din regiunea marcată de frontiera dintre 
Zimbabwe şi Mozambic — la Dhla Dhla, Khami şi în 
multe alte locuri. Construcţii de amploare au fost aduse 
la lumină de asemenea în Uganda, la Bigo. Experții au 
evidenţiat existența unor trăsături constructive 
comune, care fac ca asemănarea cu ansamblul 


Zimbabwe să fie izbitoare. „Bigo — remarcă Wayland — 
este mult mai primitiv decât Zimbabwe, deşi în mod 
cert a fost construit mai recent; totuşi amândouă sunt, 
ca să zicem aşa, ramificații ale aceluiaşi trunchi de sine 
stătător. Bigo este un boboc care a întârziat să se 
deschidă, iar Zimbabwe o floare foarte timpurie”. 

O floare care ne-a lăsat doar o parte din petalele sale 
de aur. Cele pierdute aşteaptă să fie readuse la lumină. 


Cocos, insula speranțelor 


„Strania fascinatie a locului îi face pe toți cei care au călcat 
vreodată pe aici să se reîntoarcă. De parcă toți căutătorii de 
comori de până acum în insula Cocos n-ar avea de gând să 
renunțe vreodată” 

Robert Vergnes 
(Chemarea Necunoscutului) 


5° 32' 43” latitudine nordică; 87° 02' 31” longitudine 
vestică... 

Vă spun ceva aceste coordonate? 

Ele determină poziţia geografică a insulei costaricane 
Cocos — unul din „polii comorilor” pierdute în Pacific — 
ţinta a nenumărate expediţii, teren răscolit vreme de 
două secole de aventurieri veniţi din toate zările 
pământului. Insula Cocos e mică: are cam 50 kmp. 
Distanţa dintre punctele ei extreme, vârful Colmett şi 
capul Dampier, măsurată topometrie, nu depăşeşte 7,6 


kilometri. E mică insula, dar speranţele legate de ea au 
fost foarte mari. Unul din reperele ei topometrice 
poartă numele faimosului pirat Dampier, după cum 
există şi alte nume celebre legate de insula Cocos. Cel 
mai insinuant rămâne cel al golfului Speranţa, pe al 
cărui țărm şi în ale cărui grote subacvatice sunt ascunse 
— potrivit tradiţiilor — uimitoare bogății. 

„N-am izbutit să le descopăr — declara, în 1927, Tony 
Manguel — cu toate că am investit în căutările mele 
mult timp şi nespus de mult entuziasm. Dar, dacă în 
cele din urmă nu voi reuşi, sunt convins că altul mai 
norocos decât mine va reînnoda firul rupt al indiciilor 
ce conduc spre ascunzătoare”. Tony Manguel, unul 
dintre cei mai celebri exploratori ai insulei, căuta o 
anumită ascunzătoare, unde spera să găsească tezaurul 
căpitanului-pirat Thompson. Dar, se spune că în insula 
Cocos există numeroase grote, care cuprind prăzile 
faimoşilor pirați William Dampier, Edward Davis, 
Henry Morgan, Alexander Graham. 

Campania de cercetări a fost deschisă de ambiţioasa 
doamnă Mary Walch. 


Destăinuirile doamnei Walch 


Ce a determinat familia Walch să se stabilească în 
oraşul San Francisco, nu ştim exact. Bănuim doar, 


trăgând unele concluzii din faptele petrecute după 
instalarea lor aici şi relatate de un ziar local. 

Era în vara toridă a anului 1883. John şi Mary Walch 
duceau o viaţă îndestulată, cheltuind agoniseala multor 
ani de muncă în Australia, unde John Walch 
descoperise un zăcământ de aur. 

Filonul nu s-a dovedit prea bogat, dar le asigura 
amândurora bătrâneți liniştite. 

Mary Walch nu visase doar atât. Ea nutrea încă un 
plan ambițios: să recupereze trei cufere pline cu aur şi 
pietre scumpe, pe care — potrivit unor înscrisuri ce 
ajunseseră în mâinile ei — le ascunsese cu mulți ani în 
urmă Benito Bonito, un pirat ce cutreierase mările de 
miazăzi, capturând şi jefuind toate corăbiile ce le 
întâlnea în cale. 

În tinereţea ei, Mary Walch fusese răpită de Bonito — 
al cărui adevărat nume era Alexander Benett Graham — 
şi împărtăşise aventuroasele sale peregrinări la bordul 
corabiei-căpitan a flotei pe care o conducea. Pentru a-şi 
realiza proiectul de a recupera aurul, ea şi-a luat 
asociaţi nişte negustori bogaţi, cărora le-a destăinuit 
faptele, relatându-le cu o seamă de amănunte - 
verificate de circumspecţii ei asociaţi — peripeţiile prin 
care trecuse în anii anteriori dispariţiei piratului englez. 
Cruzimea şi agresivitatea lui îi hărăziseră un al treilea 
nume pe deplin meritat: Sabie-însângerată. Avea 


dreptate cronicarul francez Scaliger care, către sfârşitul 
secolului al XVI-lea, scria cu un grăunte de invidie: 
„Nulii melius piraticus exercent quam Angli” (nimeni 
nu exercită pirateria mai bine decât englezii). 

Cele mai semnificative informaţii date de Mary 
Walch asociaţilor ei priveau ultima călătorie făcută de 
Bonito în insula Cocos, un loc unde - din pricini 
nedesluşite — piratul hotărâse să-şi ascundă o parte 
însemnată din tezaurul ce-l acumulase. Nava lui a 
ancorat în largul unui golfuleţ de pe coasta meridională 
a insulei. Întovărăşit de trei marinari, care urmau să 
poarte prețioasa încărcătură, Bonito a ajuns la țărm cu o 
barcă. 

După ce a explorat câteva zile o parte din insulă, 
notându-şi anumite particularități ale reliefului 
potrivite cu intenţiile sale, a imaginat o ingenioasă 
ascunzătoare. Ajutat de piraţii care îl întovărăşeau, a 
săpat un puț adânc de 10 metri. Ajuns la acest nivel, a 
continuat să excaveze stânca în plan orizontal, 
construind astfel o galerie lungă de 15 metri, până la o 
grotă subterană pe care o depistase dincolo de colina 
unde efectuase săpăturile. A cărat apoi în peşteră mai 
multe cufăraşe ferecate, pline cu aur, bijuterii şi pietre 
preţioase, blocând intrarea în grotă prin prăvălirea 
unor stânci. 

A astupat apoi cu grijă puţul, acoperindu-i cu ierburi 


şi crengi. Nu a neglijat niciun amănunt care ar fi putut 
atrage atenţia asupra lucrărilor executate. Pământul de 
prisos a fost încărcat în saci, cărat la țărm şi aruncat în 
mare. Odată ajuns în această fază, a trecut la ultima 
etapă a planului său: şi-a ucis însoțitorii, pentru a nu 
mai rămâne niciun martor în stare să identifice 
ascunzătoarea. 

Pe o frântură de hârtie şi-a însemnat principalele 
repere care demarcau locul cu pricina. Amănuntele, a 
socotit el, se vor păstra mai sigur în memorie. 

Benito nu a mai avut însă timp să se întoarcă în 
insulă. Două luni mai târziu atârna în arcanul 
spânzurătorii. Magistraţii care i-au judecat pe ceilalţi 
tovarăşi ai lui de tâlhării au eliberat-o pe Mary Walch, 
socotind-o victimă a silniciei piratului. Ea a reuşit să 
păstreze — cum anume, n-a destăinuit nimănui — harta 
insulei şi sumarele însemnări ale piratului. 

Aceste documente au spulberat ultimele îndoieli ale 
negustorilor panamezi, care după ce au armat o corabie 
- vasul Francis Steel — au pornit cu Mary Walch spre 
insula Cocos. Ajunşi pe insulă au început cercetările, cu 
harta în mână. 

— Nu izbutesc să găsesc locul. Totul e altfel decât a 
fost însemnat pe hartă... Au trecut atâţia ani! 
Gândiţi-vă, s-au scurs 34 de ani de atunci, se tânguia 
Mary Walch, după ce făcuse ocolul insulei căutând să 


găsească ascunzătoarea. 

Investitorii au săpat şanţuri adânci în mai multe 
locuri, mânaţi de fantezie doar, întrucât „harta lui 
Bonito” nu-i putea ajuta nicicum. Sfârşind proviziile, 
s-au întors dezamăgiţi acasă. Astfel s-a desfiinţat — în 
acelaşi an, 1854, în care fusese creată — compania 
căutătorilor de aur din San Francisco. 


O licitaţie puţin obişnuită 


Spiritul întreprinzător şi imaginaţia fecundă a 
doamnei Walch nu s-au tocit însă în urma acestor 
eşecuri. Ea a iscodit o altă cale de a dobândi aur fără a 
părăsi saloanele confortabilei sale vile. O cale lipsită de 
orice primejdie. E adevărat, câştigul nu era pe măsura 
visurilor sale, dar s-a dovedit ferm şi tangibil. Mary 
Walch a organizat o licitaţie al cărei unic obiect a fost 
„harta secretă a piratului Benito Bonito”. De fapt, o 
schiţă sumară a zonei golfului Speranţei din insula 
Cocos, desenată stângaci pe spatele unei file smulse, 
zice-se, din jurnalul de bord al navei capturate 
odinioară de pirat. 

Că s-au găsit numeroşi aventurieri interesați să 
participe la această surprinzătoare licitaţie, e de la sine 
înțeles. Harta a fost achiziționată, după o înverşunată 
confruntare, de un colonel în retragere, străin de oraş. 


Chiar a doua zi după încheierea licitaţiei, el a dispărut 
fără urmă. Să fi pornit de îndată să recupereze 
comoara? Nu se ştie. Mai târziu s-a aflat însă că Mary 
Walch nu s-a sfiit să fructifice încă o dată fascinația pe 
care comoara piratului Benito Bonito o exercita asupra 
unor aventurieri, vânzând o altă copie a hărţii unui 
american pe nume James Windwood. 

Se pare că însemnările cartografice erau fie 
incomplete, fie false pe de-a-ntregul, întrucât şi 
expediţia lui Windwood s-a soldat cu un bilanţ negativ. 


După douăzeci de ani... 


1894. La cancelaria guvernului din Costa Rica este 
depusă o cerere neobişnuită. Un oarecare August 
Giessler propune, într-un memoriu voluminos, să-i fie 
încredinţată misiunea de a coloniza insula Cocos. El 
aruncă autorităţilor şi o „nadă”: în insulă se află 
îngropat un tezaur de o valoare inestimabilă. E o parte 
din prada dobândită prin jefuirea Perului de către unul 
din locotenenţii lui Francisco Pizzaro, care a ascuns-o 
în interiorul insulei, fără a mai fi avut prilejul să o 
recupereze. Giessler furnizează amănunte, înfăţişează 
captivante socoteli. Numărul de zerouri al sumei, 
exprimată în dolari, la care se ridică valoarea 
tezaurului semnalat, hotărăşte oficialităţile să încheie 


un contract cu August Giessler, prin care acesta 
primeşte încuviințarea de a se stabili în insulă şi de a 
face cercetări pentru a descoperi comoara, 
obligându-se să predea statului Costa Rica jumătate 
din tezaur. 

Cât temei aveau informațiile lui Giessler, e greu de 
spus. Sigur e doar faptul că era de bună credință. El a 
început să sape din prima săptămână după ce s-a 
instalat în insulă, împreună cu soția şi câțiva slujitori. A 
săpat cu îndârjire mai mult de 20 de ani. Prima monedă 
de aur a izbutit să o descopere în 1916. Era un dublon, 
bătut prin 1788... A fost prima şi ultima piesă din aur pe 
care i-a oferit-o insula Cocos. O pierduse, probabil, 
vreun marinar sau chiar alt nenorocos căutător de 
comori. 

August Giessler şi-a irosit peste 20 de ani din viaţă. 
Compania anglo-franceză „Gold Cocos Company” care 
va relua cercetările în 1916, a risipit 1.500.000 franci. 

Eşecurile se ţin lanţ, fără a descuraja pe căutătorii de 
tezaure, care — temându-se de singurătate — fondează 
societăți anonime sau „cluburi” particulare. Unul 
dintre acestea, întemeiat pe la începutul deceniului 4, 
este „Clubul căutătorilor de comori” din capitala Marii 
Britanii. 


Secretul lui Pierre Bergham 


Într-o după amiază mohorâtă, când ploile unui nu 
mai puţin posomorât septembrie cerneau fin deasupra 
Londrei, preşedintele „Clubului  căutătorilor de 
comori” primi vizita unui domn între două vârste, un 
belgian pe nume Pierre Bergham. El îi povesti 
preşedintelui o întâmplare pe drept cuvânt 
extraordinară. 

În urmă cu un an, în 1933, călătorea la bordul unui 
iaht. Într-una din zile, pe când se afla în apropierea 
unei insule invadate de palmieri s-a iscat din senin o 
furtună atât de puternică încât, după ce şi-a pierdut 
catargele şi velatura, nava s-a scufundat. A scăpat cu 
viaţă doar povestitorul care, sprijinindu-se de o 
frântură a catargului mare, a izbutit să ajungă la țărm. 
Mai târziu, când a fost salvat de echipajul unui vas 
american, a aflat că debarcase pe insula Cocos, fostul 
cartier general al „Frăției Capului-de-Mort” în 
veacurile flibustei. Aici, povesti belgianul, printr-o 
fericită întâmplare a izbutit să descopere într-o grotă, 
unde căutase adăpost într-o zi bântuită de furtună, o 
comoară alcătuită din monezi de aur şi pietre preţioase 
ascunse în câteva butoiaşe ferecate. 

— Sunt sigur că am dat peste tezaurul piratului Kidd, 
îşi încheie el povestirea. 


— Ce dovadă puteţi prezenta pentru a adeveri 
această descoperire? l-a întrebat prudent preşedintele 
clubului. 

— Una dintre cele mai convingătoare, a replicat 
Pierre Bergham, care răsturnă pe cristalul biroului 
conţinutul unei punguliţe de piele: dubloni şi florini de 
aur, precum şi o seamă de topaze, peruzele şi un rubin 
cât o alună. 

Demonstrația a stimulat într-atât imaginaţia 
membrilor excentricului club londonez, încât aceştia au 
investit câteva zeci de mii de lire sterline pentru a 
finanța o expediţie de „recuperare a aurului” din insula 
Cocos. Printre expediţionari se afla şi Pierre Bergham. 
După câteva săptămâni de inutile căutări, expediţia a 
fost nevoită să părăsească insula. Semnele-ghid pe care 
le făcuse descoperitorul „grotei de aur” dispăruseră, 
presupunea Bergham, în urma unui uragan care 
modificase înfăţişarea zonei respective, unde 
într-adevăr se produsese o prăbuşire de stânci. 

În legătură cu această aventură, sunt de reţinut două 
amănunte. Primul: pe drumul de întoarcere, belgianul 
a dispărut în timpul unei escale pe care nava expediției 
a făcut-o într-un port panamez. Al doilea, de-a dreptul 
senzaţional: câteva luni mai târziu, ziarele americane 
au publicat o ştire de câteva rânduri, potrivit căreia un 
belgian vânduse unui consorţiu newyorkez vechi 


monede de aur şi pietre preţioase, în valoare de 500 
milioane de dolari. 

Să fi descoperit, totuşi, Pierre Bergham comoara? 
Oricum, dacă el a spus iniţial adevărul — sau o parte din 
adevăr — este de presupus că acţionând pe furiş, 
noaptea, în timp ce se afla pe insulă, în tovărăşia 
celorlalți membrii ai expediției, n-a putut lua cu sine, 
fără a naşte suspiciuni, decât o mică parte din avuţiile 
descoperite în grotă. 

Nimeni n-a putut însă stabili până azi adevărata 
identitate a belgianului care încheiase dubioasa afacere 
cu consorțiul din New York. 


Tezaurul din Lima 


Comoara ascunsă în insula Cocos de către 
navigatorul scoţian Thompson a constituit obiectul a 
numeroase cercetări, unele încheiate în mod tragic. 
Aventurile căpitanului Thompson au început în vara 
anului 1820, în portul Callao. Generalul Joséde San 
Martin y Matorras, unul din conducătorii luptei pentru 
independenţa coloniilor spaniole din America, care 
participase la eliberarea statului Chile cu câţiva ani mai 
înainte, pătrunsese în Peru şi se îndrepta spre Lima. 
Mii de ţărani înarmaţi i se alăturau, ştiind că biruinţa 
generalului — care căpătase în luptă glorioasele titluri 


de „Stăpân al Anzilor” şi „Răsfăţatul Victoriei” — 
însemna înlăturarea dominației spaniole şi 
redobândirea independenţei ţării lor. 

Înfricoşate, autorităţile din Lima căutau o soluţie care 
să le permită evacuarea bunurilor de preţ ale 
guvernului şi ale bisericii. Aveau prea puţin timp 
disponibil şi nu puteau folosi în acest scop cele câteva 
nave de luptă ancorate în rada portului Callao, a căror 
artilerie constituia temeiul planului de apărare a 
oraşului, amenințat de altfel să fie atacat şi de pe mare. 
O escadră engleză comandată de lordul Cochrane — 
potrivit unor ştiri survenite chiar în acel moment — se 
îndrepta spre țărmul peruan. Cochrane, aventurier cu 
„sânge albastru” şi inimă de corsar, îşi pusese flota la 
dispoziţia generalului José de San Martin, din motive 
ce scapă istoriei. ÎI amintim însă, întrucât prezenţa lui 
în aceste ape se va insera în complicata țesătură a 
evenimentelor ce vor urma. 

Oficialităţile din Lima află că în rada portului Callao, 
situat la mică distanță de capitală, tocmai ancorase 
nava comercială Mary Dear. Nava era închiriată de 
guvern cu preţ bun şi, în faţa dublonilor de aur, 
căpitanul ei nu pregetă să accepte misiunea periculoasă 
de a transporta tezaurul peruan până în Panama. În 
mare grabă, în toiul nopţii, au fost încărcate în calele 
corabiei 10 butoiaşe pline cu monezi de aur şi vreo 20 


de lăzi grele; tezaurului i se adăugaseră bijuterii, vase 
de aur şi de argint şi alte valori aparţinând bogătaşilor 
din Lima. 


Lordul Cochrane arborează Pavilionul Negru 


Mary Dear se legăna uşor în rada portului Callao. Era 
trecut de miezul nopţii. Membrii echipajului, care 
primiseră la cină tainul de rom alb, dormeau buştean în 
hamacuri. Niciunul dintre ei nu ştia că în cala navei se 
află un tezaur atât de preţios, încât nici în visurile lor 
cele mai îndrăzneţe n-ar fi izbutit să şi-l închipuie. 
Butoiaşele şi lăzile ce fuseseră urcate la bord nu 
stârniseră cu nimic atenţia mateloţilor. Ele însoțeau alte 
obişnuite butoaie cu carne conservată şi pesmeţi 
marinăreşti. Dar căpitanul Thompson cunoştea 
adevărul. 

Un adevăr uimitor pe care-l va afla, însă, puţin după 
miezul nopţii, şi lordul Cochrane. Se pare că ştirea i-a 
parvenit printr-o indiscreţie făcută de soţia unuia 
dintre neguţătorii oraşului. Cochrane nu pregetă să 
valorifice informaţia. În vreme ce din ordinul lui ofiţerii 
pregăteau navele pentru a ridica ancora, lordul trimise 
printr-un om de încredere un mesaj comandantului-şef 
José de San Martin. Raportul era redactat cu o concizie 
exemplară: „O flotă spaniolă a fost semnalată în larg. Îi 


voi ieşi în întâmpinare. Sper s-o risipesc”. 

Peste câteva ore, când mijeau zorile, nava-căpitan a 
micii flote, aflată sub comanda lordului Cochrane, ieşi 
în larg. Mary Dear avea însă un avans sensibil. Ce se 
întâmplase? Thompson, din pricini ştiute doar de el, 
părăsise rada portului Callao în toiul nopţii, fără a 
anunța autorităţile portuare. Oficialităţile oraşului, 
contrariate de această nesocotire a dispoziţiilor lor, au 
trimis de îndată o brigantină înarmată pe urmele lui. 
Neliniştea lor s-a transformat în panică însă după trei 
zile, când corabia trimisă pentru a aborda Mary Dear s-a 
reîntors fără a putea da vreo informaţie privitoare la 
nava căutată. Thompson, căpitanul destoinic şi onest, 
pe care-l preţuiseră toţi superiorii lui până în acel 
neliniştit august 1820, a fost descumpănit de prezenţa 
la bord a tezaurului ce i se încredinţase. A deschis pe 
furiş o ladă şi, răscolind monezile ce sclipeau 
ademenitor la flacăra felinarului, şi-a imaginat cum i 
s-ar schimba viaţa, dacă doar unul din cele zece 
butoiaşe ar rămâne în stăpânirea lui. A rupt în zeci de 
bucăţi scrisoarea adresată de vicerege guvernatorului 
oraşului Panama - un mesaj ce i se încredinţase la 
plecare — şi a schimbat ruta corabiei, îndreptându-se 
spre o insulă însingurată, unde socotea că nimeni nu-i 
va da de urmă. S-a înşelat, însă. În a treia zi de când 
ridicase pânzele, marinarul de veghe strigă: 


— Se apropie o navă! O navă cu trei catarge... 

Era Swallow (Rândunica), corabia-căpitan a flotei 
conduse de lordul Cochrane, care, în sfârşit, îşi văzu 
îndeaproape ţinta urmărită. Mary Dear era o navă mai 
puțin sprintenă decât cea care o urmărea. Destinul ei 
părea pecetluit. Curând se va afla în bătaia tunurilor 
mateloţilor englezi. Era suficient ca tunarii să reteze cu 
ghiulele lor arborele corabiei ca întreaga velatură să se 
prăbuşească. O hulă puternică şi apoi o ceaţă veniră 
însă în ajutorul căpitanului Thompson. Izbuti să se 
depărteze de urmăritori şi să câştige un avans de câteva 
ore. Cochrane era, însă, un adversar redutabil, excelent 
navigator, cutezător în lupte, „stăruitor ca un irlandez” 
când urmărea o ţintă. Şi această ţintă — tezaurul peruan 
— era pe măsura ambiţiei sale. 

A doua zi pe la asfinţit, nava lui Thompson ancoră la 
țărmul unui pământ insular. Ajutat de doi marinari, el 
debarcă o parte din tezaur pe plajă şi, după o rapidă 
cercetare a împrejurimilor, alese un loc ce i se păru 
potrivit pentru a ascunde — vremelnic — trei dintre 
butoiaşele ce-i aduseseră până acum numai necazuri. 
Comoara a fost îngropată la numai câţiva zeci de metri 
de ţărmul golfului, într-un desiş străjuit de trei arbori 
înalţi. Pentru a marca unde anume a ascuns-o, a scrijelit 
inițialele corabiei în scoarța celor trei arbori. După 
câteva ore, Mary Dear părăsi golful, depărtându-se de 


țărm, sub protecția complice a nopţii. Thompson ştia că 
Rândunica fiind mai iute, îl poate ajunge din urmă. Îşi 
făcuse însă un plan. Dacă toate s-ar potrivi, cum spera, 
ar scăpa pentru totdeauna de urmăritori. Lăsă să se 
apropie nava inamică şi când aceasta se afla la numai o 
jumătate de milă, îşi îndreptă corabia spre o zonă unde 
recifele urcau până aproape de suprafaţa apelor, 
capcană mortală pentru navigatorii ce nu cunoşteau 
invizibilele canale prin care cu greu se puteau strecura 
corăbiile. 

Cochrane n-a cutezat să mai continue urmărirea. Şi 
nici nu se simţea prea îndemnat s-o facă. Îl stăpânea o 
bănuială. Nu cumva Thompson ascunsese pe țărm 
tezaurul peruan? Nu-i rămânea decât să verifice. 
Urmele proaspete ale solului răscolit i-au risipit orice 
îndoială. După ce a dezgropat butoiaşele, a desfăcut la 
întâmplare unul. Era plin cu monede de aur. Flerul său 
nu l-a înşelat nici de această dată, şi-a spus el cu 
nespusă mulțumire de sine. A poruncit însoţitorilor să 
îngroape tezaurul, cu gândul că va reveni mai târziu 
pentru a-l recupera. 

Rândunica s-a reîntors în apele peruane. După un 
timp lordul-corsar s-a reîntors în Anglia — unde a fost 
primit cu onorurile cuvenite unui erou. Se pare că a 
primit şi tricornul de amiral. Slujbele ce i-au fost 
încredințate l-au reţinut însă vreme îndelungată în 


Anglia. Împlinise venerabila vârstă de 80 de ani, când a 
început pregătirile pentru o expediţie care urma să-l 
ducă în „Golful comorii”. Moartea l-a secerat cu câteva 
zile înainte de a porni în această călătorie. Locul 
ascunzătorii îl înregistrase doar în memorie... 


Testamentul căpitanului Thompson 


Ce s-a întâmplat însă cu căpitanul Thompson? Mary 
Dear a izbutit să treacă teafără dincolo de 
primejdioasele recife şi s-a îndreptat spre insula Cocos, 
unde a ascuns cele 13 lăzi ce îi rămăseseră. Stratagema 
folosită îl reţinuse destul de mult timp pe lordul 
Cochrane, aşa că acum îşi putea pune la adăpost bogata 
pradă. 

Thompson imaginase un plan care i-ar fi putut 
permite să iasă „basma curată” din necurata afacere. 
Reluă calea mării şi, când se afla în preajma țărmului 
Americii Centrale, sabordă corabia şi se refugie cu o 
şalupă pe continent, împreună cu marinarii ce mai 
rămăseseră în viaţă. Povesti apoi autorităţilor că a 
naufragiat puţin timp după plecarea din portul peruan 
Callao, în cursul unui uragan. Marinarii de pe Mary 
Dear depuseseră mărturie în acest sens, susţinând cu 
verosimile amănunte depoziţia căpitanului. Totul s-ar 
fi încheiat cu bine, dacă autorităţile din Lima n-ar fi 


cerut tuturor ţărilor din America Centrală să dispună 
arestarea întregului echipaj învinuit de crimă şi 
piraterie. Thompson a fost arestat. A izbutit să evadeze 
şi după câteva luni şi-a cumpărat o casă într-un liniştit 
oraş canadian de pe ţărmul Noii Scoţii, unde câţiva ani 
mai apoi şi-a sfârşit zilele. 

S-a mai întors căpitanul Thompson în insula Cocos? 
Nimeni nu ştie. Cert este că după moartea sa au circulat 
— şi mai circulă încă! — o schiţă cartografică şi „lista” 
tezaurului tăinuit într-o grotă de pe insula Cocos. 

Cu limbă de moarte, Thompson i-a încredinţat 
singurului său prieten, John Heating, taina 
ascunzătorii. Însemnările făcute de acesta sunt 
echivoce: „De debarcat în golful Sperantei, între două 
mici insule, pe fundul mării la 10 iarzi. De mers de-a 
lungul râului 350 de paşi, apoi cotit spre nord-nord-est 
850 de iarzi, vârf, la scăpătatul soarelui umbra vârfului 
desenează o acvilă cu aripile întinse. La marginea 
dintre umbră şi soare, peştera însemnată cu o cruce. 
Acolo e comoara”. 

Dacă indicaţiile acestea nu sunt prea clare, 
enumerarea „pieselor” ce alcătuiesc tezaurul este cum 
nu se poate mai explicită: 

„Am îngropat, la o adâncime de patru picioare: 

-o ladă: garnituri de pânzeturi tesute în fir de aur, 
anaforniţe, chivoturi, potire, conţinând 1.244 piese; 


- o ladă: 2 racle de moaşte din aur, cântărind 120 
livre, cu 654 topaze, cornaline, smaralde şi 12 diamante; 

-o ladă: 3 racle de moaşte cântărind 160 de livre cu 
860 rubine şi pietre scumpe, 19 diamante; 

— o ladă: 4.000 dubloni de aur spanioli, 5.000 coroane 
mexicane, 124 spade, 64 pumnale, 120 cingători, 28 
paveze; 

-o ladă: 8 casete din cedru şi argint, cu 3.841 pietre 
şlefuite, inele şi potire şi 4.655 pietre neşlefuite. 

La 28 picioare spre nord-vest, la o adâncime de 8 
picioare în pământ: 

-şapte lăzi cu 22 candelabre din aur şi argint, 
cântărind 250 livre fiecare, bătute în câte 164 rubine; 

La 12 braţe spre vest, la 10 picioare în pământul 
roşietic: 

- Fecioara Maria de 2 metri în aur, purtând coroană 
şi pieptar, de 780 livre, înfăşurată într-o mantie țesută 
cu fir de aur, bătută în 1.684 pietre, dintre care 3 
smaralde de câte 4 degete pe pieptar şi 6 topaze de câte 
6 degete pe coroană; 

-7 cruci bătuta în diamante”. 


Jurnalul lui Robert Vergnes 


In vara anului 1962, un vas de pescari costaricani 
naviga în preajma insulei Cocos, când un marinar 


strigă: 

— la priviţi! O trâmbă de fum se ridică lângă pâlcul 
de cocotieri. Acolo, în dreapta colţilor de stâncă! 

Secundul, care tocmai urcase pe punte, îşi îndreptă 
binoclul spre plajă. 

— Ciudat, zise el după câteva clipe, s-ar părea că 
cineva încearcă să transmită un mesaj întrerupând 
şuvoiul de fum la intervale regulate. 

Semnalele Continuară câteva minute, apoi fumul se 
subţie şi se mistui fără urmă. 

A fost coborâtă o barcă şi patru membri ai echipajului 
debarcară pe insulă. După câteva ore de cercetări, 
descoperiră lângă focul stins un bărbat sleit de puteri, 
cu privirea rătăcită. Alături de el, o canistră de benzină 
aproape goală şi o pătură. Folosise benzina ca să 
aprindă grămada de iarbă de mare pe care o adunase 
de pe țărm, cu gândul de a atrage atenţia navelor 
asupra sa. Grămăjoarele de cenuşă din jur relevau alte 
încercări neizbutite. 

Adus la bord, necunoscutul şi-a revenit de-abia după 
câteva zile. Identitatea sa şi tragicele zile petrecute pe 
insulă au fost dezvăluite de carnetul de însemnări 
zilnice găsit într-un buzunar impermeabil al jachetei de 
piele pe care o purta. 

Era Robert Vergnes, un tânăr cercetător francez, care 
se făcuse cunoscut prin participarea la mai multe 


expediţii internaţionale, sub conducerea unor savanţi 
de mare prestigiu. Cum ajunsese pe insulă? Şi de ce 
nu-l însoțea nimeni? 

Jurnalul redactat de Robert Vergnes răspundea la 
toate aceste întrebări. Totul a început în ziua în care în 
mâinile sale a ajuns o hartă veche a insulei Cocos; ea 
cuprindea o serie de însemnări criptice. După mai 
multe încercări infructuoase, Vergnes a izbutit să 
decodifice harta şi să localizeze, după cum spera, locul 
marcat pe vechiul document. O ascunzătoare în care se 
află îngropat desigur un tezaur, şi-a spus el. Această 
părere au împărtăşit-o şi cei mai buni prieteni ai săi, 
ziaristul Jean Portelle şi tânărul scriitor Claude 
Charlier. După o scurtă perioadă de pregătire, cei trei 
prieteni au pornit cu ambarcaţiunea Zodiac spre „Insula 
comorilor”. 

Cercetările expediției au fost curmate de un accident 
tragic. Pe când cei trei coechipieri navigau în apele 
litorale ale insulei Cocos, între micuța insulă Nurz şi 
capul Colnett, Zodiac pătrunde într-o zonă cu valuri 
puternice. Motorul intrând complet în apă, încetează să 
mai funcţioneze. Un talaz ia barca pe coama lui. Vâslele 
nu pot fi folosite fiind blocate de curelele unui sac cu 
provizii. Vertiginos, valul poartă fragila ambarcaţie 
spre un recif cu colţi tăioşi. Cei trei îşi pierd cumpătul. 
Spaima îi covârşeşte. Ei ştiu că în aceste ape mişună 


rechinii. Într-un moment de disperare, Vergnes se 
aruncă în apă şi, luptând din greu cu valurile, izbuteşte 
să ajungă la țărm. Sleit de puteri, îşi pierde cunoştinţa. 
Când îşi revine, porneşte cu mintea încă tulburată, 
poticnindu-se mai la fiecare pas, spre tabăra expediției 
instalată în golful Chattam, pe ţărmul sudic al insulei. 
Acolo spera să-şi regăsească prietenii. Tabăra era însă 
pustie. Zile întregi rătăceşte de-a lungul ţărmurilor, 
fără a descoperi nici măcar o urmă care să-i redea 
speranţa că prietenii lui s-au putut salva. 

„Nu-mi vine să cred, scrie el în jurnal, Claude şi Jean 
au pierit. Sunt singurul supraviețuitor al expediției. 
Singur! Ce m-aşteaptă?” 

Robert Vergnes nu era un ucenic al aventurii. Cu 
câțiva ani mai înainte, alături de celebrul speolog 
Robert Casteret, a pătruns în labirintul subpământean 
al peşterii Pierre Saint-Martin, a doua grotă ca 
adâncime din lume, unde a coborât până la cota de — 
728 m, record mondial absolut la acea vreme. 

În tovărăşia lui Haroun Tazzieff a escaladat 
fortăreața de bazalt a vulcanului salvadorian Izalco. În 
timpul uneia dintre cele mai puternice erupții, a filmat 
exploziva descărcare de energie, nesocotind primejdia 
bombelor vulcanice care irupeau din crater la câţiva 
zeci de metri de nesigurul lor adăpost. Vergnes 
cutreierase prin întunecatele selvas din Guatemala şi 


Salvador, înfruntând miile de pericole, foamea şi setea. 
Un cutezător. Şi totuşi ceva l-a frânt: singurătatea. 
Simţământul că se afla izolat de restul lumii, la mai 
bine de 750 mile de pământul continental, l-a covârşit. 
Au urmat zile şi nopţi de intensă încordare. Notaţiile 
din jurnalul său [169] sunt elocvente: 

„Zilele următoare, am încercat să ajung până la 
vârful cel înalt. Îmi făceam loc prin junglă cu maceta. 
Curelele rucsacului mă tăiau la umeri. Alunecam pe o 
argilă roşietică. Urcam la întâmplare şi coboram la 
întâmplare. Dar nu mă gândeam. Nu mai făceam 
releveuri. Mergeam. Drept înainte, orbeşte. Curând 
hrana s-a terminat. Timp de două zile, ultimele, n-am 
mai avut nimic de mâncare. M-am întors la golful 
Wafer, la tabără. Mă clătinam pe pietrele alunecoase ale 
râului, ameţit de oboseală şi de foame. 

Puțin înainte de lăsarea nopţii la 19 ianuarie m-am 
prăbuşit în cabană”. 

Aprinde focuri pe plajă. Aşteaptă înfrigurat apariţia 
unei nave la orizont. Zilele trec, goale: niciun vas nu se 
întrevede în largul oceanului. 

Tensiunea nervoasă creşte. Urmează o pagină 
mototolită. Pasta pixului s-a întins, maculând hârtia. 
Numeroase picături de apă au căzut peste textul scris 
în grabă, cu înfrigurare... „Nu poate fi adevărat! Sunt 
blestemat, sunt nebun, nu mai ştiu ce e cu mine. Cum 


stăteam în hamac, ridic capul şi văd. Da. Un vapor în 
largul golfului, cam la o milă. Sar, urlu, dau foc la 
cauciuc, la benzină. Ard trei litri, din care se înalţă o 
trâmbă neagră de fum. Vaporul parcă se apropie. 
Flutur un cearceaf alb. Mă duc la barcă şi o pun pe apă. 
Vâslesc. Mă ridic în picioare în barcă, urlu ca un nebun. 
Vaporul pare a se depărta spre promontoriul estic. Sar 
iar în picioare, urlu, urlu. Nu-i adevărat, ajutor, ajutor! 
A dispărut după promontoriu. Urlu, sar în sus, cad în 
apă. Zăresc eleronul unui rechin uriaş. Izbutesc, tot 
urlând, să mă urc iarăşi în barcă. Vâsla mă izbeşte în 
creştet în momentul când mă urc. Am un cucui şi când 
ajung la promontoriu, vaporul dispăruse în spatele 
insulei conice”. 

O ft din jurnalul redactat de Robert Vergnes 
în zilele de deznădejde ce au urmat dispariţiei coechipieritor 


În sfârşit, în depărtare, apare silueta vagă a unei 
nave. Aprinde iar focuri. Are febră. Simte nevoia să 
transmită cuiva simțămintele ce-l covârşesc. Se 
destăinuie filei de jurnal: 

„Sunt bolnav de pe urma celor întâmplate. Tot mai 
nutresc o speranţă. Inima îmi zvâcneşte să-mi spargă 
pieptul. Se zbate. Ori e un iaht care profită de vremea 
bună ca să facă turul insulei, ori e un vas de pescuit, dar 
fie unul, fie celălalt va veni ÎN SEARA ASTA în golf. 

Vreau să cred în această supoziţie, dar mi-e TEAMA 
Mi-e teamă, nu era vorba de un MIRAJ. Nu, ori atunci 
sunt NEBUN L-am văzut mai bine de un sfert de oră. 
Nemernicii, imposibil să nu fi zărit focul. Sunt bolnav 
de ciudă”. 

Trec zilele. 

Alte vapoare trec în depărtare. Şi nu observă 
trâmbele de fum ale focurilor sale întreținute cu 
ultimele rezerve de combustibil: 

„Mi-am luat barca acum vreo două-trei ore şi m-am 
îndreptat spre insula Nuez. Strâmtoarea dintre Colnett 
şi Nuez era foarte agitată, aşa încât n-am trecut. Am 
aşteptat acolo întoarcerea vaporului, cam două ore, 
zgâlțâit de valuri. Apoi s-a pornit ploaia şi m-am întors 
scârbit. Căci acum ştiu că am ratat încă o dată. Suntem 
în 21 februarie: sunt exact două luni de când, aproape 
de aceeaşi oră, a avut loc accidentul. Ziua de 21 pentru 


mine e blestemată! Şi totuşi n-a fost vorba de o 
halucinație. De data asta nu numai că am văzut: am şi 
auzit. Auzeam limpede zgomotul motoarelor Diesel. 
Sunt urmărit de neşansă şi-acum mă tem, întrucât văd 
bine că voi pieri... Adineauri, într-o criză de furie, am 
insultat toată lumea, chiar şi vaporul. Şi unde mai pui 
că am dat foc la pânzeturi... Nu mai am nimic... Sunt 
mort de frică.” 

Pentru a se sustrage deznădejdii ce l-a cuprins, 
hotărăşte să continue explorarea insulei. Identificase 
încă din primele zile o peşteră ce se deschidea într-un 
perete stâncos, înălțat aproape vertical din ocean. 
Plănuieşte să pătrundă în interior. Şi îmbarcat pe 
Zodiac, pe care-l recuperase, îşi reia cercetările. 

„Duminică m-am trezit odată cu zorii. Tot vreme rea, 
marea furioasă. Cu neputinţă să plec. lau hotărârea să 
întreprind singur ceea ce făcusem împreună cu Jean şi 
Claude în decembrie: să mă îmbarce la 600 metri de-aici, 
în direcţia insulei Căpiţa de Fân. Şi iată-mă 
transportând materialul şi barca prin pietroaie. De câte 
ori am făcut acest du-te-vino, nu mai ştiu. Să trag barca 
metru cu metru; eram frânt, cu amândouă picioarele 
bolnave, cu unul umflat, iar cu călcâiul celuilalt nu 
puteam atinge pământul şi, pe deasupra, desculţ. 

În sfârşit, barca e pusă la apă şi încărcată; aştept un 
resac prielnic. A venit, foarte puternic, şi bărcuţa mea 


este atrasă spre larg. Sar înăuntru, lopătând din toate 
puterile, sperând ca un al doilea talaz să nu sosească 
prea repede, căci atunci m-ar răsturna. Am trecut cu 
bine. În mijlocul golfului, marea furioasă mă sileşte să 
mă îndepărtez; cu neputinţă să mă întorc spre grotă; 
îmi reiau direcţia spre est. Obligat să navighez la cel 
puțin trei sute de metri de coastă, pentru a evita 
tăvălugii enormi. Atenţia permanent trează ca să 
pândesc sosirea lor. Foarte proastă trecerea din golf 
până la promontoriul Tanner. Dacă mă răstorn, n-am 
nicio şansă să scap, falezele fiind imposibil de escaladat 
ca să ajung pe platou”. 

Însemnările lui ne îngăduie să reconstituim tensiunea 
acelor momente. Apele oceanului pătrund într-o 
despicătură a falezei. 

Vergnes îşi îndreaptă barca spre peştera ce se 
întrevede. Bolta e joasă, de-abia are loc să se strecoare. 
După câţiva metri, tavanul peşterii se înalță puţin. 
Aţâţat de această descoperire, Vergnes înaintează la 
lumina lanternei electrice. Parcurge mai multe săli 
inundate de ape, unele mai spaţioase, altele înguste şi 
scunde. Un parapet înalt, aproape cât un stat de om, îi 
barează înaintarea. E alcătuit din spărturi de stâncă. Să 
fie rezultatul prăbuşirii unei părţi din plafonul peşterii? 
Ori a fost realizat de mâna omului? Nu-şi poate da 
seama. Coboară din barcă să-l cerceteze mai 


îndeaproape. Cine ştie, poate dincolo de acest baraj 
sunt îngropate tezaurele blestematului pirat Morgan. 
Sau cuferele pline-ochi cu dubloni spanioli ale 
căpitanului Thompson? 

Ce bine ar fi fost să aibă la îndemână detectorul 
magnetic! Un punct, un reper cât de vag i-ar da 
imboldul necesar, l-ar stimula să atace de unul singur 
mormanul de bolovani ce-i stă în cale. Dar aparatul se 
află în tabără, inutilizabil. Cu câteva zile în urmă, în 
timp ce naviga în dreptul micuţei insule Căpăţâna de 
Zahăr, barca se răsturnase izbită de un val şi detectorul 
căzuse în mare. L-a recuperat după câteva scufundări. 
Dar aparatul se deteriorase lovindu-se de o stâncă 
ascunsă sub apă. Încercase să-l repare. Fără succes: 
indicatoarele rămâneau imobile. Să încerce totuşi să 
disloce câţiva bolovani? Poate găseşte vreo unealtă 
părăsită sau  depistează vreo urmă de mână 
omenească... 

Nu mai are însă răgazul să-şi continue cercetările. 
Barca, slab priponită de un colţ de stâncă, e luată de 
reflux. O vede îndepărtându-se. Clipe de panică. Se 
avântă în contra curentului şi, după epuizante eforturi, 
izbuteşte să prindă cu o mână coarda de nylon. 

lese din peşteră cu intenţia de a reveni într-o zi să 
exploreze spaţiul barat de bolovani. 

Proiectul este amânat de pe o zi pe alta. Apoi nici nu 


se mai gândeşte la el. Vergnes este cuprins de nelinişte. 
Va reuşi să supravieţuiască pe acest pământ însingurat 
până va debarca o altă expediţie? Proviziile descresc 
văzând cu ochii. Rezervele de carburant pentru 
motorul bărcii sunt pe sfârşite. Pregetă îndelung 
înainte de a porni la bordul „Zodiac”-ului să exploreze 
apele litorale ale insulei. 

Deşi şi-a raţionalizat cu stricteţe proviziile rămase în 
tabără, după două luni ultimul pesmet a fost consumat. 
În ultimele zile se hrănea doar cu ouăle păsărilor 
sălbatice ce-şi aveau cuibul pe stânci. Pe fundul 
canistrei mai rămăseseră câţiva litri de benzină, când a 
zărit apropiindu-se vasul salvator... 

Robert Vergnes a uitat comoara? Nu. Pe una din 
ultimele file ale jurnalului său îşi înseamnă: „Îmi pare 
rău că am văzut grota aceea, căci tot n-am isprăvit 
visele despre comoară...” 


Strania fascinaţie 


Lista celor care au căutat tezaurele ascunse în insula 
Cocos e lungă. Pe ea figurează americanul Harry 
Reisemberg, viceconsul englez în Panama, Stanley 
Fordham, apoi Tony Mangel, Louis Rebillard, James 
Forbes şi alţii. Niciuna din aceste expediţii n-a izbutit 
să-şi atingă însă obiectivul... 


Pe faţa rugoasă a stâncilor din zona golfului Waffer — 
golf ce se deschide pe ţărmul de sud-vest al insulei 
Cocos — şi-au săpat numele în piatră marinari coborâţi 
vremelnic pe țărm, căpitani de nave regale, exploratori 
şi aventurieri. Grijulii, unii au cioplit şi data trecerii lor. 
Secolele se amestecă, îşi dau coate, se suprapun. Multe 
nume aproape s-au şters. Altele pot fi lesne citite: Sir 
C.S.  Seymoor, Bark (Cornelia, Comandant Le 
Guéridon... 

Se disting numeroase nume de nave: Steam Samson — 
1847, Ship Indian Chief, London — 1848, Sans Peur — 
12.1.1939, Exumo Japan — 1916, Perhapsi — 1929, Haughty 
— 1896... 

Numele lui Franklin Roosevelt şi al celebrului pilot 
de încercare Malcom Campbell nu apar nicăieri, deşi au 
zăbovit şi ei o vreme pe „insula tuturor speranţelor” 
cum a numit-o căpitanul Mangel. 

În anii din urmă, nicio expediţie n-a mai pătruns în 
apele insulei Cocos. S-a stins oare interesul vânătorilor 
de comori? Răspunsul îl dă Robert Vergnes, în cartea sa 
Chemarea necunoscutului: „Strania fascinație a locului îi 
face pe toţi cei care au călcat vreodată pe aici să se 
întoarcă mereu, mereu. De parcă toţi căutătorii de 
comori de până acum în insula Cocos n-ar avea de 
gând să renunţe vreodată” [169]. 


Enigmatica insulă „28” 


„Uneori neverosimilul are o putere mai mare decât 
adevărul” 
Menander (340 î.e.n.; Discolos) 


Oak Island este o frântură de pământ. O poți străbate 
de la un capăt la altul în răstimpul unui sfert de oră. Un 
petec de pământ atât de mărunt, încât în primul 
releveu geologic, întocmit în anul 1785, a fost notat 
doar printr-o simplă cifră, insula „28”. E una din cele 
350 de insulițe risipite în largul arc al golfului Mahon 


ce se înscrie pe coasta dantelată a provinciei canadiene 
Noua  Scoţie. Coordonatele ei: 44° 31' latitudine 
nordică, 64° 18' longitudine vestică. Având reperele, 
oricine poate determina lesne cu rigla şi compasul, 
poziţia acestui colţ de pământ, care se bucură de faima 
de a tăinui o fabuloasă comoară. Un tezaur încă 
nedefinit, care a stimulat fantezia multor generaţii şi a 
prilejuit zeci de expediţii, căutătorii de comori 
dovedind nu numai râvnă şi stăruință, ci şi o fecundă 
imaginaţie în alegerea mijloacelor tehnice de 
prospectare. 


Ora zero 


Cum s-a născut interesul pentru insula Oak, care nu 
se remarcă decât prin stejărişul des ce-o înveşmântă 
aproape în întregime? Regizorul „primilor paşi” a fost 
întâmplarea. Eroii — trei băieţandri din orăşelul Chester 
din Noua Scoţie: Anthony Vaughan, Daniel McGinnis 
şi Johny Smith. 

Chester se află la vreo şapte kilometri de Oak Island. 
Pentru trei băieţi voinici, o plimbare cu barca pe această 
distanţă nu însemna un efort deosebit. Îi atrăgea acest 
pământ singuratic, pe care nimeni din câţi cunoşteau ei 
nu mai călcase. Au hotărât să dea o raită prin pădurea 
deasă, neatinsă de ascuţişul toporului. 


Într-o duminică din primăvara anului 1795 au 
debarcat pe insulă. Hoinărind printre arbori, au ajuns 
într-o poiană. Soarele cădea pieziş. Jocul de lumini şi 
umbre desena un cerc perfect în mijlocul poienii. Un 
cerc cu diametrul de vreo douăsprezece picioare. 
Cercetându-l mai atent, constatară că „cercul” nu era 
altceva decât marginea unei depresiuni: în acel loc 
pământul se tasase, aşa cum se întâmplă îndeobşte 
deasupra unei gropi de mult acoperite, peste care au 
căzut ploi numeroase. 

Deasupra cercului un stejar uriaş îşi întindea o 
ramură noduroasă. Curios! De creangă atârna un 
crâmpei de funie putrezită... în jur, numeroase cioturi 
de arbori. Arbori retezaţi aproape la fața pământului. 
La ce au putut folosi atâtea trunchiuri de stejar? 
Nicăieri nu se vedea vreo construcţie. Să fi fost tăiaţi 
arborii de niscaiva corăbieri, care au avut nevoie de 
lemn pentru repararea vreunei nave avariate? Poate. 
Dar de ce nu au tăiat arborii din imediata apropiere a 
țărmului şi au pătruns până în adâncul stejărişului? 

Cei trei băieţi au revenit o săptămână mai târziu, 
aducând cu ei merinde şi târnăcoape. Au început să 
sape în perimetrul depresiunii. După câteva ore, 
târnăcoapele au întâmpinat o rezistenţă. Au dat peste o 
platformă de lemn, aşezată perfect orizontal. Era 
alcătuită din trunchiuri de stejar necojite, cioplite astfel 


încât să se aşeze cât mai bine unul peste altul. Au 
înlăturat cu grijă platforma. Sub podina de lemn se afla 
doar pământ, pământ bătătorit. Cei trei băieţi au fost 
stăruitori. Au continuat să sape. După câteva ore de 
încordare, au dat peste altă platformă. Întocmită 
aidoma ca şi prima. Şi peste alt strat de pământ. Nu 
s-au simţit îndemnați să continue săpăturile. Au părăsit 
dezamăgiţi „insula stejarilor”. Mai apoi şi-au povestit 
peripețiile, dar nimeni nu i-a crezut. 

Mulţi ani mai târziu, în 1804, prin cine ştie ce 
întâmplare, ecourile acestei aventuri au ajuns la 
urechea unui negustoraş care, sensibil la orice impuls 
susceptibil să-i deschidă o perspectivă de grabnică 
înavuţire, şi-a alăturat alţi trei asociaţi, reluând 
săpăturile în poiana din insula stejarilor. 

Cei patru aventurieri, care fundaseră şi o societate cu 
scopul mărturisit de „a salva tezaurele din Oak Island”, 
au rămas în insulă doi ani încheiaţi. Pădurile de stejar 
le asigurau din belşug lemnul necesar pentru a-şi 
construi un adăpost solid şi a menţine treaz focul în 
cămin. Apele erau limpezi şi bune de băut, iar pe țărm 
mişunau crustacee cu carne fragedă şi gustoasă. Mai 
târziu, în ceasurile de răgaz ce şi le îngăduiau, au 
defrişat câteva fâşii de pădure, cultivând cartofi şi 
legume de tot felul. Robinsoni de bună voie, ei au fost 
un timp singurii locuitori ai acestei insule izolate, 


situată în afara căilor obişnuite de navigaţie. N-aveau 
timp să reflecteze asupra singurătăţii, energiile lor fiind 
mobilizate într-o singură direcţie: degajarea puțului. O 
atracţie magnetică iradia din adâncul acestei 
enigmatice construcții, care refuza, în pofida 
istovitoarelor lor eforturi, să-şi deschidă tainițele. 

Lutul albăstrui, iniţial mai afânat, devenea tot mai 
dur, pe măsură ce atingeau cote mai joase. La fiecare 
trei metri apărea o platformă din lemn de stejar, care 
coincidea, ca dimensiuni, cu secțiunea orizontală a 
puțului. Era probabil o măsură de conservare, destinată 
să împiedice tasarea excesivă a pământului de 
umplutură. Săpatul a continuat monoton până când — 
surpriză! — au dat de un strat de chit de corabie, gros de 
4-5 degete. Chitul se întărise ca piatra. Au trebuit să-l 
spargă cu târnăcoapele. Lucrau cu băgare de seamă. 
E.moţia îi covârşea. Erau încredinţaţi că dedesubt se află 
comoara mult râvnită. Dar a urmat încă un „etaj” de 
lut, având aceeaşi grosime ca şi cele anterioare. La o 
adâncime de 5 metri, o altă surpriză: umplutura era 
formată din cărbuni de lemn. După ce cărbunii au fost 
îndepărtați, s-a ivit încă un strat alcătuit, inexplicabil, 
din fibre de cocos atât de compactizate încât au crezut 
că e o pâslă. 

Câteva săptămâni mai târziu, au dat peste un strat 
pietros de consistenţa cimentului (să fi fost chiar 


ciment?!). Ajunseseră la o adâncime de 7 metri, fără a fi 
descoperit măcar o singură monedă: constructorii 
necunoscuţi ai puţului nu lăsaseră nimic în stare să-i 
identifice. 

Singura lor descoperire a fost o lespede îngropată 
între două platforme pe care erau scrijelite „semne de 
neînțeles”. Piesa a fost trimisă pe continent spre a fi 
cercetată de un expert, care n-a reuşit de altfel să 
descifreze enigmaticele simboluri. Era într-adevăr o 
însemnare criptică? Nimeni nu poate afirma cu 
siguranţă, azi, acest lucru. Lespedea a dispărut chiar în 
anul descoperirii ei, fiind însuşită probabil de vreun 
colecţionar de „rarităţi” ori de un potenţial vânător de 
comori. 

În următoarele patru decenii, multe expediţii — 
canadiene, americane, franceze, germane — îşi încearcă 
norocul în „insula 28”. Toate se soldează cu un eşec. 
Motivul? Puţul — care până în 1849 fusese degajat până 
la o adâncime de 36 metri — era acum năpădit de apă. 
Pompele folosite s-au dovedit neputincioase. Apele 
infiltrate erau evacuate, dar peste noapte puţul se 
umplea din nou. S-au încercat şi alte metode. Un 
prospector, bunăoară, a săpat un puț paralel, încercând 
să pătrundă în lăcaşul presupusului tezaur printr-o 
galerie orizontală. Dar încă înainte de a se sfârşi 
pătrunderea, galeria s-a prăbuşit. Accidentul a îngropat 


şi speranţele grupului ce investise fonduri însemnate în 
această ingenioasă tentativă de a aborda „insolubila 
problemă”. Ideea a fost preluată mai târziu de o 
companie americană, fondată la New Jersey cu unicul 
scop de „a valorifica tezaurul din insula Oak”. Un put 
nou a apărut în preajma lucrărilor anterioare. Al treilea, 
dar nu şi ultimul. Ca într-un film animat, în care 
scenele sunt filmate într-un tempo din ce în ce mai 
rapid, în deceniile următoare insula Oak a fost ţinta a 
nenumărate expediţii organizate de mici grupuri de 
aventurieri, sau de respectabile companii cu acţiuni 
cotate la bursă... 


O uimitoare reţea de canale 


Ciudat! Nimeni n-a avut curiozitatea să guste apa ce 
invada puţul. Dacă cineva ar fi nutrit un asemenea 
gând poate explicaţia fenomenului ar fi fost găsită mai 
degrabă. Un prim pas spre această desluşire l-au 
marcat cercetările făcute de Otto Schmidt, unul din 
prospectorii nenorocoşi. Iniţial, Schmidt a socotit că 
inundarea puţului este rezultatul infiltrării apelor 
freatice. Pornind de la această premisă, a folosit toate 
mijloacele ce i le oferea tehnica primei jumătăţi a 
secolului al XIX-lea pentru a stăvili apele. Dar după ce 
depuse eforturi îndârjite, constată că deşi pompele au 


funcţionat fără oprire vreme de douăsprezece ore, 
nivelul apei nu a scăzut decât cu o câtime neînsemnată. 
Întrerupse operaţiunile. Până la căderea nopţii, apele 
reveniră la nivelul iniţial. Reflectând asupra acestui 
fenomen inexplicabil, Schmidt reținu un amănunt. 
Apele buclucaşe nu urcau decât până la un anumit 
nivel. Şi această cotă corespundea nivelului plajei 
nisipoase ce mărginea ţărmul insulei. În linie dreaptă, 
plaja se afla la o distanţă de numai 500 de paşi. În 
această lumină, dobândea relief o nouă observaţie, 
verificată trei zile de-a rândul: apele ce invadaseră 
puțul descreşteau cu circa un metru în timpul 
refluxului şi creşteau odată cu fluxul. Concluzia se 
impunea de la sine: exista o comunicaţie directă între 
ocean şi puțul din poiană. Să fie o fisură naturală? 
Albia vreunui râu subteran? Oricum, ipoteza trebuia 
verificată. Fiecare dintre membrii expediției primi 
sarcina de a explora o porţiune din fâşia de țărm 
paralelă cu „poiana stejarului singuratic”. Ei cercetară 
pas cu pas terenul. Schmidt făcu o descoperire 
uimitoare. Într-un golf minuscul, apa oceanului 
pătrundea în peretele scund al falezei prin strunga 
dintre două stânci. Schmidt îi chemă şi pe ceilalţi 
tovarăşi ai săi pentru a cerceta împreună bizara 
„Sspărtură” în mal. Era evident că ea constituia gura 
unui canal săpat de mâna omului, la o distanţă de 500- 


600 de paşi de poiană, socotiți în linie dreaptă. 

Mai târziu s-a putut stabili parţial „mecanismul” 
acestui ingenios sistem: după un traiect nu prea lung, 
cele trei canale convergeau într-un mic bazin de 
acumulare, care era în comunicaţie prin unul sau mai 
multe canale cu un anumit segment al puţului. 
Explorarea canalelor de intrare a apelor s-a putut face 
doar parţial, în răstimpul refluxului, niciunul dintre cei 
ce se aventuraseră în această acţiune necutezând să 
pătrundă în bazin, care s-ar fi transformat într-o 
capcană mortală la revenirea fluxului. 

În acest stadiu al cercetărilor s-a născut o întrebare 
esenţială: ce mijloc au conceput constructorii anonimi 
pentru a evacua puţul la timp potrivit şi a-şi redobândi 
astfel tezaurul tăinuit în ingenioasa ascunzătoare? 
Există sau a existat undeva, pe traseul subteran, o 
ecluză în stare să deverseze apele acumulate? În acest 
caz ar fi trebuit să se construiască şi un canal de 
evacuare. Raționamentul s-a demonstrat a fi valabil. 
Răspunsul l-a furnizat un accident banal. După o 
vreme, un tânăr recent stabilit în insula Oak a văzut pe 
când îşi ara ogorul din preajma celebrei poiene că 
pământul se prăbuşeşte sub greutatea animalelor. Boii 
căzuseră într-o groapă identificată ulterior a fi un 
segment dintr-un canal subteran, al cărui diametru 
avea mai bine de 110 centimetri; pe traseul lui se aflau, 


din loc în loc, guri de aerisire. Era unul din canalele de 
evacuare. Un altul n-a mai fost detectat şi nici nu s-a 
putut stabili care era metoda de golire a puţului 
imaginată de constructorii originalului sistem 
hidrotehnic. 

În pragul deceniului 2 al secolului al XX-lea, Oak 
Island cunoaşte agitația unui nou șantier. Sunt aduse de 
pe continent o instalație de foraj petrolier, turbine 
electrice, instalații de forță. O puternică societate pe 
acțiuni investeşte 250.000 de dolari în această lucrare de 
amploare. Oricât de uimitor ar fi faptul, trebuie să 
spunem că unul din cei mai entuziaşti acționari, care 
asigurase o zecime din întreaga sumă, a fost Franklin 
Delano Roosevelt, viitorul preşedinte al Statelor Unite, 
pe atunci tânăr avocat la New York. Dar nici talentul 
său financiar n-a reuşit să frâneze coborârea 
vertiginoasă a cursului acțiunilor emise de societatea 
pe care o fondase — „Old Gold Salvage and Wrecking 
Company” — când după doi ani de infructuoase eforturi 
s-a aflat că apele oceanului continuau să „închidă” 
accesul spre ipoteticul lăcaş al tezaurului. 

Ulterior, alți prospectori au nutrit ideea că ar putea 
bloca sistemul de canale prin înghețarea zonei. 
Teoretic, un asemenea procedeu avea toate şansele. Dar 
el solicita mijloace tehnice pe care epoca nu le putea 
asigura. În consecinţă, a fost adoptată o altă soluţie, mai 


uşor de realizat şi aparent mai puţin costisitoare. În 
jurul puţului iniţial au fost făcute câteva găuri adânci 
de 55 metri: ele depăşeau adâncimea maximă 
presupusă a puţului; găurile cu un diametru de 0,25 
metri se înscriau, la distanţe egale, în perimetrul a două 
cercuri concentrice; raza cercului mărginaş era de 50 m, 
iar cea a cercului mic măsura 25 metri. În fiecare gaură, 
la cota -55, au fost plasate explozibile. Artificierii au 
declanşat o explozie simultană care a dislocat o masă 
considerabilă de pământ. Întreaga arie afectată de 
exploziv se înfăţişa ca teatrul unei furtunoase înfruntări 
de artilerie. Terenul era complet răvăşit, apăruseră 
cratere şi în unele locuri crăpăturile ivite se adânceau 
până la roca vie. Apele oceanice n-au putut fi însă 
blocate... Puţul a fost înecat odată cu ultimele speranţe 
ale prospectorilor. 


Ipoteza Kidd 


Semnele săpate în scoarța stejarului singuratic, 
ramura-reper, lespedea de piatră îngropată la cota 36 şi 
mai ales sistemul de a asigura inundarea puţului par să 
indice reala destinaţie a puţului din insula Oak: o 
ascunzătoare plănuită cu minuţie, fantezie şi temeinice 
cunoştinţe hidrotehnice, admirabile cunoştinţe, dat 
fiind orizontul tehnic al epocii când a fost construită 


(aproximativ pe la mijlocul secolului al XVIII-lea, după 
cum afirmă experţii care au supus analizei lemnul 
folosit pentru platforme); demn de admiraţie este 
totodată şi zelul constructorilor, care, în împrejurările 
ştiute, nu dispuneau decât de unelte modeste şi 
materialele pe care le putea pune la dispoziţie cala unei 
corăbii: smoală, chit, cărbuni, fibre de cocos... Smoala, 
material „clasic” pentru călăfătuit navele şi chitul 
folosit îndeobşte pentru acoperirea spărturilor mai mici 
ale carenei erau materiale curente la bordul tuturor 
corăbiilor cu pânze ce străbăteau mările în urmă cu 
secole. Un vas ce naviga în mod obişnuit la aceste 
latitudini ale Oceanului Atlantic e greu de crezut că ar 
fi avut disponibile în magaziile sale maldăre de fibre de 
cocos, produs ce provenea de la mii de mile depărtare. 
Să fie acesta un indiciu că nava ce debarcase pe ţărmul 
insulei Oak venise din regiunea Mării Caraibilor sau 
chiar din spaţii şi mai sudice? 

Un singur element ni se pare insuficient pentru a 
constitui baza unei concluzii. Sunt însă unii biografi ai 
aventurii ce s-a consumat în limitele insulei Oak vreme 
de două secole şi mai bine care pornesc de la această 
premisă pentru a eşafoda ipoteze (în nenumărate 
variante) potrivit cărora aici şi-a ascuns prada un 
celebru flibustier — căpitanul Kidd. Oare aşa să fie? Se 
ştie prea bine că William Kidd navigase în mai multe 


rânduri în Atlanticul de Nord. Dar este de asemenea 
cunoscut faptul că o bună parte din avuţiile acumulate 
de căpitanul Kidd au fost confiscate de autorităţile 
engleze de îndată ce nava sa Adventure a acostat, la 28 
iunie 1700, la cheiul portului Boston. Supus la cazne, 
piratul a fost silit să furnizeze anchetatorilor informaţii 
amănunțite privitoare la locul unde şi-a ascuns restul 
comorilor. Şi astfel, în 1701, o expediţie organizată de 
guvernatorul de Massachusetts s-a îndreptat din 
poruncă regală spre micuța insulă Gardiner, aflată în 
îngustul canal Long Island din aria actualului New 
York. Există şi un document, semnat de trimisul 
coloniei Massachusetts prin care se consemnează că a 
luat în primire „comoara piratului Kidd” alcătuită din 
aur, argint şi pietre preţioase. Actul este păstrat, ca o 
valoroasă piesă istorică, în seiful unei mari instituţii 
bancare din New York, „Ihe United States Trust 
Company”. „Confiscarea acestor tezaure nu elimină 
posibilitatea ca William Kidd să fi creat şi alte depozite 
secrete, aici la Oak Island, aşa cum a făcut şi în alte 
insule din Marea Chinei”, argumentează partizanii 
„ipotezei Kidd”. 


O serie de alte ipoteze tind să acrediteze ideea că alți 
căpitani de pirați — ca Morgan sau Barbă Neagră — ar fi 
iniţiatorii acestei „case de bani” înzestrată cu cel mai 
sigur sistem de securitate din câte se cunosc. S-a 
acreditat şi o altă versiune potrivit căreia în insula 
stejarilor este ascuns tezaurul catedralei Saint Andrew 
din Scoţia, tezaur alcătuit din odoare de mare preţ, care 
a dispărut în împrejurări nedesluşite în 1560. Întrucât 
analizele  radiochimice ale lemnului folosit la 
construirea platformelor determină că puţul a fost 
construit pe la mijlocul secolului al XVI-lea, „ipoteza 
Saint Andrew” se elimină de la sine. Ipoteza 
flibustierilor are de asemenea temeiuri şubrede pentru 


că cel care a imaginat şi a realizat complicatul sistem 
hidraulic avea, neîndoielnic, nu numai fantezie ci şi o 
pregătire tehnică superioară — un inginer constructor, 
un specialist în lucrări de amenajări portuare, un 
excelent profesionist, oricum. Puţul şi rețeaua de canale 
descoperită la Oak Island nu pot fi deci opera unor 
diletanţi. Construcţia lor, care desigur a cerut mult 
timp şi a implicat un impresionant volum de muncă, a 
presupus mai multe condiţii sincrone: existenţa unui 
detaşament de lucrători pricepuţi, menţinerea timp 
îndelungat a unei discipline ferme, prezenţa unui 
coordonator cu o puternică personalitate, în stare de 
a-şi exercita autoritatea pe acest „pământ al nimănui”. 
Şi mai presupunea ceva: credința tuturor că se vor 
reîntoarce, mai devreme ori mai târziu, pe această 
insulă, pentru a dezgropa comoara păzită cu atâta 
străşnicie de apele oceanului. Cine putea fi acest 
constructor, cine erau oamenii care l-au însoţit şi l-au 
secundat în această aventură? 


O altă ipoteză ce explică multe, dar care implică alte 
întrebări şi mai complicate 


Multiplul rebus ce-l constituie tehnica de construcţie 
şi de conservare a puţului, precum şi uimitoarea reţea 
de canale aflată în relaţie cu pendulările apelor 


oceanului au stimulat interesul multor specialişti din 
toate zările lumii. Cea mai interesantă dintre ipotezele 
care tind să identifice autorii acestei construcţii a fost 
formulată de istorici francezi. Răsfoind arhivele, ei au 
reținut câteva file din dosarul referitor la lucrările de 
fortificaţie ce se impuneau a fi realizate în insula Royale 
- azi insula Cap Breton — unde în 1745 se afla instalată o 
garnizoană franceză. Într-o scurtă perioadă acest 
pământ insular a fost de câteva ori când în stăpânirea 
Angliei, când în cea a Franţei. Se ştie că prin 1745 au 
fost alocate fonduri importante pentru a se construi aici 
un sistem de fortificaţii militare, susceptibile de a face 
invulnerabilă garnizoana franceză. 

După câţiva ani, când trupele engleze au cucerit 
insula, fortificațiile pe care le-au preluat — faptul e 
consemnat în rapoarte oficiale — s-au dovedit precare, 
construcţiile existente prezentând o stare înaintată de 
degradare. Fondurile afectate n-au fost folosite, 
pare-se. Să fi fost deturnate? Ar fi o explicaţie care s-ar 
întregi dacă am accepta ipoteza potrivit căreia câţiva 
militari, având în rândurile lor un inginer priceput, au 
hotărât să-şi însuşească tezaurul garnizoanei şi l-au 
ascuns în Oak Island, pentru a-l aduce mai apoi la 
lumină în împrejurări prielnice [100]. 

În acest cadru, totul ar părea să se înlănţuie într-o 
perfectă articulaţie logică. Se pun totuşi multe 


îndreptăţite întrebări: ce fel de oameni formau acest 
grup? Nimeni n-a suflat o vorbă? Nicio indiscreţie nu 
s-a răspândit, în lungul şir al anilor ce s-au scurs, 
asupra acestei întâmplări cu totul ieşite din comun? 
Cum se explică faptul că deţinătorii secretului nu s-au 
mai întors niciodată pe insulă, pentru a-şi recupera 
tezaurul? 

Explicații s-ar putea găsi. E posibil ca nava pe care 
s-au îmbarcat cei care au săpat puţul să se fi scufundat 
după ce s-au depărtat de Oak Island, în timpul unui 
uragan sau în urma unei explozii ce s-a produs la bord. 
Au putut pieri astfel toţi membrii echipajului. Se poate 
lua în considerație însă şi o altă variantă. 
Supraviețuitorii, factori de a doua mână în construcţia 
sistemului de canale, s-au reîntors după o vreme în 
insulă, dar, neposedând planul întocmit de inginer şi ca 
atare ignorând unde se aflau ecluzele sau cum puteau 
fi folosite, au ratat toate încercările. 

Oricum, „cheia broaştei” a fost demult pierdută. 
Nenumăratele eşecuri suferite atât de „lupii 
singuratici”, cât şi de companiile înregistrate la 
„Camerele de comerț” din şapte state par să fi 
demobilizat pe investitori. Oak Island şi-a regăsit 
liniştea. 

Până când, oare? 


Peştera lui Ali Baba nu este o ficţiune 


„Toate evenimentele istorice sunt nemuritoare. Ele pot 
acționa în noi în mod lent şi pe neobservate” 
Ivar Lissner (Culturi enigmatice) 


Într-o „fereastră” dintre două cursuri, studenţii îl 
asaltează cu întrebări pe profesorul Tashin Ozgiic, 
magistrul lor în ştiinţa arheologiei şi unul dintre cei 
mai autorizaţi specialişti în istoria civilizaţiilor ce s-au 
desfăşurat în Orientul Apropiat. Arheologul tocmai 
încheiase o lungă campanie de cercetări în Anatolia 
orientală, mai exact în zona lacului Van, al cărei centru 
se află la egală depărtare de fluviul Tigrif şi de culmile 


înzăpezite ale Araratului. 

— E adevărat, domnule profesor? Aţi descoperit 
grota lui Ali Baba? 

— „Peştera comorilor” evocată de Şeherezada?! 

— Îngăduiţi-mi o întrebare: socotiți că poveştile „O 
mie şi una de nopţi” au un sâmbure real? 

— Peştera celor 40 de hoţi din povestea Şeherazadei, 
ca şi tărâmul în care s-a născut povestea nu sunt doar 
plăsmuiri ale închipuirii? 

Întrebări, noian de întrebări, care nu s-au născut 
numai dintr-o curiozitate şcolărească. Ele au constituit 
şi temeiul problematic al multor cercetări referitoare 
deopotrivă la istoria civilizaţiilor şi la istoria culturii, la 
arheologie, lingvistică şi istoria literaturii universale. 

„O mie şi una de nopți”, culegere redactată în arabă, 
în secolele ce au premers miezului mileniului nostru, 
cuprinde povestiri ale căror izvoare se află în imensul 
spaţiu geografic ce se întinde din Iberia şi până în 
Extremul Orient, din aria Mediteranei şi până la Marea 
Roşie şi Golful Persic. Un cercetător francez, Michel 
Gall, care a studiat sursele multiple ale nemuritoarei 
culegeri [69], scrie: „Niciuna din aceste poveşti nu s-a 
născut din neant. Toate descriu, într-o modalitate 
proprie, realităţi deseori profunde şi complexe. 
Povestirile cele mai înaripate nu sunt niciodată 
gratuite”. 


O lume dispărută 


Ţinutul în care şi-a organizat şantierul arheologic 
profesorul Ozgiic se află în jurul lacului Van, cea mai 
mare întindere de ape din interiorul Asiei Mici — 3.400 
kmp! Bazinul lui este dominat de munţii Sican, Buz 
Isabel, Menkeng şi de vulcanul Nemrud ale cărui 
revărsări de lavă au înălţat, în vremuri geologice, 
bariera stâncoasă ce a determinat acumularea apelor. 

În valea Van s-a constituit încă în urmă cu aproape 
patru milenii vatra unor viguroase civilizaţii care îşi 
trăgeau rădăcinile din izvoarele vechilor culturi 
hurritică şi asianică. Ele n-au ajuns la culmile atinse de 
civilizațiile mesopotamiene contemporane lor, dar se 
apropiau de acestea. În orizontul antic această regiune 
constituie una din cele patru părţi ale Lumii cunoscute 
de akadieni şi amerieni. O parte de lume mult râvnită 
de regii akadieni, judecând după faptul că toţi câţi s-au 
succedat în răstimpul secolului XXVI-lea î.e. N, au 
purtat războaie pentru a o cuceri. Izvoarele 
asiro-babiloniene vor aminti de ţinuturile stăpânite de 
oamenii triburilor niri, numindu-le când Tara Niri, 
când Urartu. 

În secolul XIII-lea î.e.n., în fertila vale a Vanului, 
statul centralizat Urartu era într-atât de puternic încât 


s-a simţit în stare să ţină piept presiunii exercitate de 
regii din Ur şi Ninive, care se şi înstăpâniseră peste 
toate ținuturile aflate la miazăzi şi la apus de Ţara Niri. 
Sardur, unul din regii marţieni, bun strateg şi cu 
pasiunea construcției, a înălţat pe malul lacului Van, la 
Teshepa — aşa cum reiese dintr-o inscripţie cu caractere 
cuneiforme - un castel fortificat, pentru a cărui 
întocmire a adus piatră tocmai din Melazkert, câmpie 
aflată la bună distanţă de reşedinţa ce se construia. 
Această realizare ne dă o imagine a însemnatelor forțe 
umane ce puteau fi mobilizate pentru a executa 
asemenea masive transporturi. Arhitecţii urartieni 
şi-au probat ştiinţa şi destoinicia prin faptul că zidirile 
ridicate de ei s-au dovedit inexpugnabile vreme 
îndelungată, neputând fi cucerite decât de oştile acelui 
încercat războinic Shulmanu Asharedu, cunoscut în 
textele istorice europene sub numele de Salmanassar, 
regele Assurului. 

Odată întoarse oştile acestuia în matca lor, Urartu îşi 
reface forţele, iar Sardur sfidând Assurul se va intitula 
„Rege puternic, rege al nirilor, stăpânitor al tuturor 
pământurilor”, ultima formulă fiind proprie - şi el ştia 
prea bine! — titlurilor cu care se învesteau regii din Ur. 

După mai scurte sau mai lungi perioade de repliere, 
în care regii urartieni se declară supuşi credincioşi şi 
plătesc tribut Asiriei, Urartu (sau ţara Van, cum i se mai 


spune în epocă) îşi reia ofensiva şi nu se sfieşte, cum s-a 
întâmplat pe vremea lui Sardur al II-lea (703-730), să 
instaleze posturi militare la hotarul asirian şi să înalțe 
în acele locuri sanctuare închinate lui Khaldi şi 
Babbartu, divinităţi ale pământului Van. 

Tara Van cunoaşte şi o epocă eroică, de elan 
cuceritor, în care armele urartienilor, dar şi politica 
abilă a regelui Menuas, care ştie să lege utile alianţe, îi 
vor conferi o forță de expansiune remarcabilă. 
Stăpânirea regilor de la Tushpa se va face simțită către 
sud-vest, dincolo de valea marelui lac Urmia - aflat în 
cuprinsul Iranului — până la confinele asirian, iar spre 
sud-est până la Eufrat, uranienii luând în stăpânire 
teritorii ce le deţineau până în acel moment — ultimul 
pătrar al secolului VIII-lea î.e.n. — puternicele triburi 
hittite. Expansiunea Urartului va atinge, în nord, 
îmbelşugatele câmpii ale Erevanului. 

Urartu stânjeneşte astfel şi pune în primejdie 
autoritatea regilor asirieni. În anul 735 î.e.n., al 
unsprezecelea de când domnea, regele asirian 
Tigaltpalasar al III-lea îşi îndreaptă oştile spre Urartu. 
El îşi înseamnă înaintarea cu nesfârşite incendii şi înalte 
piramide de capete tăiate, ajungând după aprige lupte 
la  Vankalah, fortăreața conducătorilor urartieni. 
Aprigă trebuie să se fi dovedit împotrivirea Urartului, 
dacă regii asirieni vor fi nevoiţi să-şi poarte armatele 


până în adâncul ţării lor, de cinci ori în curgerea a 
numai 30 de ani. Cinci aprige campanii, care au 
măcinat importante forțe asiriene, au fost necesare 
pentru a înfrânge Urartul. 

Oamenii din lara Van, urartienii, erau fauri 
îndemânatici şi cu ştiinţa aliajelor metalice. Spațiile 
dintre mănoasa vale Van şi imensa piramidă de bazalt 
a Araratului au constituit temeiul unei antice vetre de 
metalurgie care — aşa cum a descoperit o expediţie 
arheologică sovietică în regiunea munţilor Ararat, cu 
trei decenii în urmă - era iniţiată în tainele siderurgiei 
şi ale metalurgiei fierului şi bronzului. Exponenţii 
acestei civilizaţii organizaseră cu o inteligenţă tehnică 
uimitoare — pe o suită de terase tăiate în stânca vie — 
cuptoare de redus minereul, bazine de colectat metalul 
topit, ateliere de prelucrare. Un adevărat combinat 
instalat în trepte pe o coastă a Araratului. Această 
instalaţie a fost realizată, după cum au stabilit experţii, 
în urmă cu cel puţin 4.000 de ani... 

Faurii Urartului, creatori de unelte şi podoabe din 
fier şi bronz — dar şi iscusiţi orfevri, care ştiau cu 
nespusă artă să confere o sporită frumuseţe metalului 
solar — erau preţuiţi nu numai în valea Van, ci şi în 
tărâmuri depărtate. Arheologii au identificat obiecte ce 
poartă amprenta urartiană în spaţiile egeene, în 
Hellada, precum şi în Mesopotamia. Unele dintre 


asemenea unelte şi podoabe — cele din urmă 
caracterizate prin motive decorative zoomorfe şi 
vegetale — aparţin secolului al IX-lea î.e.n., perioadă de 
apoteoză în viaţa Urartului. Dar Ţara Van furniza 
asemenea produse teritoriilor din afara graniţelor sale 
cu multă vreme înainte. De altfel, civilizaţia urartiană a 
avut o puternică forţă de iradiere şi influenţele sale, 
atât în domeniul prelucrării metalelor, cât şi pe plan 
spiritual, se vor face simţite până în ţinuturile 
răsăritene ale Mediteranei şi până în regiunile 
litoralului sud-estic al Mării Negre. 

Pecetea Urartului în valea lacului Van a lăsat indicii 
susceptibile să îndrume pe o pistă revelatoare 
cercetările întreprinse de arheologi. 


Colina de aur 


Cercetările întreprinse de profesorul Tashin Ozgiic 
au vizat vestigiile străvechii capitale a Urartului, 
Tushpa, a cărei fortăreață se află durată în preajma 
lacului, pe înălţimea stâncoasă Altânpe — „Colina de 
Aur”. 

Castelul, înălţat de Sardur pe pintenul de bazalt, 
domină platoul înconjurător. În dimineţile limpezi, 
oamenii din turnurile de veghe puteau zări malurile 
opuse ale vastei întinderi de ape ale lacului Van. 


Astăzi, din straşnicele ziduri de odinioară, nu se mai 
disting decât câteva grămezi diforme de pietre 
sfărâmate şi tocite de vremuri. Mărăcini şi ierburi 
sălbatice se iţesc, ici-colo, printre arcade sparte şi 
lespezi de bazalt. Să fi rămas intacte marile săli săpate 
în adâncurile muntelui, de care vorbesc legendele? 
Încăperi tainice despre care doar câţiva iniţiaţi din 
preajma regilor Urartului aveau ştiinţă? 

Cărturarul Moise din Khorrena, supranumit Herodot 
al Armeniei, care a trăit şi a scris pe la mijlocul 
secolului al V-lea, aminteşte de o regină, Semiramis, 
care, pierzându-şi soţul mult iubit, Arax Magnificul, a 
hotărât să renunţe la lumina soarelui şi şi-a clădit un 
palat invizibil în preajma apelor lacului Van. 

Să se fi lăsat Moise din Khorrena furat de imaginaţie, 
încifrând metaforic existența unor clădiri 
subpământene? Cărturarul armean va relata în alte 
pagini că în vecinătatea lacului se află „grote mari înalt 
boltite, ce adăpostesc rămăşiţele unor măiestre ziduri, a 
căror trecută splendoare este mărturisită nu de puţine 
fragmente de lespezi sculptate”. 

Lucrările sale au rămas în arhive ignorate secole de-a 
rândul până când, printr-o întâmplare, au ajuns să fie 
publicate. Indicaţiile furnizate de cărturarul armean, 
coroborate cu alte surse relativ mai recente — jurnalele 
unor călători europeni în Țara Van şi unele cercetări 


arheologice episodice din ultimele decenii ale secolului 
trecut — au creat un punct de referință pentru 
cercetările iniţiate de profesorul turc Tashin Ozgic. 

„Expediţiile arheologice ce s-au succedat în decursul 
ultimilor opt decenii n-au izbutit să exploreze decât o 
pătrime din aria citadelei. Ipoteza privind existența 
unor săli ascunse privirilor nu este exclusă”, a declarat, 
încă din 1959, profesorul Ozgiic. Într-adevăr, există 
unele elemente materiale care sugerează această 
posibilitate. În flancurile abrupte ale pintenului de 
stâncă se văd un soi de chilii rectangulare, excavate în 
mod evident de mâna omului. Aceste încăperi să fi 
avut cândva lespezi drept poartă? Oricum, prezenţa 
lor, la înălțimea de 10-15 metri, este bizară, dat fiind că 
în niciunul din pereţii de stâncă nu există urmele unei 
deschideri spre interior. În schimb, pe flancurile colinei 
pietroase se disting contururile unor bolți ce lasă 
impresia că sunt înzidite în peretele de piatră. Una din 
grotele ce se deschid în frontul stâncii are dimensiuni 
impresionante. Băştinaşii o numesc Poarta Khorhor. I 
se mai spune, deopotrivă, şi „Poarta Muntelui”. În 
preajma ei, prin anii '39, a fost descoperită o inscripţie 
hieroglifică — una din „paginile” cronicii de piatră a 
anticului regat — ce relatează aprigele lupte purtate de 
regii  urartieni împotriva puternicelor state ale 
Eufratului, vecine de hotar. 


O seamă de legende armene şi turce evocă un erou 
legendar, curajos şi ager la minte, care a izbutit să 
obţină „cheia nevăzută” ce deschide mirabila poartă. 
Cu ajutorul ei a pătruns în adâncimile muntelui, dar nu 
s-a mai întors vreodată, poarta rămânând închisă în 
pofida tuturor încercărilor făcute de alţi voinici curajoşi 
pentru a o deschide. 

În valea Van, arheologii au aflat de la localnici şi o 
altă legendă legată de această enigmatică „poartă”. 

Odinioară — povestesc sătenii — un cioban ostenit a 
aţipit rezemat de o stâncă din preajma Porții. În vis a 
auzit o voce melodioasă, care îl îndemna să pătrundă în 
palatul cu o mie de încăperi de dincolo de „Marea 
Poartă”. 

— Dar cum voi putea deschide o asemenea uşă care 
nu are nici broască, nici cheie, nici ţâţâni? a întrebat în 
vis păstorul. 

— Îţi voi spune care sunt cuvintele tainice ce 
trebuiesc rostite pentru a o deschide într-o clipă. 

Şi „vocea” îi încredinţă secretul. 

Ciobanul rosti cuvintele potrivite şi Muntele se 
deschise. El pătrunse într-o încăpere boltită, într-atât de 
mare încât nu-i putea vedea pereţii. De altfel, privirile 
sale rătăceau uimite peste cufere de argint împodobite 
cu mărgăritare, înalte scaune făurite în întregime din 
aur, talgere strălucitoare încărcate cu pietre scumpe, 


săbii cu mânerele bătute cu rubine şi câte şi mai câte 
avuţii, cum nici nu-şi închipuise că se pot afla pe faţa 
Pământului. Atât de mare îi fu uimirea, încât i se 
împăienjeni parcă mintea şi uită acele cuvinte vrăjite în 
stare de a redeschide Poarta ce fereca muntele. 
Lespedea rămase neclintită şi sărmanul păstor nu se 
mai întoarse la lumina zilei. 

Se interferează acest basm armean în trei puncte cu 
povestea „Ali Baba şi cei 40 de hoţi”: referirea la Poarta 
magică; posibilitatea de a desfereca intrarea în 
încăperile tainice printr-o formulă magică; faptul că 
intrusul uită cuvintele vrăjite. 

Toate aceste coincidențe dobândesc, poate, un sens 
dacă li se alătură o a patra coincidență: înălţimea pe 
care a fost zidită citadela Toprakale este cunoscută în 
satele din valea Van sub numele de Zimzim Dag, ceea 
ce înseamnă muntele Sesam... 

Către sfârşitul celei de-a şaptea campanii de săpături, 
prof. Ozgiic a făcut o nouă descoperire în aria citadelei 
urartiene: el a dezvăluit existenţa unor încăperi 
subpământene. În trupul stâncos al colinei au fost 
săpate, cu securi de bronz — urmele lăsate de unelte se 
văd şi astăzi — săli mari, legate între ele prin coridoare 
scunde şi înguste. Scări, săpate de asemenea în stâncă, 
asigurau accesul la depozitele subterane. Încăperile 
erau vaste. Într-o singură sală, arheologii au descoperit, 


aşezate pe mai multe rânduri, 90 de chiupuri de lut ars; 
vasele erau fixate în alveole excavate în sol. Pe fiecare 
chiup se aflau gravate hieroglife, care indicau atât 
capacitatea recipientului, cât şi produsul ce-l conţinea: 
grâu, orz, mazăre şi... sesam, seminţe de susan din care 
urartienii obțineau prin presare un ulei aromat şi 
dulceag. 

Apărătorii citadelei preţuiau cum se cuvine şi roadele 
viilor ce încununau pintenul calcaros al colinei. Stau 
dovadă numeroasele ulcioare de vin puse la păstrare, 
în adâncuri. O inscripţie descoperită în apropierea 
citadelei Toprakale relatează că depozitele regilor 
urartieni puteau cuprinde 2.500 hectolitri de vin. Multe 
dintre ulcioare depăşesc statura unui om voinic. 

Aceste magazii subterane cuprindeau de bună seamă 
rezervele alimentare necesare pentru a permite 
apărătorilor citadelei să reziste unui lung asediu. 

Uriaşele recipiente, descoperite întâmplător de 
localnici mult timp după ce faima Urartului s-a topit în 
uitare, ar fi putut stârni imaginaţia satelor anatoliene. 
Şi acest element de „decor” a fost introdus în poveste. 
Ne amintim, desigur, cum căpetenia  furilor, 
înveşmântată ca un bogat neguţător, a introdus în casa 
lui Ali Baba pe cei 39 soţi de tâlhărie ascunzându-i în 
ulcioare, pline, chipurile, cu ulei de susan... 

O nouă coincidenţă, dar nu cea din urmă... 


Arheologii şi-au pus întrebarea: de ce poartă 
înălțimea pe care se află vestigiile zidurilor urartiene 
numele  Altânp6, „Colina de Aur”? Altânpe - 
cercetările efectuate de geologi sunt categorice în 
această privinţă — nu are vine aurifere şi n-a constituit 
niciodată obiectul vreunei explorări miniere. Nici 
cromatica rocilor nu inspiră un toponim metaforic. 
Cândva, un „ce” semnificativ trebuie să fi impresionat 
puternic imaginaţia oamenilor locului din moment ce 
aceste înălțimi nu prea arătoase au dobândit un 
asemenea nume. 

S-or fi găsit poate, cândva, pe colină vestigii ale 
sanctuarelor dedicate divinităţilor solare Khaldei, 
Ardini şi Tesheba reprezentate prin simulacre de aur 
ori obiecte de cult ale templelor dedicate altor zei ai 
labirinticului panteon urartian. E cu putinţă. 

Ar mai fi existat însă o explicaţie. Poate cea mai 
apropiată de adevăr. Această desluşire o poate oferi 
„oraşul morţilor”. 


Oraşul morţilor 


Profesorul Ozgiic a descoperit în aria străvechii 
capitale a Urartului şi o întinsă necropolă alcătuită din 
numeroase morminte construite asemeni unor case de 
locuit, la o scară mai redusă. Majoritatea caselor 


funerare erau compuse din trei încăperi despărțite prin 
porţi de piatră - blocuri monolite bine rostuite şi 
perfect încastrate pentru a împiedica pătrunderea 
jefuitorilor. Peste acoperişurile plate ale fiecăruia dintre 
lăcaşurile funerare, formate din grele lespezi de calcar, 
erau îngrămădite mai multe tone de pietriş şi 
bolovăniş. În interior, trupul mortului se afla înconjurat 
de arme, felurite unelte şi chiupuri de lut ars ce 
cuprinseseră boabe de grâu şi sesam, ulei şi vin. O 
masă, un scaun şi alte obiecte casnice evocau în fiecare 
casă a morţilor viaţa pământeană a celui ce trecuse în 
lumea umbrelor. 

Asemenea morminte — replici ale unor case de piatră, 
- iată, poate, capătul firului legendelor şi povestirilor ce 
s-au țesut în Ţara Van, la poalele fabulosului Ararat. 
Încărcate cu obiecte de preţ, ele au fost prădate de 
jefuitorii de morminte, fie ei cuceritori cu faimă 
războinică ori tâlhari de rând, ce s-au succedat în 
curgerea necurmată a timpului. Mormintele au fost 
violate şi de cultivatori ai câmpurilor, mai mult sau mai 
puțin vinovaţi. Nu o dată, încercând să disloce pietrele 
înfipte în pământul vreunei movile, ori bolovanii ce 
ştirbeau tăişul plugului, ţăranii din preajma locului au 
descoperit, din întâmplare, asemenea tăinuite lăcaşuri 
funerare. Unele sărace, altele cuprinzând podoabe 
fastuoase şi obiecte de mare preț. Aşa s-au petrecut 


lucrurile pe la începutul secolului XX-lea în vecinătatea 
fortăreței  Toprakale, unde un sătean, Mahmud 
Ogloglii, mânuind aratrul a dat peste mormântul unei 
căpetenii. Printre altele, Mahmud a scos la iveală un 
tron de bronz, împodobit cu grele plăci de aur, 
sculptate şi cizelate, precum şi cu rozete formate din 
rubine şi ametiste. 

Când arheologii au prins de veste era târziu, mult 
prea târziu. Barele de bronz fuseseră de mult prelucrate 
în unelte gospodăreşti, plăcile de aur transformate în 
lingouri intraseră pe mâna unor speculanti, iar pietrele 
prețioase desprinse din montura lor originală 
împodobeau inelele femeilor din satele înconjurătoare. 

„E pe deplin posibil ca acest tron acoperit cu plăci de 
aur să fi constituit o parte din mobilierul funerar al 
mormântului unui rege urartian”, comenta pe la 
începutul anului 1975, în „The American Scientist”, 
arheologul Tashin Ozgiic. 

Asemenea fastuoase mobile, arme măiestrit lucrate, 
vase preţioase şi giuvaeruri alese trebuie să se fi găsit 
într-o serie de alte „case ale morţilor” din preajma 
capitalei statului Urartu, Tushpa, cât şi în spaţiul 
dominat de puternicele fortărețe urartiene, vestigii 
despre care documentele epigrafice descoperite până în 
prezent şi izvoarele literare nu fac referinţă expresă; 
sunt evocate, însă, transfigurat, în oglinda mirifică a 


legendelor orientale; ele au rodit în jurul unui sâmbure 
real, ale cărui sensuri au fost extrapolate, căpătând noi 
dimensiuni şi o aură fascinantă în eposul popular. 


Patru chei ce ar putea deschide „Enigmaticele porţi” ale 
legendelor 


O suită de elemente convergente ne invită să 
reflectăm asupra unor identități (ori apropieri 
semnificative) între „ascunzătoarea celor 40 de hoţi” 
descrisă în „O mie şi una de nopţi” şi „porţile 
enigmatice” descoperite în falezele din preajma lacului 
Van: 

prezența în zona amintită a numeroase peşteri, 
închise cu lespezi ce par înzidite; descoperirea de către 
arheologi a acelor simulacre de locuinte, 
subpământenele „case ale morţilor”, cuprinzând 
valoroase tezaure; materialul folcloric regional evocă, 
în esenţă, scena aventurii trăite de Ali Baba (nume cu 
rezonanţe turceşti), nucleul unor întâmplări şi chiar 
momente-cheie (uitarea „cuvintelor magice” şi 
implicația: intrusul rămâne captiv). Toate aceste 
elemente privite în contextura lor, cu dificultate pot fi 
acceptate ca simple, întâmplătoare coincidente; şi încă 
ceva: se impun atenției numele de locuri. Dacă Altânpé 
- „Colina de Aur” — are „replici” şi în alte zone 


geografice în care au rezidat sau trăiesc populaţii ce 
vorbesc limba turcă, Zimzim Dag, muntele Sesam — 
oronimic unic în lume! — evocă nemijlocit magicul 

„Sesame, deschide-te!”, formulă purtată în timp până 
în zilele noastre de zvonurile neuitatelor „O mie şi una 
de nopţi”. Şi Zimzim Dag este tocmai înălţimea 
stâncoasă în care se deschide Khorhor, socotită de 
localnici „Poarta Muntelui”! 

Bine spunea Ivar Lissner: „Toate culturile de 
odinioară prind viaţă în noi, trăim surprinzător de 
legaţi chiar şi de cele mai îndepărtate şi enigmatice 
culturi ale celor mai vechi timpuri”. 


Avea dreptate Walter Scott 


„Piatra de încercare a spiritului omenesc este timpul” 
Philemon (Dictionarul înțelepciunii) 


Minunatul propulsor — curiozitatea 


Moscova, 1959. O duminică de vară târzie. luri 
Bogomolov citeşte o carte, „Viața lui Napoleon, 
împăratul francezilor”. Autor: Walter Scott. Cartea i se 
pare interesantă. Ea îi reţine în mod deosebit atenţia 
atunci când ajunge la relatarea despre retragerea 
trupelor imperiale din Moscova, în anul 1812. 
Bogomolov citeşte pentru a treia oară un pasaj care-i 
stimulează imaginaţia. Îl copiază cu atenţie într-un 
carneţel: 


„Numeroşi soldaţi ce-şi târşâiau picioarele, alături de 
care se aflau convoaie de prizonieri, urmau în 
neorânduială armata în retragere. Mulţi dintre captivi 
erau obligaţi să tragă cărucioare încărcate cu pradă. 
Unele furgonete erau pline-ochi cu tot felul de bagaje, 
precum şi cu prada luată de la Moscova /.. /în ziua de 
1 noiembrie, împăratul continuă dificila retragere a 
armatei sale. El înaintează întovărăşit de vechea sa 
gardă spre Dorogobuj. Napoleon ştie prea bine că ruşii 
ar putea să se îndrepte spre acest oraş încercând să-i 
retragă calea şi, în consecință, că trebuie să prevină 
această manevră. Ordinul ce-l va da acum vădeşte pe 
deplin că intuia primejdia ce-l ameninţa. El hotărăşte ca 
prada luată de la Moscova - arămuri străvechi, arme, 
crucea de aur a ţarului Ivan cel Mare - să fie scufundate 
în lacul Semliovo, preferând să se piardă pentru 
totdeauna, dacă nu o poate duce cu sine”. 

Sfârşind cartea, luri Bogomolov se hotărăşte să 
cerceteze cât e adevăr şi cât e ficţiune în relatările lui 
Walter Scott. Curiozitatea lui avea şi un resort secret. Se 
întreba: „ce-ar fi să fie totuşi adevărat faptul că s-au 
aruncat în lac atâtea avuţii? Şi dacă e aşa, nu merită să 
încerc să le descopăr?” Începe să studieze, în biblioteci 
şi arhive, memorii, rapoarte şi însemnări făcute de 
ofiţeri superiori care au făcut parte din Marele Cartier 
General al trupelor franceze, precum şi „jurnalele“ 


unor ofițeri din garda imperială rusă cu privire la 
zbuciumatele zile ale retragerii. În „dosarul” său se 
adună informaţii de un interes deosebit care-i 
proiectează tabloul dramaticei retrageri a trupelor 
franceze. 

Armatele lui Napoleon, răzleţite într-o permanentă şi 
grea înfruntare cu frigul ce se înteţeşte şi cu noroaiele 
clisoase în care se împotmolesc căruțele supraîncărcate, 
sunt hărţuite mereu de ruşi. Mobilitatea ostaşilor 
francezi este într-o mare măsură frânată de mulţimea şi 
greutatea bagajelor. Convoaiele franceze sunt pândite 
de soldaţi ruşi ascunşi în pădurile ce mărginesc 
drumul. Rapoarte amănunțite ajung zilnic în mâinile 
generalului Kutuzov, comandantul trupelor care 
urmăreau armata napoleoniană. „Avem informaţii 
sigure — raportează la 25 octombrie un ataman de 
cazaci — că se îndreaptă spre noi un convoi alcătuit din 
200 de furgoane. Oameni de-ai locului, folosiți drept 
cărăuşi de francezi, au izbutit să fugă şi au ajuns în 
tabăra noastră. Ei ne-au dat de ştire că furgoanele sunt 
greu încărcate cu aur şi argint. Convoiul înaintează 
chiar şi noaptea la lumina felinarelor, fără a face niciun 
popas, îndreptându-se în mare grabă pe drumul 
Smolenskului”. 

Atacurile fulgerătoare ale soldaţilor generalului 
Kutuzov dislocă micile unităţi. Sunt luaţi numeroşi 


prizonieri. Convoaie întregi sunt interceptate. „Am 
izbutit să capturăm o bună parte din bagajele 
convoiului — raportează la 24 octombrie atamanul cazac 
Platov — printre care se află odoare bisericeşti de argint 
şi alte obiecte de preţ”. 

Generalii francezi ştiu bine că retragerea este mult 
îngreuiată de povara bagajelor, fapt consemnat, de 
altfel, la 27 octombrie şi de mareşalul Berthier, într-o 
scrisoare adresată vice-regelui Italiei, Eugène de 
Beauharnais. 

O altă fişă din dosarul lui Bogomolov completează 
tabloul: „De la Gjatsk şi până la Mihalevska, sat situat 
între localităţile Dorogobuj şi Smolensk — consemnează 
în „Memoriile” sale contele de Ségur, unul dintre 
generalii care în timpul retragerii a făcut parte din suita 
lui Napoleon - nu s-a petrecut niciun incident în cursul 
înaintării coloanei imperiale, în afara faptului că a fost 
aruncată în lacul Semliovo prada luată la Moscova, 
tunuri, armuri gotice, podoabe ale Kremlinului şi 
Crucea lui Ivan cel Mare. Trofee, glorie, toate aceste 
valori pentru care făcusem atâtea sacrificii au devenit o 
grea povară...” 

Istoricul rus Mihailov-Danilovski confirmă 
„incidentul”, făcând o precizare în legătură cu locul 
unde a fost părăsită prada de război: „Aproape de 
Semliovo francezii au aruncat în lac o mare parte din 


panopliile arsenalului moscovit. Napoleon nu se mai 
îngrijea acum de trofee...” 

Când s-a aflat coloana imperială în această localitate? 
Ne informează mareşalul de Castellana care îşi notează 
la 2 noiembrie: „Cartierul imperial s-a stabilit azi la 
Semliovo”. 

Iar în memoriile contelui Armand de Coulaincourt, 
ofiţer în armata napoleoniană care a întreprins tragica 
expediţie în Rusia, se precizează: „A doua zi, în 31, 
Cartierul general şi Garda au ajuns la Viama unde au 
poposit până la 1 noiembrie. În 2 am ajuns la Semliovo, 
iar în 3 la Slakovo unde au căzut primele zăpezi...” 


Un lac inexistent citat în documente oficiale 


Aşadar, Napoleon a trecut prin Semliovo. Această 
localitate nu este o ficţiune. Dar amănuntul esenţial al 
povestirii lui Walter Scott legat de Semliovo nu-şi mai 
găseşte proiectarea în „tabloul” ce-l înfăţişează azi 
locurile unde se află situată această comună. 

Bogomolov nu mai are mijloacele necesare să 
continue singur ancheta începută. Cere sprijinul 
ziarului „Komsomolskaia Pravda”. Se organizează o 
echipă operativă ce preia conducerea investigaţiilor. 
„Biograful” acestei expediţii, Iaroslav Golovanov, 
povesteşte că, după câteva zile de cercetări pe teren, 


reporterii-detectivi dau de un fir conducător. 

Văzând cât de firavă e Semliovka, cursul de apă ce 
trece prin satul Semliovo, îşi dau seama ca acest râuleţ 
nu putea fi confundat de ofiţerii francezi cu un lac; 
apele lui n-ar fi fost în stare să ascundă furgoanele 
încărcate cu prada luată la Moscova. Autorii jurnalelor 
şi memoriilor citate — din care probabil că s-a inspirat şi 
Walter Scott — au făcut pare-se o confuzie, îşi spun ei. 
Cercetările ulterioare au relevat însă că nu departe de 
satul Semliovo, într-o pădure mlăştinoasă, se află un 
mic lac, Stoiatşe, cu o suprafaţă atât de redusă încât nu 
apare decât pe unele hărţi militare. În urmă cu un secol 
şi jumătate avea o întindere mai mare. Suprafaţa i s-a 
restrâns însă an de an, vechile maluri acoperindu-se de 
mlaştini invadate de stufăriş şi sălcii pitice. Cândva, un 
drum de ţară conducea spre Stoiatşe; drumeagul 
întretăia drumul spre Smolensk pe care se îndreptase în 
primele zile ale lunii noiembrie suita lui Napoleon 
Bonaparte. 

Transpare în aceste împrejurări adevărul posibil. 
Ofițerii din statul major imperial nu aveau cum să ştie 
ce nume au dat localnicii acelui mic lac care nu era 
însemnat pe nicio hartă. Fiind situat în relativa 
apropiere a satului Semliovo, i-au dat acelaşi nume. 
Aceasta a fost concluzia membrilor expediției şi, în 
consecinţă, s-au luat măsuri pentru a se sonda mlaştina 


ce se întindea acum în locul malurilor de altădată ale 
lacului. 

„Zona de operaţii” a fost stabilită în latura 
răsăriteană a lacului, acolo unde se afla vechea cale de 
acces, în funcţie de următoarele argumente: 

1 — Factorul „timp” era în defavoarea francezilor; 
pentru a face sa dispară tezaurul în adâncul apelor, ei 
aveau răgazul să-şi procure bărci sau plute în stare să 
transporte preţioasa încărcătură până în mijlocul 
lacului. În aceste condiţii, nu exista decât o singură 
soluţie: furgoanele militare supraîncărcate să fie 
îndreptate pe drumul de ţară până pe malul lacului, de 
unde urmau să fie prăvălite în apă; greutatea poverii 
lor era suficientă pentru a le menţine pe fundul 
mocirlos al lacului. 

2 — Secretul operaţiunii era asigurat, satul Semliovo 
fiind părăsit de locuitorii săi care se refugiaseră, de 
bună seamă, la o distanţă prudentă de convoaiele 
militare franceze. 

Malurile răsăritene ale lacului au fost împărţite în 
loturi; specialiştii în detectarea obiectelor metalice au 
„măturat” cu aparatele lor aria vechiului mal, fără a 
descoperi însă decât vestigii minore ale retragerii 
armatelor imperiale: câteva lame ruginite de săbii, 
paftale, catarame... 


Careta de aur 


Zona investigaţiilor a fost apoi extinsă şi în spaţiile 
nord-vestice ale lacului. S-au făcut şi mai multe 
sondaje. Fără rezultatele scontate. Cercetările ar fi 
continuat şi în săptămânile următoare dacă 
Feodorovici Lvev, unul dintre cei mai vârstnici săteni 
din Semliovo, nu s-ar fi apropiat într-o bună zi de unul 
dintre reporteri, întrebându-l: 

— la spune-mi, flăcăule, şi voi căutaţi careta de aur? 

— Cum îţi veni gândul acesta, moşule?! îi răspunse 
intrigat ziaristul. 

— Străbunicul meu, care a trăit 113 ani, şi-a păstrat 
până în ultimul ceas cugetul limpede. El îmi povestea 
că, pe când era copilandru, într-o zi de toamnă târzie, 
întreg cătunul a fost părăsit de săteni. Prinseseră de 
veste că năvălesc armatele franceze. Oamenii nu au 
plecat însă în bejenie. S-au socotit ei ce s-au socotit şi au 
hotărât să rămână ascunşi o vreme în inima pădurii din 
preajma satului. Numai mlaştini şi codru des. Era greu 
de pătruns până-n cotloanele lor. Zis şi făcut. După 
două zile, străbunicul, pe atunci băietan neastâmpărat, 
s-a strecurat în pădurea de la marginea lacului de unde 
se auzeau voci şi nechezat de cai. A văzut cum o 
mulţime de soldaţi francezi aduceau cu căruțele la mal 
cufere grele şi alte poveri. Le târau până la câte o copcă 


spartă în gheaţă şi le azvârleau în apă. 

Au aruncat şi mai mulţi saci, grei că de-abia îi purtau 
câte doi ostaşi. Zicea străbunicul că în acei saci şi în 
acele cufere trebuie să fi fost galbeni de aur. Aşa au 
socotit, de altminteri, şi toţi cei care de-a lungul anilor 
au tot căutat aurul. 

— Şi ce-au găsit? I-a întrebat un ofițer. 

— Mai nimic. Aurul, dacă a fost, blestemat a fost, că 
s-a pierdut fără urmă. Tot ce s-a găsit în lac au fost doar 
câteva afeturi de tun cu însemnele armatei franceze. 

Afeturi de tun? Membrii expediției aflaseră despre 
această descoperire petrecută cu multe decenii în urmă. 
Cercetând arhivele regionale au găsit un raport 
administrativ din care rezulta că un boiernaş, Sagarov, 
a organizat, spre sfârşitul secolului trecut, întinse 
cercetări în aria Stoiatşe-Semliovo, fără a izbuti să dea 
de urma preţioasei prăzi. De altfel, aceasta nu fusese 
singura tentativă. 13 ani după ce Napoleon trecuse prin 
Semliovo, guvernatorul oraşului Smolensk, Kmelnitski, 
iniţiase o expediţie de explorare a lacului, în fruntea 
căreia se afla un ofiţer specialist în construcţii militare, 
un anume Peter von Ludwig, recomandat cu căldură 
de comandantul său Schwanenbach, şeful corpului de 
geniu al armatei. 

Sondajele efectuate în lacul Stoiatşe - potrivit 
raportului întocmit de Kmelnitski — „dau nădejde că a 


fost atins cum nu se poate mai sigur locul unde se afla, 
în adâncimile apei, cel puţin o parte din preţioasa 
povară”. (Certitudinea guvernatorului se rezema, însă, 
pe un argument fragil: vârful sondei se lovise de o 
suprafaţă metalică şi păstra vagi urme de aramă). 
Raportul, datat 1813, ajunge pe masa de lucru a lui 
Nicolae I. Ţarul se arată interesat de aceste rezultate. 
Nu cere, pare-se, prea multe amănunte. În schimb, se 
vădeşte deosebit de prudent în ceea ce priveşte 
finanțarea lucrărilor. Aprobă un fond de 400 ruble 
pentru continuarea cercetărilor, deşi Kmelnitski 
alăturase raportului său un deviz ce implica o 
cheltuială mult mai mare: 2.500 de ruble. 

Un tehnician militar, locotenentul Tşeverikov, afectat 
expediției de către cancelaria ţaristă, întocmeşte un 
proiect îndrăzneţ pentru acea vreme, care prevedea 
îndiguirea unei porţiuni din lac şi evacuarea ulterioară 
a apei prin intermediul unei serii de pompe, pentru a se 
putea astfel cerceta „la lumina soarelui” fundul 
bazinului. 

Ambiţiosul proiect a fost realizat integral. Dar 
inventivul lui autor nu a izbutit să descopere în stratul 
gros de mâl adus la suprafaţă nici măcar vreo sabie 
ruginită. Oricum, şansele erau limitate: fâşia explorată 
nu reprezenta decât o neînsemnată câtime din aria 
totală a lacului, în acel timp cu mult mai întinsă decât 


în prezent. 
Ştiţi ce temperatură s-a înregistrat la 2 noiembrie 1812? 


Elementul inedit pe care îl aduce relatarea lui Kozma 
Feodorovici, elementul susceptibil să răstoarne întreg 
planul de operaţii constă într-un amănunt. În ziua când 
prada de război a fost azvârlită în lac, acesta era 
înghețat bocnă. Împrejurarea — dacă s-ar pune temei pe 
povestirile bătrânului — îngăduia ca furgoanele să fie 
descărcate nu numai în banda îngustă de ape ce 
mărginea malul, ci şi mai departe, poate — de ce nu? — 
chiar către mijlocul lacului Stoiatşe, ale cărui 
profunzimi ating cote de -24 m şi chiar de -25 m. 

Dar cine ar putea spune, după ce a trecut mai mult de 
un secol şi jumătate, ce temperatură s-a înregistrat la 2 
noiembrie 1812 într-un cătun de 18 fumuri, pierdut în 
spaţiile nordice ale Rusiei? 

Arhivele institutului meteorologic nu posedau 
asemenea date. Ipoteza trebuia verificată. Dar cum? Nu 
s-ar putea găsi referiri la această situaţie în lucrările 
istorice despre campania lui Napoleon în Rusia? 

O laborioasă şi îndelungată cercetare în biblioteci a 
oferit date suficiente pentru a clarifica această 
problemă. Conspectându-se un mare număr de lucrări 
privitoare la dramaticele înfruntări petrecute în 1812 — 


printre care memoriile mareşalului de Castellana şi ale 
generalului de armată Puibusque — a reieşit că în 
timpul când oştile lui Napoleon mărşăluiau spre 
Semliovo, respectiv în ultimele zile ale lunii octombrie, 
temperatura cobora noaptea cu patru-cinci grade sub 
zero. Alte izvoare cu aceleaşi obârşii ne arată că la 10 
noiembrie în zona Semliovo mercurul marca -10*C. 
Pare pe deplin verosimilă, aşa dar, relatarea făcută de 
moş Kozma. 

Concluzia: aria investigaţiilor şi a sondajelor trebuie 
extinsă şi în turbăria din jurul apelor. 

O unitate militară de pionieri a primit misiunea să 
asigure desfăşurarea tehnică a operaţiunilor de sondaj. 


Seiful de turbă 


Conducerea lucrărilor a fost încredințată unui tânăr 
locotenent, Nikolai Mikeev, care a iniţiat „operațiunea 
Stoiatşe” printr-o totală defrişare a perimetrului supus 
cercetărilor. Au fost dezrădăcinați arbori seculari, a fost 
secerat stuful des ce năpădise malul până dincolo de 
dâmbul care marca marginile de odinioară ale lacului. 
Pe „harta de operaţiuni”, aria terenului a fost împărțită 
într-o serie de mici loturi rectangulare care au fost 
numerotate pentru a se asigura explorarea sistematică, 
integrală a perimetrului respectiv. 


„Careul 1 — nimic de semnalat, careul 2 — nimic de 
semnalat”. În fiecare seară se făcea bilanţul rezultatelor 
înregistrate. Dar indicatoarele aparatelor de detectat 
metale rămâneau nemişcate. 

Mâine poate vom avea mai mult noroc, îşi îmbărbăta 
în fiecare seară coechipierii şeful detaşamentului de 
genişti, Vladimir Kostenko. 

Echipajele lucrau în două schimburi, cât era ziua de 
mare. S-au scurs, fără a fi detectată măcar o frântură de 
metal, trei săptămâni. Într-o dimineaţă, către miezul lui 
august, acul detectorului a început să oscileze cu 
vigoare. 

— În sfârşit! l-am dat de urmă! a strigat bucuros 
Kostenko. 

Vestea cea bună s-a răspândit în câteva clipe pe 
întregul şantier. Fără să mai aştepte ordin, cei de faţă au 
început să sape. Pe măsură ce groapa se adâncea, 
indicatorul detectorului oscila mai vioi. În sfârşit, o 
sapă a lovit o suprafaţă metalică. S-a făcut o clipă tăcere 
deplină. Se auzea doar respiraţia oamenilor. Au 
înlăturat grijulii, cu mâinile, pământul ce acoperea 
piesa metalică. 

— Să fie un cufăr? 

— Poate-i clopotul de aur al lui Piter... 

Vorbeau toţi de-a valma, aţâțaţi de mult aşteptata şi 
încă nevăzuta descoperire. Când a fost degajată din 


bulgărele de pământ, piesa metalică s-a vădit a fi un 
fier de plug ştirb... 

Nicolai Mikeev nu s-a descurajat. Ordonă să se 
sondeze solul în dreptul dâmbului ce marca malul 
lacului pe la începutul secolului trecut. 

Sonda a pătruns lesne în stratul de turbă. Un metru, 
doi, trei. Apoi interveni un incident. Stupoare: parcă 
atrasă de o forţă nevăzută, sonda se cufundă brusc. 

— Apă, dedesubt e apă! strigă unul din genişti. 

— Am atins probabil o pânză de apă freatică. 

Vocea locotenentului e fermă, deşi în minte îi 
încolţeşte o îndoială. Ordonă să se facă o serie de alte 
sondaje, din cinci în cinci metri, de-a lungul taluzului 
ce se unduia molcom printre mesteceni, bozuri şi sălcii 
pitice. 

— Am dat iar de apă! Aproape la aceeaşi cotă ca la 
primul sondaj, raportează şeful echipei. 

— Continuaţi! Trebuie să stabilim profunzimea 
stratului acvifer. 

Toate sondajele au dus la aceeaşi concluzie: sub 
pătura groasă de turbă se află apă. Apă profundă. 
Lacul s-a restrâns înşelător. Detectoarele, în aceste 
condiţii, nu mai sunt eficiente. Singura soluţie posibilă: 
să se înlăture turba. Dar cine poate afirma cu 
certitudine că sub turbă se află comoara căutată? 
Nimeni. 


Expediția iniţiată de entuziaştii ziarişti şi întreprinsă 
de tehnicieni s-a încheiat. Dacă se vor descoperi noi 
indicii, mai devreme sau mai târziu, poate se va 
organiza o nouă expediţie. Mai norocoasă. 


Tezaurele tăinuite ale celui de-al III-lea reich? 


„Jurnalele sunt ca şi oamenii. Ele pot dezvălui după cum, 
tot atât de bine, pot ascunde anumite lucruri Mai mult, ele 
pot fi tăinuite, sau chiar pot dispărea. În acest din urmă caz, 
este nevoie de mult timp până când Măria Sa Întâmplarea se 
îndură să-l ajute pe cercetătorul care ştie de existența unui 
jurnal, dar nu cunoaşte locul unde se află acesta. Chiar şi 
după aflarea acestuia, jurnalul nu spune întotdeauna totul 
«despre timpul său şi despre sine»" 

Lev Bezâmenski 
(Enigme descifrate ale celui de-al III-lea Reich) 


Planul Funck-Kaltenbrunner 


În zorii zilei de 14 aprilie 1945, în jurul pădurii 
bavareze Mittenwald a fost instalat un dublu cordon de 
pază, asigurat de soldaţii unui regiment de vânători de 


2 Denumirea dată de Hitler şi de acoliţii săi statului german nazist. Primul Reich 
era considerat vechiul Imperiu romano-german, iar cel de-al doilea, Imperiul 
german dintre anii 1870 şi 1918. 


munte. Spre seară, o unitate specială de tancuri a 
poposit la liziera Mittenwaldului. Ostaşii, îmbrăcaţi în 
salopete negre fără semne distinctive, au început să 
descarce grăbiţi numeroase lăzi. Pe capacele acestora se 
puteau distinge simbolurile convenţionale care relevau 
conţinutul: proiectile antitanc. 

O altă echipă a preluat lăzile transportându-le în 
adâncul pădurii, unde au fost îngropate într-o îngustă 
tranşee, săpată sub coroanele îngemănate ale unui pâlc 
de stejari. Trei civili asistau tăcuţi, încordaţi, la această 
acţiune. Dintre toţi cei de faţă, erau singurii care ştiau 
ce conţin cu adevărat lăzile. Unul din ei bifa pe o listă 
dactilografiată seria fiecărei lăzi depuse în tranşee. Au 
fost îngropate, cu acest prilej, 36 lăzi „tip obuze 
antitanc” şi 25 „tip trasoare pentru puşca mitralieră”. 
Ultimul transport l-au constituit 6 saci mari de piele 
neagră, închişi cu fermoare metalice, sigilate, purtând 
sigla Băncii Reichului. Cele 36 lăzi din prima serie 
conţineau 750 lingouri de aur, însumând cca 10 tone, 
iar celelalte — lingouri de platină şi de argint, diamante 
brute şi şlefuite, ametiste, smaralde, rubine şi alte pietre 
preţioase. În sacii de piele erau burduşite devize 
străine, în majoritate dolari americani, lire englezeşti şi 
franci elveţieni. 

Aceste valori reprezentau doar o parte din tezaurul 
Băncii Naţionale a Germaniei naziste, acumulat în 


majoritate prin jefuirea sălbatică a adevăratelor tezaure 
şi a altor valori materiale de mare preţ ale popoarelor 
pe care hitleriştii le-au cotropit vremelnic. În preajma 
iminentei înfrângeri a Germaniei fasciste, acest tezaur a 
început să fie dispersat în mai multe localităţi, potrivit 
planului elaborat în martie 1945 de către dr. Walter 
Funck, preşedintele Reichsbank-ului, în colaborare cu 
serviciile secrete coordonate de Ernst Kaltenbrunner. 

Prăbuşirea frontului îl determină însă pe dr. Funck 
să-şi modifice planurile iniţiale. Către sfârşitul celei 
de-a doua decade a lunii aprilie 1945, înveşmântat în 
haine modeste, el caută să ajungă neapărat la 
Mittenwald, dar, în cursul unei razii efectuate de către 
poliţia militară americană, este arestat. 

De îndată ce este dezvăluită identitatea arestatului, 
ancheta este preluată de Council Intelligence Country 
(C.I.C.), serviciul american de contrainformaţii. 
Cercetând agenda lui Walter Funck, ofiţerul anchetator 
sesizează că pe o filă detaşată se află grupate mai multe 
nume. În dreptul unora e notat şi gradul militar: „Col. 
Fritz Kurtmann; Cpt. Liebenau din trupele SS; Cpt. 
Karl von Heinrichstein; Feldmann, şeful ocolului silvic 
din Mittenwald”. 

Dr. Funck refuză să dea explicaţii. Se fac cercetări la 
Mittenwald. Feldmann, căpetenie locală a partidului 
național-socialist care colaborase cu agenţii Băncii 


Reichului pentru camuflarea tezaurului, mărturiseşte 
rolul ce l-a avut. Indică şi locul exact al ascunzătorii. 
Dar autorităţile militare de ocupaţie găsesc tranşeea 
descoperită. Tezaurul dispăruse între timp. Ce se 
întâmplase? Sub conducerea unor cadre superioare SS, 
ofiţeri îmbrăcaţi în haine soldăţeşti au dezgropat „lăzile 
de muniții” şi, reîncărcându-le pe tancuri, le-au 
transportat până în satul Hiensidel, unde le-au 
depozitat într-un hambar al căpeteniei naziste locale, 
un anume Mantler. 

În toiul nopţii de 25 aprilie 1945, tezaurul a fost din 
nou preluat de către unitatea militară germană 
amintită. Încărcate pe cai, lăzile au fost duse într-o 
pădure din preajmă, unde au fost ascunse în mai multe 
gropi gata pregătite. Mişcările de trupe au fost 
observate totuşi de populaţie. Ancheta, desfăşurată de 
serviciul de contrainformaţii american, a „prins firul” şi 
în ziua de 7 iunie o unitate de geniu a diviziei a 10-a de 
tancuri americană a început să cerceteze pădurea. 
Echipajele de cercetaşi fiind dotate cu detectoare de 
mine foarte sensibile, masa metalică a fost localizată şi 
tezaurul a fost scos la iveală, fiind transportat mai apoi 
în localitatea Garmisch-Partenkirchen, unde se afla 
sediul autorităţilor militare americane. Valoarea 
metalelor şi pietrelor preţioase, precum şi a devizelor 
capturate a fost estimată de experţi la suma de 


10.000.000 dolari. Era o sumă considerabilă, dar, 
evident, ea nu reprezenta decât o mică fracţie din 
avuţia Băncii Reichului. 

Mai târziu, ancheta a fost reluată. Cu anumită 
stângăcie şi fără a fi pe deplin finalizată. Au ieşit la 
iveală noi piste. Una din ele o marchează declaraţiile 
lui Feldmann: 

— În luna martie, sau în aprilie, am îngropat în 
grădina de zarzavat, situată în spatele casei mele, zece 
lăzi încredințate de un trimis al dr. Walter Funck. Ştiam 
că ele conţin valori ale tezaurului naţional. Ce anume 
se afla în ele, am aflat de-abia când Mittenwaldul a fost 
ocupat de trupele Statelor Unite. Într-o zi, o grupă de 
soldaţi, comandată de un ofițer, a pătruns în locuința 
mea, percheziționând atât casa, cât şi dependinţele. 
Negăsind nimic compromițător, soldaţii au pătruns în 
grădina de zarzavat şi au început să sape, folosind 
hârleţele şi lopeţile aflate în remiza de unelte. Au 
descoperit ascunzătoarea, lăzile fiind îngropate la o 
mică adâncime. Lăzile au fost deschise: toate zece 
conţineau lingouri de platină. 

— Cum poţi preciza că lingourile erau de platină? 
Poate erau de argint? întreabă ofiţerul anchetator. 

Feldmann răspunse: 

— Acest fapt este consemnat în chitanţa pe care mi-a 
înmânat-o ofițerul care a condus operaţiile de 


percheziţionare. Ea consemna că au fost preluate de 
către autorităţile de ocupaţie zece lăzi cu lingouri de 
platină. 

Chitanţa a fost găsită printre actele celui anchetat. Ea 
purta sigiliul unei unităţi militare inexistente; evident, 
semnătura ofițerului care „confiscase” lingourile era 
indescifrabilă. 

Cine ticluise această chitanţă? Feldmann încerca o 
diversiune? Nu s-a putut desluşi acest mister. 
Feldmann s-a sinucis. Fapt inexplicabil. Colaborarea cu 
organele de anchetă l-ar fi absolvit de răspunderea 
penală. Dar chiar dacă ar fi refuzat să colaboreze, n-ar fi 
putut fi condamnat decât la câteva luni închisoare. 

„Pista Feldmann” fiind astfel brusc curmată, 
cercetările au ajuns la un punct mort. Ele au fost reluate 
câteva luni mai târziu de un eşalon superior. Erau 
căutaţi comandanții  detaşamentului SS care 
transportase tezaurul în pădurea din preajma localităţii 
Garmisch-Partenkirchen. Printre aceştia se afla şi 
Gunter Liebenau, al cărui nume era înscris în agenda 
doctorului Funck. 

Un incident adaugă o nouă piesă la „dosarul 
Mittenwald”. Ea este evocată de un raport al 
locotenentului american M. L. Stewart: 

„În ziua de 30 aprilie a. C. (1945-n. a.) şeful poliţiei 
din Sarnberg mi-a comunicat telefonic faptul că într-un 


iaz a fost pescuit cadavrul unui bărbat blond, înalt de 
1,75 m, în vârstă de 30-35 ani. Sub braţul drept avea 
tatuat semnul SS. În veşmintele sale nu a fost găsit 
niciun act de identitate. S-a descoperit însă, cusută sub 
căptuşeala vestei, o chitanţă eliberată pe data de 15 
aprilie a. C. De către biroul de bagaje al gării 
Garmisch-Partenkirchen. 

Am primit ordin din partea d-lui Martin Borg să 
preiau bagajele depuse. 

Am primit contra chitanţei respective o ladă de 
campanie de dimensiuni excepţionale. Am sigilat-o şi 
am depus-o la cancelaria guvernatorului militar, 
maiorul Martin Borg”. 

Lada cuprindea lingouri de aur cu sigla 
Reichsbank-ului, însumând o greutate de 900 kilograme. 
Aproape o tonă de metal preţios, a cărui destinaţie 
ulterioară n-a putut fi urmărită în evidenţele armatei 
americane de ocupaţie. 


Reţeaua invizibilă 


Garmisch-Partenkirchen pare să fi fost centrul unei 
reţele invizibile, organizate de un grup de ofiţeri 
hitlerişti odată cu ocuparea zonei de către trupele 
americane. Unii din principalii conducători ai acestei 
organizaţii erau fraţii Karl şi Frantz von Heinrichstein. 


Numele lor apare şi în agenda dr. Walter Funck. Dar 
autoritățile militare americane nu au făcut la vremea 
respectivă nicio apropiere. 

În vila lor elegantă, fraţii von Heinrichstein dădeau 
recepții fastuoase, la care erau adesea invitaţi ofițeri 
americani din anturajul guvernatorului militar al zonei 
bavareze Garmisch-Partenkirchen. Însuşi 
guvernatorul, Martin Borg, nu lipsea de la seratele şi 
vânătorile organizate de fraţii von Heinrichstein. 
Curând, s-au statornicit între cei trei bărbaţi relaţii 
foarte strânse. În arhivele C.I.C. Se găseşte o notă 
informativă, semnată cu indicativul Felix, prin care se 
semnalează: „În ziua de 24 august 1945, în vila familiei 
von Heinrichstein, căpitanului Hartman, reprezentant 
al autorităţilor militare americane, i-a fost predat de 
către Karl şi Frantz von Heinrichstein un pachet de 
devize, alcătuit din bancnote americane şi engleze: 
respectiv 400.000 de dolari S.U.A. Şi 465 lire sterline”. 

Informaţia a fost considerată neserioasă, întrucât nu 
exista în cadrele garnizoanei niciun căpitan Hartman. 
Numele ofițerului care „preluase” banii era fictiv. 
Ofiţerul respectiv — după cum s-a constatat mai târziu — 
era căpitanul Richard Mackenzie, şeful serviciilor 
administrative americane ale zonei militare 
Garmisch-Partenkirchen. După puțin timp, s-a 
transferat într-o garnizoană din States (S.U.A.), de unde 


a dispărut apoi fără urmă. 

Frantz von Heinrichstein, beneficiind de sprijinul lui 
Martin Borg, este angajat ca fotoreporter în redacţia 
locală a unei reviste ilustrate americane. În această 
calitate obţine o autorizaţie specială care-i dă 
posibilitatea să se deplaseze nestingherit în tot 
cuprinsul zonei de sub controlul forțelor armate de 
ocupaţie ale Statelor Unite. La volanul unui jeep 
american, el face lungi călătorii „de documentare”, 
reluând legăturile cu camarazii săi de regiment 
camuflaţi sub identități false în mici localități din 
Bavaria. 

Garmisch-Partenkirchen, sediul maiorului american 
Borg, devine un pol al activităţii clandestine naziste din 
zona Bavariei. În această rețea un rol-cheie are o tânără 
femeie, Zenta Hausser, văduva unui colonel din 
batalioanele de asalt dispărut pe frontul de răsărit. 
Doamna Hausser are în centrul oraşului un 
Caf6-concert, unde cântă o orchestră dirijată de o 
fermecătoare violonistă şi unde — în pofida crizei ce 
bântuia în Germania înfrântă — se mânca excelent şi se 
bea vinuri alese. Caf&-concertul Zentei Hausser este o 
sursă prețioasă de informaţii. Informaţii pe care Zenta 
le transmite sistematic legăturii sale superioare, Frantz 
von Heinrichstein, care le comunică mai departe în 
Elveţia. 


Dosarul de anchetă a dispărut... 


În cursul anului 1946 şi în primăvara anului următor, 
von Heinrichstein a trecut de mai multe ori granița 
elveţiană la bordul unui Mercedes-Benz, condus de 
către maiorul Martin Borg. Destinația: Lausanne, sediul 
celebrei instituţii bancare „Union des Banques 
Suisses”. La plecare, ei încărcau în portbagajul 
Mercedesului câte două-trei valize grele... Se pare că 
acesta a constituit unul din principalele canale prin care 
au fost scoase din Germania, în anii imediat următori 
încetării ostilităţilor, mari cantități de aur şi 
devize-forte. 

Week-end-urile elveţiene ale maiorului Borg şi ale 
amicului său au continuat până în ianuarie 1947, când 
intervine un incident. Frantz von Heinrichstein este 
arestat de poliţia vest-germană, pe motiv că „actele sale 
erau în neregulă”. Dosarul de anchetă a dispărut. Cine 
a ordonat arestarea şi care erau intenţiile autorităţilor 
civile locale, nu s-a putut stabili. Un fapt este cert: după 
trei săptămâni de detenţiune, Frantz von Heinrichstein 
este eliberat şi, după puţin timp, prin intermediul unei 
organizaţii clandestine, fuge în Elveţia. Curând, Martin 
Borg îşi cere transferul în altă garnizoană şi după şase 
luni va fi demobilizat. I se pierde urma. Zenta Hausser 


dispare şi ea. Ucisă „de unul sau mai mulţi agresori 
neidentificaţi”. Locuinţa sa a fost răvăşită din pod şi 
până în pivniţă de către „jefuitori”. Au găsit aceştia ce 
căutau? Nu se ştie. Ancheta a stabilit însă un fapt 
semnificativ: Zenta era un agent dublu. Ea furnizase 
înainte vreme informaţii Abwehrului, iar acum se afla în 
slujba C.I.C.-ului. În acest stadiu al anchetei, 
autorităţile militare americane au preluat cercetările 
care s-au blocat, însă, după câteva săptămâni. Polițistul 
german Brunner, care întocmise dosarul 
Hausser-Heinrchstein şi descoperise, pare-se, o pistă 
interesantă, a fost ucis în împrejurări dubioase, la 
scurtă vreme de la moartea Zentei. 

Anchetatorii C.I.C.-ului au făcut mult prea târziu 
analiza tabloului sinoptic al relaţiilor doamnei Hausser. 
Ei au descoperit însă un semnificativ factor comun: 
căpitanul Karl von Heinrichstein a fost şeful statului 
major al regimentului de vânători care asigurase paza 
şi transferul tezaurului Băncii Reichului în zona 
Mittenwald, locotenentul Giinther Lebenau participase 
la transferul din zona 
Einsiedel-Garmisch-Partenkirchen, iar colonelul Fritz 
Kurtmann apărea şi în notele dr. Walter Funck. 

Şi mai exista un element comun semnificativ: toţi 
erau originari din această regiune sau se stabiliseră de 
mulți ani în oraşul Garmisch-Partenkirchen. Acest 


ultim factor constituie unul din motivele care 
determinase selecţia făcută de Funck, atunci când 
alesese agenţii care urmau să ascundă tezaurul Băncii 
de Stat a Germaniei naziste şi să-l disperseze, dacă 
împrejurările o impuneau. 

Niciunul din principalii protagonişti ai acestei acţiuni 
n-a putut fi anchetat. Maiorul Martin Borg a dispărut 
odată cu Frantz von Heinrichstein. Zenta Hausser a 
fost lichidată, Karl von Heinrichstein a fugit din 
Germania într-un tren de permisionari americani. 
Colonelul Fritz Kurtmann, care a mijlocit, în colaborare 
cu căpitanul R. Mackenzie, transferul de devize 
organizat de fraţii von Heinrichstein, s-a refugiat încă 
din anul 1946 în Argentina, unde exista o puternică 
organizaţie neonazistă. 

Au izbutit oare membrii acestui grup să transfere în 
afara Germaniei toate „rezervele” de aur şi pietre 
preţioase? Există indicii că o bună parte din stocul de 
devize şi, în special, lingourile de aur se află ascunse în 
mai multe grote din munţii Bavariei, grote a căror 
intrare a fost blocată prin microexplozii dirijate în aşa 
fel încât prăbuşirile de stânci şi de pământ să pară 
rezultatul unui proces natural. 


Fortăreaţa Alpilor 


Pe la începutul anului 1945, Altaussee — regiune 
muntoasă din vestul Reichului hitlerist - a fost 
prospectată de specialişti din trupele de asalt pentru a 
se identifica locurile cele mai potrivite ce puteau sluji ca 
ascunzătoare unor „depozite speciale”. Minele de sare 
părăsite de vreme îndelungată, în urma epuizării 
depozitelor minerale, reprezentau după părerea 
experţilor un loc ideal. Într-o galerie aflată în adâncul 
unei mine au fost depozitate o serie de lăzi, purtând 
sigla „documente strict secrete ale Statului”. Lăzile nu 
cuprindeau niciun act, ci — aşa cum s-a descoperit în 
1946 — numeroase pachete de devize străine şi lingouri 
de aur. 100.000.000 dolari în total. Era o parte din 
„agoniseala” serviciilor secrete conduse de Ernst 
Kaltenbrunner. În acelaşi an — 1946 — a fost descoperit şi 
tezaurul personal al ministrului Kaltenbrunner, 
îngropat în grădina vilei Kerry din Bad Aussee. În două 
lăzi etanşeizate se aflau, grupate în fişicuri de 50 de 
bucăţi, 11.000 monede de aur: dolari (emisiune 
cunoscută de numismaţi sub numele de „double 
eagles”), napoleoni, guldeni şi lire sterline. O sută cinci 
kilograme de aur. Într-o mapă de piele de Cordoba 
erau înghesuite teancuri de bancnote: 15.000 dolari 
S.U.A şi 8.000 franci elveţieni. 

Aceste valori au fost recuperate. Ele reprezintă doar o 
infimă  câtime din imensele avuţii care au fost 


dispersate în zona Aussee, în săptămânile 
premergătoare capitulării, când lungi convoaie de 
autocamioane — după unele surse, 300 de maşini — 
călătorind doar noaptea, au transportat pe drumuri 
izolate de munte, mii şi mii de lăzi ce purtau inscripția 
„bunuri naționale”. 

Există informaţii — indirecte şi greu de verificat, însă — 
potrivit cărora o seamă de ascunzători, perfect 
camuflate, se găsesc în preajma Salzburgului, la 
Salzkammegut şi în salina Berchtesgaden (în adâncul 
unui lac subteran), precum şi în alte zone ale Alpilor 
austrieci, cum sunt munţii Gastein. 

Între timp au fost identificate şi recuperate multe 
asemenea „depozite secrete”. Astfel, într-o galerie 
secundară, plasată în afara axei principale de acces în 
interiorul salinei dezafectate din Altaussee, încăpere 
izolată printr-o uşă metalică etanşeizată, a fost 
descoperit un alt mare depozit de aur, alcătuit din bare 
cântărind fiecare aproximativ 12 kilograme; lingourile 
erau ambalate, câte două, în săculeţe de iută. Valoarea 
acestui stoc reprezenta, potrivit estimării făcute de 
experţii americani, circa 250.000.000 dolari S.U.A. În 
altă sală apropiată se aflau stivuite nenumărate lăzi 


3 Cifră furnizată de Wiktor Gaiswinkler, luptător în Rezistenţa germană, şi 
confirmată de unele declaraţii, date în fața autorităţilor americane, de soldaţi şi 
gradaţi din Wehrmacht, luaţi prizonieri în 1945. 


pline cu felurite podoabe, vase şi tacâmuri de aur şi 
argint, jefuite din mai toate ţările Europei. Obiectele — 
cu rare excepţii — fuseseră aplatizate cu ciocanul pentru 
a fi mai „eficient” ambalate. Economie de spaţiu! 

În acelaşi loc a fost găsită, de asemenea, „o imensă 
cantitate de monede de aur”, după cum a consemnat 
generalul Dwight Eisenhower, comandantul suprem al 
forţelor expediţionare aliate din Europa occidentală, în 
lucrarea sa memorialistică „Cruciadă în Europa”, 
monede provenind din toate ţările ocupate de nazişti, 
precum şi o importantă cantitate de dolari-aur! 

Obergruppenfiihrerult Eingruber a ascuns în munţi, în 
apropiere de Aussee, 12 lăzi cu briliante şi alte pietre 
prețioase de mare preţ, ce proveneau de la „colectorii” 
din lagărele de exterminare, aşa cum s-a putut stabili 
de către ofiţerii serviciului de informaţii american, prin 
descifrarea însemnelor codificate tipărite pe ambalajele 
de lemn. 

Alte căpetenii ale SS-ului, Joseph Spacil, unul din 
principalii auxiliari ai lui Kaltenbrunner, „a pus în 
siguranţă”, tot într-o peşteră din Altaussee, trei lăzi cu 
felurite odoare de aur, iar căpitanul SS Letzer şi 
colonelul Reinicke, numeroase obiecte de preţ care au 
fost ulterior evaluate la cca 3.000.000 RM (Reichsmark). 


+ General comandant de grup de armată. 


Gruppenfiihrerul? SS Fabiunke şi-a ascuns, la rându-i, 
prada de război într-o peşteră din preajma localităţii 
balneare Bad Aussee. O pradă pe măsura crimelor sale: 
17 lăzi încărcate cu lingouri de aur şi bijuterii, precum 
şi 9 cufere pline cu obiecte de mare preţ. Un tezaur 
evaluat ulterior la circa 10.000.000 de mărci. În aceeaşi 
regiune a fost capturat, la 27 aprilie, un important 
depozit secret al „capetelor de mort” — 9 lăzi blindate, 
cuprinzând bare de aur fin în valoare de 12.000.000 Rm. 

Toate aceste tezaure au putut fi depistate şi 
recuperate datorită, într-o largă măsură, informaţiilor 
furnizate în primăvara şi vara anului 1945 de către 
partizanii austrieci, membri ai organizației 
„Osterreichischer Partisanen Verband” - O.P.V., care 
acționau în regiunea Alpenfestung: Sepp Plieseis, 
Wiktor Gaiswinkler, Gusti Frost, Erwin Heimerl... 

Au mai trecut doi ani. Printr-o fericită întâmplare, în 
1947 a fost descoperit într-o mină de sare din Aussee, 
exploatare de mult părăsită şi în parte inundată de 
apele de infiltraţie, un alt tezaur al comandamentului 
general SS: 9 lăzi blindate care cuprindeau, în învelişuri 
cauciucate, relicve de aur şi nenumărate opere de artă 
bisericească medievală, a căror valoare se ridica la 
aproximativ 10.000.000 dolari. 


5 General de corp de armată (SS). 

„Altarul Mariei”, vestita lucrare a lui Veit Stoss (sec. XV). 
furată de un komando hitlerisi dintr-o biserică din Cracovia 


„Atlasul  comorilor” din  Alpenfestung are şi 
numeroase pagini rupte, pierdute. Unele au putut fi 
reconstituite de către membrii C.I.C.-ului. Astfel, a fost 
depistată o altă serie de tezaure „puse în siguranță” de 
înalte personalităţi ale Germaniei hitleriste, cum a fost 
de pildă Helmutt von Hummel, şeful administraţiei 


Cancelariei Reichului, maiorul SS H5hl şi faimosul 
comandant al formaţiei de şoc Schutzkorps Alpenland‘, 
căpitanul Otto Skorzeny. 

Şi unele căpetenii fasciste din Ungaria hortystă şi din 
Croaţia şi-au asigurat în „Fortăreaţa Alpilor” un tezaur 
clandestin, susceptibil de a fi folosit „la timp util”. 
Astfel, la Mattsee, Ferenc Szálasi, conducătorul 
partidului fascist din Ungaria, a îngropat o mare 
cantitate de aur (lingouri, bijuterii, monede antice şi 
moderne) preţuită de experţi la circa 260.000.000 mărci 
— tezaur întrecut ca valoare doar de „Fondul B”, 
depozitul administraţiei economice SS în Ungaria, 
(alcătuit din bare de aur, bijuterii şi devize străine ce 
însumau 350.000.000 mărci) [3; 177]. „Când corabia a 
început a se scufunda” şi conducătorul formațiilor 
naziste din Croaţia, Ante Pavelic, s-a refugiat în 
Altaussee, o parte din tezaurul Gestapoului şi al unor 
unităţi speciale a fost dispersat printr-o metodă 
insolită. Unor ofiţeri şi soldaţi SS le-au fost încredințate 
pachete de devize (de astă dată autentice): dolari, lire 
sterline şi franci elveţieni. Alţii au preluat monede de 
aur, diamante, perle... Ascunse în căptuşeala hainelor, 


é Corpul alpin de asalt — formaţia militară creată în ultimele trei luni ale celui de-al 
doilea război mondial într-un moment în care înaltul comandament german 
socotea că Alpii ar putea constitui o fortăreață în stare să zăgăzuiască avântul 
ofensivei forjelor aliate. 


aceste valori urmau să fie recuperate de un centru 
special, în cazul când „vectorii” comorilor dispersate 
izbuteau să se salveze. Unii au fost capturați de Armata 
a I-a americană, între Salzburg şi Berchtesgarden, alţii 
nu... 

Astăzi, când există numeroase informaţii ce se 
conjugă şi se completează reciproc, apare evident că 
prezenţa în aceeaşi zonă, într-un scurt răstimp, a atâtor 
căpetenii ale celui de-al treilea Reich - Ernst 
Kaltenbrunner, Fabiunke, Wilhelm Streicher, Robert 
Ley, Friedrick Swend, Eingruber, gauleiterul Tyrolului, 
Otto Skorzeny... — nu poate fi decât manifestarea unei 
acţiuni coordonate, programate din timp, aşa cum şi 
concentrarea tezaurelor în Ataussee nu poate fi 
înțeleasă decât ca executarea unui complex plan 
prestabilit. 

În primăvara anului 1945, în Ataussee, într-un 
perimetru cu o rază de numai 30 kilometri, au fost 
descoperite tezaure  tăinuite ce însumau valori 
surprinzătoare. Numai bunurile puse la adăpost într-o 
grotă, din apropierea micuţei localităţi balneare Bad 
Aussee, reprezentau, potrivit evaluării experţilor, circa 
10.000.000 mărci germane. 


„Vizuina lupilor” 


O patrulă militară americană a arestat cu prilejul unei 
razii efectuate în iama anului 1945 pe un anume 
Schmidt, ale cărui acte de identitate păreau dubioase. 
Organele de control au descoperit că suspectul 
ascunsese în betelia pantalonilor o hârtie de mătase 
împăturită în opt, pe care se afla scris de mână, cu 
cerneală violetă, următorul text: 


166.250.000 fr. Elveţieni 
299.081.300 bilete de bancă SUA 
31.351.250.000 /lingouri de aur 
2.949.100 în diamante 

93.450.000 /obiecte artă +m. filat. 
54.255.000.000 în stupefiante 


Notiţa prezenta un interes deosebit datorită faptului 
că purta parafa şi semnătura generalului SS Frölich. 
Însemnările făcute relevau un anume transport sau un 
depozit secret de o valoare extraordinară. Cifrele de 
ordinul sutelor de milioane erau probabil exprimate în 
mărci germane. Nu era exclusă nici posibilitatea ca 
ultimele cinci posturi ale listei să fi fost calculate, ca şi 
primul post, în franci elveţieni. Redactarea era 
ambiguă. „Schmidt” ar fi putut da unele lămuriri, dar 
el s-a sinucis, luând o pastilă de cianură, la puţine 
minute după ce s-au găsit asupra sa însemnările 


compromiţătoare. Generalul SS dispăruse fără urmă. 
Ce s-a întâmplat cu acest fabulos tezaur nu se ştie nici 
astăzi. 

Unii cercetători cred — şi ipoteza este perfect 
plauzibilă - că aceste avuţii constituiau o parte din 
depozitele de valori adăpostite într-unul din „oraşele 
secrete” construite de tehnicienii armatei germane. Una 
din aceste citadele subterane s-a aflat în Polonia, în 
preajma localităţii Ketrzyn. 

Oraşul era alcătuit din mai multe niveluri suprapuse, 
întregul complex fiind protejat de o masivă platformă 
de beton armat, capabilă să reziste la cele mai puternice 
bombardamente aeriene. Unele zone ale citadelei, ca de 
pildă cea în care se afla comandamentul, erau 
amplasate la o adâncime de 30 metri, altele, care 
adăposteau electrogeneratoarele şi o serie de instalaţii 
secrete, se aflau la o adâncime şi mai mare. 

Cazărmi, spaţii rezervate instrucției militare şi 
exerciţiilor sportive, poligoane de tir, un arsenal, 
depozite de echipamente militare, mai multe 
rezervoare de apă potabilă, vaste depozite de alimente, 
ce includeau şi un sistem de compartimente frigorifice, 
ocupau primele niveluri. Aici se aflau, de asemenea, 
serviciile medicale, bibliotecile şi arhivele. 

La nivelurile mediane erau instalate birourile 
administraţiei militare, sălile ocupate de centrala 


telefonică şi serviciile de teletransmisiuni, precum şi 
diferitele servicii de întreţinere şi transport interior. O 
autostradă asfaltată străbătea în pantă o latură a 
citadelei subterane, permițând accesul automobilelor şi 
autocamioanelor. O adevărată reţea de escalatoare şi 
ascensoare rapide asigurau legătura între etaje. 

Separată printr-un sistem de baraje şi pereţi metalici 
culisanţi, funcționa „inima” oraşului. Aici se aflau sala 
hărților strategice, unde se primeau sistematic 
radiorapoarte de pe fronturile de luptă, serviciile 
cifrului şi securităţii interne, cabinete de lucru pentru 
ofiţerii de stat major şi consilierii tehnici, precum şi 
pentru oamenii de ştiinţă afectaţi laboratoarelor de 
cercetări, laboratoare incluse evident în acelaşi 
perimetru strict secret. În cel mai bine apărat 
compartiment erau instalate cabinetul de lucru şi 
secretariatul fihrerului celui de al III-lea Reich, Adolf 
Hitler. 

Oraşul subteran avea şi o bancă în ale cărei depozite 
se găseau, pe lângă fondurile curente în mărci 
germane, importante stocuri de devize: dolari SUA, lire 
sterline, franci elveţieni, lire turceşti, coroane suedeze 
etc. Potrivit unor surse demne de crezare — dar fără 
posibilitatea de a fi verificate — în această bancă secretă 
se acumulau lingouri de aur, pietre preţioase şi obiecte 
de artă dobândite de germani prin jefuirea teritoriilor 


răsăritene ocupate. 

„Vizuina lupilor”, Wolfschauze, era deservită de o 
gară subterană a cărei linie de cale ferată conducea la 
un nod feroviar unde se făcea legătura cu linia 
Konigsberg-Lyd, precum şi de un aeroport mimetizat. 

La suprafaţă, vaste spaţii verzi, alcătuite în mare 
parte din arbori special implantaţi, camuflau perfect 
„Vizuina”. 

Aceasta reprezintă doar o schiţă aproximativă a 
cetăţii secrete din preajma localităţii Ketrzyn, un tablou 
de ansamblu reconstituit prin acumularea unor 
informaţii fragmentare, culese la mari intervale de timp 
din surse disparate. Topografia exactă a citadelei nu 
este cunoscută. Arhitecţii şi inginerii care au conceput 
şi au realizat această fortăreață au dispărut, ca urmare a 
explodării avionului ce-i transporta heimleit, acasă, 
după ce  predaseră comandamentului militar 
construcțiile subterane. Un accident „inexplicabil”. 
„Crucea de Fier” clasa l-a a sigilat „moartea la datorie” 
a acelor specialişti, martori incomozi şi nedoriți. 

Odată cu prăbuşirea frontului german răsăritean a 
fost evacuată şi „vizuina lupilor”. O parte din încăperi 
a fost inundată, căile de acces au fost dinamitate, 
distrugându-se concomitent instalaţiile care asigurau 
condiţionarea aerului şi funcţionarea mijloacelor de 
comunicaţie între etaje; evident, generatoarele de 


energie au fost de asemenea aruncate în aer. 

Arhivele citadelei au dispărut cu desăvârşire cu 
prilejul pustiitoarelor incendii provocate de explozii. Să 
fi fost oare transferate în alte ascunzători înainte de 
dramaticul autodafe? Nu se ştie nimic în aceasta 
privinţă, deşi s-au făcut stăruitoare investigaţii pentru 
a se depista orice indiciu ar fi putut conduce la 
descoperirea lor. 

Cercetarea oraşului prăbuşit nu s-a putut finaliza, 
întregul spaţiu subteran fiind minat de artificierii 
kommando-ului SS care au distrus citadela. După 
încheierea războiului, autorităţile poloneze „au 
curăţat” o fâşie periferică, demontând nu mai puţin de 
20.000 de mine... 


Un alfa-omega scris cu creionul chimic pe frunte 


Care erau izvoarele acestor avuţii? O parte din ele 
„veneau din Infern”, cum scria într-un studiu Jacques 
Rivoyre [133]. 

Veneau printr-o filieră secretă, din zecile de lagăre de 
exterminare organizate de Reichul hitlerist. Aurul şi 
nestematele, platina şi argintul erau rezultanta practică 
a sălbaticii ideologii rasiste. 

Criminalul plan a fost aplicat cu minutie. 
Mecanismul care a funcţionat ani de-a rândul a fost pus 


în evidenţă prin mărturiile câtorva supraviețuitori. 
Redăm o piesă din dosarul de anchetă întocmit de un 
ofițer al Centrului de contrainformaţii american — C.I.C. 
— respectiv un fragment din procesul verbal încheiat cu 
prilejul interogatoriului de rutină luat unui deţinut, I.P. 
Wolkov [18]: 

„Of. C.I.C. — La ce dată aţi fost arestat de Gestapo? Şi 
din ce motive? 

1.P.W. — Am fost arestat în anul 1942. Motivul? Eram 
evreu. Scurt timp de la arestare m-au deportat în 
Germania. Am evadat de trei ori din lagărele în care am 
fost internat. După ce am fost din nou arestat, m-au 
transferat într-un lagăr de exterminare. Aveam 
matricola 59.793. Am fost repartizat într-un kommando 
care avea misiunea de a dezamorsa bombele 
neexplodate, lansate de avioanele forțelor aliate asupra 
Berlinului, ca şi asupra altor oraşe mari din Germania. 

Of. C.I.C. — Până când aţi executat asemenea 
operaţiuni? 

I.P.W. — Dacă mi-aduc bine aminte, până în primele 
zile ale lunii mai a anului 1945. Atunci echipa noastră a 
primit o altă însărcinare şi anume să transporte nişte 
lăzi ce cântăreau între 30 şi 100 kilograme fiecare. 

Of. C.I.C.— Ce conţineau aceste lăzi? 

1.P.W. — La început n-am ştiut. Mai târziu, am aflat 
de la alți prizonieri că toate lăzile de care v-am amintit 


conţineau aur şi alte obiecte preţioase, colectate de SS 
din trei lagăre de concentrare: Buchenwald, Auschwitz 
şi Sachsenhausen”. 


Ulterior, când frontul german începuse să se 
destrame, Wolkov împreună cu alţi prizonieri au fost 
folosiţi pentru a evacua, spre o destinaţie necunoscută 
de ei, tezaurele ce nu mai puteau fi dirijate spre 
Reichsbank. 

Spolierea deţinuţilor se desfăşura sistematic şi, după 
cum vor demonstra faptele, pe o uriaşă scară. Se 
foloseau mijloace diversificate, dintre care nu lipsea 
unealta psihologică: 

„Ar fi bine să vă luaţi cu dumneavoastră tot ceea ce 
aveţi mai bun. Acolo unde vă veţi statornici vă va fi de 
mare folos. Aveţi voie să vă luaţi şi bijuteriile. Nu vă 
faceţi griji!” [17]. 

Dezorientaţi, cei ce urmau să fie „transferaţi” 
ascultau, parcă puţin mai liniştiţi, sfatul „binevoitor”. 
Ajunşi la poarta lagărului, deportații erau deposedaţi 
de toate bagajele. O echipă specializată Goldenjuden 
kommando le prelua, triind obiectele în funcţie de natura 
lor. Devizele şi obiectele de metal preţios erau 
repartizate unui sector special. 

„După sosirea unui nou convoi de deţinuţi, în seara 
aceleiaşi zile primeam câţiva saci de piele prevăzuţi cu 


un fermoar metalic şi câte două lacăte cu cifru. Când se 
deschideau lacătele, începeam trierea. O primă sortare: 
de o parte obiectele de aur şi platină, de alta — cele 
lucrate din argint. Se aflau alăturate cele mai felurite 
podoabe: modeste inele de logodnă şi splendide inele 
provenind din atelierele celebrilor aurari londonezi şi 
parizieni, pandantive grele de modă veche şi coliere 
orientale lucrate în aur de nuanţe diferite, brățări 
masive şi fragili cercei de copil, lanţuri de ceas 
bătrâneşti şi cingători filigranate. Apoi nenumărate 
rame de ochelari — din aur, fireşte — şi ceasuri şi stilouri 
şi tabachere masive... Unele bijuterii aveau montate 
rubine, smaralde, topaze şi ametiste; nu puţine aveau 
briliante, perle... Pentru oricine, aflat în afară de lagăr, 
toate aceste splendori ar fi constituit un minunat vis 
colorat, pentru noi erau un coşmar” [18]. 

Relatarea aparţine lui Hans Eberhardt din Hanovra, 
unul din puţinii supraviețuitori ai echipei de deţinuţi 
însărcinată cu _ trierea acelor Fundsachen, „obiecte 
găsite”, titlu generic sub care se contabiliza prada 
kommandoului S.S. El adaugă: 

„Un expert, Peter Winkkels din Duisburg, alegea 
piesele de mare valoare: solitari şlefuiţi de meşterii din 
Amsterdam şi Anvers, bijuteriile cu  lucrătură 
meşteşugită, unicatele. Restul se topea în cuptoare 
electrice, transformându-se în lingouri” [18]. 


Numărul lingourilor de metal preţios era sporit prin 
lucrările dentare smulse cadavrelor înainte de a fi 
incinerate. Cu câteva zile înainte, prizonierii ce urmau 
a fi lichidaţi erau consultaţi de medicii aparținând 
batalioanelor S. S. Deţinuţii care aveau dinţi şi punți 
lucrate în aur sau platină erau însemnați cu creion 
chimic pe frunte, folosindu-se un anumit cod pentru a 
înlesni identificarea acelei părți ce trebuia dislocată. 
Bunăoară, semnul a Q (alfa-omega) era o indicație că 
trebuie colectată întreaga proteză dentară. 

„Îmi amintesc, relatează Adolf Grinzmann, unul din 
puţinii supraviețuitori ai lagărului de la Treblinka, de 
un om firav, cu faţa pământie, care prin jocul 
întâmplării era încă în viaţă. Kapo-ul lagărului l-a 
mânat într-un colţ al curţii, unde erau îngrămădite 
cadavrele înainte de a fi aruncate în gropile comune. l-a 
dat un cleşte mare. [inea neîndemânatic unealta în 
palmă, privind nedumirit grămada de trupuri 
neînsufleţite. Nu părea să fi înţeles pe deplin groaznica 
realitate. Un SS-ist i-a strigat: «deschide-le gura la 
fiecare şi smulge-le dinţii de aur, hai dă-i drumu”! apoi 
când sfârşeşti treaba, du dinţii la triaj!»” [18]. 

În acest centru se centraliza produsul jafului practicat 
în toate lagărele: Dachau, Buchenwald, Neuengamme. 

Fiecare acţiune, asemenea unui plan strategic de 
război, avea un nume codificat. „Operaţiunea 


Reinhardt”, desfăşurată în cadrul lagărului din 
Lublion, s-a soldat, la începutul anului 1943, cu o pradă 
de 140.000.000 mărci, sumă considerabilă la acea dată. 
O „bancă” fără firmă, dar extrem de eficientă, aduna 
în seifurile ei monedele de aur - „napoleoni” şi 
„ludovici”, ducați şi florini — şi devizele „forte”: lire 
sterline, franci elveţieni, dolari S.U.A... Erau, de 
asemenea, „recuperate” bancnote şi monede din zeci 
de alte ţări — florini olandezi, ruble, coroane daneze, 
franci belgieni, zloți şi lei, coroane norvegiene, franci 
francezi, lire egiptene, dinari, drahme, lire turceşti, 
leva, coroane suedeze, monede  letone, estone, 
lituaniene, albaneze — devize ce au însumat valori 
considerabile, de ordinul sutelor de milioane de mărci. 


„Operaţiunea Transvaal” 


În incinta lagărului de exterminare Sachsenhausen, 
în toamna anului 1944, soldaţii aliaţi eliberatori au găsit 
o imensă grămadă de încălţăminte: pantofi de lac şi 
ghete de iuft, escarpeni eleganţi din şevrouri fine şi 
cizme de toval, pantofi din piele de şarpe şi pantofi de 
serie, botoşei de copii... 994.000 perechi însumând 500 
me de felurite încălțări. 

Periodic, garnituri feroviare aduceau la 
Sachsenhausen -— centru colector unic — încăltămintea 


preluată de la deţinuţii din celelalte lagăre de 
exterminare. Uneori, deportații debarcaţi pe peroanele 
gării speciale Sachsenhausen primeau ordin să-şi 
lepede încălțămintea şi să se alinieze desculți pentru a 
fi se face apelul. Numerotarea prizonierilor dura ore 
de-a rândul. În acest răstimp, membrii unui 
kommando special, Kleidertrennerei, încărcau pantofii, 
ghetele şi cizmele rămase pe peron şi le transportau cu 
autocamioanele la Industriehof, zona din incinta 
lagărului unde obiectele colectate erau luate în primire, 
sub controlul vigilent al comandantului unităţii SS, 
Hauptsturmfiirerul! Kug. 

Ziaristul iugoslav Eduard Calic, fost deţinut la 
Sachsenhausen, a făcut parte din echipa specială care 
manipula aceste obiecte aparent neînsemnate. Datorită 
mărturiilor lui [17, 18] şi ale norvegianului Peter 
Erikssen, membru al Sonderkommando-ului — echipa 
morţii — „Arhivele Groazei” au fost completate cu 
aceste informaţii ce dezvăluie criminalele acțiuni ale 
promotorilor „noii ordini”. Întregul efectiv al 
Sonderkommando-ului era izolat de restul deţinuţilor. 
Lucrau, mâncau şi se odihneau în acelaşi block, în 
aceleaşi încăperi, fără a fi se îngădui nici cel mai mic 
contact cu „exteriorul”. 


7 Grad în formaţiile SS, echivalent cu cel de locotenent major. 


„Operaţiunea Transvaal”, cum era numită codificat 
de autorităţile naziste, se derula după un program 
prestabilit, într-un desăvârşit secret. Cu ce se 
îndeletniceau cei ce făceau parte din această echipă? 
Dislocau tălpile, tăiau toate cusăturile, înlăturau 
bombeurile şi ştaiful, căptuşelile şi branţurile fiecărui 
pantof, ale fiecărei ghete ce o luau în mână. Tălpile 
duble le separau, desprindeau apoi şi tocurile, 
înlăturând cu grijă, unul după altul, straturile de talpă. 

O operă de distrugere organizată pe scară vastă care 
s-a soldat cu beneficii enorme, greu de calculat astăzi, 
întrucât în, căptuşeli ori în cavităţi bine camuflate 
practicate în corpurile tocurilor, „distrugătorii” 
descopereau devize, bijuterii, aur şi, adesea, pietre 
prețioase. Naivi, deportații îşi ascunseseră astfel 
„ultimele rezerve”. A fost un timp în care aici se 
recupera „un kilogram de diamante săptămânal”. O 
declară însuşi Eduard Calic, care menţionează: „Zilnic; 
în medie, bunurile depistate de kommando-ul 
Kleidertrennerei reprezentau aproximativ 100.000 Rm; 
au fost zile, însă, în care valoarea prăzii depăşea 
1.000.000 mărci” [183]. 

Este o ilustrare dramatică a cinicului aforism lansat 
de Reichfiihrerul SS Himmler, şeful celei mai vaste 
organizaţii criminale din câte a cunoscut istoria: „Jaful 
organizat sistematic are aceeaşi valoare cu o bătălie 


câştigată pe câmpul de luptă”. 
Un jaf monstruos 


Comori de nepreţuită valoare ale patrimoniului 
artistic au fost, de asemenea, ascunse în tainiţele 
subpământene din munţi. Un tezaur de dimensiuni 
fabuloase a fost descoperit exploatându-se informaţiile 
furnizate de prizonierul german Bunjes. Redăm un 
fragment semnificativ din procesul verbal al 
interogatoriului pe care i l-a luat căpitanul R.K. Posey, 
membru al Oficiului interaliat de recuperare a operelor 
de artă jefuite de Germania hitleristă [28]. 

„R.K. Posey — Aţi făcut parte din grupul de experţi al 
echipei care a organizat transferarea în Germania a 
unor opere de artă «preluate» de autorităţile de 
ocupaţie naziste din colecţiile muzeale ale Franţei. Vă 
întreb: aveţi cunoştinţă în ce loc au fost depozitate în 
Germania aceste valori? 

Bunjes — Oficial nu am fost informat. Întreaga 
operaţiune s-a desfăşurat în cel mai desăvârşit secret, 
sub controlul unui detaşament special SS. Mai târziu 
am aflat incidental, printr-o indiscreţie, de la un 
camarad, maiorul Kurt Werner, că o parte din colecţiile 
inventariate de noi au fost depozitate în galeriile 
subterane ale unor mine de sare dezafectate din Alpii 


austrieci... 

R.K. Posey — Ne puteţi furniza amănunte? 

Bunjes — Unitatea din care făcea parte Kurt Werner a 
fost detaşată în perioada respectivă, pentru trei sau 
patru săptămâni în regiunea bavareză. Poate acest 
indiciu v-ar putea oferi capătul unui fir... 

R.K. Posey — Mai reflectaţi la întrebarea mea 
anterioară. Vom relua discuţia mâine dimineaţă”. 

A doua zi dimineaţă însă, Bunjes, fostul director 
politic al Institutului german de istoria artei, a fost găsit 
mort. Se otrăvise cu o pastilă de cianură de potasiu pe 
care izbutise să o ascundă din vreme în betelia 
pantalonilor. 

La scurtă vreme după acest incident, în aprilie 1945, 
armata a  lIll-a americană, aflată sub comanda 
generalului Patton, pătrunde pe teritoriul austriac. Un 
bătrân fermier semnalează că o lungă coloană de 
camioane ale Wehrmacht-ului, cu câteva zile mai 
înainte de a pătrunde în zonă trupele americane, s-a 
îndreptat spre Altaussee. 

Informaţia se suprapune altor ştiri, culese de 
comandantul militar aliat în localităţile Bad Ischl, 
Laufen şi Goisern, situate în preajma minelor de sare 
din munţii Altaussee. 

Generalul Patton, cu avizul înaltului comandament 
aliat, transferă de pe front o mare unitate, divizia 80 


infanteriei, care primeşte cea mai importantă misiune 
din câte i s-au încredințat din ziua când primise 
„botezul focului”: să descopere şi să recupereze 
tezaurele ascunse de kommando-urile SS în adâncimile 
munţilor Altaussee. Statului major al diviziei 80 i-a fost 
afectat un grup de ofițeri-experţi (numiţi amical O.B.A 
— ofițeri specialişti în artă) alcătuit din rezervişti: critici 
şi istorici de artă, pictori şi graficieni, muzeografi, 
documentarişti şi specialişti în restaurarea operelor 
artistice, muzicieni şi... bijutieri. Printre aceştia se afla şi 
căpitanul Robert K. Posey, locotenentul George Stout, 
profesor de istoria artei la Universitatea Harvard, şi 
Thomas Howe, directorul muzeului de artă din San 
Francisco. 

Trupele americane nu întâmpină nicio rezistenţă din 
partea detaşamentului SS ce avea misiunea de a păzi 
salina. Întreaga formaţie depune armele. Cu câteva ore 
mai înainte, însă, intrarea principală în mină fusese 
blocată printr-o explozie dirijată. 

— Nu vă faceţi griji, se adresă un bărbat rubicond 
ofițerului american ce conducea operaţiile militare. 
Încărcătura de explozibil a fost în aşa fel calculată, încât 
să nu provoace prăbuşirea galeriilor interioare. 
Îngăduiţi-mi să mă prezint: Karl Sieber, expert în 
restaurarea obiectelor de artă. Aceasta este, mai bine zis 
era, misiunea mea aici. Şi veţi vedea că mi-am 


îndeplinit-o cu succes. Am salvat, printre multe altele, 
o capodoperă a artei flamande: celebra pânză a lui Van 
Eyck „Adoraţia Mielului Sfânt”, vătămată în timpul 
transportului. O veţi vedea. Îngăduiţi-mi să vă conduc. 

Intrarea în mină a fost degajată de sfărâmături în 
numai câteva ore. În interior nu fuseseră puse alte 
mine-capcană? Sieber i-a asigurat că nu mai există nicio 
piedică pentru a pătrunde în galerii. S-a oferit să-i 
călăuzească pe americani în interiorul minei. A adus în 
grabă şi planul întregului complex de galerii şi săli 
intermediare. O adevărată hartă pe care se puteau citi o 
serie de adnotări făcute cu creionul. 

— lată planul de ansamblu al galeriilor şi al sălilor 
subterane. O reţea ce însumează aproximativ 10 
kilometri. Mă refer, evident, doar la spaţiile care n-au 
fost distruse prin surpare. „Lezaurul” a fost depozitat 
în câteva din sălile deservite de singura linie de 
transport în funcţiune: o linie feroviară îngustă pe care 
circulă vagonete miniere acţionate de baterii electrice. 
Bateriile, din păcate, sunt de mult epuizate... 

Karl Sieber debita informaţiile fluent, deconectat, 
având certitudinea că serviciile sale vor fi apreciate: 


— Fiecare sală - priviţi planul! — are un nume 
distinct:  „Mondsberg” (Muntele Lunii), „Mineral 
Kabinett”, „Kaiser Joseph”, „Kapelle”, 


Kammergraffen”... Aşa au fost numite de mineri. Ce 


cuprinde fiecare încăpere, n-aş putea să vă indic cu 
exactitate. Este un depozit colosal. Veţi găsi, vă asigur, 
evidențe precise. Cunoaşteţi ce înseamnă spiritul de 
ordine german... 

O umbră de zâmbet apăru o clipă pe buzele lui Karl 
Sieber. Apoi, continuă cu glas egal: 

— Ce vă pot spune însă este, poate, mai semnificativ. 
Pe la mijlocul lunii martie, când Kaltenbrunner a vizitat 
depozitele subterane, un expert berlinez, care 
participase la lucrările de inventariere, i-a spus: 
„Domnule general, dacă am valorifica tot ce am adunat 
aici, devizele obţinute ar permite Germaniei să 
supraviețuiască încă o sută de ani” [138]. 


„Doamna cu hermină“, capodoperă a lui Leonardo da Vinci 
„conliscată” de nazişti, împreună cu numeroase alte opere de 
artă din patrimoniul Muzeului naţional din Cracovia 


„Când am pătruns în «Kammergraffen» — relatează 
George Stout în paginile unei publicaţii a armatei 
americane — am rămas uluit. Mi-am dat seama atunci, 
mai mult ca oricând, de monstruozitatea jafului 
organizat de nazişti. Erau îngrămădite mii de obiecte: 
pânze ale marilor maeştri ai picturii europene, alături 


de sarcofage egiptene şi sculpturi antice, împachetate 
în tapiserii Gobelins. Acelaşi simţământ trebuie să-l fi 
stăpânit pe Ali Baba când a descoperit în peşteră 
comorile ascunse de tâlhari”. 

În „Kammergraffen”, sală situată la cinci kilometri de 
intrarea în salină, erau păstrate cele mai valoroase 
opere de artă ale acestui muzeu subteran: şase mii de 
pânze semnate de marii maeştri ai artei flamande şi 
italiene — Tizian, Van Dyck, Rafael. „Preluate” din 
muzeele napolitane, se aflau, de asemenea, în acelaşi 
depozit, nenumărate bronzuri şi sculpturi antice. 
Thomas Howe va declara şi el ulterior: „Nicăieri în 
lume n-au fost concentrate mai multe capodopere ale 
secolelor de aur ale artei medievale şi renascentiste ca 
în această grotă de sare, închisoare a frumuseţii”. 

Vor trece patru săptămâni până când va fi 
descoperită, în lăzi fără nicio inscripţie, o inestimabilă 
colecţie de manuscrise rarisime şi infolii aparținând 
celebrei biblioteci romane „Herziana”. În decursul 
ultimelor două luni ale operaţiunii de recuperare au 
mai fost degajate alte săli în care se aflau îngrămădite 
armuri şi panoplii medievale, precum şi o serie de 
colecţii numismatice confiscate în Franţa, Belgia, 
Olanda şi Austria [138; 177]. 

După ce vasta sală este golită de comorile sale, 
căpitanul Howe mai face un ultim control. Plimbă lent 


lanterna electrică peste pereţii goi. O fâşie îngustă de 
umbră, decupată vertical în câmpul strălucitor al 
zidului de sare opus intrării, îl intrigă. Cercetează mai 
atent locul. Într-o fisură, lată doar de patru-cinci 
degete, descoperă o cutie plată de carton. Înăuntrul ei, 
învelite în vată — bijuterii: pandantive de smaralde cu o 
rafinată lucrătură în aur alb, şiraguri de perle albe şi 
roz, masive brățări de platină, unicate de o splendidă 
frumusețe. Mici etichete agăţate de fiecare obiect indică 
proprietarul căruia i-au fost confiscate aceste valori: 
David Weill, L&vy-Benzion, baronul Rotschild. 

— Cum se explică, domnule Sieber, că aceste 
bijuterii, care valorează milioane, poate zeci de 
milioane de mărci, nu sunt menţionate nici măcar 
global în registrul valorilor depozitate? 

Descumpănit, Sieber nu ştie ce să răspundă. După o 
stingheritoare tăcere, cu glas scăzut, răspunde 
întrebării căpitanului: 

— Dacă n-aş fi fost de faţă când aţi descoperit cutia, 
aş zice că-i imposibil să se fi găsit aşa ceva. Ce să vă 
spun? Nu pot înțelege cum s-a produs o asemenea 
omisiune. Oricum, constituie — vă rog să mă credeţi — o 
singulară excepţie de la regulă. Veţi putea constata că 
evidențele depozitului sunt extrem de riguroase. 

Şi Sieber nu era departe de adevăr. În sala 
„Springwerke” 


erau depozitate tablouri semnate de Rubens, Breugel 
cel Bătrân, Tizian) Van Dyck, Frans Hals, 
Gainsborough... Mii de pânze-unicat, mii de gravuri 
acvaforte, capodopere realizate de Rembrandt şi Diirer, 
splendide colecţii de stampe orientale. 

În acele zile, unul dintre ofiţerii americani care 
conducea operaţiunile de recuperare îşi nota în jurnalul 
său: „Ce straniu loc! O parte din sală este împărţită în 
mici compartimente. Fiecare din ele are o etichetă: sunt 
înscrise aici numele celor mai avute familii evreieşti din 
Viena. Încăperea este burduşită de obiecte de artă: 
tablouri, porţelanuri... Te-ai crede în catacombe! 
Enorme registre ţin evidenţa acestor bunuri. Aceste 
semne tangibile ale sinistrei minuţii naziste îmi 
îngheață sângele în vine”. 


Cutia cu surprize 


Antice sarcofage aparţinând Muzeului de arheologie 
din Salonic, colecţiile de geme şi camee ale contelui 
austriac Czermin, istoricele vitralii ale Catedralei din 
Strasbourg, pânze ale şcolii de pictură miincheneze, 
lambriurile chinezeşti ale palatului Schonbrunn; 
odoare ale Catedralei din Bruges, bronzuri din 
Herculanum şi Pompei, mobile de artă jefuite din 
castelele Franţei şi ale Belgiei au fost găsite în 


săptămânile următoare în celelalte săli subterane: 
„Mineral Kabinett”, „Mondsberg”, „Kapelle”... 

Dacă sălile subterane ale minei Altaussee au 
reprezentat cel mai mare antrepozit de obiecte de artă 
al piraţilor nazişti, castelul Neuschwanstein, aflat de 
asemenea în zona ocupată de armata a III-a americană, 
a fost o adevărată „cutie cu surprize” pentru 
investigatori. Aici erau concentrate capodoperele 
artistice furate din Franţa. Depozit special! 

Raportul redactat de comisia americană, care a 
inventariat castelul Neuschwanstein, întrece tot ceea ce 
au putut visa arhipiraţii Barbarossa, Hawkins, Drake, 
Grenville, Frobisher sau Morgan. Se aflau 21.903 opere 
de artă — 10.898 tablouri (dintre care 3.027 picturi în 
ulei), 583 sculpturi în bronz şi marmură, 259 piese 
arheologice din aria Egiptului antic, 2.477 mobile de 
preţ, purtând, majoritatea, semnătura unor ebenişti de 
mare faimă [138; 177]. 

„Operaţiunea O.B.A.” s-a desfăşurat, fără niciun 
răgaz, din prima decadă a lunii mai până către sfârşitul 
lunii septembrie a anului 1945. Zilnic erau expediate de 
la mina Altaussee trei convoaie, alcătuite fiecare din 
câte şase autocamioane. În fiecare maşină erau 
încărcate 100 până la 150 de tablouri, acestora 
alăturându-li-se, de regulă, sculpturi, lăzi cu 
porţelanuri şi alte obiecte de artă, goblin-uri, cufăraşe 


cu rarisime colecţii numismatice, orfevrărie, cofrete cu 
bijuterii... „Covorul de aur” au numit ofiţerii diviziei 80 
infanterie această uriaşă bandă rulantă. 


03 Rafael, 07 Dürer, 05 Van Eyck... 


Nu este un text cifrat după un cod secret: reprezintă 
primele rânduri ale unui inventar ce consemnează 
valorile descoperite — întâmplător — într-o peşteră din 
Alpii austrieci. Pruncul Sfânt al lui Rafael, Zeița Fortuna, 
celebra gravură a lui Albrecht Dürer şi numeroase alte 
lucrări de artă — grijuliu împachetate în Völkischer 
Beobachter — erau stivuite în mari lăzi de campanie. 
Intrarea grotei fusese blocată de o haotică îngrămădire 
de stânci dislocate, printr-o explozie dirijată, din 
pintenul de piatră ce surplomba peştera. 

Asemenea „colecţii” de artă au mai fost descoperite 
chiar în anii imediat următori încheierii celui de-al 
doilea război mondial în aria landului Bavaria. Astfel, 
în încăperile subterane ale castelului Waldenstein, în 
apropiere de Nürnberg — oraşul în care s-a desfăşurat 
procesul intentat căpeteniilor naziste vinovate de crime 
împotriva umanităţii — au fost descoperite 30 lăzi, bine 
întocmite din lemn de stejar, care conţineau o parte din 
colecţiile de artă ale mareşalului Herman Göring. Lista 
capodoperelor identificate conţine zeci de pagini. 


Tablouri ale maeştrilor olandezi Rembrandt, Rubens şi 
Van Dyck, gravuri ale lui Albrecht Dürer, impresionişti 
francezi, splendide lucrări ale orfevrierilor medievali 
(printre care 36 candelabre de aur masiv), o cadă de 
baie lucrată în argint, icoane din secolele al XVI-lea şi al 
XVII-lea alcătuiesc doar o parte din avuţiile tăinuite în 
pivnițele  climatizate ale bătrânului castel din 
Waldenstein. 


Führerul Adolt Hitter şt mareșalul Hermann Göring privind 
cu vădită mulţumire una din capodoperele jefuite din muzeele 
țărilor ocupate de armatele naziste . 


„Ceea ce am descoperit, relatează maiorul american 
Anderson, depăşea tot ceea ce aş fi putut să-mi 
imaginez ca frumuseţe, ca valoare. In cuprinsul a 40 de 


camere erau depozitate doar tablouri. Un spectacol 
fabulos! Treceam dintr-o cameră într-alta, 
nevenindu-ne să ne credem ochilor. Era greu de crezut 
că e cu putință ca un singur om să acumuleze atâtea 
capodopere într-un răstimp atât de scurt. Dar uimirea 
noastră crescu şi mai mult, de îndată ce am văzut 
sculpturile, aliniate unele lângă altele, de-a lungul unui 
lung coridor. Ele păreau un şir de paznici care vegheau 
această fantastică pradă. Într-o încăpere mai mică, sute 
de tapiserii erau rulate cu grijă. În alte trei camere se 
aflau lăzi încărcate cu porțelanuri ce purtau sigiliile 
celebrelor ateliere din Sâvres şi Limoges. Într-o 
splendidă sală, aşa-numita „cameră aurită”, erau 
orânduite, în vitrine închise cu cheie, tabachere de jad, 
veselă de vermeil, argintărie, oglinzi împodobite cu 
pietre preţioase, delicate statuete de Tanagra şi un grup 
de figurine sculptate în fildeş” [138]. 

Au fost recuperate astfel multe tezaure alcătuite din 
capodopere şi odoare de cult. Altele, multe altele 
rămân însă de negăsit. 


Camera de chihlimbar 
Arhivele vest-germane, precum şi arhivele federale 


cuprind o seamă de documente care n-au putut fi 
descifrate până în prezent, deşi în această operaţiune 


au fost folosite cele mai perfecţionate computere. 
Printre ele se află numeroase telegrame emise de 
unităţi militare şi SS, al căror text — parţial descifrat — 
cuprinde pasaje de neînțeles, încifrate fiind potrivit 
unor coduri ce n-au putut fi identificate. 

Georg Stein, cercetător din Germania, studiind 
asemenea documente, a descoperit o telegramă 
transmisă de către o unitate specială a batalioanelor de 
asalt, prin care se raporta eşalonului superior: 
„Operaţiunea Camera de  Chihlimbar (Bernstein 
Zimmer) s-a încheiat. Obiectivul a fost îngropat la 
BSE 

Textul „tradus” rămânea opac. Ce reprezintă 
Bernstein Zimmer? Şi cum poate fi localizat punctul 
„B.S.V.F.”? După laborioase investigaţii, Georg Stein — 
reconstituind o parte din itinerariul pe care l-a parcurs 
respectiva unitate SS în perioada premergătoare 
redactării telegramei — a ajuns la concluzia că Bernstein 
Zimmer Operazion reprezintă transferul în Germania a 
prăzii de război luate de nazişti cu prilejul ocupării, în 
1942, a palatului Petrodvoreţ, celebrul muzeu de artă 
situat în preajma oraşului Leningrad. 

„Operatiunea” a fost intitulată în acest fel dat fiind că 
cele mai preţioase obiecte ale tezaurului artistic deţinut 
de muzeu erau lambriurile de chihlimbar care 
acopereau pereţii uneia din fastuoasele săli ale 


palatului țarilor Rusiei: o capodoperă unică în lume, 
realizată din ambră de felurite nuanțe. 

Tezaurul palatului Petrodvoreţ n-a mai apărut. Este 
de presupus că se află încă tăinuit în acea ascunzătoare 
indicată în telegrama transmisă de şeful kommando-ului 
SS-ist. Semnificaţia celor patru iniţiale a devenit 
problema-cheie care a absorbit ani de-a rândul timpul 
şi energia lui Georg Stein. l-au trecut prin mâini zeci de 
mii de piese de arhivă — rapoarte ale unităţilor SS, 
sinteze, planuri topografice. Şi într-o zi, cercetând 
vechile planuri ale unei mine părăsite, Stein are o 
revelaţie. Iniţialele numelui exploatării miniere sunt — 
să fie o simplă coincidenţă? — tocmai „V.F.” Puţurile de 
exploatare sunt marcate pe plan cu litere: A, B, C, D şi 
aşa mai departe. Pe aceste elemente se naşte ipoteza că 
tezaurul ar putea fi ascuns într-una din galeriile ce 
converg cu puţul „E”. E foarte plauzibilă această 
ipoteză, întrucât: 1) o lungă serie de tezaure au fost 
ascunse de nazişti în cariere şi mine părăsite; 2) 
respectiva unitate SS a staționat — potrivit unor 
informaţii — timp de o săptămână într-o mică localitate 
rurală din împrejurimile minei. 

E o simplă ipoteză de lucru. Investigaţiile ulterioare 
vor conduce, poate, la descoperirea acestui unicat de 
nepreţuit. 


„Apele aveau culoarea bancnotelor englezeşti” 


În mai 1945, când trupele americane zdrobeau 
ultimele cuiburi de rezistenţă nazistă din munții 
Austriei, pe un drum lăturalnic din raza localităţii 
Redl-Ziph, un autocamion a fost abandonat de către 
ostaşii cărora le fusese încredinţată încărcătura. Maşina 
era în perfectă stare de funcţionare, iar rezervorul de 
benzină aproape plin. Autocamionul era încărcat cu 
lăzi fără niciun însemn, ale căror scânduri, proaspăt 
geluite, miroseau încă a răşină. 24 de lăzi, în care se 
aflau orânduite sute de pachete de bancnote ale Băncii 
Angliei: 21.000.000 lire sterline. 

Câteva zile mai târziu, lacul Traun, aflat în aceeaşi 
zonă, îşi modifică culoarea. 

— Parcă lacul ştiut de noi se schimbase la față: apele 
lui erau mai albastre şi se unduiau ciudat, foarte ciudat, 
declară un martor ocular al insolitului fenomen [2]. 

Ştrengarii satului vor desluşi primii enigma. Mii de 
bancnote pluteau pe faţa lacului. Altele se zbiceau pe 
mal, aduse de curent. Erau bancnote englezeşti de 5, 10 
şi 20 de lire sterline. Au fost recuperate de autorităţile 
militare americane câteva sute de mii de lire. Alte 
masive cantităţi de hârtii de bancă similare au fost 
pescuite şi din apele râului Traun. Numeroase lăzi 
goale, eşuate pe mal, desluşeau cum au ajuns acolo 


neobişnuitele încărcături. Containerele închise în 
grabă, sub presiunea curenților, se dislocaseră şi 
hârtiile ieşiseră la suprafaţă... 

Alertat, serviciul de informaţii al armatei Statelor 
Unite — C.I.C. — întreprinde o anchetă. Sunt interogaţi 
prizonierii din Wehrmacht şi batalioanele de asalt SS, 
precum şi numeroşi locuitori din zonă. 

Se stabileşte că: 1) în momentul spargerii frontului, 
lungi coloane de autocamioane ale armatei hitleriste, 
încărcate cu lăzi purtând inscripţia „bunuri naţionale”, 
au luat calea lacurilor bavareze; 2) o parte din aceste 
maşini s-au îndreptat spre lacul Toplitz, în care au fost 
aruncate de către un kommando al Wehrmachtului mai 
multe containere şi alte obiecte neidentificate; 3) toate 
bancnotele sunt false. 

Ancheta o conducea maiorul american Mac Nally. El 
organizează sondarea lacului în mai multe puncte. 
Oamenii-broască, cum erau numiţi în epocă 
scufundătorii dotați cu echipament autonom, au 
cercetat o arie de câteva sute de metri pătraţi din 
preajma țărmului. Fără succes. Nămolul gros, 
încâlceala trunchiurilor de arbori căzuţi pe fundul 
lacului i-a demobilizat pe  soldaţii-cercetaşi. Un 
accident mortal îl hotărăşte pe maiorul Mac Nally să 
suspende cercetările. De altfel, informaţiile ce le are 
asupra zonei în care se desfăşoară sondajele sunt atât 


de dispersate şi inconsistente, încât numai un miracol 
l-ar fi ajutat. Americanul nu crede în miracole. El a 
învăţat să se bizuie pe informaţii. Nu le are. Se străduie 
să le capete cât mai curând. 

Informaţii uimitoare va primi de la câţiva deţinuţi 
evadați dintr-un lagăr subteran instalat de SS la 
Redl-Ziph, nu departe de Toplitz. Va trece un timp — 
ani! — până când Mac Nally, ajutat de o echipă de 
experţi americani, englezi şi vest-germani, va fi în stare 
să reconstituie mecanismul ingenios care a realizat una 
din cele mai periculoase arme secrete pe care le-a 
construit Germania nazistă. O redutabilă armă, 
codificată „Bernhard Operazion”. 


„Operaţiunea Bernhard” 


Ideea a germinat în diabolica minte a şefului 
Oficiului Securităţii Reichului, Reinhardt Heydrich. Ea 
nu a şocat. Dimpotrivă, a primit întreaga adeziune a 
Fiihrerului, sedus de perspectiva ce o desena planul 
imaginat de machiavelicul său colaborator: 

— Vom invada lumea cu lire englezeşti false. Această 
operaţiune, dacă e bine dirijată, va avea o colosală 
putere de şoc, care va bulversa finanţele Angliei [2; 
177]. 

Hitler i-a dat mână liberă. 


A fost creat serviciul special VI F, încredinţat unui 
ofiţer specializat în diversiuni, Alfred Naujocks. S-a 
constituit apoi şi o echipă de gravori şi tipografi, 
condusă de căpitanul SS Bernhard Kriiger. Ea s-a rodat 
luni de-a rândul studiind, experimentând, eşuând şi 
reluând iar totul de la zero. După mai bine de un an, 
aceste eforturi au dat rezultate. 

Convocându-şi colaboratorii destinaţi să se ocupe 
direct de această operaţiune strict secretă — printre care 
se afla Walter Hagen, înalt funcționar al serviciilor 
centrale ale securităţii Reichului, şi Bernhard Kriiger — 
după un succint bilanţ al rezultatelor preliminare 
obţinute, Reinhard Heydrich făcu aprecieri care 
relevau că studiase atent detaliile tehnice: 

— Am cercetat „probele” ce mi le-aţi prezentat. 
Gravura e excelentă, o adevărată operă de artă. 
Felicitări, domnule Kriiger. 

O flăcăruie verde zvâcni parcă din ochii căpitanului 
Kriiger. Heydrich continuă: 

— Hârtia, aţi izbutit — în fine! — să o imitati perfect. Şi 
filigranul... Dar nu-i suficient doar atât. Pentru a 
desăvârşi aceste eforturi trebuie să faceţi în aşa fel încât 
fiecare bancnotă ieşită din tiparniţă să aibă o 
corespondentă reală în circulaţie. În fond, 
dumneavoastră sunteţi chemaţi să realizaţi o emisiune 
complementară a Băncii Angliei. Cu alte cuvinte, 


fiecare bancnotă tipărită de noi trebuie să aibă seria şi 
data emisiunii bancnotei reale aflată în circulaţie. E 
dificil, ştiu, dar de aceste detalii depinde reuşita 
perfectă a operațiunii. Operaţiune de maximă 
importanţă, prin care, vom submina lira sterlină şi vom 
da o lovitură nimicitoare economiei britanice. 

În noua fază a acţiunii imaginate de Heydrich a fost 
mobilizată o echipă de matematicieni. Experții au 
studiat toate emisiunile Băncii Angliei din ultimele trei 
decenii; în raport cu simbolurile şi seriile fiecărei 
emisiuni au fost calculate cinci grupe, înseriate de la 0 
la 100.000. Astfel fiecare bancnotă falsă devenea 
complementară unei hârtii de bancă „Made in 
England”. Fine coronat opus: specialiştii au imaginat şi 
au pus în funcţiune o tehnologie ingenioasă destinată 
să confere lirelor sterline, fabricate în tipografia 
clandestină, aspectul şifonat, uzat, al bancnotelor aflate 
de mult în circulaţie. Va putea fi înşelată vigilenţa 
bancherilor? Fabricatele „Întreprinderii Bernhard” au 
fost supuse celor mai exigente expertize [27; 43]. 

„Mi-am luat inima în dinţi — relatează Walter Hagen 
— şi-n ziua aceea, pentru prima oară, am trimis 
bancnotele «mele» la expertiza unei bănci străine. 
Le-am încredinţat unuia din oamenii mei aflaţi în 
Elveţia: un intermediar cunoscut acolo ca o persoană 
demnă de încredere, mai ales că avea şi un cont curent 


substanţial la banca respectivă. Luase un teanc întreg 
de lire sterline ieşite din atelierele mele. În acelaşi timp 
(...) am înaintat direcţiei (instituţiei bancare elveţiene — 
n. N.) o scrisoare apocrifă din partea Băncii Reichului, 
prin care acesta din urmă exprima serioase îndoieli cu 
privire la autenticitatea bancnotelor. Elveţienii s-au 
simțit măguliţi văzând că Banca Reichului are atâta 
încredere în experţii lor. Aceştia au utilizat metodele 
cele mai moderne, cele mai perfecţionate. A urmat 
răspunsul: bancnotele erau, neîndoielnic, absolut 
autentice” [2; 27; 43]. 

Verificarea efectuată de oficina nazistă nu s-a limitat 
la expertiza specialiştilor elveţieni. Era util, era 
prudent, să se supună „emisiunea complementară” 
forului cel mai competent: Banca Angliei. A fost 
controlată de către experţii Institutului de emisiune a 
Marii Britanii o lungă listă în care erau notate seriile şi 
datele de emisiune ale mai multor „partide” de lire 
sterline, tipărite în atelierele din 
Spechthausen-Eberswalde. Londra a confirmat: 
„Bancnotele cu indicaţiile menţionate se află în 
circulație”. Câteva zile mai târziu, atotputernicul şef al 
S. D. -ului l-a chemat în cabinetul său pe căpitanul SS 
Kriiger, coordonatorul detaşamentului de falsificatori. 
Reinhard Heydrich, l-a privit tăcut câteva clipe. Apoi, 
cu o anumită solemnitate, i-a desluşit motivul pentru 


care a fost convocat. 

— Căpitane Krüger, vă încredinţez o misiune pentru 
care aţi putea fi invidiat de mulţi, dar nu vă va invidia 
nimeni — vă asigur — întrucât doar câţiva oameni din 
înaltul comandament ştiu că sub conducerea 
dumneavoastră se va fabrica una din cele mai 
redutabile arme secrete ale Germaniei. 

Krüger, palid, încremenit în poziţia de drepți, asculta 
oarecum nedumerit. 

Pe faţa lui Heydrich se înfiripă o umbră de zâmbet. 
Continuă: 

— Englezii au dat un excelent certificat de 
autenticitate operei gravorilor şi tipografilor a căror 
strădanie a fost stimulată cu mult zel de 
dumneavoastră. Ei bine, vom mări întreprinderea. 
Recrutaţi oameni potriviți. De rest se vor îngriji 
serviciile noastre... Cred că vă va trebui şi un local mai 
potrivit. Izolat, cât mai izolat. M-am gândit la lagărul 
Sachsenhaussen-Oranenburg. 

Astfel a fost fondată, în primăvara anului 1942, 
„Întreprinderea Bernhard” — cea mai mare fabrică de 
falsificat bancnote din istorie — ale cărei ateliere erau 
cantonate în „blocul 1819” din cadrul lagărului de 
concentrare Sachsenhaussen din Oranenburg. 

Arhivele ei s-au păstrat, parţial. Potrivit unor 
evidențe, în 1943 se tipăreau lunar, în medie, 250.000 


bancnote. În anul următor ritmul atelierelor a fost 
intensificat. „Ştiu că, în 1944, am tipărit lună de lună 
cam 400.000 de bancnote, majoritatea hârtii de cinci, 
zece şi douăzeci de lire sterline”, a declarat la 
interogatoriul luat de comisia de anchetă 
anglo-americană unul din lucrătorii Întreprinderii 
Bernhard, un fost deţinut pe nume Oskar Skala. 

Aceasta se petrecea în ultima perioadă a marii 
conflagrații mondiale, când specialiştii din Oranenburg 
au fost transferați în localitatea Redl-Ziph din Austria 
superioară, unde au fost reluate „emisiunile 
complementare” de bancnote ale Băncii Angliei. Orăşel 
situat la o relativ mică distanţă de Toplitz, Redl-Ziph 
este — vă amintiţi, desigur - locul unde a fost 
descoperit, abandonat, autocamionul încărcat cu lăzi 
pline cu bancnote englezeşti nou-nouţe... în apropiere 
se afla lagărul subteran unde, în ultima fază a 
războiului, fuseseră transferați deţinuţii din blocul 1819 
al lagărului Sachsenhaussen-Oranenburg. Ei au scăpat 
cu viaţă şi au putut depune mărturie şi ajuta la 
depistarea organizatorilor  misterioasei „Bernhard 
Operazion”. Datorită unor întâmplări care merită a fi 
cunoscute [2; 24]. 

Către mijlocul lunii aprilie 1945, ultimele redute ale 
împotrivirii naziste fiind pe cale să se prăbuşească, 
Kaltenbrunner transmite ordinul de a se distruge toate 


urmele ce ar putea releva existenţa „fabricii” de dolari 
şi lire sterline. Kriiger a supravegheat personal 
demontarea şi distrugerea instalaţiilor de imprimat, 
transformând în cenuşă hârtia specială fabricată de 
„I.W. Eanders” din Bergisch-Gladboch, arzând cea mai 
mare parte din arhivă, bancnotele încă nefinisate şi — 
conform planului secret de dispersare — organizând 
mici trenuri de autocamioane pentru a împrăştia, în 
locurile fixate în prealabil, stocurile de lire sterline 
„finite”. Mai rămânea de executat ultimul punct al 
ordinului primit: exterminarea întregii echipe care a 
lucrat în atelierele din Sachsenhaussen şi Redl-Ziph. 

Deţinuţii, care intuiau ce tragic sfârşit îi aşteaptă, 
folosind starea de tensiune în care se afla lagărul şi 
faptul că o bună parte din soldaţii de pază era 
mobilizată la supravegherea operaţiunilor de 
dezafectare a instalaţiilor, se răzvrătesc şi, după o 
scurtă luptă, izbutesc să anihileze detaşamentul SS care 
asigura paza lagărului subteran. Mii de prizonieri cehi, 
sovietici, polonezi, austrieci îşi redobândesc astfel 
libertatea. 

În zilele următoare, câţiva dintre membrii echipei ce 
lucrase sub comanda lui Bernhard Kriiger se adresează 
autorităţilor militare americane (ce ocupaseră între 
timp zona) pentru a le semnala toate câte se 
petrecuseră în ultimii ani în atelierele de falsificat lire 


sterline şi dolari ale serviciilor secrete naziste. 

Oskar Skala, unul din „meşterii” fără voie folosiţi de 
SS, intră în contact cu maiorul Mac Nally, şeful comisiei 
de anchetă, furnizându-i ample informaţii care 
jalonează istoria blocului 18/19, oferind o perspectivă 
clară investigaţiilor iniţiate ulterior de autorităţile 
engleze şi americane. Un aport substanţial au adus 
totodată relatările foştilor deţinuţi Jakob Lauber şi 
Eduard Calic [17, 18]. 

Astfel se încheie istoria tipografiei clandestine a 
Oficiului Securităţii Reichului. Nu se încheie însă 
istoria implicaţiilor politice şi financiare pe care le-a 
declanşat „Operaţiunea Bernhard”, care va juca rolul 
unei periculoase bombe cu explozie întârziată. 


O armă mai puternică decât V2 


Dacă Marea Britanie a avut informaţii suficiente şi 
prompte pentru a depista şi a permite distrugerea în 
timp util a uzinei de apă grea instalate de germani la 
Peneenmiinde, în Norvegia, dacă agenţii englezi au 
putut localiza rampele subterane de rachete din 
interiorul Germaniei naziste şi au putut furniza 
excelente repere pentru a fi aruncate în aer, insidioasa 
Bernhard Operazion a rămas ignorată până aproape de 
sfârşitul celui de-al doilea război mondial. Ea a 


constituit o armă deosebit de periculoasă. Cu lirele 
sterline magistral falsificate au fost finanţate agenturile 
de spionaj ce acționau atât în Europa septentrională şi 
occidentală, cât şi în Orientul Mijlociu şi Extremul 
Orient. 

Folosind firme intermediare înmatriculate în Suedia, 
Portugalia, Spania, Monaco, Andorra, Turcia sau 
Danemarca, Germania hitleristă a achiziţionat din ţările 
neutre, la „orice preţ, fără tocmeală” — cum glosa cu 
cinism Fritz Swend, principalul organizator al reţelei 
de valorificare a stocurilor de lire false — importante 
cantităţi de materii prime strategice şi alte produse 
deficitare în balanţa economiei de război. Reţeaua 
Swend -— al cărui cartier general era instalat în castelul 
Labers din Tirol, a furnizat serviciilor secrete 
importante cantităţi de devize străine (de data aceasta 
veritabile) — dolari S.U.A., lire sterline, franci elveţieni, 
coroane suedeze, lire turceşti etc. — prin ingenioase 
transferuri de lire sterline „emisiunea Bernhard”. 

După şapte ani de la sfârşitul marii conflagrații — 
după cum rezulta dintr-un raport întocmit în 
septembrie 1952 de către expertul american Mac Nally 
- nu a fost confiscată decât „o neînsemnată parte din 
bancnotele englezeşti false” fabricate de tipografiile 
naziste: cca 11.000.000 lire sterline [2]. 

Pentru a evidenția ce reprezenta suma lirelor 


englezeşti scoase astfel din circulaţie în raport cu 
valoarea nominală a „emisiunilor Sachsenhaussen — 
Redl-Ziph” ne vom referi la declaraţiile căpitanului SS 
Krüger. Interogat de agenţii C.I.C., el declară că a 
furnizat organelor superioare SS circa 9 milioane 
bancnote englezeşti în valoare totală de 118.000.000 lire 
sterline. Dar Oskar Skala, unul din deţinuţii care au 
lucrat în cadrul echipei de falsificatori condusă de 
Kriiger, afirmă că volumul emisiunilor realizate la 
Sachsenhaussen - Oranenburg şi Ziph este mult mai 
mare [2; 27]. 

Oricum, chiar dacă socotim drept reale cifrele 
raportate de Kriiger, se poate constata că după mai bine 
de trei decenii de la încetarea războiului n-a fost 
recuperată decât doar o pătrime din exploziva şarjă 
elaborată în blocul 18/19. Mărturie în acest sens stau 
declaraţiile unui expert al Trezoreriei britanice, care au 
fost făcute publice într-un interviu realizat de 
publicistul francez Philippe Aziz şi apărut în paginile 
revistei Historama la începutul anului 1979 [3]. 

Cea mai periclitată a fost perioada anilor 1946-1950. 
În 1950 ziarul londonez „Daily Telegraph” semnala: 
„“«Lirele Bernhard» sosesc din toate colţurile lumii. 
Sediul serviciului de cercetări asupra falsificatorilor de 
monede al Interpolului din Haga este covârşit. De 
regulă, ele vin din Europa. Dar sunt depistate, de 


asemenea, în Argentina, în Australia... Speranţa unei 
regresiuni a acestei revărsări s-a vădit înşelătoare. 
Depozitele secrete ale Reichului hitlerist par pe cât de 
profunde pe atât de inepuizabile. Fără nicio exagerare, 
lirele fabricate la Sachsenhaussen şi în alte locuri au 
contribuit la criza prin care a trecut Marea Britanie în 
1950... Cine putea gândi că după înfrângerea 
Germaniei vom cunoaşte o invazie tot atât de teribilă 
cât ar fi putut fi cea plănuită de Hitler în 1943? 
Cantitatea de monedă falsificată a proliferat în 
proporţii de neimaginat. Eram neputincioşi. Veneau de 
pretutindeni, din Commonwealth, din America Latină, 
din Asia... Agenţii noştri au descoperit lire «Bernhard» 
şi în Malaysia!” 

Lira sterlină a cunoscut în 1950 cel mai scăzut curs 
din istoria ei, până la acea dată. 

„Această redutabilă armă - subliniază într-un 
interviu Henry Bellock, expert al Scotland Yard-ului — 
din fericire a fost utilizată prea târziu. Dacă ar fi apărut 
mai din timp o asemenea afluenţă de lire pe piaţa 
mondială, Anglia ar fi fost victima unei catastrofe fără 
precedent” [371. 

Unul din experţii trimişi în acea vreme de guvernul 
britanic în Bavaria, pentru a cerceta unde se aflau 
tezaurele ascunse de diriguitorii celui de al III-lea 
Reich, a declarat mai târziu, în noiembrie 1972: „O 


mare parte din bancnotele fabricate la Sachsenhaussen 
sunt şi astăzi bine camuflate în peşteri şi galerii 
subterane ori sub protecţia apelor. Când americanii au 
sosit aici au răscolit regiunea, dar n-au descoperit decât 
o parte din stocurile de lire sterline”. 

Una din aceste tainiţe posibile — şi probabile! — o 
constituie lacul Toplitz. Cel puţin aceasta este părerea 
unui lung şir de căutători de comori. De două decenii 
aventurierii din multe ţări au încercat să smulgă lacului 
secretul ce-l închide în profunzimile sale. Chiar şi un 
consorțiu bancar argentinian, sub pretextul că 
intenționează să construiască pe malul lacului Toplitz 
un complex turistic, a cerut autorizaţie de a face 
măsurători topografice. Autorizaţia a fost refuzată de 
autorităţile austriece, datorită protestelor presei locale. 
Solitari sau în binom, turişti aparent inofensivi au 
iniţiat însă cercetări de anvergură. Multe asemenea 
tentative s-au sfârşit tragic. 


Numitorul comun al unui lung lanţ de crime 


În vara anului 1953, poliţia austriacă a deschis o 
anchetă pentru a stabili împrejurările şi cauzele care au 
provocat moartea unui ziarist. Corpul lui neînsufleţit a 
fost găsit într-o zonă puţin frecventată de pe malul 
sud-vestic al lacului Toplitz. Pe faţă purta încă masca 


unui acvalong, un tip perfecţionat de scafandru 
autonom. Nu s-a putut determina cu precizie cauza 
morţii. În schimb, ancheta a relevat două elemente 
semnificative: 1) în rucsac-ul ziaristului a fost găsită o 
hartă a lacului Toplitz şi a împrejurimilor. Nu o simplă 
schiţă cartografică. O hartă de stat major elaborată, 
evident, de specialiştii Abwehrului. Treisprezece 
semne, într-un cod personal, marcau diferite puncte 
din spaţiul sud-vestic al lacului; 2) ziaristul fusese 
depistat că întreținea legături cu membrii unei 
organizaţii neonaziste vest-germane. Ziarele locale, 
relatând cazul, semnalaseră că acesta adaugă o nouă 
verigă lanţului de morţi misterioase ale unor 
„exploratori clandestini” ai regiunii. 

lată câteva din aceste cazuri: 

În anii imediat următori prăbuşirii Reichului hitlerist 
a fost semnalată dispariţia inexplicabilă a unor „turişti” 
care porniseră să dea o raită prin munţii regiunii 
Altaussee — unde, potrivit unor documente existente în 
arhivele procesului de la Nirnberg, au fost ascunse 
valori ce însumau, la acea dată, aproximativ 200 de 
milioane mărci. Printre aceştia s-a numărat şi Franz 
Gotlich, locotenent demobilizat, care în 1945 
participase la tăinuirea unor lăzi într-o zonă din 
apropierea oraşului Lend. 

Götlich, aşa cum a reieşit ulterior în cadrul anchetei 


ce căuta să limpezească cauzele şi împrejurările 
dispariţiei sale, mărturisise fratelui său: 

— Ştiu bine locul. Mi-am fixat în minte câteva repere 
sigure... Am îngropat acolo treizeci de lăzi de stejar, 
lăzi grele cum nu-ţi poţi închipui... 

— Bine, Franz, dar n-ai fost singur... S-ar putea să-şi 
reamintească şi alţii locul cu pricina, i-a replicat fratele 
său. 

— Nu mai trăieşte nimeni, în afară de mine, din toți 
cei care au participat la această operaţiune. Plutonierul 
Schwab, adjutantul meu, a murit răpus de tifos, iar 
prizonierii care au îngropat tezaurul au fost chiar a 
două zi lichidaţi. Toţi! Nu mai ştie nimeni unde e 
ascunzătoarea. Sunt sigur că o voi găsi cu uşurinţă [17]. 

Gotlich, pentru a evita cea mai mică indiscreţie, a 
plecat în munţi singur. Nu s-a mai întors şi nu a fost 
depistat niciun element care să clarifice circumstanţele 
în care a dispărut. 

Soarta altor căutători ai tezaurelor naziste ascunse în 
regiunea Alpenfestung e mai clară şi mai semnificativă 
în acelaşi timp. În anul 1946 — an în care a dispărut 
Gotlich — un cioban alertează poliţia, semnalând că a 
descoperit într-un desiş cadavrul unui băiat cu faţa 
desfigurată şi trupul sfârtecat. Organele de anchetă nu 
au dificultăţi să identifice cadavrul. Într-un buzunar al 
hanoracului său au găsit acte de identitate pe numele 


Helmut Mayr. Un grup de litere şi cifre tatuate sub 
axila braţului stâng — matricula SS-iştilor — releva că 
bărbatul asasinat a fost membru în Schwarzen Korp. 

Cadavrul era hăcuit: beregata fusese smulsă, iar 
stomacul despicat cu o lamă tăioasă. Parcă ucigaşii 
căutaseră să recupereze o însemnare înghițită, în 
ultimele clipe, de către Helmut Mayr. La câţiva metri 
mai departe zăcea cadavrul altui bărbat, Ludwig 
Pichler, însoţitorul lui Mayr. În jur se aflau trei gropi de 
curând săpate. Trei gropi goale. Tezaurul fusese 
transferat în alt loc. Aceste întâmplări s-au petrecut în 
Alpii austrieci, zonă în care s-au înregistrat, de-a lungul 
anilor următori, mai multe crime săvârşite în aceeaşi 
„regie”. În munţii Gastein, a fost astfel găsit, în vara 
anului 1952, cadavrul decapitat al uni tânăr din Lend, 
un anume Manuel Werba şi, în acelaşi an, într-o 
regiune izolată a muntelui Rifflekoph, păstorii au 
descoperit un om înjunghiat în preajma a opt gropi 
săpate cu o zi-două înainte, aşa cum dovedea pământul 
încă reavăn. 

Obiectivul numărul 1 al expedițiilor clandestine l-a 
constituit zona din jurul lacului Toplitz. Unii dintre 
„exploratori” aveau ca acoperire egida unor cluburi 
nautice internaţionale (legitimaţiile lor false fiind 
contrafăcute de adevăraţi experţi în materie), alţii au 
cutreierat zona săptămâni de-a rândul, adoptând 


masca unor harnici botanişti. Nu departe de malul 
lacului, şi-au găsit moartea doi „turişti” originari din 
oraşul Hamburg; trupurile lor zdrobite au fost 
descoperite într-o văgăună de pe versantul sudic al 
muntelui Reichenstein. Dosarul accidentului ar fi fost 
clasat fără întârziere, dacă un comisar suspicios n-ar fi 
făcut investigaţii asupra activităţii anterioare a 
victimelor. S-a stabilit că în timpul celui de-al doilea 
război mondial, făcuseră parte din personalul unui 
centru experimental secret al forțelor navale germane, 
implantat pe malurile lacului. Acest amănunt 
dobândea un caracter semnificativ, alăturat altor fapte 
petrecute, cu puţin timp mai înainte în aceeaşi zonă; în 
împrejurimi — după cum am relatat — în decursul a 
numai trei ani fuseseră înregistrate mai multe decese 
suspecte. Deşi aparent nu exista nicio legătură între 
subiecţii cazurilor respective, se evidenția un numitor 
comun: toţi făcuseră parte din cadrele SS ale aceluiaşi 
centru experimental, o bază militară de testare a unui 
tip de torpile „gânditoare”, înzestrate cu dispozitive de 
autoghidare în stare să-şi atingă automat ţinta. Din 
lipsă de suficiente date pentru a se formula o concluzie, 
dosarul este clasat [2; 24]. 

Prin vara anului 1953, autorităţile polițienești locale 
deschid o anchetă de rutină în legătură cu moartea 
accidentală a unui turist, Gert Gerens. El petrecuse vreo 


două săptămâni în regiune, în tovărăşia prietenului său 
Hans Keller, cu care se plimba adesea în largul lacului 
Toplitz, la bordul unei bărci înzestrate cu un excelent 
motor. Pe la sfârşitul lunii iulie, Keller semnalase 
autorităţilor dispariţia amicului său. Se fac numeroase 
sondaje în apa lacului, iar o echipă de alpinişti 
cercetează munţii din împrejurimi. Trec şapte zile până 
când, în sfârşit, Gert Gerens este găsit mort, în fundul 
unei prăpăstii ce mărginea o potecă din afara 
itinerariilor turistice. Poliţia îl caută pe Hans Keller, 
pentru a da unele lămuriri necesare încheierii 
dosarului, dar acesta părăsise localitatea. N-a fost găsit 
nici la Salzburg, unde declarase iniţial că lucrează. 
Keller a dispărut fără urmă. 

Extinzând obiectul anchetei, poliţia a stabilit că Hans 
Keller, membru al formațiilor SS, în perioada anilor 
1943-1945 lucrase ca tehnician la „Întreprinderea 
Bernhard”. 

Ce-i atrage aici pe aceşti oameni? Cine — şi de ce — are 
interesul de a-i „neutraliza“? La aceste întrebări îşi 
propune să răspundă Wolfgang Lâhde, un colaborator 
al săptămânalului „Stern”, publicaţie de mare tiraj din 
Germania. Ideea este însuşită de conducerea revistei, 
care întrevede o serie de reportaje senzaţionale. Ea 
mobilizează totodată entuziasmul mai multor 
tehnicieni cu gustul aventurii. Lui Löhde i se alătură un 


expert în foraje, Wilhelm Hützl, un chimist, Hermann 
Dettermann, şi trei specialişti în domeniul filmărilor 
subacvatice, Helmut Hunger şi inginerii Erick Gükk şi 
Helmut Vohs. Înzestrată cu instrumente de detectie 
electromagnetică şi cu aparate de filmat perfecţionate, 
expediţia intră în acţiune în vara anului 1959. 
Operaţiunea este pas cu pas relatată în coloanele 
revistei „Stern”. Reportajele sunt reluate de numeroase 
publicaţii din Europa şi America. 

Echipa „Stern” coordonată de Wolfgang Lâhde a 
acţionat cu eficienţă remarcabilă. În scurt timp au fost 
localizate pe fundul lacului mai multe containere 
rectangulare. Curenţii de adâncime la dezgropaseră în 
parte din mâlul cleios; contururile lor apăreau nete în 
fotogramele realizate de Helmut Hunger şi Erick Gükk, 
improvizații detectivi subacvatici folosind camerele de 
luat vederi. 

În primele zile ale lunii august sunt aduse la 
suprafaţă lăzi etanşe. Ce cuprind oare? Sunt sparte 
încuietorile. Apar teancuri de bancnote. Orânduite pe 
valori: 5, 10, 20, 50 lire sterline. Bancnotele sunt 
mototolite, uzate. Lucrările de recuperare continuă. Pe 
malul lacului sunt aduse alte lăzi. Cu acelaşi conţinut. 
Milioane de lire englezeşti. Toate false, după cum au 
stabilit experţii trimişi în grabă de Banca Angliei. 

Netulburat, Wolfgang Löhde, continuă exploatarea. 


Bucerius, editorul revistei, avansase 25.000 de mărci: 
fondurile alocate îi asigurau posibilitatea să-şi continue 
cercetările încă două-trei săptămâni Mai exista o pistă, 
e adevărat vagă, aproape ştearsă, dar deosebit de 
interesantă. Lâhde caută tezaurul lui Martin Bormann, 
locţiitorul lui Hitler, cu puţin timp înainte de 
capitulare, el dăduse ordin unui ofiţer, Pichier, în care 
avea deplină încredere, să încarce la bordul unui avion 
Fiessler Storch câteva lăzi cu lingouri de aur, bijuterii şi 
o mare cantitate de devize. 

Avionul a fost descoperit, sfărâmat, pe malul vestic al 
lacului Toplitz. Pilotul, un as al aviaţiei, n-a izbutit să 
atingă aerodromul secret din Alpenfestung. A murit în 
acest inexplicabil accident. La bordul aeronavei 
sfărâmate nu a fost găsită nicio încărcătură. 

Tezaurul fusese oare furat de cei care descoperiseră 
rămăşiţele avionului? Sau Pichier îl aruncase în apă, 
într-un punct prestabilit (potrivit ordinului dat de 
Bormann) înainte de a atinge malul apusean? Ultima 
ipoteză părea mai plauzibilă reporterilor revistei 
„Stern”. 

În toiul cercetărilor, Wolfgang Löhde este rechemat 
la sediul central al redacţiei. Şeful său îl bate amical pe 
umăr: 

— Mă bucur că te revăd, dragul meu. Ai făcut o 
treabă excelentă, dar... 


Lâhde îl priveşte nedumerit: 

— Dar?! Ce vrea să însemne această rezervă? 

Răspunsul vine direct, ferm: 

— Va trebui, dragă Lâhde, să punem capăt acestei 
expediţii. 

— Cu neputinţă. De ce? Tocmai acum?! Când am 
izbutit să demonstrăm că „seiful Toplitz” cuprinde 
într-adevăr un tezaur? Acum, când ochii întregii lumi 
sunt aţintiţi asupra noastră? De ce să ne oprim la 
începutul drumului? 

— Mi-e teamă. 

— Ţie? Cel mai bătăios dintre noi toţi?! De cine ţi-e 
frică? 

Interlocutorul său dădu din umeri. Scoase o foaie de 
hârtie dintr-o mapă şi i-o întinse cu un gest obosit: 

— Citeşte! 

Nedumerit, Lâhde aruncă o privire fugară pe pagina 
albă. Apoi, încordat, citi de câteva ori cuprinsul 
„Scrisorii” alcătuită dintr-un colaj de litere decupate 
din diferite magazine şi ziare. 

Un text aproape telegrafic: „ÎNcetaţi CERcetăriLE ÎN 
ZonA  TOPLIIZ. Aţi aDUS MaRI PreJUDICII 
INTEresELOR Vitale Ale Germaniei. DACĂ nu veţi 
ţiNE SEamă DE acest ULTim avertisment veţi PLătI cu 
ViaţA aktuL vostru de TRădARF”. 

Dezorientat, lipsit de fonduri, Wolfgang Löhde este 


nevoit să renunţe la explorarea celor 19 locuri care 
sensibilizaseră detectoarele magnetice. 

Un singur om nu se lăsă intimidat: Riegel, un 
scufundător ce-şi câştigase o bogată experienţă în 
marina militară. Nu-l sperie Das Verhexte Gold, „aurul 
blestemat”, şi nici zvonurile că depozitele secrete ale 
Abwehrului din lacul Toplitz sunt apărate de 
microbombe magnetice. El detectează 20 de posibile 
depozite metalice şi plasează în punctele respective tot 
atâtea balize flotante. 

— Sunt convins — afirmă el unui ziarist vienez — că 
am identificat locul unde au fost aruncate din avion 
lăzile cu aur ce au constituit încărcătura Fissler 
Storch-ului prăbuşit pe malul vestic. Ştim bine cine era 
pilotul şi ale cui interese le slujea. Mă voi strădui să 
aduc acest aur la suprafață, în primul rând ca să 
demonstrez că ipoteza mea este justă. 

La 19 februarie 1960, în plină iarnă carinthiană, 
aproape îngheţat după mai multe imersiuni, Riegel 
revine la suprafaţă aducând coechipierilor săi vestea 
cea mare: „Băieți, cred că în sfârşit am găsit ce căutam!” 
Descoperirea sa — o ladă cu bancnote de 10, 20 şi 50 lire 
sterline, nu i-a curmat avântul. Continuă explorarea 
lacului, convins că, până la urmă, va izbuti să aducă la 
iveală aurul blestemat. 

Nu-i mai rămâne timp. După puţină vreme, poliţia 


austriacă intervine, cerând echipei condusă de Riegel 
să-şi întrerupă activitatea. Nu era o măsură ce-i privea 
pe aceşti scufundători. Interdicţia avea caracter 
general. Nici unei alte expediţii nu i se mai îngăduia să 
facă sondaje în apele lacului. 

Motivul declarat al acestei măsuri: un bărbat, 
îmbrăcat în costum de scafandru, fusese găsit pe mal, 
ucis de un glonte tras în ceafă („semnătură” tipică a 
SS-ului). 

Vor trece 17 luni până când autorităţile austriece vor 
organiza cercetarea lacului Toplitz — „Seiful inviolabil 
al Stab-ului nazist” — cum îl numeşte un reporter al 
ziarului „Volksstimme”. 

În toamna anului 1960, zona este înconjurată de 
detaşamente de poliție, interzicându-se accesul 
corespondenţilor de presă străină şi chiar al ziariştilor 
locali. Rezultatele acestor cercetări n-au fost date 
publicităţii. 

Larma publicistică iscată în jurul calmului lac Toplitz 
a îndepărtat atenţia de la celelalte lacuri ale Carinthiei — 
iezere adânci, dominate de munţi împăduriţi, a căror 
vegetaţie silvestră coboară, ca o fortăreață, până în 
buza apelor. Există în această regiune numeroase 
asemenea lacuri izolate în munte, care sunt tot atât de 
bune ascunzători, dacă nu chiar mai sigure, decât lacul 
Toplitz. „Este foarte posibil, sugerează un istoric al 


acestor întâmplări, să se fi depozitat în aceste iezere 
comori încă nebănuite. Şi nu numai atât, este posibil să 
descoperim anumite documente a căror valoare ar 
provoca o adevărată explozie...” 

Teza poate fi reţinută. Prin extrapolare, amintim că în 
iulie 1964, pe teritoriul Cehoslovaciei, în sud-vestul 
Boemiei, au fost descoperite pe fundul Lacului Negru 
mai multe lăzi ce conțineau documente ale serviciilor 
secrete naziste, piese de o excepţională valoare. La 3 
septembrie 1964, într-o emisiune televizată, experţii 
cehoslovaci au declarat că documentele respective 
constituiau o parte din arhivele secrete ale Oficiului 
central de securitate a Reichului. 


O „cheie“ explozivă 


Astfel de documente, pare-se, au fost depozitate şi pe 
fundul lacului Toplitz. Dar nu numai acte ce privesc 
reţelele de agenţi obişnuiţi ai serviciilor de informaţii 
naziste, ci şi documente mult mai importante. Philippe 
Aziz [3], care a studiat pe multiple planuri această 
problemă, arată că înalţi funcţionari din ierarhia 
nazistă, exponenţi ai unui grup din cercurile 
conducătoare ale Germaniei naţional-socialiste au 
convocat, în 1945, o seamă de oameni de încredere ce 
reprezentau marea finanță şi grupurile industriale de 


anvergură, cărora le-a propus un plan de acţiune 
pentru salvgardarea Reichului. 

— Industria germană — a spus purtătorul de cuvânt — 
trebuie să înțeleagă că războiul nu poate fi câştigat şi, în 
consecință, să ia măsurile necesare pentru a putea 
supraviețui acestui război. Industriaşii vor trebui să 
susţină cu fondurile necesare partidul 
național-socialist, care va fi pus în situaţia de a opera 
clandestin... Partidul nazist este dispus să furnizeze 
industriaşilor sume importante pentru a finanța în 
perioada de după război înființarea în străinătate a 
unor organizaţii secrete, în măsura în care marile 
întreprinderi din Germania vor pune la dispoziţia 
partidului rezervele financiare pe care le deţin în 
străinătate... [3]. 

Operaţiunea aceasta a constituit obiectul unei vaste 
anchete organizate de instituţii americane, engleze şi 
franceze. „Industriaşii germani şi diriguitorii nazişti — 
se subliniază într-un raport, al Departamentului 
finanţelor din S.U.A, dat publicităţii în 1946 — şi-au 
transferat o parte din bunuri în străinătate. Oameni de 
paie aflaţi în slujba lor au întemeiat întreprinderi şi au 
deschis conturi bancare secrete. În întreaga lume au 
fost create, astfel, din fonduri provenind din Germania 
- 750 de societăţi: 112 în Spania, 58 în Portugalia, 35 în 
Turcia, 98 în Argentina, 214 în Elveţia. Menţionăm că 


este dificilă urmărirea tuturor operaţiunilor de transfer 
de la o bancă a unei ţări la cea a altei ţări.” 

Ample şi semnificative informaţii, care confirmă şi 
întăresc aceste date, au apărut şi în revista „Viertels 
Jahres Hefte fir Zeigeschichte” (VIII, nr. 5-1951), 
editată în oraşul Göttingen. 

„Marile căpetenii naziste - se arată în această 
publicaţie — au luat măsuri ca toate sumele investite în 
străinătate să fie recuperate după înfrângere pentru a 
putea reedifica Reichul german. Au fost întocmite 
rapoarte asupra fiecărei tranzacţii în parte, copiile de 
pe aceste documente fiind ulterior ascunse în unele 
lacuri din Alpi, de unde la nevoie, să poată fi 
recuperate cu ajutorul scafandrilor”. 

Aceste liste, aceste dubluri ale documentelor 
originale, reprezintă „cheia” unor imense tezaure. 

„Cei care şi-au arogat dreptul de a dispune de acest 
uriaş tezaur clandestin — declară lt. Ridez, unul dintre 
reprezentanţii „Biroului „2 al Serviciului secret francez 
— cei care au deţinut şi deţin toate secretele n-au spus o 
vorbă, n-au mărturisit nimic. Am nutrit speranța că 
vom afla în sfârşit adevărul adevărat, din dezbaterile 
unor procese cum au fost cele intentate împotriva 
ministrului economiei Reichului, Walter Funck, sau 
împotriva bandei de falsificatori Hötl, Swend, 
Schellenberg, Kriiger. Speranţe deşarte! Liderii nazişti 


au fost supuşi la numeroase interogatorii. Fără rezultat. 
Toţi cei care au fost anchetați s-au sustras prin tot felul 
de piruete verbale. N-au relevat nicio informaţie 
susceptibilă de a dezvălui clandestinele operaţiuni 
financiare executate de nazişti la sfârşitul celui de-al 
doilea război mondial” [3]. 

„Cheia”, dacă mai există, este adânc îngropată. Ca şi 
„aurul blestemat” — adunat prin atâtea silnicii — care n-a 
fost recuperat decât în neînsemnată parte. 


Tezaurele lui Poseidon 


Comorile arhipelagului Bahamas şi ale mării Antilelor 


„Totul se poate găsi, dacă nu fugi de osteneala care 
însoţeşte căutarea” 


Philemon (sec. III î.e.n.; Catapseudomenos) 
Un covor de aur 


În anumite perioade ale anului, Golful Mexic este 
bântuit de puternice cicloane. După ce se limpezeşte 
cerul iar apele oceanului se mai liniştesc, plajele aurii 
sunt invadate de nenumărați vânători de comori. Ei 
scurmă nisipurile, le cern, şi, dacă le surâde norocul, în 
sită le rămâne câte o monedă de aur sau de argint: 
dolari spanioli, dubloni portughezi, pesetas bătute la 
Ciudad de los Reyes:... într-o singură zi, o şcolăriţă, 
Daphne Campbell, a „cules” 13 monede de aur şi 6 de 
argint. Efigiile a trei regi spanioli şi marca a şase 
monetării diferite au îmbogăţit colecţia tinerei 
pescuitoare de comori, care avea o pasiune secretă: 
numismatica. 

Mai pragmatic şi mai bine utilat, un arhitect 
pensionar din Miami, Kip Wagner, a pornit la „pescuit” 
înarmat cu un vechi detector de mine, achiziţionat de la 
un magazin ce solda surplusurile armatei americane. 
Şi-a ales ca teren de explorare o zonă submarină din 
apropierea localităţii Fort Myers (Florida - S.U.A.). 
Acolo, citise el într-un vechi document aflat în 


€ Oraşul regilor, fondat de Francisco Pizzaro — în prezent Lima, capitala statului 
sud-american Peru. 


biblioteca oraşului, se scufundase, în anul 1711, 
nava-căpitan a unui convoi spaniol. Wagner a depistat 
epava, dezvelită de curenţi, şi într-o singură vară, a 
izbutit să recupereze mai multe bijuterii, un masiv lanţ 
de aur lung de doi metri, precum şi o impresionantă 
cantitate de monede pe care le-a valorificat la valoarea 
lor numismatică, realizând un câştig; de 100.000 dolari. 
Aparatul detector îl costase doar 150 dolari... 


Stimulat de acest fructuos bilanț, Wagner şi-a 
alăturat mai mulți asociaţi, devenind 
preşedinte-director general al societăţii „Real Eight”, 
profilată exclusiv pe organizarea recuperării epavelor. 
După trei campanii succesive prea puţin satisfăcătoare, 
Kip Wagner a descoperit, cum sugestiv spune el însuşi, 
un uimitor „covor de aur” — o bună parte din 
încărcătura prețioasă a unui convoi de nave spaniole 
naufragiate în apropiere de capătul sudic al peninsulei 
Florida — Cape Sabie — în apele recifului Key West. În 
cala unuia dintre galioane au fost găsite, într-un cufăr 
de lemn, fastuoase giuvaieruri: darul de nuntă hărăzit 
de Filip al V-lea tinerei sale soţii. Minunatele bijuterii 
lucrate de aurarii amerindieni au fost expuse trei 
săptămâni într-o celebră galerie newyorkeză. Marele 
succes de public înregistrat a antrenat un excelent 
succes de casă; expediţia s-a încheiat pe plan financiar 
cu un beneficiu de aproape un sfert de milion de dolari. 
Cum bine spune Kip Wagner, un adevărat covor de 
aur... 
Golful Mexic, arhipelagul Bahamas şi Marea 
Antilelor — numită de geografi şi Marea Caraibilor —, 
răspântie a atâtor furtuni, adăposteşte un imens 
„cimitir de corăbii”. 

Pe o hartă din secolul al XVII-lea, ce reprezintă Golful 


Mexic, zonele costiere ale peninsulei Florida şi Marea 
Antilelor sunt marcate „Comorile Caraibilor”. Patru 
tezaure figurează în zona apelor litorale ale statului 
nord-american Louisiana (S.U.A.); o comoară tăinuită 
în 1700 de flibustierii francezi, într-o peşteră submarină 
în golful Apalachee (Florida - S.U.A.) cuprinde, 
potrivit tradiţiilor, bijuterii şi plăci de aur ce valorează 
astăzi cca 40 milioane dolari; într-o altă ascunzătoare se 
aflau lingouri şi monede de aur, evaluate de autorul 
hărţii la 4 milioane dolari. Alte două importante 
tezaure încă nedescoperite sunt alcătuite —- potrivit 
însemnărilor făcute pe hartă în dreptul insulelor San 
Salvador şi Acklins din arhipelagul Bahamas - din 
prada acumulată de piratul Billy Bowgles. În apele din 
preajma coastei de vest a Floridei s-a scufundat, în anul 
1821, nava-pirat Gasparilla, a cărei încărcătură de 
metale preţioase reprezintă 10 milioane dolari. În 
largului capului sudic al peninsulei Florida —- Cape 
Sabie — a naufragiat corabia Santa Margherita, care avea 
la bord aur şi argint însumând, în valori contemporane, 
20-30 milioane dolari. În nordul insulei Cuba au 
naufragiat 16 caravele, 5 galioane şi alte nave spaniole 
bogat încărcate, precum şi o întreagă Flotă de Argint 
scufundată de olandezi. În arcul de cerc desenat de 
arhipelagul Bahamas, insulele Haiti, Puerto Rico şi 
Micile Antile au naufragiat sute de galioane şi fregate 


spaniole şi portugheze, dintre care amintim San 
Domingo (50 milioane dolari), El Capitân (25 milioane 
dolari) San Fernando (10 milioane dolari) şi apoi 
vasul-amiral francez Giasse Tilly, scufundat de englezi 
în 1742. 23 de tezaure, dintre care cel mai însemnat, 
după documente de primă mână, îl constituie 
încărcătura de argint, aur şi perle a navei-amiral a Flotei 
de argint care s-a scufundat în anul 1641 în apele 
recifului Ambrosio — Abreojos („Deschide ochii”) pe 
hărţile navigatorilor spanioli” — situat la numai 100 km 
de Santo Domingo, port de pe ţărmul sud-estic al 
Hispanolei, insula Haiti de astăzi. 

Despre această dramatică întâmplare povestesc 
paginile ce urmează. 


Îndreptăţită nemulțumire a amiralului Juan de 
Villavicencio 


1641. Vara era aproape de miezul ei. Navele flotei 
regale se aflau ancorate în rada din Veracruz, port de 
seamă a Noii Spanii, aşteptând să înceapă încărcarea 
aurului, argintului şi a celorlalte mărfuri de mult 


° În numeroase documente din arhivele marinei spaniole şi mai târziu într-o 
lungă serie de lucrări istorice, Abreojos va fi numit şi Bancul de argint — ecou 
nestins al marilor pierderi de metal preţios şi de vieţi omeneşti ce s-au produs în 
cuprinsul recifului. 


aşteptate la Sevilla. Nesiguranţa navigaţiei pe mări, 
datorită  înverşunatelor atacuri ale piraților, 
împiedicase, cu un an înainte, expedierea spre 
metropolă a contribuției datorate de Noua Spanie. 

În toiul pregătirilor, comandantul flotei a murit. În 
înaltul post a fost numit generalul Juan de Campos. 
„Era îndărătnic din fire şi ciudos, îl caracteriza istoricul 
spaniol De Santos. Deşi nu şi-a făcut remarcată în vreo 
luptă de faimă ştiinţa armelor şi cu toate că nici pe 
mare n-a dobândit osebită preţuire în ce priveşte arta 
navigaţiei, se purta sfidător chiar cu egalii în rang. 
Mărginit la minte, nu ieşea din tipic. Orgolios fără 
pereche, socotea că toate i se cuvin...” 

Corosiva caracterizare se va vădi că era pe deplin 
meritată. Obtuza încăpățânare a generalului de 
Campos va aduce „Majestăţilor lor preacatolice”, care 
i-au încredinţat comanda, o pagubă cum puţine se mai 
cunosc în istoria acelui veac. 

Don Juan Campos se simţea micşorat în faţa 
amiralului Juan Villavicencio, subordonatul său, 
navigator cu mare experienţă, iubit şi prețuit de 
căpitani şi marinari. Cum virtuțile sale nu-l prea ajutau 
să-şi arate superioritatea, Don Juan încercă să se afirme 
prin intransigenţă şi nejustificată asprime. În aceste 
împrejurări, cererea amiralului de a se amâna plecarea 
pentru a fi reparată Nuestra Sefiora de la Conception fu 


considerată o înfruntare menită să-i coboare prestigiul. 
Întârzierea convoiului aşteptat cu atâta nerăbdare la 
Sevilla ar fi fost primită cu nemulțumire la Curte. Era în 
joc, socotea el, bunul său renume. Fără a cerceta starea 
corăbiilor, hotărî ca ele să fie gata de plecare. Curmă 
orice discuţie, spunând că ia asupra sa întreaga 
răspundere. Totodată, fără a lămuri în vreun fel 
obişnuita-i hotărâre, ordonă ca toată cantitatea de 
metal preţios să fie încărcată doar pe două corăbii: pe 
nava căpitan, Santissimo Sacramento, şi pe nava-amiral, 
Nuestra Sefiora de la Conception. 

Discuţia purtată între cei doi conducători ai flotei a 
fost violentă. Amiralul căuta să-şi stăpânească mânia, 
încercând să-l convingă pe Don Juan de Campos de 
gravitatea situaţiei: 

— Excelenţă, avem © nespus de mare 
responsabilitate. Nu numai de aur răspundem, ci şi de 
viaţa a sute de oameni. Nava mea - cu carena 
sfărâmată de scoici, măcinată de carii — chiar şi un 
nepriceput în ale mării îşi dă seama că nu poate merge 
mai departe fără a fi temeinic reparată. Ar fi o sfidare a 
sorții... 

De Campos făcu un gest obosit, a lehamite: 

— Nu cred în soartă, domnule amiral. Şi nu cred că 
aveţi temei pentru a vă îngrijora într-atât... Chiar şi 
controlorul general al „Casei”, care a cercetat 


îndeaproape părţile vătămate ale galionului, s-a 
convins că nava este în stare să înfrunte oceanul. 

— Controlorul?! Ce ştie acest nepriceput? Aţi vrea să 
mă bizui pe îndoielnicele păreri ale unui zgârie-hârtie? 

Don Juan înălţă glasul. Aproape strigă: 

— Să nu uiţi, domnule, nicio clipă că eu sunt 
comandantul general al flotei. Ultimul cuvânt eu îl am. 
Ce-am hotărât nu se schimbă. Navele vor ridica, 
neîntârziat, ancorele! 

După o călătorie care a durat cinci săptămâni, cele 20 
de galioane au ancorat în portul Havana. Amiralul a 
ordonat dulgherilor şi fierarilor să repare tot ce-i de 
reparat şi să înlocuiască plăcile de plumb, întrucât 
constatase că multe din ele erau într-o stare ce nu 
asigura protecţia carenei. 

Lucrările au fost întrerupte după câteva zile din 
ordinul lui Juan de Campos, care fixă data plecării. 
Până atunci mai rămâneau doar 48 de ore. Suficient 
timp pentru a se aduna Înaltul Consiliu. De Campos 
unelti în aşa fel încât lovitura ce o pregătea să constituie 
un înfricoşător avertisment, atât pentru Villavicencio, 
cât şi pentru toţi cei care i se alăturaseră. Generalul se 
prezentă în faţa consiliului („alcătuit în majoritate din 
oameni de paie”) şi înfățişă astfel lucrurile încât 
dreptatea părea să fie de partea lui. Pe Controlorul 
General îl înfăţişă ca instigator al împotrivirii. 


Intimidat, Consiliul — prezidat de guvernatorul 
Havanei, grăbit a vedea plecată cât mai degrabă această 
flotă ce-i pricinuia atâtea griji — hotărî ca pilotul să fie 
spânzurat de cel mai înalt catarg al navei-amiral. 
Execuţia înaltului funcţionar a curmat orice discuţie. 
Juan de Campos a dat ordin să se ridice ancorele. Flota 
părăsi Havana la 12 septembrie 1641. 


Reciful „deschide ochii!” 


După câteva zile, când convoiul de vase pătrunse în 
apele strâmtorii Florida, se stârni o furtună de o 
intensitate puţin obişnuită chiar în această zonă 
bântuită de vânturi aprige. Înainte de a cădea noaptea, 
au fost înghiţite de valuri 3 galioane. Navele se 
răzlețiseră care încotro. „Capitaia” care, potrivit 
regulilor „Casei” încheia convoiul, a rămas izolată de 
restul flotei. Nuestra Sefiora de la Conception suferise 
grave avarii. Arborele gabier, catargul cel mare, fusese 
frânt de furtună; odată cu el se prăbuşise şi o parte din 
velele mari, bordajele de la tribord erau în parte 
distruse şi, ce era mai grav, în carenă apa pătrundea 
prin mai multe spărturi. Înfricoşaţi, marinarii încercau 
din răsputeri să evacueze apa ce pătrundea şuvoaie, 
mai cu seamă la prova navei. După o noapte de 
nesomn şi spaimă, când oceanul s-a liniştit, în sfârşit, 


marinarii îmbărbătaţi de amiral s-au străduit să astupe 
fisurile cu câlţi şi smoală. Pătrunderea apei a fost 
vremelnic stăvilită. Reparaţiile precare nu ofereau, 
însă, nicio siguranţă. Galionul se şubrezise şi mai mult. 
O singură soluţie se impunea: să se abată din drum şi 
să ancoreze neîntârziat în cel mai apropiat port pentru 
a se face corabiei temeinice reparaţii. Sfătuindu-se cu 
piloţii, amiralul a hotărât să se îndrepte spre insula 
Puerto Rico. Antrenat însă de curenţi, navigând în 
derivă, galionul a rătăcit vreme de patru săptămâni. 
Într-o noapte, vârtejul de ape ale unui ciclon i-a abătut 
spre o zonă cu primejdioase recife. Imense edificii 
coraliere se înălţau până spre faţa apei; colții lor ascuţiţi 
erau în stare să sfâşie carena celor mai puternice nave. 
În unele locuri, platforme madreporice depăşeau faţa 
oceanului. Izbindu-se de stânci, valurile creau o spumă 
dantelată de un alb strălucitor, singurul „semnal” de 
primejdie. Villavicencio bănuia că a pătruns în 
periculoasa zonă a bancului Abreojos. Ordonă să fie 
lăsate în apă patru ancore şi trimise o barcă să cerceteze 
apele recifului, pentru a căuta un canal de trecere. L-a 
găsit, dar era îngust şi întortocheat. Manevrele necesare 
pentru a-l parcurge erau dificile şi lente. Înaintau câţiva 
zeci de metri, apoi se vedeau nevoiţi să arunce iar 
ancorele. Au navigat astfel mai puţin de o milă, când o 
nouă furtună s-a dezlănţuit. Unul după altul cablurile 


s-au rupt, pierzându-se două dintre ancorele mari. Au 
fost aruncate peste bord, pentru a uşura nava, o parte 
din tunuri şi grelele mitralii de fier. Fără folos. Au cedat 
şi ultimele ancore. O răbufnire violentă de vânt a 
împins galionul spre zimţii recifului. Nava a fost izbita 
în provă. S-a răsucit ca un titirez, apoi zvâcnind sub 
propulsia vântului, a mai înaintat câţiva zeci de metri 
sfârşindu-şi cursa izbită de o stâncă submarină. Vasul 
s-a scufundat cu bompresul îndreptat spre adâncul 
apei; pupa a rămas deasupra valurilor. Răsăreau zorile. 


„Castelul” de la pupă s-a menţinut câteva zile 
deasupra apei. După ce au dislocat bordajele, folosind 
şi scândurile punţii, câțiva marinari şi-au construit o 
plută pe care au încărcat câteva lădiţe cu pesmețţi, un 
butoiaş de apă şi mai multe cufăraşe cu aur şi argint. 
După mai puţin de trei mile, pluta se sfărâmă, 
izbindu-se şi ea de recif. Cei care au izbutit să scape cu 
viaţă şi-au găsit un refugiu vremelnic pe o îngustă 
platformă madreporică ce atingea faţa apei. În ziua 
următoare au avut de înfruntat valurile uriaşe stârnite 
de o puternică furtună. Câteva zile au tot sperat să 
apară în preajmă vreo navă. N-au avut această şansă. 
Au pierit învinşi de sete. 

La capătul unei înverşunate lupte cu apele 
dezlănţuite, alte bărci, care izbutiseră să se îndepărteze 
la timp de navă, au reuşit să ajungă la ţărmul insulei 
Hispaniola. Din cei 423 ofițeri şi marinari ai 
navei-căpitan, au rămas în viaţă doar 98 de oameni. 
Printre aceştia, rănit, sleit de puteri, se afla şi amiralul 
Villavicencio. Când naufragiaţii s-au mai întremat, 
după ce fuseseră îngrijiţi într-o mânăstire din oraşul 
Santiago de Los Cabaleros, au fost chemaţi în fața unui 
tribunal militar, care avea misiunea să stabilească 
răspunderile faţă de pierderea atâtor corăbii şi avutţii. 
După ce au fost audiaţi martorii — procesul s-a 
desfăşurat la Santo Domingo, capitala Hispaniolei —, 


tribunalul a constatat nevinovăția amiralului 
Vilavicencio, stabilind că singurul responsabil al 
dezastrului e Juan de Campos. 

Înfumuratul general n-a mai putut fi tras la 
răspundere. Restul flotei condusă de el s-a scufundat, 
odată cu ce mai rămăsese din prețioasa încărcătură 
luată la Veracruz, în largul apelor iberice, nu departe 
de Cádiz. Niciuna din navele Flotei de argint a anului 
1641 n-a atins ţărmul Spaniei, irosindu-se astfel o 
imensă cantitate de bunuri de mare preț. 

„Dacă aş avea o corabie 


Jocul întâmplării va îngemăna soarta aurului navei 
Nuestra Sefiora cu destinul unui tânăr constructor de 
corăbii, William Phips din Boston, cel mai activ oraş 
portuar al statului Massachusetts şi unul din 
înfloritoarele centre ale corăbiilor engleze din America 
de Nord. Phips nu avea decât 30 de ani când a putut 
spune: „mi-am construit un bun temei pentru o viaţă 
îndestulată şi aducătoare de deplină mulţumire. 
Treburile şantierului naval pe care-l conducea mergeau 
strună, îşi construise un velier cu care cutreierase apele 
până departe în nord, către Portland, se bucura de 
stima „marilor familii” bostoniene. 

Firul acestei existenţe ordonate s-a răsucit într-o 


seară rece de toamnă a anului 1676. Un vânt tăios bătea 
dinspre ocean, gonind spre oraş pâcle umede cu miros 
de alge şi sare. Ce l-a mânat pe Will în acel ceas târziu 
spre micuța cârciumă din preajma docurilor? Poate 
ispita unui grog fierbinte. 

În cârciuma „Leul de mare”, rachiul de pin se bea ca 
apa de izvor. Obişnuiţii locantei goleau paharele cu 
sârg, discutând cu glas tare câte-n lună şi-n soare. 
Oameni ai mării mai toţi: pescari, mangarozi, 
marinari... La o masă, stingher, un bărbat cu faţa 
smolită, invadată de o barbă câlţoasă, se uita 
îngândurat la cele câteva degete de rom câte mai 
rămăseseră în butelia de pe masă. Se scotoci în 
buzunare. Fără succes: se mistuiseră şi ultimii bănuţi. 
Cândva, fusese un timonier dibaci ce cutreierase 
Atlanticul. Acum... 

Sorbi cu economie ce-i mai rămăsese în pahar. lată o 
seară care nu prevestea prea multă veselie. Ce chefuri 
năzdrăvane trăsese odinioară la Port Royal! Îl fulgeră o 
amintire. Se trezi vorbind cu glas tare: 

— Ehe, dacă aş avea o corabie... Aş aduna, într-o 
singură vară, atâta aur cât n-aş putea cheltui o viaţă 
întreagă... 

— Te ajut eu să-l mistui repede, bătrâne, se auzi de la 
masa vecină glasul dogit al unui bărbat uscăţiv ce purta 
cu mândrie straşnice mustăţi roşcovane. Slăbănogul 


adăugă, clipind şiret spre tejgheaua în dosul căreia 
moţăia prăvăliaşul: iar de n-om izbuti, amândoi, să 
facem praf atâta bănet, ne-o sări în ajutor şi Big Foot, cel 
mai generos crâşmar din câţi ştiu; iată-l gata să-ţi ofere 
o sticlă de rachiu în schimbul hărţii... 

— Ce hartă?! întrebă ursuz Old Tim. 

— Harta comorii nemaipomenite pe care ai chitit-o, 
de bună seamă, în căptuşeala şepcii! 

Un râs gros, gâlgâit, umplu încăperea. Bătrânul dădu 
din umeri: 

— N-am nicio hartă. Da’ locul cu pricina, acel loc îl 
ştiu cum îmi cunosc buzunarul. 

— Un buzunar gol dintotdeauna, Old Tim. 

Beţivanii râdeau cu lacrimi în ochi, bătându-se pe 
spate, amical, parcă pentru a se felicita reciproc de o 
asemenea straşnică glumă. 

Râsetele nu mai conteneau. Numai William Phips nu 
lua parte la veselia generală. Ridicându-se de la masă, 
luă cu el sticla de rom şi se aşeză alături de Old Tim. 
Umplu ochi cănile. 

Old Tim îl privi câteva clipe tăcut, apoi mormăi: 

— Şi ce vrei în schimb, tinere? 

— Nimic. Îmi plac poveştile cu comori, se grăbi să 
răspundă Phips. 

— Poveşti? Te-nşeli. Ce ştiu eu nu-i poveste. E 
adevărul adevărat. Ehe! dacă aş avea o corabie, le-aş 


arăta eu neghiobilor ăştia cine-i Tim! 

În acea seară să-i fi destăinuit Old Tim tânărului 
Phips locul unde se afla comoara scufundată? I-a cedat 
vreo hartă în schimbul câtorva butelii de rom? Cine 
ştie? Sigur este faptul că William Phips, după o vreme, 
a renunţat la tihnita viaţă ce o ducea la Boston şi a 
început să-şi lichideze bunurile ce le agonisise după ani 
de muncă dârză. O parte din banii obţinuţi prin 
vânzarea şantierului naval Phips o lăsă soţiei pentru a 
împlini nevoile gospodăriei până la înapoierea sa. 
Restul urma să acopere cheltuielile călătoriei peste 
Ocean şi ale instalării sale la Londra, capitala regatului, 
unde spera să găsească sprijinul financiar necesar 
organizării unei expediţii. „O expediţie care va 
îmbogăţi pe toţi cei care vor investi banii lor în armarea 
unei corăbii în stare să înfrunte oceanul”, căuta Phips 
să-i convingă pe cei cu care intra în legătură. 
Neguţătorii londonezi se arată sceptici. Timpul se 
scurge Se împuţinează văzând cu ochii şi banii ce-i mai 
rămăseseră tânărului aventurier. 

— Ah, dacă aş avea o corabie! îşi spune în fiecare 
seară Phips, reluând a doua zi ofensiva argumentelor 
cu care spera să învingă până la sfârşit indiferența 
londonezilor. 

După un an de nenumărate eşecuri, îi surâde 
norocul. Un curtean îl introduce la Curtea regală. Carol 


al II-lea îl ascultă cu bunăvoință, îi cere o seamă de 
amănunte, cercetează „harta secretă” şi, după câteva 
săptămâni de tăcere, când Phips socotea că nu mai are 
nicio şansă, este chemat la Whitehall, reşedinţa regală. 
În sfârşit, Carol II s-a hotărât: îi va încredința comanda 
unei corăbii, Algier-Rose, luându-şi de asemenea 
obligaţia de a asigura toată cheltuiala călătoriei; în caz 
că Phips va izbândi, comoara va fi împărţită în părți 
egale cu regalul său asociat. 

De îndată ce echipamentul şi proviziile necesare au 
fost îmbarcate, William Phips îşi îndreptă fregata spre 
ţărmul nord-american. 'linta lui era Bostonul. Se 
întorcea comandant al unei nave arătoase în oraşul pe 
care-l părăsise, un an mai înainte, cu inima îndoită. Îl 
îndemnase doar orgoliul să facă acest mare ocol? Îl 
despărțeau sute şi sute de leghe de marea unde spera 
să afle comorile pe care se îndatorase a le aduce la 
suprafaţă. A vrut să arate bostonienilor că a izbutit să 
dobândească încrederea Curţii din Londra? Nu-i prea 
departe de adevăr şi această supoziţie. Dar principalul 
îndemn al hotărârii sale a fost altul. Un temei puternic a 
determinat această abatere de la drumul spre Marea 
Spaniolă: niciunul dintre membrii echipajului său 
n-avea practica scufundării. Şi William Phips nu se 
îndoia că ţinta năzuinţelor sale se află la câteva zeci de 
picioare sub nivelul oceanului. Pentru a explora 


profunzimile acelor primejdioase ape avea nevoie de 
oameni pricepuţi, cutezători. Nu-i putea afla în alt loc 
decât în satele abenakilor (populaţie din rândul pieilor 
roşii — n. a.), ce trăiau pe coasta Atlanticului, în pădurile 
din preajma golfului Montsweag, unde William a 
copilărit. Căpitanul Phips a angajat, făgăduindu-le o 
parte din aurul ce-l vor aduce la suprafaţă, trei tineri 
amerindieni. Pe cel mai îndemânatic dintre ei, Franco, 
îl cunoştea bine. Se scăldaseră în anii adolescenţei de 
atâtea ori în apele Atlanticului. 

Escala făcută în portul Boston a fost scurtă. 
Folosindu-se de un vânt puternic, se îndreaptă spre 
Bancul Ambrosio. 

Era pe la începutul lunii ianuarie a anului 1684. 

Alegier-Rose cutreieră cinci săptămâni periculoasa 
zonă a recifului Ambrosio fără a descoperi epava, în 
pofida nenumăratelor sondaje efectuate în zona 
indicată de harta lui Old Tim. 

Harta achiziționată în pub-ul din Boston era o simplă 
plăsmuire? Sau epava cercetată fusese de mult 
dislocată şi golită de încărcătură, prin sârgul altor 
aventurieri? Posibile sunt ambele alternative. Cert este 
acum doar un lucru: Algier-Rose n-avea niciun motiv să 
mai întârzie prin acele părţi ale capricioasei Mări 
Spaniole. Phips hotărăşte să înainteze spre sud. Îşi 
îndreptă nava spre Bancul de argint, fără să ştie ce 


capcane îl aşteaptă în acel blestemat cimitir al navelor. 

Echipajul său este nerăbdător să intre în acţiune. 
Minţile navigatorilor sunt bântuite de poveşti cu 
comori şi pirați: ei visează nestematele Golcondei, 
avuţiile Hispaniolei şi ale „pământului El Dorado”. 
Zilele trec searbăde. Epava cu cala plină de aur pe care 
o râvnesc nu poate fi găsită. O stare de agitaţie, de 
iritare crescândă pune stăpânire pe aceşti oameni 
adunaţi la întâmplare de prin cârciumile din Boston. 
Phips simte cum creşte tensiunea, dar nesocoteşte 
pericolul. E convins că totul se va potoli ca prin farmec, 
de îndată ce vor descoperi locul unde zace galionul 
căutat. 

Zilele se scurg, se petrec săptămâni, fără a da de 
urma epavei. Tensiunea acumulată explodează. Sătui 
de a mai rătăci prin primejdiosul labirint al 
madreporilor, pierzând speranța de a mai găsi epava 
căutată, unii din marinarii de pe Algier-Rose, edecuri ale 
porturilor antileze, hotărăsc să pună stăpânire pe 
corabie, în cazul când căpitanul s-ar împotrivi vrerii 
lor. Şi ce-şi doresc? Să înalțe pavilionul negru şi să-şi 
agonisească aurul râvnit cu sabia în mână, jefuind 
navele ce le vor ieşi în cale. Înarmaţi cu topoare, 
harpoane şi cuțite, răzvrătiţii îl înconjoară pe căpitanul 
Phips. În numele lor ia cuvântul Bill Owens, un vlăjgan 
recrutat dintr-o tavernă din Port Royal, bun navigator 


de altfel, dar bântuit ca şi mulţi alţii din echipaj de 
dorinţa de a se înavuţi peste noapte. 

— Avem puterea în mână, nu uitaţi, căpitane! Noi 
am chibzuit îndelung şi ştim bine ce vrem. Nimeni nu 
ne va putea împiedica să ne ducem până la capăt 
hotărârea ce am luat-o... 

— Până la capătul frânghiei de care am să te spânzur, 
nemernicule, i-a răspuns cu rece mânie Phips. Şi fără 
a-şi pierde timpul curmă dialogul, lansând un swing 
fulgerător în tâmpla lui Owens. Namila se prăbuşi pe 
punte, fără a mai avea timp să afle şi alte flashuri ale 
boxului englezesc. 

„Căpitanul” răzvrătiților fiind astfel neutralizat, 
răsculații îşi pierd trufia şi cer iertare. Reechilibrarea 
forţelor a fost realizată şi sub convingătoarea 
contribuţie a celor două pistoale pe care secundul le-a 
aţintit asupra grupului de piraţi-aspiranţi. 

Phips va debarca echipajul nesigur într-un port 
jamaican, angajând la Port Royal alţi marinari. El va 
reveni în zona Abreojos continuând cercetările în 
labirintul recifului. Cu multă osteneală şi fără folos. 
Proviziile erau pe sfârşite, apa pe sponci. Echipajul 
dezamăgit murmură. 

— Vom reveni la anul cu mai multe corăbii şi mai 
bine înzestrați, îi va spune Phips secundului său 
Rogers, dând ordinul de a se ridica ancorele. 


Algier-Rose părăseşte Bancul de Argint. 

August 1685. Pe drumul întoarcerii, făcând o escală 
în insulele Bermude, Phips află că, în timp ce cutreiera 
vitregele ape ale Mării Spaniei, frânele regatului 
trecuseră în alte mâini. 

Carol II murise; pe tron se urcase Iacob II. Cum va fi 
primită la Whitehall vestea nenorocoasei sale expediţii? 
Pentru prima oară, tânărul căpitan este stăpânit de 
nelinişte şi îndoieli. Îndreptăţite temeri: Londra îl 
primeşte glacial. Times is money este un proverb ce s-a 
născut în Anglia. În această expediţie se consumase 
mult timp şi mult bănet fără niciun folos şi fără 
perspectiva de a recupera pagubele. Aşa gândeau 
acţionarii. William Phips socotea însă că această 
tentativă  eşuase doar datorită unor întâmplări 
potrivnice, care în viitor puteau fi evitate. Dacă ar 
dobândi iarăşi o corabie! 


Gentilomii aventurieri 


Îşi caută comanditari. Poate tânărul rege Iacob va fi 
tot atât de receptiv ca şi înaintaşul său. Cere o audienţă. 
Nu primeşte niciun răspuns. Phips nu se lasă copleşit. 
A pierdut numai o bătălie. Se simte în stare să continue 
lupta. Face proiecte, desfăşoară hărţi cu însemnări 
criptice, descrie în ademenitoare culori perspectivele 


unei noi expediţii aducătoare de mari beneficii. Dar 
amiralitatea nu este dispusă să se angajeze în această 
privinţă. E primit cu curtenie, dar i se refuză făţiş orice 
ajutor. 

— Visteria regatului, căpitane, are de făcut față unor 
sarcini nespus de grele, îi răspunde cu politețe rece 
unul din lorzii căruia îi ceruse sprijin. Anglia are de 
înfruntat pe mări inamiciţia Ţărilor de Jos şi a Spaniei... 

— Cer doar o fregată! Algier-Rose ar fi tot ce mi-aş 
dori, încearcă  Phips să-şi definească limitele 
năzuinţelor sale. 

— Algier-Rose este o corabie înzestrată cu 18 tunuri; 
nu ne putem îngădui, în asemenea vremuri tulburi, să 
ne dispensăm de o navă de luptă. Şi chiar dacă v-aş 
asigura o fregată, ştiu bine că nu se vor încheia aici 
cheltuielile. O expediţie de asemenea anvergură cere 
bani mulţi. Dările se adună anevoie şi banii se scurg 
mai iute ca apele Tamisei. Cererea dvs. Vine într-un 
moment neprielnic. Pe de altă parte, iertaţi-mi 
sinceritatea, căpitane Phips, nenorocoasa dvs. Călătorie 
în Antile — recunoaşteţi! — nu poate fi o bună 
recomandare... 

Avea într-o bună măsură dreptate precautul lord al 
Amiralității. Cu atât mai mult erau întemeiate rezervele 
sale cu cât noul suveran, Iacob II, avea de înfruntat nu 
numai concurenţa pe mări a Ţărilor de Jos şi a Spaniei, 


ci şi nemulţumirile mulțimii, precum şi adversitatea 
unei părţi a nobilimii puritane. 

Refuzul oficialităților nu-l  descumpăneşte pe 
William Phips. S-au închis uşile Amiralității? Ei bine, 
va bate la altele! 

După câteva săptămâni, într-un moment când nu mai 
îndrăznea nicio soluţie, se deschide o poartă nesperată. 
Ducelui d'Albemarle îi place cutezanţa acestui tânăr, 
care ştie ce vrea şi nu se lasă abătut de la drumul ce şi 
l-a hotărât. Pair al Angliei, ducele este şi un priceput 
financiar. Cu puţini ani înainte, nu pregetase să 
investească sute de lire, cumpărând acţiuni ale 
Societăţii East-India, care deţinea monopolul negoțului 
cu Africa, Asia şi Indiile răsăritene; beneficiile obţinute 
au depăşit aşteptările; câştigase de asemenea binişor şi 
de pe urma capitalurilor încredințate companiei 
„Merchants Adventures”. Phips i-a câştigat încrederea. 
Ducele îl recomandă cu căldură prietenilor săi, care 
sunt  cuceriţi de personalitatea acestui bărbat 
întreprinzător. Mai întreprinzător decât Phips s-a 
dovedit, însă, ducele. El a lansat ideea unei asociaţii 
intitulate sugestiv Aventurierii gentilomi, destinată să 
finanțeze o viitoare expediţie în zona Bancului de 
Argint. Banii au început să aflueze de îndată ce s-a aflat 
că însuşi ducele a investit 500 lire sterline în această 
afacere pe drept cuvânt aventuroasă, dar nu lipsită de 


interesante perspective. Suma globală depusă de 
gentilomii aventurieri de-abia acoperea însă cheltuielile 
necesare armării corăbiilor expediției. De altfel 
marinarii îmbarcaţi în această aventură acceptaseră să 
slujească fără soldă, urmând a primi, în cazul când 
expediţia se va sfârşi cu bine, o câtime din valoarea 
bunurilor ce vor fi aduse la suprafaţă „prin râvna lor”. 
Gentilomii, prudenţi şi economi, au hotărât să nu i se 
plătească soldă nici căpitanului Phips, acordându-i însă 
acestuia, prin contract, o şaisprezecime din valoarea 
eventualelor recuperări. Bostonianul, încrezător în 
steaua sa, a acceptat. Cea mai arzătoare dorinţă a sa, 
acum, era să pornească cât mai degrabă spre apele 
transparente ale Bancului de Argint. Comandă două 
corăbii: James and Mary şi Henry of London. 


Un evantai-de-mare oferă primul reper 


Phips s-a lansat în această aventură, în care a investit 
nu numai prea plinul tinereţii, ci şi întreaga sa avere, 
fără a avea prea multe informaţii asupra locului unde 
au naufragiat navele cu aur pe care le căuta. Până 
acum, farmecul personalităţii sale şi norocul îl 
ajutaseră. În reciful Abreojos până şi oceanul îi este 
prielnic: furtunile întâmpinate n-au prea multă vlagă şi 
navele expediate ies tefere din această confruntare. Dar 


epava galionului rămâne de negăsit. 

Când oceanul nu este agitat, Will Covel — primul 
ofițer — însoţit de scufundători cercetează la bordul 
unei bărci canalele ce se deschid, înguste poteci fluide, 
între redutabilele stânci de corali. În zilele când marea e 
calmă, apele sunt limpezi, de o  neverosimilă 
transparenţă. Pot fi zăriţi, palpitând printre 
decorativele crengi ale madreporilor arborescenţi, 
peştii-fluture şi policromii papagali-de-mare ce se 
ospătează ciugulind corali. Covel e furat de frumuseţea 
neobişnuitei privelişti. Un splendid evantai-de-mare îi 
reţine privirea. Îl roagă pe Franco să se afunde pentru 
a-i aduce minunata bijuterie vie. A uitat pentru o clipă 
de aurul scufundat pe care îl caută. Clipa aceasta — el 
nu ştie încă! — va fi hotărâtoare. Evantaiul se fixase pe o 
concreţiune calcaroasă. După ce crusta pietroasă a fost 
sfărâmată, a ieşit la iveală un ban de aur purtând 
însemnele regale ale Aragonului. În sfârşit, un reper. Se 
aruncă o ancoră legată de o plută pentru a marca locul. 
Agitaţia echipajului sporeşte odată cu tulburătoarea 
veste pe care o aduce Franco, după ce se afundase din 
nou în locul ştiut: 

— Corabia! Am găsit corabia! strigă amerindianul cu 
glasul sugrumat de emoție. Phips primeşte vestea cu 
calm. Şi — ciudat! — cu o anumită detaşare. Nu se simte 
ispitit să cerceteze personal locul spre care năzuiseră 


toate gândurile lui, vreme de atâţia ani. Acest om dârz, 
ce cutezase să înfrunte cu mâinile goale ceata măruntă 
a marinarilor răzvrătiți curmând orice împotrivire, s-a 
sfiit să coboare sub apă. Chiar atunci când Franco a 
adus, cu glas întretăiat de emotie, vestea cea mare, 
Phips i-a încredinţat lui Will Covel misiunea de a 
cerceta starea epavei şi posibilităţile de a o aborda. 

În ziua aceea, apele aveau o transparenţă deosebită. 
Lumina solară  pătrundea adânc în lumea 
madreporilor. Galionul se profila distinct pe albastrul 
vioriu al apei. Coralii înveşmântau nava într-un 
spectral alb mineral. Covel privea uimit. Inima îi bătea 
să se spargă. Ceva, un amănunt, îi da un simţământ 
ciudat: nava părea că pluteşte, fugindu-i din fața 
ochilor, în timp ce un cârd de peştişori se deplasa ca un 
nor argintiu deasupra arborelui gabier. Priveliştea ce i 
se înfăţişa era cu atât mai impresionantă cu cât catargul 
artimon şi bompresul, precum şi o parte din funiile 
greementului, cruțate inexplicabil de timp, fuseseră 
glazurate de depunerile minerale. Pe punte se 
întrevedeau ancorate lăzi şi butoaie. Madreporii 
executaseră o desăvârşită operă de conservare. 


O zi fără seamăn 


Condensat, prozaic, jurnalul consemnează aproape 


telegrafic recolta scufundătorilor: „Azi, 8 februarie 1687, 
domnii Covel şi Morgan, împreună cu doi dintre 
indieni, au adus la suprafaţă 89 monede de un dolar 
spaniol şi 51 piese de câte o jumătate de dolar. Vânt 
rece. Noaptea s-a lucrat”. 

Nici atunci când „pescuitul” e îmbelşugat, tonul 
aproape impersonal al redactării nu se modifică: 

„4 martie. Către seară, bărcile au adus la bord, de pe 
epavă, monede în greutate de 2.399 livre, piese care 
presupunem că sunt din argint...” 

Nesiguranţa în legătură cu caracteristicile pieselor 
descoperite pe puntea galionului izvora din faptul că 
mai toate obiectele salvate erau acoperite cu o gangă 
tare ca piatra; pentru a dezghioca monedele din crusta 
calcaroasă era nevoie de timp şi multă trudă. lată de ce 
şi în săptămânile următoare în paginile jurnalului de 
bord al navei James and Mary vom afla şi alte asemenea 
vagi determinări: 

„14 martie. 41 lingouri, 4 bare şi alte lingouri 
cântărind în total 2.542 livre. Monede: 122 livre”. 

Zilele însorite şi calme alternează cu perioade când 
marea e răscolită de furtuni şi lucrările de explorare a 
galionului scufundat sunt suspendate. Oricum, 
aventura în care s-a lansat căpitanul Phips are sorţi de a 
se sfârşi cu bine. Sunt zile când scufundătorii izbutesc 
să smulgă încleştării coralilor cantităţi uimitoare de 


metal preţios. Dacă jurnalul expediției n-ar fi fost 
redactat cu atâta conştiincioasă şi sistematică exactitate, 
n-am crede posibilă însemnarea făcută la 16 martie, 
dată memorabilă, când la bord sunt aduse lingouri, 
bare şi monezi de aur şi argint, însumând nu mai puţin 
de 5.000 livre. O zi record - în care Franco şi 
coechipierii săi, scufundându-se fără a folosi clopotul, 
au „pescuit” mai mult de o zecime din cantitatea totală 
de aur şi argint recuperată din infrastructura galionului 
spaniol în cursul întregii campanii. 


Aprilie este tot atât de darnic. În cele mai „sărace” 
zile scufundătorii aduc la suprafaţă 150 livre de argint — 
monede şi bare, iar uneori, cum e de pildă la 20 aprilie, 
„pescuitul” e prodigios: 342 livre. 

În cală se adunase o avere. Atâtea bogății cum Phips 
nu sperase vreodată să adune. Ar fi putut să le 
sporească, zăbovind încă trei-patru săptămâni. Îl 
bântuie, îl stăpâneşte însă un gând stăruitor ce-i ia 
liniştea somnului: dacă vestea rodnicului său pescuit 
s-a răspândit în porturile jamaicane, cuib de pirați? 
„Lupii mărilor spaniole”, mai bine înarmați, ar pune în 
primejdie toată agoniseala. Îşi poate asuma riscul de a 
prelungi lucrările de recuperare? Se sfătuieşte cu 
ofițerii săi şi ia hotărârea de a ridica ancorele cât mai 


degrabă. 
Laurii învingătorului 


Londra, 1687. Cheiurile portului sunt invadate de o 
lume pestriță, nerăbdătoare să-i vadă pe norocoşii 
„pescuitori de comori”.  Burghezi, navigatori, 
vântură-lume în aşteptarea unui angajament, cercetași 
şi meşteşugari, cârciumari ce-şi închiseseră pentru 
câteva ceasuri pub-urile, militari în permisie, copii ai 
străzii şi, bineînţeles, soțiile şi copiii marinarilor de pe 
cele două corăbii se buluceau în preajma 


debarcaderului,  scrutând orizontul; aşteptau 
sporovăind în mici grupuri de când răsărise soarele. 
Mai bine informaţi, „Aventurierii gentilomi” sosiră în 
echipaje strălucitoare doar către prânz. Gloata le făcu 
loc. Larma asurzitoare se mai domoli parcă. Gentilomii 
erau bine cunoscuţi de mulțime. 

Către prânz, pâcla verzuie, lunecoasă, ce acoperea 
apele Tamisei, se destrămă. leşind din ceţuri, navele 
expediției se îndreptară spre chei. Un tunet zgudui 
văzduhul. Apoi urmară altele. 

Mult economul rege îşi dăduse învoirea ca nava 
căpitanului Phips să fie primită cu o canonadă 
sărbătorească, de bună seamă îndemnat de gândul că 
partea ce i se cuvenea din preţiosul tezaur smuls mării 
avea să îndestuleze tezaurul regatului. 

Câte socoteli nu-şi făceau nobilii comanditari ai 
expediției! Ce câştig le va aduce fiecare livră investită? 
Îşi vor înzeci oare capitalul? Sau, poate — ar fi o sfântă 
minune! — vor dobândi o sută de părți câştig la o 
singură parte investită... 

Cele mai îndrăzneţe speranţe au fost însă cu mult 
depăşite. 

Limpezile socoteli făcute de Phips în scriptele sale 
relevă că în răstimp de 32 săptămâni au fost recuperate 
52.520 livre metal preţios, ceea ce în măsurile lumii 
moderne reprezintă circa 26.000 kilograme, cantitate 


globală din care argintul prezenta, pare-se, mai bine de 
trei cincimi. 

Smaralde şi safire columbiene, lapislazuli şi jad 
mexican se adăugau tezaurului adus la suprafaţă. 
Interesant! În paginile jurnalului nu găsim nicio referire 
la nestemate sau alte podoabe. Probabil acestea au fost 
identificate ulterior, atunci când s-a operat dezbărarea 
feluritelor obiecte de groasa şi greu friabila pojghiţă 
coralieră. Arhivele vremii — ne referim, mai cu seamă, 
la o scrisoare trimisă unui prieten de către naturalistul 
dr. Sloane, unul dintre fondatorii prestigiosului British 
Museum — ne informează că numai ducele d' Albemarle 
a primit, ca parte cuvenită din câştig, safire, smaralde şi 
rubine în valoare de 50.000 lire sterline. Dat fiind că 
ducele nu era decât unul din numeroşii acţionari, este 
posibil ca preţioasele pietre să fi reprezentat o 
neînsemnată câtime din tezaurul recuperat. 

Valoarea încărcăturii corabiei căpitanului Phips 
sporea şi prin mărfurile exotice ce se aflau bine 
rânduite în cală. Potrivit priceputelor îndrumări date 
de comanditari, la întoarcere Phips avusese grijă să 
târguiască la Port of Prince frunze de tutun, lemn 
preţios, coloranţi vegetali şi alte mărfuri ce se vindeau 
cu preţ mare pe pieţele Lumii Vechi. El avea toate 
motivele să privească cu încredere viitorul, fără a 
judeca cu amărăciune ori cu ciudă faptul că din toată 


această avuţie nu-i va reveni decât o şaisprezecime, atât 
cât hotărâseră cu zgârcenie „aventurierii gentilomi” 
ce-i finanţaseră expediţia. 

Încântat de excelenta afacere, Iacob al II-lea, într-o 
strălucitoare festivitate desfăşurată în sala de arme a 
castelului Windsor, în vara anului 1687, l-a înnobilat pe 
William Phips acordându-i titlul de cavaler. l-a mai 
oferit, totodată, în semn de prețuire, un brevet ce-i 
dădea dreptul de a comanda corăbii purtând flamura 
regatului. Au urmat festivități oficiale şi festinuri mai 
putin protocolare în veselul han Lebăda albă, în cursul 
cărora s-au adus elogii spiritului cutezător al 
gentilomilor aventurieri şi s-au închinat nenumărate 
căni de vin întru cinstirea generosului asociat regal, 
Iacob al II-lea, care a patronat această minunată afacere 
(Wonderfull agreement) ce s-a soldat cu un câştig de 
7.000%, beneficiu fără precedent în acel veac şi nici în 
alt timp din agitata istorie a vânătorilor de comori. 


„Câştigând timp, se câştigă bani” 


Times is money. Pornind de la această premisă, 
gentilomii neguţători, cu înaltul sprijin al regelui, 
căruia îi surâde perspectiva de a dobândi o zecime din 
„comorile Golcondei” ce aşteptau să fie aduse la 
suprafaţă, au organizat o nouă expediţie în 


primejdioasele ape antileze. 

În primele zile ale toamnei 1687 lui William Phips i se 
încredinţează comanda unei noi corăbii, Good Luck, cu 
care se îndreaptă spre Bancul de argint. De astă dată 
este însoţit de trei puternice nave: veterana Algier-Rose, 
fregata Princess şi Foresight, pe gabierul căreia flutura 
steagul amiralului, reprezentant al Coroanei Angliei. 

După o dramatică întâmplare — Good Luck şi-a pierdut 
catargul cel mare, în timpul unei puternice furtuni — 
escadra pătrunde în „cimitirul corăbiilor”, perimetrul 
cel mai periculos din tot cuprinsul bancului. 

Abreojos îi oferă lui Phips un spectacol uimitor. O 
flotă pestriță ancorase în apele recifului. Se pare că, în 
cârciumile din Hispaniola, vestea despre „corabia cu 
aur” naufragiată în zona Abreojos se răspândise ca 
focul pe urmele unei dâre de praf de puşcă. Sloopuri cu 
vele peticite, barcaze şi şubrede vase de pescuit erau 
ancorate la mică distanţă unele de altele. „Pescuiau” 
piaştri. Câţi mai rămăseseră risipiţi pe puntea şi în jurul 
galionului scufundat. 

Sosirea escadrei engleze a întrerupt activitatea vie ce 
domnea în apele bancului Abreojos. Amiralul flotei a 
avut argumente convingătoare. A fost suficient să fie 
ridicate ambrazurile, pentru ca nepoftiţii să poată 
judeca singuri, dintr-o privire, forța de foc a fregatelor. 


Au ridicat pânzele şi s-au îndreptat spre Puerto Plata!. 
Nu prea bogaţi, dar nici cu buzunarele goale, cum va 
reflecta Phips, după câteva zile, când scufundătorii 
raportară că pe punţile epavei nu se mai găseşte nimic 
demn de atenţie, în afară de câteva culevrinas, mici 
tunuri de bronz. 

În cele câteva luni de când Algier-Rose părăsise 
bancul Abreojos, nepoftiţii culeseseră tot ceea ce 
putuseră găsi pe punte şi în castelul sfărâmat de la 
pupă. De fapt, nu prea mult. 

Lingourile şi barele de aur, ca şi cuferele cu dubloni 
şi piaştri se găseau în încăperile de sub punte. Dar 
intrarea în interiorul epavei era blocată de o adevărată 
platoşă de calcar dur. Coralii transformaseră galionul 
într-o masă de piatră ce se împotrivea tuturor 
încercărilor de a o disloca. Mânuind topoarele, 
scufundătorii au făcut mai multe tentative de a 
pătrunde în cală, atacând atât flancurile epavei cât şi 
puntea, către pupă, unde Phips bănuia că se află 
depozitată cea mai importantă parte a tezaurului. 
Efortul era într-atât de istovitor, încât scufundătorii 
abenakis urcau la suprafaţă sleiți de puteri, cu 
răsuflarea tăiată, după numai un minut-două de 
afundare. Phips îşi dădu seama că nu are rost să 


10 Oraş portuar din insula Haiti. 


continue asaltul împotriva madreporilor. Mai zăbovi 
câtva timp, îndrumându-şi scufundătorii — vechii săi 
tovarăşi amerindieni abenakis - să caute în jurul 
epavei. Rezultatele erau prea puţin mobilizatoare: 
12.000 livre de argint, cinci culevrinas şi un pumn de 
piaştri de aur. Visase mai mult. Totuşi, atâta vreme cât 
cuirasa de calcar nu putea fi zdrobită, nu se întrevedea 
nicio cale de ieşire din blestematul impas. Phips era 
obosit. Din ce în ce devine mai puternic un gând care 
până la urmă pune stăpânire pe mintea sa: ar fi timpul 
să se reîntoarcă acasă. Bostonul îl aştepta cu braţele 
deschise. O parte din aura gloriei sale se răsfrânge şi 
asupra tinerei capitale a Massachusetts-ului. Viitorul îi 
este asigurat. A agonisit o avere însemnată şi are 
asupra sa brevetul de Mare Şerif de Massachusetts pe care 
i l-a oferit cu gratitudine însuşi regele Iacob al II-lea, 
comanditarul şi asociatul său. 

În vreme ce Foresight, Princess şi Algier-Rose se întorc 
în Anglia, având la bord argintul recuperat, Good Luck 
îl poartă pe sir William spre Florida. De aici Phips va 
porni spre Boston, viitoarea sa reşedinţă, pentru a-şi 
lua în primire înaltul post pe care-l va părăsi însă 
curând pentru a mai urca o treaptă a succesului: în 1692 
„preţuindu-se deosebitele sale merite şi luându-se în 
seamă fierbintea dorință a locuitorilor din New 
England” este numit guvernator al statului 


Massachusetts. 

S-ar putea crede că neastâmpărul tinereţii s-a 
domolit. Phips are 46 de ani. Nicidecum. El plănuieşte 
să se avânte într-o nouă aventură pentru a recupera 
tezaurul  galionului lui Francisco de Bobadilla, 
guvernatorul naufragiat nu departe de țărmurile 
insulei San Domingo. Dar aceasta este o altă poveste... 

Să ne întoarcem la galionul scufundat în apele 
recifului Abreojos. 


Intră în scenă Riesberg şi apoi Korganoff... 


După 250 de ani de la plecarea navelor lui William 
Phips, Abreojos — Bancul de Argint, cum îi va rămâne 
numele - cunoaşte agitația unei mari expediţii, 
condusă de americanul Riesberg. Norocos vânător de 
comori (în 1936 descoperise două epave a căror 
încărcătură a valorificat-o cu bun câştig) şi nu lipsit de 
umor, americanul şi-a botezat nava-bază Năluca. 
Echipamentul expediției reprezintă tot ce este mai nou 
în epocă. Printre alte „unelte” se numără un tractor 
subacvatic pe şenile, de 25 tone, înzestrat cu o serie de 
dispozitive teleghidate, care asigură  dislocarea 
structurilor metalice, deplasarea lor în toate planurile, 
transportul de explozibil şi plasarea lui în locurile 
destinate a fi obiectul microexploziilor dirijate. Năluca a 


navigat multe săptămâni fără notabile peripeții în apele 
Bancului de Argint. Evenimentul aşteptat cu 
înfrigurare nu s-a produs: Nuestra Señora a lipsit de la 
întâlnire. Totuşi, expediţia s-a încheiat cu un bilanţ 
pozitiv. Năluca a devenit o vedetă internaţională. 
Prudent şi bine inspirat, Riesberg încheiase din vreme 
un dublu contract: primul cu o companie 
cinematografică, secundul cu o societate ce gestiona o 
reţea de televiziune. Tranzacţia i-a asigurat un 
substanţial câştig din exploatarea filmului ce s-a turnat 
în policromul univers madreporic. „Comorile Señorei 
de la Conception”, cinemascop şi color, a fost un film 
de succes. 

Repetate incursiuni în zona recifului Ambrosio 
(Abreojos) a făcut şi francezul Alexandre Korganoff. 
Planurile sale au avut o bază serioasă. După trei ani de 
cercetări, Korganoff a descoperit în vechi arhive — 
studiate de altfel de mai multe generaţii de cercetători! 
- jurnalul de bord al celei de-a treia expediţii conduse 
de William Phips, manuscris întovărăşit de o schiţă, e 
drept cam vagă, a recifului unde se află scufundată 
Nuestra Señora. Finanţat de bogătaşul Porfirio Rubirosa, 
care i-a pus la dispoziţie şi o navă, Korganoff a ajuns în 
apele Bancului de Argint, unde, într-un cerc restrâns, a 
localizat trei epave, scufundate la adâncimi de 10-15 
metri. Neavând siguranţa că a depistat obiectivul 


esenţial al căutărilor sale, Korganoff a ordonat 
continuarea investigaţiilor în regiune. 

Bănuind -— fără temei — că şeful expediției, după ce 
şi-a însemnat poziţia „navei cu comori”, urmăreşte să-i 
debarce pentru a nu împărţi cu ei tezaurul, marinarii se 
răzvrătesc şi pun stăpânire pe vas. După multe 
peripeții, Korganoff scapă cu viaţă, echipajul răsculat 
fiind arestat de autorităţile arhipelagului Bahamas. Va 
relua totul de la capăt şi după trei ani îl vom regăsi la 
locul naufragiului. Epava, învăluită în giulgiul alb al 
madreporilor, pare că pluteşte între două ape. 
Marinarii  jamaicani privesc cu teamă corabia 
scufundată. 

După multe ezitări, cel mai tânăr dintre ei îşi ia inima 
în dinţi şi se afundă. Cine ştie ce sepie a ţâşnit din 
lăuntrul epavei. Fluturarea apei l-a înspăimântat 
într-atât încât, urcând cât a putut mai iute, a spus: 

— Nici pentru tot aurul din lume nu mai cobor. E o 
corabie blestemată! 

Orice încercare făcută de Korganoff de a linişti 
spiritele a fost inutilă. Ca să pună capăt expediției, 
membri echipajului au aruncat în apă toate alimentele 
şi au tăiat lanţul uneia dintre cele două ancore. În 
aceste locuri primejdioase o navă cu o singură ancoră 
are puţini sorţi să iasă teafără dintr-o furtună. 
Korganoff a fost silit să îndrepte nava spre cel mai 


apropiat port. 

O altă expediţie a fost iniţiată în 1955, Korganoff fiind 
secondat de hidrograful Glenn R. Krause, cunoscut 
pentru cercetările sale în Antarctica. Capitalurile 
necesare au fost mobilizate prin eforturile unor asociați 
grupaţi sub egida unei companii intitulate — replică 
omonimă a companiei contemporane lui Phips - 
„Gentlemen Aventurers”. 

Ultima expediţie a lui Alexandre Korganoff, deşi 
temeinic pregătită, a eşuat. Ultima, de până acum... 
Stăruitorul cercetător francez a anunțat că 
intenționează să-şi termine „cursa” începută. Are un 
cert atu: coordonatele recifului — 21°31” latitudine 
nordică; 0°28” longitudine vestică, adâncimea - 20 
brațe... 

Îi mai lipseşte o singură coordonată: locul unde poate 
găsi un comanditar dispus să finanţeze o nouă 
expediţie în aria Bancului de Argint — Abreojos! 


Computerul şi vânătorii de comori 


„Wall Street Journal” ne informează că galionul 
Nostra Sefiora de la Conception, ca şi multe alte nave 
scufundate în apele Caraibe, constituie obiectivul unor 
expediţii în lanţ ce sunt organizate de către Compania 
nord-americană „Quest Associates”, a cărei bază de 


operaţiuni se află cantonată în Florida. Navele 
destinate să participe la aceste operaţiuni sunt 
înzestrate cu aparate sensibile de detecție a metalelor, 
instalaţie de televiziune în circuit închis, 
roboţi-cercetaşi şi roboți-cărăuşi teleghidaţi. Nava-bază 
este dotată cu un microsubmersibil capabil să se 
scufunde până la —300 metri; o veche vedetă, veterană a 
marinei S.U.A., a fost reconvertită în aerodrom flotant 
care efectua recunoaşterea şi fotografierea terenului. 
Principalul instrument de lucru - a declarat 
preşedintele acestei companii — este însă cartoteca, unul 
dintre cele mai bogate repertoare ale comorilor 
pierdute în epoca de aur a stăpânirii spaniole şi 
portugheze în teritoriile Lumii Noi. 38.000 de fişe 
sintetizează, ca rezultat al travaliului unui computer, 
esenţialele informaţii privitoare la naufragiile petrecute 
din anul 1500 şi până în prezent. Un clasor gigant 
cuprinde o extraordinară colecţie de hărţi maritime 
întocmite în cursul secolelor al XVI-lea, al XVII-lea, al 
XVIII-lea, precum şi numeroase schiţe cartografice 
adunate din toate porturile Americii Centrale — hărţi 
manuscrise ale unor vânători de comori mai mult sau 
mai puţin norocoşi. Printre acestea se află şi una în care 
este determinat locul unde s-ar găsi prada ascunsă de 
celebrul pirat caraib Billy Bowlegs. 3.500 de comori 
sunt vizate în mod special, rezultatul investigaţiilor 


întreprinse asupra lor încheindu-se cu o serie de 
planuri tactice individualizate. 

Cum se va încheia această bătălie pentru care „Quest 
Associates” îşi mobilizează sofisticata sa armada? Va 
transfera oare în seifurile sale aurul Conchistei? Cine 
ştie! Ceea ce este sigur e faptul că această companie a 
câştigat milioane de dolari, vânzând căutătorilor de 
comori echipament de explorare submarină... 


Vigo, polul aurului? 


„Aceste bogății se înfăţişează aici, aproape — dar totodată 
foarte departe de noi, în alt element, într-o altă lume — gata să 
se ofere celui ce se încumetează să le cucerească” 

Pierre de Latil (Trésors engloutis) 


„Cea mai mare avuţie din câte au fost aduse vreodată 
în Europa” 


Decembrie 1701. 

Niciodată până în acel an, Havana nu a cunoscut 
atâta agitaţie şi atâtea bogății adunate în magazii şi sub 
cer deschis. 

Săptămâni de-a rândul se descărcaseră de pe 
galeazele pornite din porturile Mării Antilelor 
sumedenie de mărfuri, mult apreciate în Europa: lemn 
de camfor şi de cedru, lemn de Campâche şi de 
Nicaragua — roşcovanul palobrazil, uşor ca pluta, nogal 


(nucul peruvian), caobamalion şi palo-cruz, esențe mai 
prețioase decât abanosul. O sumedenie de cufere 
lucrate din lemn nobil de tagua fuseseră trimise din 
ținuturile columbiene. Tot dintr-acolo sosiseră fructe 
de tagua, din al căror miez se obţine „fildeşul” vegetal, 
lemn de curcuna, pomul boiangiu cum i se mai spune, 
ca şi grele trunchiuri de cascarillas, matico, oje şi 
Juinquino, din care spiţerii vremii extrăgeau o seamă de 
leacuri. 

Sub umbrare înjghebate în grabă, întrucât magaziile 
portului se dovediseră neîncăpătoare, aşteptau cam de 
mult baloturi voluminoase cu bumbac, frunze uscate 
de tutun şi ierburi tămăduitoare. Mirodenii, cochenila şi 
alţi coloranţi, miraculoase unguente ca balsamul de 
Peru sau cel de Tehu, ambră albă şi ambră cenuşie, 
jalap şi câte altele adăstau, de asemenea, în magazii, 
alăturându-se altor zeci de mărfuri, printre care 
splendidele covoare culchas şi ţesături mexicane, 
columbiene şi peruane, lucrate din pene încântător 
colorate ori din lânuri mătăsoase, ce se găsesc doar pe 
înaltele podişuri andine, unde trăiesc nemaivăzutele 
animale: lama, alpaca şi vigonia. Şi-apoi saci cu boabe 
de cacao, zahăr şi vanilie, piei argăsite, indigo... 

Dar ce a întreţinut vreme îndelungată neliniştea 
autorităţilor au fost depozitele în care se păstra argintul 
şi aurul colectat din tot cuprinsul Lumii Noi. Se găsea 


acumulată la Havana o considerabilă cantitate de metal 
preţios: aur nativ, sub formă de pulbere şi grăunciori, 
pepite cât pumnul, „cureluşe” sinuoase ca nişte şerpi, 
desprinse cu dalta din „vâna” filonului, lingouri şi 
bare, precum şi monede bătute în atelierele coloniilor 
spaniole ale Lumii Noi. Argintul era alcătuit din 
monede, bare şi lingouri. 

Se adunaseră aceste imense avuţii vreme de patru ani 
încheiaţi, de când contribuţia Indiilor occidentale la 
bunăstarea şi mărirea Spaniei nu mai fusese expediată 
în Europa, datorită vremurilor tulburi şi nesiguranței 
navigației pe Marea-Ocean. 

Aşteptând flota Indiilor occidentale, Filip al V-lea, 
urcat de curând — în 1700 — pe tronul Spaniei, cu 
sprijinul bunicului său Ludovic al XIV-lea, regele 
Franţei, avea inima îndoită. Ştia cât de nesigure sunt 
mările bântuite de pirați. Şi mai ştia că flota Angliei şi 
cea a Olandei — cu care era angajat într-o îndârjită şi 
primejdioasă înfruntare — nu vor pregeta să atace 
convoaiele de nave pornite de la țărmurile Indiilor 
occidentale. Pe de altă parte, râvna sa de a ridica Spania 
din starea de decădere în care se afla şi gândul că 
pentru a face faţă numeroşilor duşmani ce unelteau 
împotriva Coroanei spaniole are nevoie de nespus mai 
mult aur şi argint decât îi putea oferi tezaurul sleit al 
țării, îl făcură să ceară comandantului suprem al Flotei 


de argint să se grăbească, cât îi va sta în puteri, pentru a 
ajunge cât mai curând în apele iberice. Avea ştiri aduse 
de iscoade, întărite şi de informaţiile transmise de 
ambasadele sale, precum că Austria şi Rusia — aliate ale 
Angliei şi Olandei — se pregăteau să atace Spania. Nu 
mai puţin îngrijorat era şi regele Franţei. Asigurarea 
securităţii Flotei de argint — Plata Flota, cum erau 
numite de spanioli convoaiele ce aduceau periodic 
aurul şi argintul din Indiile occidentale — prezenta o 
deosebită importanţă şi pentru Ludovic al XIV-lea. 
Rarele, preţioasele mărfuri şi mai ales aurul şi argintul 
ce le trimiteau în metropolă coloniile spaniole din 
Lumea Nouă ar fi degrevat Franţa de grelele sarcini 
financiare pe care le implica sprijinul acordat nepotului 
său, regele Filip al V-lea al Spaniei. lată de ce Ludovic 
al XIV-lea, ştiind că navele de luptă spaniole care 
însoțeau galioanele erau neîndestulătoare pentru a 
apăra convoiul — efectivul flotei anglo-olandeze fiind 
mult superior —, dă ordin să se alăture escortei spaniole 
23 de fregate franceze. Această escadră reprezenta mai 
mult de o treime din efectivul total al flotei 
Regelui-Soare, fapt ce subliniază ce deosebită 
însemnătate acorda Franţa acestui convoi. 

Comanda escadrei franceze a fost încredințată unui 
navigator iscusit, un „lup de mare” ce-şi încercase 
puterile şi ieşise biruitor în multe bătălii navale, 


François-Louis Rousselet, marchiz de Châteaurenault, 
viceamiral al flotei franceze din Levant, bărbat de 
seamă al timpului său, pe care Saint-Simon îl numeşte 
în lucrările sale „cel mai fericit dintre oamenii mării”. 

Plata Flota, care de atâţia ani nu mai străbătuse 
Atlanticul, părăsi Havana la 23 iulie 1702, 
îndreptându-se spre Europa pe un drum ocolit, dar 
sigur. 

În vreme ce galioanele marelui convoi navigau în 
largul Atlanticului, Cádiz, unul din marile porturi ale 
Spaniei secolului al XVIII-lea, era asediat de flotele 
reunite ale Angliei şi Olandei. Asediul a fost ridicat 
după câteva săptămâni, bombardele şi focul viu de 
mitralii neizbutind să înfrângă rezistenţa oraşului, 
apărat de puternice forturi şi de militari de nădejde. 

Îngrijorătoarea ştire a fost adusă la cunoştinţa 
comandantului suprem al Flotei de Argint, amiralul 
Manoel de Velasco, în insulele Canare, unde făcuse o 
scurtă escală. Ce era de făcut? Oştean încercat şi 
destoinic navigator,  Châteaurenault propune 
amiralului Manoel de Velasco, un plan de acţiune pe 
care toți istoricii de mai târziu l-au socotit a fi fost cel 
mai potrivit în acea dificilă împrejurare: 

— Ar fi nechibzuit — arăta marchizul — să acceptăm 
înfruntarea directă cu o flotă ce ne poate lesne covârşi 
prin marele număr al vaselor sale de luptă. Am putea 


să ne găsim adăpost într-un port francez din nord, 
departe de ţărmul spaniol, unde englezii nu s-ar gândi 
să ne caute. Când flota duşmană, negăsindu-ne, se va 
îndepărta de apele Spaniei, îndeajuns pentru ca noi să 
putem naviga în siguranţă, ne vom relua drumul spre 
portul care ne-a fost indicat prin instrucţiuni. 

Deşi Manoel de Velasco ştie că tactica propusă este 
bună, şovăie să accepte acest plan. Are răspunderea 
unei imense averi. Covârşitoare răspundere. Îşi poate 
îngădui să poarte aurul Spaniei într-un port străin, fie 
el chiar al unui aliat de nădejde, cum e Regele Franţei? 
Prea e mare ispita. Nu, nu-şi poate permite cu niciun 
preţ un asemenea risc. Atunci, ce-i de făcut? Soluţia o 
oferă un tânăr ofiţer, secund pe galionul Adjuan Bestra: 

— Mi-aş îngădui să vă propun un port cum nu se 
poate mai potrivit. Un port neînsemnat, unde 
englezilor nicicum nu le-ar veni în minte să ne caute. 
Sunt din partea locului şi cunosc îndeaproape rosturile 
fiecărui colţişor. Şi apele şi ţărmul... 

— Vă ascult, rosti interesat amiralul Velasco. 

— Mă gândeam la Ria Vigo!!. Golful se închide 
treptat până când, în strâmtoarea Randa, pânza de apă 
dintre un țărm şi altul se îngustează foarte mult. 
Dincolo de acest gât de canal se află un alt golf, 


11 Golf pe ţărmul Galiției (Spania). 


Saint-Simon, restrâns ca întindere şi ferit de furtuni. În 
arcul acelui golf se află un mic port, Redondelo. La 
acest loc ferit de primejdii mă poartă gândul. 

Se desfac hărţile. După ce le cercetează îndelung şi 
cere desluşiri ofițerului de pe Adjuan Bestra despre 
adâncimea apelor în rada portului, amiralul spune: 

— Nu-i rea ideea, nu-i rea deloc! Ne vom adăposti 
pentru o vreme la Redondelo. Acolo, feriţi, vom aştepta 
până când flota anglo-olandeză se va depărta 
îndeajuns... 


La 21 septembrie 1702, Plata Flota se află la adăpost. 
Un adăpost relativ. Manoel de Velasco organizează 
apărarea portului potrivit unui plan judicios. 

— lată, domnilor, ce şi cum am chibzuit, se adresă al 
căpitanilor săi. Vom trece cât mai grabnic o zecime din 
tunuri pe țărm, pentru a întări forța de şoc a forturilor. 
Când se vor apropia de intrarea în canal, corăbiile 
duşmane se vor găsi sub focul încrucişat al escadrei 
domnului marchiz de Châteurenault şi al bateriilor 
costiere. Ca o măsură de prevedere în plus, vom 
închide strâmtoarea... 

Căpitanul navei Don Juan interveni: 

— Domnule amiral, strâmtoarea are o anvergură de 
1.200-1.300 metri, dacă îmi îngăduiţi să-mi spun 
părerea... Nu avem timp şi nici mijloace îndestulătoare 


pentru a crea o estacadă în stare să oprească 
pătrunderea flotei duşmanilor noştri. 

— Pentru construirea barajului vom folosi toţi 
oamenii disponibili la bord. Se va lucra şi noaptea. 
Vom primi ajutor şi din partea garnizoanei. Oamenii 
din Redondelo sunt interesaţi şi ei să se apere. Cât 
despre mijloace, ai deplină dreptate: nu suntem prea 
bine înzestrați. Am cercetat însă, azi dimineaţă, 
antrepozitele portului. Nici nu vă puteţi închipui ce 
mare număr de butoaie se află în acele magazii. Sute şi 
sute de butoaie. Goale, mai toate. 

Estacada a fost alcătuită dintr-un dublu şir de 
butoaie, legate între ele cu lanţuri straşnice. În acest 
baraj plutitor au fost intercalate mai multe galeaze, mici 
ambarcaţii solid ancorate de fundul stâncos al 
canalului Ruanda. 

Aceste măsuri au fost probabil socotite întru totul 
suficiente pentru a asigura securitatea Flotei de argint. 
Numai aşa se poate explica faptul că marchizul de 
Châteaurenault a ordonat căpitanilor a cinci dintre 
fregatele ce le avea sub comandă să se întoarcă în 
porturile franceze. 

Între timp, flota anglo-olandeză, comandată de 
amiralul Roocke, renunțând la asaltul Câdizului se 
îndreaptă spre coastele andaluze. O ştire de mult 
aşteptată a ajuns la amiral: Treasure Ships — flota 


comorilor — urmează să ajungă curând la țărmurile 
Spaniei. Roocke nu tăinuieşte această ştire. Dimpotrivă, 
este bucuros să se răspândească vestea printre cei 
30.000 de oameni aflați sub comanda sa. Umilinţa 
încercată de ei în faţa dârzului Câdiz, furia ce i-a 
cuprins pierzând bunul prilej de a trece prin sabie pe 
îndărătnicii locuitori ai bogatului port andaluz, pe care 
speraseră să-l prade din temelii şi până în vârful 
orgolioasei turle de aur a catedralei, toate aceste 
simțăminte spera să se transforme acum într-o 
puternică forţă de şoc. Şi avea dreptate să gândească 
astfel. 

Flota începu vânătoarea. Zilele treceau fără a da de 
urma galioanelor spaniole. 


Incredibila maşină birocratică a Companiei Indiilor 
Occidentale 


Ce se întâmpla în acest răstimp în apele golfului 
Vigo? Firesc ar fi fost ca odată ancorate, galioanele să 
fie descărcate cât mai iute şi întreaga lor încărcătură să 
fie pusă la adăpost de jefuitori. Operaţiunea era 
posibilă. Dacă amiralul Manoel de Velasco, 
comandantul suprem al flotei, ar fi folosit doar 
jumătate din efectivul aflat sub comanda sa, ar fi putut 
mobiliza în acest scop cinci-şase mii de oameni. 


Rechiziţionându-se din regiune căruțe şi catâri, 
valoroasa povară ar fi fost îndrumată, sub bună pază, 
spre cel mai apropiat oraş întărit din interiorul 
teritoriului. Căci timp, factorul esenţial pentru 
desăvârşirea acţiunii, era suficient: patru săptămâni. 

Dar aceste măsuri de elementară prudenţă 
contraziceau dispoziţiile exprese ale atotputernicei 
Casa de la Contratacion, care deţinea un monopol absolut 
asupra schimburilor comerciale cu Indiile occidentale 
şi controla cu aceeaşi implacabilă autoritate navigația 
pe  Marea-Ocean a tuturor corăbiilor spaniole. 
Compania cerea ca toate mărfurile să rămână la bordul 
navelor până la sosirea funcţionarilor destinaţi să le 
inventarieze şi să perceapă cuvenitele taxe. Ca atare, 
fără a primi o autorizaţie specială, Manoel de Velasco 
nu putea ordona debarcarea bunurilor aflate pe corăbii. 
Autorizaţia însă întârzia să fie acordată, deşi Compania 
fusese  încunoştiințată la vreme printr-un raport 
amănunţit despre iminenta primejdie ce ameninţa Plata 
Flota. 

În sfârşit, după ce lentul aparat birocratic al 
Campaniei asimilă „datele problemei” şi redactă 
instrucțiunile ce trebuiau urmate de comandantul 
suprem al flotei, de Velasco primi dispoziţie să „nu 
descarce nici argintul, nici aurul, nici feluritele 
mărfuri” până când nu va sosi la Redondelo 


controlorul general care a primit împuterniciri speciale. 
Controlorul şi-a făcut apariţia abia după două 
săptămâni. Nu grăbise în niciun fel vizitiul: drumurile 
erau desfundate şi trăsura hurduca. Oprise îndelung pe 
la hanuri şi nu-şi scurtase cu nimic orele de siestă şi 
popasurile de noapte. 

În vreme ce agentul Companiei de abia îşi începuse 
lunga şi — cum se vădi ulterior — inutila lui călătorie, 
guvernatorul, cântărind cu mai multă luciditate situaţia 
creată, trimise un raport la Curtea regală. Filip al V-lea 
se afla însă departe de hotarele Spaniei. El era în Italia, 
alături de trupele sale. Scrisoarea guvernatorului 
ajunse însă în mâinile unor sfetnici înţelepţi. Sesizând 
gravitatea situaţiei, ei o sfătuiră pe regina Maria-Luiza 
de Savoia să dea ordin de îndată ca toate drepturile ce 
se cuvin Coroanei să fie îndrumate spre Madrid, fără 
nicio clipă de zăbavă. 

Având această dezlegare, Manoel de Velasco dispune 
să fie încărcată în care quinta (cincimea) regală. 
Convoiul escortat de un detaşament de soldaţi înarmaţi 
până în dinţi se îndreaptă pe căi ocolite spre Curtea 
madrilenă. 

Izvoare istorice care se referă la acest „drum al 
aurului” arată că tâlharii au atacat mai multe care ce 
rămăseseră, din pricini  nedesluşite, în urma 
convoiului, ascunzând aurul prădat în peşterile din 


munţi. Aşa să se fi petrecut lucrurile? Oricum, iată un 
alt obiectiv pentru vânătorii de comori, dacă nu cumva 
aurul a fost de mult topit. 

Ce bunuri au constituit drepturile Coroanei? Ecouri 
ce au ajuns mai târziu până la noi ne fac să credem că 
argintul, barele de aur şi o seamă de alte preţioase 
lucruri — aurării, perle şi nestemate — au fost încărcate 
în nu mai puţin de 3.000 de care, fiecare din ele fiind 
tras de câte două perechi de boi. O asemenea sarcină ar 
cântări între 250.000 şi 300.000 kilograme de metal 
prețios. O cantitate fantastică. Informaţia o oferă însă 
un document de mâna a doua. Nici în arhivele 
Companiei Indiilor occidentale şi nici în alte arhive 
oficiale nu s-au mai păstrat evidențe contabile în 
această privinţă. 

Quinta regală era de mult expediată, iar prea 
comodul controlor al Companiei tot nu-şi făcuse 
apariţia. Când a sosit, în sfârşit, nu s-a arătat deloc 
grăbit să înceapă inventarierea, cerând tot soiul de 
rapoarte şi explicaţii, tărăgăneală care a blocat în 
continuare debarcarea mărfurilor şi a valorilor aflate în 
calele şi pe punţile aglomerate ale corăbiilor ancorate în 
micul port Redondelo. 


Complicele orb: întâmplarea 


În acest timp, flota amiralului Roocke naviga de-a 
lungul ţărmurilor atlantice ale Spaniei, tot sperând să-i 
iasă în cale marele convoi al galioanelor pornite din 
Indiile occidentale. Unde ar putea ancora? Amiralul îşi 
da prea bine seama că „Flota de argint” nu va mai 
debarca la Cádiz, cum se aşteptase. Neîndoielnic, s-a 
răspândit ştirea despre asaltul ce l-a avut de suferit 
oraşul. Devenind zonă nesigură, Câdizul va fi ocolit, 
după cum şi porturile apropiate vor fi evitate mai mult 
ca sigur. Atunci, unde ar putea ancora galioanele? 

Spre acel loc neştiut avea să-l piloteze întâmplarea. 
Împrejurările au fost dintre cele mai banale: fregata 
Pembrocke rămăsese în urma flotei anglo-olandeze, 
primind încuviințare de a se aproviziona cu apă 
proaspătă din portul portugheze Lagos. Un ofițer, care 
debarcase pentru a controla încărcarea butoaielor, face 
cunoştinţă pe chei cu un pastor anglican, rezident în 
oraş, bucuros să audă vorbă englezească. Iniţial 
dezlânată, convenţională, discuţia luă o întorsătură pe 
cât de neaşteptată, pe atât de interesantă. Pastorul îi 
spuse la un moment dat ofițerului: 

— Am o veste pe care o bănui demnă de interes. S-ar 
putea să-ţi fie de folos. Ieri seara, pe când luam cina 
într-o tavernă din port, la masa mea s-a aşezat un tânăr, 
străin de aceste locuri. Venea din Câdiz. Spunea că 
seniorul său i-a încredinţat o scrisoare, pe care trebuie 


cu mare grabă să o predea generalului de Velasco, 
amiralul flotei spaniole ce s-a întors din Indii. Dacă aşa 
stau lucrurile, îi spun eu, nu pricep ce cauţi la Lagos! Şi 
ce crezi că-mi răspunde tânărul? 

Pastorul zăbovi câteva clipe, pregătind parcă efectul 
ştirii pe care o împărtăşea: 

— Tânărul mi-a spus cătrănit nevoie mare: „De 
neînțeles, dar aşa stau lucrurile. Flota nu mai ancorează 
la Cádiz ci, mai departe, în miazănoapte, tocmai la Ria 
Vigo. Într-acolo m-au îndreptat autorităţile. De la 
Cádiz, am călătorit pe jos. Acum sper să mă întorc pe 
un vas"... 


Aflând această ştire, Roocke îşi îndreaptă escadra 
spre golful Vigo. Ajuns în golf debarcă pe țărm 8.000 de 
luptători, care în scurt timp izbutesc să neutralizeze 
garnizoanele forturilor costiere. Forţa de apărare a 
acestora fusese, de altfel, simţitor slăbită prin puternice 
şi repetate bombardamente. Alte  detaşamente 
anglo-olandeze, dispuse de-a lungul țărmului golfului 
Saint Simon, aveau sarcina să intercepteze ambarcaţiile 
spaniole ce ar fi încercat să debarce soldaţi. Cât despre 
estacadă, ea a fost străpunsă în mai multe locuri cu 
ajutorul unor nave încărcate cu butoaie de praf de 
puşcă. Câteva explozii au deschis larg drumul spre 
interiorul golfului. 


Flota anglo-olandeză pătrunde în apele calme ale 
golfului Saint-Simon. Escadra franceză, desfăşurată 
într-un arc de cerc în jurul strâmtorii, aşteaptă 
comanda de contraatac. Amiralul Rousselet de 
Châteurenault, urmăreşte efectele focului de artilerie 
dezlănţuit de tunarii din forturi şi speră ca aceştia, prin 
lovituri bine ţintite, să spargă „blocul” plutitor care 
înaintează implacabil spre linia de apărare formată de 
cele 18 fregate aflate sub comanda sa. Tirul tunurilor 
din fortificațiile aflate pe malul înalt ce străjuiau 
canalul, ca şi cel al bateriilor costiere este însă prost 
reglat şi corăbiile amiralului Roocke par neatinse. 

Châteurenault intră în luptă. Manevrele dibace ale 
escadrei sale, forţa artileriei franceze ţin în cumpănă 
soarta bătăliei pentru câteva ore. Dar amiralul nu este 
sortit să joace rolul lui David în înfruntarea cu Uriaşul. 
Cât timp poate ţine el în „şah” cu mica sa flotă 130 de 
corăbii? 

Încă înainte de a se însera, Châteurenault pierduse 
jumătate din escadră şi aproape 10.000 dintre cei mai 
buni luptători. Îşi dă seama că nu mai mare nicio şansă. 
Transmite comandantului flotei că nu este în stare să 
mai reziste atacului celor 125 de nave - Roocke 
pierduse între timp doar cinci sau şase vase — care au 
încercuit rămăşiţele escadrei franceze şi-i mătură 
punţile cu bombarde. Marchizului de Châteurenault îi 


mai rămân doar nouă nave. Şi din acestea, patru erau 
grav avariate. 


„Un râu de aur şi de argint se scurgea în mare” 


„Neagra veste”, cum o caracterizează un istoric 
spaniol, îl hotărăşte pe Don Manoel să încalce 
dispoziţiile Companiei. Fără a mai cere sfatul 
căpitanilor, el dispune să fie descărcată pe țărm 
prețioasa încărcătură. Dar răgazul ce i-a mai rămas e 
mult prea scurt. De-abia începuse debarcarea 
mărfurilor de pe galioanele Don Juan şi Familia, când 
primele proiectile ale vaselor de război duşmane cad la 
câţiva metri doar de galionul „almirante”. Tunarii flotei 
anglo-olandeze primiseră ordin să-şi îndrepte mitraliile 
într-aşa fel încât să provoace doar blocarea navelor 
spaniole şi nicidecum scufundarea lor. O altă salvă 
retează arborele gabier al „Căpitanei” şi face să se 
prăbuşească cu un zgomot infernal velatura 
navei-amiral. 

Spaniolii răspund cu un masiv foc de artilerie. Câteva 
fregate olandeze sunt lovite în plin, dar amiralul 
Velasco îşi dă seama că numai o minune ar putea salva 
Plata Flota din această inegală înfruntare de forţe. 
Roocke atacă deţinând dintru început un împătrit 
avantaj: o flotă mult superioară celei adverse, efective 


umane de opt ori mai mari, o covârşitoare putere de foc 
— 3.150 tunuri! — şi informaţii amănunțite privind 
poziţia fiecărui galion în cadrul radei portului 
Redondelo. Iscoadele se dovediseră dibace, ştirile erau 
exacte. 

Dar Manoel de Velasco ordonă o nouă grupare a 
galioanelor, astfel încât să se formeze un puternic front 
de foc în fața atacatorilor. Manevra nu izbuteşte. 
Navele flotei anglo-olandeze se apropiaseră prea mult. 
Fregate iuți taie calea  greoaielor  galioane 
supraîncărcate. Navele flotei amiralului  Roocke 
pătrund adânc în mijlocul escadrei spaniole. Cerul e 
împânzit de ghiulele. Trag în acelaşi timp mii de 
bombarde. Magazia de pulbere a unui galion, pare-se 
Nostra Madona de los Dolores, explodează în imediata 
apropiere a altei corăbii — o navă olandeză! — care la 
rându-i este cuprinsă de flăcări. Fregatele franceze, câte 
mai rămăseseră nescufundate, deşi continuă lupta, nu 
pot modifica cursul bătăliei. 

Focul bombardelor încetează. Navele celor două flote 
aflate în luptă sunt atât de aproape unele de altele încât 
tunurile nu mai pot fi folosite. Se aruncă cârligele de 
abordaj. Lupta continuă îndârjită, sângeroasă, pe 
punţile vaselor. Se lasă înserarea. În această încleştare 
pier mii de oameni de o parte şi de alta. Cei mai mulţi 
dintre cei scoşi din luptă sunt oamenii amiralului 


Manoel de Velasco. Îşi dă seama că a pierdut bătălia. 
Transmite căpitanilor săi ordinul de a saborda navele şi 
de a le da foc totodată. Măsura nu este dictată de 
orgoliul unui oştean ce n-a cunoscut până în acel ceas 
greu amărăciunea înfrângerii. El acţionează în spiritul 
şi în litera instrucţiunilor date de Casa de la Contratacion: 
când nu se mai întrevede nicio cale de ieşire din impas, 
navele trebuie sabordate, pentru a nu fi capturate de 
inamic (desigur, pe cât este cu putinţă în ape mai puţin 
adânci pentru a putea fi recuperate mai târziu, când 
primejdia a trecut). 

Cei mai mulţi dintre căpitanii galioanelor nu pregetă 
să execute ordinul. Câteva echipaje până la care ordinul 
amiralului nu a ajuns, caută să salveze încărcătura 
fugind spre strâmtoare. 

Galioanele şi fregatele incendiate îşi mistuie 
suprastructurile. Apa mării pătrunde în cale, prin 
spărturile făcute de topoarele sabordorilor. Spre cerul 
acelei nopţi de miez de toamnă — era 21 octombrie — se 
înalță flăcările unui uriaş rug plutitor. Galioanele aveau 
ancorate pe punți, către pupă, între arborele gabier şi 
artimon stive masive de lemne - acaju, tamarin, cedru 
roşu — materiale uşor inflamabile, ca şi baloturile de 
bumbac, frunzele uscate de tutun şi uleiurile 
înmiresmate aduse din ţinuturile andine. Alimentate 
de vântul nopţii, incendiile creşteau în intensitate. 


„Un râu de aur şi argint se scurgea în mare din 
imensul rug ce topise barele de metal preţios”, evocă 
această oră dramatică o cronică a vremii. Un fum dens, 
orbitor, pusese stăpânire pe teatrul bătăliei. Briza nopţii 
ducea departe, până în insula Cies aromele dulcege ale 
vaniliei şi zahărului scrumit; palele de vânt îngemănau 
într-o bizară mixtură violentul miros al silitrei şi 
înecăciosul damf al uleiurilor şi al ambrei arse. 

Având complici tăcuţi fumul des şi învălmăşeala de 
nedescris ce domnea în cuprinsul radei, 5 nave — 2 
fregate franceze şi 3 galioane spaniole — încearcă să se 
îndepărteze de scena sângeroasei bătălii. Manevra este 
surprinsă. Fugarii sunt ajunşi din urmă. Navele sunt 
capturate. Şi odată cu ele, aurul şi argintul pe care 
echipajele nu apucaseră să le arunce peste bord. 

Pierderile franco-spaniole sunt dezastruoase. Flota 
anglo-olandeză a pierdut puţine nave de linie şi doar 
câteva sute de oameni. Roocke a câştigat o mare bătălie. 


Marele semn de întrebare 


Ce averi s-au pierdut în acea zi nefericită pentru 
Spania? Nu se poate şti exact. Mai bine zis, nu se poate 
dovedi. Presa vremii ne oferă unele informaţii. Astfel, 
„London Gazett” din decembrie 1702, evocând marea 
bătălie navală din golful Vigo, subliniază neşansa de a 


se fi pierdut o considerabilă parte din încărcătura 
fabuloasei Treasure Ships, „cea mai bogată din câte au 
ajuns în Europa”. Există şi mărturia unor căpitani 
spanioli. Chacon, unul din comandanții galioanelor 
capturate, interogat imediat după ce a fost luat 
prizonier, a declarat că, după câte ştie, pe vas „a fost 
încărcat aur şi argint cât ar cuprinde patru-cinci sute de 
căruțe...” 

În învălmăşeala acelei bătălii de pomină, e greu de 
crezut că cineva, implicat nemijlocit în luptă, a putut 
evalua, chiar şi cu o largă aproximaţie, pierderile 
globale ale flotei. Cu atât mai mult cu cât Chacon nu 
putea şti cât au reprezentat quinta şi tezaurul regal ce 
fuseseră anterior debarcate şi îndrumate spre Sevilla. 
Prin extrapolare — luându-se ca reper aportul anual al 
coloniilor din Indiile de Vest — experţii apreciază că 
valoarea metalelor preţioase pierdute prin scufundarea 
Flotei de argint reprezintă între 200 şi 300 milioane de 
lire sterline-aur. 

Este impresionantă această sumă şi azi, mai ales dacă 
ne imaginăm ce piramidă de lingouri reprezintă. 
Valoarea ei absolută în epocă era însă mult mai mare, 
întrucât se ştie că producţia metalelor preţioase în tot 
cuprinsul Europei medievale era foarte restrânsă 
(stocul de metal preţios transformat în monedă în 
Europa veacului al XVI-lea, de pildă, a însumat doar 90 


de tone aur şi cea 3.000 tone argint). Chiar dacă am 
raporta aceste cifre numai la ceea ce a reprezentat 
quinta regală prelevată din încărcătura Flotei de argint, 
ne putem imagina, pe drept cuvânt, fabuloasa avuţie ce 
au trimis-o metropolei, în 1702, coloniile spaniole din 
Lumea Nouă. 

Documentele Casei de la Contratacion şi alte arhive 
spaniole nu cuprind date certe despre măsurile de 
recuperare a încărcăturii convoiului din 1702. 

Să nu se fi luat asemenea măsuri? E greu de acceptat 
ideea că Spania lui Filip al V-lea, aflată în serioase 
dificultăţi financiare, nu a făcut toate eforturile posibile 
pentru a-şi redobândi aurul şi argintul pierdut. Cu atât 
mai întemeiată pare întrebarea, cu cât se ştie — şi o serie 
de documente oficiale dau substanţiale amănunte în 
acest sens — că scufundătorii spanioli aveau o lungă şi 
fructuoasă experienţă în asemenea operațiuni de 
salvare a bunurilor scufundate. Cu 145 de ani mai 
înainte, în largul portului Santa Cruz de Teneriffe din 
insulele Canare scufundătorii Companiei recuperaseră 
şapte zecimi din încărcătura de metal preţios a 
galioanelor sabordate din ordinul amiralului Eygues Y. 
Beaumont, care le-a scufundat pentru a nu cădea în 
mâinile englezilor. Efortul lor considerabil, eficiența 
unei asemenea operaţiuni de anvergură pot fi măsurate 
prin enorma sumă recuperată: 7,5 milioane de piaştri 


de aur. 

Între timp, dimensiunile acestei experienţe s-au 
amplificat: se ştie că în cursul secolului al XVII-lea au 
fost recuperate  încărcăturile a numeroase vase 
naufragiate în Marea Caraibilor şi mai cu seamă în 
apele andaluze. Se născocise şi un mijloc nou, 
„Campana catalana”, un soi de clopot construit din 
lemn, întărit cu groase cercuri metalice, ce se cufunda 
având agăţate „de buză” ghiulele grele de fier. 

Un cărturar al vremii, medicul lyonez Panthot, ne va 
lăsa o sugestivă descriere a unei asemenea „campana”: 

„Am văzut cu ochii mei, era prin 1694, cum erau 
pescuiţi piaştrii din două corăbii scufundate în largul 
portului Capadagues (e vorba, de fapt, de oraşul 
catalan Cadaques - n. a.)... Spaniolii, care stăpâneau 
Capadagues, începuseră cu câţiva ani înainte pescuirea 
piaştrilor, slujindu-se de un clopot... Cu această maşină 
au fost” scoase la suprafaţă monede în valoare de 
câteva milioane. Piaştrii deveniseră însă negri cum e 
fierul”. 

În 1702 nu se împlinise niciun deceniu de la acest 
îmbelşugat „pescuit“; este de presupus că ingenioasa 
„campana” ar fi putut fi folosită cu tot atât de 
fructuoase rezultate şi în golful Vigo. 


Primat tehnic mondial, semnat Alexandre Joubert 


Ignorând disputele istoricilor şi ale politicienilor, 
mulți bărbaţi curajoşi şi isteţi au încercat să aducă la 
suprafaţă aurul galioanelor. Golful Vigo a constituit un 
adevărat poligon de încercare a multor aparate de 
observaţie şi explorare submarină, destinate a fi folosite 
pentru detectarea navelor scufundate şi implicit pentru 
a sluji la recuperarea încărcăturii lor. 

I-a fost dat calmului golf Saint Simon să fie teatrul 
unei premiere mondiale absolute, când în toamna 
anului 1741 (aşa cum rezultă din „Jurnalul 
operaţiunilor de salvare a navei Tojo”) un francez pe 
nume Alexandre Joubert, obținând autorizaţia de a 
organiza recuperarea galioanelor scufundate în 1702, 
iniţiază lucrări în acest sens şi foloseşte o tehnică 
inedită. Amplasamentul  galionului fiind exact 
determinat, echipa de scufundători plasează sub carena 
vasului 24 de cabluri din sârmă de oțel împletită; ele 
sunt manevrate cu ajutorul unor cabestane fixate de 
trei, pontoane, ancorate deasupra epavei. Platformele 
plutitoare au un original detaliu de construcție: sunt 
prevăzute cu rezervoare ce pot fi umplute cu apă de 
mare sau golite, după nevoie, prin acționarea mai 
multor pompe manuale. 

Acest dispozitiv are o interesantă aplicaţie 


funcţională în operaţiunile întreprinse de Sieur Joubert 
pentru a desprinde din mâl şi a readuce la suprafaţă 
epava galionului Tojo, navă care, după cât au putut 
constata scufundătorii, se afla într-o stare relativ bună 
de conservare. 

Umplând rezervoarele celor trei pontoane în vremea 
refluxului şi golindu-le când apele erau sporite de flux, 
manevrând totodată cablurile ce încingeau carena 
galionului, epava a fost cu multă prudenţă desprinsă 
din încleştarea sedimentelor şi încet-încet a fost înălţată 
spre fața apei. Un travaliu care a cerut o infinită 
răbdare, o îndemânare deosebită şi, în special, o 
încordată şi perfectă coordonare a mişcărilor. Joubert a 
izbutit acest tur de forță în numai şapte săptămâni. 
Sfârşitul celei de-a treia decade a lunii septembrie a 
anului 1741 înregistrează cel mai spectaculos moment 
al ingenioasei operaţiuni. Bule mari de aer se înalţă 
spre faţa apei. Odgoanele de oțel sunt strunite la 
maximum. Otelul vibrează. Apa albastră a golfului se 
întunecă în dreptul punţii galionului, a cărei 
suprastructură se întrevede prin spuma uşoară ce s-a 
format în locul unde nava revine la lumină, după 
aproape trei decenii de captivitate în adâncul golfului. 

Izbucnesc urale. Oamenii se îmbrăţişează. O zi de 
neuitat, acest însorit 25 septembrie. Lucrările continuă. 
Pontoanele de care se ataşează epava sunt trase Spre 


țărm cu cabestanele. Lent, foarte lent, cu o încordată 
atenţie. O singură mişcare stângace ar putea provoca 
dislocarea navei. În primele zile Tojo va fi adus în apele 
scunde din preajma țărmului. Înclinată la tribord, nava 
eşuează pe un banc de nisip. Pentru a putea fi 
transportat pe malul golfului, vasul este golit de lest 
(250 tone) şi de redutabilul său arsenal. Sunt recuperare 
grele tunuri de bronz şi nu mai puţin de 400 de 
ghiulele... 

Dar aurul? Fascinantul tezaur al galionului Tojo unde 
se află oare? Detaşat, fără comentarii, Joubert va 
consemna către sfârşitul „Jurnalului” într-o singulară 
propozițiune bilanţul financiar al acestei dificile şi 
costisitoare operaţiuni: „N-am găsit nici măcar un 
piastru”. Fără a adăuga vreun semn de exclamare. 

Jurnalul său — un document interesant în arhivele 
Franței - inclus în dosarul „MARINE G 111” 
marchează o premieră absolută: folosirea mareelor în 
operaţiunile de recuperare a navelor naufragiate. Un 
primat tehnic mondial, semnat Alexandre Joubert. 


Naufragii... Financiare 
Anul 1766 îl introduce în scenă pe Will Evans. Atras 


de magnetul comorilor scufundate, el şi-a procurat un 
clopot construit după prototipul realizat cu câţiva ani 


mai înainte de Halley (pe astronomul Edmond Halley, 
celebrul descoperitor al cometei omonime, îl pasionau 
după cum se vede nu numai enigmele spaţiilor 
interstelare, ci şi lumea submarină). Evans, el însuşi 
constructor ingenios, adaptează clopotului un sistem 
de alimentare cu aer, inspirându-se din lucrările 
referitoare la maşinile generatoare de aburi ale 
meşterului Denis Papin. În acest fel îşi asigura o mai 
mare autonomie de acţiune în explorarea submarină a 
cimitirului de epave, ce se întindea din rada portului 
Redondelo până la strâmtoarea Randa. 

Will Evans izbuti să determine locul unde se aflau 
înfundate adânc în nisip patru nave -— trei galioane şi o 
fregată engleză - cea din urmă identificată după 
construcţia ei specifică. Era o izbândă certă, care 
demonstra eficienţa deosebită a mijloacelor tehnice 
folosite. Din păcate, Evans nu-şi va putea desăvârşi 
lucrările, deoarece o violentă campanie se dezlănţuise 
împotriva lui. „După ce ne-au distrus corăbiile, englezii 
vin să ne ia şi aurul ce a rămas nejefuit în apele 
spaniole” titrează pe prima pagină un important ziar 
madrilen. Furtuna protestelor stârnite obligă 
autoritățile să anuleze concesiunea acordată. 

Mai apoi, un mecanic isteţ din Anvers, pe nume 
Ernest Bazin, şi-a încercat şi el norocul odată, cu un 
„Observator” submarin gândit şi construit de el. 


Observatorul era o turelă din tablă groasă de oțel, 
prevăzută cu un capac ce se închidea ermetic prin 
înşurubare; un hublou protejat de un cristal permitea 
celui instalat în turelă să cerceteze împrejurimile şi, în 
consecinţă, să determine atât locul unde se afla plasată 
epava, cât şi starea  corabiei  naufragiate. 
„Observatorul” era suspendat, cu un lanţ gros, de un 
troliu fixat pe puntea vasului de explorare sau pe un 
ponton. Ispitit de aurul golfului Vigo, Ernest Bazin a 
explorat, în 1870, o anumită zonă, dar se pare că nu şi-a 
ales bine locul. Cercetările sale s-au soldat cu un eşec 
total. 

I-au urmat nenumărați alţi aventurieri, dintre care 
unii nu lipsiţi de şansă. Norocul i-a însoţit însă doar 
până la un anumit punct. Au descoperit câte o epavă, 
au găsit mijloacele tehnice pentru a o ridica la suprafaţă 
şi au făcut inventarul încărcăturii recuperate. Au fost 
aduse la lumină lemn preţios, acaju şi cedru roşu 
perfect conservat, superbe palete de evantai lucrate din 
sidef — în cantităţi apreciabile — veselă şi tacâmuri de 
argint, monede cu stema regilor Castiliei şi Aragonului 
- nu prea numeroase — şi tunuri de fier şi de bronz — 
unul având chiar o ghiulea de piatră pe ţeavă — mult 
prea multe tunuri şi ghiulele, față de puţinătatea 
metalului nobil găsit. Şansa record a constituit-o 
recuperarea, într-o campanie ce a durat câteva luni (şi a 


costat o avere!) a 600 kilograme de argint... 

Mulţi s-au ruinat. Prea puţini şi-au amortizat 
cheltuielile. Totuşi forța de atracţie a comorilor din golf 
continuă să însufleţească spiritele. Se întemeiază 
societăţi anonime sau în comandită, cu scopul de a 
recupera tezaurul pierdut. Una din acestea, în al cărei 
consiliu de administraţie figurau nume ilustre ale 
finanţei, este „Societatea pentru salvarea galioanelor 
din golful Vigo”. Suntem în anul 1869, timp în care 
Jules Verne imaginează extraordinarele aventuri din 
adâncurile mărilor în care sunt implicaţi nemuritorii lui 
eroi, căpitanul Nemo, naturalistul Pierre Aronnax şi 
impulsivul harponier Ned Land. În paginile cărţii, 
Nemo îl conduce pe profesorul Aronnax în cimitirul 
epavelor din golful Vigo. Aici marinarii de pe Nautilus 
scot din cala sfărâmată a unei corăbii spaniole ultimele 
cufere de aur şi pietre nestemate. 

„N-a mai rămas nimic. Eu am luat totul!” îi va 
destăinui profesorului comandantul submarinului 
Nautilus. 

La această concluzie au ajuns, în mod separat, şi 
fondatorii  sus-numitei societăți în  comandită, 
întreprindere ce a naufragiat după o lungă şi prea puţin 
fructuoasă campanie. Poate vitregiţii investigatori au 
regretat că n-au reflectat mai mult — şi din timp — 
asupra acelei sugestive pagini din „20.000 de leghe sub 


mări”. 
Unii visează castele în Spania... 


Isaac Dickson a intrat în istoria golfului Vigo printr-o 
performanţă spectaculoasă. El a reuşit prin elocinţă şi 
farmecul argumentelor sale să determine autorităţile 
spaniole să cedeze din exigenţele ferme manifestate 
față de toţi cei care solicitaseră autorizaţii pentru a 
recupera aurul galioanelor („Coroanei i se va înmâna 
95% din valoarea bunurilor salvate”), primind 
aprobarea să reţină „o cincime din tot ce va izbuti să 
salveze din apele adânci”. O victorie fără precedent, 
care va sluji într-o măsură succesorilor săi. 

Enterprise, bricul ce a constituit baza operaţiunilor de 
salvare iniţiate de Dickson, n-a întârziat mult în largul 
golfului Saint Simon. Isaac Dickson era scoţian şi avea 
o idee clară despre eficienţa investiţiilor financiare. A 
operat rapid şi cu succes, folosind mijloacele cele mai 
moderne ale timpului - un clopot Evans. Avea 
informaţii bune, o intuiţie deosebită sau, poate, un 
noroc deosebit. Cert este că a determinat poziţia exactă 
a unui galion, aflat la numai 40 picioare adâncime, şi în 
câteva săptămâni a izbutit să ridice pe puntea bricului 
o cantitate apreciabilă de bare de argint şi numeroase 
monede de aur. Controlorii spanioli îmbarcaţi pe 


Enterprise erau fericiţi. În sfârşit, averile Flotei de argint 
ieşeau la iveală. S-au grăbit să facă inventarul. Dar 
preţiosului document nu i-a fost dat să ajungă în 
dosarele oficialităților în drept. El a dispărut odată cu 
bricul Enterprise, care a părăsit apele albastre ale 
golfului Vigo şi limpedele cer al Spaniei, după o festivă 
noapte în care s-au închinat multe pahare pline-ochi cu 
ademenitorul vin Mavrodaphne. Controlorii cuprinşi 
de un somn adânc au fost debarcaţi pe o plajă deşartă, 
unde s-au trezit buimaci, târziu, când bricul se afla 
departe de țărmurile iberice: Dickson se îndrepta spre 
Scoţia cu inima împăcată, socotind că, oricum el merita 
mai mult decât o cincime din aurul şi argintul 
descoperit în Ria Vigo... 

Cum pe atunci nu existau legi care să asigure 
extrădarea celor care încălcau contractul, guvernul 
spaniol a tras o bună învăţătură din această întâmplare, 
hotărând ca operaţiunile viitorilor concesionari să se 
desfăşoare sub supravegherea apropiată a unei nave de 
război (şi aşa s-a şi procedat, dar cheltuielile făcute 
pentru întreţinerea pazei n-au putut fi acoperite 
niciodată din vărsămintele „vânătorilor de comori”). 

Dacă unii visează castele în Spania, Isaac Dickson — 
valorificând aurul Flotei de argint — şi-a înălţat un 
castel în Scoţia. Mulţi au fost cei care au crezut că noul 
castelan a pus un grăunte de ironie pe titulatura pe care 


a dat-o superbei clădiri, „Dollar House” - Casa 
dolarului. Adevărul e însă altul: primele monede aduse 
de el la suprafaţă au fost trei dolari de argint, bani 
bătuţi în ateliere mexicane ce circulau prin secolul al 
XVI-lea în toate coloniile spaniole din Lumea Nouă. 

Isaac Dickson constituie un caz singular. Şi în ce 
priveşte „tactica” sa, şi în ce priveşte şansa pe care a 
avut-o. 


Un personaj Julesvernian 


În 1907, în teatrul de operaţiuni din golful Vigo apare 
un personaj original: constructor naval, inventator al 
mai multor aparate complexe de explorare submarină, 
om de afaceri avizat şi poet prin vocaţie. Are spiritul 
cercetător al profesorului Aronnax, inventivitatea 
inginerului Smith, neuitatul erou al aventurilor 
petrecute în „Insula misterioasă”, şi temeritatea 
bărbătească a căpitanului Nemo. E  genovezul 
Giuseppe Pino. Acest talentat tehnician are certitudinea 
că a găsit „cheia” potrivită pentru a deschide grelele 
porţi ale apelor ce ţin în captivitate aurul flotei 
spaniole. Îşi manifestă certitudinea scriind - cu 
inflexiuni retorice, dar de bună credinţă: „Am 
descoperit un mijloc de a înfăţişa privirii oamenilor 
lucrurile tăinuite în adâncul apelor învolburate ale 


Oceanului nesfârşit. Sistemul pe care l-am imaginat 
oferă cheia cu care Omul va putea deschide 
misterioasele temple, neatinse de nimeni, ale nimfelor 
şi sirenelor, al căror glas melodios îl îmbie să culeagă o 
parte din infinitatea inepuizabilelor comori”. 

Nu se ştie în ce măsură acest „prospect” a avut darul 
de a convinge bancherii cărora le cerea concursul. Sigur 
e însă că aparatele gândite şi construite de Giuseppe 
Pino au stârnit un înalt interes. În primul rând 
hidroscopul, un model perfecţionat de „turelă” de 
observaţie. O cameră submarină prevăzută cu patru 
hublouri electrice permitea observatorului, instalat în 
faţa ecranului de cristal, să cerceteze sub toate 
unghiurile zona înconjurătoare luminată de o puternică 
baterie de  reflectoare, care era alimentată de 
acumulatoare electrice. Nu vă aminteşte acest tablou 
ilustraţia ce-l reprezintă pe profesorul Aronnax, 
privind cu uimire, prin fereastra ovală a cabinetului 
căpitanului Nemo, lumea mirifică a adâncurilor 
marine? Oricum, Jules Verne nu-i cu nimic tributar lui 
Giuseppe Pino. Hidroscopul este conceput după două 
decenii de la intrarea în scena literaturii a căpitanului 
Nemo. Se pare că submarinul - ficţiune cu care 
Aronnax a parcurs fascinantele 20.000 de leghe sub 
mări a avut ca sursă de inspiraţie un submersibil real 
construit în 1799 de Robert Fulton, navă ce purta de 


altfel numele aureolat de geniul romancierului francez: 
Nautilus! Necunoscutul model proiectat de Fulton a 
precedat cu 80 de ani celebrul Nautilus lansat de geniul 
julesvernian. 

Dar gadget-urile născocite de Pino l-ar fi interesat în 
chip deosebit pe căpitanul Nemo. Hidroscopul lui nu 
era o „unealtă” pasivă. Pino îl înzestrase cu brațe 
articulate, care puteau fi dirijate din interior cu ajutorul 
unui ingenios joc de pârghii. Acţionând braţele 
mecanice — care se mişcau în mai multe planuri, având 
o mobilitate remarcabilă — pilotul putea colecta piesele 
ce-l interesau. Pino a mai născocit şi un eficient sistem 
de elevatoare pneumatice, premieră absolută în tehnica 
europeană. Aceste ascensoare submarine erau, de fapt, 
lungi saci de pânză impermeabilă etanşeizată la ambele 
capete; un ventil permitea vidarea sau umplerea lor cu 
aer, după nevoie. Sacii goliţi de aer erau bine legaţi, 
câte doi sau câte trei, de o parte şi de alta a navei 
naufragiate. Printr-un furtun îmbucat în ventil se 
pompa manual aer. Sacii, burduşiţi de aerul 
comprimat, aduceau epava la suprafaţa apelor. 

Sistemul era ingenios, ascensoarele submarine au 
funcționat, dar — fiindcă exista un „dar”, cu majuscule 
chiar — „pernele de aer” au adus sub soare numai 
pereţii laterali ai corabiei — şi aceştia fragmentaţi! Cala 
plină de lest, peste care se prăbuşise greaua încărcătură 


aflată pe punte (de necrezut câte ghiulele au putut 
rămâne în „depozit” după o asemenea bătălie navală, 
cum a fost cea din golful Vigo), s-a rupt, rămânând 
prizoniera mâlului. 

lată un eşec care ar fi scos din luptă pe mulţi. Pino nu 
renunţă însă la planurile sale. Mai are o idee. E plin de 
idei. Şi găseşte şi mijloacele de a le realiza. Il Lavoratore 
(Muncitorul) este o idee tehnică materializată sub 
forma unui minisubmarin. Un submarin „cu un singur 
loc”. 
înfăţişează înzestrat cu toate gadget-urile hidroscopului 
şi cu alte dispozitive interesante. Muncitorul construit 


Un desen apărut într-o revistă a vremii ni-l 


de Pino are forma unui ou uriaş; în lungime măsoară 
cinci metri, în înălţime, trei; o mică turelă cilindrică, 
închisă cu un chepeng ce se înşurubează, asigură 
accesul în submersibil. O elice dispusă în spate şi alte 
două plasate în faţa minisubmarinului îi asigură 
autonomia deplasării în imersie. Energia necesară e 
furnizată de două motoare electrice. Braţele articulate 
ale hidroscopului au fost acum perfecţionate, ele au 
dobândit o mai mare mobilitate „ceea ce recomandă 
acest minunat aparat întru a fi folosit la pescuirea 
navelor naufragiate”, îl descrie Giuseppe Pino unui 
priceput uommo d'affari genovez, Carlo Iberti, în 
speranţa că i se va asocia într-o nouă încercare de a 
descoperi tezaurul înecat în largul apelor portului 


Redondelo. 

Pino avea o vocaţie nemărturisită: vânătoarea de 
comori! Iberti îi admiră geniul tehnic şi e uimit de 
performanțele extraordinarelor maşini inventate de 
genovez. Totuşi, are unele ezitări. Îşi pune întrebarea — 
pe deplin justificată pentru un om de afaceri! — dacă 
există într-adevăr atâta aur în acel golf andaluz. 
Meticulos, deschide o anchetă, consultând sistematic 
dosarele seculare din arhivele Companiei Indiilor 
occidentale şi numeroase tomuri de istorie medievală şi 
de istoria navigaţiei. Cercetează vechi portulane şi hărți 
maritime moderne, se consultă cu bătrâni 
lupi-de-mare, cu experţi în istoria luptelor navale, cu 
scafandri, cartografi şi anticari; studiază colecţiile de 
ziare spaniole şi englezeşti, contemporane 
evenimentelor din 1702. Şi după trei ani de intense 
cercetări, într-un ziar îngălbenit de vreme descoperă o 
informaţie care-i cristalizează ideea că Vigo este 
într-adevăr „un zăcământ” de aur. „London Gazett” 
din 10 decembrie 1702, referindu-se la încărcătura flotei 
spaniole scufundată în toamna acelui an, o caracteriza 
drept „cea mai mare avuţie din câte au fost aduse 
vreodată în Europa”. 

Iberti mobilizează capitaluri şi hidroscopul intră în 
acțiune. Detectarea epavelor nu reprezintă o problemă 
dificilă. Dimpotrivă, ingeniosul Pino o rezolvă rapid şi 


construieşte un sistem articulat de „colţi” cu care 
izbuteşte să ridice, fără a-l sfărâma, corpul unui galion 
spaniol rămas încă întreg, după atâtea secole. Să fie 
Togo? Să fie San Juan de Toledo? Ce însemnătate are? 
Importantă e încărcătura. A fost înlăturat nisipul şi 
mâlul. A rămas o magmă informă. Butoaiele şi cuferele 
dislocate îşi împrăştiaseră conţinutul. Ghemuri diforme 
aliau într-o îngemănare bizară pachete de bumbac şi de 
tutun, vâscoasele reziduuri ale balsamurilor peruane, 
„albul” de balenă şi felinare de bronz, piroane roase de 
rugină, mânere de săbii, bumbi metalici ai veşmintelor 
de mult putrezite... Şi bineînțeles tunuri şi ghiulele. Au 
fost găsite şi cinci lingouri de aur. Doar atât. 
Scânteierea metalului preţios era prea palidă pentru a 
stimula în continuare interesul investitorilor. 
Concesiunea avea o durată mai îndelungată, dar în anii 
următori hidroscopul Pino nu a mai explorat 
mormintele de nisip ale escadrei amiralului Manoel de 
Velasco. Se epuizase capitalul investit... 

În afara portughezului Antonio Rivero, care a adunat 
din ape, în 1748, vreo 20.000 de piese de argint şi aur 
(iar mulți istorici spun că această ispravă e doar o 
poveste!) şi a scoțianului Dickson (a cărei expediţie e o 
versiune modernă a flibustei) nu se cunosc alte 
expediţii similare care să fi adus un beneficiu 
substanţial organizatorilor. Investiţiile au fost, în toate 


cazurile, superioare câştigului, dacă nu cumva s-au 
soldat cu un fiasco total, ca în cazul întreprinzătorului 
Hypolyte Magen, sau al unor companii de mai mare 
anvergură, cum au fost „Internaţional Submarine 
Company” şi succesoarea ei — în timp şi în încheierea 
unui bilanţ negativ — „Vigo Bay Treasure Company”. 


O ipoteză care ar putea răspunde la întrebarea 
esenţială... 


Este într-adevăr acest golf de pe ţărmul muntos al 
Galiciei un „pol al aurului”, aşa cum au crezut cu 
pasiune şi mai cred încă mulţi? Carlo Iberti, deşi, după 
cum am arătat n-a cules prea multe roade, îşi exprimă 
convingerea în lucrarea Tre miliardi nella baia di Vigo că 
acest tezaur există şi va fi adus curând la lumină. Trei 
miliarde... iată un titlu magnet. Miliardele evocate (am 
zice mai degrabă invocate) sunt calculate, pe baze 
prezumtive, în lire italiene... Convertite în dolari, ruble 
sau franci elveţieni, dispar câteva zero-uri din 
fabuloasa suită de cifre. Oricum, soldul rămâne 
impresionant. Nu cumva acest aur e doar o amăgire, o 
nălucă? 

Unele izvoare literare mai vechi, readuse recent în 
discuţie de cercetători stăruitori ca Pierre Latil şi J. 
Rivoyre [134], vehiculează insinuante argumente în 


acest sens. Într-o bibliotecă particulară au fost 
descoperite două tomuri tipărite la Paris, pe la 
începutul secolului al XVII-lea: „Memoriile 
mareşalului francez Adrien-Maurice, duce de 
Noailles”. Surprinzătoare pagini! Notaţiile făcute de 
mareşal, curtean al Regelui Soare şi bun cunoscător al 
treburilor spaniole, sunt documentate şi au acea 
amprentă fermă a evenimentului trăit. Ducele evocă 
neliniştea lui Ludovic al XIV-lea a cărui visterie se 
golise „întru apărarea Europei”. Împrumutase multe 
milioane Spaniei şi spera să-şi vadă înapoiată datoria 
odată cu debarcarea mărfurilor şi a aurului de pe 
navele flotei Indiilor occidentale. Mentor al tânărului 
rege spaniol, Ludovic îi transmite nepotului său Filip — 
după cum consemnează ducele de Noailles — o serie de 
recomandări, a căror esenţă era următoarea: dată fiind 
necesitatea de a consolida finanţele ţării zdruncinate de 
război şi pentru a plăti măcar o parte din datoria 
contractată faţă de Franţa, se impune să fie confiscate 
toate bunurile engleze şi olandeze aflate la bordul 
Flotei de argint, „măsură pe deplin justificată față de 
vrăjmaşii care au pornit un război nedrept împotriva 
Spaniei”. Casa regală, în grelele împrejurări în care se 
afla țara — sugerează în continuare Ludovic —, va 
trebuie să preia totodată şi bunurile supuşilor spanioli 
şi chiar pe acelea ale ţărilor neutre, urmând bineînțeles 


să plătească proprietarilor respectivi o dobândă de 6% 
tot timpul cât va dura războiul. Valoarea mărfurilor 
confiscate (erau vizate îndeosebi aurul şi argintul) va fi 
plătită în termen de trei-patru ani, după ce se va 
instaura pacea... 

Filip n-a rămas indiferent la aceste recomandări. 
Nehotărât însă, a cerut sfatul „înţelepţilor călugări”. 
Acestora li s-au încredinţat, spre a chibzui pe îndelete, 
problemele următoare: 

- Trebuie sau nu trebuie să fie înapoiaţi englezilor şi 
olandezilor banii pe care i-au investit în felurite mărfuri 
trimise în Indii? 

— Pe a cui cheltuială se vor construi navele necesare 
pentru a restabili şi menţine negoțul cu Indiile? 

— Regele Spaniei, chemat să apere regatul aflat sub 
ameninţarea vrăjmaşilor (eretici, cei mai mulţi dintre 
ei), dându-şi seama că tezaurul ţării este sleit, ar putea 
să se slujească de aurul şi argintul flotei ce aparţine 
supuşilor săi — fără a-i fi tulburat cugetul — dacă şi-ar 
lua îndatorirea de a-l înapoia de îndată ce i-ar fi cu 
putinţă? 

Adunarea alcătuită din reprezentanţi ai tuturor 
ordinelor călugăreşti din regat şi-a formulat părerea 
concis şi fără ocol: 

— Potrivit luminatelor scripturi şi învăţăturii sfântului 
Toma, toate bunurile cucerite şi luate ca pradă de la 


acei care, ridicând armele, au pornit un război nedrept, 
sunt pe deplin drept dobândite. 

- Nu există nicio piedică pentru a construi o nouă 
flotă pe cheltuiala acestor vrăjmaşi, care au pricinuit 
distrugerea şi scufundarea navelor spaniole. 

— Regele, neavând alte surse care să întregească 
tezaurul, şi întrucât, cu bună credinţă îşi ia îndatorirea 
de a-şi plăti datoriile, astfel încât creditorii nu vor fi cu 
nimic păgubiţi ci doar îşi vor primi drepturile cu 
oarecare zăbavă, poate să se folosească fără a se sfii de 
amintitele bunuri. 

A confiscat Filip al V-lea încărcătura de argint şi aur 
ce depăşea îndreptăţită „cincime” regală? 

Arhivele spaniole sunt mute în această privinţă. Este 
posibil ca Filip al V-lea, având acest „aviz favorabil”, să 
fi procedat la preluarea întregii cantităţi de metal nobil 
- cea mai prețioasă încărcătură a convoiului. Dacă 
acceptăm această ipoteză, s-ar explica de ce în cei 275 
de ani de stăruitoare căutări „fabulosul tezaur” n-a 
putut fi descoperit, aducându-se la suprafaţă doar 
modeste cantităţi de metale preţioase. 

Am accepta fără rezerve argumentul dacă n-ar exista 
un fapt întărit de acte din arhivele londoneze, care 
infirmă — într-o măsură! — teza potrivit căreia întreaga 
încărcătură de aur, argint şi nestemate a fost preluată 
de către trimişii regali. Ce relevă aceste documente? 


Faptul că navele capturate de Roocke au avut o 
încărcătură de metal preţios evaluată la 1,5 milioane de 
lire sterline, tezaur considerabil pe care Whitehall-ul a 
dispus, de îndată ce flota victorioasă s-a reîntors în 
Anglia, să fie trimis „spre bună pază” în Turnul 
Londrei. 

Dacă ne-am însuşi ipoteza că întreaga cantitate de 
metale preţioase a fost preluată de Coroana spaniolă 
încă înainte de a se da istorica bătălie din Ria Vigo, nu 
poate fi în niciun fel explicată prezenţa în calele celor 
patru corăbii spaniole capturate de englezi a unei 
asemenea cantităţi de aur şi argint. Atunci? Cercetările 
ulterioare vor dezlega, poate, această ecuaţie cu mai 
multe necunoscute. 


Pe urmele omului-submarin 


„Sunt putine lucruri imposibile prin ele însele şi stăruința 
pentru a le face să reuşească ne lipseşte mai mult decât 
mijloacele.” 

La Rochefoucald (Maximes) 


Ultimul port al navei Slot ter Hooge 


Robert Stenuit, pe parcursul ultimelor trei decenii, 
şi-a dobândit un loc de seamă printre exploratorii 
spaţiilor submarine. Acvanaut de marcă, cercetător 
prin vocaţie a istoriei celor „şapte mări” şi a 
cutezătorilor ce le-au cucerit, deţinător al unor 
recorduri remarcabile în domeniul imersiunilor la mari 
adâncimi, organizator al unor expediţii pe drept cuvânt 
extraordinare, mânuind cu inteligenţă şi talent stiloul 
reporterului şi deopotrivă aparatul de filmat, Stenuit 


şi-a cucerit dreptul de i se dedica o pagină în 
prestigiosul Who's Who ? al exploratorilor 
„continentului albastru”. Pledează în acest sens şi un 
alt argument: stăruitor investigator al arhivelor şi 
bibliotecilor, Stenuit, cu o intuiţie excepţională, a 
depistat locul unde s-au scufundat nave a căror 
prețioasă încărcătură a fost căutată de numeroase 
generaţii de vânători de comori şi a izbutit cu 
ingeniozitate şi perseverent efort să aducă la suprafaţă 
impresionante tezaure. Istoria uneia dintre aceste 
întâmplări, încununate de un tonic happy end încercăm 
să o înfăţişăm în cele ce urmează. 

Punctul de plecare l-a constituit o arhivă din Haga, 
Algemeen Rijks Archief, cu sutele ei de jurnale de bord, 
liste de mărfuri şi masive teancuri de rapoarte ale 
căpitanilor ce au condus corăbiile neguţătorilor din 
provincia olandeză Zeeland pe oceanele lumii sub 
flamura puternicei companii „Verenigde 
Geoctroyeerde Oostindische Compagnie”. Compania 
olandeză a Indiilor orientate a deținut vreme de trei 
secole un rol important, ea propulsând Olanda în sfera 
comerțului cu universul cvasinecunoscut al Extremului 
Orient, cu fabuloasa lume a „insulelor cu mirodenii” 
din Mările Sudului. 


12 Anuar al celebrităților. 


Această companie a constituit principala pârghie care 
a înlăturat monopolul ce-l dețineau portughezii asupra 
negoţului cu ţările din aria Oceanului Indian şi a 
Pacificului, această companie a făcut din Olanda o 
mare putere colonială şi a transformat porturile ei 
într-un enorm antrepozit. O astfel de arhivă poate 
constitui o excelentă rampă de lansare spre nebănuite 
aventuri ale spiritului, spre explorarea unui timp bogat 
în întâmplări puţin obişnuite, un timp istoric revolut, în 
care pătrundem cu aceeaşi emoție cu care Ali Baba a 
intrat în grota cu nemaivăzute avuţii. În această 
privinţă, Robert Sténuit îşi mărturiseşte înclinația: 
„Ceea ce mă fascinează este istoria: ea mă atrage 
nespus mai mult decât nenumăratele tone de metal 
preţios risipite din pântecul navelor ce zac sfărâmate în 
afundurile a şapte mări. Vreau să încerc a cunoaşte mai 
bine şi a face să fie mai bine cunoscute navele şi 
oamenii lor, tehnicile care au permis această 
neobişnuită aventură. lată țelul meu. Pentru a-l atinge, 
îi dedic tot timpul ce-l am: iarna studiez istoria în 
arhive, în lunile de vară caut sub apele mărilor navele 
înecate”. 

Slot ter Hooge este numele unui bric al „Asociaţiei 
neguţătorilor din Zeeland” care a reţinut atenţia 
cercetătorului. Robert Stenuit avea un bun temei să-şi 
concentreze atenţia asupra acestei corăbii scufundate 


cu 250 de ani în urmă. 

De curând ieşit din şantierele navale, bricul pornise 
în primul lui drum spre bogatul port al Bataviei, astăzi 
Jakarta, una din principalele „chei” ale comerţului 
olandez în Mările Sudului. O aşteptau în magaziile din 
Batavia mari stocuri de mirodenii: cuişoare, piper, 
nucşoară... Căpitanului navei i se încredinţaseră 
fondurile necesare pentru a putea plăti mărfurile. Lista 
valorilor transportate, anexată la dosarul cercetat în 
arhive, este lapidar redactată: 

- 3 cufere, cuprinzând fiecare din ele câte şase saci a 
câte 1.000 florini; 

-3 cufere cuprinzând în şase saci 300 livre piese 
mexicane de 8 pesetas; 

— 1 cufăr cu 900 florini în 30 saci; 

— 15 cufere mari, în fiecare aflându-se câte 100 
lingouri de argint, fiecare în greutate de 4 livre de 
Rotterdam. 

Ţinând seama că o livră de Rotterdam cântărea 480 
grame, numai argintul transportat reprezenta o 
considerabilă avere. 

Tezaurul navei n-a ajuns în „Tara mirodeniilor”. Slot 
ter Hooge s-a scufundat după ce a înfruntat vreme de 
şase zile şi şase nopți o înverşunată furtună în largul 
insulelor Madeira. Documentele privind acest 
naufragiu, în care într-o singură noapte şi-au pierdut 


viața 200 de călători şi marinari, furnizează unele 
amănunte privind locul unde corabia s-a zdrobit 
lovindu-se de un recif. Secundul navei, Beartăl 
Taerlinck, unul din puţinii supraviețuitori, precizează 
într-o declaraţie: „Ne-am scufundat în apele semănate 
cu stânci submarine ale unui golf înconjurat de faleze 
abrupte, în apele insulei Porto Prince”. 

Hey Sterman, consulul Statelor Generale la Lisabona, 
unde au ajuns după multe peripeții doar 15 
supraviețuitori, completează informaţiile cu alte detalii 
culese din declaraţiile naufragiaţilor, amănunte care îi 
oferă lui Robert Stenuit o perspectivă interesantă. O 
fericită întâmplare va adăuga la dosarul Slot ter Hooge o 
piesă-cheie. Într-un muzeu se descoperă un hanap — 
frumoasă cupă de metal aurit ce poartă inițialele J.L. Pe 
ea erau gravate două imagini: harta unei insule şi schiţa 
unui bizar aparat, suspendat de o barcă plină de 
oameni. Două imagini ce reprezentau cel mai sintetic 
roman de aventuri ilustrat din câte au fost editate. 


Lethbridge, „omul-submarin” 


Hanapul poartă inițialele celui care a gustat tăria 
succesului — descoperirea unor comori scufundate — 
John Lethbridge, un cutezător acvanaut al secolului al 
XVIII-lea. 


„Maşina” lui Lethbridge, după cum a rezultat din 
vechi documente cercetate de Stenuit în bibliotecile a 
cinci ţări, era un soi de butoi ferecat cu benzi metalice, 
ale cărui dimensiuni permiteau chiar unui om mai înalt 
să se adăpostească nestingherit în interior. 
Scufundătorul, odată introdus în „butoi”, îşi scotea 
brațele afară prin două orificii laterale; „mâneci” de 
piele saturate de grăsime erau fixate în jurul 
deschizăturilor. 

Tehnica scufundării nu era complicată: „butoiul” — 
după ce i se fixa lestul potrivit — era afundat, cu ajutorul 
unui vinci, până la o adâncime de 20-25 picioare. Omul 
din interior — plasat prin poziţia de scufundare a 
aparatului în plan orizontal — îşi putea mişca braţele şi 
mâinile cu destulă uşurinţă, pentru a culege obiectele 
din raza sa de acţiune. Recolta era expediată la 
suprafaţă, într-un coşuleţ legat de o funie; extremitatea 
liberă a coardei se afla în mâna unui marinar de pe 
bordul ambarcaţiei-bază. Printr-un cod simplu - una, 
două, trei sau mai multe tracţiuni, scufundătorul 
semnala operaţiunile necesare: „Ridicaţi sarcina!”, 

„Coborâţi mai adânc aparatul!”, „Alertă! Urcaţi-mă 

Când rezerva de aer era pe sfârşite, la semnalul ştiut, 
aparatul era ridicat la suprafaţa apei. Omul rămânea în 
carcasa lui. Coechipierii împrospătau aerul din interior, 


mânuind o pereche de foaie: concomitent, cu o pompă 


mobilă era evacuată apa infiltrată; ultima operaţiune: 
se mai punea un strat de unsoare la încheietura 
„mânecarelor” pentru a le etanşeiza cât mai bine. 

Lethbridge se scufunda — ne informează documentele 
vremii — înveşmântat într-o elegantă haină de catifea şi 
având pe cap o pălărie împodobită cu splendide pene 
de struţ. Uimitoarea vestimentaţie nu era o bizarerie a 
acestui precursor al comandantului Cousteau, ci o 
simplă demonstraţie — într-o măsură publicitară! — a 
etanşeităţii aparatului. 

Cea mai revelatoare dovadă că el era potrivit 
scopului a constituit-o eficienţa sa funcţională, 
manifestul succes al operaţiunilor de recuperare. 

Acţionând singur, în cinci veri de-a rândul 
Lethbridge a izbutit să recupereze o bună parte din 
încărcătura prețioasă a navei Slot ter Hooge, naufragiată 
în apele reci ale unui nordic pământ insular. 

Harta acestei insule, gravată pe cupă, este, de fapt, o 
vagă schiţă. O schiţă corectă, însă fără inscripţii-rebus, 
fără capcane. O goeletă stilizată — cât o unghie de mare 
- este plasată în arcul unui golf ce decupează adânc 
ţărmul nord-vestic al insulei. Este determinat astfel — 
ce-i drept, cu o anumită aproximaţie — locul unde a 
descoperit Lethbridge epava „navei de aur”. 

Dar dacă schiţa cartografică constituie doar o 
alegorie, un motiv simbolic, decorativ? Nu-i imposibil. 


Oricum, acest indiciu potenţial nu trebuie nesocotit, îşi 
spune Robert Stenuit. El îşi propune să întreprindă 
cercetări. La faţa locului — loc indicat chiar în cuprinsul 
hărţii: 55* longitudine vestică, 33* latitudine nordică. 

Coordonatele oferite de harta lui John Lethbridge 
plasau locul naufragiului într-o zonă în care se înscria 
Porto Santo, una din insulele grupului Madeira. 
Într-acolo îşi îndreaptă cercetările Robert Stenuit. Şi 
iată-l într-o zi debarcând pe ţărmul ei ospitalier. Stânuit 
are flerul unui profesionist. Are fler, dar şi ştiinţa 
organizării unui şantier de cercetări subacvatice. Fără 
întârziere va transfera materialele, aparatele şi 
echipamentul de scufundare pe coasta de nord, în 
apropiere de golful Guilhermo, viitoarea bază de 
operaţiuni. 

Acesta pare să fie locul descris în urmă cu secole de 
secundul navei, Beart6l Taerlinck, unde în acea de 
pomină noapte de decembrie s-a sfărâmat izbindu-se 
de stânci Slot ter Hooge. 

Schița canografică a insulei Pôrto Santo gravată pe o cupă 
de argint de John Lethbridge, „omul-submarin”, ale cărei repere 
l-au condus pe Robert Sténuit exact la locul unde se afla epava 
navei olandeze Slot der Hooge 


Falezele multicolore, torentele ce şi-au lăsat urmele, 
ca nişte cicatrice, pe povârnişuri, „dinţii de rechin” ai 
recifului submarin, în jurul cărora se rotesc vârtejuri de 
spumă albă, îi readuc în minte amănuntele scrisorii 
consulului Heijsterman, descrierea făcută de secundul 
vasului: poziţia golfului Guilhermo corespunde exact 
de altfel şi cu locul însemnat pe harta lui John 
Lethbridge. Robert nu mai are acum nicio îndoială. E 
sigur că aici s-a scufundat velierul neguţătorilor din 
Zeeland. Nu şi-a pierdut degeaba timpul, conspectând 
atâtea săptămâni miile de pagini răsfoite în vasta 
încăpere în care era adăpostită Algemeen Rijks Archief. 


Câmpul de nisip 


Actul I cu care debutează prima secvenţă a acestui 
„film” de aventuri trăite se desfăşoară într-o zi însorită: 
apele golfului  Guilhermo sunt  încropite şi 
transparente, „limpezi ca ginul, călduţe ca un ceai”, 
cum le-a definit Robert mai târziu relatând emoţiile 
„primei întâlniri”. Norocul, regizor binevoitor, îi oferă 
lui Sténuit o surpriză agreabilă. 

În echipamentul său etanş, se afundă în apă. La 
câteva zeci de metri de țărm în faţa lui se desfăşoară un 
adevărat câmp de nisip. O întindere vag vălurită ce 
sugera însingurarea deşertului saharian. Algele ce se 
unduiau la trecerea cufundătorilor, ca nişte mătăsoase 
fuioare atinse de vânt, dădeau decorului vioriu o notă 
tonică, vioaie. Tonică se va vădi îndeosebi descoperirea 
ce au făcut-o chiar în primele minute: o ancoră grea, al 
cărei volum era supradimensionat de concreţiunile 
ruginii ce o acopereau. Să fie oare una din ancorele 
navei Slot ter Hooge? Caracteristicile o clasau printre 
tipurile folosite pe la începutul secolului al XVIII-lea. 

Epava, gândeşte el, nu putea fi prea departe. Lumina 
solară  pătrundea suficient pentru a cerceta 
împrejurimile. Nicio ondulare mai evidentă în acest 
spaţiu plat nu trăda existenţa vreunei epave. Să fi fost 


Slot ter Hooge complet înghițită de nisip? Ne era 
imposibil: trecuseră doar atâţia ani de când John 
Lethbridge îi descoperise rămăşiţele. Un obiect 
cilindric, poros ca un burete, atrage atenţia 
scufundătorilor: e un tun de bronz adânc îngropat, 
căruia de-abia i se vede buza ţevii. Piesa, deşi masivă şi 
grea, a fost adusă cu uşurinţă la suprafaţă, fiind 
antrenată de ascensiunea unui balon de nylon de care 
fusese ataşată. „Propulsor”: aerul comprimat ejectat de 
buteliile purtate de scufundători pe  „şantier”. 
Eficientul „ascensor-cargo” a fost folosit cu egal succes 
în zilele următoare pentru recuperarea mai multor 
tunuri de fier (acoperite de o gangă poroasă, ruginie) şi 
de bronz. 

Următoarele scufundări în aria golfului Guilhermo 
furnizează noi indicii ce par să limpezească orizontul 
explorării. 

Bile de lemn incrustate cu scoici şi câteva cercuri 
metalice, armătura unor butoaie din tablă de fier cărora 
rugina le-a deformat dimensiunile iniţiale, întreindu-le 
volumul, precum şi fragmentele unei frânghii, toate 
aflate la picioarele falezei, în limitele ariei invadate de 
nisip, conduc la ideea că ele s-au răspândit de pe punte 
în acel loc în momentul când nava se frângea lovită de 
recif. Mai sunt descoperite ulterior, în apropiere, un 
ulcior de gresie, nevătămat şi o pântecoasă butelie de 


vin cu gâtul spart. Incredibil: scufundătorii găsesc 
alături şi dopul fixat de buza sticlei cu o sârmă, aşa cum 
sunt îndeobşte asigurate buteliile de şampanie. 

Dar unde se află nava? 

Robert  Stenuit cercetează schițele topografice 
întocmite de coechipieri; concentrarea obiectelor găsite 
într-o anumită zonă ar putea constitui o indicație că 
epava s-ar afla în acelaşi spațiu, mascată de pătura 
groasă de nisip ce a învăluit-o. Vor încerca să 
stabilească dacă există şi alte temeiuri pentru a 
îmbrățişa această ipoteză. Înainte de a da semnalul de 
ridicare la suprafaţă — se aflau în imersiune de mai bine 
de o oră şi jumătate, limita maximă! 

— Stenuit vede profilându-se pe fondul luminos al 
grăuncioarelor de nisip, o pată: un cerc perfect, 
negricios. Nu-i vine să creadă. E un disc metalic, 
evident: o monedă! Este atât de nerăbdător să 
descifreze inscripţiile, încât se simte îndemnat să iasă 
dintr-o zvâcnire la suprafaţă, dar ştie prea bine că nu se 
poate. După fiecare imersiune are nevoie să facă, vreme 
de zece minute, un popas „între două ape” — pauza de 
decompresiune. lată-l, în sfârşit, pe mal, curăţând cu 
nisip fin discul întunecat. 

— Ei! îl îndeamnă Alain, unul din coechipieri, să-şi 
spună părerea. 

Stenuit înalţă din umeri: 


— Ce să vă spun? Priviţi şi voi! 

Pe aversul monedei apare, păstrându-şi relieful 
intact, însemnul heraldic al Zeelandei: un urs înotând. 
Anul de emisiune este, de asemenea, perfect lizibil — 
1724, anul când a naufragiat Slot ter Hooge! este un 2D — 
„double stuivers”, moneda bătută în Zeelanda veacului 
al XVIII-lea. 

Stenuit, cu ochii strălucitori, fericit, exclamă: 

— Acest bănuţ face cât o hartă! Ne arată, ca o bună 
călăuză, drumul ce-l avem de urmat. 

Un drum dificil, după cum îşi vor da seama în 
curând. 

Încercările de a îndepărta nisipul eşuează. Unicul 
crater, ce se formează prin efortul comun al 
scufundătorilor care mânuiesc cu vigoare micile lopeţi 
Linemann, este repede astupat de presiunea apei. Toate 
stratagemele se dovedesc inutile. 

— Trebuie să căutăm o altă soluţie. Am pierdut 
destul timp, spune Alain, după câteva zile. 

Robert Sténuit are o idee: 

— Ce-ar fi să montăm o „sugătoare”? Avem un 
compresor, nu? Dacă facem rost şi de un furtun 
cauciucat, în 15-20 de zile avem la dispoziţie un 
straşnic aspirator. 

„Sugătoarea”, în argoul arheologilor care cercetează 
spaţiile subacvatice, este un fel de aspirator care 


funcţionează cu aer comprimat furnizat de un 
compresor. Un asemenea aspirator uriaş antrenează, 
odată cu apa emulsionată, tot ce se află în câmpul său 
de acţiune — evident obiecte ce pot trece prin „gura” 
metalică a furtunului. A fost folosit în premieră 
mondială absolută pentru recuperarea obiectelor 
prețioase pierdute în ocean, în urma unui cutremur 
catastrofal al oraşului Port Royal din Jamaica. 

După două săptămâni, când „sugătoarea” era gata să 
acționeze, Stenuit „comentează evenimentul”: 

— Cum de nu ne-am gândit de la început, am fi 
câştigat 15 zile... 

— 15 zile de maraton! replică Louis Gorsse, 
„descurcăreţul” expediției, care izbutise să descopere 
„formula magică” prin care şi-au putut procura -— la 
Pôrto Santo! — un furtun de pânză cauciucată, lung de 
un sfert de kilometru... 

„Sugătoarea” funcţiona perfect. În sita receptoare se 
strecurau zilnic tone de nisip. Din când în când un 
„bang metalic anunţa o captură: ghiulele, furculițe de 
cositor, piroane ruginite... 

Un crater adânc se formase în câmpul de nisip, fără 
ca Slot ter Hooge să-şi facă apariţia. Unde se aflau 
cuferele cu lingourile de argint? Dar florinii? Să nu mai 
fi lăsat nimic în urmă John Lethbridge? Scufundătorii 
nu-şi pierd speranţa. 


Stăruinţa lor este curând răsplătită. 
O fotografie de familie 


„Piese de opt” — monezi bătute în aur, în valoare de 
opt pesetas — încep să se adune în borcanul de dulceaţă, 
o insolită „casă de valori” a expediției, prima „vitrină” 
de sticlă în care sunt expuse, spre bucuria ochilor, 
obiectele preţioase culese în câmpul de nisip. 

Apoi borcanul s-a umplut. S-au pregătit alte 
recipiente. Zile întregi au rămas goale. „Depozitul” se 
epuizase. Un depozit stingher şi fără însemnătate. 
Curând, vor găsi însă un adevărat covor de aur, risipit 
lângă o stâncă de care s-a spart, probabil, unul din 
cufăraşele pline cu florini olandezi. Monede bătute — 
cum vor desluşi Robert şi „băieţii” săi, în serile când 
ostenesc să dezghioace discurile de metal din pojghiţa 
lor de calcar — în douăzeci de ateliere deosebite, sub 
domnia a cinci regi şi a unei regine. 

Vara e pe sfârşite. Pe țărm, într-un colţ mai ferit, 
având ca fundal crini de mare şi țepoase ierburi de 
nisip, au fost adunate şi aranjate, ca pentru o fotografie 
de familie, o bună parte din obiectele culese din mare. 
Le-au grupat pe categorii, oferind un loc „în faţă” 
splendidei colecţii de piese de opt piaştri mexicani şi de 
florini strălucitori, pentru a căror schimbare la față au 


cheltuit sute de ore, frecându-i cu nisip fin cernut şi 
cenuşă. Are, realmente, un aer de familie mulţimea de 
lucruri, aparent disparate, dar care, în ansamblu, 
reconstituie sugestiv atmosfera veacului ce le-a creat. 
Cutii de tutun, pipe sculptate în „spumă de mare” sau 
lucrate din lut ars (poate una din ele a aparţinut lui 
Beartăl Taerlinck!), veselă de cositor şi de argint, 
tacâmuri turnate în ateliere medievale, o splendidă 
cană de vin, boluri de staniu, o farfurie de porțelan, 
oale de lut ars care, surprinzător, şi-au păstrat luciul, 
recipiente de gresie, ornamente de aramă şi o piesă 
demnă de o decorativă bucătărie olandeză - o piuliţă 
turnată în bronz, care, prin jocul hazardului, nu s-a 
despărţit de „ciocanul” masiv al cărui capăt superior se 
sfârşeşte cu o sferă mică. Au fost recuperate, de 
asemenea, şi alte splendide piese muzeale: 11 tunuri de 
bronz, aproape o treime din numărul total de tunuri 
existente în momentul naufragiului, la bordul navei 
Slot ter Hooge. Ştiind că Lethbridge izbutise să aducă la 
suprafaţă cinci țevi de tun, socoteala e simplă: mai 
rămân afundate în câmpul de nisip alte şaptesprezece... 
Şi neîndoielnic, numeroase bare de metal preţios. Câte? 
Vor număra poate alţii... 

Primul lingou a fost descoperit, stingher, captiv de 
250 de ani într-o crăpătură a unei stânci submarine ce 
surplomba câmpul de nisip. „Alain Fink l-a găsit într-o 


zi — povesteşte Stenuit — când mă găseam pe țărm, 
încercând să fac faţă unui maldăr de hârtii, a căror 
rezolvare întârziase destul. Băteam la maşina de scris. 
Mi-a fost adus ambalat într-o hârtie fină, demna de un 
dar preţios, legat cu o panglică roşie, pe fondul festiv al 
exploziilor sticlelor de şampanie. Am admirat, am 
mângâiat, am cumpănit în mână bara plată, 
rectangulară, marcată cum se cuvine cu un trandafir 
stilizat, marca distinctivă a Companiei Indiilor 
olandeze...” 

Următorul a fost găsit, la rândul său blocat între doi 
bolovani. Câmpul nisipos, deşi „sugătoarea” funcționa 
perfect, nu se arăta prea bogat. Din când în când, un 
zgomot metalic, o puternică lovitură în 
plasa-strecurătoare, alerta echipa de serviciu. Alertă 
falsă: aspiratorul aducea la suprafaţă ghiulele, căni de 
cositor, linguri de tablă, câte un mâner de cuţit... Nici 
urmă de argint. După câtva timp, când încordarea 
primelor zile s-a mai stins, fără multă larmă a căzut în 
plasa receptoare o gangă informă, de dimensiunea unei 
mingi de baschet. A fost spartă coaja calcaroasă. Sub 
ciocan a sunat a metal. Ce fel de metal? Încă două-trei 
lovituri, date cu muchea uneltei, şi luciul argintului a 
apărut, ca un semn cert că depozitul nu este departe. 
Alte bare de argint au fost descoperite în zilele 
următoare într-o enormă concreţiune ce „sudase” 


laolaltă 14 lingouri, fiecare având o greutate de 4 livre 
de Amsterdam. Întocmai cum scria în arhivele din 
Haga ale Companiei „Vereenidge Geoctroyeerde 
Oostindische”. 

Fiecare zi are istoria ei, „pecetea” proprie, deşi 
programul pare monoton. Relatând în revista 
Paris-Match aventurile trăite în insula Pôrto Santo, 
Stenuit ne dă o idee despre ce a însemnat o zi de lucru 
pentru echipa sa. lată „orarul”: 

„Deşteptarea la 7,45, încărcarea echipamentului de la 
8 la 8,30, apoi o oră de navigaţie (şi două ore chiar, când 
e vremea rea), 50 minute pentru derularea furtunului şi 
pregătirea materialului necesar pentru a ne echipa şi a 
pune în funcţiune „sugătoare”... Prima scufundare 
durează o oră şi 45 minute, apoi zece minute 
decompresiunea. O pauză de o oră şi jumătate între o 
scufundare şi alta şi apoi, din nou, o oră şi jumătate în 
imersiune, urmată de o nouă decompresiune, mai 
îndelungată de această dată. Apoi împachetarea 
echipamentului, drumul spre casă, pe ruta ce se 
desfăşoară de-a lungul plajei, descărcarea materialelor 
purtate până aici, uscarea echipamentului. E ora 18... 
Ca să mă destind, bat la maşină raportul şi inventarul 
zilnic ce ni-l cer vameşii”. Ora 18: sfârşitul programului 
de lucru? Nicidecum. Se  developează filmele 
fotografice, se aplică tratamentul necesar obiectelor 


atacate de sărurile mării, se iau măsuri de conservare a 
pieselor metalice dezbărate de „gangă”, este verificat 
echipamentul de scufundare, sunt reîncărcate buteliile 
de oxigen, se repară instalaţiile avariate, „bucătarul” de 
serviciu pregăteşte masa, se întocmesc schițe 
topografice în care sunt marcate locurile unde au fost 
descoperite diferitele obiecte („pescuitorii de comori”, 
în funcție de aceste însemnări, îşi alcătuiesc apoi 
planurile strategice ale zilelor următoare); se pune la 
punct contabilitatea (operațiune plină de suspense: 
fondurile descresc îngrijorător) se scriu scrisori acasă... 
Şi dacă mai e timp, se ascultă ştirile transmise de un 
microreceptor. Nu rareori, ziua de lucru însumează 16 
ore. E un risc precalculat [148, 149]. 

Trec săptămânile. Multe zile sunt pierdute: se abat 
furtuni, marea e agitată; sedimentele sunt antrenate de 
valurile din adânc şi apele golfului nu mai sunt 
„limpezi ca ginul şi călduțe cum e ceaiul”, ca în prima 
zi. În asemenea zile, explorările subacvatice sunt 
suspendate. 


Ce s-ar fi bucurat Stevenson! 
Către mijlocul lunii septembrie membrii expediției 


vor cunoaşte cea mai frumoasă zi din câte s-au petrecut 
în golful Guilhermo, de când au început cercetările. O 


zi-apoteoză: „Victorie totală! Am cugetul împăcat al 
unui general biruitor”, consemnează Robert Stânuit 
acest moment de înaltă tensiune. 

Ce se întâmplase? 

Sub sprânceana unei stânci de culoarea ruginei, pe 
jumătate îngropat în nisip, se oferea privirilor un cufăr 
de lemn cu capacul desprins şi cu latura frontală de 
asemenea dislocată. În interior, asemenea unor 
cărămizi ordonate, un rând pe lat, unul în lung, 
sclipeau molatec masive lingouri metalice. Argint. O 
sută de bare de argint cu sigla Companiei Indiilor 
Orientale... Unul din cuferele amintite de Beartăl 
Taerlinck. Un cufăr ca-n paginile „Insulei comorilor”, 
neuitata carte a adolescenţei. 

— Ce s-ar mai fi bucurat Stevenson să vadă acest 
spectacol magnific! va spune Louis, cel care l-a zărit 
primul. 

Descoperirea a stârnit o frenetică agitaţie printre 
membrii expediției. 

Evocând momentul euforic, Sténuit lasă să explodeze 
cuvintele: 

— Nicicând n-am văzut o sută de lingouri de argint 
laolaltă, sub apă sau oriunde. De fapt cred că nimeni 
n-a văzut până acum un singur lingou de argint sau de 
aur al „Companiei olandeze a Indiilor răsăritene” sau a 
oricărei alte companii, fie ea olandeză, engleză, 


franceză, daneză, suedeză sau prusacă. Descoperirea 
noastră era unică, de nepreţuit”. 


„Comisarul” Robert Stenuit în acţiune 


A doua zi, o puternică furtună s-a abătut asupra 
insulei. Marea a fost agitată câteva zile. 

Când furtuna s-a domolit şi apele golfului şi-au 
redobândit limpezimea, tabloul „câmpului de nisip” 
din adâncuri se modificase. Nu se schimbase nimic 
esenţial din decorul natural. Cufărul însă era şi mai 
dislocat: dispăruseră scândurile ce alcătuiau latura 
frontală, iar din capac nu mai rămăseseră decât puţine 
stinghii, reţinute de câteva fragmente metalice -— 
benzile de aramă exterioare destinate să ferece lemnul. 
Ceea ce era mai grav: dispăruse aproape şi întreaga 
încărcătură. Mai rămăseseră într-un colţ câteva zeci de 
lingouri. Curenţii de profunzime să fi fost atât de 
puternici încât să fi risipit barele grele? Era posibil. Dar 
un amănunt ridica un mare semn de întrebare: cum se 
explică faptul că barele de argint rămase se aflau 
dispuse în aceeaşi sistematică orânduire pe care au 
remarcat-o şi au fixat-o de altfel şi pe peliculă, în urmă 
cu câteva zile? Au scotocit nisipul pe o rază de zece 
metri în jur. Nici urmă de lingouri. Dispăruseră 
dealtminteri şi uneltele pe care le lăsaseră în imediata 


vecinătate a „cufărului de argint”. 

— la priviţi! făcu semn Michel, unul din membrii 
echipei, întinzând mâna spre un obiect lunguieţ, de 
culoare roşietică ce zăcea pe nisip la câţiva paşi de 
lingouri. Era un tub de racordare a unui acvalong. 
Asemenea tip de tubă nu era folosit de niciunul dintre 
membrii expediției. 

Câteva ore mai târziu, Roger reflecta cu un surâs 
amar: 

— În vreme ce noi, fumându-ne pipa, aşteptam 
liniştiţi să se limpezească apele, piraţii, fără să arboreze 
pavoazul negru şi ignorându-ne complet, ne-au jefuit 
în doi timpi şi trei mişcări. 

Stenuit dădu din umeri: 

— Cine ar fi putut prevedea că în deceniul 8 al 
secolului al XIX-lea, mai există flibustieri? Flibustieri 
înzestrați cu acvalonguri! 

Neştiuţii pirați, dotați — nu mai există nicio îndoială — 
cu echipament de scufundare modern, acţionaseră cu o 
rapiditate remarcabilă; ei au operat, probabil, în timpul 
nopţii izbutind să ridice la suprafaţă (şi să pună la 
adăpost!) o masă impresionantă de metal preţios: după 
calculele făcute de Louis, cel puţin 80 de kilograme. 
lată deci un şir de date coerente ce sugerau 
„portretul-robot” al piraţilor anonimi. Şi nu numai atât: 
se conturau şi alte circumstanțe. 


Jefuitorii „navei-pirat” aveau informaţii recente 
referitoare la descoperirea făcută de expediţia Stenuit. 
Dovada:  identificaseră baliza, ce marca locul 
descoperirii şi se cufundaseră exact la picioarele stâncii 
submarine în cart. Era incrustat cufărul. Aceasta 
presupunea că obținuseră informaţiile „la faţa locului”, 
în ultimele 48 de ore. O primă implicaţie: suspecţii 
potenţiali devin, astfel, membrii echipajelor acelor 
veliere care au navigat în cursul ultimelor două-trei zile 
în apele litorale ale insulei Pôrto Santo (şi mai cu seamă 
navigatorii semnalaţi în largul golfului Guilhermo). 

Aceste raționamente au îndrumat investigaţiile pe o 
pistă interesantă. În zonă se afla doar o singură echipă 
de scufundători îmbarcaţi pe un velier; o elegantă navă 
cu suprastructură albă şi vele purpurii. Echipajul: patru 
tineri cunoscuți în regiune ca „băieţi de treabă”. 

Nu există însă nicio dovadă certă că aceştia sunt 
implicaţi în jefuirea tezaurului. 

— Dovada o vom găsi, sunt sigur, la bordul 
velierului. Dacă am izbuti să determinăm poliţia să facă 
o descindere, îi prindem... îşi spuse părerea Roger 
Perkin. 

Stenuit clătină din cap. 

— Optimismul tău e nejustificat. Aş putea pune 
prinsoare că prada nu se mai află la bordul velierului. 
Lingourile au devenit acum mai periculoase decât o 


încărcătură de nitroglicerină. Le-au cufundat probabil 
într-un loc ştiut, nu departe de litoral, de unde le pot 
recupera mai târziu, când noi vom fi părăsit insula şi 
ecourile acestei întâmplări se vor stinge. Nu-i imposibil 
însă să le fi îngropat poate undeva pe țărm... 

— Mai puţin probabil, interveni Roger. 

— Într-adevăr, prima ipoteză mi se pare mai 
plauzibilă, încuviinţă Pierre. 

În timp ce echipajul velierului cu pânze continua să 
pescuiască, aparent netulburat, în apele insulei Pôrto 
Santo, Robert hotărî să declanşeze contraofensiva. Un 
atac psihologic. 

Aflase că proprietarul navei era însurat cu o tânără ai 
cărei părinţi făceau parte din „lumea bună” din 
Funchal, oraşul reşedinţă al insulei Madeira. 

El se prezentă acesteia şi o informă că este 
proprietarul legal al unei părţi din tezaurul descoperit 
în urmă cu câteva zile la Porto Guilhermo, celălalt 
proprietar fiind statul olandez. Ca dovadă, îi înfăţişă 
actul sigilat de autorităţile care-i acordaseră autorizaţia 
de a recupera încărcătura navei scufundate. În 
consecinţă, îi demonstră el, actul pirateresc dobândeşte 
o deosebită gravitate, fiind lezate direct interesele 
Olandei. 

— Vă dau un sfat prietenesc, doamnă: convingeţi-vă 
soțul să înapoieze lingourile. Sunt dispus să aştept 24 


de ore. Dacă după acest răstimp nu reintru în posesia 
tuturor obiectelor înstrăinate, voi fi silit să declanşez 
urmărirea judiciară. Am suficiente dovezi şi mărturii 
pe care îmi sprijin afirmaţiile. Altminteri n-aş fi venit 
direct la dumneavoastră... 

Tânăra asculta intimidată. Siguranţa cu care vorbea 
Robert o deruta; tăcea copleşită. După un răstimp, 
recâştigându-şi calmul spuse: 

— Sper că nu veţi avea motiv să semnalaţi 
autorităţilor acest regretabil incident. Sunt sigură că 
veţi redobândi, mai devreme decât gândiţi, tot ceea ce 
aţi pierdut... 

A doua zi, pe scările de piatră ale clădirii în care se 
afla instalat consulatul din Funchal au fost găsite mai 
multe pachete ambalate în pânză de iută. Cuprindeau 
38 lingouri de argint ce aveau gravate pe o faţă un 
trandafir, marca „Companiei olandeze a Indiilor 
răsăritene”. 


„Să lăsăm ceva şi celor ce ne vor urma...” 


E noapte. Robert Stânuit dezghioacă cu grijă din 
carapacea de calcar un dublon. La lumina molatică a 
lămpii, aurul scânteiază. Se distinge perfect anul 
emisiunii: 1621. Au trecut, aşadar, aproape trei secole şi 
jumătate de când moneda se află îngropată în nisipuri. 


Fără ca să fie nicicum vătămată. Concreţiunile ce au 
învăluit-o i-au fost bun scutier. 

Dubloni, fiorini, maravedis, pesetas. Monede de aur, 
de argint. Bătute în monetării din Peru şi din Mexic, 
dar şi la Casa de la Moneta din capitala regatului 
Castiliei. Stenuit a învăţat să distingă caracteristicile 
fiecărui atelier. S-au adunat mii de monede bătute în 
timpul a cinci suverani. Valoarea lor numismatică 
depăşeşte cu mult cea mai înaltă cotă pe piața 
comercială a metalului nobil. Ca de altfel şi barele de 
argint. Purtând aura faimoasei Flota de la Plata şi subtila 
marcă a trandafirului de Sevilla, ele dobândesc un alt 
preţ — nespus mai înalt — decât cel al bursei din City-ul 
londonez, din New York sau din Madrid. Ele au pentru 
Robert Stânuit şi coechipierii săi valoarea unui „Nobel” 
al cutezanţei şi al perseverenţei. 

Este bilanţul firesc al unei expediţii în care procentul 
„noroc” are, preliminat, o pondere mai puţin 
însemnată. Rezultatele pozitive ale acestei expediţii se 
datoresc în primul rând marelui volum de informații, 
asimilate şi filtrate critic, de către organizatorul ei care, 
lansând sonde în orizontul istoric discerne ce este 
important şi valorifică amănuntele pe care alţii, mai 
puțin atenţi şi mai puţin avizaţi, le-ar trece cu vederea. 
Al doilea factor ce a propulsat expediţia spre succes 
este modul în care au fost folosite metodele şi 


mijloacele moderne de explorare subacvatică, 
tehnologiile avansate ale veacului al XX-lea. Fără acel 
„multiplicator de putere” ce-l reprezintă „sugătoarea”, 
bunăoară, Stenuit şi echipa sa n-ar fi izbutit să creeze 
craterul — şantier de lucru ce le-a deschis drum spre 
resturile dislocate ale navei Slot ter Hooge. Acest rezultat 
e o izbândă a spiritului cercetător şi, deopotrivă, a 
tehnicii moderne. 

Descoperirea navei Slotter Hooge şi a încărcăturii sale 
prețioase, „semnată” de efigiile a cinci suverani, pune 
capăt unei îndelungate dispute şi răspunde unei 
îndreptăţite întrebări: „oare comoara de pe nava 
Zeelandei nu e doar o fermecătoare legendă 
marinărească ce parcurge Timpul pentru a inspira 
romancierii?” 

Avuţiile corabiei „Companiei Indiilor orientale” au 
fost doar în parte recuperate. Cele cinci campanii ale lui 
John Lethbridge, dat fiind mijloacele tehnice limitate pe 
care el le-a folosit, n-au epuizat tezaurul, după cum a 
demonstrat-o succesul expediției Stânuit. Dar nici 
Robert Stenuit n-a finalizat operaţiunea de recuperare a 
tezaurului răzleţit în „câmpul de nisip” din afundul 
golfului Guilhermo... 


Tezaurul Invincibilei Armada 


„Toate le descoperă timpul şi le scoate la lumină.” 
Menander (340 î.e.n.; Monosticha) 


„Stăruința este unul din secretele succesului.” 
I. Lubbock (sec. XIX; On peace and Happiness) 


O flotă cum nu s-au văzut multe în veac 


Vara anului 1588 era în miezul ei. Un vânticel 
răcoros, ce aducea spre țărm arome amare de alge, 
înfoia flamurile marei flote adunate în rada portului 
spaniol La Coruña. Căpitanii a 130 de corăbii aşteptau 
ordinul de a ieşi în larg. Spania se hotărâse să răspundă 
printr-o lovitură nimicitoare sfidării engleze. Cu puţin 
timp înainte, Francis Drake, aflat în serviciul reginei 
Elisabeta, pătrunsese pe neaşteptate în portul Câdiz şi 
nimicise zeci de corăbii. Tot el atacase Plata Flota (Flota 
de Argint) şi prin vicleşug îşi însuşise întreaga 
încărcătură de aur şi argint a unui galion. Anglia 
protestantă, Anglia ce cuteza să înfrunte pe toate mările 
puterea Spaniei catolice trebuia zdrobită. Aceasta era 
hotărârea regelui Filip II. Spre a se atinge acest ţel, cu 
mare efort şi nespusă cheltuială se înjghebase această 
mare flotă, Invincibila Armada, cum o socoteau 
consilierii regali. 

Nava-amiral se afla armată la chei. În castelul de la 


pupa, se adunaseră tinere vlăstare ale celor mai nobile 
familii din Spania. Înveşmântaţi în catifele mlădioase şi 
fine postavuri de Flandra, încinşi cu săbii de Toledo 
bogat împodobite, ei se îmbarcaseră din îndemnul 
părintesc, pentru a simţi în nări asprimea prafului de 
puşcă şi, mai ales, pentru a fi martori ai unui moment 
unic: invadarea şi ocuparea pământurilor Angliei — 
înverşunată vrăjmaşă a Spaniei. Războiul era socotit ca 
şi câştigat. Armada era atât de numeroasă şi tunurile ei 
atât de puternice, încât nu mai era loc de îndoială în 
această privinţă. Curând, de altfel, flota urma să 
primească întăriri. Treizeci de mii de călăreți şi 
pedestraşi aşteptau pe țărmurile Flandrei spaniole 
(Belgia de azi). Aceşti cabaleros şi fantasinos!5 urmau să 
fie îmbarcaţi pe galioane, împreună cu caii lor şi cu 
catârii destinaţi să care poverile. Porneau la luptă, 
aşadar, 50.000 de spanioli şi portughezi. Această 
armată fără egal în istoria înfruntărilor cu Anglia nu 
putea fi decât biruitoare, socotea mulțumită de sine 
Curtea Spaniei. 

Sub soarele prietenos sclipeau năsturaşii de aur fin 
cizelat de la veşmintele ofițerilor, fastuoasele însemne 
ale gloriei şi puterii amiralilor: preţiosul ordin San Iago, 
Crucea Cavalerilor de Malta şi alte înalte distincţii. La 


15 Călăreţi şi pedestraşi. 


prora „Căpitanei” privea îngândurat peste întinsul 
apelor un bărbat uscăţiv, pe pieptul căruia scânteia 
suveranul ordin al Lânei de Aur. Era comandantul 
suprem al flotei, ducele Gaspar Alonzo Medina-Sidofa, 
omul de care erau legate destinele acestei formidabile 
Armada, omul care primise regalul ordin de a zdrobi, 
odată pentru totdeauna, puterea Angliei. 

Ciudată alegerea. Despre acest nobil curtean se 
spunea că deține două calităţi inegalabile: îi curge în 
vine cel mai albastru sânge din Spania şi este cel mai 
străin de arta navigaţiei dintre toţi amiralii peninsulei 
iberice. Totuşi, ducele era un soldat curajos ce se 
dovedise bun căpitan de oşti în campaniile ce le-a avut 
pe continent. În această acțiune de mare anvergură se 
bizuia pe căpitanii săi. Pe experienţa lor în luptele 
navale şi mai ales pe înverşunata lor ură împotriva 
„lupilor” Elisabetei. 


„Vom smulge, pană cu pană, întreaga coadă a păunului 
spaniol!” 


De cealaltă parte, sub ordinele amiralului lord 
Haward, ostaş încercat, luptau redutabilii „lupi ai 
mărilor” John Hawkins, Martin Frobisher şi 
neînfricatul Francis Drake, cel care nimicise cu puțin 
timp înainte flota spaniolă ancorată la Cádiz şi 


scufundase în Atlantic nenumărate galere şi carace ale 
regelui Spaniei şi Portugaliei. 

Flota engleză, în ce priveşte numărul navelor, era 
inferioară celei spaniole: ea cuprindea doar 34 de nave 
construite special pentru luptă; restul flotei era 
alcătuită din 150 nave comerciale uşoare, rechiziţionate 
în pripă, unele şubrede şi înarmate cu vechi tunuri de 
fier. Forţa, redutabila ei forţă, o constituia nu atât 
puterea de foc a artileriei, cât priceperea strategică şi 
tactică a conducătorilor ei. 

Haward, cunoscându-şi forțele, a lăsat flota adversă 
să părăsească portul Corana, urmărind prin iscoade 
deplasarea succesivă a navelor spaniole. Muniţiile 
englezilor erau pe sponci. Nu-şi puteau îngădui să facă 
risipă de mitralii. Tunurile deschideau focul numai 
când ţinta era sigură. Şi ducele Medina le-a oferit 
englezilor o ţintă ideală, ignorând principiile luptelor 
navale şi „stilul” de luptă al adversarilor. 

Flota spaniolă, pătrunzând în Marea Mânecii, a 
ancorat la Calais, în cea mai îngustă zonă a strâmtorii. 
Gaspar de Medina-Sidoia primise veste de la Ducele 
de Parma că n-a izbutit să pregătească ambarcaţiile ce 
trebuiau să transporte cei 30.000 de pedestraşi până la 
țărmul Angliei; ducele cerea un răgaz de vreo două 
săptămâni, timp în care Armada trebuia să alunge 
navele amiralului Haward ce pândeau în apropierea 


țărmului Flandrei şi puneau în pericol operaţiunile de 
îmbarcare. Folosind această împrejurare, englezii, cu 
navele lor iuți, n-au pregetat să atace. În vreme ce flota 
spaniolă se afla masată la Calais, Drake şi ceilalţi 
căpitani ai reginei Elisabeta adoptară o tactică ce-l 
descumpăni pe Medina-Sidofa. Corăbiile engleze 
înaintau în şir indian, la intervale rare, astfel încât cu 
greu şi cu mare risipă de ghiulele puteau fi atinse de 
adversari. Cu atât mai mult, cu cât distanţa la care se 
aflau le plasa la limitele câmpului de bătaie a artileriei 
spaniole. În schimb, tunarii amiralului Haward, ale 
căror arme aveau o bătaie mai lungă, trăgeau salvă 
după salvă în corăbiile ancorate. 

Au fost scufundate, în această primă fază a 
înfruntării, numeroase nave de luptă şi o seamă de 
galere şi vase auxiliare ale Armadei. 

Medina-Sidoia dădu ordin să se taie odgoanele ce 
legau vasele de cheiuri şi încercă să-şi organizeze flota 
pentru a contraataca. Englezilor le veni într-ajutor un 
aliat de nădejde, vântul. Un vânt puternic bătea spre 
flota spaniolă. Haward, bun cunoscător al nestatornicei 
Mări a Mânecii, se pregătise din vreme pentru această 
eventualitate. El trimite spre adversar un pâlc de vase 
incendiare, cu prisosinţă încărcate cu smoală şi praf de 
puşcă. Ambarcaţiile cuprinse de flăcări sunt mânate de 
vânt spre flota spaniolă. Armada intră în panică. 


Galioanele se risipesc care încotro, încercând să scape 
de incendiu şi de tirul artileriei duşmane. Tunarii 
gentilomilor-piraţi Sir Francis Drake şi John Hawkins 
ocheau cu ştiinţă sigură catargele navelor duşmane. 
Odată doborât arborele cel mare, se prăbuşea velatura; 
galioanele, ciuruite de ghiulele de piatră, rămâneau în 
urma escadrei, victime sigure ale urmăritorilor. 

— Vom smulge astfel, pană cu pană, întreaga coadă a 
păunului spaniol, a făgăduit amiralul Haward 
ofițerilor săi. Şi s-a ţinut de cuvânt. 

Bătălia s-a transformat curând într-o vânătoare în 
care gonacii erau lupii de mare ai Angliei, iar prada — 
orgolioasa flotă a regelui Filip II. 

Spaniolii s-au bătut cu dârzenie şi nespus curaj. „Atât 
de crunte au fost loviturile primite, încât punţile 
corabiei erau scăldate în sânge şi chiar prin ambrazuri 
se scurgea, gârlă, sângele marinarilor iberici răpuşi”, va 
scrie despre această bătălie un istoric englez, faptele 
evocate de el fiind întărite de mărturia unui marinar, 
raguzanul Marko Petrovič, tunar pe galionul San Juan 
de Sicilia. 

Acest vas din Ragusa (azi Dubrovnik) — cunoscut 
înainte de a fi încadrat în Armada sub numele Santa 
Maria della Grazia — va izbuti să se desprindă din 
încleştarea urmăritorilor şi-l vom reîntâlni în altă 
secvenţă a acestei relatări. 


Au mai scăpat de urmăritori şi alte nave. Niciuna, 
însă, nu şi-a păstrat greement-ul întreg. 

„Vasul nostru plutea cu pânzele zdrenţuite, cu 
frânghiile rupte mai toate, cu catargele frânte şi carena 
ciuruită de mitralii. Numai o minune ne mai îngăduia 
să plutim”, va povesti un timonier care a scăpat teafăr 
din naufragiul galionului Santo Espiritu, scufundat în 
cursul bătăliei navale ce a avut loc în zona Gravelines. 

Armada, hărțuită, înjumătăţită, nu mai avea nicio 
şansă să ajungă la țărmul Ţărilor de Jos. Şi nicio cale de 
întoarcere în Marea Mânecii, strâmtoarea fiind blocată 
de o aripă a flotei duşmane. 

Lordul Haward continuă o vreme hărţuirea, fără a 
dezlănţui un atac general care, neîndoielnic, ar fi 
nimicit încă din acel moment al înfruntării restul flotei 
spaniole. Dar praful de puşcă şi ghiulelele erau pe 
sfârşite. Oricum, bătălia fusese câştigată. 

Medina este conştient de această situație, el nu mai 
avea ca alternativă decât o grabnică repliere. Singurul 
drum posibil: Marea Nordului. Vremea era nepotrivită 
pentru a naviga la latitudini înalte, iar marinarii 
spanioli şi portughezi, care se aşteptaseră la un 
război-fulger în ape cunoscute, nu erau echipați pentru 
o asemenea primejdioasă expediţie. 

Rămăşiţele Armadei se îndreaptă, aşadar, spre ţărmul 
nordic al Scoției şi spre Irlanda. Medina-Sidofa trage 


nădejde că în Irlanda, ţară catolică, va afla sprijin: 
proviziile şi mai cu seamă apa sunt pe sfârşite. Acolo 
şi-ar putea reaproviziona armata. Aurul nu le lipseşte. 
Zilele următoare le spulberă însă şi această speranţă. O 
puternică furtună dezlănţuită în apele insulelor Orkney 
provoacă pieirea a numeroase galioane. Dintre cele 130 
de nave ale orgolioasei Invincibila Armada se vor 
întoarce în porturile Spaniei şi Portugaliei doar 30 de 
corăbii, cu bordajele arse şi pânzele ferfeniţă. Au pierit 
în lupte şi naufragii 20.000 de ofiţeri şi soldaţi, spanioli, 
portughezi, raguzani. 
1588 este un „an negru” pentru Spania şi Portugalia. 


Legendele din Tobermory 


După bătălia din zona Gravelines, câteva nave 
spaniole răzleţite au reuşit totuşi să se refugieze în 
porturile Irlandei şi ale Scoției. 

Prea puţini dintre membrii acestor echipaje au rămas 
în viaţă. Oamenii de pe țărmurile irlandeze nu s-au 
dovedit gazde primitoare. Dimpotrivă - cu rare 
excepţii —, au jefuit navele regelui Filip II, au pus în 
fiare ofiţerii, în nădejdea unor bune recompense, iar pe 
soldaţi i-au ucis fără zăbavă. 

O aventură singulară a trăit în apele scoțiene 
echipajul galionului San Juan de Sicilia, al cărui căpitan a 


avut nefericita idee de a ancora într-un mic port al 
insulei Mull, aflată în preajma țărmului vestic al Scoției. 
Sperau marinarii spanioli să poată afla pe țărm provizii 
şi apă cât să ajungă până la Cádiz ori până în alt port 
apropiat de pe pământul iberic. 

Comandantul detaşamentului militar de la bordul 
navei, Diego Telez Enriques, de îndată ce ancorează în 
rada portului Tobermory, trimite un ofiţer la 
gentilomul ce stăpânea insula spre a discuta condiţiile 
în care acesta le-ar putea asigura proviziile trebuitoare. 
Lachlan Melean, căpetenia turbulentă şi lipsită de 
scrupule a clanului Melean, primeşte cu prefăcută 
bunăvoință pe trimisul comandantului spaniol şi 
ascultă răbdător lungul discurs al acestuia. Reţine cu 
deosebit interes un amănunt: spaniolii făgăduiesc să 
plătească tot ce vor primi de la insulari cu bani buni. 
Cu aur! 

— Îmi oferiţi aur în schimb? Nu dispreţuiesc aurul. 
Dimpotrivă. Îl preţuiesc cu atât mai mult cu cât ştiu cât 
de iute se scurge printre degete, le răspunse Lachlan 
Melean. Dar nu de aur am eu nevoie acum, ci de un 
puternic braţ înarmat. Un braţ de prieten, care să mi se 
alăture pentru a nimici duşmanii dintotdeauna ai 
clanului meu. 

— Nu vă înţeleg, replică nedumerit spaniolul. 

— Ai să înţelegi de îndată. Ascultă-mă bine. Vă voi 


da vite şi oi şi fructe proaspete şi oricâte butoaie de apă 
şi rachiu aveţi nevoie, dacă Don Diego, căpetenia 
voastră, se îndatorează să-mi vină într-ajutor cu trei 
sute de oameni bine înarmaţi. Când vom răpune 
duşmanii — şi crede-mă, sunt foarte grăbit în această 
privinţă! — veţi pleca încărcaţi cu de toate. Acesta-i 
răspunsul meu. Singurul meu răspuns! 

Sprijinul militar al detaşamentului debarcat de pe 
corabie a fost hotărâtor. Duşmanii clanului Melean, 
confruntaţi cu oştenii spanioli, încercaţi în multe lupte 
şi dibaci mânuitori ai muschetelor, au suferit grele 
pierderi. Lachlan  Melean, văzându-şi adversarii 
zdrobiţi, s-a gândit că acum, având linişte la hotarele 
domeniilor sale, ar putea obţine, cu şiretenie şi la 
nevoie cu violenţă, aurul spaniolilor. Şi a trecut la fapte. 
Asupra felului cum s-a declanşat conflictul şi cum s-au 
desfăşurat ulterior evenimentele, sursele istorice sunt 
confuze şi adeseori contradictorii. Finalul conflictului 
este însă bine cunoscut. Corabia ancorată în radă a fost 
dislocată de o puternică explozie survenită la bord. Se 
pare că a luat foc magazia de muniții, bucşită cu 
butoiaşe pline cu praf de puşcă. N-au supravieţuit 
acestei nefericite întâmplări decât treisprezece membri 
ai echipajului, aflaţi pe țărm în acel ceas. 

Lachlan Melean a încercat în repetate rânduri să 
cerceteze epava, dar cufundătorii tocmiţi de el, lipsiţi 


de experienţă, n-au izbutit să aducă la suprafaţă decât 
obiecte lipsite de valoare. Aurul râvnit n-a mai apărut. 
Dar cine spune că nava era încărcată cu aur? Nu există 
niciun document, nicio mărturie semnificativă care să 
confirme acest fapt. ÎL susţin doar tradiţiile întreținute 
de relatările clanului Melean, care s-a considerat 
proprietarul ipoteticului tezaur, dat fiind că nava s-a 
scufundat în apele ce-i mărgineau domeniile. 

Legenda aurului din golful Tobermory, înfiripată în 
Scoţia secolului al XVI-lea, s-a difuzat larg în veacurile 
următoare, în textura sa împletindu-se, pe lângă firul 
unor evenimente şi circumstanţe reale, multe alte 
elemente fantastice sau greu verificabile. 

Potrivit tradiţiilor, corabia naufragiată în apele 
insulei Mull n-ar fi fost Don Juan de Sicilia, ci Florencia, 
galion la bordul căruia s-ar fi aflat tezaurul flotei 
hispano-portugheze. Această supoziţie, întemeiată 
numai pe fragile speculaţii, a fost suficientă însă pentru 
a întreţine timp de aproape patru secole febra 
căutătorilor de comori, care nu s-au lăsat abătuţi de 
lipsa de finalizare a tuturor încercărilor făcute pentru a 
se verifica justeţea ispititoarei ipoteze. Nu a produs 
demobilizarea perseverenţilor „vânători” nici măcar 
ştirea dată publicităţii de un istoric englez care, 
cercetând arhivele Amiralității spaniole, a constatat un 
fapt senzaţional: galionul Florencia a revenit în Spania 


în toamna lui 1588, anul epocalei înfrângeri a Armadei 
hispano-portugheze... 

Din 1640, când contele d'Argill a finanţat primele 
cercetări sistematice, şi până în anii din urmă, zecile de 
expediţii care au răscolit golful Tobermory n-au izbutit 
să aducă la suprafață decât tunuri de bronz, câteva 
ghiulele de piatră şi un pumn de monezi, dintre care 
doar una bătută în aur. Importante fonduri mobilizate 
de o serie lungă de asociaţii cu titulaturi optimiste — 
cum a fost „Compania monezilor de aur spaniole” — 
s-au topit fără urmă în apele neprietenoase ale insulei 
Mull şi fără a justifica faima golfului Tobermory. 

Cum se explică aceste repetate eşecuri? 

Un răspuns argumentat îl oferă istoricul iugoslav dr. 
Veselin Kostič. În studiul său „Nave raguzane în 
Invincibila Armada”, el precizează că nu Florencia a 
naufragiat în rada portului scoţian, ci un vas comercial 
al republicii adriatice Ragusa, un velier de 800 tone, 
proprietate a armatorilor Jaketa Martolosi şi Vice Peron 
Jug, mari neguţători din oraşul Dubrovnik. 

Această corabie, după integrarea ei în Armada, a fost 
rebotezată de spanioli San Juan de Sicilia, fiindcă cei mai 
mulţi dintre cei aflaţi la bord fuseseră recrutaţi din 
marea insulă mediteraneană omonimă. Această 
identificare — care răstoarnă tot eşafodajul relatărilor ce 
s-au translatat în lungul fir al anilor — a fost realizată de 


doi cercetători britanici, încă dinainte de a izbucni 
primul război mondial. Concluziile lor n-au fost 
acceptate atunci de ceilalți specialişti, dat fiind că ele se 
sprijineau doar pe o singură menţiune dintr-un 
document izolat. Arhivele oraşului Dubrovnik au 
furnizat, însă, recent, noi şi convingătoare documente, 
aparţinând tocmai perioadei când s-a produs 
scufundarea navei în golful Tobermory. Ne referim, în 
această ordine de idei, la declaraţiile marinarilor care 
au supravieţuit naufragiului. 

După o perioadă de captivitate şi după ce au 
înfruntat o seamă de aventuri, trei dintre ei revin la 
casele lor şi prin declaraţiile făcute autorităţilor oferă o 
mărturie nemijlocită, pe deplin  concludentă: 
misterioasa corabie a legendelor din insula Mull nu e 
alta decât nava armatorilor din Ragusa, comandată de 
căpitanul Luka Kinkovic. 


Ignoratul Spaniagh Port 


În vreme ce sute de mii de lire sterline se iroseau în 
infructuoase încercări de recuperare a 
tezaurului-nălucă din golful Tobermory, un acvanaut, 
pasionat deopotrivă de adâncul mărilor şi de farmecul 
cărţilor vechi, va căuta aurul lui Filip II în apele 
irlandeze. Acest om este Robert Stenuit. Convingerea 


că va putea descoperi un bogat tezaur în apele Irlandei 
a dobândit-o după ce a ostenit sute de ore descifrând 
documente de arhivă aflate în depozitele mai multor 
biblioteci europene. 

O hartă redactată în 1904 îi oferă primele elemente pe 
care va eşafoda ulterior ipoteza sa de lucru. 

În primăvara anului 1967, Stenuit împărtăşeşte 
descoperirea făcută amicului său Marc. Desfăşoară 
harta. Cu vârful pixului indică un punct de pe litoralul 
irlandez: 

— Nu-i sugerează nimic numele acestui loc? 

Marc se înclină curios deasupra hărţii. O intonaţie 
anume în vocea „patronului“, o inflexiune pe care o 
cunoştea prea bine îi spunea că Robert „a prins un fir”. 

— Curios! N-am mai întâlnit pe nici o altă hartă acest 
port... Spaniagh! 

— Şi dacă te uiţi mai atent, Marc, vei vedea că nu-i 
singurul loc ce evocă prezența spaniolă. lată, mai la 
nord, în apropiere de Spaniagh Port există şi Spaniard 
Cave... 

— Şi iată un Spaniard Rock! 

— Stânca Spaniolilor, Portul Spaniolilor, aşadar... 
toate aceste denumiri n-au putut apărea decât într-o 
împrejurare care a stârnit în această zonă o stare de 
spirit deosebită. O întâmplare cu totul ieşită din 
comun, al cărei puternic ecou răzbate la noi prin aceste 


nume sugestive. 

— Sunt ispitit să cred că ai dreptate, Robert, totuşi... 

— Ce rezerve ai, Marc? 

— Nu înţeleg, nu pot să-mi explic: de ce nu apare 
acest misterios Spaniagh Port pe niciuna din celelalte 
hărți pe care le-am consultat şi, ştim amândoi prea 
bine, că am cercetat şi portulanele din secolul al 
XVII-lea şi hărţile maritime tipărite ulterior... 

Robert zâmbeşte. 

— lată o problemă care se va dezlega fără nicio 
dificultate, Marc, dacă eşti de acord că ipoteza ce o 
formulez are un anumit temei. Ce cred eu? Oamenii 
locului, martori ai naufragiului, au tăinuit vreme 
îndelungată locul unde s-a sfărâmat nava spaniolă. 
Sperau să aibă folos din scoaterea la suprafaţă a 
tunurilor şi a altor avuţii ce se aflau în epavă. Poate, 
pățiţi, evitau să înştiințeze autorităţile despre cele 
întâmplate în preajma caselor lor, de teama soldaţilor 
englezi. 

— Şi atunci? 

— Când au fost întrebaţi de oamenii 
deputatului-guvernator au indicat, cu bună ştiinţă, alt 
loc, într-o parte pustie a țărmului, cât mai departe de 
satul lor. Şi au aşteptat răbdători să rămână singuri... 

— E o ipoteză plauzibilă. Dar cum explici bizarul fapt 
că Spaniagh Port, Spaniard Rock şi toate celelalte 


denumiri nu sunt trecute pe niciuna din hărţile vremii 
şi apar „deus ex machina” pe o hartă redactată abia în 
1904? 

— Ştiu eu? Ar fi, poate, o explicaţie: pe de o parte 
cartografii acestei ediţii au lucrat conştiincios şi cu 
spirit ştiinţific. Au efectuat nu numai lucrări de 
triangulaţie, ci au luat şi anumite informaţii de la 
localnici, întrebându-i cum numesc ei fiecare formă de 
relief. Vechile toponimice s-au păstrat în amintirea 
generaţiilor ce s-au succedat. Nu uita, ne aflăm într-o 
țară unde tradiţiile au viaţă lungă! Pe de altă parte, 
oamenii secolului al XX-lea, ignorând motivele ce i-au 
îndemnat pe antecesorii lor să treacă sub tăcere locul 
unde a naufragiat galionul spaniol, n-au avut nimic de 
ascuns; dimpotrivă, au fost bucuroşi să ştie că numele 
locurilor unde trăiesc îşi vor găsi loc pe hartă... 

„Ipoteza St&nuit” era ispititoare. 

Ea trebuia confruntată cu realitatea. Spaniagh Port se 
afla la câteva mile de Bashfoot. Între aceste două 
puncte au început investigaţiile. Cercetările au debutat 
printr-o anchetă folcloristică. Stânuit era convins că în 
tradiţiile locale va găsi noi izvoare de informații. 
Relatările pescarilor l-au condus tot spre aceleaşi 
puncte: Spaniagh Port, Spaniard Rock. 

„Ipoteza ta, Robert, mă ispiteşte”, îi spune Maurice 
Vidal, experimentat scufundător ce lucrase mulţi ani în 


domeniul prospectărilor petroliere submarine. Şi fără a 
sta mult pe gânduri, Maurice adăugă: „Mi-ar plăcea să 
vin cu tine”. Echipa se formează repede. Li se alătură 
alt „veteran” al explorărilor subacvatice, Louis George, 
precum şi un tânăr sportiv, Francis Dumont, 
student-arhitect, ce va deveni topograful expediției. 
Bineînţeles, ia parte la cercetări vechiul colaborator al 
lui Robert, chimistul Marc Jasinski. Conducerea echipei 
a preluat-o, prin consens general, Robert Stânuit, a 
cărui experienţă în domeniul explorărilor submarine şi 
pricepere de a conduce oamenii se forjase în mai multe 
expediţii anterioare, bogate nu numai în întâmplări ci şi 
în bune învăţăminte. 

În Irlanda de Nord, primăvara anului 1968 îi 
întâmpină pe cei cinci coechipieri cu un aer mohorât, 
leşios. Vântul şfichiuia, tăios. În pofida timpului 
neprielnic, ei încep cercetările în cuprinsul golfului 
localizat pe harta din 1904. 

Priveliştea ce-i întâmpină le taie răsuflarea. Golful e 
înconjurat de înalte faleze de bazalt. Abrupte, 
ameţitoare. O pâclă opacă, purtată de vânt, urcă parcă 
pe stânci. Valuri uriaşe, într-o continuă ofensivă, se 
sparg exploziv de zidul pietros ce coboară sub apă. Un 
spulber lăptos pluteşte deasupra mării, modificând 
necontenit contururile recifurilor smolii, ce se iţesc 
stinghere deasupra spumei, la numai câţiva zeci de 


metri de țărm. 

Acesta este locul unde vor trebui să-şi desfăşoare 
cercetările. Explorările efectuate în zilele următoare, la 
bordul micuţei lor bărci cu motor, vor modifica prima 
impresie: 

— Văzut de aici, din largul mării, Spaniagh Port — 
trebuie să recunoaşteţi! — e mult mai sinistru decât ni 
s-a părut privindu-l de pe țărm, spuse Robert. 

Michel îl susținu, dându-i replica într-o parodică 
variantă dantiană: 

— Lăsaţi orice speranţă, voi ce ancoraţi aici! 

Ei erau, însă, animați de speranțe. Speranţe ce 
dobândesc curând consistentă şi o nouă bază de 
lansare. Câteva zile mai târziu, după ce au colindat „pe 
jos” platforma subacvatică ce se întindea la poalele 
falezei, au descoperit o bară metalică lungă de un yard, 
ale cărei dimensiuni şi formă caracteristică — o prismă 
triunghiulară — permitea identificarea: un lingou de 
plumb, folosit ca lest de către corăbiile spaniole ale 
secolului al XVI-lea. Un altul, întocmai ca acesta a fost 
găsit printre resturile unei alte nave a Armadei 
scufundate în Marea Mânecii. Era un „semn” că nu 
sunt prea departe de nava căutată. 

Explorările zilnice - fiecare scufundător lucra 
cinci-şase ore sub apă, uneori şi mai mult, până la 
ultimele „înghiţituri de aer” din rezervorul de oxigen — 


aduc noi dovezi că nava ce s-a sfărâmat în aceste locuri 
era un vas de luptă. Încă din prima săptămână au fost 
identificate cinci lăcaşuri (recamaras) de praf de puşcă, 
piese caracteristice tunurilor armadei spaniole. 

Deşi e mijlocul primăverii astronomice, la aceste 
latitudini apele sunt nespus de reci: „Aurul ar trebui să 
strălucească ispititor în afunduri pentru a ne încălzi un 
pic; în pofida dublului veşmânt impermeabil, frigul pe 
care-l încercăm este îngrozitor: simţi cum îţi străpunge 
sinusul, cum îţi îngheaţă genunchii şi îţi înţepenesc 
muşchii”, notează unul dintre membrii expediției pe la 
începutul lunii mai. 

Pas cu pas, într-o luptă continuă cu frigul paralizant 
al apelor, dar mai ales cu furtunile, a căror dinamică 
modifică uneori de la o zi la alta, aspectul superficial al 
platformei submarine, aglomerând nisipuri într-o 
anumită zonă, iar într-altele descoperind platoul până 
la roca nudă, membrii expediției au izbutit să exploreze 
adâncul golfului. În largul lui, ei au încercat să 
reconstituie prin deducție în ce direcţii şi la ce distanţă 
au putut fi deplasate vestigiile corabiei naufragiate şi 
îndeosebi încărcătura ei.  Ridicările topografice, 
cunoaşterea caracteristicilor reliefului submarin, forța 
fluxului şi a refluxului, ca şi direcțiile curentilor le-au 
oferit temeiuri pentru raţionamentele ulterioare. 

Platforma subacvatică avea o uşoară înclinare spre 


sud-vest, oprindu-se brusc la marginea unei adevărate 
prăpăstii submarine. Tot ce fusese antrenat dincolo de 
acest hău era definitiv pierdut. Poate aşa se explică de 
ce nu au găsit niciun fragment din structura navei. Sau 
poate că peste resturile corabiei s-au aşternut groase 
straturi de nisip şi pietriş... Lângă stâlpii bazaltici ai 
falezei de lavă se întindeau adevărate câmpuri de 
pietriş, mai mult sau mai puţin mărunt. Existau de 
asemenea şi blocuri uriaşe. Stinghere sau învălmăşite 
câte trei-patru laolaltă. 

Blocată de un asemenea bolovan, îngropată pe trei 
sferturi în nisip, a fost descoperită o ţeavă de tun. Un 
tun de bronz. Unele obiecte mai uşoare, antrenate de 
curenţi ori de maree, au pătruns în grotele săpate de 
ape în faleza de lavă, sau au rămas captive în 
crăpăturile podinei de piatră şi în fisurile stâncilor. Au 
fost găsite astfel, uneori uimitor de netede, nevătămate 
de muşcătura apelor, monede şi lanţuri de aur măiestrit 
lucrate, unul dintre acestea măsurând doi metri şi 
şaptezeci de centimetri... De cele mai multe ori, 
monedele, feluritele podoabe şi obiectele utilitare erau 
acoperite cu o crustă tare de calcar, cu greu putându-se 
discerne ce reprezenta conglomeratul adus la 
suprafaţă: o piatră oarecare, ori un lucru de preţ smuls 
din captivitatea sedimentelor? 


Un sărut, un simbol 


După-amiezile, până asfințea soarele, cei cinci 
membri ai expediției dezghiocau obiectele învăluite de 
crusta negricioasă. Uneori recolta era săracă: cuie 
măcinate de rugină, fragmente de cuţit, un mâner de 
spadă, o furculiţă cu dinţii rupti... Erau însă şi zile când 
numai într-o oră scufundătorii aduceau la suprafaţă o 
sumedenie de obiecte preţioase: somptuoase decoraţii 
ale ordinului cavalerilor de Malta, inele-pecete gravate 
cu însemne heraldice, tabachere filigranate din metal 
nobil, amulete de argint cizelat, destinate să alunge 
mal'occhio al cine ştie cărui marinar levantin, 
somptuoase cruci ale ordinului Santiago, bătute cândva 
în pietre scumpe, butoni de aur cu delicate reliefuri, 
monede portugheze cu chipul regelui loan III, 
medalioane de aur în care erau încrustate geme 
incizate, căni şi tacâmuri de argint, ducați şi dubloni de 
aur. S-au adunat astfel şi câţiva pumni de monede de 
aur. Apariţia unui ducat nu mai producea senzaţie. Dar 
ce emoții a încercat Robert când a descoperit primul 
său escudos: „Azi — îşi va nota Stenuit — am sărutat un 
escudos. Prima monedă de aur pe care am găsit-o. 
Râvnesc s-o descopăr de vreo cincisprezece ani — 
cincisprezece ani am aşteptat clipa aceasta. Nu-i sărutul 
uscat al lui Harpagon. N-am sărutat nici metalul 


preţios, nici puterea ce ţi-o conferă aurul. Am sărutat 
simbolul, visul împlinit” [149]. 

Au fost recuperate 1.276 monezi de argint şi de aur. 
Monede bătute în atelierele Portugaliei şi ale Spaniei 
secolului al XVI-lea, evocând Sfântul Imperiu Roman 
de rațiune germană, aflat sub sceptrul lui Carol 
Quintul, bani de aur purtând armele marelui duce al 
Toscanei, însemnele regatului celor două Sicilii sau ale 
republicii genoveze, monezi ale oraşelor-republici 
dalmate... Un strălucitor cortegiu de împărați, de regi şi 
de dogi, o captivantă poveste. Fiecare piesă, de fapt, are 
ceva de spus. Monezile din Ragusa amintesc de flota 
Levantului, care a fost încorporată în Armada anului 
1588; dolarii spanioli, bătuţi în aur de meşterii din 
Lima, evocă Lumea Nouă ce intra în orizontul epocii; 
emisiunile spaniole din 1559 aduc spre noi ecoul 
furtunoaselor înfruntări care au precedat încheierea 
tratatului de la Château Cambrésis, înțelegere tripartită 
prin care Franţa, Anglia şi Spania conveneau ca Italia să 
rămână sub dominaţia regatului spaniol. Carol V şi 
Filip II deschid şi închid, prin sigla monezilor emise de 
ei, o perioadă de numai câteva decenii, răstimp în care 
Spania cucereşte supremaţia în Europa, pentru ca apoi 
fulgurant să-şi vadă scăzută puterea şi autoritatea, 
pierzând, fără a mai redobândi vreodată, dominaţia 
mărilor lumii. 


„Aurul și argintul Spaniei.” 


Dintre cele 1.276 monede, numai o pătrime sunt de 
aur. Dar valoarea lor numismatică este nespus mai 
mare decât cotele metalului nobil la bursele lumii. 
Unele piese sunt exemplare rarisime în colecţiile 
muzeale, iar câteva constituie chiar o surpriză pentru 
specialişti prin data emisiunii lor, prin însemne 
necunoscute ori inscripţii semnificative; altele aduc 
elemente inedite în istoria monedelor europene bătute 
în evul mediu, cum e o piesă ce poartă efigia unui doge 
al cetăţii Genua. Aureola pe care o conferă prezența lor 
la bordul unei corăbii a istoricei Armada a anului 1588 
le sporeşte şi mai mult valoarea. 


Grota candelabrelor de argint 


Harta stereografică întocmită de Francis Dumont, pe 
baza măsurătorilor şi reperelor de relief raportate de 
ceilalți membri ai expediției, cuprindea, pe lângă 
determinările topografice „clasice”, unele toponimice 
inventate de exploratori. Unul dintre cele mai sugestive 
era „Grota candelabrelor de argint”. O descoperiseră la 
capătul unei obositoare zile de cercetare a platoului, în 
preajma falezei care cobora vertiginos până în fundul 
golfului podit cu pietriş. La drept vorbind „peştera” era 
o construcţie a hazardului: peste două ciclopice blocuri 
de piatră căzuse un bolovan, care ar fi cântărit, în afara 
apei, pe puţin o sută de tone. Dispoziţia piezişă a 
blocurilor de temei conferea grotei forma aproximativă 
a unei pâlnii culcate. Hula împinsese spre peşteră apele 
învălmăşite şi, odată cu ele, tot soiul de rămăşiţe 
măturate în cale. Bolovanii de mai mici dimensiuni 
blocaseră fundul grotei, lăsând însă între ei o seamă de 
goluri prin care apa se scurgea sub presiunea valurilor. 

În această cavitate, exploratorii au găsit ghiulele de 
fier, năsturaşi de aur cizelat, pocale aurite, un compas 
de fier, farfurii de argint, numeroase monede şi 
fragmente din câteva somptuoase lanţuri de aur. Şi 
apoi iar ghiulele, sfere diforme mâncate în parte de 
sărurile marine. 

Zilnic, după cinci sau şase ore de muncă pe fundul 
mării, exploratorii golfului Tobermory făceau bilanţul: 


— Cum a mers, Robert? 

— Nu pot să mă plâng. lată: 13 piese. Dar tu, 
Maurice? 

— Ai să fii invidios. Am descoperit toartele unui 
hanap de argint şi... 20 monede, printre care o piesă „de 
opt” şi un real portughez. 

— Se pare că azi mi-a surâs norocul, mai binevoitor 
decât oricând. Ce spuneţi? 

Şi Marc rostogolea pe pământ conţinutul cutiei de 
conserve în care aduna „recolta”... Avea „mână bună” 
Marc Jasinsky. Odată, într-o singură zi a „cules” din 
pietrişul acumulat în faţa grotei 30 de monede — dintre 
care câteva de aur — performanţă ce i-a determinat pe 
coechipieri să-l declare recordman absolut şi să-l 
premieze cu o porţie dublă de grog. 

În grotă, sub un bolovan, Robert a descoperit un 
splendid candelabru de argint, cam „şifonat” e drept. 
Câteva zile mai târziu, într-o adâncitură a peşterii, 
colmatată de nisip şi pietriş fin, a fost găsită şi perechea 
sa. Grota şi-a dobândit astfel numele demn de titlul 
unui film de extraordinare aventuri. 

O bună parte din obiectele recuperate de 
scufundători erau desfigurate. Îşi păstraseră luciul, dar 
valurile tot rostogolindu-se peste pietriş, izbindu-le 
când de un bolovan când de altul, le deformase, 
aplatizând cănile şi pocalele de argint, răsucind ca pe o 


rufă tăvile ori feluritele farfurii de staniu şi de argint 
aurit. În locurile mai puţin adăpostite, petrecerea 
continuă a apei subţiase într-atât metalul încât 
zdravene piroane de cupru se înfăţişau asemenea unor 
sârme fragile. Aceeaşi soartă au avut-o lamele spadelor 
şi ale cuţitelor ori cataramele centurilor ofiţereşti. S-au 
pierdut pentru totdeauna splendide miniaturi incizate 
în onix şi alte pietre dure, ce fuseseră iniţial încastrate 
în delicate rame ovale de aur. Puținele dintre ele care 
au supraviețuit agresiunii apelor, aşa cum le înfăţişează 
filmele realizate de Marc, fotoreporterul expediției, ne 
pot sugera, prin extrapolare, frumusețea şi graţia 
miniaturilor dispărute. 


Şase sute de ore de documentare, trei campanii 
succesive de lucru în anii 1967, 1968, 1969, şapte mii de 
ore-muncă sub apă s-au soldat în mod fericit cu 
recuperarea a 22.000 piese cu care se îmbogățesc 
colecţiile muzeale. 22.000 de piese ce întregesc 
cunoştinţele specialiştilor asupra orizontului material 
şi spiritual al secolului al XVII-lea. 

Stenuit şi coechipierii lui nu s-au îmbogăţit; de-abia 
şi-au acoperit cheltuielile. Câştigul realizat? Satisfacţia 
visului împlinit, şi încă ceva. Pentru cei cinci membri ai 
expediției, tezaurul adus la lumină are un sens mai 
profund, un preţ ce nu poate fi măsurat în semne 


valorice obişnuite. „În ce ne priveşte — va scrie Robert 
St&nuit — toate acestea sunt simple obiecte al căror 
farmec rezidă doar în frumuseţea lor; ne place să le 
privim fiindcă ne îndeamnă la vis: fiecare din cele o mie 
două sule şaptezeci şi şase de monezi ne-a oferit, sub 
apele mării, o captivantă lecţie de istorie” [148]. 

Pentru Robert Stânuit şi camarazii săi Louis Gorsse, 
Alain Fink, Michel Gangloff şi Roger Pelkin, expediţia 
„Pôrto Santo” n-a fost o afacere, ci o pasionantă 
întrecere sportivă, o înfruntare cutezătoare cu „nu se 
poate”. O înfruntare în care biruitorii, eroii acestei 
aventuri, dovedind ce au avut de dovedit, nu merg mai 
departe. Ei spun generoşi, aşa cum o face Robert: 

— Expediția s-a terminat. Aşa cum Lethbridge ne-a 
oferit prilejul de a duce la țărm o parte din avuţiile 
corabiei, să procedăm şi noi la fel. Să lăsăm ceva şi celor 
ce ne vor urma, nu? 


Comorile regilor daci 


„Cineva trebuie să găsească comoara lui 


Decebal, să cumpere cu ea tot Pământul...” 
Alexandru Macedonski (Opere) 


Prada luată de împăratul Traian, după ce a cucerii 
Dacia, a uimit lumea romană. Faptul a fost consemnat 
şi comentat în mai multe lucrări ale istoricilor 
antichităţii. Avuţiile Daciei lui Decebal vor fi evocate 
însă nu numai în documentele secolului al II-lea, ci şi în 
operele unor umanişti transilvani cincisprezece secole 
de la purcederea spre Cetatea Eternă a convoiului greu 
încărcat cu armele şi aurul dac, convoi pe care-l vedem 
înfăţişat într-una din metopele Columnei triumfale 
înălțate în Forum. A fost acel spolium fără seamăn în 
veac. 

Spolium, prada de război, cuprindea fără îndoială, pe 
lângă  „sloiuri”, pepitele mari de aur nativ, şi 
numeroase monede bătute în oficinele romane. Cu trei 
secole mai înainte ca Traian să fi cucerit teritoriile 
geto-dacice aflate la nord de Istru, monedele Republicii 
şi ale Cezarilor pătrunseseră adânc în Dacia, circulaţia 
lor fiind relativ intensă în secolul marcat de opera 
civilizatoare a regilor Burebista şi Decebal. Desigur că 
în spolium se mai aflau lingouri de aur în formă de vârf 
de săgeată, cum sunt cele descoperite în secolul nostru 
de arheologi în aria pământurilor dacice. 

Prăzile luate de la bastarnii şi celții cu care dacii şi au 


încrucişat armele îmbogăţiseră tezaurul. Se aflau poate 
şi coifuri de aur, cum este cel descoperii la 
Poiana-Coţofăneşti, cupe rituale şi tăvi decorate cu 
meşteşugite reliefuri evocând universul mitic al 
Helladei, lucrate de argintarii şi orfăurarii din Thasos, 
Histria, Olbia, Apollonia... 

Se vor fi adunat laolaltă în chiupuri de lut ars, 
argintul drahmelor oraşelor cetăţi de pe țărmurile 
Pontului Euxin, aşa cum ne sugerează numeroasele 
tezaure descoperite în aria geto-dacică. Monedele 
polisurilor Mării Negre, după cum ne relevă 
documentele arheologice, au ajuns până în castelele 
întărite din munţii Orăştiei, la Costeşti, bunăoară. 


„Acestea din avuţia dacilor învinşi au fost făcute...” 


Ioannes Lydus, istoric din secolul al VI-lea, relatează 
că Traian a luat ca pradă din ţara geților 5.000.000 livre 
de aur şi îndoitul acestei cantităţi în argint, fără a mai 
socoti vasele „de neprețuită valoare”, turmele, armele 
şi cei 500.000 de captivi. Lydus îl citează în această 
ordine de idei pe Criton, care povesteşte, în lucrarea 
„Getica”, desfăşurarea războaielor purtate de Roma pe 
pământul dacic. Lui Criton, care a participat la 
campaniile conduse de Traian, fiind martor direct al 
celor petrecute, îi putem acorda credit în multe 


privinţe. Cât priveşte însă cifrele amintite, istoricii 
relevă că ele sunt exagerate. Specialişti de prestigiu 
european, ca istoricul francez Jérôme Carcopino (20), 
apreciază că metalul nobil luat pradă nu însuma mai 
mult de 165.000 kilograme de aur şi 330.000 kilograme 
de argint. Deşi reducţia este mare, cantitatea de metal 
prețios rămâne totuşi considerabilă, uriaşă chiar în 
Imperiului în acel timp. 

Faptul că prada luată de către legiunile biruitoare a 
fost imensă — şi în acest sens toate izvoarele literare 
sunt de acord - o demonstrează măretele edificii 
publice care au fost înălțate la Roma şi în alte zări ale 
imperiului în anii imediat următori — cuceririi Daciei. 
S-au construit temple şi apeducte, forul ce poartă 
numele învingătorului Traian, au fost ridicate statui de 
bronz poleit cu aur... Inscripţii în piatră menţionează cu 
stăruință că toate acestea „din avuţia dacilor învinşi au 
fost făcute”. În acest timp se va dura la Dunărea de Jos 
templul închinat lui Mars ultor — Marte răzbunătorul — 
şi monumentul T'rophaeum Traiani. Anul 106 va rămâne 
adânc întipărit în amintirea romanilor acelui secol: 
Cezarul hotărăşte suprimarea tuturor dărilor şi — mai 
mult decât puteau visa cetăţenii Romei — fiecare cap de 
familie primeşte 650 de dinari spre a se simţi părtaş la 
marea victorie. Şaptesprezece săptămâni în şir au durat 


jocurile în circuri, 10.000 de gladiatori înfruntându-se 
cu arma în mână. 

Această imensă cheltuială se produce după ce, cu 
puțină vreme înainte de a se încheia campania în Dacia, 
se instituise o comisie de notabili în vederea stabilirii 
unor măsuri de severe economii, tezaurul imperiului 
fiind aproape sleit. Afluxul de metal nobil survenit însă 
în 106 a fost atât de important, încât s-a produs o 
scădere vertiginoasă a cursului aurului. Introdus masiv 
pe piaţă, aurul Daciei a micşorat cu o zecime prețul lui 
în tot imperiul, unii autori susţinând că scăderea 
cursului a fost chiar şi mai sensibilă. 


Lâna de aur aici s-a aflat 


Ar fi putut furniza minele Daciei o atât de importantă 
cantitate de metal nobil?  Acceptând valorile 
aproximate de Jérôme Carcopino se pune problema ce 
masă de rocă ar fi trebuit excavată pentru a obţine o 
asemenea considerabilă producţie. Calculele făcute de 
Ovidiu Maieru [102] relevă că pentru a fi extrase 
165.000 kilograme de aur este necesar să fie excavate 
33.000.000 tone de rocă, în condiţiile în care minereul 
este bogat (zece grame de metal nobil la fiecare tonă) şi 
considerându-se că ar putea fi recuperat 50% din aurul 
conţinut — marjă maximă ţinând seama de tehnologia 


epocii respective. Dar pentru a extrage o asemenea 
masă de rocă era necesar să se sape în munte 
numeroase galerii care ar fi însumat nu mai puţin de 
11.000 kilometri... Evident, cifra uriaşă nu corespunde 
cu potenţialul minelor dacice. Atunci? Este exagerată 
evaluarea făcută de Carcopino? Se pare că nu. Calculele 
sale au câştigat aprobarea majorităţii oamenilor de 
ştiinţă. Sunt istorici care apreciază chiar că savantul 
francez a fost excesiv de prudent în socotelile sale, 
metalul nobil luat ca pradă de Traian însumând valori, 
mult superioare. De bună seamă însă, majoritatea 
aurului nu provenea din extracția minieră, ci din 
prelucrarea nisipurilor aurifere. Râurile ce-şi purtau la 
vale apele din Munţii Apuseni, din Carpaţii Olteniei şi 
din munţii Sebeşului constituiau bogate surse de aur 
aluvionar. Cu mult înainte de pragul primului mileniu 
al erei noastre, oamenii băştinaşi culegeau grăunciorii 
strălucitori din apele repezi ale râului într-o țesătură 
flocoasă din lână de oaie, practică folosită nu numai în 
Colchida miturilor helladice, ci şi aici, în inima 
munţilor dacici, de unde, — potrivit ipotezei lui Nicolae 
Densuşianu - s-a pornit firul fermecătoarei legende a 
Lânii-de-Aur. Specialişti avizaţi apreciază că râurile 
Daciei puteau asigura, anual, între 15.000 şi 20.000 
kilograme de metal preţios... Autoritatea statală, 
probabil, colecta şi tezauriza o bună parte din aurul 


obţinut prin spălarea aluviunilor şi prin exploatarea 
minelor. Acumulările realizate numai în decursul 
câtorva decenii egalează aşadar cifrele avansate de 
Jérôme Carcopino. 

Uriaşa cantitate de metal nobil nu poate fi deci decât 
rezultanta unei îndelungate acumulări. O bună parte 
din acest aur şi din acest argint venea din gloriosul 
timp al regelui Burebista care, unind sub cârmuirea sa 
toate triburile geto-dacice pe la sfârşitul primei 
jumătăţi a secolului I î.e.n., îşi exercita autoritatea 
asupra unui spaţiu considerabil, ce se întindea de la 
Carpaţii septentrionali până în ţinuturile străbătute de 
cursul mijlociu al Dunării. 

Un asemenea puternic stat, ce-şi avea inima în 
fortăreața Carpaţilor, în arcul cărora se afla unul din 
marile filoane de aur ale antichităţii, putuse acumula o 
mare cantitate de metal preţios. Tezaure descoperite de 
arheologi pe teritoriul Daciei antice ne aduc informaţii 
prețioase: căpeteniile geto-dace deţineau obiecte de aur 
măiestrit lucrate încă din secolele al VI-lea şi al III-lea 
î.e.n. — coifuri şi mânere de sabie, cratere şi cupe, 
precum şi splendide ornamente destinate împodobirii 
harnaşamentului. 

Cea mai prețioasă parte a prăzii luate din Carpaţii 
dacilor a fost găsită de romani în  tainițele 
palatului-fortăreață durat pe înalta terasă a 


Sarmizegetusei. Este plauzibil să fi fost apoi jefuite şi 
cetățuile din munţi, reşedinţe ale puternicilor tarabostes 
locali; acele cetăţi „înzidite cu munţii” ale căror 
temeiuri stăruie şi azi: Costeşti, Căpâlna, Blidaru. 

lată ce spune, referindu-se la rolul politic şi economic 
ce-l deţineau în epocă aceste aşezări fortificate, 
prestigiosul ctitor al şcolii arheologice româneşti Vasile 
Pârvan: „Centre puternice prin situaţia lor strategică, 
ascunzători bogate pentru prada îngrămădită de 
căpeteniile războinice în aceste acropole formidabile, 
cetăţile dace sunt deosebit de numeroase tocmai în 
regiunile minelor de fier ale Transilvaniei. Nicovale, 
zgură şi obiecte de fier, dar şi mici nicovale de 
meşteşugari pentru podoabele scumpe, tezaure celebre 
de monede de aur de la Lisimah de o parte, de la 
Koson, de alta, caracterizează îndeajuns activitatea 
industrială, fastul politic, într-un cuvânt, marea putere 
materială a principilor care au domnit aici” [114]. 


Harul faurilor 


În câmpul figurativ al metopei amintite de pe 
Columna traiană, sculptorul anonim sugerează plastic 
natura unora din prăzile luate prin vase de felurite 
dimensiuni. Nu ne este greu — extrapolând ce ştim 
astăzi despre arta făurarilor daci, despre canoanele 


artistice şi despre esenţa motivelor decorative — să ne 
imaginăm preţioasele prăzi: vase de aur şi de argint 
decorate cu simbolul veşnicei tinereţi — creanga de brad 
- cu valuri alergătoare şi cu semnele perenităţii solare, 
aşa cum era împodobită cu discretă eleganţă şi ritmuri 
egale ceramica geto-dacă ce ni s-a păstrat în tezaurul 
tainic al ogorului românesc; vase cu armonioase 
întreţeseri de motive geometrice, crestate sau modelate 
în relief, cu subtile stilizări de lujeri şi alte forme 
vegetale, unduiri serpentiforme, simboluri-matrice ce 
se petrec neistovite în ampla curgere a Timpului; 
splendide vase cum ni le-a redat pământul în hotarul 
Mehadiei şi în atâtea alte locuri din ţară. 

O părere despre admirabilele opere ale atelierelor 
dace ne putem forma privind rhytonul de argint aurit 
descoperit nu de mult în ogorul comunei mehedinţene 
Poroina. Specialiştii numesc astfel cupele în formă de 
corn sau de cap de animal, folosite în antichitate cu 
prilejul ceremoniilor. Rhytonul de la Poroina este arcuit 
ca un corn a cărui parte inferioară înfăţişează un cap de 
cerb. În partea superioară, cupa este împodobită cu 
două splendide reprezentări antropomorfe. Gruparea 
celor patru personaje, plasate cu un excelent simț al 
compoziţiei în spaţiul plastic definit, ne sugerează o 
scenă ceremonială. Doi bărbaţi se află aşezaţi pe câte un 
scaun, ținând în mână o cupă, iar celelalte două 


personaje stau în picioare cu dreapta înălțată. Un gest 
de devoțiune? E dificilă o interpretare exactă. Cert e 
faptul că atât tehnica făurarilor, cât şi motivele 
ornamentale apropie acest vas de argint aurit de alte 
strălucite opere traco-getice, ce fac parte din tezaurele 
descoperite la Valea Nucarilor-Tulcea, 
Cucuteni-Băiceni, Peretu-Teleorman, Craiova-Dolj. 

Probabil că un rhyton asemănător a fost dăruit de 
către Marcus Ulpius Traian templului din Siria despre 
care izvoarele literare amintesc că o splendidă ofrandă 
„a stârnit o puternică vâlvă în acel timp”. 

Trebuie să se mai fi aflat în acest spolium, nepereche 
în veac, pocale şi cratere de argint aurit, ori mari 
recipiente tronconice, asemenea celui aflat în zilele 
noastre la Sarmizegetusa. O comoară găsită la 
Sâncrăieni-Hunedoara ne dă posibilitatea de a preţui 
armonioasele forme ale unor asemenea vase 
ceremoniale, după cum alte tezaure descoperite în 
numeroase locuri, atât în arcul carpatic cât şi în alte 
regiuni ale ţării — în comuna Someşu Cald din judeţul 
Cluj, la Şeica Mică şi Agârbiciu în judeţul Sibiu, prin 
părțile Lugojului, la Remetea-Pogănici, la 
Epureni-Vaslui şi Cerbăl-Hunedoara, la Stupini în 
județul Bistriţa-Năsăud ori pe terasa dreaptă a Dunării 
- aduc în orizontul zilelor noastre farmecul podoabelor 
realizate de argintarii şi aurarii ce au trăit sub cerul lui 


Burebista, Oroles, Scorillo şi Decebal. Ne putem 
închipui ce reprezentau prăzile luate, nu numai ca 
valoare în aur sau argint, ci şi ca har al artei cu care era 
învestit metalul lucrat, privind grăitoarele martore ale 
acelui timp ce s-au păstrat în neodihna pământului 
getic: graţioasa cupă cu toarte elegant aurite, una din 
superbele piese ale tezaurului din Sâncrăieni, masivele 
brățări din argint multispiralate, aduse la lumină în 
vatra transilvană, cingătorile de la Guşteriţa-Sibiu, 
elegantul lanţ de argint cu pandantiv gladioloform din 
tezaurul descoperit la Merii Goala (Teleorman), ori 
pavezele de paradă decorate cu reliefuri, cum e 
bunăoară scutul adus la lumină la Piatra Roşie (în 
hotarul comunei Boşorod, jud. Hunedoara). 

Timpul le-a răpit poate din strălucirea iniţială, dar 
le-a lăsat intactă capacitatea de a evoca evurile 
pierdute, trăsăturile elocvente ale unei arte viguroase şi 
originale. Ele ne permit să ne închipuim ce imensă 
pierdere a suferit patrimoniul artistic universal prin 
topirea de-a valma, în cuptoarele Romei, a 
capodoperelor orfăurarilor din Carpaţi şi de la Dunăre. 

Aplica având imaginea zeiţei lunii şi a pădurilor, 
Bendis (corespondenta dacică a Artemisei), aflată în 
tezaurul descoperit la Surcea (jud. Covasna), ne lasă să 
întrevedem posibilitatea ca spoliumul să fi cuprins şi 
alte reprezentări ale mitologiei dacice. Au fost mistuite 


fără urmă asemenea comori nepreţuite, aşa cum 
cincisprezece veacuri după triumful lui Traian mii de 
monede dacice de aur descoperite de ţărani în munţii 
Orăştiei aveau să fie topite în cuptoarele monetăriei 
chesaro-crăieşti din Alba Iulia. 

Dar să dăm cuvenitele drepturi cronologiei. Când, 
unde şi cum au fost descoperite miile de galbeni? 
Potrivit unor izvoare literare, întâietatea în această 
privinţă ar reveni unor pescari transilvani. 

Comoara a ieşit la iveală în vara anului 1543. Câţiva 
năieri mureşeni, căutând un loc mai bogat în peşte — 
după cum se afirmă în documente contemporane — 
şi-au îndreptat luntrea „pe firul Sargeţiei”. După o 
vreme, la o întorsătură a râului, au dat peste un arbore 
prăvălit ce le aţinea calea; apele muşcaseră adânc din 
mal şi stejarul fusese dezrădăcinat; din vechile legături 
cu pământul mai rămăsese doar una. În preajma 
surpăturii, luntraşii au zărit sticlind ceva în apă... Au 
căutat printre pietrele afundului şi au aflat mai mulţi 
galbeni. Au început să cerceteze împrejurimile. Între 
rădăcinile copacului abătut de ape au descoperit o 
ascunzătoare boltită cu piatră. Înlăuntrul lăcaşului — 
nemaivăzute avuţii. Dacă ne bizuim pe relatarea lui 
Lazius, pe lângă multe sloiuri de aur (vână desprinsă 
din filon ori metal nelucrat) se aflau acolo nu mai puţin 
de 40.000 galbeni. S-au bucurat pescarii de asemenea 


noroc şi şi-au împărțit nesperata agoniseală. Au pornit 
mai apoi spre cetate, spre Alba Iulia, chibzuind că vor 
afla în oraş vreun neguţător în stare să le schimbe aurul 
ce-l aveau în desăgi. Cum de au aflat oamenii stăpânirii 
de încercarea acelor nevoiaşi de a dobândi bronzul 
crăiţarilor în schimbul galbenilor sunători, nu-i greu de 
imaginat. Încă din prima zi după sosirea lor la Alba 
Iulia, pescarii au fost arestaţi, puşi în fiare ca furii şi 
cercetaţi cu cazne „din porunca eminenţei sale 
cardinalul Manuzzi”, unul din puternicii feudali din 
Transilvania acelui veac; monezile, toate, le-au fost 
confiscate, comoara fiind însuşită fără sfială de către 
înaltul prelat [135]. 

Ştiri despre cele întâmplate au ajuns până la curtea 
imperială. Ferdinand de Habsburg, neliniştit de 
influenţa pe care o exercita cardinalul şi teamă fiindu-i 
de uneltirile acestuia, a trimis un om de încredere, pe 
generalul Castaldi, pentru ca „să ia în cercetare acele 
întâmplări de necrezut” [135]. 

Averile găsite de soldaţii lui Castaldi în ascunzătorile 
castelului de la Gherla, una din reşedințele cardinalului 
Manuzzi - după cum relatează pe larg Wolfgang 
Bethlen — erau impresionante: pe lângă 250.000 monede 
de aur s-au mai aflat 870 funţi de aur nelucrat, precum 
şi vreo 20 funti de „sloi de aur”... Şi mai mare a fost 
depozitul de argint: 1.850 de funti, dintre care o treime 


turnată în lingouri. Nu mai socotim mobilele aurite 
aduse de la Viena şi Paris, oglinzile venețiene, 
panopliile de arme încrustate cu argint şi sidef, 
covoarele de Ispahan, Tebriz şi Şiraz, cei trei sute de cai 
arăbeşti şi semeţele castele. 

Ştiind că un funt reprezintă în sistemul actual de 
măsurare 636 grame, iar greutatea unui galben era de 
circa 5 grame, putem socoti că numai în acest castel 
erau depozitate metale preţioase însumând cu 
aproximaţie 3.000 kilograme. 

Dar o asemenea acumulare de aur şi bunuri nu poate 
fi explicată neapărat prin descoperirea unei fabuloase 
comori. Este plauzibilă şi o altă sursă: spolierea 
mulțimii de către marele feudal care era cardinalul 
Manuzzi şi „dijmuirea” — făţişă sau pe căi ocolite — a 
nobililor ce depindeau de dubla sa autoritate, 
ecleziastică şi politică. Procedând la confiscarea 
averilor cardinalului, Castaldi nu acţiona ca un jefuitor. 
El a dat socoteală suveranului său, Ferdinand de 
Habsburg, raportând ce anume a găsit în castelele 
cardinalului transilvan, a cărui bogăţie şi putere 
creaseră temeri chiar şi regelui. 

Informaţiile furnizate de relatarea umanistului 
transilvan, Lazius, prin 1543, au ajuns la noi datorită lui 
Gheorghe Şincai, istoricul transilvan, care-l citează pe 
cărturarul medieval în Hronicul Românilor, lucrare ce a 


văzut lumina tiparului în 1883. 

Cronicarii medievali reţinând „din gura lumii” 
întâmplarea petrecută în valea Streiului o leagă 
artificial de firul povestirilor istoricului Dion Cassius 
privitoare la înfruntările daco-romane încheiate prin 
victoria lui Traian. Decebal — istoriseşte Dion Cassius — 
văzând că sorții îi sunt potrivnici şi că e pe cale să 
piardă războiul, pentru a nu lăsa pradă în mâinile 
romanilor atâta aur şi argint agonisit, hotărî să-l 
ascundă în aşa fel încât să nu poată fi găsit de 
adversari. El alese pe cei mai puternici dintre sclavi şi-i 
îndrumă să abată apele râului Sargeţia; când matca 
râului fu secată, sclavii săpară o groapă adâncă, într-un 
anume loc, cu chibzuială ales, unde au fost îngrămădite 
avuţiile purtate până acolo. Apoi groapa s-a astupat cu 
pământ, iar deasupra a fost aşternută o pătură grea de 
piatră. După care înturnându-se apele acelui râu în 
matca lor dintotdeauna, nu a mai rămas niciun semn al 
celor întâmplate. O altă parte a preţioaselor sarcini 
scoase în taină din cetate au fost bine ascunse în peşteri, 
ştiute doar de puţini. Când toate câte au fost poruncite 
de Decebal s-au săvârşit cu bine, spre a feri comorile de 
primejdiile viitorului, slujitorii folosiţi pentru a duce 
până la capăt aceste tainice lucrări au fost sortiți morţii. 
Şi nu s-ar fi ştiut niciodată nimic despre cele petrecute 
pe firul Sargeţiei — va arăta Dion Cassius — dacă Bicilis, 


un tovarăş de arme al lui Decebal, luat în captivitate de 
romani, n-ar fi dezvăluit taina pentru a i se cruța viața. 

Scenariul nu-i rău întocmit şi conflictele schiţate 
ritmează dramatic evenimentul relatat; are un singur 
păcat: nu-i original. Un alt istoric, Diodor din Sicilia, va 
relata firul acestor întâmplări. În alt context, în alte 
coordonate temporale şi spaţiale. În relatarea lui 
Diodor, eroul întâmplării e Eudeleon, căpetenia 
paeonilor, seminţie din antica Macedonie, iar râul ce 
tăinuieşte tezaurul se numeşte Sargenţia. Întrucât Dion 
Cassius şi-a întocmit „istoria” în secolul al II-lea e.n., iar 
Diodor îşi scrie relatările în secolului I î.e.n., este 
limpede că primul s-a inspirat din opera sicilianului, 
pentru a da mai mult relief şi culoare relatărilor sale. 
Sargeţia, cu rezonanţele sale apropiate de Geţia, cum 
mai era cunoscută ţara dacilor, i-a inspirat şi numele 
inexistentului râu Sargenţia. Lui Dion Cassius [51] i-a 
plăcut stratagema folosită de Eudeleon, pe care a 
socotit-o demnă de istețimea regelui get. 

Istoricul roman nutrea o sinceră admiraţie faţă de 
Decebal. O mărturisesc culorile vii ale portretului ce-i 
face: „priceput în ale războiului şi iscusit la faptă, ştiind 
când să năvălească şi când să se retragă, meşter a 
întinde curse, viteaz în luptă, ştiind a se folosi cu 
dibăcie de o victorie şi a scăpa cu bine dintr-o 
înfrângere...” 


O ingenioasă rezolvare ca cea povestită de Diodor 
rimează cu virtuțile spirituale ale regelui Decebal. Şi 
istoricul latin a colorat cu această întâmplare, 
închipuită pe de-ntregul, amintita pagină din „istoria” 
sa. Nu l-a înfiorat nicio clipă gândul că nevinovatul său 
împrumut va avea implicaţii după şaptesprezece secole 
şi chiar mai târziu. 

Descoperirea într-o ascunzătoare de pe malul râului 
Strei a atâtor mii de galbeni i-a determinat pe umaniştii 
transilvani amintiţi să identifice acel modest afluent al 
Mureşului cu scornita apă Sargeţia pomenită de Dion 
Cassius. Prin această nejustificată extrapolare, ei ajung 
la concluzia fantezistă că avuţiile aflate de năierii 
mureşeni în valea Streiului nu sunt decât o parte a 
marelui tezaur al regelui Decebal. 

Au trecut de atunci secole. Timp îndelungat, în care 
generaţii de istorici, geografi şi lingvişti, cercetând 
documentele atâtor arhive şi orizonturile arheologice, 
n-au putut descoperi niciun element concludent care să 
pledeze în favoarea unei asemenea identificări. 
Oricum, faptul că printre rădăcinile arborelui prăvălit 
s-a găsit o ispititoare comoară nu poate fi înlăturat din 
discuţie. 

Când, în ce împrejurări şi cine anume a întocmit o 
asemenea ascunzătoare, e greu de spus. Cert e faptul că 
mulțimea de „guldeni“, pe care o evocă scrierile 


medievale, cuprinde şi monede bătute în aur dacic. 
Cum se înfăţişau simbolurile şi siglele acestor piese? 
Umanistul Mathesius Sarepta oferă referiri nu numai 
asupra obârşiei, ci şi a vechimii lor. Cărturarul, 
menţionând că a avut acei galbeni „în faţă ochilor”, 
descrie sugestiv caracteristicile monedelor; pe avers — o 
pasăre Phoenix cu aripile desfăcute, iar pe revers „trei 
figurine” şi inscripţia Koson. Scrierea lui Sarepta, 
întocmită în anul 1554, ne aduce o primă mărturie 
despre acest enigmatic personaj cu care ne vom mai 
întâlni în paginile de față. Dintr-un erudit studiu 
dedicat de numismata Judita Winkler acestor monede 
antice aflăm că asemenea piese stârniseră interesul 
ilustrului Erasmus din Rotterdam; ele se află citate şi în 
lucrările unor cărturari transilvani, ca de pildă într-o 
lucrare a umanistului Ştefan Zamozius tipărită la 
Padova, pe la sfârşitul secolului al XVI-lea. 


Cine e Koson? 


Cine este oare acest Koson, care îşi bate banii în aur 
curat şi-şi are înscris pe ei numele cu caractere eleneşti? 
Ce simbolizează vulturul ce ţine o coroană în gheare — 
imagine ce apare pe toate monedele de acest tip 
descoperite până în prezent? O vreme, ipotezele au 
plutit în gol, datorită precarelor izvoare documentare 


referitoare la perioada istorică în care circulă aurul 
bătut de dinastul enigmatic. 

Să fi fost emişi aceşti aureos în centre greco-romane 
din Etruria sau Bithinia? Ori în monetăria vreunei 
cetăţi eline din părţile Pontului? Asemenea ipoteze au 
fost înlăturate, pe măsură ce în orizontul cercetării s-au 
înfăţişat, grupate, o serie de date ce proiectau o lumină 
revelatoare. S-a stabilit astfel că monedele Koson sunt 
imitate după monede ale Cetăţii Eterne: a fost luat ca 
model un denar roman emis în anii 43—42 î.e.n. De către 
Quintus Caius Brutus, monedă ce purta pe una din fețe 
aceeaşi imagine — un senator flancat de doi lictori — pe 
care o regăsim pe reversul monedelor descoperite în 
Transilvania. Acestea din urmă se înfăţişează în două 
variante: una în care legenda este redată corect, alta în 
care inscripţia este stilizată, semn că cel ce bătea 
moneda nu înțelegea sensul ei. Fenomenul este 
caracteristic pentru emisiunile monetăriilor geto-dacice 
din perioada anterioară lui Burebista şi chiar din 
deceniile următoare. Există premise puternice care 
îndreptăţesc concluzia că piesele de aur cu legenda 
amintită au fost emise de un rege dac, Koson, care şi-a 
exercitat autoritatea în perioada următoare destrămării 
regatului unitar închegat de Burebista. Această 
identificare are ca suport şi un text al istoricului 
Suetonius. În relatarea sa privind „Viaţa celor 


doisprezece cezari”, istoricul latin pomeneşte de faptul 
că împăratul August a fost învinuit că plănuia să facă o 
alianță de sânge cu regele geților, Cotiso. S-a stabilit, 
cercetându-se mai vechi manuscrise ale relatării, că 
iniţial căpetenia getă era numită de către Suetonius pe 
adevăratul nume, Koson. 

Urmărind repartiţia geografică a locurilor unde au 
fost descoperite tezaure alcătuite din monede sau piese 
izolate de acest tip, constatăm că densitatea maximă se 
înregistrează în aria cetăților dacice orăştiene, zonă 
unde îşi avea, probabil, reşedinţa getul Koson-Cotiso, a 
cărui prietenie vroia să şi-o câştige chiar August, 
conducătorul celui mai puternic stat al lumii din pragul 
erei noastre. 

Aurul lui Koson va stârni iar vechile şi, de ce să nu 
recunoaştem, captivantele poveşti despre comorile 
tăinuite ale regelui Decebal. O astfel de descoperire s-a 
produs tot în valea Streiului, în primii ani ai secolului al 
XIX-lea. 

Pe dealul Aninişului, pe la începutul toamnei lui 
1803, un băiețandru, Ilisie pe nume, tot sfredelind 
pământul cu un toiegel, a scos la iveală din pământ „un 
galben”. Tatăl său, Arimie Popa, chemat de fecior, a 
început să sape sub bolta de frunziş a unui fag bătrân, 
unde copilul descoperise moneda. Râvna i-a fost 
răsplătită. Într-o singură noapte, ferindu-se de ochi 


iscoditori, a izbutit să adune în căciulă o avere: 246 de 
galbeni. Ostenind cu sapa în nopţile următoare, în 
acelaşi norocos colţ de pădure, Arimie - nume de 
poveste! — a mai aflat în ascunziş un număr de galbeni, 
aproape întreit cât adunase prima oară. Când să plece, 
a văzut, sau i s-a năzărit că vede, iţindu-se printre 
tufărişuri chipul unui vecin ce-l pândea. Ce gând s-o fi 
iscat atunci în mintea lui Arimie? E greu de ştiut. Fapt e 
că a doua zi, vrând poate să preîntâmpine denunțul, a 
luat drumul Albei pentru a preda stăpânirii o parte din 
galbenii descoperiţi pe dealul Aninişului. Restul 
aurului l-a ascuns în loc ferit şi nimeni nu a mai ştiut ce 
soartă a avut bănetul. 

Ameţitoarea veste despre comoara descoperită de 
Ilisie porcarul s-a răspândit ca focul prin porumbiştele 
uscate, înfierbântând minţile oamenilor din mai toate 
satele megieşe. Mulţi bărbaţi şi-au lăsat atunci plugul 
în țarină şi, fără a-şi lua măcar merinde, au plecat să 
sape între fagii şi aninii de pe dealuri. Unii au fost 
norocoşi, ca preotul din Vâlcelele-Bune, care, tot 
scormonind cu săpăliga pământul pădurii, a dat peste o 
ulcică în care se aflau patru sute de galbeni, galbeni 
fără zimţi, purtând pe una din feţe imaginea unui 
hultan cu aripile deschise, parcă vroind a-şi lua zborul. 
Vânători de comori au apărut cu zecile, cu sutele. O 
gazetă din acel timp, evocând amploarea puhoiului de 


oameni ce invadase pădurea, arată că „se adunase 
mulțime cum numai la bâlci se înghesuie lumea. 
Târgoveţi, feţe bisericeşti, ciobani şi ţărani desculți ce 
bătuseră cale lungă până la Ocolişul Mic. Ei veneau din 
sate depărtate, vuind de ameţitoarea ştire munţii 
Orăştiei şi Haţegul tot...” 

Un cărbunar, originar pare-se din Sibişel, a fost mai 
dăruit de noroc decât toţi ceilalți: el a descoperit, în alt 
loc, un tezaur alcătuit din aproape o mie de „guldeni” — 
de fapt monede dacice, dintre care multe purtau acelaşi 
simbol, vulturul, precum şi legenda Koson scrisă cu 
caractere greceşti. După cum au mai fost şi alţi săteni 
care, tot săpând la întâmplare — cei mai mulţi pe 
culmile Grădiştei Muncelului - au descoperit fie 
arginti, fie monede dacice bătute în aur. 

Într-una din cetăţile din munţii Orăştiei, unde se 
crede că au găsit romanii „Comoara lui Decebal”, în 
ultimele patru secole au fost aduse la lumină mai multe 
tezaure importante. Unul, alcătuit din câteva mii de 
monede de aur şi o seamă de obiecte de podoabă, a fost 
descoperit în 1543. Alte două — în prima decadă a 
secolului al XIX-lea. Acestea din urmă, potrivit 
documentelor ce fac referire la descoperirea lor, 
cuprindeau 2.143 monede de aur. O parte din tezaur a 
fost preluată de monetăria imperială din Alba Iulia şi — 
e greu de crezut, dar aşa s-a întâmplat! — anticele 


monede au fost transformate în lingouri. Printre ele se 
aflau piese de o deosebită valoare istorică şi 
numismatică, purtând numele enigmaticului Koson. 

Dacă însemnăm pe hartă locurile unde au fost 
descoperite tezaure cuprinzând fie monede Koson, fie 
„Sloiuri” de aur şi argint, constatăm că ele se înscriu 
într-un cerc cu o rază de circa 25 kilometri. În 
perimetrul respectiv se includ o parte din munţii 
Orăştiei, antica cetate a dacilor, Sarmizegetusa, şi un 
lung segment din cursul Streiului. Monede cu aceeaşi 
legendă au fost aduse la lumină, de asemenea, în 
hotarul comunelor târnăvene. Cozma şi Axente Sever, 
precum şi în Oltenia şi Banat. 

În ce împrejurare şi când au fost încredințate pazei 
pământului aceste comori? Istoricii nu se pot pronunța 
încă. Pe de o parte, fiindcă până în prezent nu există 
alte referințe documentare despre dinastul dac, pe de 
altă parte fiindcă, în covârşitoare majoritate a cazurilor, 
tezaurele au fost găsite mai mult sau mai puţin 
întâmplător, vânătorii de comori tăinuind fie locul 
descoperirii, fie cantitatea reală a monedelor şi 
podoabelor de aur descoperite. Cum nu a fost 
semnalată nicăieri prezenţa conexă şi a altor monede 
ulterioare, ca dată de emisie, celor bătute de urmaşul lui 
Burebista, este de presupus că miile de monede tip 
Koson au fost ascunse în vremuri tulburi, cu mult 


înainte de a se fi dezlănţuit războiul final între Nerva 
Traian şi Decebal. 

Legenda călătoare prin milenii cu privire la comorile 
ascunse ale regelui Decebal a jucat un rol neaşteptat, 
forţa ei mobilizatoare prilejuind o extraordinară 
descoperire. Săpăturile făcute pe muncelul Grădiştii de 
către căutătorii de comori au avut darul de a deschide o 
primă poartă cercetărilor ştiinţifice ce au urmat în 
cuprinsul munţilor Orăştiei. Nimeni nu bănuise până 
atunci că sub rădăcinile arborilor multiseculari dormea, 
acoperită de timp, o străveche şi neasemuită zidire, a 
cărei revenire sub soare va lumina puternic timpul 
când sub cerul getic se înălțau, cu minunată ştiinţă, 
edificii de piatră de asemenea amploare, încât 
cronicarii acelor vremi spuneau că oamenii Carpaţilor, 
dacii „zidesc munţii”. 

Arheologii au înlăturat ţărâna ce s-a tot cernut la 
Grădiştea Muncelului, descoperind Sarmizegetusa 
dacilor. Multe generaţii de cercetători şi-au învestit 
viaţa şi efortul inteligent până când s-au desluşit toate 
zidirile — fortificaţii uriaşe, palisade de piatră, vaste 
terase tăiate în stânca vie, întărite cu blocuri de calcar şi 
andezită temeinic îngemănate, sanctuare a căror 
construcţie nu numai că vădeşte o viziune originală, 
dar prin particularităţile ei a oferit şi oferă încă 
istoricilor, matematicienilor şi astronomilor un vast 


registru de studii, ca şi temeiuri pentru o seamă de 
interesante ipoteze. 


Cu Domnul-De-Rouă spre curţile lui Ler Împărat 


Eposul popular îl proiectează pe Ler împărat în 
universul fabulos, iar sonorul Lerui-Ler ce ritmează 
glasul colindelor sună ca un nume-simbol al clopoţeilor 
de gheaţă ai iernii. Să fie oare Ler-Domnul doar o 
plăsmuire de poveste? Curțile slăvitului împărat n-or fi 
existat oare cândva? Pentru a răspunde unor asemenea 
întrebări, să cercetăm izvoarele. O legendă, născută în 
Oltenia pare-se, înşiră pe firul mirabilelor întâmplări 
călătoria pe drum de seară a Domnului-de-Rouă, pe 
care ursita îl îndeamnă să-şi îndrepte paşii către curţile 


mult puternicului Ler. Spune vorba poveştii că, după 
ce a petrecut noaptea întreagă drumeţind pe o cale 
podită cu lespezi de piatră, Domnul-de-Rouă a ajuns în 
zori la piciorul zidului cel mare al cetăţii lui Ler. În 
ceasul răsăritului, soarele l-a îmbrăţişat, prefăcându-l 
într-un râu cu ape limpezi... 

E un tulburător miez de adevăr în substanţa epică a 
acestor evocări. Imaginaţia poporului a filtrat şi 
decantat realităţile, potenţând în sugestive metafore 
imagini ale pământului Daciei şi extrapolând eroi ai 
istoriei secolelor 3 şi 4 din primul mileniu al erei 
noastre. Drumul de piatră a existat, iar frânturi din el 
dăinuie şi azi pe pământul Olteniei, de-a lungul 
marelui fluviu: el ducea spre Romula-Malva, unul din 
marile centre urbane ale Daciei romane, ale cărui 
temeiuri au fost statornicite pe vatra unor străvechi 
locuiri dacice identificate de arheologi în hotarul 
satului oltean Reşca [163]. 

Cât priveşte acel râu înfiripat din miticul 
Domn-de-Rouă, el există de asemenea: localnicii îi zic 
Potopinul. Apele lui pătrundeau cândva în Romula, 
capitala Daciei Malvensis, oraş-cetate înălţat la 
confluenţa unor însemnate drumuri strategice şi 
comerciale: cel parcurs de Domnul-de-Rouă venea 
dinspre Drobeta şi sfârşea la porţile Sucidavei, cetate 
aflată pe teritoriul actual al comunei Celei, înglobată 


astăzi oraşului Corabia, altul lega ţinutul dunărean de 
spaţiile carpatine străbătute de Alutus (Olt) de-a lungul 
râului, fiind numit încă multe secole după aceea Calea 
Sării. 

În spaţiul de rezonanţă al legendei, Lerui-Ler este un 
ecou al lui Aurelian Împăratul, nume ce nu s-a şters 
lesne din amintirea locuitorilor Daciei rămaşi în spaţiile 
nord-dunărene după retragerea legiunilor romane. Se 
topeşte poate în acest mitic Ler — spun unii istorici — şi 
amintirea împăratului Galerius, care a văzut lumina 
vieţii sub cerul dacic şi a cărui mamă, de obârşie dacă, a 
trăit în această cetate de pe limesul alutan. 

Aflat la frontieră, într-un punct strategic de mare 
importanţă, oraşul Romula s-a înconjurat de puternice 
ziduri durate din cărămidă şi piatră, ce alcătuiau un 
vast poligon. Soldaţii Legiunii VII Claudia şi-au lăsat 
sigla pe cărămizile fortificațiilor, ca şi alţi oşteni care au 
zidit circuitum muri sub domnia împăratului Phillipus 
Arabs, timp în care Roma a înfruntat mari primejdii. 

O vreme, Romula a izbutit să-şi păstreze şi zidurile şi 
puterea şi bogăţia, dar sub loviturile de berbece ale 
valurilor de năvălitori carpi şi goți, viaţa oraşului s-a 
stins. Puternicul murus, templele de marmură şi 
edificiile de piatră au fost doborâte şi trecute prin foc. 
Au rămas totuşi uimitoare mărturii pe o arie de 
aproape 70 de hectare, unde se întindea aşezarea civilă: 


coloane şi arhitrave, temelii de palate şi turnuri, bolți şi 
nenumărate geme, mici cât unghia, de culoarea 
sângelui sau albastre ca cerut, purtând incizate semne 
neînţelese... 

Cum se vor fi înfăţişat aceste zidiri în ochii satului cu 
veacuri în urmă, de vor fi intrat în legendă drept 
strălucite curţi împărăteşti? Săpăturile arheologice au 
adus iar sub soare o parte din antica aşezare. Mai bine 
păstrate sunt vestigiile a două clădiri situate în forul 
cetăţii. Una dintre ele adăpostea curia, administraţia 
oraşului, fiind alcătuită din două mari săli de adunare 
şi o încăpere mediană - destinată probabil consiliului 
oraşului, ordo decurionum. Dimensiunile curiei atrag 
atenţia. Fragmente de capiteluri şi pilaştri, cornişe şi 
frize, elegante coloane dorice cu fine caneluri, plăci de 
marmură şi urme ale unor policrome decoraţii murale 
ne pot sugera armoniile arhitecturale, amploarea şi 
frumuseţea edificiului. 

Cealaltă construcţie, mult mai întinsă — peste 1.000 
mp — avea numeroase săli, dintre care unele măsurau 
20 metri lăţime... Camerele erau pavate cu cărămizi ori 
cu „beton” făcut din praf fin de cărămidă. Plăci de 
marmură albă împodobeau pereţii unora din marile 
săli. Alte încăperi erau decorate, pare-se, cu fresce, 
judecând după vestigiile unor asemenea decoraţii 
murale care au supravieţuit distrugerilor provocate 


mai mult de oameni decât de muşcătura timpului. 
Plăcile de marmură sunt sculptate. Se disting în câmpul 
decorativ flori şi frunze de iederă, realizate cu aceeaşi 
măiestrie ce a dat fluiditate volutelor şi firesc caliciilor 
florale de pe capitelurile coloanelor din for. 

Această clădire impunătoare, fastuos împodobită, 
care avea multe săli, coridoare şi încăperi 
subpământene, nu era un palat împărătesc, ci doar o 
baie publică - o terma, aşa cum o demonstrează 
ingenioasa instalaţie de încălzire instalată la subsol. 
Maldăre de cenuşă evocă focurile ce se aprindeau 
pentru a încălzi sălile şi apa. Trecând prin burlane de 
lut ars, aerul cald circula în golurile lăsate în ziduri, 
asigurând buna funcționare a  termelor. Apa 
trebuincioasă era adusă printr-un apeduct subteran 
cale de cinci kilometri, dintr-un loc unde se captaseră 
izvoare, identificat azi în hotarul comunei Frăsinetu 
Pădure, judeţul Olt. 

Monumentele oraşului antic şi statuile divinităţilor 
au aprins imaginaţia sătenilor care, vreme îndelungată 
după ce s-a stins viața Romulei-Malva, descopereau 
uimiţi, în zidăriile invadate de vegetaţie, bronzurile şi 
marmurele cu întruchipări nemaivăzute. Ne-au rămas 
din toate acestea doar câteva mărturii: imagini ale 
Dianei şi ale lui Apollo, o placă reprezentând cavalerul 
trac, câteva fragmente de basoreliefuri cu evocări ale 


eroilor mitologiei romane. Şi câteva mii de monede 
bătute de-a lungul mai multor veacuri. Suficiente 
elemente însă pentru a reface în imaginaţie viaţa 
dinamică a acestei cetăţi aflate de strajă la hotarul 
alutan. 

Romula-Malva, întemeiată în secolul al II-lea, se va 
dezvolta rapid atingând o maximă înflorire în prima 
jumătate a secolului al III-lea. Vasta arie înconjurată de 
o centură poligonală de ziduri înalte, ca şi amploarea 
termelor relevă o populaţie numeroasă. Strălucirea 
arhitecturală, eleganța decoraţiei clădirilor din for, o 
seamă de podoabe şi obiecte de lux descoperite în 
comuna  Reşca vorbesc despre bunăstarea şi 
propensiunea spre progres a cetăţii, care dobândeşte pe 
rând investitura de municipium şi apoi pe cea de colonia, 
titlu înalt al oppida-urilor provinciale romane. 

Sub loviturile repetate ale năvălitorilor, cetatea va 
pieri în miezul secolului al III-lea, deşi ca aşezare rurală 
Romula va dăinui încă mult timp, fapt demonstrat de 
documente arheologice, printre care se numără o 
seamă de tezaure şi monede datând din vremea 
împăraţilor romani şi mai apoi din evul bizantin, 
evocat de banii bătuţi în timpul lui Constantin cel Mare 
şi al lui Honoriu. Prin alte descoperiri monetare au fost 
marcate epoca prefeudală şi cea feudală, unele 
documente numismatice conducându-ne până în 


vremea lui Mircea cel Bătrân. 

Peste vatra Romulei au trecut valurile nenumăratelor 
popoare migratoare, iar din zidurile sale locuitorii 
satelor megieşe şi-au luat veacuri de-a rândul piatra ca 
dintr-o carieră, pentru a-şi pune temei la case, pentru a 
întări pe dinlăuntru fântânile şi chiar pentru a alimenta 
cuptoarele de var. Şi totuşi, în veacul lui Dimitrie 
Cantemir, marele cărturar avea să mai afle — de la 
Preda Stambol, un boier muntean pribeag - de 
existența vestigiilor unei măreţe cetăţi durate în 
străvechime pe malul Oltului. 

În pofida distrugerilor ce nu conteneau, Romula şi-a 
mai înălțat o vreme ce i-a mai rămas din vechile 
întocmiri, astfel încât nobilele sale vestigii vor fi 
consemnate de cărturarii de seamă ai veacului al 
XIX-lea, ca Bogdan Petriceicu Haşdeu, Cezar Bolliac, 
V.A. Urechea. A.T. Laurian ne lasă o mărturie 
prețioasă: „Sunt acolo, scrie el, ziduri vechi, nespus de 
multe”... 

Cinci decenii de sistematice cercetări, iniţiate şi 
desfăşurate de prestigiosul arheolog D. Tudor în 
colaborare cu numeroşi specialişti, ne oferă azi această 
amplă perspectivă a oraşului-cetate Romula-Malva 
(localizat în raza comunei Reşca-Olt), care a intrat în 
legendele pământului românesc sub fascinanta aură a 
lui Ler Domnul, Ler Împărat [163; 164]. 


Sub semnul fast al Fortunei 


Aflat la confluența atâtor drumuri, Romula era nu 
numai un activ centru al schimburilor interzonale ci şi 
un important centru de producţie. Dacă Apulum excela 
în domeniul țesăturilor de lână, Sucidava în privinţa 
obiectelor de plumb şi Ampelum (Zlatna de azi) era 
vestit prin podoabele de aur ce le făureau meşterii ei, 
Romula-Malva îşi  câştigase faima prin arta 
meşteşugarilor artişti ce gravau aici pietre preţioase şi 
semiprețioase. Admirabilele realizări ale atelierelor 
romulane, care concurau în frumuseţe şi graţie 
produsele similare ale atelierelor helladice şi italice, au 
fost descoperite şi în alte centre ale Daciei de sud, ca de 
pildă în comuna Orlea. Dar cele mai numeroase ni 
le-au păstrat orizonturile subpământene ale vechiului 
oraş-alutan. 

Meşterii romulani gravau cu iscusinţă în jaspuri, 
cornalină şi onix, profile împărăteşti şi chipuri de efebi, 
eroi legendari şi divinităţi ale fabuloasei mitologii 
romane, prinți ai spiritului, ca filosoful Socrate, paşnici 
ciobani şi mioare, fascinantul chip al Meduzei, 
capricorni avântaţi într-un salt înalt, acvile luptând cu 
şerpi, cerbi maiestoşi, păuni, spice de grâu. Aceste 
minitablouri săpate în piatră dură, unele nu mai mari 


decât o unghie, oglindesc universul spiritual al epocii, 
orizontul vieţii lumeşti a celor ce le făureau şi le 
foloseau drept sigilii ori ca talismane, socotindu-le 
depozitare ale unor forțe oculte. 

Cu o mai mare frecvenţă apare în galeria de divinităţi 
Fortuna, zeiţa ocrotitoare a oraşului, ale cărei atribute — 
flori, ramuri bogate în frunze şi spice de grâu — o 
desemnează deopotrivă ca protectoare a câmpurilor şi 
a pădurilor, a bogăției ogoarelor. 

Anumite geme, purtând incizate simboluri magice 
sau tainice îngemănări de semne criptice, aşa numitele 
abraxaz, slujeau iniţial ca semne de recunoaştere între 
iniţiaţii unor mistere religioase ori între membrii 
bisericii primitive creştine. 

Temele alese, tehnica în care sunt executate gravurile, 
simbolurile şi inscripţiile — unele în latină, altele în 
greacă — permit datarea exactă a epocii în care au fost 
gravate cornalina, cristalul de stâncă, jaspurile roşietice 
şi gălbui, somptuoasele onixuri. Cele mai multe dintre 
gemele cu însemne identificate aparţin primelor trei 
secole ale mileniului 1, dar tezaurul naţional cuprinde 
şi numeroase pietre dure incizate de gravorii evului 
bizantin. Până în prezent, cele mai numeroase pietre 
gravate ni le-au oferit orizonturile arheologice ale 
satului Reşca, adevărat „zăcământ” de geme care a 
furnizat colecţiilor muzeale sute de piese splendid 


decorate. Încă din evul de mijloc al mileniului nostru, 
asemenea pietre montate în inele de metal preţios au 
fost folosite de boieri drept sigilii. Colorate ademenitor, 
cu o decorație originală, gemele au aprins, deopotrivă, 
şi imaginaţia jupânițelor care au poruncit argintarilor 
să le încastreze în brățări şi colane, aşa cum putem 
admira subtilele alăturări de geme, decorate cu făpturi 
fantastice, genii şi profile împărăteşti, în bijuteriile 
încredințate pământului în zilele viscolite de istorie. 

În albia Oltului, în satul vâlcean loneştii Govorii, în 
hotarul comunei Bujoreni-Vâlcea, în adâncul satului 
din jurul castrului de la Săpata de Jos-Argeş, în văgăuni 
şi cariere de piatră, cum e cea de la Bârca-Dolj, în ulcele, 
căldări de aramă sau chiupuri de lut au fost descoperite 
zeci de comori: staterii şi drahmele regilor macedoneni, 
denarii republicii romane, strălucitorii aureos ai 
cezarilor, arginţii Bizanțului desprinşi din strânsoarea 
humei aduc spre noi ecourile şi imaginile vremii lor. 
Un film-fluviu ce evocă nu numai strălucitele nume 
împărăteşti — Aurelian, Alexandru cel Mare, Nerva 
Traian, Filip Arabul, Constantin cel Mare, Justinian — ci 
şi pulsul accelerat al epocii. 

Harta comorilor descoperite în aria Daciei sudice, 
între hotarul de piatră al Mehedinţilor şi limes alutanus, 
include numeroase alte localităţi: Gârla Mare, Gruia, 
Seliştea-lzverna din cuprinsul judeţului Mehedinţi; 


Bârca Belcinu, Bistreț, Dobridor, Cremenari, Flămânda, 
Câineni, Frânceşti, Horez din județul Vâlcea; Grui, 
Moţăţei, Poiana Mare, Pârnaşi şi Vârtop în judeţul Dolj; 
Vâlcele în Argeş; Brădiceni, Bumbeşti, Piteştii din Vale, 
în Gorj; Enoseşti, Costavăţ, Sâmbureşti, Slăveşti şi 
Redea, în judeţul Olt [162; 164]. 

Unele tezaure sunt impresionante: la Slobozia, în 
județul Gorj, au fost descoperite, într-un singur loc, 
3.000 de piese, iar într-alt loc, în apropiere de Dunăre, 
5.000 de monede emise în intervalul de timp ce-l 
marchează domnia împăraţilor Constantin cel Mare şi 
Gratianus. Dar cea mai bogată acumulare de monede 
de argint descoperită în aria Daciei Malvensis a fost 
adusă la iveală în deceniul al VII-lea al veacului al 
XIX-lea la Reşca, în incinta anticei Romula. Opt mii de 
piese, din timpul lui Partinax până la lulia Maesa, 
ilustrează o epocă de înflorire a bogatului şi 
puternicului centru al Daciei Malvensis. 


Reapar verigile pierdute 
„Există două realități a căror imensă zdrobitoare greutate 


nu o simțim, dar fără de care nu putem trăi: aerul şi istoria” 
Lucian Blaga (Elanul insulei) 


Ce-i datorăm lui Andrei Torma 


În istoria descoperirilor arheologice româneşti 
Andrei Torma a intrat în primăvara anului 1968. A 
trecut pragul cu dreptul. În mâini purta o comoară. Aşa 
cum o visăm mai toţi în anii de aur ai copilăriei. O 
comoară ca-n poveşti. Sute şi sute de monede bătute în 
metal preţios. Cu chipuri de mari căpetenii şi care trase 
de cai zburători. Cu semne nemaivăzute. Le-a adus pe 
toate câte le-a găsit în arătură: 644 de monede de argint. 
Le-a dăruit istoriei pământului românesc cu aceeaşi 
firească îndatorire cu care în fiecare primăvară a dăruit 
sămânță pământului care îl hrăneşte, în hotarul 


Şilindiei, comună ardeleană din preajma Ineului. Alţi 
şilindieni au întregit mai apoi tezaurul, donând 
Muzeului din Arad încă 80 de bănuţi care se aseamănă 
cu cei descoperiţi de Andrei Torma nu numai fiindcă 
poartă aceleaşi însemne, ci şi prin neobişnuita lor formă 
de covăţică. O față a monedei e convexă, cealaltă 
concavă. Forma e neobişnuită doar pentru ei. 
Arheologii cunosc prea bine această caracteristică a 
monedelor bătute de geţi. În tarina ei, Şilindia ne-a 
păstrat astfel, milenii de-a rândul, unul dintre cele mai 
bogate tezaure de monede dacice din câte s-au putut 
afla până în prezent. El constituie, în ansamblu, un 
document de deosebit interes: alcătuirea tezaurului, 
însemnele feluritelor monede, modul în care au fost 
executate efigiile, greutatea şi gradul de uzură al 
pieselor constituie nu numai repere pentru stabilirea 
vechimii lor ori a atelierelor în care au fost bătute, ci şi 
semnificative trăsături ale epocii în care monedele 
respective au circulat în spaţiile intracarpatice ale 
geților, precum şi ale timpului în care au fost 
tezaurizate. 

Micile discuri de argint reprezintă una din cele mai 
vechi emisiuni ale monetăriilor dacice. Ele au fost 
bătute în argint curat pe la mijlocul secolului al III-lea 
înaintea erei noastre într-un. Atelier local. Multe dintre 
monedele ce alcătuiesc tezaurul de le Şilindia au pe o 


față reprezentat chipul lui Zeus iar pe cealaltă un 
călăreț. 

Cum se explică această efigie a zeităţii elenice pe o 
monedă a dacilor care au trăit sub cerul lui Zamolxes? 
Explicaţia decurge firesc din evocarea coordonatelor 
economice ale spaţiului getic încă dintr-o perioadă 
premergătoare celei la care ne-am referit. 

În acea vreme, schimburile economice dintre 
geto-daci şi populaţiile din ţinuturile aflate la sud de 
Istru dobândesc o amploare sporită şi au un caracter 
relativ intens. Pe piață apare un instrument facil de 
schimb, moneda, care va înlocui treptat trocul. Paralel 
circulă tot felul de monede, printre care şi cele ale 
cetăților greceşti Thasos, Dyrrachium, Apollonia, dar 
cele mai numeroase sunt tetradrahmele emise de 
puternicul stat al Macedoniei. 

Negoţul cu oraşele pontice — Olbia, Histria, Callatis —, 
precum şi cu statele elenistice din aria tracică aduce, de 
asemenea, în Dacia un însemnat flux de monedă. 
Înflorirea ce o cunosc relaţiile comerciale, atât cele ce se 
produc între triburile dacice cât şi cele dintre uniunile 
tribale, impune ca o necesitate sporirea instrumentelor 
de schimb. Dacia îşi creează singură aceste 
instrumente. Ea bate monedă proprie, luând iniţial ca 
model monedele elenistice. Într-o primă fază, vor fi 
preluate cu precădere figuraţia şi legendele 


tetradrahmelor macedoniene, bătute de Filip II şi 
Alexandru cel Mare. Apar astfel ateliere dacice, unde 
probabil la început modelierii vor fi fost tot meşteri 
greci, care au redat exact însemnele arhetipului şi au 
respectat întocmai greutatea-etalon. Cu timpul, fauri 
vor fi meşterii daci care, necunoscând nici literele 
greceşti şi ca atare nici sensul legendei gravate, vor 
denatura inscripţiile, reducându-le la simple linii. 
Comoara descoperită la Şilindia, alcătuită din 730 
imitații de tetradrahme acumulate evident într-un lung 
răstimp, cuprinde monede caracteristice acestei 
evoluții semnificative — prețioase repere pentru 
numismaţi şi istorici. Acest tezaur constituie o 
interesantă „bancă de date”, care ne oferă semnificative 
informaţii despre starea economică a dacilor din 
câmpia arădeană; numai condiţii prielnice au putut 
asigura asemenea impresionante acumulări. O atare 
stare a fost relevată, de altfel, prin mărturii similare pe 
o mai mare scară geografică. Într-un vast perimetru 
delimitat de Munţii Apuseni, de apele Mureşului şi de 
cele ale Crişurilor au fost descoperite 26 de tezaure. Ele 
cuprind monede bătute în atelierele dacice într-un larg 
arc de timp ce se deschide în secolul al III-lea î.e.n. Şi 
atinge finele primului veac al erei noastre. E un timp în 
care puternice centre politice dacice din câmpia 
Aradului - cum e Ziridava, localitate amintită de 


alexandrinul Ptolomeu în lucrarea sa „Geographia” — 
băteau monedă proprie, instrument de schimb ce se 
impunea firesc datorită intensificării crescânde a 
schimburilor intertribale. 


Comoara de la Măgura 


Aceeaşi vocaţie a dăruirii o consemnează şi efortul 
inteligent al  şcolarilor exploratori din comuna 
băcăuană Măgura. Rezultatul străduințelor lor de a 
cerne din pământul satului natal sigiliile lăsate de 
străbuni a înavuţit cu o strălucită zestre colecţiile 
numismatice ale Muzeului de istorie şi artă din Bacău. 
Până în acea zi când pe cerul Măgurii rândunelele 
caligrafiau o nouă primăvară, nicio cercetare nu se 
încheiase cu o asemenea recoltă generoasă: cei 2.830 de 
denari — bătuţi sub domnia a şaptesprezece împărați — 
reprezintă cel mai bogat tezaur monetar provenit din 
evurile Daciei romane din câte s-au descoperit până 
astăzi în hotarele judeţului. 

Ce căutau în acea zi pe ogorul mătuşii Maria 
Moişoaei, un petec de ţărână de pe apa Negelului, 
ucenicii-exploratori? Ei încercau să reconstituie din 
fragmentele risipite o străveche oală de lut cenuşiu, 
fărâmiţată de tăişul plugului. Când unul din ei — 
cronica expediției nu-l aminteşte, poate tocmai pentru a 


conferi tuturor mândria primei descoperiri — a zărit 
scânteind între bulgări cel dintâi ban de arginti. 

— Mă tot întrebam — în gând, numai în gând! — dacă e 
oare cu putinţă să fi dat de urma unei comori, ne 
povestea Dumitru Chiriţă — unul din eroii luminoasei 
aventuri. 

După un timp, când specialiştii au determinat 
însemnătatea numismatică a tezaurului, tinerii 
exploratori au fost puşi în fața unui adevăr elocvent: 
făcuseră o descoperire remarcabilă. Transcriem din 
carnetul de însemnări câteva fragmente din relatările 
făcute de unii dintre eroii acestei întâmplări, ce mai 
purtau în primăvara lui 1978 uniforma de elev: 

„— Pentru mine, comoara era, cum să vă spun, un 
substantiv comun, oarecare. Acum când se rosteşte 
cuvântul, în mintea mea capătă un anume înţeles. 
Vreau-nu-vreau, îmi spun în gând: comoara de la 
Măgura” (Constantin Vasâlca, elev la Liceul industrial 
nr. 5 din Bacău). 

„— Înainte de a culege din brazdă argintii ce purtau 
chipuri de împărați romani, pentru mine cuvântul 
comoară venea mai degrabă din lumea visurilor. În 
mintea mea comorile aparţineau doar legendelor cu 
feţi-firumoşi şi zmei aprigi. Şi într-o bună zi — cine ar fi 


14 Interviu radiodifuzat în cadrul emisiunii „Vreau să ştiu”, în ziua de 23 
septembrie 1979. 


crezut? 

— Feţii Frumoşi din Măgura au adus la iveală, 
smulgând-o pământului, o comoară adevărată... 
(Lenuta Niţă, 15 ani, elevă la Liceul industrial nr. 4 din 
Bacău). 

„— În ce mă priveşte, faptul că am contribuit, alături 
de ceilalți colegi la descoperirea tezaurului de denari 
imperiali romani, a constituit cea mai emoţionantă, cea 
mai vie lecţie de istorie din cele la câte mi-a fost dat să 
particip. N-am să pot uita niciodată ziua aceea! Se 
adeverea sub ochii mei ceea ce învățasem din cărți 
despre obârşiile neamului... „(Viorel Neacşu, elev al 
Şcolii generale nr. 1 din Măgura, jud. Bacău). 

Amprenta acestei întâlniri cu Istoria - în care 
entuziastă călăuza a fost dragostea profesorului 
Dumitru Tătaru pentru copiii ce i s-au încredinţat — a 
concretizat-o în cuvinte puţine elevul Gheorghe 
Gavrilă: 

— Întâmplarea aceasta a lăsat în mine, în noi toți, o 
urmă adâncă. Ne-a adus satisfacția unei munci bine 
făcute, dar şi altceva. Am trăit o mare bucurie: aceea că, 
prin modestele noastre cercetări, am putut să redăm 
istoriei Măgurii o verigă din cele pierdute. 


O pagină inedită 


Fierul plugului aduce deseori spre noi, din 
adâncurile ogorului, semnele străvechimii. Câteodată, 
comorile nu mai aşteaptă. Urcă singure din mileniile 
adormite şi ies la iveală în drum, sub ochii noştri. Aşa 
s-a întâmplat, într-o bună zi, în ţinutul Banatului. 
Spălat de şuvoaiele torențiale, lutul a lunecat la vale, 
lăsând sub cerul liber un pumn de bănuţi, chiar pe 
marginea şoselei. Trecătorii au cules monedele cu 
înfiorare, ca pe nişte flori cum rar le-a fost dat să 
întâlnească. Tezaurul îngropat în urmă cu şaisprezece 
veacuri constituie azi temeiul unor concluzii care 
clarifică o semnificativă perioadă din istoria acestor 
părţi a ţării. Împărăteştile efigii relevă că autoritatea 
Romei se face simțită în această parte a ţării până către 
sfârşitul celui de al patrulea secol al erei noastre, 
răstimp în care viaţa pământenilor se petrece potrivit 
străvechilor rosturi şi tradiţii. 

Asemenea documente se alătură semnificativ altor 
mărturii arheologice. Severus Alexander, Filip Arabul, 
Constantin cel Mare, împărați romani din secolele al 
III-lea şi al IV-lea, îşi au efigia pe cele 2.000 de monede 
descoperite la Mehadia (Ad Mediam de odinioară), 
precum şi pe piesele tezaurului — 1.616 monede! — 
dezgropat la Tibiscum (Jupa — Caraş Severin). Aceluiaşi 
timp îi aparţin tezaurele monetare aduse la iveală la 
Smida Veche-Berzovia şi în vatra anticii Acmonia, 


comuna Zăvoi de astăzi (jud. Caraş-Severin). Verigile 
acestui lanţ se prind de alte verigi mai vechi, întărind 
temelia demonstraţiei. 

În 1925, în hotarul comunei Jupa (jud. Caraş-Severin) 
a fost descoperit un tezaur alcătuit din aproape 1.000 
de monede romane. El prezenta două remarcabile 
trăsături: unele dintre monede aparţineau perioadei 
marcate de domnia împăraţilor din secolele II şi III, în 
timp ce altele fuseseră bătute spre sfârşitul secolului 
următor. Prin această ultimă trăsătură, tezaurul 
dobândea în aceea perioadă valoare de unicat. Se 
remarca de asemenea diversitatea atelierelor în care 
fuseseră bătute monedele, ateliere răspândite pe tot 
întinsul imperiului: unele proveneau din monetăria 
Cetăţii Eterne, altele din Heracleea, Tesssalonic, 
Nicomedia şi Constantinopol. 

De atunci numărul unor asemenea descoperiri a 
sporit considerabil, înregistrându-se mai bine de 50 de 
tezaure monetare cu aceleaşi caracteristici. Studiul lor 
evidenţiază mai multe elemente comune: 

e majoritatea au fost aduse la lumină în raza sau 
chiar în vatra unor aşezări romane — Dierna (port antic 
situat la gura râului Cerna), Tibiscum (Jupa), Pojejena, 
Ad Mediam (Mehadia) — aşezări care şi-au continuat 
viața şi în veacul următor retragerii autorităţilor 
romane din Dacia în spaţiile de la sud de Dunăre; 


e cu rare excepţii, depozitele monetare dezgropate în 
aria bănăţeană cuprind un mare număr de piese, unele 
atingând valori excepţionale, de ordinul miilor de 
unităţi. Printre acestea a fost descoperit un tezaur care 
însuma 5.000 de monede imperiale romane; 

e ponderea importantă pe care o deţin monedele 
imperiale din secolul al IV-lea în componenţa acestor 
tezaure conferă Banatului un loc de excepție, 
specialiştii apreciind că „nici în provinciile romane din 
sudul Dunării nu se cunoaşte o cantitate atât de mare 
de monede emise în secolul al IV-lea care să facă parte 
din tezaure sau descoperiri izolate” [7]. 

Coroborate cu alte documente materiale, epigrafice şi 
arheologice, cât şi cu unele texte istorice, tezaurele 
bănăţene susţin prin structura lor teza unor istorici ca 
E. Chirilă, N. Gudea şi I. Stratan, cărora li se alătură şi 
alţi oameni de ştiinţă, printre care dr. loan Horaţiu 
Crişan, potrivit căreia Banatul, sau o parte din această 
provincie, a aparţinut în secolul al IV-lea Imperiului 
roman. 

„Teza după care aici s-au înstăpânit sarmaţii se 
dovedeşte neîntemeiată - subliniază dr. Ion Horaţiu 
Crişan. La nordul Dunării, în spaţiul Banatului ca şi în 
zonele situate spre est, în Oltenia şi Muntenia, 
daco-geţii şi-au dus mai departe viaţa în cadrul 
vechilor aşezări. Ei au continuat să întrețină 


permanente şi intense legături cu fraţii lor de dincolo 
de Carpaţi” [32]. Aşa îşi găsesc explicaţie tezaurele 
monetare descoperite în cuprinsul unor vechi aşezări 
romane situate chiar pe teritoriul Daciei Porolissensis, 
cum este cel recent ieşit la iveală în aşezarea civilă de 
pe lângă castrul roman de la Gherla. În acelaşi sens mai 
pot fi amintite tezaurele descoperite la Laslea, în 
județul Sibiu, sau în pasul Vulcan. Toate acestea au 
aceeaşi compoziţie, alcătuite fiind din monede ce se 
eşalonează din secolele II-III până la sfârşitul secolului 
al IV-lea. 


Imprejurări care demonstrează că, uneori, arama poate 
fi mai de preţ decât aurul 


Numeroase tezaure monetare au fost recuperate de 
arheologi în vatra sau în împrejurimile unor vechi 
aşezări civile romane, precum şi în vecinătatea unor 
castre din Dacia transilvană. Monedele acestor 
depozite au fost bătute în ateliere din mai tot cuprinsul 
imperiului — la Histria, în Transilvania, în Moesia — 
de-a lungul mai multor veacuri începând cu secolul al 
II-lea şi sfârşind în unele locuri cu secolul al V-lea, cum 
e cazul tezaurelor descoperite în localităţile Iernut, Criş 
şi Ideciu de Sus, unde se găsesc şi monede cu efigia 
bazileului  Theodosiu II, bătute către mijlocul 


mileniului I. 

lernut, Criş, Cristeşti, localităţi aflate în zona 
Mureşului superior, printre multe alte aşezări din arcul 
Carpaţilor, au păstrat în ogorul lor numeroase monede, 
dintre care cele bătute în vremea lui Constantinus I 
(305-306) marchează piesele cele mai vechi ale 
tezaurului descoperit la Cristeşti; acumulările făcute 
ulterior în cadrul aceluiaşi depozit se sfârşesc cu o 
monedă purtând efigia lui Honorius, emisă în primul 
pătrar al secolului al V-lea. Monede din vremea 
împăraţilor Theodosiu (408-450) şi Valentinianus III 
(425-455) ilustrează de asemenea „harta comorilor” 
aduse la iveală în zona superioară a Mureşului. 

Monedele mărunte din bronz masiv folosite în 
relaţiile de schimb domină în depozitele acelui timp. O 
asemenea trăsătură are o semnificaţie majoră, 
conferind descoperirilor făcute în aria transilvană şi 
bănăţeană o însemnătate aparte. Pentru un istoric, 
valoarea unui tezaur nu este decât subsidiar determinată 
de valoarea materialului nobil şi a pietrelor preţioase, 
ori de raritatea numismatică a pieselor identificate. 
Treapta valorică pe care se plasează obiectele 
descoperite e determinată cu precădere de ce anume 
povestesc acestea, de semnificaţia lor în contextul istoric, 
de ineditul informaţiei pe care o marchează prezența 
lor în orizontul arheologic unde au fost găsite. 


Însemnătatea lor documentară, sugestiile generate de 
structura şi atributele specifice ale tezaurului 
stimulează cercetătorul să caute mai departe acele 
verigi necesare  întregirii lanţului de informaţii 
dobândite până în acel moment. Bunăoară, structura 
depozitelor monetare intracarpatice amintite, ca şi 
aceea a multor altor tezaure monetare aflate în 
teritoriile Daciei Superioare - la Apulum, Napoca, 
Ulpia Traiană, Sarmizegetusa Cincşor, Veţel, Hoghiz, 
Olteni, Gherla — relevă cercetătorului că în aceste locuri 
viața a continuat în vetrele aşezărilor romane şi după 
retragerea armatei şi a administraţiei imperiale, 
populaţia continuându-şi traiul pe vechile făgaşuri. 
„Numai o populaţie statornică, obişnuită a folosi 
moneda ca instrument curent de schimb şi care 
cunoaşte avantajele ce le asigură ea, a putut-o folosi în 
continuare” -— conchide în cercetările sale dr. 
Constantin Preda [123]. 

Cercetările întreprinse de istoricii şi arheologii din 
Cluj-Napoca, Târgu Mureş, Braşov, Bucureşti deschid o 
amplă perspectivă, permiţând interpretarea într-o 
lumină nouă a tuturor tezaurelor monetare descoperite 
la Reghin, Nireş, Bran-Poartă, Cipău etc, precum şi a 
unor descoperiri izolate de monede ce au circulat şi au 
fost acumulate după anul 271, în tot cursul perioadei în 
care s-au petrecut, val după val, neamurile migratoare. 


Frecvența unor asemenea descoperiri este 
semnificativă pentru întreg teritoriul Daciei romane. În 
limitele acestuia s-au făcut până în prezent circa 300 
descoperiri monetare din perioada ulterioară anului 
271; mai bine de jumătate din acestea provin din 
cuprinsul intracarpatic al Banatului. În aria bogatului 
Apulum s-au găsit ascunse în pământ numeroase loculi 
— puşculițte de lut ars — şi o seamă de tezaure ce 
cuprindeau şi monede bătute pe vremea împăraţilor 
Valens şi Valentianus. Ştiut fiind că Valentianus a 
domnit în ultimul pătrar al secolului al IV-lea, marcajul 
cronologic devine cum nu se poate mai grăitor. Din 
această perioadă, în care autohtonii îşi continuă traiul 
în vatra aşezărilor Daco-romaniei, au ieşit la iveală 
numeroase tezaure, atât în Transilvania şi Banat, cât şi 
în părţile apusene şi de miazănoapte ale Olteniei. 
Strânsese o frumoasă avere acel locuitor al vicusului 
din preajma actualei aşezări dunărene Pojejenia, din 
moment ce a încredinţat pământului 1.000 de monede, 
cântărind mai bine de 7 kilograme. Piese cu efigia 
împăratului Iulian Apostatul (361-363) înscriu acest 
moment tot în secolul al IV-lea, timp în care se 
încadrează şi tezaurele descoperite la Bozovici, 
Deda-Timiş (unde s-au găsit monede din vremea 
împăraţilor  Valentianus II, Valens şi Graţian), 
Becicherecu Mare, precum şi în Valea Mureşului la 


Germisara. Încărcat de semnificaţie deosebită apare 
tezaurul descoperit în amfiteatrul Sarmizegetusei. 
Zidurile puternice ale edificiului roman au fost folosite 
drept fortăreață de către locuitorii acelei aşezări, care în 
cursul celui de al patrulea secol au întâmpinat cu arma 
în mână asaltul migratorilor, lăsând pământului paza 
agoniselii lor — monede de argint şi bronz, ce 
încadrează acele vremi în cursul celui de-al patrulea 
secol al erei noastre. 

Tezaurele constituite într-un interval de timp relativ 
îndelungat, cât şi descoperirile de monede romane 
izolate, a căror datare arată că ele se înşiră fără 
întrerupere din epoca aureliană până la sfârşitul 
imperiului, demonstrează — după cum remarcă dr. C. 
Preda -— existența unei circulații continue a monedelor 
romane, menţinerea unui permanent contact cu lumea 
romană din sudul Dunării. La aceeaşi idee concură şi 
opiniile arheologului dr. Nicolae Gudea: „Imperiul a 
căutat să menţină legăturile economice cu fostele 
teritorii din Dacia romană. În condiţiile în care, în 
general, exportul de monedă este frânat, dacă nu chiar 
interzis în afara hotarelor imperiului, se poate constata 
un adevărat aflux de monedă romană de bronz spre 
Transilvania”. 

În lumina acestor cercetări, geto-dacii din cuprinsul 
arcului carpatic ni se înfăţişează ca o populaţie stabilă, 


ce desfăşoară o intensă activitate economică. 
Discursul bănuţilor de aramă se vădeşte astfel pe cât 
de concis, pe atât de elocvent. 


Tezaurele cetăţii Tamasidava 


Tamasidava şi Zargedava, localităţi dacice semnalate 
de alexandrinul Ptolemeu (Geographia, III, 10, 8), au 
constituit până nu demult doar vagi referiri 
toponimice. Firul informaţiilor complementare era 
subţire, foarte subţire. Şi totuşi, la capătul unor 
stăruitoare lucrări de prospectare şi explorare, o echipă 
de arheologi alcătuită din Vasile Ursachi, Viorel 
Căpitanu şi Constantin Buzdugan a izbutit să le 
determine realele coordonate. Săpăturile sistematice 
din aria judeţului Bacău au dus la identificarea 
anticelor dave: Zargedava, reşedinţa căpeteniei gete 
Dicomes, la hotarul localităţii Brad, iar Tamasidava pe 
teritoriul satului Răcătău de Jos. 

Înnobilat de sigiliul civilizaţiei dacice, pământul 
băcăuan dă la iveală fortificaţii, locuinţe şi ceramică 
dacică specifică secolului I î.e.n., şi următorului, 
precum şi două tezaure — la Răcătău - formate din 
monede republicane bătute la Roma. 

Descoperirea acestor tezaure în preajma Siretului 
nu-i întâmplătoare. Râul, arteră de circulaţie şi 


excelentă cale de negoţ, marchează printr-o seamă de 
alte documente monetare fluxurile economice ale 
vremii, schimburile de bunuri ce se efectuau nu numai 
între formaţiile tribale locale, ci şi între geto-dacii acelor 
ținuturi şi Imperiul roman. 

Aceste revelații ce ni le oferă rezultatul investigaţiilor 
arheologice nu au un caracter singular, izolat. Ele se 
conjugă cu alte semnificative descoperiri realizate în 
spaţiile dintre Carpaţi, Siret şi Dunăre. 

„Prin strădania a generaţii întregi de cercetători, în 
care intră şi cea a primei jumătăţi a secolului trecut — 
afirma doctor docent Bucur Mitrea, într-o convorbire 
purtată în pragul primăverii anului 1979 — s-au putut 
strânge din pământul Moldovei peste 200 de tezaure şi 
monede răzlețe; localităţile unde s-au făcut asemenea 
descoperiri lasă impresia şi nu numai impresia că 
Moldova este «pavată» cu asemenea descoperiri”. 

Chipul senin al lui Apollo şi efigia Dianei Lucifera 
împodobesc multe dintre monedele bătute în urmă cu 
2.100 de ani, iar efigia lui Octavian August 
individualizează denarii primului secol al erei noastre. 

Cei nu mai puţin de 20.000 denari aflaţi în aria 
moldovenească demonstrează intensa pătrundere 
economică romană în aceste ţinuturi, marcată atât în 
perioada amintită cât şi mai târziu, în următoarele 
două secole. Schimbul de bunuri s-a desfăşurat nu 


numai pe axa Siretului, ci şi prin păsurile carpatice şi 
prin contactele cu romanitatea dobrogeană. 

Davele de pe Siret, ca şi cetăţile ridicate la Poiana 
Nicoreşti, în Vrancea, au constituit unele din 
principalele centre tribale care au contribuit la 
întreţinerea acestor active schimburi cu lumea romană 
contingenţă. 


Focuri vii pe brazda lui Novac 


„Însă nu puțină mirare este, la toți câți scriu despre 
aceasta, nici la câți bine vor socoti de aceşti rumâni cum s-au 
tinut şi s-au stătut până astăzi, aşa, păzindu-şi şi limba şi 
cum au putut şi pot şi pământurile aceste lăcuiesc?” 

Stolnicul Constantin Cantacuzino 


(Istorie a Ţării Româneşti) 
Sâmburele real al legendelor 


Un val de pământ, durat în vremuri pierdute în 
aburul legendei, străbate pieziş Câmpia Dunării. 
Troianul, cu miez de lut învârtoşat prin arsură, 
consolidat odinioară cu puternice întărituri gândite de 
arhitecţi-strategi, a constituit o redutabilă fortificaţie. Şi 
azi, în pofida adâncilor muşcături ale timpului, mai 
păstrează, în unele locuri, înălţimi de aproape trei 
metri. Şanţuri foarte adânci, cu deschideri de zeci de 
metri şi palisandre robuste, înălțate pe vremea valului, 
confereau odinioară acestui colos nu numai grandoare, 
ci şi o manifestă eficienţă pe plan militar. Turnuri de 
veghe şi forturi chibzuit plasate îl jalonau în toată 
desfăşurarea lui. 

Aceste structuri, cât şi traseul valului au fost 
reconstituite în linii esenţiale, datorită cercetărilor 
conjugate a mai multor generaţii de istorici şi arheologi. 
Valul porneşte din partea de apus a Olteniei, din 
preajma comunei mehedințene Hinova şi, urmărind 
zona dintre deal şi câmpie, străbate teritoriile multor 
sate doljene, printre care Robăneşti, trece pe la 
marginea Craiovei şi se îndreaptă apoi spre Olt. 
Vestigiile lui au fost depistate şi la Măneşti - 


Dâmboviţa, Târgşoru Vechi — Prahova, precum şi în 
cartierele mărginaşe ale Ploieştiului. Arheologul P. 
Polonic a dat peste urmele valului mult mai departe. 
Călăuze i-au fost vechile numiri ale locurilor 
menţionate în actele de hotărnicie ale moşiilor, 
întocmite în veacurile trecute. În aceste înscrisuri, el 
află semnificative toponime: Traian, Măluşelul Valului, 
Şanţul cel Mare, Drumul Săpat, Săpatul, Drumu cu 
brazdă... 


Cuţitul plugului ce răstoarnă pământul de atâtea sute 
şi sute de primăveri, viforele secolelor ce s-au perindat 


i-au domolit coama şi i-au topit înălțimea robustă. 
Trupul împuţinat, scindat, a fost covârşit de nisipuri şi 
buruieni, de porumbişti şi holde şi nu în puţine locuri 
peste curbele domolite au răsărit stejari, dafini şi 
frasini, înstăpânindu-se apoi păduri dese ce tăinuiesc, 
poate, neştiute tezaure ale istoriei noastre. În universul 
de legende al pământenilor, valul nu e altceva decât o 
brazdă de țărână dislocată de fierul plugului. O brazdă 
uriaşa însă, pe măsura forţei năzdrăvane a lui Novac, 
erou al satului românesc. Fierul plugului dobândeşte 
astfel puteri fermecate, isprava novăcească 
alăturându-l pe inimosul făptaş acelor eroi fără 
seamăn, lorgu lorgovan, Gruia Grozovanul, Toma 
Alimoş Herculeanul: 


„Faptele-i de Făt-viteaz 

Se mai spun, se cântă ş-azi; 

Şi mereu — din grai, din strune — 
Moşii la nepoți le-or spune!? 


Erou al multor cântece, străjer al dreptăţii şi al 
libertăţii, Novac este dăruit în legendele românilor cu 
puteri herculeene; în munţii Gorjului, de altfel, 
uriaşilor din poveşti li se spune novaci. Dimensiunile 
considerabile ale  neîntrecutului val de apărare 
îndreptăţesc pe deplin metafora rapsozilor. Volumul 


de pământ dislocat se exprimă în cifre ameţitoare. 


Când, în ce împrejurări şi cine a înălţat acest uriaş val 
de apărare? O îndelungată vreme neexistând suficiente 
elemente obiective pentru a se formula o concluzie 
fermă, opiniile istoricilor au fost împărţite. Unii 
socoteau că troianul a fost construit chiar de către 
Traian; alţii i-au desemnat ca autori pe cezarii secolului 
al III-lea. Răspunsul la toate întrebările — argumentat cu 
plurale argumente-literare, arheologice, epigrafice şi 
numismatice — l-au oferit, concludent, cercetările 
realizate şi finalizate în cursul ultimelor decenii. 
Cercetări arborescente în care s-au ilustrat, pe tot 
cuprinsul ţării, valoroase echipe de specialişti (84; 162, 
164). 

Suprapunerea fluxurilor de lumină generate de acele 
cercetări au oferit o proiecţie cinetică a evenimentelor 
care au constituit cadrul şi totodată miezul acelui 
interval de timp în care a fost durată „Brazda lui 
Novac”. 


„Să aţină calea barbarilor” 
Cercetările arheologice desfăşurate în câmpia 


bănăţeană şi în spaţiile dintre defileul Porţilor de Fier şi 
câmpia romănăţeană, până spre malul dobrogean al 


Dunării dinspre Capidava, aduc lumini noi asupra 
vieţii daco-romanilor. 

Numeroasele tezaure îngropate după retragerea 
administraţiei aureliene vădesc zile încărcate de 
nelinişti şi primejdii. Peste fertilele pământuri năvălesc 
triburi războinice. Un timp s-a crezut că erau seminţii 
germanice, ostrogoți şi vizigoți, a căror presiune 
crescândă a determinat Roma să-şi replieze forțele în 
sudul marelui fluviu. Repetatele atacuri ale acestor 
triburi războinice, aliate cu dacii liberi din Carpaţii 
Orientali, devastaseră bogatele ţinuturi ale Moesiei şi 
Iliricum-ului. Crearea unei linii fortificate de apărare 
de-a lungul Istrului era soluţia ce o găsiseră strategii 
imperiului pentru a apăra provinciile romane situate la 
miazăzi de Dunăre. 

În această conjunctură, în ţinuturile aflate la nord de 
Dunăre pătrund carpii — ale căror incursiuni, de altfel, 
fuseseră frecvente şi în secolul anterior —, precum şi o 
seamă de alte triburi de daci liberi mărginaşi, 
statorniciţi până în acel moment în vestul Munteniei, în 
regiunile Moldovei, în Maramureş şi în Crişana. Şi 
totuşi, mai multe izvoare istorice consemnează faptul 
că goții au pătruns masiv în Dacia postaureliană. E pe 
deplin adevărat. Trebuie reţinută însă o circumstanţă 
semnificativă, reieşită din studiul sistematic al 
documentelor de cultură materială şi spirituală ce 


marchează această pătrundere: triburile germanice la 
care ne referim şi-au manifestat prezenţa în spațiul 
nord-dunărean al Daciei romane după pătrunderea 
dacilor liberi, în secolul al IV-lea, după cum conchid, în 
temeiul cercetărilor din ultimii ani, oamenii de ştiinţă, 
printre care se numără şi dr. Dumitru Protase, căruia îi 
datorăm aceste precizări. 

În aceste împrejurări, Roma îşi menţine pe malul 
stâng al marelui fluviu o serie de baze militare, puncte 
de maximă importanţă strategică. Imperiul era 
interesat să-şi păstreze exploatările minere. Aurul, 
arama, plumbul ajungeau la Pojejena (localitate aflată 
în actualul judeţ Caraş-Severin) pe drumurile vegheate 
de soldaţii legiunii Claudia din Cuppia, cetatea Cuppia 
fiind unul din principalele „capete de pod” ce asigurau 
supravegherea spaţiilor sudice ale vechii provincii 
romane. Acest control s-a exercitat printr-un sistem 
bine organizat în fortificaţii şi turnuri de veghe din 
câmpia bănăţeană şi până la vărsarea în Dunăre a 
râului Altitus (Oltul). Pojejena, Sviniţa, în Mehedinţi şi 
apoi Dierna (Orşova Veche), Drobeta, ce-şi păstrează 
rolul de bază strategică şi navală, Desa, situată nu 
departe de Calafat, şi Sucidava din preajma Corabiei 
sunt locurile fortificate de pe malul stâng al Dunării în 
care Imperiul roman a continuat să-şi manifeste 
prezenţa şi puterea multe decenii după retragerea 


aureliană. Urme ale stăpânirii romane târzii, din 
secolele III şi IV, au fost identificate nu numai în 
centrele amintite, ci şi în alte locuri, fapt atestat, 
bunăoară, de numeroasele tezaure monetare alcătuite 
din piese bătute în secolul al IV-lea, descoperite în 
zonele miniere din preajma localităţilor Moldova 
Veche şi Moldova Nouă. 

Dacă o vreme — din timpul domniei lui Aurelian şi 
până în primele decenii ale secolului al IV-lea - 
imperiul îşi exercită controlul doar asupra unor spaţii 
relativ restrânse, în timpul lui Constantin cel Mare se 
produce o puternică expansiune a stăpânirii romane la 
nord de limesul danubian. Către sfârşitul primului 
pătrar al secolului al IV-lea, dezlegat de greutăţile 
nenumărate ce le întâmpinase în luptele cu goții, cu 
sarmaţii ca şi cu Licinus, ce râvnea singur sceptrul 
împărătesc, Constantin cel Mare întocmeşte un bine 
chibzuit şi îndrăzneţ plan strategic, a cărui înfăptuire 
trebuia să asigure reîncorporarea în imperiu a 
teritoriilor Daciei  nord-dunărene. Despre unele 
întâmplări mai de seamă din câte s-au petrecut în acei 
ani la Dunărea de Jos, ne relatează Procopios, istoricul 
bizantin din Caesareea, în cartea sa despre zidiri (De 
aedificiis) în care aduce elogii construcţiilor militare şi 
civile realizate sub domnia lui Iustinian. El arată că 
„pentru a împiedica năvala barbarilor ce se aflau în 


nordul Dunării împărații romani de odinioară «au 
împânzit» cu fortărețe şi castele întregul mal al 
fluviului nu numai pe partea dreaptă, ci pe ici pe colo, 
şi pe cealaltă parte”, pe teritoriul Daciei 
nord-dunărene, aşadar. Aceste afirmaţii ale 
cronicarului sunt întărite şi completate de un document 
al vremii, Notitia dignitatum, o evidenţă oficială a 
unităţilor militare cantonate în diferitele părţi ale 
imperiului. Acest registru consemna existenţa unor 
garnizoane romane în mai multe localităţi aflate pe 
malul stâng al Danubiului — Dierna, Drobeta, Sucidava 
- poziţii-cheie prin care se puteau controla ţinuturile 
dunărene de la defileul Porţilor de Fier şi până la 
vărsarea Oltului, important drum de ape ce conduce 
spre pasurile Carpaţilor. În numai patru ani, din 324 
până în 328, au fost reconstruite vechile fortificaţii 
cărora li s-au alăturat noi castele şi turnuri de veghe. 
Deosebita însemnătate strategică şi economică pe 
care împăratul a  acordat-o teritoriilor Daciei 
nord-dunărene l-a determinat să construiască un mare 
pod cu picioare de zidărie placată cu piatră. Podul se 
arcuia peste Dunăre din dreptul cetăţii Cescus (azi 
Ghighen, Bulgaria) situată pe malul drept al fluviului, 
până la porţile Sucidavei, cetate-cheie a întregului 
sistem de fortificaţii ce veghea asupra Câmpiei de Jos. 
Această adevărată operă de artă, realizată, pare-se, 


de un mare arhitect al vremii, Theophilus Patricius, 
admirator şi urmaş ca geniu al celebrului Apolodor din 
Damasc, avea dimensiuni considerabile. Cei 2.400 
metri pe care-i străbătea deasupra apelor îl rânduia ca 
cel mai lung pod dintre toate câte fuseseră construite în 
imperiu până la acea dată. Piesă magistrală a 
ingeniosului plan strategic, podul fusese astfel plasat 
încât să asigure afluirea armatelor spre cel mai sigur şi 
fără ocol drum ce ducea în valea Oltului. A fost refăcut 
totodată şi drumul dintre Sucidava şi Romula, fosta 
capitală a Daciei Malvensis. 

Autoritatea imperiului este astfel restaurată pe o 
vastă întindere din Câmpia Dunării de Jos, regiunile 
respective cunoscând infuzia unor repetate valuri de 
coloni. Şi în Banat, după cum am amintit, sunt 
recucerite zone însemnate... 


Tezaure-reper 


Teritoriile înglobate imperiului sunt delimitate în 
nord de imensul val înălțat din pământul dacic — o 
frontieră ce se înscrie ca o semnătură, ca o siglă a forţei 
cu care Imperiul îşi impunea autoritatea în spaţiile 
sudice ale fostei ctitorii  traiane. Semnătura 
constructorului este autentificată de prezenţa masivă a 
ceramicii şi monedelor ce aparţin domniei sale. 


„Monedele constantiniene şi ceramica romană din 
secolul al IV-lea — subliniază dr. Docent D. Tudor — se 
găsesc în mare cantitate numai până la poalele Brazdei 
lui Novac” [162; 164]. 

Mărturii în această privinţă apar mereu. Nu de mult, 
pe un şantier de construcţii din Piteşti, cupa unui 
excavator a adus la suprafaţă şapte monede imperiale, 
bătute în al patrulea secol al erei noastre. „Aceste noi 
documente numismatice — releva Paul Dic, secretarul 
filialei piteştene a Societăţii de ştiinţe istorice — 
îmbogăţesc arhiva arheologică acumulată până în 
prezent, arhivă ce demonstrează că în ţinuturile 
apărate de valul fortificat, cunoscut sub numele de 
«Brazda lui Novac dinspre miazănoapte», în cursul 
secolului al IV-lea, circulația monetară era activă, ca 
efect al unei intense vieți economice”. 

Câmpia dunăreană cunoaşte acum o nouă vigoare: 
valurile de coloni sporesc nu numai populaţia acestor 
regiuni, ci intensifică sensibil şi viaţa economică din 
spaţiile Daciei reintegrate în Imperiu. Autohtonii, 
daco-romanii ce au rămas pe pământurile lor din 
strămoşi, ca şi noii veniţi, coloniştii, au participat, 
neîndoielnic, la construcţia marelui val, a cărui înălţare 
cerea multe brațe de muncă. Efectivele militare locale 
n-au putut asigura în întregime forțele necesare acestei 
întreprinderi, pe drept cuvânt herculeană. Cu atât mai 


mult cu cât alerta era permanentă: oricând triburile 
migratoare puteau bate hotarul imperiului. Această 
ispravă novăcească nu ar fi putut să fie dusă la bun 
sfârşit fără masivul ajutor al localnicilor, conlucrare ce a 
consolidat solidaritatea în fața primejdiei comune, 
accentuând totodată influenţele economice şi culturale 
exercitate de civilizaţia romană. 

Răstimpul celor şaptesprezece decenii în care 
Imperiul continuă să stăpânească spaţii relativ întinse 
din nordul Dunării, asigurând prin aceasta menţinerea 
unor relaţii economice şi culturale între Daco-romania 
şi masivul bloc al romanităţii balcanice, are ample, 
profunde implicaţii în procesul de naştere şi devenire a 
poporului român şi aduce o vie contribuţie ad linguae 
conditam, la geneza limbii pe care o vorbim. 

Spre aceste concluzii — formulate în esenţă de vasta 
operă de cercetare iniţiată şi desfăşurată vreme de trei 
decenii de dr. Docent Dumitru Tudor, profesor al 
Universităţii bucureştene - au condus, pe lângă 
izvoarele istorice, şi elocventele materiale arheologice, 
numeroasele documente bătute în bronz, argint şi aur 
oferite de tezaurele monetare descoperite în peste o 
sută patruzeci de localităţi din ţară. 


O anchetă numismatică 


În decursul ultimelor două secole, zece tezaure au 
fost scoase la lumină din orizonturile arheologice ale 
cetăţii Sucidava. Unele alcătuite din mii de piese. Sunt 
prezente în aceste depozite multe monede bizantine 
aparţinând secolelor în care au domnit Constantin cel 
Mare, Arcadius, Theodosius II. 

Unul dintre cele mai importante a fost sustras multă 
vreme cercetării ştiinţifice româneşti, în împrejurări 
care nu aveau să fie elucidate decât în anii din urmă 
datorită stăruinţelor unui cercetător al Institutului de 
Arheologie din Bucureşti. În 1869, Cezar Bolliac scria în 
„Trompeta Carpaţilor” că în acel loc (la Sucidava —n. a.) 
se găsesc din belşug „monede de la Constantin până la 
Graţian”, adăugând că „tot pre aci s-au găsit acum trei 
ani şi cele 6.000 de arginţi din aceeaşi epocă”. 

Aşadar, în 1866 a fost descoperită o comoară ce 
îngloba cam tot atâtea monede cât au însumat toate 
tezaurele aduse la iveală în aria Sucidavei romane. Ce 
s-a întâmplat cu acest preţios tezaur? lată o problemă a 
cărei dezlegare a constituit obiectul unor cercetări 
iniţiale şi desfăşurate de istoricul dr. Docent Bucur 
Mitrea. Prima „piesă” a dosarului a constituit-o o 
referire tangenţială: în 1923, revista germană „Blätter 
fur Miinzfreunde” publica un studiu al numismatului 
austriac Léon Ruzicka, prin care acesta semnala o serie 
de monede romane de argint achiziţionate pare-se din 


ținuturile Dunării de Jos de colecţionarul vienez A. 
Missong. Un studiu publicat chiar de Missong oferă noi 
elemente care tind să limiteze aria geografică în care a 
putut fi găsit acest tezaur. Colecţionarul consemnează 
că a cumpărat o sută. De monede imperiale romane de la 
un neguţător «de la Dunărea de Jos, dar nu din regiunile 
austriece». 

Nu cumva cele 100 de monede de argint fac parte din 
marele tezaur semnalat de Cezar Bolliac? Existau unele 
indicii care puteau sugera o atare ipoteză. În studiul 
său, publicat în 1866, Missong făcuse o serie de 
importante precizări, atât cu privire la numele 
împăraţilor a căror efigie o purtau staterii, cât şi la 
legendele corespunzătoare fiecărei emisiuni. 
Colecţionarul vienez - dacă se acceptă ipoteza că 
piesele respective provin din România - deținea, 
evident doar o părticică din marele tezaur adus la 
iveală în aria Celeiului, dar datele furnizate de el 
deschideau totuşi o anumită perspectivă. Pentru ca 
ipoteza avansată să dobândească autoritate, ar fi fost 
necesar să se demonstreze că piesele din colecția 
vieneză au elemente comune cu monedele din tezaurul 
consemnat în 1869 de „Trompeta Carpaţilor”. 

„Trebuia să găsesc legătura structurală între piesele 
descoperite, adică era necesar să fie comparate 
monedele spre a vedea dacă aparțin aceloraşi împărați 


şi dacă au aceleaşi legende”, arată istoricul Bucur 
Mitrea, care, conducându-şi ancheta în această direcţie, 
izbuteşte să descopere un nou indiciu în arhivele 
Muzeului Naţional de Antichităţi din Bucureşti: o 
adresă a Ministerului Instrucțiunii Publice şi Culturii 
din 21 martie 1869. Din acest act rezultă că au fost 
repartizate fondului muzeal „400 de monede antice de 
argint”, monede bătute în vremea împăraţilor 
Constantin II, Iulian Apostatu, Valentian I, Valens şi 
Graţian - aşa cum au stabilit experţii muzeului, 
inventariind piesele respective. Analiza comparativă a 
elementelor caracteristice, care definesc monedele 
aflate la acea dată în muzeul românesc şi a celor 
achiziţionate de numismatul vienez conduce spre 
concluzia că cele două colecţii prezintă identități 
semnificative. O fericită întâmplare a făcut ca, în pofida 
peregrinării colecţiilor muzeului în timpul celui de al 
doilea război mondial, ansamblul celor 400 de monede 
antice să se păstreze intact. O nouă confruntare, piesă 
cu piesă, a celor două colecţii relevă că şi legendele lor 
sunt identice, demonstrându-se - aşa cum conchide 
Bucur Mitrea — că atât cei 100 de stateri din colecţia 
Missong, cât şi cele 400 de monede de argint din secolul 
al IV-lea fac parte din acelaşi tezaur, important 
document pe care țarina Sucidavei l-a păstrat de patru 
secole şi mai bine. 


Unde se află acum miile de monede care au alcătuit 
marele tezaur de la Celei-Corabia? Unele în colecţii 
particulare, altele probabil, în depozitele marilor 
muzee europene... 

Aceasta e direcţia unor investigaţii necesare — 
subliniază Bucur Mitrea - susceptibile să aducă 
informaţii interesante cu privire la istoria ținuturilor 
româneşti în secolul al IV-lea. 


Tezaurul voievodului Ahtum 


„Aici totul durează — eveniment, întâmplare diurnă, 
amintire — astfel încât depunerile succesive creează un 
zăcământ al memoriei obşteşti, cu valoare de „tezaur la 
îndemâna oricui 

Paul Anghel (Recitind o tară) 


În urmă cu mai bine de 200 de ani, în comuna 
bănăţeană Sânnicolau Mare a fost dezgropat un tezaur 
alcătuit din 23 de vase de aur somptuos decorate: înalte 
căni piriforme, unele cu elegante toarte perlate, 
recipiente plate sau de formă trapezoidală grațios 
rotunjită şi cupe zoomorfe. Douăzeci şi trei de 
capodopere ale unor meşteri ce au distilat influenţe 
generate de focare de cultură pe cât de diverse pe atât 
de depărtate unul de altul pe plan geografic şi artistic. 

Motivele decorative evocă eroi mitologici şi făpturi 
fantastice, proprii atât universului fabulos al 
antichităţii helladice şi romane cât şi lumii mitice 
închipuite de imaginaţia Orientului. În ovalul sau 


elipsa medalioanelor ce ritmează câmpul ornamental al 
cănilor cu galbă armonioasă sunt înfăţişaţi grifoni ce se 
înfruntă, lei înaripaţi şi călăreţi ce se războiesc cu 
prodigioşi  eroi-centauri. Apar, de asemenea, 
reprezentări ale repertoriului oriental, cum este 
vulturul care răpeşte o fecioară având în mână o 
ramură înfrunzită. Simbolul criptic îl vom întâlni şi pe 
alte recipiente în varianta zburătorului care capturează 
un bărbat cu o cupă în mâna dreaptă. 

Războinici călări ducând câte un captiv legat, 
vânători ce fugăresc cerbi impunători evocă lumea în 
permanentă mişcare a migratorilor, motivele, 
canoanele şi simbolurile magice ale artei neamurilor 
venite din stepele Asiei Centrale. În acelaşi orizont 
spiritual se înscriu şi scenele care sugerează triumful 
războinicului, temă ce-şi are desigur originea în cultul 
căpeteniei mitice, aşa cum apreciază nu puţini istorici şi 
critici de artă. 

Câmpul decorativ al vaselor cuprindea nu numai 
reprezentări antropomorfe şi zoomorfe, ci şi ornamente 
geometrice incizate în metal preţios: spirale, 
triunghiuri, cruci, linii perlate. Pe o serie de piese se 
remarcă armonioase îmbinări de motive decorative 
vegetale — între care se impun prin frecvenţă acantul şi 
palmeta -— în reprezentări naturaliste sau în stilizări 
geometrice. 


Se îmbină şi se suprapun în acest somptuos tezaur 
multiple influenţe spirituale şi tehnice, de o diversitate 
aproape neegalată în peisajul artistic al Dunării de Jos 
din segmentul de timp în care se încadrează 
desăvârşita operă a meşterilor anonimi. Când au fost 
făurite aceste vase? lată o întrebare-cheie, la care 
specialiştii încearcă să răspundă. 

Unii istorici avansează interesanta ipoteză potrivit 
căreia  somptuoasele vase ar aparține Curţii 
voievodului Ahtum, căpetenie a puternicei formaţii 
statale închegate de Glad încă înainte de anul 1000. În 
apărarea pământurilor sale, Ahtum a ridicat oşti în mai 
multe rânduri, înfruntând repetatele atacuri ale 
Coroanei ungare, care îşi îndreptase armele în deceniile 
premergătoare şi asupra lui Menumorut şi împotriva 
lui Gelu, dux blachorum, şi asupra lui Glad ce stăpânise 
ținuturile bănăţene înainte de Ahtum. E posibil ca, în 
preajma unei bătălii, voievodul bănăţean să fi pus la 
fereală  preţioasele vase. După afirmaţiile unor 
specialişti, marea valoare nu consta doar în frumuseţea 
lucrăturii în aur, ci mai cu seamă într-un alt atribut 
tainic: destinarea lor unor ceremonii rituale. O 
asemenea destinaţie este sugerată şi de inscripţiile de 
natură liturgică de pe două din cupele tezaurului. 
Incizate în caractere greceşti, inscripţiile încununează 
câte o cruce bizantină. „Decorația florală ce delimitează 


simbolul prefigurează parcă ornamentul cu cruci şi 
vrejuri din ceramica balcanică a secolelor XIII-XIV”, 
arată istoricul de artă Răzvan Theodorescu, relevând 
totodată faptul că aceste caracteristici „sunt negreşit tot 
atâtea semne ale familiarizării făurarilor din mâinile 
cărora au ieşit vasele de la Sânnicolau Mare cu 
meşteşugul artistic dintr-un Bizanţ impregnat de 
tradiţie elenistică, romană şi paleocreştină” [157]. 

Diferitele însemne scrijelite pe pereţii metalici ai unor 
recipiente îi determină pe unii cercetători să opineze că 
ele ar fi aparţinut urmaşilor voievodului Ahtum care 
au stăpânit Cenadul până în secolul XII, 
modificându-se astfel cu cel puţin un veac data 
prezumată a îngropării tezaurului. O ipoteză printre 
multe altele. 

Oricum, ipotezele cele mai temeinic fundamentate 
leagă ansamblul vaselor de aur descoperite la 
Sânnicolau Mare de acel timp de răscruce în care se 
încheagă, în spaţiul dintre regiunile apusene ale 
Dunării de Jos şi Mureş, formațiunile statale cârmuite 
de Glad şi Ahtum. 

Faptul că acest tezaur, îngropat într-un loc bine ferit, 
a fost descoperit nu departe de străvechea aşezare a 
Cenadului - Morisena urbs în documentele evului 
mediu - loc unde se afla, în primele decenii ale 
secolului al XI-lea, una din principalele aşezări 


fortificate ale voievodului bănăţean, pledează în 
favoarea ipotezei citate. 


O monedă de argint — purtătoarea unui mesaj care a 
călătorit spre noi vreme de şapte secole 


„Pe trepte de ipoteze se ajunge la adevăr” 
Nicolae Iorga (Sfaturi pe întuneric) 

Enigmatica Vicina 


Păcuiu lui Soare, un limb de pământ arcuit ca o lamă 
de seceră, se înalţă din apele Dunării în preajma 
localităţii dobrogene Ostrov. Încă din zorii celui de-al 
doilea mileniu, această insulă ce măsoară în lungime 10 
kilometri a adăpostit o aşezare fortificată, a cărei forţă 


s-a manifestat vreme îndelungată, cunoscând apogeul 
către miezul secolului al XIV-lea. Ce nume purta în 
istorie această cetate? Problema a suscitat un viu interes 
în rândurile specialiştilor. S-au emis felurite păreri. O 
singură ipoteză — formulată de dr. Petre Diaconu, care a 
condus ani de-a rândul cercetările întreprinse în insulă 
- relevă o serie de indicii potrivit cărora ar exista 
temeiuri să se identifice această aşezare urbană cu 
Vicina, citată în numeroase texte vechi, documente care 
oferă unele date susceptibile de a o localiza cu un mare 
procent de probabilitate. 

Argumentele care sprijină o asemenea ipoteză 
formată cu încetul, de-a lungul anilor, se articulează 
într-un coerent şir de raționamente, într-o textură de 
demonstraţii limpezi, convingătoare. 

Elementele de identificare a Vicinei cu aşezarea de 
tip urban descoperită de arheologi la Păcuiu lui Soare 
se impun atenţiei prin caracterul lor material direct. 
Vicina, cetate puternică şi însemnat centru economic la 
Dunărea de Jos, se afla aşezată — cum reiese din vechile 
texte — pe un pământ insular scăldat de apele fluviului, 
la răspântia unor însemnate căi de comunicaţie. 

Păcuiu lui Soare este situat într-un asemenea context 
geografic şi economic. Niciuna din insulele existente în 
amonte de acest loc nu oferă un temei arheologic sau 
istoric care să înlăture o asemenea posibilă identitate. 


Determinările făcute în vechi documente pledează 
pentru localizarea făcută de cercetătorul român. Nu de 
mult a fost descoperit, într-o bibliotecă din Berlinul 
occidental, un portulan italian redactat pe la sfârşitul 
secolului al XIII-lea — cel mai vechi document de acest 
gen care descrie porturile Mării Negre şi cele dunărene. 
Potrivit portulanului menţionat, distanța de la gurile 
fluviului la Viena însuma „două sute de mile 
venețiene”. Ce reprezenta în măsurile corăbierilor 
acelor vremi o milă venețiană se ştie exact: 1.737 metri. 
Calculând în unităţi de măsură moderne, distanţa 
dintre cele două puncte de referinţă reprezintă 357 km. 
Dar aceasta este, cu o mică aproximaţie, tocmai distanța 
dintre Păcuiu lui Soare şi gurile Dunării. 

Ar mai exista şi un argument toponimic: valea 
Licinei. Situată la o mică depărtare de Păcuiu lui Soare, 
această vale poartă un nume mult prea apropiat de cel 
al Vicinei de odinioară ca să nu sugereze filiaţii 
nemijlocite. Toponimul îl aflăm înscris pe hărți din 
secolele al XVIII-lea şi al XIX-lea. De ce Licina? Este 
posibil ca cei care au întocmit hărţile folosind mai vechi 
documente cartografice să fi transcris eronat prima 
literă. Nu sunt puţine exemplele similare în privinţa 
transcrierilor deformate ce ni le oferă hărţile Dunării de 
Jos redactate în acele timpuri. 

Monedele descoperite în numeroasele orizonturi 


arheologice ale insulei jalonează un lung interval de 
timp — din antichitate până în plină epocă medievală — 
ceea ce demonstrează alături de alte documente istorice 
şi arheologice dăinuirea în timp a acestei aşezări care, 
în veacul al X-lea, constituia o puternică baza fluvială a 
flotei Imperiului roman de răsărit. Cercetările 
arheologice întreprinse la Păcuiu lui Soare luminează 
într-o nouă perspectivă, pe fundalul istoriei europene, 
viața populaţiei băştinaşe, în pragul anilor 1000 şi în 
secolele următoare. În această perioadă, la Dunărea de 
Jos se afirmă o puternică şi înfloritoare aşezare urbană 
ce deţine vreme îndelungată funcţia unei adevărate 
plăci-turnante. Dacă pentru flota bizantină, care 
controla în secolul al X-lea aceste spaţii, cetatea 
portuară a constituit — prin poziţia strategică ce o avea 
la hotarul imperiului şi la răscrucea unor importante 
căi de acces — o „cheie” a politicii sale, oraşul medieval 
dezvoltat mai târziu pe temeliile cetăţii bizantine a 
întreţinut relaţii economice, direct sau mijlocite, cu 
numeroase centre ale lumii contemporane lui. 
Mărgeanul unor podoabe găsite aici venea tocmai din 
regiunea Mării Roşii, alte podoabe — din Boemia; unele 
produse proveneau din spaţiile răsăritene ori din aria 
Balcanilor. Au fost descoperite fusaiole tipice 
Volchinei, bijuterii din zona septentrională a Europei. 
Documentele materiale acumulate aici confirmă o serie 


de izvoare istorice, demonstrând că influenţele 
imperiului bizantin s-au exercitat cu o mare forţă de 
penetraţie pe multiple planuri. Un amănunt 
semnificativ: la Păcuiu lui Soare s-au descoperit mai 
multe monede ale imperiului constantinopolitan, emise 
în secolul al XI-lea, decât în oricare alt loc al lumii 
bizantine. 

Trebuie să fi fost bogat oraşul medieval la cheiurile 
căruia poposeau atâtea nave pornite din patru vânturi. 
Aduceau corăbierii, pe lângă mărfuri de toată mâna, şi 
podoabe măiestre pentru femeile de aci care, fără 
umbră de îndoială, preţuiau  gătelile. Delicata 
frumusețe a unor asemenea podoabe ne-o sugerează o 
piesă descoperită în aria portului feudal: un cercel de 
formă lenticulară, lucrat în foiţă de aur, subţire ca o 
foaie de hârtie. Dar nu greutatea metalului nobil dă 
preț acestei podoabe, ci inspirata sa alcătuire, eleganța 
lucrăturii, priceputa îmbinare a metalului cu pasta de 
sticlă colorată şi smalţ. 

— Această piesă -— făurită, după toate indiciile, în 
secolul al XI-lea — este, pe drept cuvânt, un „unicum”, 
ne spunea în vara lui '78 dr. Petre Diaconu, cel care a 
adus-o la lumină. Migala cu care e lucrată, compoziţia 
echilibrată a câmpului decorativ, plastica plină de 
farmec a miniaturilor florale îmi aduc în amintire alți 
cercei, nu mai puţin graţioşi, ce au fost descoperiţi în 


preajma templului închinat zeiţei Arthemis Ortis, la 
Sparta. Podoaba helladică este lucrată din argint; 
cercelul descoperit la Păcuiu lui Soare este făurit din 
aur curat, ceea ce îi acordă, pe lângă subtila, originala 
sa frumuseţe, unicitatea de care aminteam. 

Frecventa cu care au apărut unele monede ce aparţin 
secolului al XIII-lea şi celui următor (mai exact, 
perioadei ce se desfăşoară între 1204, anul cuceririi 
Constantinopolului de către armatele Cruciadei a IV-a, 
şi 1394, istoricul leat al bătăliei de la Rovine) relevă 
fluxul puternic al vieţii oraşului. 

De la schelele acestui activ port din regiunea Dunării 
de Jos, corăbiile încărcau preţuitul „grâu de Vicina”, 
rod al fertilelor pământuri ialomiţene, iar din zona 
Borcei, ceară şi miere de albine, ovine, cornute, precum 
şi mult peşte; navele aduceau de la mari depărtări 
baloturi de mătăsuri, pânzeturi fine şi stofe lombarde, 
vinuri de soi, felurite podoabe „pentru obrazuri 
subţiri” şi — în secolul al XIV-lea, ne-o confirmă 
izvoarele istorice — o marfă rară, hârtia. Negustorii 
kieveni aduceau piei lucrate cu mult meşteşug şi 
blănuri de preţ: zibelină, samur, vidră, jder, vulpi albe 
cu păr înspicat şi câte şi mai câte altele. 

Vicina era, totodată, un însemnat centru financiar, în 
acest oraş portuar avându-şi comptoarele numeroşi 
bancheri genovezi şi bizantini şi, tot aici, verificându-se 


greutăţile perperilor, aşa cum ne-o. Sugerează cântarele 
special afectate acestei operaţii de control a monezilor 
de aur, cântare descoperite la Păcuiu lui Soare. 

In ce priveşte populaţiile statornicite în insulă şi în 
împrejurimi sunt de relevat câteva elemente 


semnificative. Tipul de locuinţă este identic cu cel al 
aşezărilor contemporane din Câmpia Dunării, 
cantonate pe malul stâng al fluviului, respectiv în 
arealul sud-estic al Munteniei. Se evidențiază 
asemănări sugestive, de asemenea, în ce priveşte 
ceramica de rând, care prezintă motive decorative 
esenţiale, comune olăriei tradiționale româneşti. O 
serie de alte date conduc la concluzia că, în secolele 
care marchează prima jumătate a mileniului 2, 
dominantă în zonă era populaţia românească ce 
cunoştea forme avansate de organizare 
social-economică. 

Documente arheologice — unelte, podoabe, ceramică 
identificate în orizonturile arheologice medievale — 
vădesc existenţa unor active relaţii de schimb între 
zona Păcuiu lui Soare şi ţinuturile muntene. Fluxurile 
economice ce irigau aceste spaţii s-au intensificat, 
desigur, în anii stăpânirii de către Mircea cel Bătrân a 
ținuturilor dobrogene „până la Marea cea mare”. 


O rădăcină în drumul ei iscoditor... 


Săpăturile făcute în cuprinsul aşezării Păcuiu lui 
Soare au dat la iveală un vas de lut în care fusese tăinuit 
un pumn de monede, agoniseala vreunui locuitor al 
oraşului medieval. 


Trecuse multă vreme de la îngroparea banilor: se 
înălţaseră arbori vânjoşi deasupra ascunzătorii. O 
rădăcină în drumul ei iscoditor a spart văsciorul şi o 
bună parte din monede s-a risipit. Apele ploilor 
infiltrate în sol au împrăştiat şi mai mult bănuţii, astfel 
încât tot deplasându-se, în curgerea timpului, ei au 
marcat spaţiul subteran, ca nişte puncte de suspensie, 
de-a lungul unei linii sinuoase, ce măsura aproape şase 
metri. În vas mai rămăseseră 17 monede... Tezaurul 
cuprindea atât monede bulgăreşti cât şi monede ale 
Ţării Româneşti bătute pe vremea lui Vlaicu precum şi 
o piesă de argint — unică în lume la aceea dată şi acest 
atribut a rămas neschimbat de atunci încoace! — emis de 
un anume Terter, aşa cum se putea desluşi din legenda 
în limba greacă înscrisă pe o faţă a monedei. Au fost 
descoperite sumedenie de monede între zidurile 6etăţii 
şi în împrejurimi, dar aceasta ne reţine îndeosebi 
atenţia întrucât ea aduce din adâncul pământului 
lumini noi asupra unei perioade din viaţa Dunării de 
Jos, despre care până în anii din urmă deţineam 
neîndestulătoare documente şi informaţii. 

În acelaşi ţinut, a fost descoperită o serie de bani de 
aramă ce purta pe avers o monogramă (citită de 
specialişti TERTER), iar pe revers — un vultur cu două 
capete. Cine este Terter şi când au fost emise 
monedele? Răspunsul s-a conturat după laborioase 


confruntări ale ipotezelor emise de o seamă de 
numismaţi, istorici şi arheologi care au analizat şi alte 
monede emise de acelaşi conducător — unele de aramă, 
altele de argint... 

Cheia enigmei a oferit-o moneda bătută în argint de 
Terter. Aceasta are înfăţişat pe avers acelaşi vultur 
bicefal întâlnit pe faţa banilor de aramă; în jurul acestui 
însemn este înscrisă legenda formulată în greacă AØ 
NTO TOY TERTERI ceea ce în traducere înseamnă 
(moneda) domnitorului Terter. 


bătută pe vremea hui Gheorghe Toner, 
cu Jegemba în limba greacă 


Monedă 


Cercetările din ultimii ani făcute la Păcuiu lui Soare 
au scos la lumina zilei şi alte monede de aramă emise 
de acelaşi Terter. De astă dată monedele au pe avers 
literele Iw şi T, iar pe revers titlul stăpânitorului — 
DECIIOTOY. Cine este acest despot Terter? Unul din 
fiii despotului Cavarnei, Dobrotici. Identitatea este 
susținută de izvoare literare cum sunt Chronicon 


Mesembriae (Cronica de la Mesembria) şi mai ales 
Chronicon breve de graecorum imperatoribus (Cronica 
scurtă a împăraţilor greci) din care rezultă că pe la 
1376-1377, la Dristria (Silistra de mai târziu) se afla un 
fiu al lui Dobrotici, pe nume Terter. Această perioadă 
coincide cu timpul în care sunt datate de către 
specialişti emisiunile cu vulturul bicefal, însemnul 
despotului Terter. 

Vulturul bicefal, iniţial însemn heraldic al bazileilor 
bizantini, după o vreme a fost preluat — cu acordul 
împăratului — şi de unii feudali care nu erau înrudiţi cu 
familia imperială. Titlul de despot îl arată pe Terter 
dependent, într-o măsură şi pentru o anumită 
perioadă, de Bizanţ. Această influenţă explică şi 
însemnul heraldic şi legenda înscrisă în limba greacă a 
monedelor terteriene. Aceste monede nu-s bizantine. 
Ele sunt răspândite într-un spaţiu restrâns ce se 
delimitează net. Cele mai multe - 45! — au fost 
identificate în insula Păcuiu lui Soare; 13 au fost 
descoperite de-a lungul anilor în zona Silistrei 
(Bulgaria) — numită Dristria în acel timp —, în vreme ce 
spre sud nu au fost depistate decât foarte puţine 
exemplare. 


„Iristri Dominus” 


Transcriem câteva fragmente din convorbirea avută 
cu dr. Petre Diaconu, autorul acestor cercetări, obiect al 
unor comunicări ştiinţifice ce au deschis o inedită 
perspectivă asupra apariţiei şi relaţiilor dintre 
formaţiile statale dobrogene. 

— Nu e cu putinţă ca aceste monede să fi fost emise 
de despotatul de Cavarna — „Ţara lui Dobrotici”? 

— Această posibilitate este exclusă. Monezi de tip 
terterial nu au fost identificate nicăieri în aria acelui 
despotat. lar Păcuiu lui Soare şi Silistra n-au făcut parte 
niciodată din teritoriul acestuia. În perioada amintită, 
în acel spaţiu al Dunării de Jos circulaţia unor monede 
emise de altcineva decât de autoritatea politică de stat 
ar constitui un non sens... lată de ce se impune singura 
concluzie pertinentă: asupra teritoriului ce includea 
cele două aşezări — Păcuiu lui Soare şi Dristria — îşi 
impunea autoritatea în a doua jumătate a secolului al 
XIV-lea o formaţie statală condusă de un anume Terter. 

— O ipoteză atrăgătoare... 

— O teză ce-şi află serioase temeiuri nu numai în 
documentele arheologice, ci în înscrisuri istorice 
verificate. 

— La ce vă referiţi? 

— Domnul Ţării Româneşti, Mircea cel Bătrân, nu se 
declară şi el „TRISTRI DOMINUS”? 

— Tristri Dominus - stăpânitor al Dristriei... 


— Conexiunea devine în acest context, mai strânsă... 
Şi concludentă. În aceeaşi ordine de idei, un amănunt. 
Faptul că Mircea cel Bătrân îşi exercită autoritatea 
asupra despotatului dobrogean condus de Terter este 
sugerat şi prin alt element, aparent secundar! Vă 
aduceţi aminte, desigur, că în cadrul portretului 
Voievodului, aflat la Cetatea de Argeş, este inclusă şi 
imaginea vulturului cu două capete — acelaşi însemn 
heraldic prezent pe reversul monedelor terteriene. 


Datele acumulate până în prezent îngăduie să se 
localizeze această formaţie statală — cu o populaţie 
eterogenă, dar în care predomină românii — în colţul 
sud-vestic al Dobrogei, limitele ei atingând, spre 
miazănoapte, zone în care se află azi Cernavodă. Este 
de subliniat faptul că monede terteriene au fost 
depistate şi în stânga Dunării. În Ilfov — la Coconi; în 
Prahova -— la Târgşor. Şi chiar în comuna musceleană 
Cetăţeni. Prezenţa lor sugerează existenţa unor fluxuri 
economice ce se încrucişau în aria Dunării de Jos, 
aşezarea de pe insula Păcuiu lui Soare având un rol 
activ în aceste schimburi. 


Cum s-a pierdut o comoară şi s-a descoperit un tezaur 
unic în lume 


„Fluviul este un comentariu al izvoarelor” 
Lucian Blaga (Aforisme şi însemnări) 


În preajma contemporanei localităţi dunărene 
Topalu, se înălța în străvechime o aşezare pe care geții 
— întemeietorii — au numit-o Capidava. Un cot al apelor 
marca arcul ospitalier al malului cu pante line, pe 
creasta căruia s-au înălţat mai apoi zidurile fortificate 
ale uni castellum. Trecea pe aici, în urmă cu veacuri, 
Marea cale imperială. Pietrele milenare jalonau 
drumul, din spaţiul italic până-n radioasa vale a 
Istrului în dreptul Capidavei, una din poziţiile-cheie 
ale puterii romane în aceste ţinuturi. 

La răscruce de drumuri şi de civilizaţii, Capidava a 
trăit mai multe vieţi — în orizontul getic, în cel roman şi 
apoi, mai târziu, în orizontul imperiului bizantin — 
vădind o puternică vitalitate. 

O seamă de alte drumuri se conjugau, de asemenea, 
la Capidava. Unul se îndrepta către răsărit şi 
miazănoapte, până la porţile bogatei Histria, altul 
conducea spre Tomis şi celelalte cetăţi pontice. Vorbesc 
bătrânii că în preajma Capidavei, până nu de mult, se 
întrevedeau din ierburi urmele unui drum de piatră. 

Pământenii îl numeau „țintirimul melcilor”. Alburiu, 
de-abia iţindu-se, străbătea prin ciulini şi lăstărişuri, 
până către ochiul verde al Borcei, un mirabil şarpe 
segmentat, alcătuit din cochilii risipite. Erau vestigiile 
unei şosele romane construită din calcar dobrogean, 
piatră sfărâmicioasă în a cărei alcătuire se aflaseră 


căsuţele feluritelor neamuri de gasteropode. Calea de 
piatră a fost dislocată de timp, lent dar implacabil, 
ploile au spălat-o şi au risipit-o în parte. Rămăşiţele 
drumului -— vizibile ici-colo — arată secolului nostru 
calea ce ducea de pe malul Istrului spre câmpiile solare 
de sub munți. 


Ce zici, am dat peste o comoară? 


La Capidava, trei generaţii de arheologi au făcut 
săpături, aducând la lumina zilei mărturii elocvente ce 
vădesc dăinuirea necurmată a civilizaţiei pământenilor 
în acest spaţiu. Părea că orizonturile arheologice ale 
Capidavei nu mai puteau oferi elemente inedite, 
mărturii noi. Până când, o fericită întâmplare — ai cărei 
eroi au fost doi drumeți curioşi — a deschis cercetărilor 
arheologice şi istorice un nou şi fascinant orizont. 

Cerul era alb, toropit de soarele stepei. Mânaţi de 
curiozitate, se abătuseră din drum - veneau din 
comuna Topalu şi mergeau la Constanţa — să arunce o 
privire peste zidurile anticei aşezări. Vorbeau cu glas 
scăzut, sfielnici în faţa cetăţii pierdute în linişte: 

— Auzi? Parcă-i cineva p-aci... 

— Cine să fie?! Om fi speriat, de bună seamă, vreo 
păsărică. 

— Oare? 


— Sau vreo şopârlă ce se-nsorea pe pietrele astea 
încinse de arşiţă. Cine să fie?... Ce-a fost, a fost! Cetate 
mare pare-mi-se, după cât am auzit. Acu... 

— Acu’ doar zidărie surpată, buruieniş şi ciulini. Au 
năpădit-o ierburile. Ia uite ce tufişuri au crescut pe 
pintenul acela! 

— Unde zici? 

— Uite colo, spre movila ceea teşită de pe creasta 
malului. Straşnică întocmire... Parcă-i hărăzită de când 
lumea să fie temelia unui turn de cetate. 

— Hai-ntr-acolo! Poate... 

— Ei!? 

— "om descoperi şi noi vreun vârf de săgeată... 

— Slabă nădejdie! De când tot sapă profesorii şi 
studenţii p-aci, n-a rămas ciob de oală necernut. Da’ om 
merge pân-într-acolo, să privim cum se petrec apele de 
vale. 

Plouase cu o zi înainte. Pământul se zbicise, dar se 
vede că apele afânaseră solul şi în unele locuri se 
produseseră mici surpări. 

Lui Petre, cel mai tânăr dintre drumeţi, i se păru că 
vede sclipind ceva în ţărână. 

— Tu vezi? Luceşte parcă ceva... 

— Ţi-i gândul la comori! 

— ’s numai curios. Hai să vedem ce-i! 

Din ţărână ieşea buza unui vas smălţuit. Săpară lutul 


cu mâinile, înlăturând cu grijă pământul pentru a nu 
vătăma vasul. De-ar fi avut măcar un briceag... S-au 
descurcat şi fără unelte, scoțând la lumină un ulcior. 
Întreg. Doar toartele erau frânte. Cei doi tovarăşi de 
drum îl priveau tăcuţi. Apoi Petre smulse un smoc de 
iarbă de pe moviliţă unde aşezaseră vasul de lut. 

— Ce vrei să faci cu iarba asta? îl întrebă cel mai 
vârstnic. 

— Să-l curăţ de pământ. Uite, pe umărul vasului sunt 
semne. Ciudate semne, vezi? 

— "om face treaba asta acas’. 

Petre luă ulciorul în brațe. Era greu, fiind plin-ochi cu 
pământ Pământul câtorva veacuri? 

— Ştii ceva? M-a pălit un gând, un gând năstruşnic... 

— Eiil? 

— Ce-ar fi... Ce-ar fi să descoperim noi o comoară? 

— O comoară? Mai ştii... 

Într-un fel, aşa era... Cei doi drumeti, însuflețiți de 
fertilul duh al curiozităţii, descoperiseră un neaşteptat 
tezaur de informaţii. 

Valoare lui excepţională a fost relevată după lungi, 
stăruitoare şi complexe investigaţii desfăşurate de 
cercetătorii Muzeului de arheologie din Constanţa, 
unde norocoşii descoperitori ai ulciorului, cu inimă 
curată, se grăbiseră a-l aduce... Un gest responsabil şi 
generos, care a marcat începutul unui travaliu 


îndelungat şi dificil ce a demonstrat că arheologia este 
nu numai o ştiinţă dinamică, ci şi o imensă investiţie de 
sentimente. 


De la Omega la Alfa... 


Ce cuprindea acest ulcior plămădit din lutul roşu al 
Capidavei, ce tezaur ducea cu el din străvechime până 
în miezul secolului al XX-lea? Au trecut ani până când 
au fost publicate amănunte asupra rezultatelor 
obţinute prin complexe investigaţii ce au implicat 
studii în variate domenii — istorie, arheologie, epigrafie, 
lingvistică comparată... 

Ulciorul nu avea o formă neobişnuită; dimpotrivă, 
asemenea vase au mai fost identificate în orizonturile 
arheologice relevate la Hârşova, Dinogeţia, Axiopolis, 
Păcuiu lui Soare şi în alte locuri mărginaşe Dunării. 
Factura sa mărturiseşte vechi tradiţii romano-bizantine, 
iar o serie de particularităţi îi determină pe specialişti 
să fixeze şi epoca în care a fost modelat: epoca 
feudalismului timpuriu. 

Ce-i conferă atunci acestui vas atribute de excepţie, 
valoare de unicat? Measajul ce-l poartă. 

Ulciorul, de formă tronconică, cu galbă armonioasă, 
are pe umeri o decorație originală: pe o linie spiralică 
este incizat alfabetul grecesc. Înscrierea semnelor are 


un caracter insolit: literele nu se înşiruie în ordinea 
ştiută, de la alfa la omega ci invers, de la omega la alfa. 
Semnele alfabetice au fost desenate corect, unul după 
altul, în direcţia în care se învârteşte roata olarului. Ce 
sens avea această inversiune? Avea un sens magic? 
Poate. S-au formulat mai multe ipoteze. Esenţial e 
faptul că olarul învățase a scrie greceşte. Cu oarecare 
stângăcie, e drept, dar important e că un simplu olar 
scria în limba împăratului Bizanțului. Ceea ce releva că 
influenţa bizantină se făcea simțită în această margine a 
Imperiului roman de răsărit. 

În înşiruirea semnelor alfabetice a fost omis unul. Din 
cele 24 de litere ştiute, lipseşte una. 

— Cum se explică această omisiune? l-am întrebat pe 
dr. Adrian Rădulescu, coordonatorul cercetărilor 
întreprinse pentru descifrarea sensului acestor 
inscripții. 

— Omisiunea a fost făcută cu bună ştiinţă. Acest fapt 
mi-a deschis şi perspectiva interpretărilor ulterioare, 
mi-a îngăduit să dezvălui motivul eliminării semnului 
respectiv. 

— Îmi aprindeţi curiozitatea... 

— Această omisiune - după părerea mea - 
demonstrează că olarul nu era grec. El a transcris doar 
unul din cele două semne ce expuneau două vocale cu 
valori fonetice apropiate. 


— Şi care e explicaţia? 

— Simplă: olarul vorbea altă limbă şi în ce-l priveşte 
diferența fonetică era însesizabilă. 

— Quod erat... 

— Demonstrandum! 

Quod erat demonstrandum. Dar câte alte demonstraţii, 
pe drept cuvânt fascinante, n-a prilejuit explorarea 
ştiinţifică a mesajului lăsat de meşterul olar din 
Capidava! 


Un autograf pentru eternitate 


Caracteristicile  tipologice şi morfologice ale 
ulciorului, simbolurile specifice inserate în registrele 
decorative ale acestui vas liturgic, caracterele 
paleografice ale textului incizat pledează pentru 
concluzia că el a fost realizat în secolul al X-lea al erei 
noastre. Timp istoric în care influența civilizației 
bizantine creşte, Imperiul roman de răsărit ajungând 
până la gurile Dunării. Timp istoric în care procesul de 
formare a limbii şi poporului român era pe cale de a se 
desăvârşi în vastul spaţiu carpato-dunărean şi când 
elementul proto-român îşi afirma individualitatea în 
cuprinsul teritoriilor care vor constitui vatra statelor 
feudale române de mai târziu. 

În acest cadru, semnătura creatorului acelui ulcior 


descoperit la Capidava dobândeşte un sens şi o valoare 
cu totul aparte. În lutul modelat şi ars la foc domol, sub 
cerul unui mileniu agitat de furtuni aprige, olarii 
Capidavei au încorporat un fragment din universul 
fiecărei generaţii. Formele fiecărui opaiţ, ale fiecărui 
chiup, galba amforelor, robusteţea cănilor cu o singură 
toartă, unduirea şi împletirea după un anume tipic a 
motivelor decorative ilustrează spiritul şi valenţele 
unei întregi epoci. Atelierele Capidavei se disting prin 
„marca” lor aparte. Se cunosc astăzi o sută de asemenea 
„Sigilii”. Unele reprezintă simboluri solare: cercuri 
concentrice, roţi cu 4, 6 sau 8 spite, sori rotitori, stele 
geometrizate, criptice pentagrame... O sută de mărci de 
olari, cu simbolurile gândirii şi aspiraţiei lumii lor, ne-a 
lăsat moştenire Capidava. „Semnături” anonime... 

O singură semnătură poartă neîncifrat, desluşit în 
slove, un nume de bărbat. A unui bărbat care a trăit, a 
visat şi a trecut prin foc lutul plămădit de el, în pragul 
celui de-al doilea mileniu al erei noastre. Ce e deosebit 
în această semnătură? La sfârşitul alfabetului înseriat 
invers, olarul a alăturat — după un scurt popas marcat 
de un apostrof — alte 5 semne, în ordinea firească de 
astă dată. 

El semnează modest, cu litere mai mărunte, PETRE. 
Cu conştiinţa că a încorporat în lut bucuria pe care a 
încercat-o rostuind un chiup frumos. Pentru noi, un vas 


fără seamăn. Şi iată de ce: Petre sună româneşte. Este 
un patronimic, pe care-l vom regăsi aidoma şi în 
româna arhaică şi în cea modernă. Derivat din latinul 
PETRUS, care în ţinuturile Valahiei şi în spaţiile dintre 
Dunărene şi mare e rostit Petre. Un grec ar fi semnat 
Petros, un bulgar Piotr, ori Petăr. Asociind acest 
argument faptului că ulciorul meşterului Petre a fost 
creat într-un context istoric, în care elementul 
proto-român a adus o contribuţie masivă la făurirea 
istoriei acestor spaţii — fapt evocat de izvoare literare şi 
întărit de mărturiile oferite de cercetările arheologice — 
se asociază suficiente elemente pentru a consolida 
ipoteza ce susţine că acest ulcior marchează, prin 
inscripțiile sale un moment de mare însemnătate în 
geneza limbii române. Aceasta este concluzia 
cercetărilor iniţiate şi conduse de arheologul dr. Adrian 
Rădulescu, cercetări ce au făcut obiectul unor valoroase 
comunicări prezentate în faţa Conferinței naţionale de 
arheologie care s-a ţinut în anul 1969 la Craiova. 

Cei doi tovarăşi de drum, Petre Constantin şi B. 
Ciocea, care au descoperit ulciorul şi s-au despărţit de 
el înainte de a fi cercetat ce se afla înlăuntrul lui, cu 
riscul deliberat de a pierde un posibil tezaur, şi-au 
văzut înscrise numele pe o pagină prestigioasă; ele 
figurează pe prima filă a comunicării făcute în fața 
înaltului for ştiinţific de cel care a studiat şi a dat înţeles 


acestui document nepereche în furtunoasa istorie a 
Dunării de Jos. 

Ulciorul meşterului Petre, document-mărturie al 
etnogenezei şi formării limbii române în spaţiul 
carpato-dunărean, constituie — după cum remarcă 
cercetătorul -— „o adevărată revelaţie istorică şi 
arheologică, epigrafică şi lingvistică”, ce deschide 
perspectivele cercetării acelui timp drag inimii noastre. 

